
Ochiul Partidului 


Anii 1957 și 1958 sunt emblematici pentru jocul „de-a 
șoarecele și pisica”, practicat de Putere în direcţia liber- 
tății de opinie, dezbatere și creaţie din sectorul literar. 
Căci, dacă o bună parte din primul an s-a consumat în 
dezbateri despre modernism și traditionalism, vehiculându-se, 
pentru prima dată după zece ani de izolaţionism cultural, 
o serie de nume, formule și posibile modele interbelice 
românești ori străine, din dorința legitimă a scriitorilor nu 
numai de a face o legătură și cu alte experienţe estetice, 
dar mai ales de a găsi o soluţie de ieșire din impasul — 
recunoscut tacit de toţi: ideologi, critici, creatori — în care 
ajunsese realismul socialist, așadar, dacă în 1957 spe- 
ranța emancipării literare mai însufleţea condeierii, în 
1958 aceasta părea definitiv spulberată. 

Anul 1958 este anul în care cele două bastioane de 
presă și propagandă comunistă Lupta de clasă și Scânteia 
intervin, cu duritatea și intransigenţa bine știute, pentru 
stoparea esteticului, deviaţionismului burghez, împăciui- 
torismului, neutralismului și a altor -isme identificate în 
scurta pauză ideologică, anterioară, abateri și devieri care 
amenințau să spargă unitatea frontului creator, să altereze 
puritatea și originalitatea „metodei” realismului socialist. 

Anul 1958 va fi, așadar, anul campaniei de apărare a 
realismului socialist, campanie începută, de fapt, încă din 
anul precedent, ca reacţie la posibila contaminare estetică 
a acestuia cu modernismul și tradiționalismul, alianță 
imaginată și încercată de câţiva naivi, îndeobște poeți. 

Anul 1958 este, apoi, anul recrudescenţei antimaiores- 
ciene și antilovinesciene, fiind, din acest punct de vedere, 
o copie fidelă a anului 1948, prin prigoana esteticului 
(etichetat ca „estetism”) și reactualizarea modelului ana- 
litic al lui C. Dobrogeanu-Gherea, cu accent pe cauzalita- 
tea social-politică și finalitatea educativă a operei. 

Dar anul 1958 a însemnat, mai ales, anul revizionis- 
mului estetic. O șansă pe care și-au acordat-o câteva 
culturi și literaturi vecine înregimentate în aceeași formulă 
creatoare, fără trecut și fără viitor, a realismului socialist. 
O șansă ratată de lumea artistică românească -— întârzi- 
indu-se, astfel, recuperarea modernităţii și scurtarea deca- 
lajelor — datorită vigilenţei combative a corpului de critici, 
ideologi și scriitori fruntași, corp de elită al propagandei 
marxiste, cel care proiecta, alimenta și călăuzea mecanismul 
literar. 

Un mecanism robotizat prin parcurgerea aceluiași drum 
(actualitatea socialistă) în același fel (prin prisma învăţă- 
turii marxist-leniniste), cu aceleași figuri (erou pozitiv, 
erou negativ), cu același scop (mesajul educativ) etc. „Partidul 
are ochiul ager și cuprinzător” — se afirmă în finalul unui 
editorial al celei mai vigilente tribune a realismului soci- 
alist, Gazeta literară!. Și se continua astfel: „Miopul con- 
fundă adevărul strâmtat din faţa ochiului său cu adevărul 
deplin. Ochiul ager și cuprinzător cunoaște adevărul fun- 
damental. Documentele Plenarei CC din 27-29 decembrie 
au la bază privirea ochilor care văd adevărul în întregimea 
lui și în ceea ce e fundamental în el. Scriitorul realist-soci- 
alist trebuie să aibă ochiul Partidului”. 

Ochiul Partidului îl aveau mulți: deopotrivă făuritori 
ai creaţiei și analiștii ei. Dar în frunte purtau ochiul 
Partidului doar părinţii religiei realist-socialiste, adică cri- 
ticii marxiști. Ce-i asemăna era vigilenţa, ubicuitatea și 
temeritatea. În felul acesta, exercițiul privirii partinice a 
putut face adepţi și a creat impresia unui front literar 
unitar și emulativ. 

Bătrânii comandanţi ies târziu la pensie. Următoarele 
idei-directivă, asupra cărora s-a aplecat ochiul Partidului, 
scoase aproape la întâmplare din bogatul fișier al anilor 
în discuţie, aparţin unui grup de desant ideologic, format 
din aproximativ 10-15 critici literari, grup care, cu relativ 
puţine creșteri, activează cu consecvență din 1944 sau 
1948 încoace. Lectura opiniilor câtorva dintre ei ne va 
familiariza doar cu un procent neînsemnat din frământă- 
rile și obiectivele venerabilei avangarde fruntașe, în lupta 
pentru ideologizarea discursului literar. 

„Estetismul distruge particularitățile naţionale și este 
condamnabil prin aceasta; în plus el distruge și capacita- 
tea de comunicare și influențare specifică artei mari, rea- 
liste” (ION VITNER2). Consecvent liniei de demascare a 
direcției maioresciene în critică, inaugurată în 1948 în 
revista Flacăra (vezi cartea mea Reeducare și prigoană, 
1993, 2005), I. Vitner este la fel de temerar în combaterea 
decadentismului - o salvatoare găselniță a ideologilor lite- 
rari, cu care era etichetată aproape toată literatura occi- 
dentală contemporană și aproape toată literatura 
românească interbelică. 'Demascarea decadentismului — 
„dușmanul realismului socialist” (unul dintre ei) — inau- 
gurată del. Vitner încă din 1946 în paginile Contemporanului, 
face parte din preocupările acestuia și în 1957. Dintre 
dezvăluirile din Gazeta literară să citim, acum, portretul 
literar pe care Vitner îl face, pentru tinerii scriitori români, 
lui Aldous Huxley, Henri Michaux și altor autori... mes- 
calinici. 

LITERATURA MESCALINICĂS: „De cinci ani de zile apare 
La nouvelle revue française sub direcţia lui Jean Paulhan 
(la ora actuală unul din teoreticienii proeminenţi ai deca- 
dentismului francez) și Marcel Ariand. 

Am citit zilele acestea ultimele două numere care ne-au 
parvenit (pe ianuarie și februarie 1957) și am putut afla 
inovațiile în materie literară ale Apusului decadent. Oricât 
de ciudat ar părea, o mare pasiune stârnește în momentul 


B.C.U. „M. EMINESCU“ IAŞI 
LITERE 

de faţă în mediile scutierilor artei pentru artă, nu un autor 
ci o substanţă chimică, pe nume mescalina. Este un alca- 
loid extras dintr-un cactus mexican, peyotl, și care ingerat 
provoacă deliruri hipnogogice, în care accentul cade pe 
viziunea puternic și bizar colorată. (...) 

Astfel ia naștere poemul mescalinic. Un astfel de text 
publică revista sub titlul Infinitul turbulent sub iscălitura 
lui Henri Michaux, una din notorietăţile poeziei abstracte 
actuale franceze. (...) Asemenea texte, și poate chiar cu 
mult mai delirante, Michaux scria și înainte, fără ajutorul 
mescalinei. Autorul s-a iluzionat zadarnic asupra unei 
inovaţii neavenite. Dacă textul poetului francez este jalnic 
ca farsă, în schimb m-a surprins știrea că un alt amator 
de mescalină a fost găsit în persoana lui Aldous Huxley. 
(...) Probabil într-un moment de puternic spleen, Huxley 
a schimbat whisky-ul cu mescalina (...). (...) 

Lectura celor două numere ale revistei franceze demon- 
strează însă, fără surprindere, că decadentismul este 
mescalinic prin substanţă. (...) 

Mai interesant este, poate, faptul că ultimele numere 
din La nouvelle revue française ne oferă mostre de filozofie 
mescalinică. Astfel, Jacques Maritain, cunoscutul filozof 
Și eseist catolic, publică un amplu studiu intitulat Dialectica 
lui Hegel. (...)”. 


xx 


Fixat statornic și temerar pe literatura euro-atlantică, 
ochiul partidului, prin diverse condeie (de pildă H. ZALIS4) 
veghează asupra abdicărilor estetice care i-ar putea tenta 
pe unii scriitori români după modelul personajelor mor- 
bide „capitaliste”, în defavoarea „individualităţii eroului 
pozitiv” socialist: 

„După cum se știe, în ultimii ani, scriitori bine intenţio- 
naţi au eșuat în încercările lor de a zugrăvi caractere puter- 
nice, indeosebi caractere pozitive. Explicaţia nereușitei stă 

uneori în insuficienta cunoaștere a realităţii noi, a con- 
structorilor ei. (...) Frumusețea acestor chipuri trebuie să 
apară și în literatură în varietatea ei inepuizabilă, rele- 
vându-ne cu forţă de sugestie complexa dialectică a idei- 
lor și sentimentelor omului descătușat. (...) De aceea, în 
atribuirea apriorică de calităţi străine notei organice-tem- 
peramentale a eroilor, vedem azi o dublă tendință, egal 
dăunătoare artei: diminuarea oamenilor de rând și trata- 
rea apologetică a rolului personalităţii în istorie. Realismul 
socialist nu poate fi decât potrivnic unor asemenea abdi- 
cări estetice. [...) Privită din perspectiva realismului caracte- 
rologic, împrăștierea morbidă a unor caractere din literatura 
apuseană nu ne ispitește. Evident, ea a inregistrat și 
succese în acest domeniu. Mă gândesc la unele romane 
ale lui Aragon, Howard Fast, Feuchtwanger, Faulkner, (...). 
Dar eroii acestora sunt legaţi de realitatea înconjurătoare, 
de realitatea societăţii capitaliste. (...) 

Faţă de pseudo-literatura producătoare de fantoșe 
abstracte nu trebuiesc făcute nici un fel de concesii. Senti- 
mentul estetic al contemporanilor reclamă cu justificare 
individualităţi nuanţate, originale, luminate de arderi inte- 
rioare, capabile de căderi și înălțări dramatice, într-un 
cuvânt capabile să participe la mersul înainte al societăţii”. 


x 


Dar ce mai cer, ce vor realist-socialiștii români în anii 
de grație 1957-1958, vom afla, în tihnă, din capitolele 
următoare. Deocamdată în aceste pagini introductive, men- 
ționăm un eșantion de probleme reprezentative pentru 
intervalul cercetat. De pildă, lupta cu dogmatismul (duș- 
manul reflectării veridice a actualităţii în operă) sau cu 
estetismul - dușmanul criticii literare realist-socialiste. 


RADU POPESCU:: „Noi luptăm împotriva dogmatismu- 
lui tocmai pentru că dogmatismul a sclerozat unele din 
aceste legi, a anulat câmpul lor de aplicare, «a uscat și a 


11 


Ana Selejan 


ingustat viaţa». Deci, lupta noastră trebuie să aibă un 
scop, în primul rând, în mod esenţial, o operă literară în 
care să se oglindească liber, multilateral și multiform, 
toate manifestările legilor obiective-ale vieţii și istoriei. (...) 
Avem o doctrină închegată, o doctrină care singură ne dă 
posibilitatea să cunoaștem viaţa și să ne cunoaștem des- 
tinul, și această doctrină deschide spiritului nostru toate 
posibilităţile, cu condiţia de «a o trăi» prin conștiința noas- 
tră, de a o păstra pură, întreagă și vie, și nu de a o reduce 
la un formular scolastic, repetat mecanic și inert”. 

MIHAI NOVICOVS: „O altă confuzie care se face uneori 
în discutarea problemelor privitoare la reflectarea actua- 
lităţii în literatură constă în identificarea idilismului cu 
schematismul. Este cât se poate de adevărat că sub influ- 
enţa practicilor dogmatice în multe lucrări viciate de idi- 
lism, rezolvarea conflictului, iar uneori conflictul însuși, 
sistemul de personaje etc. erau fabricate după scheme 
abstracte dinainte stabilite, ceea ce n-a putut să nu ducă 
și, realmente, a dus la fenomenul odios al circulaţiei șabloa- 
nelor. (...) 

Orientarea ideologică din care izvora (și izvorăște și azi) 
această mișcare spre realism-socialist a literaturii constă 
în încrederea nestrămutată a scriitorilor in dreptatea cau- 
zei pentru care luptă proletariatul revoluționar, în supe- 
rioritatea regimului socialist, în inevitabilitatea prăbușirii 
capitalismului și a victoriei comunismului. Succesele remar- 
cabile care au jalonat încă din primii ani acest drum 
ascendent al literaturii noastre (Mitrea Cocor și Nicoară 
Potcoavă de Mihail Sadoveanu, Un om între oameni al lui 
Camil Petrescu, Desculț al lui Zaharia Stancu, Negura de 
Camilar, Drum fără pulbere și Pasărea furtunii de Petru 
Dumitriu, Desfășurarea de Marin Preda, Cetatea de foc de 
Mihail Davidoglu, Oameni de azi de Lucia Demetrius, poe- 
ziile lui Beniuc, Jebeleanu, Maria Banuș și multe altele) 
au fost repurtate tocmai pe baza acestei orientări. (...) 

Orientarea pe care a căpătat-o literatura noastră, 
sub îndrumarea partidului, încă din primii ani de după 

23 August 1944, era o orientare justă, rodnică. Dogmatismul 
a fost o abatere de la această orientare”. 

PAUL GEORGESCU”: „Scriitorul care cuprinde în opera 
sa viața noastră complexă și pasionată, lupta eroică a 
noului cu vechiul și perspectiva certă a victoriei noastre 
creează, credem, o operă modernă. (...) 

În orice caz, nu credem că reîntoarcerea la mijloacele 
tehnice ale literaturii moderniste burgheze poate fi numită 
inovaţie. Nu credem însă că acele mijloace adecvate deca- 
dentismului pot fi adecvate literaturii realist-socialiste. CS) 
Credem însă că în discuția despre modernism (ca și în alte 
articole) s-a neglijat prea mult ceea ce poate fi denumit 
simplu, cunoscut, dar ceea ce noi considerăm vital. 
Întrebarea fundamentală adresată unei opere artistice, în 
epoca noastră, credem că nu trebuie uitată: dacă ea ser- 
vește sau dăunează forțelor revoluționare, socialismului”. 

DUMITRU MICU*: „Aplicând criteriul consonanţei cu 
epoca, așadar criteriul esenţial în judecarea operelor de 
artă, poeziei noastre din ultima vreme, să zicem de la 
inceputul acestui an până astăzi, ce constatăm? Constatăm, 
inainte de orice, o prezenţă parcă mai activă ca altădată 
în reviste a unora din poeţii de frunte, a lui Eugen Jebeleanu 
și Cicerone Theodorescu, a lui Radu Boureanu, a lui Geo 
Bogza și a lui Miron Radu Paraschivescu, a Mariei Banuș 
și a lui Marcel Breslașu, spre a nu mai vorbi de prezenţa 
neîntreruptă și oarecum de la sine înțeleasă a lui Mihai 
Beniuc sau de aceea intrată în ordinea obișnuinţei și totuși 
mereu nouă, așteptată cu emoție, a lui Tudor Arghezi. 
Asemenea nume, împreună cu numele unor poeţi din 
generaţiile apropiate, precum Nina Cassian, Veronica 
Porumbacu, A.E. Baconsky, Mihu Dragomir, Victor Tulbure 
sau Al. Andriţoiu, Ion Brad, Aurel Rău, Tiberiu Utan, 
afirmă, putem spune, prin ele insele, orientarea liricii 
noastre în ansamblul ei spre viaţă, spre frământările con- 
temporane. (...) l 

Cu toate acestea, parcurgând paginile revistelor literare 
apărute în anul 1958, am încercat, deseori, tocmai sentimentul 

răpirii din contemporaneitate. Chiar versurile unora dintre 
poeţii cei mai valoroși tălmăcesc pe alocuri o tendinţă de 
refugiu într-o lume de reverie, calmă, tihnită, lume ce nu 
seamănă, câtuși de puţin, cu aceea în care trăim. În «Osmoză» 
(Steaua, nr. 2) spre exemplu, A.E. Baconsky ascultă som- 
nul oamenilor și al copacilor goi, având iluzia de a contem- 
pla visele ce, asemeni unor păsări albe aripile spre lume 
și le desfac, și, învăluit de vraja noptii, declară o solidari- 
tate platonică, vag umanitară și întrucâtva condescen- 
dentă, cu oameni neînsemnaţi din mulțime. Mihu Dragomir, 
de obicei poet-combatant, semnează în nr. 3 al Vieţii romă- 
nești un «Descântec» în care n-am putut descifra altceva 
decât o ceaţă sentimentală răsfirată printre niște versuri 
de factură artificial-folelorică. (...) 

Deschid un număr din Tribuna, bunăoară numărul din 
15 februarie, în care citesc printre alte poezii pe aceea a 
lui Gabriel Pamfil, «Dragoste»: Lumina soarelui dragoste 
înseamnă /și-ades îi simt înalta strălucire (...). «Dragoste» 
e o poezie miniaturală, acuzând preţiozitatea, manierismul. 
(...) Tot în Tribuna, Ion Sofia Manolescu, căruia publicaţia 
clujeană i-a tipărit și o seamă de poezii cu incontestabilă 
rezonanță în sufletul contemporan, semnează, în nr. 6 din 
8 II, o bucată numită «Confraţii», prozaică și fără mesaj, 
dând expresie unor năzuinți și nostalgii cu totul limitate. 
(...) 

Un poet ca Gh. Tomozei, care anii trecuți aborda unele 
teme majore, promițând să se realizeze ca cântăreț mili- 
tant, preferă astăzi (...) să se abandoneze contemplației 
sterile, contribuind la sporirea colecției (și așa supraîn- 
cărcate) de ierburi, frunze și «lacrimi galbene» a poeziei 
mai mult sau mai puţin tinere. Transcriem, pentru edifi- 
care, poezia «Peste crengi» din Gazeta literară nr. 16 din 
17 aprilie: Peste crengi, lacrimi galbene, frunzele /și nucile, 
mătăniile verzi ale văzduhului /și veveriţele / sprintene ca 
zmeele copilăriei... / Atât... / (...)”. 

GEORGETA HORODINCĂ?; „Oricât de actuală și de 
importantă pentru cauza socialismului ar fi tema pe care 

și-o va alege un poet, dacă el nu impărtășește o concepţie 
inaintată, viziunea lui concretizată în universul poetic va 
fi o viziune rudimentară, anacronică și neinteresantă toc- 
mai pentru cauza pe care vrea s-o servească. 

Apariţia lui Tudor Arghezi în literatura noastră, de 
pildă, a avut efectul unei lumi noi pe firmamentul poeziei. 
Universul substanţial al lui Tudor Arghezi, viziunea sa 
nouă asupra lumii au făcut în lirica noastră o adevărată 
revoluţie, deși poetul cânta multe valori tradiționale, cum 
ar fi sentimentul continuității în timp, cultul trecutului și 
al tradiţiilor lui de luptă, elogiul muncii, sudoarea muncii 
sutelor de ani etc. În acelaşi timp în care se afirma Arghezi, 
mulţi dintre adversarii cei mai fervențţi ai tradiţiei, inițiatori 
Și reprezentanţi ai curentelor de avangardă, deși uneori 
animați de intenţiile cele mai bune și căutând să biciu- 
iască prin opere scandaloase placiditatea burgheză faţă 
de artă, n-au reușit să se diferenţieze între ei și să se revele 
ca structuri lirice deosebite, deoarece inovaţia lor era o 
inovație pur formală, tehnică. (...) 

Poezia noastră actuală, prin cei mai de seamă repre- 
zentanțţi, ne demonstrează de asemeni că apropierea poe- 
ților contemporani de socialism le-a creat o optică specială, 
revoluționară și moderată asupra lumii, așa încât nu numai 
orientarea lor tematică probează adeziunea la cauza clasei 
muncitoare. Universul lor de imagini - dovadă de însușire 
autentică, profundă a concepţiei marxiste - este un uni- 
vers familiar omului contemporan, omului care trăiește în 
condiţiile construirii unei societăţi noi. Mihai Beniuc este 
un poet care cântă cu osebire o seamă de sentimente și 
de valori tradiționale. (...) Marcel Breslașu este poetul 
contemporaneității acute, prin firescul cu care se mișcă 
in spațiul vieţii noi, în domeniul noțiunilor recente, intrate 
în viaţa de partid și de stat. Fabulele lui au o atmosferă 
actuală, (...). (...) În versurile Mariei Banuș, îndrăgostiţi 
pleacă în excursie «cu C.S.C.», (...), visează să străbată 
spațiile «cosmice» în «bătrânelul nostru Gaz interstelar». 
(...) Nina Cassian a descoperit un «cancer al lumii» - bazele 
americane. (...) 

Totuşi fie că adevărurile unanim recunoscute teoretic 
pot deveni în practică de nerecunoscut, fie din alte motive, 
multe poezii care apar în publicaţiile noastre suferă de un 
apolitism evident. (...) > 

În Tribuna, cineva publică o poezie intitulată Lirică, din 
care cităm: Aud în mine toamna / O aud / Și-o simt la 
poarta inimii cum bate. /Aud în mine toamna /și ascult / 
cum timpul, timpul curge mai departe. (...) 

Nu demult a apărut un volum de versuri al lui Petre 
Stoica în care, cu câteva excepţii neconcludente, toate 
poeziile sunt schițări fugare, lipsite de substanţă. [...) 
Instantaneele pe care le înregistrează Petre Stoica sunt 
lipsite de o semnificaţie 'deosebită și aglomerarea lor 
într-un volum dă o impresie neplăcută de exercițiu și de 
neseriozitate — de unde se vede încă o dată că apolitismul 
este și inestetic. (...) Mai grave sunt însă răbufnirile spo- 
radice ale unei ideologii dubioase care se înfășoară în 
văluri dense de stil metaforic. 

Este greu de aflat conţinutul, ideea de bază a poeziei 
Evoluție de Gheorghe Chivu. (...) | 

Dacă în poeziile citate efortul spre contemporaneitate 
al autorilor este nul, se întâmplă însă să întâlnim foarte 
des poezii care tratează teme de actualitate într-o manieră 
cu totul ciudată. (...) După cum există un specific național, 
deși în cadrul unei națiuni deosebirile între exploataţi și 
exploatatori rămân antagonice, tot astfel există un spirit 
al epocii actuale, în cadrul căruia persistă antiteza socia- 
lism-capitalism. Important este, cunoscând acestea, să nu 
neglijăm opoziţia iremediabilă dintre ideologia socialistă 
și cea burgheză pentru a crea mitul unui spirit modern 
comun şi scutit de contradicții interne. Subordonarea 
concepţiei noastre despre lume spiritului modern, consi- 
derat fără discernământ critic, ar însemna săvârșirea unei 
greșeli tot atât de grave ca subordonarea ideii luptei de 
clasă principiului unităţii naţionale. (...)” 

SAVIN BRATU”: „Astăzi când, în perspectiva istorică, 
direcţia maioresciană apare definitiv învinsă, în faţa aceleia 

a ideologiei revoluționare, biruitoare a marxism-leninis- 
mului, fantoma lui Maiorescu se zbuciumă inutil, gata să 
renunţe la seninătatea aparentă. (...) Cea mai bună armă 
împotriva încercărilor de resuscitare este informarea şti- 
inţifică a tineretului studios. (...)”. 

N. TERTULIAN!!: „Dacă ținem seama de faptul că logica 
obiectivă a istoriei a apucat cu totul alte drumuri decât 
cele către care năzuia logica istorică lovinesciană, vom 
înţelege de ce și destinele criticii literare românești, s-au 
dovedit cu totul altele decât cele pe care le anticipa, auto- 
iluzionându-se, Lovinescu, de ce nu linia «autonomiei este- 
ticului» a triumfat în critica românească ci linia esteticii și 
criticii literare marxiste, de ce epoca noastră revoluționară 
a restabilit în drepturile ei linia tradiţiei Gherea-Ibrăileanu, 
afirmând-o și dezvoltând-o într-o luptă perpetuă cu prin- 
cipiile estetice ale luptei maioresciene-lovinesciene”. 

MIHAI GAFIȚA!?: „Dintre modalităţile criticii, socot că 
exersarea asupra mijloacelor, modalităţilor literare, frec- 
ventă de exemplu la Dumitru Micu, e cel mai ușor îndru- 
mătoare spre estetism. Pe de altă parte, pasiunea de a 
încadra numaidecât un scriitor într-o direcţie, într-o școală, 
într-o familie, poate duce lesne la pierderea tocmai a spe- 
cificului și originalității, (...). Este capcana în care a căzut 
S. Damian în cele două articole din Tribuna, unde, prompt — 
împotriva evidenţei - să afle dacă Petru Dumitriu este un 
scriitor modernist, ajunge să slăbească din atenţia sa 
tocmai sensul contribuţiei lui Petru Dumitriu, și anume 
linia sa realistă, impresionantă în tot ce-a scris el până 
acum, de la nuvela „Dușmănie” încoace. 

Din acest punct de vedere, cred că e nepotrivită clasi- 
ficarea pe care,o întâlnim câteodată făcându-se între 
criticii noștri literari contemporani - ca critici propriu-ziși 
și eseiști. Prototipul primilor ar fi Ovid S. Crohmălniceanu, 
lângă el stând Silvian losifescu, Dumitru Micu, Lucian 
Raicu și alţii; din rândurile celorlalți ar face parte Ion Vitner, 
Paul Georgescu, poate Mihail Petroveanu și alţii. (...) 

Apăr, cum se vede, nu o modalitate a criticii în defa- 
voarea alteia, ci un sistem de critică, o orientare a criticii, 
faţă de lipsa ori numai faţă de slăbirea criteriilor ideologice 
în critica literară”. 

OVID S. CROHMĂLNICEANU'S: „În lumina documen- 
telor Plenarei din 9-13 iunie, a atenţiei pe care ele ne-o 
atrag asupra primejdiei împăciuitorismului de orice fel față 
de ideologia burgheză, Scânteia cheamă critica literară la 
părăsirea acestei atitudini de automulțumire și la lichida- 
rea grabnică a unor astfel de lipsuri. Critica literară are 
datoria să-și ridice simțitor combativitatea revoluţionară, 
să-și întărească spiritul ei de partid, să nu mai tolereze nici 
un fel de concesii faţă de idei străine sau ostile marxis- 
mului, să dea replica imediată, hotărâtă și convingătoare, 
oricăror teorii sau concepţii care tind în vreun fel să revi- 
zuiască principiile fundamentale ale esteticii marxiste, să 
întrețină confuzii în jurul lor, să stânjenească dezvoltarea 
literaturii noastre pe drumul realismului socialist. (...) 

Redactorul șefal Vieţiiromânești(Ov.S. Crohmălniceanu- 
n.n.) tolerând în paginile revistei pătrunderea unor con- 
cepțţii estetice burgheze, s-a făcut vinovat de abateri grave 
de la spiritul de partid care trebuie să călăuzească întreaga 
activitate redacțională. Lui îi revine răspunderea princi- 
pală că n-a aplicat linia Partidului în munca dusă cu 
redactorii și colaboratorii. Lipsa de fermitate revoluţio- 
nară, slăbirea atitudinii intransigente față de ideologia 
dușmanului de clasă, liberalismul oportunist stau la rădă- 
cina greșelilor sale. 

A pune înaintea cauzei generale a proletariatului orice 
fel de considerente, înseamnă a te îndepărta de la princi- 
piul leninist al spiritului de partid. 

Criticând fără menajamente greșelile noastre serioase, 
Scânteia ne dă un ajutor puternic pentru a întări în pagi- 
nile Vieţii românești principialitatea marxist-leninistă a 
criticii literare. 

Ne luăm angajamentul faţă de cititor să curmăm fără 
șovăire atitudinea împăciuitoristă de care am dat dovadă, 

să stârpim orice formă de liberalism în munca redacţio- 
nală, să ne dăruim toate forţele luptei pentru combaterea 
ideologiei burgheze pe tărâmul literar și promovării litera- 
turii realist-socialiste”. 

S. DAMIANI!*: „Să cercetăm Japiot Seamănă, de pildă, 
eroul reprezentativ al trecutului cu cel al societăţii noas- 
tre, al construcţiei socialiste? Să răsfoim albumul de tipuri 
literare pe care-l oferă literatura ultimului secol. Care erau 
personajele favorite ale realiștilor critici? (...) Tipul inadap- 
tatului este frecvent în literatura realismului nostru critic. 
(...) La începuturile prozei realiste, învinsul era un boier 
blajin, zugrăvit în culori serafice ~- contrast extrem pentru 
rapacii lipsiţi de scrupule care reprezentau coaliția bur- 
ghezo-moșierească. (...) De la Ciocoii vechi și noi ai lui 
Nicolae Filimon, personajul trece prin ciclul romanesc al 
lui Duiliu Zamfirescu, și își prelungește existenţa hibridă 
în întinsele construcţii epice ale lui Liviu Rebreanu și 
Cezar Petrescu. 

Învinși erau însă și umilii funcţionari, animați în tine- 
reţe de avânturi impetuoase și secătuiţi de hărțuielile 
traiului banal, încheind un armistițiu penibil cu opresorii. 
Sleirea mărunţilor apostoli din târgușoarele de provincie 
a fost excelent descrisă în câteva povestiri ale lui Mihail 
Sadoveanu. Învinși erau și intelectualii lucizi, conștienți 
de nedreapta alcătuire socială, cheltuind multă vervă în 
denunţarea ei. Eroii cărţilor lui Camil Petrescu se lasă 
însă ademeniţi de mirajul unei justiţii abstracte, iluzorii, 
și se frâng sub presiunea torturii convențiilor burgheze. 
Revolta solitară nu putea avea sorți de izbândă. (...) 

Este silit scriitorul contemporan să admită resemnat 
aceeași dispoziţie de forţe pe plan literar? Nimeni nu poate ` 
sprijini cu argumente o asemenea teză. Ar însemna să 
închidă ochii în faţa evenimentelor excepţionale desfășu- 
rate în anii din urmă. A fost zdrobită orânduirea care 
alimenta dilema tragică a inadaptaților. (...) 

A apărut, așadar, un erou nou - învingătorul - conști- 
ent de forța noii orânduiri, care nu mai cunoaște lamentările 

penibile ale «dezmoșteniţilor» soartei. Ca să demonstrăm 
fizionomia acestui tip, ar trebui să vorbim de concepţia lui 
asupra lumii, care îi asigură certitudinea țelului, de etica 
lui comunistă, cea mai generoasă etică - aparținând clasei 
care luptă pentru eliberarea de sub exploatare a întregii 
societăţi — de orizontul lui intelectual, potrivit erei în care 
se înfăptuieşte o autentică revoluţie culturală. (...) 

De ce insistăm însă asupra unor fapte consemnate de 
mai multă vreme în critica noastră literară? Fiindcă e 
necesar ca, nimicind teoriile revizioniste care vor să estom- 
peze conţinutul inovator al realismului socialist, să rea- 
firmăm principii fundamentale pentru îndrumarea noii 
literaturii. (...) O paranteză: nimeni n-a interzis abordarea 
temelor specifice realismului critic. Beneficiind de concep- 
ţia marxist-leninistă, scriitorii noștri au putut rezolva con- 
secvent, cu un realism deplin, teme ale trecutului, tipuri 
altădată înceţoșate din pricina opacităţii ideologice. (...) 

Tema majoră, care trebuie să stimuleze cu precădere 
eforturile creatoare rămâne tema vieţii contemporane. 
Literatura trebuie să participe la uriașul proces de trans- 
formare a oamenilor. Nu se poate despărți viziunea artistică 
originală de sarcinile educativ-politice în munca literară. 
Cine coboară menirea scriitorului dacă îi pretinde să scrie 
cărți necesare? îndeplinind cu talent comanda epocii, el. 
va realiza implicit și aspiraţia spre opere durabile. Energia 
maselor urcând treptele civilizaţiei și culturii - iată tema 
nouă a realismului socialist”. 

TITUS POPOVICI!5: „Comunismul a salit artei virilita- 
tea ei, marele sens al responsabilității fată de cei cărora 
li se adresează. Modului contemplativ, ajuns la sterilitate 
sau la diversiune, i s-a opus modul militant de a înțelege, 
de a reda lumea. Tristele generalizări ale unor neputincioşi 
denotă reaua credință interesată de a identifica o fază a 
unui proces fără precedent în istorie cu procesul însuși, 
în neiîncetata dezvoltare revoluţionară. (...) Aici și acum 
însă, sub ochii noștri, se făurește un om nou, pentru care 
dezideratele umanismului nu sunt vorbe goale, nu sunt 

jumătăţi de măsură, nu sunt steaguri care se aruncă peste 
bord atunci când ele devin supărătoare pentru cei ce le-au 
fluturat în timp. 

În acest om nou se formează trăsăturile unei persona- 
lităţi care s-au impus lumii, construind o societate mai 
bună, suscitând ura și spaima exploatatorilor de pretu- 
tindeni, personalitatea Omului Comunist”. 

PETRU DUMITRIU!S: „Care era starea de fapt de la care 
am pornit? Iat-o. Literatura noastră, încă de prin 1920: 
teren de invazie a iraționalismului fascist. Viata literară 
dominată de reviste ca Gândirea și de filozofia obscuran- 
tistă de felul celei a lui Lucian Blaga. Marii realiști ca 
Mihail Sadoveanu, Tudor Arghezi, Liviu Rebreanu, aveau, 
ce-i drept, o popularitate trainică și profundă. Dar pe lângă 
ei mișunau poeţii abstracți și teoriile decadente cu privire 
la artă în general, (...). (...) 

Prima mea carte, Euridice, piesa Preludiu la Electra, 
fuseseră roadele perioadei în care nu mă întrebam ce să 
scriu și pentru cine. Ca atare, deși au fost primite deosebit 
de bine de critica literară, după ce încheiasem aceste pagini 
de explozie adolescentă a unei nevoi de-a povesti și a unei 
experienţe timpurii, dar mai mult de gândire decât de viaţa 
reală - am simţit că nu mai am ce spune. [...) 

Aici vine momentul în care comuniștii au avut o influ- 
enţă cu totul deosebită, ba chiar hotărâtoare asupra mea. . 
Comuniștii au introdus în problematica literaturii și înde- 
obște a culturii românești câteva idei noi. (...) Pentru mine, 
ele s-ar rosti așa: întâi, arta este o funcție socială și isto- 
rică. Eşti cântăreţul vremii laic. Al doilea, arta este expre- 
sia vieţii societăţii întregi, și în special a părții celei mai 
importante a societăţii. Al treilea, arta trebuie să fie înţe- 
leasă și gustată de societatea întreagă, de poporul întreg. 
Al patrulea: arta adevărată trebuie să pornească de la 
marea tradiţie a trecutului, fără a o nega sau a o nimici, 
dar fără a o imita servil, ci încercând s-o depășească. Când 
gimnaștii alcătuiesc cu trupurile lor o piramidă, cel care 
vine la urmă se urcă pe umerii celor veniţi înaintea lui. 

Moderniștii decadenţi sunt ca un gimnast care-și omoară 
tovarășii și se mulțumește să stea pe pământ în loc să fie 
sus de tot, în vârful piramidei marii tradiţii culturale a 
omenirii. 

Repet, toate acestea sunt acuma convingeri ale mele, 
care s-au contopit cu tezele comuniștilor de-a lungul a 
cincisprezece ani de gândire asupra artei. (...) 

Dar n-am epuizat astfel decât o latură a legăturilor între 
comuniști și creaţia mea. Până aici am arătat cum am 
găsit răspuns la întrebarea pentru cine scriu, și cum să 
scriu. Răspunsul era parega poporul întreg, și în mod 
realist. (...) 

Rămânea, însă, hc ice ce să scriu. Şi aici, răspun- 
sul l-au dat tot comuniștii. Nu numai cerând artistului să 
povestească, să picteze, să cânte în versuri sau sunete, 
viața. Ci și creând o viaţă nouă, originală, care încă nu . 
fusese povestită, pictată, cântată în versuri sau sunete. 
a) 

Patosul comunist, etica revoluționară, sunt ceva nou, 
nedescris și neexprimat în secolele și mileniile trecute. E 
marele noroc al artistului de azi că are la îndemână această 
bogăţie inepuizabilă. Astfel că am găsit și răspunsul la 
întrebarea ce să scriu: povestea societăţii socialiste, cele 
O Mie și Una de Nopți și O Mie și Una de Zile ale vremii 
noastre. Cred că am dreptul de a spune că între comuniști 
și creaţia mea există o strânsă legătură”. 


* 


Ochiul Partidului nu era numai ager și cuprinzător ci 
și compensator și generos cu „bătrânii apaşi” — ca să folo- 
sim expresia lui Miron Radu Paraschivescu, dintr-un ful- 
minant articol antiarghezian, consemnat de mine în cartea 
la care am făcut trimitere ceva mai devreme. Astfel, acei 
scriitori care serveau cu percutanţă și devoțiune linia 
partidului erau anual premiaţi; alții făceau parte din înalte 
foruri de decizie comunistă. De pildă, în 1957, „impreună 


22 


Literatura în totalitarism. 1957-1958 


cu alţi intelectuali devotați cauzei socialismului”!”, nouă 
scriitori candidează pe listele de alegeri pentru parlamen- 
tul comunist - Marea Adunare Naţională -, și anume: 
Mihail Sadoveanu, Tudor Arghezi, George Călinescu, Mihail 
Ralea, Mihai Beniuc, Demostene Botez, Nagy Istvân, Kovâcs 
György şi Anton Breitenhofer. 

Tot în 1957, pe lângă tradiţionalele premii ale Academiei 
R.P.R. se instituie premiul Ministerului Învăţământului și 
Culturii „pentru stimularea creației literare originale”. 
Decernat retroactiv, pe 1956, laureaţii acestui premiu au 
fost: Titus Popovici (pentru romanul Strâinul), Veronica 
Porumbacu (volumul Generaţia mea), Radu Tudoran (Ultima 
poveste, roman „pentru copii și tineret”), Al. Mirodan (pentnu 
comedia Ziariștii) și Teodor Mazilu (pentru volumul de 
proză scurtă Insectar de buzunar). 

„După cum s-a arătat atunci când s-a luat hotărârea 
de înființare a unei noi distincţii literare - comentează 
RADU POPESCU'8 - după cum s-a subliniat și repetat cu 
ocazia primei decernări, și după cum se va repeta desigur 
la fiecare decernare anuală viitoare, premiul Ministerului 
învățământului și Culturii va îincununa opere remarcabile 
inspirate din tematica actualităţii. (...) | 

Astăzi avem instituţii și autorităţi, avem ministere, care 
dau semnalul, care dau premiul noutăţii. Ele ne îndeamnă, 
ne cer: fiţi prezenți, fiţi actuali, fiți noi! Reimprospătați 
atmosfera închisă a individualităţii adormite, schimbaţi 
aerul, deschideţi ferestrele! Ce e afară? Viaţa. Fiţi noi prin 
noutatea vieţii în permanentă înnoire. (...)”. 

În anul 1957 s-a consumat și o campanie, ce-i drept de-o 
anvergură mai restrânsă, împotriva românilor desţărați, 
aceia care, în opinia combatanților, defăimau România și 
realităţile ei. E vorba de contestarea (de fapt „înfierarea”) 
ideologiei lui Emil Cioran, prilejuită de apariţia la Paris, 
în anul precedent, a scrierii La tentation d'exister, de com- 
baterea opiniilor lui Virgil Ierunca despre literatura română, 
menţionate în cel de-al treilea volum al sintezei Histoire 
des littératures apărut în colecţia „Bibliothèque de la Pléiade” 
a editurii pariziene Gallimard și, în fine, de combaterea 
cărţii România captivă. 

Dintre cele trei direcţii de atac - care, de altfel, se inte- 
grează într-o bătălie de durată cu „dușmanii poporului” 
(radio „Europa liberă”, radio Roma, cărți și articole „sub- 
versive” etc.) în care s-au antrenat o serie de scriitori ca 
Zaharia Stancu, George Ivașcu, Eugen Barbu ș.a, așadar 
dintre cele trei campanii, cea anti-Cioran a recoltat cele 
mai multe semnături. De remarcat că în dezbateri s-au 
angajat nu numai scriitori (D.R. Popescu, Radu Popescu, 
Al. Mirodan ș.a.), ci și alți artiști, filosofi, istorici ș.a. (D.D. 
Roșca, Henri Wald, Valentin Lipatti). 

Cu precizarea că la subiectele în discuţie nu vom înre- 
gistra toate articolele — cititorul dornic de informare putând 
să-și completeze bibliografia din capitolul care indexează 
domeniul, denumit Lupta împotriva dușmanilor poporului. 
Vigilență politică (sic!), al Bibliografiei periodicelor din 
R.PR.!9 — să derulăm filmul intervențiilor. 

VALENTIN LIPATTI”: „De curând a apărut la Paris cel 
de-al treilea volum al Enciclopediei Pleiadei, Istoria litera- 
turilor, sub îngrijirea lui Raymond Queneau. (...) În volumul 
de care e vorba au fost adunate literaturile europene, de 
la cea latină la cele nordice, literaturile romanice, ca și 
cele balcanice. Printre ele se află și literatura noastră, de 
la pagina 1.389 la pagina 1.403. Autorul capitolului e 
domnul Virgil Ierunca. 

De altfel, literatura română e pomenită și în prefața 
semnată de Raymond Queneau: «În ceea ce privește 
româna - scrie domnia sa - este o limbă latină (adică, mai 
curând romanică - n.n.) și literatura ei, în vârstă cam de 
vreo două sute de ani, a dat literaturii mondiale contribu- 
tii interesante (Caragiale și Urmuz, mai cu seamă)». 

Am citit o dată, am citit de două ori, să văd dacă nu 
cumva m-am înșelat. Caragiale... și Urmuz? (...) 

Stimate domnule Queneau, cum aţi putut pune alături 
dadaismul de duzină al lui Urmuz, cu marea artă a lui 
Caragiale? (...) 

Dacă un francez sau un australian deschide Enciclopedia 
Pleiadei, vol. III, la pagina 1.400, el poate afla că poezia 
română începe cu Anton Pann, în vremea pomeniților 
sau nepomeniţilor Bolintineanu, Grigore Alexandrescu, V. 
Alecsandri, Negruzzi și Filimon, care nu sunt momente 
esenţiale în evoluţia prozei epice. Ştiţi cine este Nicolae 
Bălcescu? Cel mai autentic dintre revoluționarii pașop- 
tiști? Vă înșelaţi! — este «un vizionar și un aventurier al 
gloriei» (pag. 1.394). Da, dar în schimb Nae Ionescu, apos- 
tol al Gărzii de Fier, «propovăduiește neliniștea, logica și 
iubirea» (pag. 1.400). 

În materie de «ideologie» - admiraţia autorului merge, 
neștirbită, către Emil Cioran «acest Diogene care scrie ca 
Paul Valery» (pag. 1.400). Camil Petrescu e taxat, la repe- 
zeală, drept un nou «Stendhal cabotin» (pag. 1.400) dar 
«savantul Mircea Eliade se numără printre romancierii cei 
mai originali ai literaturii române» (pag. 1.400). Urmuz e 
un mare scriitor modern, comparabil cu Tudor Arghezi 

(pag. 1.394). Mihail Sadoveanu — expresie a geniului nos- 
tru național, a umanismului poporului român e «un pri- 
mitiv stăpânit de instinct... un minunat barbar», [...). 

Ce să mai spunem de faptul-că, dacă Nichifor Crainic 
şi Horia Stamatu și toţi «gândiriștii» figurează la loc de 
„cinste, nepricopsitul de Vlahuţă nu e pomenit deloc, iar 
Coșbuc e strecurat într-un ungher. Dobrogeanu-Gherea? 
Domnul lerunca nici n-a auzit de el. (...) Unde e apoi 
Ibrăileanu? Cezar Petrescu e dat afară din literatura seco- 
lului XX. Sahia, Mihail Sebastian, G.M. Zamfirescu nu 
există. Mihai Ralea nu contează în cultura românească, 
iar Tudor Vianu e pomenit telegrafic, în coada unei înși- 
ruiri de nume. Enigma Otiliei, mare roman românesc, nu 
are nici el, dimpreună cu autorul ei, o soartă mai bună, 
când intră pe mâinile eruditului critic. Zaharia Stancu e 
probabil scriitor irlandez, pentru că nici el nu e Sr asana 
în capitolul în chestiune. (...) 

Literatura de după 23 August 1944, rezumată» în 11 
rânduri, este contrabalansată de cele 6 rânduri — e drept, 
numai șase! — dedicate, citez: «scriitorilor români care se 
exprimă în limbi străine: E.M. Cioran, Mircea Eliade, Eugen 
Ionescu în franceză, Alexandru Busuioceanu în spaniolă, 
Yvonne Rossignon în italiană. «Prezenţa lor în literaturile 
occidentale — încheie V. Ierunca - vădește o selecţie de o 
adâncă semnificație» (pag. 1.402). (...) Cine-i dă dreptul 
domnului lerunca să măsluiască literatura română în 
ochii milioanelor de cititori din lumea întreagă? Conștiinţa , 
domniei sale de «român verde»? (...) Atunci de ce domnul 
Ierunca - profitând de faptul că lumea nu ne cunoaște 
scriitorii — răstoarnă raporturile reale, răstălmăcește epoci 
și opere prin vorbe de glorios patriarh al criticii și practică 
sistematic abuzul de încredere faţă de cultura românească?” 


x 


AL. DIMITRIU-PĂUȘEŞTI?!: „Un grup de transfugi poli- 
tici a publicat în limba engleză o carte menită, așa cum o 

“arată chiar titlul: România captivă, să defăimeze în străi- 
nătate țara noastră şi regimul de democrație populară. [...) 
(...) volum împărţit în capitole consacrate aspectelor celor 
mai diferite ale vieţii din R.P.R.: economie, cultură, politică 
etc. Alexandru Creţeanu, fost ministru în Turcia, garan- 
tează, cu autoritatea lui de vechi diplomat, autenticitatea 
studiilor, mai ales că, scrie el în introducere, autorii stu- 
diilor publicate au cunoscut «direct și personal» lucrurile 
și evenimentele descrise. (...) 

De altminteri, Creţeanu se vede nevoit să mărturisească 
în scris că defăimarea României și a regimului politic pe 
care poporul român și l-a ales e numai un mijloc, că «stu- 
diile» atât de «obiective» pe care el le prefaţează, urmăresc 
realizarea unui țel mai îndepărtat: declanșarea războiului 
împotriva Uniunii Sovietice și a ţărilor de democraţie popu- 
lară. (...) Pledoaria pentru război are însă prea puţini sorți 
să fie ascultată de oamenii cinstiţi, iar obiectivul politic al 
autorilor fiind expus cu claritate, e prea puţin probabil ca 
să se găsească un om lucid care să dea crezare calomni- 
ilor debitate de ei, chiar când lectorul respectiv ignorează 
realităţile din România, pe care semnatarii opului prefaţat 
de Creţeanu la denaturează sau le falsifică în modul cel 
mai grosolan cu putinţă. Cum o dovedește din plin, de pildă, 
capitolul intitulat Viaţa culturală și semnat de Aristide 
Burileanu. [...) 

Creţeanu, în prefața sa, acceptă ideea că intelectualii 
români au îmbrățișat cu căldură, încă de la instaurarea 
regimului de democrație populară, idealurile clasei mun- 
citoare: «Minţile subtile și complexe ale acestor oameni au 
fost impresionate de la început de propaganda comunistă 
care, într-adevăr, și-a desfășurat toate forţele pentru a-i 
seduce și a-i subjuga». Scrâșnind și înjurând, el e totuși ` 
nevoit să recunoască într-un fel că intelectualii se bucură 
în ţara noastră de «o înaltă consideraţie din partea parti- 
dului și a poporului»”. 

Campania anti-Cioran a înfierbântat multe condeie: 
intervenţii ample, vigilență politică maximă. Reproducem, 
sever prescurtate, câteva argumentaţii; să începem cu cea 
a lui H.B. (Horia Bratu) 

Antologia selecţionaţilor??: „într-un articol publicat în 
Climats, un așa-zis Elogiu al limbii franceze, Emil Cioran, 
a cărui carieră uimitoare pe malurile Senei a căpătat chiar 
și acolo o tristă celebritate, făcea printre altele și urmă- 
toarea mărturisire autobiografică: câtă vreme a scris în 
limba română, nu a putut să atingă claritatea în exprimare 
- «fiind limba și nu el de vină» — a celei prin intermediul 
limbii franceze, pe care - așa cum se exprimă el — a învă- 
țat-o cu disperarea unui «ocnaș care-și roade cu înirigu- 
rare gratiile», a ajuns să se înţeleagă pe el insuși, să se 
«impezească». Limba lui Descartes suportă orice. lar roa- 
dele învăţăturii au început treptat să apară, crescând din 
ce în ce, până la o culme: parcă la ultimul opuscul din 
care extragem pasajul de mai jos. Îl publicăm ca atare, 
fără nici un fel de comentariu, ca o piesă de muzeu, ca o 
piesă antologică a literaturii «selecţionaţilor» de la mijlocul 
secolului XX. 

«Cum pot să fiu român? era o întrebare la care nu 
puteam să răspund decât printr-o mortificare de fiecare 
clipă. Urând pe ai mei, țara mea, țăranii săi atemporali, 
îndrăgostiţi de toropeala lor, și strălucind de tâmpenie, eu 
mă roșeam de a descinde din ei, îi renegam, refuzam să 
aparţin subeternităţii lor, certitudinii lor de larve petrifi- 
cate, îngândurării lor geologice. Zadarnic căutam pe tră- 
săturile lor neastâmpărul, prefăcătoriile revoltei: maimuța, 
vai!, murea în ei... 

Într-adevăr, nu se trăgeau ei din regnul mineral? Neștiind 
cum să-i scutur, să-i anim, am ajuns să visez că o exter- 
minare... Dar nu se pot masacra cu pietre. Spectacolul pe 
care mi-l ofereau, justifica și zăpăcea, alimenta și dezgusta 
isteria mea. Și nu încetam să blestem accidentul de a mă 

fi născut printre ei. O mare idee îi poseda: aceea a desti- 
nului; eu o repudiam din toate puterile mele, nu vedeam 
în ea decât un subterfugiu de fricoși, o scuză la toate 
abdicările, o expresie a bunului simț și a filozofiei sale 
funebre. La ce să mă agăţ de ei? Tara mea a cărei existenţă, 
în mod vizibil, nu avea legătură cu nimic, îmi apărea ca 
un rezumat al neantului sau o materializare a ceea ce nu 
se poate concepe, ca un fel de Spanie fără secole de ani, 
fără cuceriri nici nebunii, și fără un Don Quichotte al 
amărăciunilor noastre. Să faci parte din ei, ce lecţie de 
umilitate și sarcasm, ce calamitate, ce lepră». 

Scăldat în noroiul tuturor trădărilor, Emil Cioran și-a 
«perfecţionat» în străinătate puterea de a impușca. Însă 
pentru opusculul din care extragem citatul de mai sus, 
stăpânii nu au de ce să-i mulțumească. Nici chiar cel mai 
renegat dintre renegaţi nu ar asculta un astfel de glas de 
sirenă. A investi dolarii într-o asemenea canalie înseamnă — 
după cum glăsuiește un proverb din limba pe care o detestă — 
a «strica orzul pe gâște». Dl. Emil Cioran va continua și în 
viitor, cu toată capacitatea sa de supralicitație să rămână 
fără căutare la bursa trădărilor și a renegărilor”. 


x 


Un filozof al minciuni?*: „Mi-a căzut în mâini acum 
câteva săptămâni o carte nouă, tipărită în 1956 la editura 
Gallimard din Paris. Un eseu filozofic datorat domnului 
Emil Cioran și intitulat Ispita de a trăi. Nu e cazul să dis- 
cut aici sistemul de gândire al domnului Cioran, filozof al 
disperării și neantului, ucenic mistificator al nu mai puțin 
mistificatorului Martin Heidegger, pontiful existențialis- 
mului și onorabil nazist... Alții o vor face mai pe larg și cu 
mai multă competenţă decât mine. (...) În capitolul al 
treilea denumit Mică teorie despre destin, domnul Cioran 
se dedă la o serie de consideraţiuni profunde asupra carac- 
terelor și destinului popoarelor: spaniolii, bunăoară, îi 
apar ca marcați iremediabil de morbul decadenţei lor istorice; 

rușii, dimpotrivă, însufleţiţi de o sălbatică, de.o îngrozi- 
toare vitalitate... Dar domnul Cioran, care declară că ar fi 
de origine română, se ocupă și de poporul nostru. La 
pagina 54, cu inima sfâșiată de durere, domnul Cioran 
mărturisește ce a crezut și ce mai crede despre români: 
«Mărturisesc că am considerat odinioară ca o rușine faptul 
de a aparține unei naţii oarecare, unei colectivităţi de 
învinși, asupra originii căreia nu-mi era îngăduită nici o 
iluzie. Credeam - și poate că nu mă înșelam - că noi ne 
tragem din drojdia barbarilor, din resturile marilor năvă- 
liri, din acele hoarde care, ostenind să-și continue drumul 
spre Apus, s-au așezat de-a lungul Carpaţilor și Dunării, 
căutându-și un culcuș ca să vegeteze ~ masă de dezertori 
la graniţele Imperiului roman, vulg mizerabil, spoit cu un 
pic de latinitate...». (...) 

Elucubraţiile domnului Cioran nu au din fericire nimic 
comun cu românii. (...) Sfătuit odată să fugă din Franța, 
Danton a răspuns: «Dar țara, poți oare s-o iei pe tălpile 
tale?». Ce bine că domnul Cioran, nefiind patriot, nu a luat 
nimic din pământul țării pe papucii dumisale... Altfel ne 
trezeam peste noapte metafizicieni și disperaţi, gata să 
cântăm cum ni se poruncește. Ba încă «larve pietrificate» 
cum suntem, am fi ajuns să spunem că Eminescu a fost 
german, Enescu spaniol, Brâncuși american, Iorga italian, 
Grigorescu englez, Sadoveanu francez și Arghezi elveţian; 
că poporul nostru e supus destinului cu mai multă volup- 
tate decât oricând și că, în lunga hibernare în care ne 
complăcem, nu dorim altceva decât o metafizică existen- 
țialistă și un filozof genial ca domnul Emil Cioran. Ce bine 
că domnul Cioran a devenit — pe socoteala lui - filozof 
parizian! Mai scrie, domnule Cioran, încă o ispită, și două 
şi trei. Dacă ţi se plătește, e păcat să n-o faci. Spor la 
lucru! Noi ne vedem de treburile noastre de popor «inexis- 
tent», clădim o ţară nouă, cu oameni noi, şi-ţi făgăduim 
că-ţi vom traduce opera completă, ca să știe și generaţiile 
viitoare cum arăta, pe la mijlocul veacului XX, un filozof 
al minciunii și josniciei”. (VALENTIN LIPATTI) 

Ispita de-a exista... a domnului Cioran?*: „lată-ne acum 
ajunși la locul unde suntem în măsură să răspundem, 
motivat și controlabil, la întrebarea: «de ce» a batjocorit 
E.M. Cioran ţara și poporul român? 

Este evident că, adăugată la celelalte negaţii absolute, 
negarea rostului de a fi al poporului român nu venea să 
contribuie decât cu foarte puţin la potenţarea fondului 
întunecat al cărţii d-sale. Pe planul acesta, cartea ar fi 
făcut deci impresia «tare» și fără paginile unde se vorbește 
despre noi. 

Ponegrirea noastră a servit însă la i pai a servit în 
cel mai mare grad, și grad mai dinainte calculat de cel ce 
a făcut-o. Săvârșită de către un român, ponegrirea popo- 
rului român venea să dubleze «scandalul literar» cu unul 
moral. Și acest fapt, transformând, ieftin, Ispita de a exista 
intr-o carte poate unică în felul ei, aducea nestăpânitei 
vanități a autorului ei cea mai mare satisfacție din câte 
acesta e în stare să simtă. Autorul devenea dintr-o dată 
ceea ce dorise atât de intens să devie: devenea «un caz! 
- Şi nu «un caz» oarecare, ci un «caz unic». 

«Cazul a fost semnalat aici, în ţara pe care E.M. Cioran 
a calomniat-o fără nici o rușine, și într-o formă atât de 
perfidă... Încă o satisfacţie adusă nemăsuratei vanități a 
d-sale! Fiindcă, cel ce semnează aceste rânduri ar fi scris 
oare aici despre Ispita de a exista, dacă ea n-ar fi conţinut 
acele pagini informe?” 

Din recenzia lui D. D. Roșca, foarte amplă, am reprodus 
numai concluziile. 


* 


“HENRI WALD?* va fi cel care își va informa contempo- 
ranii despre direcțiile gândirii cioraniene în cărțile tipărite 
până atunci la Paris: Précis de décomposition (1949), 
Syllogismes de l'amertume (1952) și La tentation d'exister 

(1956) în comentariul intitulat Filozofia spaimei și interjec- 
tiile lui Emil Cioran, din care reproducem câteva pasaje: 

„Golul istoric din faţa burgheziei contemporane, absur- 
dităţile unui regim care a intrat în conflict cu istoria şi 
spaima unei clase care se află în preajma pieirii ei au 
generat principalele categorii ale unuia dintre cele mai 
caracteristice curente filozofice ale reacţiunii: Neantul, 
Absurdul și Spaima. Ca să poată să circule în voie, această 
filozofic a căpătat și un nume: existenţialism. (...) Despre 
modul în care oamenii își dau seama că viaţa lor este un 
drum absurd care are ambele capete înfipte în neant, ne 
vorbește E.M. Cioran, filozoful disperării burgheziei româ- 
nești dintre cele două războaie mondiale și al descompu- 
nerii burgheziei occidentului de astăzi. «În acest mare 
dormitor», după cum numește universul un text taoist, 
«coșmarul este singurul mod de luciditate». (...) 

Concluzia o trage tot Cioran, într-o carte apărută anul 
trecut: «Marele da este da-ul adresat morţii». Că nu este 
nimic altceva decât un capriciu absurd al neantului, omul 
își dă seama nu prin cugetare, nu cu ajutorul vorbelor, ci 
prin trăirea cât mai intensă a groazei în faţa morții. «Pentru 
cine a respirat Moartea, ce jale în fața miasmelor Verbului!» 
exclamă Cioran. Și pentru că numai moartea desăvârșește 
cunoașterea, sinuciderea devine, în existențialismul con- 
temporan, problema fundamentală a filozofiei. (...) 

Epoca modernă le răspunde însă existenţialiștilor 
printr-un deosebit de raţional raport invers proporţional: 
cu cât numărul oamenilor, care au înţeles că lumea nu 
este incurabilă, este mai mare, cu atât numărul oamenilor 
care continuă să fie trași pe sfoară de existenţialiști este 
mai mic. Nu mai e mult până când nici un Cioran nu va 
mai avea pe cine să «tragă pe sfoară». Și atunci ce vor mai 
face cioranii? 

«Dacă ar trebui să renunţ la diletantismul meu, m-aș 
specializa în urlete», mărturisește Cioran. Nu cred că este 
departe ziua în care, înaintând spre comunism, vom auzi 
din urmă niște urlete sinistre... Nu vor fi altceva decât 

interjecţiile nestilizate, sub formă brută, ale ultimilor ció- 
rani”. (D.R. POPESCU) 


* 


Filozofie demenţială?S: „Ultimele afirmații ale domnului 
Cioran referitoare la ţara noastră nu ne surprind câtuși 
de puţin. Originea lor e mai veche şi constatăm doar un 
progres evident din partea filozofului. Într-o carte apărută 
recent la Paris, cel care scrisese în 1934 Pe culmile dispe- 
rării dar nu se împușcase așa cum era de așteptat, măr- 
turisește deschis că: «a considerat odinioară o rușine 
faptul de a aparţine unei naţii oarecare», ce se trage din: 
«drojdia barbarilor, din resturile marilor năvăliri, (...)». Cu 
mai mulţi ani în urmă, în Schimbarea la fată a României 
lăsa să înţelegem că ţara noastră se află la «periferia spi- 
rituală a Europei» și nota: «Resturile, scursurile, cangrena 
morală, imbecilităţi ale instinctului, orizont imediat, deter- 
mină, toate, o fizionomie caraghioasă și tristă, de un gro- 
tesc deprimant», conchizând mai departe că România în 
urma acestor «cangrene» şi «imbecilităţi» este «în esența 
ei» de «o sterilitate jalnică». 

În prezent, domnul Emil Cioran se destăinuie clar că 
și-a «urât ţara și țăranii ei atemporali», dar această neru- 
șinare și lipsă de patriotism este explicabilă, avându-și 
obârșia în aforismul: «Orgoliul nostru naţional este super- 
ficial, lipsit de sevă și de profetism», cuprins în «spirala. 
istorică a României». (...) 

În cartea apărută în 1956 la Editura Gallimard, Emil 
Cioran se întreabă dacă ţăranii noștri «nu aparţin oare 
regnului mineral», ceea ce ne face să-i aducem aminte 
distinsului filozof că a scăpat din vedere faptul că altădată 
a scris despre țăranii noștri și despre România că se află. 
în faza «reptilelor». Noi românii, în momentul de față, sun- 
tem total derutaţi, căci nu știm cui aparţinem, «regnului 
mineral» sau «reptilelor»? (...) Scăderea în greutate a ence- 
falului domnului Cioran este evidentă. Demenţii uită totul 

cu ușurință și comit erori cum e cazul filozofului de la 
Paris care uită că România e patria lui Eminescu și Arghezi, 
a lui Enescu și Sadoveanu, că din «ţăranii aparţinând 
regnului mineral» s-au născut Creăngă și Brâncuşi. (.!3) 

Disperat, pe vremea când demenţa domniei sale era 
încă precoce, Cioran se întreba: «Până când va mai fi 
România aceasta, prilej de tristeţe teoretică? Așa de adânci 
sunt golurile ei că seamănă unor ispitiri din abis. Așa 
privită, să fie România un pretext al Tristeţii mele?» 

Nu un pretext al tristeţii domnului Cioran, ci al demen- 
tei, care, pentru a umple golul ideilor, inventează istorioare 
și filozofează în genul dumisale. Ceea ce ne miră doar este 
faptul că o casă de editură prestigioasă cum este Gallimard — 
care ne-a prezentat operele unor Proust și Apollinaire, 
Thibaudet și Valery, nu ezită să-şi jignească propriul său 
catalog cu nume ca acela al lui Emil Cioran”. 


E 


Domnului Emil Cioran, bun liberal, om inocupat, și pam- 
fletar fără obiect?”: „Eu, domnule Cioran, mult mai tânăr 
decât dumneata, și necunoscut dumitale, ţi-am fost întot- 
deauna adversar, și am dezaprobat, pe cât puteam, și am 
combătut, așa cum puteam, toate evoluțiile dumitale în 
zona cea mai neagră a dreptei românești din preajma celui 
de-al doilea război mondial, și le-am urmărit întotdeauna 
cu oroare. Dar astăzi, când am depășit de mult înțelegerea 
naivă a adversităților doctrinare stricte și limitate, astăzi 
când ştiu, și dacă n-aș fi știut-o aș fi avut prilejul s-o aflu 
din Scrisoarea dumitale, că adversitate înseamnă dușmă- 
nie până la «pulverizare», astăzi când un dușman în plus, 
zău, nu e făcut să înspăimânte, chiar dacă adaugă duș- 
măniilor care pândesc poporul român o specie și o probă 
în plus, - astăzi pot să-ți fac o mărturisire: eu, domnule 
Cioran, am avut o mare slăbiciune pentru dumneata. Oh! 
în delirurile dumitale feroce și sumbre, în violențele mizan- 
tropice și fantastice, în urile dumitale apocaliptice și 

înguste, ai făcut prea puţin pentru a provoca, și sunt 
convins că dacă ai fi știut acest lucru, ai fi făcut orice 
pentru a n-o merita și pentru a o dezamăgi. Această slă- 
„_biciune se leagă deci de foarte puţine realități ale dumitale, 
și, poate de multe naive iluzii ale mele care te depășeau 
pe dumneata, dar pe care, printr-un ciudat fenomen de 
refracție în apele mele interioare, le-ai putut reprezenta. 
(...) Ce vrei, am făcut și eu parte, și nu fără urmări, din 
ultima generaţie intoxicată de jocul gratuit al spiritului, 
de vârtejul asociaţiilor și al formulelor, de prestigiul sin- 
gularităţii, de frumuseţea lunecoasă a aparenţelor. lar 
dumneata erai cumplit de inteligent, erai spontan și insta- 
bil, colosal prestidigitator de cultură și idei, estet cu pasi- 
une și politic cu un fel de snobism nonșalant și crud, cinic, 
tiranic și capricios și, mai ales, foarte talentat. (...) Talentul 
dumitale e în afară de conștiință, nu a dumitale, ci de orice 
fel de conștiință, servind numai pentru a jalona, pentru a 
măsura distanţa cu care ieși din umanitate și te depărtezi 
grăbit de ea, în căutarea gloriei ardeiate a sacrilegiului. (...) 

Ei, da, mi-a trebuit mult timp până să-mi dau seama 
de acest adevăr atât de simplu, (...). (...) 

Mă rog, hai să zicem că poporul român neputând, sau 
nevrând, sau netrebuind să fie englez, francez, rus sau 
italian, dumneata erai îndreptăţit să te simţi dezamăgit, 
mistificat, mortificat, să te desparti trupește de patrie (de 
«prăfăria natală», spui dumneata foarte delicat) (...) (...). 

Patria e un secret, domnule Cioran, căci e o mare iubire, 
cea mai mare iubire. Spune-mi, cât de jos trebuie să cobor 
cu dumneata, pe scara omeniei elementare, pentru a-ţi 
aminti că nimeni, dar absolut nimeni nu poate da în vileag 
secretul concret al decepţiilor sale de iubire, fără a-și 
pierde calitatea de om acceptabil (...) și chiar calitatea de 
om pur și simplu. (...) 

Ești un Don Juan de bucătărie și de bucătărese, în 
căutare de adăposturi ameliorate, înclinat cu golănească 
patimă să-ţi declari iubita târfă, pacoste și schiloadă. Și 
iubita aceasta e patria dumitale... (...) 

Domnule Cioran, nu știu dacă ai remarcat că n-am vrut 
să discut cu dumneata în planul politicului, (...). De aceea, 
nu mă opresc nici la teoria dumitale despre inaptitudinea 
omului pentru libertate, nici la îndemnul adresat Occidentului 
de a-și recâștiga hegemonia prin «înalte principii minci- 
noase», precum și prin sarcini imposibile și opuse «anti- 
cului bun simţ». E de-ajuns, nu? Prefer să mai relev câteva 
trăsături autoportretistice, valabile însă și pentru portre- 
tul lumii secrete în care trăieşti, și pentru a fixa poziția 
morală a tuturor celor lângă care te afli. Ne declari că în 
tinereţe, pe când ferocitatea dumitale se simţea satisfăcută 
cerând masacrarea unei jumătăţi din locuitorii României, 
erai «un lup». Azi însă ne confesezi că te-ai schimbat mult 
și că evoluând sub semnul parlamentarismului burghez, 
ai devenit un bun liberal. Nu știu dacă ești sincer, căci 
niciodată nu ești sincer, dar firma, cu siguranță sinceră, 
e de împrumut, e impusă. (...) 

Ne mai declari că ești un om inocupat. Cred și nu cred. 
Și că printr-un proces tragic, omul inocupat ajunge să se 
simtă sătul de oameni (cred! cred! cred!) căutând salvarea 
«într-un infern abstract». Acolo el descoperă «pamfletul 
fără obiect» al cărui eșantion ar fi Scrisoarea din NNRF. 
(...) Eu văd că pamfletul dumitale e fără obiect, dar văd în 
schimb că are o cauză și un scop precis. (...) 

Domnule Cioran, bunule liberal, om inocupat, pamfle- 
tar fără obiect, cetățean al neantului, nu mai am nimic 
să-ţi spun (...), mă despart de dumneata pentru totdeauna. 
Ți-am spus, de la început, că aș vrea, că am să încerc să 
te menajez: dar trebuind să văd cât de bine, cât de zelos 
și cât de lucid servești cele mai nemascate și mai atroce 
interese, nu cred, zău, să mai pot păstra speranţa că n-ai 
fi în toate minţile”. (RADU POPESCU) 

Alături de tradiţionalele periodice literare, în intervalul 
investigat, apar noi reviste: în 1957 Tribuna și Caiete cri- 
tice, în 1958 Luceafărul. 

De format mediu, identic cu cel de astăzi, săptămâna- 
lul de 12 pagini, Tribuna, apare la 10 februarie, ca revistă 
a Filialei Cluj a Uniunii Scriitorilor, avându-l ca redac- 
tor-șef pe Ioanichie Olteanu. Nici în frontispiciu și nici în 
altă parte nu se revendică explicit continuitatea cu Tribuna 
lui I. Slavici. Vecinătatea putea fi compromiţătoare în 
contextul obiectivelor partinice anunţate în „introducţie”: 

„Îndreptându-și atenţia în primul rând spre fenomenul 
cultural, Tribuna își propune să continue tradiția militantă 
a presei românești din Transilvania. Ea nu se va mărgini 
la rolul de cronicar; în lupta dintre nou și vechi ea va lua 
atitudine, contribuind la dezvoltarea unei arte și literaturi 
realist-socialiste, a unei științe puse în slujba adevărului 
și progresului. Respingând ideologia reacționară a burghe- 
ziei, demascând fără încetare încercările de aservire a 
culturii unor țeluri potrivnice omului, Tribuna se va impune, 
în același timp, împotriva recidivelor dogmatismului. (...) 

Tribuna va avea de asemenea ochii deschiși și spre 
mișcarea de idei de peste hotare și nu va înceta să pro- 
moveze, în locul izolării preconizate de forţele reacționare 
ale Occidentului, înţelegere și cunoaștere reciprocă prin 
schimburi culturale. În aceste pagini se va oglindi dorinţa 
de a ne însuși tot ce e pozitiv și potrivit cu realitățile noastre 

în arta, literatura și știința ţărilor socialismului, orien- 
tându-ne în primul rând către Epica bogată a Uniunii 
Sovietice. (...)”.28 


* 


Prin rotaţie, vor semna cronica literară: lon Oarcăsu, 
Ion Vlad, Dumitru Isac, Radu Enescu, Victor Felea, Al. 
Căprariu, Ion Lungu, Monica Lazăr, Nicolae Mărgeanu. 
Sporadic, și numai cu sinteze (Asupra realismului socialist’, 
Incursiuni în problematica romanului") va colabora și George 
Munteanu, veteranul comentator de la Steaua. 

Destul de repede Tribuna va adopta ironia și limbajul 
pamfletar al publicaţiei concitadine, astfel că, împreună 
cu Steaua, va fi clientul permanent la capitolul lipsuri, 
înregistrate de Gazeta literară sau Viaţa românească. lată 
unul dintre ele: 

„Din nefericire, se pare că acest mod neloial de a pro- 
voca polemica e îngăduit rubricii de note a revistei Tribuna. 
Pe o perioadă de câteva săptămâni, Mihail Petroveanu 
fusese desemnat ca victimă, supus unei urmăriri insis- 
tente. Se deformau fapte evidente, i se atribuiau intenţii 
născocite și era împroșcat cu toate noroaiele, de la insi- 
nuări perfide până la insulte. De două-trei numere, gloria 
martirajului o împarte cu Ov.S. Crohmălniceanu, căruia 
Tribuna îi rezervă un tratament similar. Ultima răbufnire 
o reprezintă nota lui Nicolae Mărgeanu care comentează 
cuorea-credinţă făţișă un interviu cu Ov.S. Crohmălniceanu, 
apărut în Contemporanul. Ironia disprețuitoare cu care e 
gratificat criticul Vieţii românești sună cu totul străin 
într-o publicaţie destinată să promoveze relaţii tovărășești 
între scriitori și critici literari, desfășurând lupta de opinii 
în limitele polemicii principiale”3!. 

_ Revista Caiete critice subintitulată „Colecţie de critică 

și istorie literară” a apărut în septembrie 1957, un singur 
număr, avându-i ca îngrijitori pe Paul Georgescu, Savin 
Bratu și Mihai Șora. Să ne familiarizăm cu conţinutul 
revistei prin intermediul a două comentarii din Gazeta 
literară și Steaua. 

„Satisfacţia cu care a fost întâmpinat pe dn volum din 
Caiete critice, publicat de ESPLA, este întru totul explicabilă. 
Se simţea de multă vreme nevoia studiilor de sinteză dedi- 
cate unor scriitori, genuri sau perioade din istoria litera- 
turii noastre, cum revistele literare săptămânale sau chiar 
cele lunare nu sunt în măsură decât rareori să publice. 
Concepută, ca o colecţie de critică și istorie literară, Caiete 
critice, suntem convinși, vor stimula cercetarea aprofun- 
dată a fenomenului literar, cu deosebire a celui actual. 

De un interes special sunt, în acest prim volum, stu- 
diile adunate sub titlul comun: Romanul românesc actual. 
(...) Trei dintre studii sunt închinate operelor unor roman- 
cieri de valoare: Zaharia Stancu, Petru Dumitriu și Marin 
Preda; două sunt dedicate figurii muncitorului în romanul 
actual și romanului rural din ultimul deceniu. Desprinse 
dintr-o lucrare mai întinsă, paginile lui Sorin Arghir des- 
pre proza lui Zaharia Stancu evidenţiază trăsăturile esen- 
tiale ale prozei studiate. (...) 

În studiul Arta „Cronicii de familie” Savin Bratu își pro- 
pune - cum anunţă și titlul - să analizeze numai parțial 
creaţia lui Petru Dumitriu, e adevărat, în realizarea ei majoră. 
Dar metoda criticului - pe care am dori-o aplicată și în 
cazul altor scriitori — îi îngăduie să realizeze o cercetare 
de sinteză, mult profitabilă pentru obiectul propus. (...) 

Despre Moromeţii lui Marin Preda s-a scris mult, dar, 
ca în cazul oricărei opere de valoarea acestui roman, nu 
s-a spus încă totul. S. Damian, cu ascuţimea sa cunos- 
cută, scoate în evidenţă o trăsătură principală a eroilor 
lui Preda, anume fondul lor ingenuu, care a putut scăpa 
multor critici, din pricina durității prozei scriitorului. (...) 

Dacă Mihai Gafița publică mai curând schița unui studiu 
despre muncitor în romanul actual — în care observaţiile. 
teoretice tind spre epuizarea temei, dar exemplificarea și 
analiza concretă sunt insuficiente, - D. Micu dezvoltă 
amplu cercetarea romanului (...). Seriozitatea și obiectivi- 
tatea dovedite de critic în această lucrare sunt însușiri pe 
care, din păcate, cititorul nu le regăsește aplicate cu con- 
secvenţă în bibliografia romanului de după 23 August 
1944. (...) De ce Romanul mahalalei bucureștene e izolat 
de Romanul social? De ce în cadrul compartimentului 
intitulat Romanul transformărilor socialiste se disting numai 
două subimpărțiri: a) romanul avânturilor eroice și b) 
romanul industrializării socialiste, iar pentru Romanul 
colectivizării și Romanul șantierelor socialiste se dedică 
rubrici aparte?”%2 (ION ROMAN). 


x 


Amintind în unele privințe de Analele și Buletinele insti- 
tutelor științifice superioare și mai ales de culegerile Societății 
și istorie literară și folclor, primul număr din Caiete critice, 
colecție apărută sub îngrijirea lui Paul Georgescu, Savin 
Bratu și Mihai Șora, grupează studii și articole diferite în 
câteva rubrici largi: „Romanul românesc actual”, „Critica 
criticii”, „Studii de istorie a literaturii române și univer- 
sale”, „Mișcarea criticii literare”. : 

Dintre eseuri, cele axate asupra romanului prezintă un 
caracter complementar, părând a schița o încercare de 
sinteză. Sorin Arghir tipăreşte aici Însemnări pe marginea 
prozei lui Zaharia Stancu (fragmente din monografia Zaharia 
Stancu, apărută între timp), insistând îndeosebi asupra 
romanului Descult. Savin Bratu într-un studiu complex și 
pătrunzător, Arta „Cronicii de familie”, se ocupă în special 
de tipologia și arhitectura romanului, mai puţin de stil. 
S. Damian, în Marin Preda, își propune să demonstreze — 
fără spirit de paradox, ne previne d-sa - că în literatura 
„neceremonioasă” a lui Marin Preda „se conturează din ce 

în ce mai pronunţat triumful gingășiei, al sentimentelor 
candide, nealterate” (pag. 46). M. Gafiţa prezintă în Muncitorul 
în romanul actual o succintă analiză a unor probleme în 
legătură nu numai cu romanul, ci cu literatura și arta în 
general, cu realismul socialist etc. D. Micu face judicioase 
Reflexii asupra romanului rural din ultimul deceniu vorbind 
despre Un om între oameni, Desculţ, Moromeţii, apoi Trandafir 
de la Moldova și separat despre Nopțile din iunie. Urmează, 
de același autor, Bibliografia romanului românesc de după 
23 August 1944 care grupează și trece în revistă - înso- 
țindu-le de scurte aprecieri — toate lucrările apărute între 
1944-1956. Critica asupra romanului actual (1948-1956), 
„O lucrare bibliografică utilă și conștiincioasă - fără apre- 
cieri personale - alcătuită de G. Radu și D. Moisescu, 
încheie seria acestor articole”35. 


x 


Luceafărul, „revistă a Uniunii Scriitorilor din R.P.R.”, a 
apărut la București, la 15 iulie 1958, ca bilunar („apare 
la 1 și 15 ale lunii” — se menţionează în manșetă). Primul 
număr nu face nici o referire la directoratul revistei; infor- 
maţia apare începând cu numărul următor: director Mihai 
Beniuc, membri în comitetul de direcţie: Dan Deșliu, Mihu 
Dragomir, V.Em. Galan, S. losifescu, Aurel Martin, M. Novicov, 
acad. Panaitescu-Perpessicius, Titus Popovici, Tiberiu 
Utan și Haralamb Zincă. 

Spiritul bătăios, ușor avangardist dar partinic-revolu- 
ționar este afirmat în Prolog**: 

„Pe frontispiciul revistei noastre, noi înscriem cuvintele 
mereu actuale ale lui Lenin: «În ce constă, așadar, acest 
principiu al literaturii de Partid? În aceea că pentru pro- 
letariatul socialist problema literară nu poate fi un instru- 
ment în folosul unor persoane sau al unor grupuri, că ea 
nu poate fi, în general, o chestiune individuală, independentă 
de cauza generală a proletariatului. Deci, jos cu literaţii fără 
Partid! Jos cu literaţii supra-oameni! Chestiunea literară 

trebuie să devină o parte integrantă a cauzei generale 
proletare». 

În legenda eminesciană, Luceafărul era silit să se izoleze 
în el însuși, neînțeles în trista lui'renunţare. Azi, legendele 
au alte împliniri, și Luceafărul nostru nu se mai poate 
îndepărta de oameni, străbătând, zi de zi, drumurile, ora- 
șele, satele, șantierele, ca orice fiu bun al poporului”. 

Comentariul literar va fi asigurat de Perpessicius (care 
reiterează rubrica „Menţiuni critice”) și Aurel Martin (cro- 
nica literară). Alte rubrici: „O samă de cuvinte” (note de 
lectură), „Poezia” (de obicei pagina a șasea), „Proză”, „Lirica 
sovietică”, „Ciob”, „Poșta redacţiei”, „Steaua fără nume” 
(în nr. 1: Constanţa Buzea cu două poezii Cântec și Fugar), 
„Relief” ș.a. 

Să încheiem fișa bibliografică a Luceafărului cu menţi- 
onarea câtorva comentatori care semnează notele de lec- 
tură: Marin Bucur, Gh. Achiţei, Al. Hanţă, Pavel Ruxăndoiu, 
Al. Săndulescu, Ion Rotaru, Pompiliu Marcea, Dan Grigorescu, 
Romul Munteanu, Modest Morariu, Al. Piru, ii 
I.D. Bălan, Emil Marcu ș.a. 

Ca şi-n anii anteriori, trei sunt editurile care răspân- 
desc cultura scrisă și-n anii 1957, 1958 și anume: Editura 
de Stat pentru Literatură și Artă (ESPLA), Editura Tineretului 
și Editura de stat didactică și pedagogică. Tot trei sunt și 
direcțiile majore ale programului editorial. Le consemnăm 
în ordinea priorităţii lor: publicarea literaturii contempo- 
rane, cu scopul demonstrării maturității și valabilităţii 
realismului socialist; publicarea autorilor contemporani 
în alte limbi (cu același scop) și publicarea moștenirii 
literare în urma selectorului politic — recte, în limbajul 
vremii, „valorificarea științifică a moștenirii literare în lumina 
principiului leninist al preluării tradiţiei înaintate a cul- 
turii burgheze”. 

Dar să detaliem. 

O statistică pe care ne-o înlesnește bibliografia? editată 
de B.C.S. (Biblioteca Centrală de Stat - actuala Bibliotecă 
Naţională) dezvăluie sprintul editorial fără precedent al 
prozei în anul 1957, faţă de celelalte genuri literare. S-au 
tipărit circa 40 de cărţi de proză și tot atâtea de poezie, 
precum și 8 scrieri de critică literară, 6 cărţi de istorie 
literară* și 8 titluri din dramaturgie. 

Așa cum ne așteptăm, autorii preferaţi de edituri, auto- 
rii de casă ai anilor 1957 și 1958 sunt, îndeobște, nume 
consacrate, arhiștiute, cu care ne-am familiarizat prea 
bine din 1948 încoace. De pildă, în lirică: Demostene 
Botez, Aurel Rău, Szemler Ferenc, Mihai Beniuc, Nina 

Cassian, A.E. Baconsky, Eugen Jebeleanu, Veronica 
Porumbacu, Dan Deșliu, Radu Boureanu, Victor Tulbure, 
Cicerone Theodorescu, Maria Banuș. Printre ei, câțiva 
interbelici reprofilaţi: Virgil Teodorescu, Tudor Arghezi, 
Victor Eftimiu, Camil Baltazar, Miron Radu Paraschivescu 
și eșalonul tânăr și foarte tânăr: Doina Sălăjan, Gh. Tomozei, 
lon Gheorghe, Petre Stoica, Tudor George, N. Stoian, 
N. Tăutu ș.a. 

Situaţia este identică și în domeniul dramaturgiei, cri- 
ticii literare și al prozei — deşi aici se petrece o reală diver- 
sificare a discursului epic prin paradigma secundă, mai 
puţin ideologizată, a literaturii de aventuri („literatura 
pentru copii și tineret”) și a celei fantastice. 

Programul editorial al anului 1958 are o curbă curioasă 
dar nu imprevizibilă. Editurile au resimţit din plin nemul- 
țumirea partidului față de calitatea actului creator și faţă 
de impactul slăbit al criticii de îndrumare în masa scrii- 
toricească - ceea ce a favorizat infiltrarea revizionismului 
și a estetismului. 

Critica a pornit de sus, întâi în cadrul plenarei CC al 
PMR pe probleme de propagandă și cultură din 9-13 iunie 
1957. Apoi după un răstimp de îndreptare, a urmat inter- 
venţia critică, principială a revistelor Lupta de clasă (în: 
1957) și Scânteia, în 1958, și-n final: autocritica generală 
(pe teme, idei și persoane) a tuturor revistelor literare. 
Aceste aspecte le vom detalia în capitolele despre critica 
literară; le-am pomenit acum, pentru că efectul imediat al 
nemulțumirii oficiale a fost anularea, stoparea aproape 
totală a publicării de literatură contemporană. 

În 1958, a fost, deci, o toamnă neagră, stearpă pentru 
editarea cărţii literare. De exemplu: până la 15 august 
s-au publicat 22 de volume de poezie; după aceea, până 
la sfârșitul anului: un singur titlu: Pe drumuri nesfârșite 
de Mihu Dragomir. 

În proză, până la 15 august, s-au tipărit 27 de cărți 
de literatură contemporană, iar după această dată, până 
la finele anului: trei cărți: o reeditare (ediţia a treia!): 

Desfășurarea de Marin Preda (într-un tiraj la cota maximă: 

15.400 ex.), un jurnal de front (Când au plecat cocorii de 

N. Tăutu) și romanul lui Francisc Munteanu Cerul începe 

la etajul 3. 

Totuși, statistica tipăririi de carte de proză în trimestrul 
ultim al anului înregistrează creșteri faţă de celelalte domenii 
prin tipărirea masivă (faţă de alte intervale de timp) a 
literaturii de aventuri și a science-fiction-ului. De embar- 
goul pentru publicarea creației contemporane au benefi- 
ciat autori ca: Ion Hobana (Oameni și stele), A. Lecca 
(Naufragiul), Crișan Făgerașu (Iubire în anul 41.042) dar 
mai ales Ion Mânzatu (Paradoxala aventură, vol. 1-5). 

Cum spuneam, o altă prioritate a politicii editoriale de 
după 1948 a fost traducerea și tipărirea autorilor contem- 
porani în limbi străine; se-nţelege, în defavoarea clasicilor; 
de altfel, noțiunea (și realitatea) de clasic în viată este tot 
o „cucerire” a realismului socialist. Iar traducerea în alte 
limbi, pe lângă avantajele financiare substanţiale, contri- 
buia, desigur, la această clasicizare. 

Niciodată, nu numai la noi dar nici în alte literaturi, un 
autor contemporan n-a avut atâtea șanse de a fi tradus 
în alte limbi, ca-n deceniile postbelice; cu o condiţie sine- 
-qua-non: opera lui să slujească linia partidului, să fie 
armă de luptă, rotiță propagandistică, mijloc educativ, 
intr-un cuvânt să fie o instituție cu marcată funcție utili- 
tară. De aceea cred că nu e lipsit de interes - și o fac 
pentru prima dată în cadrul investigațiilor mele despre 
literatura în totalitarism — să-i menţionez pe toţi (sau 
aproape toţi) autorii români traduși în limbi străine în anii 
1957 şi 1958.” 

e T. ARGHEZI, 1907, în maghiară (1957); Versuri, în rusă, 
1958; 

e CAMIL PETRESCU, Un om între oameni, vol. 1-2, în 
1957 în germană, franceză; în 1958: în maghiară și 
germană; 

e PETRU DUMITRIU, Vânt de martie, în rusă și ucrai- 
neană, 1957; 100 de kilometri, în maghiară, 1957; Pasărea 

furtunii, în engleză, rusă, 1957; în maghiară, în 1958; 
Salata, în rusă (1957) Bijuterii de-familie, în maghiară 
(1958); 

ȘTEFAN LUCA, Zile de iulie, în rusă, 1957; Noapte albă, 
în rusă, 1957; 

REMUS LUCA, Cămașa de nuntă, în rusă, 1957; 

A. TOMA, Cântul vieții, în germană, 1957; 

M. DAVIDOGLU, Noi cei fără de moarte, în germană 
și maghiară (1957, 1958); 

LUCIA DEMETRIUS, Trei generații, în monim 1957; 
Ultima Tauber, în rusă, 1957; 

CEZAR PETRESCU, Mărturiile unui scriitor, în maghiară 
și germană (1957); Apostol, în maghiară. 1958; Întunecare, 
în maghiară, germană (1957); Aurul negru, în rusă (1958); 
Unchiul din America, în maghiară, 1958; 

VICTOR EFTIMIU, Pe urmele zimbrului, în maghiară, 
1957; 

M. SADOVEANU, Fapte bune, în rusă (1957); Frații 
Jderi, în maghiară, 1957; Viaţa lui Ștefan cel Mare, în 
franceză, 1957; Opere alese, în sârbă, 1958; 
ZAHARIA STANCU, Florile pământului, în rusă, 1957; 
Rădăcinile sunt amare, în rusă, 1958; 

MARIN PREDA, Ferestre întunecate, în rusă, 1957, în 
sârbă, 1958; Moromeţii, în engleză, 1958; 

TITUS POPOVICI, Străinul, în magpiarā; engleză, fran- 
ceză, germană, în 1957; 

V.EM. GALAN, Bărăgan, în franceză, germană, 1957; 
GEO BOGZA, Anii împotrivirii, în rusă, 1957; 

EUGEN BARBU, Balonul e rotund, în engleză, 1957; 
FRANCISC MUNTEANU, A venit un om, în maghiară, 
1957; În orașul de pe Mureș, în germană, 1958; 
MIHAI BENIUC, Versuri alese, în sârbă, 1957; Poezii, 
în germană, 1958; 

CICERONE THEODORESCU, Versuri, în maghiară, 
1958; 

MARIA BANUȘ, Poezii, în rusă, 1958; 

MARCEL BRESLAȘU, Poezii, în germană, sârbă, 1958; 

e NICOLAE ŢIC, A doua moarte a lui Anton Vrabie, în rusă, 
1958; 

e EUGEN JEBELEANU, Poezii, în maghiară, 1958; 
Încheiem, cu nominalizarea celor mai cunoscuţi tălmă- 
citori; în rusă: Constantin Ţoiu, E. Hariton, Aurel Martin, 
Ion Meiţoiu, M. Zaharia; în engleză: Petru Comarnescu, 
Lazăr Marinescu, Mihai Gafiţa. 


Reconsiderarea moștenirii literare 


Nu s-ar putea spune că reeditările din moștenirea lite- 
rară, în răstimpul investigat, n-au înregistrat un vizibil 
progres. Autori care, tot în numele marxism-leninismului, 
n-ar fi putut vedea lumina tiparului în timpul totalitarismului 
stalinist, sunt reeditaţi: Ion Minulescu, Matei Caragiale, 
Octavian Goga, I.Al. Brătescu-Voinești, Şt.O. Iosif, Dimitrie 
Anghel, Felix Aderca, Hortensia Papadat-Bengescu, Anton 
Holban, Pompiliu Constantinescu ș.a. 

În cazul oricărei opere literare reeditate, reconsiderarea 
marxistă parcurgea îndeobște două faze: prima, care apar- 
ținea îngrijitorilor de ediție (de obicei critici literari în 
exercițiu) care trebuiau, în mod obligatoriu, să scrie o 
prefaţă de atitudine, în care să analizeze în spirit revolu- 
ționar, marxist-leninist, ideologia și valoarea operei și să 
justifice oportunitatea tipăririi ei, avertizând asupra impac- 
tului, benefic sau nu, în câmpul creaţiei realist-socialiste 
dar și asupra cititorului; a doua etapă, după publicare, 
era aceea a receptării uzuale, când tot criticii literari, cu 
același instrument de analiză, trebuiau să demonteze spe- 
cificul operei. 

Dar în practică lucrurile nu se petreceau așa, astfel că 
aproape toţi autorii citați mai sus au stârnit câte o dispută. 
Interesant este că aproape de fiecare dată era infirmat 
entuziasmul unor opinii și analize, etichetate de Ochiul 
Partidului ca fiind lipsite de vigilenţă revoluționară și 
atinse de estetism. Explicaţia o dă, bănuim cu oarecare 

amărăciune ` și nostalgie proletcultist, OVID. s5. 
CROHMĂLNICEANU“ care, în 1958, va declanșa o dezba- 
tere pe marginea reeditărilor și reconsiderărilor, cu referire 
la Pompiliu Constantinescu, Brătescu-Voinești, Matei 
Caragiale, încheind cu amendarea interpretării greșite, 
nemarxiste, făcută de Petru Dumitriu concepţiei călines- 
ciene din Principii de estetică (1939), probabil în vederea 
reeditării. Dar vremea retipăririi acestui volum încă nu sosise, 
mai ales după intervenţia drastică a lui Crohmălniceanu 
care demonstrează cât de hazardate puteau fi aprecierile 
de raţionalism, de marxism, ale esteticii călinesciene atât 
de... idealistă și estetistă. Iar când se va reedita, târziu, 
în 1973, vigilenţa reconsiderărilor marxiste se diminuase, 
din fericire. 

Dar să citim opiniile redactorului-şef al Vieţii românești: 

„Impotriva dogmatismului, criticii noștri pot fi stârniţi 
foarte ușor. E de ajuns să strige cineva cuvântul «prolet- 
cultist» sau «vulgarizator» și confrații mei ca și cum ar auzi 
cuvântul «ghiaur», se ridică toți aprinși de o nobilă mânie, 
gata să dezlănţuie pe loc războiul sfânt. 

Împotriva estetismului mobilizarea merge însă mult mai 
greu. Chemările la luptă, repetate până la răgușire, com- 
batanţii le ascultă fără chef, făcându-și de lucru printre 
cămile, controlând harnașamentele cailor sau urmărind 
dezolaţi un punct de meditaţie îndepărtat, undeva spre 
Mecca. 

De ce se întâmplă toate acestea? Din câteva motive 
foarte omenești. Întâi, dogmatismul i-a cauzat criticii des- 
tul de mult rău. Apoi s-a și compromis într-un mod lamen- 
tabil. În sfârșit, puţini critici nu l-au practicat cândva cu 
destul zel și se știe că dușmanii cei mai înverșunați ai 
unei religii se recrutează de obicei dintre ultimii ei rene- 
gaţi. 

Estetismul, în schimb, se poartă, e la modă, iar, în 
literatura noastră... În literatura noastră apar astăzi tot 
felul de consideraţii ciudate. (...) Cineva, de pildă, constată 
plin de admiraţie într-o cronică la volumul lui A.E. Baconsky 

Fluxul memoriei, că poetul are despre trecut o viziune 
«hieratică și familiară, decorativă și legendară, dar și patri- 
arhală», într-un cuvânt de un «bizântinism țărănesc», că 
în imaginile lui «liniile se subțiază, se desfac». «formele se 
schematizează iar culorile n-au nuanţe», «n-au decât 
tonuri» și foarte adesea «se incețoșează», se «estompează». 
(Mihail Petroveanu, Gazeta literară, nr. 4, 1958). Foarte 
bine! Dar cum se împacă toate acestea cu ideea realismu- 
lui? Cronicarul nu mai dă nici un răspuns. 

Pe de altă parte, însuși autorul recenzat, care face și - 
critică în orele libere, scrie într-un articol din Steaua con- . 
sacrat lui Matei Caragiale «...». Viaţa lui Matei Caragiale 
nu mă interesează însă deloc, dar portretul pe care i-l face 
bunăoară Marcel Iancu, l-am privit întotdeauna ca pe o 
încântătoare alegorie. 

Iarăşi nimic de zis! Dar unde a rămas concepția mar- ` 
xistă asupra determinărilor social-istorice pe care le suferă 
creația literară? Și cum se pot exercita ele asupra conști- 
inţei unui scriitor altfel decât prin existenţa lui? Ca îna- 
inte, întrebarea rămâne fără răspuns. (...) Articolele și 
studiile lui Pompiliu Constantinescu, inteligente, probe, 
aplicate riguros la obiect, conțin nenumărate observaţii 
fine și judicioase. Meritau deci, fără îndoială, să fie reti- 
părite, dar pentru aceasta nu era nevoie să se procedeze 
la o escamotare a poziţiilor autorului lor, cum face prefața 
care le însoțește, vorbind de un anumit „echilibru” al cri- 
ticului între linia maioresciană și ghereană (s-a văzut de ce 
depinde) sau de părerea lui că «eticul nu poate fi disociat 
de estetic» (când el credea exact contrariul). Lucru și mai 
grav, critica noastră actuală n-a simţit nevoia să intervină 
aici măcar cu un cuvânt. Ba chiar recenzia (I. Negoițescu, 
V.R. nr. 11/1957) apărută în Viaţa românească, în casa 
lui Ibrăileanu însuși, ca să spun aşa, se face a ignora 
complect problema și cultivă aceeași amabilă conciliere a 
contradicțiilor. 

În general, ideea leninistă a preluării moștenirii cultu- 
rale în spirit revoluţionar a cam început să fie înțeleasă 

destul de bizar. (...)Un punct de vedere pragmatic câștigă 
aici teren împotriva marxismului, și cazul Brătescu-Voinești, 
de pildă, e în acest sens foarte concludent. Cum proce- 
dează prezentatorul recentei ediţii din opera nuvelistului? 
Izolează întâi paginile imunde pe care le-a scris Brătescu- 
-Voinești, printr-o piruetă gazetărească: «Scrierile pole- 
mice Huliganism (1938) și Germanofobie (1941) nu intră 
în sfera literaturii (...)». 

Am citat totuși un caz benign. (...) Marxismul, cu ori- 
câtă înţelegere s-ar înarma, nu poate renunţa la radica- 
lismul său critic, la intransigenţa sa revoluționară, fără 
să fie ameninţat de a-și trăda propria-i esenţă. (...) 

În volumul Noi și neobarbarii, Petru Dumitriu se războ- 
iește cu dușmanul său de moarte, modernismul. 

La un moment dat, pentru a-și strivi complet adversa- 
rul, invocă un argument de autoritate. «Citesc - zice ~- cu 
delectare Principii de estetică de G. Călinescu, București, 
1939. Claritate, preciziune și ordine a gândirii, progresie 
metodică a raţionamentului, acuitate critică - și totul 
iluminat de atitudinea rațională în faţa fenomenului». 
Reproduce apoi cu o mare satisfacţie ideile care vin în 
susținerea tezelor sale. (...) Dă ca exemplu modul cum 
autorul analizează poezia Noi de Octavian Goga. (...) În 
sfârșit, cu privire la raportul dintre univers și conștiință 
citează fraza: «Altă legătură decât aceea de la oglindă la 
obiectul oglindit, admițând oricâtă activitate din partea 
oglinzii, nu este», concluzionând, «unde se vede cât de 
aproape este poziția raționalistă, plină de sănătate și vita- 
litate spirituală a lui G. Călinescu, în 1939, de fundamen- 
tul esteticii marxist-leniniste, teoria oglindirii». 

Cine deschide însă Principiile de estetică, rămâne stu- 
pefiat. Fără îndoială există aici o profundă critică ima- 
nentă a modernismului, deși G. Călinescu recunoaște 
dadaismului calitatea de a fi o negaţiune «nu lipsită de 
inteligență și premeditare» (...), suprarealismului de a fi 
proclamat, prin plutirea în vis, un lucru «care nu numai 
nu contrazice poezia ci o condiţionează». (...) Dar poziţii 

raționaliste și încă „ferme” nu se pot scoate din Principiile 
de estetică decât printr-o mistificare grăsolană. (...) Autorul 
caută tocmai să determine specificul poeziei demonstrând 
cât de departe este esența acesteia de definițiile curente 
„conceptualiste”. Exagerările în sens idealist de care va fi 
vorba, vin tocmai de aici și dacă nu le acceptăm, nu 
inseamnă că subestimăm complet sugestiile criticului în 
această direcție pentru o viitoare cercetare a problemei 
din punct de vedere marxist. Dar Petru Dumitriu, grăbit 
să opereze în artă cu noțiunea de „raționalism” într-un 
sens foarte simplist și ignorând asemenea preocupare de 
un interes vital în prevenirea vulgarizărilor „conceptua- 
liste” și „teziste”, proclamă „raționalismul” Principiilor de 
estetică, ajustându-le fără ezitare, așa cum îi convine. (...) 
Profesorul G. Călinescu a spus prea multe lucruri sub- 
stanţiale despre literatură - și chiar în volumul amintit — 
ca să aibă nevoie de asemenea scamatorii ieftine și în fond 
jignitoare sub raport intelectual, pentru a i se recunoaște 
contribuţia excepțională la dezvoltarea literaturii noastre. 

Dar procedeele pe care le semnalez și care sunt de 
natură să arunce măcar un dubiu serios asupra seriozi- 
tății unor articole fabricate în felul acesta, n-a întâlnit în 
critică nici cea mai palidă ripostă. Îmi vine greu să cred că 
recenzenții volumului Noi și neobarbarii (Mihail Petroveanu 
in Gazeta literară, Savin Bratu în Contemporanul, Paul 
Georgescu în România liberă) nu cunosc lucrarea profe- 
sorului G. Călinescu. Dar principialitatea și respectul pen- 
tru cititor au fost sacrificate aici cu seninătatea metodei 
complezente în critică, autorului servindu-i-se numai un 
regal de elogii. (...) Lupta împotriva dogmatismului de pe 
pozițiile de partid ale criticii marxiste nu poate fi dusă cu 
succes mai departe, fără acea delimitare principială care 
să împiedice confuziile de planuri și valori. (...)”. 

Delimitările de estetica idealistă ale lui Ov.S. 
Crohmălniceanu au fost făcute, pare-se, numai cu jumă- 
tate de măsură, ceea ce impietează asupra purității „mar- 
xismului în estetică” — vine, la scurtă vreme, replica lui M. 
Petroveanu în comentariul „Delimitări. Viata românească 
și poziţia criticii”, În: Gazeta literară nr. 25 (223), 19 iun.): 
„Spre deosebire de articolele examinate până acum, aces- 
tea de azi, Delimitări, de Ov.S. Crohmălniceanu și EUGEN 
LOVINESCU (1) de N. Tertulian, se disting printr-o orien- 
tare principală, prin hotărârea de a separa apele de uscat, 
constituind într-adevăr «delimitări». 

Ov.S. Crohmălniceanu, de acord cu opinia lui Mihail 
Novicov (...), este încredinţat că lupta pentru puritatea 
marxismului în estetică a trezit mai greu energia criticilor 
decât bătălia împotriva dogmatismului. (...) Punctele ofen- 
sivei sale, respectiv, exemplele discutate, sunt bine alese, 
începând cu cronica, șarjată în fugă a subsemnatului, la 
Fluxul memoriei de A.E. Baconsky și sfârșind cu Lectia 
deceniului și poezia lui Bacovia de I. Oarcăsu din Tribuna 
nr. 6 a.c. 

În ce mă privește, imputarea de a nu fi dezvăluit ele- 
mentele antirealiste din viziunea liricului clujean - impu- 
tarea mi-a fost adusă înainte de Lupta de clasă nr. 3 a. c, 
este pe deplin justificată. Amestecul de poziţii, rabatul 
făcut tendințelor străine sau chiar ostile marxismului, este 
însă mai pe larg urmărit în legătură cu prefața lui Mihai 
Gafiţa la culegerea de nuvele și povestiri ale lui I.Al. Brătescu- 
-Voinești și cu unul din eseurile ce formează volumul Noi 
și neobarbarii de Petru Dumitriu. (...) 

Petru Dumitriu e admonestat pentru vina de a fi dena- 
turat, în folosul propriilor teze, înțelesul criticii lui G. Călinescu 
la adresa modernismului (în Principii de estetică, 1939), 
de a-l fi transformat ad-hoc pe academician într-un rați- 
onalist consecvent. (...) Reproșul lui Ov.S. Crohmălniceanu 
este bine venit. Nici Petru Dumitriu și nici - cum spune 

criticul — recenzenţii volumului Noi și neobarbarii, Paul 
Georgescu, Savin Bratu, M. Petroveanu, nu s-au delimitat 
de o tălmăcire nemarxistă. Problema importantă de astă 
dată era însă nu delimitarea de G. Călinescu din 1939, ci 
delimitarea de iraţionalism, de modernism, de decaden- 
tismul burghez, care formează obiectul întregii serii de 
eseuri ale lui Petru Dumitriu și nu al unuia singur. Or, în 
această direcţie — esenţială când e în joc combaterea ide- 
ologiei burgheze - Ov.S. Crohmălniceanu nu se pronunță 
în nici un fel, consemnând neutral tema eseului: «în volu- 
mul Noi și neobarbarii Petru Dumitriu se războiește cu 
dușmanul său de moarte, modernismul”. Dacă modernis- 
mul este «dușmanul de moarte» al realismului socialist, al 
esteticii marxiste, este și dușmanul nu numai al lui Petru 
Dumitriu, ci, se presupune, și al lui Ov.S. Crohmălniceanu 
în egală măsură. (...) Referitor la Delimitări ar mai fi de 
observat ceva, neașteptat la Ov.S. Crohmălniceanu. M-a 
întristat tonul jignitor cu care criticul își exprimă uneori 
obiecțiile. Portretul lui Matei Caragiale a fost zugrăvit de 
A.E. Baconsky la un mod estetist, aristocratic, la antipodul 
marxismului. Scânteia în cunoscutul articol False modele 
a demonstrat-o pe larg. Ov.S. Crohmălniceanu desconsi- 
deră însă criticul din poet, numindu-l «critic în orele 
libere». Scânteia, fără să cruţe părerile lui A.E. Baconsky, 
i-a respectat preocuparea”. (MIHAIL PETROVEANU) 


x 


Alte defecte ale mecanismului „valorificării științifice” 
a moştenirii literare în prima ei fază, aceea a pregătirii 
edițiilor, dezvăluie MIHAI GAFIȚAS care incriminează trei 
mode din vreme în cazul reeditărilor: 1). apariția cărților 
fără prefețe, 2). Însoţirea textului de comentarii elogioase 
și 3). autoprezentările și ele lipsite de privire critică. În 
același context, M. Gafiţa nu pierde ocazia de a-i întoarce 
critica lui Ov.S. Crohmălniceanu pe care-l acuză de „exer- 
ciţii de psihanaliză” împrumutate de la critica „burgheză”, 

în comentarea romanului Craii de Curtea-Veche, în replică 
la acuzaţia aceluia că M. Gafiţa, în calitate de ingrijitor de 
ediţie a nuvelelor lui I.Al. Brătescu-Voinești, a escamotat 
ponderea și rolul publicisticii pro-fasciste a autorului lui 
Niculăită Minciună. 

Dar să citim o parte din articolul lui M. Gafiţa, prilej 
de a afla și ce alte cărţi s-au mai reeditat în 1957 și 1958: 

„Trebuie apreciată ca o greșeală retipărirea pentru prima 
dată a unui scriitor, după eliberare, fără o prefață care să 
explice principalele probleme ale scrisului său. (...) 

Cu totul lipsite de prefețe au apărut romanele Enigma 
Otiliei de G. Călinescu, Calea Victoriei de Cezar Petrescu 
sau volumele de critică ale lui Dobrogeanu-Gherea, cule- 
gerea Pagini din trecut de Tudor Arghezi, Vinul de viață 
lungă de N. D. Cocea etc. Rolul unor prefețe care să discute 
în profunzime, în mod marxist, problemele de orientare a 
operei, mesajul ei, personalitatea autorului, nu poate fi 
suplinit nici prin evocările calde, prin portretele lirice, care 
însoțesc volume ca acelea ale lui Mihai Codreanu, Ion 
Minulescu, Gala Galaction, Ion Th. lea, Emil Isac, și nici 
prin autoprezentări indulgente ca în cazul volumelor lui 
Camil Baltazar, Victor Eftimiu sau Camil Petrescu etc. (...) 
Alături de studii valoroase, de cercetări aprofundate, înte- 
meiate pe analiză marxistă, pot apare și lucrări în care 
problemele de bază ale operelor să fie atinse doar în trea- 
căt sau omise cu totul și înlocuite cu ample comentarii, 
nu lipsite de subtilitate, dar care ajung să estompeze 
fondul operelor în discuţie. Un caz caracteristic, de care 
s-a ocupat presa noastră, este acela al lui Matei I. Caragiale. 
Prefaţa volumului apărut la ESPLA, semnată de Mihail 
Petroveanu, analiza, nu îndestul de exigent, dar o făcea 
totuși, limitele serioase ale scrisului lui Matei I. Caragiale; 
după aceasta însă, au fost publicate două articole care, în 
loc să discute în mod obiectiv, științific, ceea ce e valoros 
in moștenirea acestui scriitor, ancorează fie în chestiuni 
de meșteșug și de atmosferă — așa cum făcea A.E. Baconsky 
în Steaua - fie în exerciții de psihanaliză, preluând puncte 


55 


Ana Selejan 


de vedere caracteristice criticii burgheze - cum făcea 
Ov.S. Crohmălniceanu în Viața românească. Amândouă 
aceste articole căutau să stabilească valoarea actuală a 
scriitorului pe baza unor criterii care nu ţin de spiritul 
științific marxist-leninist și care nu se refereau decât tan- 
genţial, sau deloc, la importantele probleme de conţinut 
pe care le ridică scrisul lui Matei I. Caragiale, și pe care 
le-a analizat apoi Nestor Ignat într-un articol din Scânteia. 
(„False modele” - n.n.). 

Trebuie să criticăm totdeauna studiile care cadi în sim- 
pla descriere a operei și personalităţii unui scriitor, în 
rezumări sterile și puţin atractive, aşa cum sunt de pildă 
prefeţele lui Eugen Campus la N.D. Cocea sau Anton. 
Bacalbașa, a lui Florian Potra la volumul de nuvele de 
Pavel Dan etc. Încă mai vinovată e tendinţa de a face con- 
cesii laturilor negative din creaţia unui scriitor, sau de a 
le trece sub tăcere. Dumitru Drumaru, într-un articol din 
Steaua, consacrat lui Octavian Goga, a luat prea puţin în 
discuţie naționalismul lui Goga. Exagerări s-au petrecut 
și se mai petrec în privința moștenirii lui G. Ibrăileanu pe 
care unii autori de articole ar dori, se pare, să-l declare 
critic profund și consecvent socialist, marxist”. 


* 


Și mai sever decât precedenții, se dovedește GEO 
SERBAN” care denunţă concesiile liberaliste în reconsi- 
derări și comentarii (Șerban Cioculescu ș.a.), ori incrimi- 
nează „apologia rafinamentului estetizant al lui Dan Botta” 
ş.a.: 

„Eficacitatea studiului moștenirii clasice se verifică în 
raport cu nivelul și exigenţele literaturii contemporane. 
(...) În cazul nostru, retrogradă se dovedește întreprinderea 
care se îndepărtează de ţinuta ideologică marxistă. Grav, 
în asemenea cazuri, este că se sugerează «tradiţii» de care, 
în fond, nu suntem legați decât prin simplă succesiune 
istorică, și se integrează patrimoniului clasic opere fără vreo 

putere de înrâurire pozitivă în zilele noastre. Reacţia împo- 
triva îngustimilor sociologice și a exclusivismului dogma- 
tic — întotdeauna binevenită — se anulează fundamental, 
devenind ea însăși o piedică, dacă lasă loc concesiilor 
liberaliste, prin pierderea lucidităţii critice, prin renunțare 
la fermitatea ideologică. (...) 

Un examen cât de sumar al publicațiilor literare arată 
că, nu o dată, confuzii existente printre scriitori, sunt 
întreţinute și uneori agravate datorită lipsei discernămân- 
tului critic în reconsiderări. Apar articole sau studii, care 
în loc să «reconsidere» un scriitor din trecut, îl recomandă 
sub înfățișarea cea mai pozitivă, estompând tacit comple- 
xitatea problemelor de conţinut (...) . (...) 

Pentru cercetătorii mai tineri este de mirare cum un 
critic și istoric literar experimentat ca Şerban Cioculescu 
își restrânge voluntar aria aprecierilor și deci și eficiența 
intervențiilor sale la simple dispute filologice. [...) Eronată 
este înțelegerea lui Alecu Russo exclusiv în lumina ade- 
vărurilor democratice. Această adeziune nu ne obligă însă 
a-i atribui un «temperament admirabil de luptător», a-l 
considera «revoluționar neînfricat», cum ține să sublinieze, 
de câteva ori, Serban Cioculescu. Prin firea sa, Alecu 
Russo a fost un contemplativ, lipsit de orice simţ practic, 
mergând până la acceptarea boemei. Instabilitatea unei 
vieţi întregi pledează în acest sens. Era un poet al naturii 
și al trecutului, receptiv la aspiraţiile democratice ale vre- 
mii lui. Tocmai lipsa revoluţionarismului îl deosebește de 
Bălcescu, cu care, altminteri, prezintă atâtea asemănări. 
La Alecu Russo, omul covârșește ideologul. Democratismul 
său era generos, dar orizonturile îi erau limitate. (...) Mai 
flagrant este procedeul aplicat în medalionul publicat sub 
titlul Realismul lui Delavrancea în care — curios! — se apre- 
ciază «realismul» fără a spune vreun cuvânt despre reali- 
tatea epocii când a fost zămislită opera. Fluctuaţiile politice 
ale lui Delavrancea sunt complet trecute sub tăcere. [...) 

Punctul de vedere nou lipsește din aceste articole. 

Scăderea discernământului ideologic pregătește impli- 
cit teren pentru concesii făcute unor păreri proprii criticii 
idealiste, ceea ce are drept rezultat o primejdioasă confu- 
zie de valori. Ce concluzii va trage cititorul neavizat și chiar 
scriitorul tânăr, inexpert, din lectura în paginile Iașului 
literar (nr. 2) a unui articol în care se face, pur și simplu, 
apologia rafinamentului estetizant al lui Dan Botta? Este 
evident că nu se poate lăuda hermetismul din Eulalii, decât 


- renunțând la preceptele călăuzitoare ale poeziei noastre 


de astăzi. În loc să se descifreze «mesajul» scriitorului, cât 
anume din universul poetic care îl reprezintă este reflec- 
tarea unei realităţi obiective, (...) expunerea își alege ca ax 
«setea de armonii», ceva fără conţinut precis. (...) 

Recent, în articolul publicat în Scânteia pe tema «moș- 
tenirii clasice», se atrăgea atenţia, pe bună dreptate, asu- 
pra riscului de a crea confuzii «prin ocolirea faptelor 
concrete». Riscul se manifestă la noi sub forma reducerii 
unor factori complecși la câteva linii, aparent mai clare, 
dar care prezintă dezavantajul că nu oferă o perspectivă 
integratoare, lăsând în afară elemente tot atât de caracte- 
ristice. Se izolează momente din biografic, fragmente din 
operă sunt folosite într-un sens pe care în context nu le 
favorizează. (...) Tribuna a publicat, nu de mult, un articol 
intitulat Ilarie Chendi și actualitatea semnat de Aurel 
Martin, în care asemenea tendinţă, străină spiritului de 
cercetare riguroasă și studiului neimprovizat, și-a aflat o 
bună expresie. (...) Aurel Martin găsește câteva fraze în 
articolele criticului «tribunist» care coincid cu unele dezi- 
derate ale literaturii actuale și pe acestea construiește o 
demonstraţie, evident, șubredă. (...) Desigur, uneori se 
comit greșeli cu dorinţa îndreptățită de a nu mai repeta 
interpretările schematice de altădată. Pentru ca o aseme- 
nea dorinţă să se realizeze cu adevărat se impune însă 
evitarea înainte de toate a diferitelor alunecări liberaliste, 
militând pentru aplicarea creatoare, rodnică, a criteriului 
marxist al celor două culturi”. 

Alte receptări și reeditări nemarxiste sunt scoase la 
iveală de Eugen Luca, Zigu Ornea și Ileana Vrancea. Să 
aflăm care sunt: 

Apologetica9: „Ne propunem (...) să ne ocupăm de câteva 
studii sau prefețe consacrate operelor unor scriitori, precum 
I.Al. Brătescu-Voinești și Panait Istrati. 

În nr. 4/1958 al revistei Viaţa românească, Ov.S. 
Crohmălniceanu remarcă bine că, în prefața lui Gafiţa, o 
primă încercare de a eluda păcatele grave și erorile fun- 
damentale ale lui Brătescu-Voinești constă în aceea că el 
izolează scrierile imunde ale publicistului, sub pretextul 
că ele n-ar intra în sfera literaturii. Remarca e îndreptăţită. 
Numai că în paginile aceleiași reviste, Mircea Zaciu pro- 
cedase întocmai ca Gafiţa și încă înaintea lui Gafiţa, când 
scria negru pe alb că Brătescu-Voinești «ca scriitor... murise 
cu mult înainte» de a adera la fascism. (...) 

Ideal pentru Brătescu-Voinești e moșierul care trăiește 
şi se inavuţește din exploatarea țăranilor. Ideale — după 
el — sunt relaţiile patriarhale (Neamul Udreștilor) pe care 
le vrea restabilite între ţărani și boierul care, înavuţit din 
sudoarea acestora, își poate permite luxul de a practica 
uneori filantropia. (...) 

Așadar, aderarea lui Brătescu-Voinești la fascism n-a 
fost un fenomen întâmplător, sau cum spune Mircea Zaciu, 
o «surpriză tristă»; n-a fost, cum crede Gafiţa, o nouă con- 
cesie din partea scriitorului, ci evoluţia firească a unui 
conservator de factură junimistă care, pe linia intereselor 
clasei sale reacționare, vedea în fascism singura soluție 
de a opri mersul istoriei. 

E foarte bine, deci, că Ov.S. Crohmălniceanu i-a spus-o 
verde lui Gafiţa că-i iartă scriitorului creștinește toate 
păcatele. Nu e însă deloc bine că l-a scutit de această 
critică pe Mircea Zaciu, care nu numai că a scris înaintea 
lui Gafiţa, dar a mers mult mai departe ca acesta. El sus- 
ține că Brătescu-Voinești reflectă «un amplu proces social», 

decăderea boierimii, proces, pe care în paranteză fie spus, 
îl respectaseră și Nicolae Filimon, Duiliu Zamfirescu și 
Sadoveanu, dar pe care autorul studiului nu-i pomenește, 
fiindcă o atare comparaţie n-ar pleda în favoarea scriito- 
rului său, deci nu i-ar permite tonul apologetic. (...) E mai 
mult decât ciudat că, deși Mircea Zaciu scrie că «Brătescu- 
-Voinești, legat prin puternice tradiţii familiale de clasa ce 
pierea, îi urmărește prăbușirea dinăuntru», nu se sfiește 
totuși să susţină, în același articol, că «era firesc ...ca 
scriitorul să evolueze ...spre o atitudine de revoltă și critică 
necruțătoare a societăţii», ba mai mult, criticul întrevede 
la el «tendinţa de a schimba mediul social scrutat, de a se 
adresa unui erou de o altă esenţă de clasă». E aceasta — 
orice s-ar spune - un tur de forţă. Şi chiar dacă autorul 
studiului încearcă să se acopere cu autoritatea lui 
Ibrăileanu (care, în cazul lui Brătescu-Voinești, ca și în 
cazul Vlahuţă, n-a dovedit un spirit critic prea accentuat), 
contradicția e prea izbitoare, ceea ce demonstrează eluda- 
rea oricărui principiu marxist în opera de reconsiderare, 
o tendinţă apologetică care n-are nimic comun cu critica 
științifică. (...) 

Atitudinii apologetice nu i se poate sustrage întru totul 
nici I. Roman, în prefața la volumul Chira Chiralina, nici 
Al. Piru în Viata românească (nr. 2/1957) și nici Mircea 
Zaciu în prefața la Ciulinii Bărăganului. 

- Toţi exegeţii lui Panait Istrati susțin, într-un fel sau 
altul, că el a fost, cel puţin până în momentul renegării 
sale (despre care nu știu de ce se vorbește, iarăși, cu o 
timiditate inexplicabilă) un scriitor realist, militant. Aproape 
toţi citează declaraţia sa după care s-ar vrea un scriitor 
al proletariatului și aproape toţi sunt înclinați s-o ia în 
serios. Unii chiar îl compară cu Gorki, care, înainte de a 
fi pasionat călător, era un mare artist și o mare conștiință. 
Or, dacă în calitatea lui de publicist, Panait Istrati s-a 
manifestat cândva ca un luptător animat de idealurile 
clasei muncitoare, în literatură, cu excepţia romanului 
Ciulinii Bărăganului, mai puţin. Şi nu numai fiindcă era 

lipsit de o viziune marxistă asupra lumii și societăţii, dar 
fiindcă nici sentimental nu se comporta ca un socialist. 
Dispreţuia disciplina muncitorească, pentru că n-avea 
dezvoltat simțământul responsabilităţii, al solidarităţii de 
clasă, și fiindcă totdeauna se comporta, mai mult sau mai 
puțin conștient, ca orice anarhist (...). (...) 

Apologetica e o disciplină bisericească și se predă în 
seminarii și facultăţi de teologie. Ea e însă complet străină 
spiritului marxist. Trebuie, deci, să fie străină și reconside- 
rărilor pe care le dorim elaborate în spirit marxist.” (EUGEN 
LUCA) 


* 


Reeditare și reconsiderare?!: „S-a subliniat, pe bună 
dreptate, că nu rareori a fost pierdut din vedere faptul că 
acțiunea de reeditare este în primul rând operă de recon- 
siderare de pe pozițiile marxiste, având ca atare drept 
sigură călăuză indicaţiile leniniste cu privire la moștenirea 
literară. (...) 

Apariţia romanului Flăcări de Radu Tudoran readuce 
problema în discuție. Cartea lui Radu Tudoran, scrisă în 
1943-44, s-a tipărit prima oară în 1945. Prin particulari- 
tăţile sale, aparţine însă pe de-a-ntregul prozei dintre cele 
două războaie. [...) Evident, pentru paginile sale realmente 
valoroase, pentru caracterul său realist, romanul lui Radu 
Tudoran trebuia reeditat, dar aceasta fără a se abdica de 
la exigenţele de bază ale acţiunii de reconsiderare. Era 
necesară, în primul rând, o prefaţă de atitudine, amplă și 
documentată, care să fi discutat și soluţionat virtual pro- 
blematica și problemele cărţii și nu de o «notă a autorului», 
care să evoce într-o singură pagină, fugitiv, atmosfera epocii. 
Autorul avea datoria faţă de cititorul de azi să-și fi revăzut 
volumul, îmbunătăţindu-l pe linia evoluţiei ideologice pe 
care, după cum el însuși o mărturisește, a trăit-o. (...) 
Reluarea i-ar fi dat posibilitatea să-și curețe romanul de zgura 
nocivă, de elementele care îi rod substanța, primejduindu-i 

valoarea. Dar Radu Tudoran a ales și «Editura tineretului» 
a acceptat soluţia cea mai comodă, reeditând Flăcări în 
forma iniţială. ş | 

Ca și în Arhanghelii lui Agârbiceanu, Flăcări surprinde 
consecinţele dureroase ale procesului de otrăvire și des- 
compunere umană ca urmare a nepotolitei sete de îmbo- 
găţire. (...) Autorul urmărește conflictul numai pe plan 
etic, adoptând de aceea o linie epică simplă, capabilă să-l 
servească relativ ușor. (...) i 

O înţelegere simplistă înceţoșează realităţile, încercând 
să ateste convingerea că nenorocirea abătută asupra ace- 
lui colţ de ţară se datorește — întreagă -— tehnicii, dezvol- 
tării industriale, care, în evoluţia ei, distruge frumosul. 
(...) De asemenea, în concepţia romanului, îmbogățirea e 
un fel de fatum, un joc orb al destinului, exploatarea ca 
proces social fiind în afara cauzelor producătoare de valori 
și bogăţie. De aceea muncitorii, de pe urma trudei cărora 
se acumulează grămezile cu galbeni, sunt apariţii şterse, 
episodice, cu existenţa îngrămădită în planuri de mâna a 
șaptea. Apar întotdeauna în grupuri nediferenţiate, se 
vorbește despre ei numai la plural, n-au conștiința clasei 
din care fac parte și nici stare civilă. (...) 

Intolerabil e și faptul că într-o carte despre lumea petro- 
lului, în care societăţile petroliere ocupă poziţii economice 
dominante, să se vorbească despre ele neutral, fără a se 
dezvălui esenţa lor socială și de clasă, absolvite fiind de 
caracterul lor rapace și păgubitor. (...) 

Dacă autorul ar fi pornit de la ideea că scrie pentru 
cititori și că dorește.ca lucrările sale să le placă oamenilor, 
să-i ajute și să-i înveţe, ar fi procedat la o refacere a căr- 
ţii. (...) De altfel, datoria autorului faţă de contemporanii 
săi se manifestă şi în faptul că până acum a evitat să 
trateze teme legate de actualitate, să se angajeze ca roman- 
cier al epocii de construire a socialismului”. (Z. ORNEA) 

„Fantastic fără mesaj” și concesii cu mesaj"2: „Apariţia 
feeriilor Șarpele Marao și Vrăjitoarele a readus în circula- 
ție o semnătură întâlnită mai frecvent, începând de prin 
1938, sub versuri îmbibate de mistica cețoasă a unei 
simbolistici bolnăvicioase. Prezentat de admiratorii de atunci 
drept un pasionat «al marilor semne ale morţii», «un prieten 
al fantomelor de vis», Stelaru a evoluat pe această linie, 
irosindu-și talentul în sugerarea unei atmosfere morbide. p 

Citind însă cele două feerii în versuri, pomenite mai 
sus, rămâi uimit de gratuitatea întregii lucrări, de încâl- 
ceala haotică a ideilor, de disprețul vădit față de șlefuirea 
versului. (...) De altfel, în Vrăjitoarele, D. Stelaru și-a pla- 
giat un basm în versuri apărut cu trei ani în urmă la 
Editura tineretului. Ce a putut determina oare publicarea 
unor asemenea elucubrații? Să se fi lăsat oare conducerea 
ESPLA vrăjită de frumuseţea versului? Greu de crezut. 
Cartea este scrisă în întregime cu o nepăsare crasă faţă 
de cele mai elementare exigenţe artistice. (...) În referatele 
cerute de ESPLA, s-au primit, pe lângă recomandări lipsite 
de răspundere și aprecieri negative care erau net împotriva 
publicării. Cu toate acestea, cartea a apărut. Ce a urmărit 
editura acceptând tipărirea acestei producţii care consti- 
tuie o sfidare la adresa bunului gust, a țelurilor poli- 
tico-educative ale noii literaturi? (...) 

În legătură cu apariția acestei cărți, Gazeta literară a 
intervenit de două ori. În numărul 25 din 19 iunie 1958, 
revista a publicat un articol în care se fac aprecieri echi- 
voce, obiectiviste la adresa activităţii poetului («Fantastic 
fără mesaj» de Gr. Brezeanu). (...) Dar ceea ce provoacă o 
gravă confuzie este ușurința cu care Gr. Brezeanu lasă să 
se desprindă, pe de o parte, aprecieri favorabile asupra 
intregii activităţi a poetului de după 23 August, pe de altă 
parte consideraţii inexacte asupra vechilor sale poezii. 
Salutând reapariţia numelui lui D. Stelaru, Gr. Brezeanu 
consideră că poetul «făcea să transmită prin noile sale 
versuri mesajul unui om preocupat să comunice semenilor 

lui vibrantele sentimente ce-l înflăcărau la acest început 
de drum». (...) «Vibrantele sentimente ce-l înflăcărau» la 
acel început de drum se mai manifestau și prin răspunsul 
direct pe care-l dădea poetul unor presupuși interlocutori 
dornici să afle: Despre revoluție de ce nu se scrie? / Dacă 
n-ai fi băut, ai fi cântat / Munca lor — / Munca tuturor. 
Răspunsul poetului adresat sieși suna parcă echivoc: 
Pentru tine cine s-a zbătut? Cine a urlat? / Întoarce-te în 
noaptea morții etc. etc. (Din poezia «Spânzurătoarea» publi- 
cată în Fapta din 21 noiembrie 1945. (...) Exemplele s-ar 
putea înmulţi. (...) 

În nota Laude nejustificate publicată în nr. 27/1958, 
revista (Gazeta literară critică, pe drept cuvânt, aprecierile 
laudative aduse de acest articol, poeziilor lui Stelaru dinainte 
de 23 August 1944, dar nu reacționează în nici un fel, faţă 
de consideraţiile elogioase formulate în același articol la 
adresa poeziilor publicate de Stelaru după 23 August 
1944. (...) 

E greu de răspuns cărui public i-au fost destinate și 
cui i-a folosit, atât cartea lui D. Stelaru cât și articolul 
publicat de Gazeta literară. Atât articolul cât și cartea 
constituie concesii grave care prejudiciază orientării ide- 
ologice a literaturii. 

Tipărirea unor astfel de volume se face pe seama hârtiei 
și a fondurilor destinate editării operelor noii literaturi 
menite să răspundă necesităților educative și estetice ale 
constructorilor socialismului. (...)” (ILEANA VRANCEA) 


* 


Într-un asemenea climat de vigilenţă politică — „Ochiul 
Partidului e ager și cuprinzător” - cum putea fi primită 
antologia Din lirica universală apărută la ESPLA în 1957, 
în traducerea și adnotarea lui Lucian Blaga? Puţine acuzații 
îi scapă anonimului recenzent de la Viaţa româneascăts: 
„viziune antirealistă”, „neutralitate”, „vagă luare de atitudine”, 
„obiectivism desăvârșit” etc. atunci când radiografiază 

notele lui Lucian Blaga, cel care, prin autorii antologaţi, 
propunea, indirect, un alt fel de discurs poetic: Poe, Verlaine, 
Rilke, Blake, Paul Valery ș.a. 

„Apariţia unei antologii de traduceri din poezia univer- 
sală trebuie să împlinească, pe lângă calitatea tălmăcirii, 
o cerinţă esenţială, și anume selectarea principială a lucră- 
rilor. Trebuie oferite publicului cititor cele mai valoroase 
opere cu un adânc conținut uman și combativ, ale marilor 
poeţi ai lumii. E necesar, de asemeni, ca cititorii (sic/) să 
fie informaţi în mod judicios, prin scurte dar substanţiale 
note critice, despre valoarea estetică și socială a fiecărui 
poet. Aceste note trebuiesc redactate conform unei rigu- 
roase și principiale reconsiderări a valorilor literare din 
trecut. 

Fără aceste deziderate nu poate fi concepută o ediţie 
antologică de poezie universală. Totuși, ele au fost cu totul 
ignorate de către Editura de Stat pentru Literatură și Artă, 
atunci când a publicat culegerea Din lirica universală în 
tălmăcirea lui Lucian Blaga. 

Asemeni unei oglinzi convexe care are proprietatea de 
a micșora dar și de a preciza și conglomera imagini, post- 
faţa ediției menţionate, purtând titlul de Indice de nume - 
semnată de Lucian Blaga - reflectă și principiul după care 
au fost selecționate de către traducător poeziile antologiei. 

În succintele caracterizări dedicate unor poeți cu o 
fizionomie ideologică și estetică contradictorie (Poe, Verlaine, 
Rilke, Blake), în care conţinutul uman este uneori alterat 
de viziuni anti-realiste sau mistice, autorul relevă numai 
elementul mistic - consemnat cu o neutralitate binevoi- 
toare. Altor poeţi, apologeţi programatici ai estetismului 
(Valery, Stefan George) li se semnalează, cu aceeași impa-. 
sibilitate, caracterul „intelectualist” și „formalist” al poeziei 
lor, fără a fi formulată cea mai palidă rezervă critică. 
Poeţilor militanţi a căror operă este cu adevărat revoluţi- 
onară (Lorca, Ady) nu li se subliniază nici o clipă nobila 
semnificaţie ideologică. a liricii lor „justificându-se” astfel 
indirect alegerea unor poezii puțin semnificative pentru 

orientarea de ansamblu a operei fiecăruia dintre ei. Eronate 
sau denaturate aprecieri istorico-literare se fac la adresa 
lui Li-Tai-Pe, Ronsard, Palamas. Marii clasici ai literaturii 
germane și ruse: Goethe, Schiller, Pușkin, Lermontov, nu 
se bucură de nici un fel de caracterizare. 

Vom explica din Indicele de nume: La Edgar Poe se elo- 
giază «elementul straniu și muzical», aprecierea oprindu-se 
așadar la aspectele exterioare, formale. Nu se relevă liris- 
mul său de profundă rezonanţă umană, dramatismul vibrant 
al acestui lirism. Despre Rilke, se afirmă cu „obiectivitate” 
că are o «orientare mistică», fără ca această caracterizare 
să fie însoţită de cea mai vagă luare de atitudine. (...) 
Definindu-l pe Verlaine ca un poet «al inefabilului», se 
elogiază astfel cu toată seninătatea cultivarea în poezie a 
stărilor vagi. Marelui poet englez Blake. i se dă în mod 
unilateral calificativul de «poet mistic», escamotându-se 
acel filon al setei de dreptate socială și de încredere în 
progresul omenirii din poezia lui. Paul Valery este carac- 
terizat cu un laconism desăvârșit dar și cu un obiectivism 
desăvârșit, astfel: «poet şi eseist francez, autor de aforisme. 
Unul dintre cei mai de seamă intelectualiști». Aici esca- 
motarea poziţiilor profund idealiste și reacționare ale lui 
Valery este evidentă. (...) Lorca e menționat doar ca un 
poet care a căzut în războiul civil spaniol. Toată inspirația 
sa folclorică, toată ura sa faţă de franchiști e trecută sub 
tăcere. Ady Endre e considerat pur și simplu un poet 
modern «care a revoluţionat lirica maghiară». Dincolo de 
inconsistenţa epitetului modern, afirmaţia de a fi revolu- 
ționat lirica maghiară e formulată într-un spirit voit vag, 
lipsit de orice conţinut precis, Ady a militat de pe poziţiile 
clasei muncitoare, revoluționând într-adevăr lirica maghiară 
prin poeziile sale combative puse în slujba luptei proleta- 
riatului revoluţionar. 

Bagatelizarea conţinutului operei unor poeţi prin rele- 
varea doar a laturii anecdotice, cum se face în cazul lui 
Li-Tai-Pe, considerat doar ca un poet «risipitor, bețivan, 
care a dus o viaţă de vagabondaj», omiţându-se caracterul 

anti-războinic al poeziilor sale, merge mână în mână cu 
afirmaţia gratuită că Ronsard a fost «unul dintre inteme- 
ietorii clasicismului francez». 

Este evident că Editura de Stat pentru Literatură și 
Artă a dat dovadă de superficialitate și de lipsă de princi- 
pialitate în acceptarea tale-quale a acestei lucrări. Respec- 
tarea părerilor subiectiviste și idealiste ale tălmăcitorului 
dovedește că editurii i-a fost cu totul străină înțelegerea 
principială a sarcinii valorificării marilor valori estetice din 
poezia trecutului.” 

Împotriva liricii - ca ancilla 
pedagogiae 


Realismul socialist, acest prim curent literar și artistic 
de stat, fenomen unic în istoria literaturilor și a statelor, 
de instituţionalizare a creaţiei — devenită canal de trans- 
misie a ideologiei oficiale, cu scopul de a forma adepți 
devotați („omul nou”) — așadar realismul socialist a apărut 
și a triumfat întâi în poezie. Şi aceasta, în condiţiile în 
care, creându-se „fără burghezie și împotriva ei”, peisajul 
literar devenise aproape o „tabula rasa” prin eliminarea 
celui mai însemnat și emulativ segment: lirica interbelică — 
din care s-au păstrat doar câteva firave rădăcini ale cul- 
turii de stânga - în fruntea căreia s-a pus, îndată după 
„Eliberare”, un grup restrâns de tineri scriitori mai mult 
sau mai puţin afirmaţi în perioada interbelică: Eugen 
Jebeleanu, Demostene Botez, Cicerone Theodorescu, Zaharia 
Stancu, Miron Radu Paraschivescu, Geo Dumitrescu, Dan 
Petrașincu, Petru Dumitriu. În superbia lor demiurgică, 
primii lideri ai pre-realismului socialist (denumit pe-atunci 
„cultură pentru masse”, „cultură în sens unic”, „literatură 
nouă”) dădeau prea puţine șanse de participare la noua 
paradigmă, vechii generații de scriitori trăitori în vreme. 
Am demontat cu încetinitorul acest mecanism al ștergerii 
cu buretele, înfăptuit asupra istoriei literare în cărțile mele 
Trădarea intelectualilor și Reeducare și prigoană, iar primul 
volum din Literatura în totalitarism dezvăluie un fapt sur- 
prinzător: o largă mișcare literară, născută fără tradiție și 

impotriva ei, se străduia să se înscrie în coordonatele 
valabile ale realismului socialist, dominant din 1934 în 
literatura etalon, cea sovietică. 

Amintindu-și de acele vremi și confruntat cu neo-incul- 
tura confraţilor, prin 1957 Petru Dumitriu își face o timidă 
autocritică și recomandă masei de pseudo-intelectuali, 
calibanilor, să se ducă la școală. Dar cum s-a ajuns aici 
„e o altă poveste” - ca să folosim expresia îndrăgită a 
autorului cronicii putreziciunii burgheze - scriere emble- 
matică ce servea perfect esența ideologiei oficiale: de a 
acoperi cu ură și dispreț tradiţia și umanitatea ne-comu- 
nistă. Este povestea izolării sistematice: afective, informa- 
tionale, comunicative a comunităţii literare - aflată sub 
presiunea unei singure opţiuni. 

Și cu toate acestea - și referindu-ne strict la aspectul 
cantitativ, la numărul mare de condeieri afirmaţi în primul 
deceniu totalitar — întrebarea rămâne: cum a fost posibil? 
Este o întrebare retorică cu răspunsul dinainte știut și 
demonstrat, cu documentele pe masă, în cercetările mele 
anterioare: printr-o sistematică aducere în front a rebeli- 
lor — ceea ce, în lumina temei din acest capitol însemna 
„poezie evazionistă”, când, de fapt, era poezie pur și sim- 
plu, poezia dintotdeauna, aceea a sentimentului intim, a 
visului, a aspiraţiei cosmice, a marilor interogaţii, a vieţii, 
a morţii, a naturii, al acelui „nu știu ce”.inefabil și profund - 
subiectiv. | 

Și iarăși se știe că această datorie de cinste, sarcina 
îndrumării literare și menţinerea unităţii de front comba- 
tiv a scriitorimii, revenea în primul rând criticilor literari. 
Lor li se adăugau poeţii și prozatorii fruntași, cei care 
având în spate o operă consacrată, înscrisă în canoanele 
realist-socialiste, aveau ce să împărtășească masei literare 
în formare și încă neafirmate. 

inainte de a desfășura doar o parte din spectacolul 
acțiunii de îndrumare pe care-l dezvăluie presa anilor 
1957 și 1958, să citim, aproape integral, articolul lui 
PETRU DUMITRIU}, expresivă radiografie a falsei receptări 

și îndrumări a operei, a manierismului și inculturii con- 
fraţilor și-n același timp, o artă poetică, una din multele 
poetici ale prozatorului. 

Caliban, du-te la școală: „Mari filozofi au învăţat, apoi 
au uitat, formele silogismului, pe baralipton și alte ase- 
menea. Dar nu le-au negat. Nici matematicienii, algebra 
elementară. 

in literatură, la fel. Poţi să nu cunoşti dar să nu te 
intereseze unele adevăruri banale pe care în practică, le 
aplici firește. Ce e grav, e când unii, mai ales când nu le 
cunosc, le neagă sau le socot „depășite”. Dacă te adresezi 
unui public mai mare de o miime din populaţia țării tale, 
nu poţi pretinde că doi plus doi fac cinci sau că nu importă 
dacă-ţi plictisești cititorul. (...) 

Mulţi critici sunt cititori fără carte — sau cărți — prefe- 
rate: nu le place nimic pe de-a-ntregul, cum unui bolnav 
nu-i place nici o mâncare. Aceștia sunt dezgustaţi. Alţii, 
pe toate cărțile care nu seamănă cu cărțile lor preferate, 
le condamnă cu argumente, în loc să nu le citească, cum 
fac cititorii și scriitorii. (...) Și apoi sunt aceia cărora le 
plac multe cărţi, degustătorii, hedoniștii, oamenii plăceri- 
lor delicate. Când se apucă unul din ei să scrie despre 
cărți, e ca atunci când îţi vorbește un gastronom despre 
delicatețuri, un voluptuos despre femei, un colecţionar 
despre tablouri. Sunt inspirați, cuceresc, te fac să înţelegi 
ce nu înţeleseseși, să descoperi ce nu văzuseși. Sunt cei 
mai mari inițiatori în ale frumuseţii, cei mai buni prieteni 
ai cărților, ai scriitorilor, ai artei, cei mai utili fermenti ai 
literaturii, afară de creatorii care o fac. | 

Îi pândește o primejdie: indulgenţa. (...) După cum cei 
dintâi, dezgustaţi, sunt de obicei pândiți de mediocritate, 
de orbire. Iar cei de-al doilea, justițiarii, ferocii, idolatro- 
-mar-tiro-tiranii tind să bată câmpii și se condamnă la 
rușine și batjocură veșnică prin gugumanii ilustre. 

Scriitorul își scrie singur cartea preferată, dacă poate. 
Dar până atunci a mai avut cărți preferate, cărora de altfel 
le rămâne de obicei credincios. Și atunci, cartea lui preferată, 

scrisă de ei, va semăna cu acelea: înrudire spirituală, 
educaţie a unui spirit de către marile duhuri ale trecutu- 
lui: îmi sunt părinţi și învăţători, și dacă sunt un fiu 
denaturat și un învățăcel bicisnic, vina e toată a mea. În 
schimb dacă mă apropii de arta și puterea lor, parte din 
merit e a lor, parte e a părinților care m-au făcut, parte e 
a societăţii în care trăiesc, parte, în sfârșit, a hărniciei 
mele. Uneori mai este partea hotărâtoare, a vreunui meş- 
ter care ţi-e apropiat: prieten, frate, părinte: ca Schiller și 
Goethe unul pentru celălalt, Flaubert pentru Maupassant, 
Gertrude Stein pentru Hemingway, bătrânul Bach pentru 
copiii săi, și mai sunt exemple și în zilele noastre, și la 
noi. 

Îți scrii singur cartea preferată, și, de aceea, o scrii mai 
mult sau mai puţin altfel decât altele: fiindcă, oricât ai 
iubi alte cărţi, ești mult mai sau mai puţin altfel decât 
autorii lor. (Aș vrea să semân întocmai cu Shakespeare 
sau Balzac, şi să scriu la fel ca ei. Nu se poate. Păcat.) 
Sunt unii fericiţi care vor să diferenţieze cu orice preţ 
cărţile lor de cele ale predecesorilor sau contemporanilor. 
(...) E izbitor că mulţi din cei care știu astfel să-și fabrice 
notorietatea, dispar îndată după moartea lor fizică. Alții 
înainte chiar și asistă la propria lor inexistenţă (deși n-o 
admit, de obicei: „sunt neînţeleși”). Iar unii din cei buni 
(mai rar decât se crede) ajung preţuiţi abia după moartea . 
lor fizică. Dar, repet: rareori lumea e indulgentă. Proporția 
de nimicuri idolatrizate e uriașă față de numărul geniilor 
ignorate. (...) 

E adevărat că acest public se și poate înșela. Poate citi 
cu pasiune o carte proastă: un roman cavaleresc, sau un 
roman poliţist, sau un roman sentimental și siropos. Dar 
de obicei, cum spuneam, nu-i scapă o carte bună. Să 
nu-mi mai citeze oarecine până la saturație cazul lui 
Stendhal, căci îi voi evoca pe toţi marii scriitori francezi 
de la Villon până azi, care toţi au avut succes, uneori 
enorm succes de public, afară de damnaţii de la 1870 
(Rimbaud etc); Stendhal, Gide, Claudel la începuturile lor 

și ...2 Ignoraţi de vremea lor, Dickens, Tolstoi, Proust, 
Dostoievski și alți o sută? Haida-de. Ignorat Balzac de 
Sainte-Beuve, da, sau Shakespeare de confratele său 
Greene, asta da. Cât despre erorile publicului, ele au 
scuze, care toate se trag din insuficienţa scriitorului. (...) 
Shakespeare și Sofocle scriu și piese polițiste; fac apel și 
la gândirea, și la sentimentele spectatorului și cititorului. 
Balzac la fel. În schimb Les faux-monnayeurs de Gide n-are 
nimic din dinamismul și activitatea intrigii dostoievskiene, 
pe care îşi închipuie că și-o ia ca model. L'éducation sen- 
timentale a lui Flaubert, la fel. Nu le mai citesc decât unii 
critici literari cu gustul alterat și snobii. Să le fie de bine. 
Pot să le mai ofer și Ulysses, și romanele naturaliste, și 
romanele Virginiei Woolf şi încă un șir întreg. Când Moise 
s-a pogorât de pe muntele Sinai, cu manuscrisul subsu- 
oară, pe pagina întâia sta scrisă prima poruncă pe care 
i-o dăduse Dumnezeu-Cititorul: să nu mă plictisești. 

Există un singur fel de a reţine cu adevărat atenţia: să 
scoţi cât mai mult material din infinita realitate. (...) 

Frumosul nu e valoarea supremă, ci viaţa și adevărul: 
frumosul e un produs și o derivație, o formă a lor; acesta 
mi se pare principiul de bază al literaturii noastre. Iar viața 
și adevărul sunt marea sursă de originalitate. Căutarea 
originalității cu orice preț ca valoare supremă e strâns 
legată de lipsa de talent și mai ales de incultură. (...) Un 
talentat confrate spunea: «Shakespeare e un prost drama- 
turg. E bine ca poet». Confratele nu știa englezește. Poezia 
se cere de obicei citită în text. Dar e original să scuipi în 
barba bătrânilor maeștri. 

Caliban, du-te la școală. 

Și cum am scris vorba asta mi s-a făcut și frică: nu 
comit oare imprudenţă declarând lui Caliban că e... ce e, 
luptând în numele adevărurilor (chiar banale) și ale prac- 
ticii empirice împotriva inculturii, snobismului dogmatic 
și a prostului gust? Luptând în numele tradiţiei și al lite- 
raturii secolului douăzeci și unulea, împotriva «modernis- 
mului» de acum cincizeci de ani, pe care ai noștri, ca de 

obicei, îl adoptă cu un decalaj de o generaţie sau două 
față de Paris? Când mă gândesc că lettrismul lui Isidore 
Isou sau teatrul lui Ionescu și Beckett, Adamov o să fie 
idolul junilor esteţi în 1980? Și că scriitorii tineri români 
în loc.să rostească adevărul vremii lor și al poporului lor 
vor fi invitați să imite niște francezi parţiali care rostesc 
adevărurile unei Franţe parţiale în 1950 și ceva. 

„Dar sper că ne-am săturat. Dacă mă iubești, Caliban: 
puţină originalitate. Încearcă. Fii tu. Lasă bărbile maeș- 
trilor în pace. Uită cum făceau ei. Ia încearcă tu. Așa, încă 
puțin ...Nu te lăsa, nu te lăsa, așaa... vezi că merge? Zi-i 
înainte și nu te lăsa, ești tânăr și tare; așa cum au încer- 
cat cei mari și bătrâni. Și nu uita: ai de spus ce nu s-a 
spus de nimeni, nicăieri, niciodată. E lucru mare. Succes, 
Caliban! Ai să vezi că izbutești dacă nu te ţii de fleacuri. 

Și... dar rămâne între noi: și eu am fost Caliban. Îmi 
aduc aminte de vorbe la fel de teribile ca ale oricărui june 
de azi și de care îmi ard obrajii când îmi amintesc. Dar 
după aceea, am citit multe, am învăţat multe și mai învăţ, 
voi mai învăţa. Nu e inevitabil, nici obligatoriu să rămâi 
Caliban. De aceea, scumpul meu Caliban, du-te la școală!”. 


* 


Să începem cu o deschidere de principii privind rolul 
formativ al literaturii realist-socialiste, opusă „subnutritei 
arte pure” șialtor formule, făcută de GEORGETA HORODINCĂ?, 
cea care, a câta oară? îi somează pe truditorii de rând ai 
ogorului literar, amintindu-le că numai „concepția parti- 

- dului le călăuzește atât idealul etic cât și cel estetic”. 

„Estetica marxistă a insistat asupra importanţei sociale 
pe care o are arta, asupra rolului ei în educarea oamenilor, 
în dezvoltarea lor spirituală, și principiul caracterului 
instructiv-educativ al literaturii a devenit unul dintre prin- 
cipiile de bază după care își orientează creaţia lor scriito- 
rii noștri. Dar aceasta nu înseamnă că în jurul acestui 
principiu nu se fac din când în când volute graţioase și 

lejere, care aduc un omagiu secret și melancolic subnu- 
tritei «arte pure»; și nu înseamnă că binevoitoarea critică 
dogmatică n-a lucrat cu ardoare și conștiinciozitate ca să 
transforme acest principiu de aur într-o rangă ruginită cu 
care dădea în cap literaturii, transformând-o în ancilla 
pedagogiae. (...) 

Au apărut în ultima vreme în publicaţiile noastre unele 
poezii scrise într-o manieră desuetă, de un sentimentalism 
apos «preromantic», sau de un descriptivism convenţional, 
dar nu acestea sunt caracteristice. Caracteristice pentru 
combativitatea frontului nostru poetic, pentru tendenţio- 
zitatea artistică a poeziei actuale sunt versuri ca - refe- 
rindu-ne la cele recente - acelea ale lui Tudor Arghezi din 
Stihuri pestriţe, Ţic, Îți vorbesc, Americă, poemul Mariei 
Banuș și versurile lui Mihai Beniuc, mereu activ, în prima 
linie. (...) Arta lui este cu tendinţă, dar și tendinţa lui cu 
artă. (...) 

Fiindcă disputa: pentru sau împotriva artei cu tendinţă, 
pentru sau împotriva afirmării marilor idealuri umanitare 
cu mijloacele artei a început și la noi foarte aproape de 
înseși începuturile literaturii, gândirea estetică progresistă 
a aglomerat numeroase argumente împotriva «artei pure» 
și a adepților ei. (...) 

Cineva ar putea obiecta că pentru literatura noastră 
actuală, care nu poate avea în stimă tendinţe retrograde, 
greu de mărturisit și care din această pricină își recu- 
noaște caracterul tendenţios, problema este eliminată de 
la sine. Din nenorocire însă s-au manifestat și se mani- 
festă destule idei eronate în legătură cu această problemă 
Și în legătură cu caracterul educativ pe care trebuie să-l 
aibă literatura, ea decurgând implicit din tendenţionalita- 
tea ei. De pildă, de multe ori s-a identificat și se mai 
identifică încă sensul etic al unei opere, tendinţa ei, cu 
anecdotica ei, cu subiectul ei. Dar acest procedeu care 
poate să fie valabil în cazul lui La Fontaine și al fabulelor 
cu morala explicită în două versuri, nu se poate aplica 
literaturii în general. Aplicând mecanic acest procedeu, 

putem ajunge la monstruozităţi și aberaţii demne de orice 
cap dogmatic, deoarece tendința morală a operei nu se 
identifică cu didacticismul. (...) 

Prin însuși destinul tragic sau comic al eroilor săi, 
scriitorul își poate exprima atitudinea sa, partinitatea, 
compasiunea sau simpatia, revolta sau adeziunea. (...) 

O înţelegere simplistă a tendinței în artă, a partinităţii 
și a valorii educative a artei, este şi prezentarea idealistă 
a realităţii. Escamotând conflictul și ajutând artificial 
latura pozitivă să învingă, unii scriitori au ajuns în lucră- 
rile lor la o viziune paradisiacă a realiiăților noastre, (...). 
(...) i: 

Literatura noastră nouă aşază la temeliile ei încrederea 
în om, în puterea lui de a se transforma pe sine și trans- 
formând societatea. Acest principiu - pe care i-l insuflă 
concepția, adoptată deschis, a clasei muncitoare, a parti- 
dului ei — îi călăuzește atât idealul etic, cât și cel estetic, 
căci numai o asemenea convingere îi deschide drumul 
„către înţelegerea sufletului omenesc și către zugrăvirea 
acestuia în imagini nepieritoare. Promovând-o cu ardoarea 
unei credinţe definitive, literatura noastră este tendenti- 
oasă, este partinică”. 


* 


Cei mai expuși criticii partinice erau poeţii tineri. Formați, 
unii, la ȘCOALA DE LITERATURĂ „MIHAI EMINESCU”, 
alţii în cadrul diverselor cenacluri, ambele forme proiec- 
tate a fi „pepiniere” de talente partinice, tinerii scriitori de 
după 1954, într-un procent destul de ridicat, au produs 
multe griji și nemulțumiri autorităţii îndrumătoare, nevo- 
ită să stea mai tot timpul cu biciul ideologic deasupra 
creaţiei acestora, urmărită atent, atât în publicările coti- 
diene din presă, cât și în volum. De fapt această parte a 
tinerimii, autoașezată sub steaua lirismului labișian, va 
da lovitura de graţie manierismului realist-socialist, recu- 
perând modernitatea sub varii forme, impunându-se însă 


80 


Literatura în totalitarism. 1957-1958 


mult mai târziu peste aproape zece ani, devenind cu ade- 
vărat o școală, dar alta decât cea prevăzută de oficiali. Dar 
până atunci, ținând cu dinţii la ideea de grupare, școală, 
generație, tinerii oscilează între poezia partinică și cea 
„evazionistă”, încercând să-și varieze discursul poetic, 
demonetizat în ochii lor, nu numai de poeţii consacraţi ci 
și de alți colegi de generaţie — cealaltă parte a tinerimii, 
autoașezată sub steaua realist-socialistă. O secvenţă a 
acestei paradigme ne-o oferă Ștefan Cazimir” în parodia 
Versuri despre becul cel nou sau: cum înțeleg unii să-l „con- 
tinue” pe Maiakovski, dedicată lui Stefan Iures, Gavril 
Mihai, Toma George Maiorescu etc. (Într-adevăr acest 
„etc.” e cel mai relevant, dar îl vom deeripta curând în 
capitolul „dicţionar de poezie”). 
Așadar: | 


Becul cel vechi — rămas din străbuni — 
a dat ortul popii aseară. 

Cuvine-se deci ca un altul mai bun 
pe-al camerei cer să rsară. | 

De dorul luminii cu sufletul plin 
păşesc prin multime discret 

În al „ Victoriei” vast magazin 
(cândva „Galeries Lafayette”). . 

Nu trebuie vreme-ndelungă să cati 

— săgeti suntin orișice colt — 

„Dati-mi un bec de 40 wati 

și-o sută şi douăzeci volti!” 

Formulă vrăjită să fi pronunțat? 
N-apuc nici să cat pe fereastră, 

și iată-s cu bonul făcut, achitat, 

și-n mână cu lampa mâăiastră. 

În neguri n-oi sta ca un putred sobol. 
Priviţi! Hei, priviți cum răsare 

al beznelor frânte de-a pururi simbol — 
un bec luminos ca un soare! 

Dar să revenim la chestiune și să aflăm nemulțumirile 
unui poet - ce aspira la statutul maiakevskian în varianta 
dunăreană, beniucian-banușiană - faţă de confrații nără- 
vași. 

Scrisoare unor confrați poeţit: „Trebuie să vă mărturi- 
sesc, dragii mei, că poeziile publicate de voi în ultima 
vreme mi-au dat foarte mult de gândit. Numai această 
mărturisire şi cred că ar fi de bun augur: ce lucruri mai 
frumoase poate dori poetul decât ca versul său să găsească 
rezonanţă în sufletul cititorului. (...) 

Cu mine, drept să vă spun, aţi reușit perfect. V-am 
înțeles perfect. Şi pe dumneata, George-Radu Chirovici, 
cu Podoabe pentru sufletele semenilor, şi pe dumneata, 
Aurel Storin, cu Poarta universului și mai ales pe dum- 
neata, fiindcă suntem amici, Rusalin Mureșan, care publici 
în același număr din Gazeta literară poezia Cărbunii...V-am 
înţeles perfect scopul urmărit și ţin să vă felicit. În sfârșit, 
negru pe alb, aţi făcut dovadă că fără idee poetică nu poate 
exista poezie, că degeaba reclamă unii îndepărtarea de 
realitate pentru obţinerea poeziei adevărate căci ceea ce 
iese, vorba lui Nicuţă Tănase, «e vax». (...) 

Aţi publicat, fiecare, câte o poezie; și, încă, fiecare, câte 
o poezie scurtă. Despre ce e vorba în ele? ...Indiferent! Nu 
ne interesează nici pe noi, așa cum nu v-a interesat nici 
pe voi. (...) 

Ei bine, toate trei poeziile voastre m-au făcut să mă 
gândesc la inutilitatea unor asemenea poezii ostentativ 
anacronice. Dar, dacă aș fi fost elev și ar fi trebuit să răspund 
profesorului la întrebarea: «ce a vrut să spună poetul în 
aceste versuri?» eu m-aș fi gândit la versurile simbolice și 
sugerate pe care le are poezia și aș fi răspuns: «În aceste 
versuri poetul a vrut să spună că n-are nici un rost să 
scrii așa». (...) Pentru că nu găsesc justificarea pentru trei 
oameni tineri, care vin din realitatea noastră și există în 
realitatea noastră, să evadeze în chip agnostic căutând 

originalitatea în vechile șabloane ale unei poezii care n-a 
existat în istoria literaturii, decât ca încercare neizbutită. 
Aici, aș adăuga un al patrulea nume, cel al lui V. Nicorovici 
care, sub pavăza, aproape ireală la el, a temei: lupta pen- 
tru independenţă din colonii, reinvie poezia nostalgiilor 
după regiuni tropicale niciodată vizitate, și a sonorităţilor 
de planisfer. Poezia lui începe, continuă și se termină cu 
exclamaţia de neînțeles: O, Kenia, Kenia, Kilimanjar!.” 
(CORNELIU LEU) 


x 


Victor Felea și Aurel Martin descoperă alte neimpliniri, 
primul la Petre Solomon, al doilea în întreaga lirică din 
ultimii ani, care — în conturarea „fizionomiei omului con- 
temporan” — n-a reușit să atingă performanţa reprezenta- 
tiv-simbolică din Chivără roșie (Mihai Beniuc) și Lazăr de 
la Rusca (Dan Deșliu), poeme întemeietoare de viziune și 
tipologie revoluţionară, ambele apărute în 1949. 

Drum către oameni: „Căutând să găsesc o imagine 
care să concretizeze și să redea particularitatea impresiei 
pe care mi-a făcut-o volumul de versuri al lui Petre Solomon 
Drum spre oameni, mi s-a impus în mod firesc acest peisaj: 
un drum nisipos, greu de străbătut, printr-o câmpie cu 
vegetaţie săracă: ici-colo câte un smoc de iarbă, scaieți, 
flori uscate de arșiță. Nici un reper mai deosebit asupra 
căruia să-ţi oprești privirea. (...) Referindu-se la câteva 
noțiuni tehnice moderne ca: reactor, televiziune, electrici- 
tate (arătând că nu se bucură de atenţia poeţilor), Petre 
Solomon spune: Rostindu-le nu simți nici un fior. Acest vers, 
se pare o caracterizare a propriilor sale poezii, s-ar potrivi 
ca moto la volumul Drum spre oameni. Într-adevăr, oricât 
le-ai «rosti», poeziile lui Petre Solomon nu transmit nici o 
emoție, nici un fior. Expresia lor e logică, rațională, nici- 
odată afectivă. De aceea, mesajul său se oprește la simple 
constatări discursive în legătură cu diferite sectoare ale 
vieţii. 

Începând cu prima poezie, Drum spre oameni, care dă 
titlul volumului, întâlnim versuri care ñu pot fi suspectate 
de nici un fel de imixtiune lirică. (...) 


E-un drum anevoios, 

Pe care nu îl poți străbate 

Decât pe jos 

Cu-o inimă ce lângă oameni bate. 
Pe-acest drum pășesc azi și poetii 
Încredințaţi că altă cale nu e 

Nici pentru poezia vieții, 

Decât aceea care către oameni suie. [...) 


Pentru a ilustra mai convingător lipsa acelui fior liric 
de care spuneam -— ceea ce pentru poezie reprezintă o 
deficiență capitală -— voi mai cita câteva exemple. Iată-l pe 
autor preocupat de problemele poeziei: Se făurește-atâta 
poezie / În jurul nostru, cât în nici un veac (Domeniul poeziei). 
Şi poezia continuă pe același ton, în numeroase strofe, ca 
să ajungă la concluzia că e greu să cânți.. pe oamenii de 
rând / Ce făuresc ambrozia, nectarul / Și pâinea... În altă 
poezie ni se spune: poeților de astăzi le e dat / Să cânte 
Omul, Munca și Iubirea (În chip firesc). Preocupat tot de 
problemele poeziei, Petre Solomon continuă să lanseze 
adevăruri de aceeași factură: Dar cei mai mari poeți, întot- 
deauna / Au fost legați de împrejur (Poezia politică). Cât pri- 
vește poezia de dragoste, nici ea nu scapă fără a fi „teoretizată”: 


Dar aș vrea iubirea să o văd 
Așezată-n rândul altor teme — 
Să nu fug de ea ca de prăpăd 
Când deschid o carte de poeme. 
(Poezia de dragoste) 


Dar Petre Solomon e solicitat în multe direcţii și tot 
ceea ce îi cade sub condei e zugrăvit cu aceeași vivacitate 
a locului comun poetic. (...) 

.Un muncitor de pe șantier e reprezentat în același stil 
nud, caracteristic: 


Dar nu e Necuratul, ci un artificier 

Cu cizme și căciulă, care-a aprins fitilul 

Și vine-acum spre casa de lângă șantier, 
Unde-l așteaptă, poate, nevasta și copilul... 
(Omul din legendă) 


Făcând o paralelă între trecut și prezent (dintr-o nece- 
sitate ușor de înţeles N-am să uit trecutul niciodată) poetul 
ne pune în fața unei realităţi indubitabile. Evidenţa celor 
enunțate în versurile care urmează e atât de pregnantă, 
incât numai animat de reavoinţă ai putea să nu fii de 
acord: Astăzi, fără marii negustori, / Fără burtă-verzii plini 
de fală, / Tara de tărani și muncitori / E mai plină parcă, 
nu mai goală. (...) 

Cele două cicluri, Instantanee din lumea petrolului și 
Cântecul apelor, mărturisesc efortul de a-i cânta pe oame- 
nii muncii. Scrise în urma unor descinderi „la faţa locului”, 
aceste poezii nu se ridică la înălțimea temelor pe care le 
abordează. (...) 

Un nivel liric mai înalt e atins în poezia Marea pe care 
două-trei imagini o salvează, oarecum, de platitudine. (...) 

Din exemplele citate până acum reiese cu destulă cla- 
ritate caracterul prozaic al poeziei lui Petre Solomon. (...) 
Accentul personal nu răzbate nicăieri în versurile sale încât, 
după ce le citești, îți vine să spui împreună cu autorul: 


Mai sunt prilejuri de tristețe 
Și-n veacul nostru socialist.” (VICTOR FELEA) 


* 


Despre același volum de versuri, vezi și recenzia lui 
Aurel Martin: „Platitudine și poezie”, în Contemporanul nr. 
14 (548), 5 apr. 1957. 

Note disparate despre poezi®: „Nu mi se pare întâm- 
plător că, în planul ce ne preocupă aici, cea mai de seamă 
realizare poetică a ultimilor ani, rămâne Chivără roșie a 
lui Mihai Beniuc. Dar Beniuc materializa aici imaginea 
unui luptător de altădată, prevestitor, prin acţiunile sale, 
al vremurilor de mai târziu. Epoca noastră nu oferă, oare, 
și ea, realităţi, probleme și caractere vrednice a fi întrupate 
în eroi care să rivalizeze în perspectivă estetică cu marile 
și nemuritoarele figuri ce populează poezia lui Byron, 
Lermontov sau Goethe? Răspunsul nu poate fi decât pozitiv. 
Tentativele poeţilor noștri de a prinde în vers fizionomia 
eroului contemporan, creând mitul proletarului eliberat și 
stăpân pe soarta sa, sunt încă minore sau timide. Lazăr 
de la Rusca al lui Dan Deșliu a fost un început promiţător. 
Dar marele deziderat al epocii, rămâne un Danko și un 
Prometeu autohton, izvorând din realităţile și tradiţiile 
noastre”. (AUREL MARTIN) 


x 


Un argument forte pe care-l vor exploata din plin călă- 
uzele realist-socialiste, pe care l-am întâlnit începând din 
1954, pe care-l vom reîntâlni și-n acest interval, este reve- 
nirea în câmpul liricii a lui Tudor Arghezi, cu teme și 
ideologie perfect- integrabile realismului socialist. Creația 
acestuia (Cântare omului, Stihuri pestrițe) era, îndeobște, 
exemplificată și fluturată înaintea poeziei necombative, în 
afara actualităţii, ca un convingător exemplu de conver- 
tire. Arghezi a fost, apoi, repede și cu satisfacţie așezat în 
galeria poeţilor militanţi: A. Toma, Al. Andriţoiu, Maria 
Banuș, Eugen Jebeleanu ș.a. Este operaţia pe care o face 
DUMITRU MICU (și nu numai el) în câteva comentarii. 

Cauză eroică — cuvânt eroic”: „Suflul optimist, eroic, 
străbate creaţiile de o valoare certă ale poeţilor noștri celor 
mai diferiți. La o etate venerabilă, Tudor Arghezi dăruie liricii 
noastre noi stihuri de o vigoare tinerească nemaiîntâlnită 

în cariera sa. Acţiunea neţțărmurită și admiraţia faţă de 
cei mulţi și harnici străbate în toată opera poetului, nică- 
ieri însă nu se exprimă atât de patetic și la o asemenea 
înălțime filozofică precum în poemul Cântare omului. (...) 

Dacă un maestru cu plete albite, la a cărui școală s-au 
format generaţii de cântăreţi, exprimă atât de tinerește o 
idee măreaţă a timpului nostru, nu este oare de așteptat 
ca un suflu dinamic să răscolească versurile acelor poeţi 
cărora epitetul de tineri li se aplică în accepţia cea mai 
proprie a termenului? Să apelăm la unul din cei mai repre- 
zentativi. Cântecul de mai semnat de Al. Andriţoiu putea 
fi intitulat Imn creaţiei. Poetul slăvește comunismul ce 
descătușează energiile constructive, transformând oamenii 
în propriii lor demiurgi: O, în libertate să creezi / Mișcarea 
/ ca o ciocărlie s-o simţi, mereu / Liniștit ca luna, frământat 
ca marea / Veșnic și puternic ca un dumnezeu. (...) 

Denigratorii de peste graniţă ai artei noastre noi nu mai 
contenesc urletele pe tema reducerii literaturii socialiste 
la rolul unei anexe a politicii. Într-adevăr, lirica noastră 
este, prin tot ce are mai caracteristic, politică, deoarece 
politica de construire a socialismului, dusă de partid, 
corespunde intereselor vitale ale poporului nostru mun- 
citor, asigurând propășirea neîntreruptă a țării. Poezia 
angajată, poezia noastră nu servește unor clici politicianiste, 
precum sforăiturile patriotarde, frecvente altădată. (...) 

Asemenea angajare - angajare în slujba viitorului — 
echivalează cu libertatea creatoare - cu unica libertate 
adevărată. Mihai Beniuc exprimă emoționant, în a sa Floarea- 
-soarelui, sentimentul de plenitudine a vieţii trăit de artis- 
tul și în genere de omul care se știe dedicat unui ţel util, 
inălțător. (...) 

Una din cele mai rezistente creaţii ale regretatului A. 
Toma dă glas credinţei poetului în înțelepciunea partidu- 
lui, în triumful cauzei pentru care luptăm în frunte cu 
avangarda noastră: 


Conducătorule-nțelept, condu-ne! 
Noi zi de zi trăim câte-o minune. 

Vijelios noi te urmăm și cu uimire 
Spre noua și frățeasca rânduire. . 


E îndoielnic că există vreun poet în ţara noastră, ori- 
cărei generaţii ar aparține, care să nu fi încercat, într-un 
fel sau altul, să cânte partidul. Doina Sălăjan, o poetă ai 
cărei ani douăzeci au fost dăruiți de curând cu unul din 
cele mai înmiresmate roade ale liricii tinere: volumul 
Confidente ~ își traduce devotamentul faţă de forța con- 
ducătoare a țării noastre în accente de o inalierabilă puri- 
tate: Ca pasărea în larguri nu m-am dus /Și aripi n-am 
s-ajung la soare sus /Fără cuvântul tău aș rătăci. (...) 

Poemul Mariei Banuş Despre pământ slăvește forța oame- 
nilor muncii conduși de partid spre înfăptuirea aspirațiilor 
supreme ale umanităţii. (...) 

Cele două mari poeme epice ale lui Eugen Jebeleanu, 
În satul lui Sahia și Bălcescu, sunt construite pe ideea 
valabilităţii efortului uman îndreptat spre o ţintă măreaţă. 
(...) Atitudinea eroică în faţa vieţii, încrederea în viitorul 
fericit al patriei își găsesc o expresie originală în poezia lui 
Miron Radu Paraschivescu, Flacăra. Patosul dăruirii depline 
cauzei poporului eliberat constituie substanţa lirismului 
în poezia lui Victor Tulbure. (...) 

Treisprezece ani, în istoria unei literaturi, pot trece fără 
să lase urme. Nu însă într-o epocă asemeni celei pe care 
o trăim. (...)”. 


x 


Actualitatea în poezie“: „Se constată o tot mai susținută 
preocupare a poeților și a tuturor artiștilor noștri pentru 
îmbogățirea și împrospătarea creației. (...) 

A exprima eternul uman în manifestările lui concrete 
dependente de timp și loc, a sluji tendința biruinței lui 
împotriva antiumanului — iată ce înseamnă a fi actual. Şi, 
în versurile citate, Victor Tulbure e actual. În fierbintea 
actualitate se găsește de asemenea Virgil Teodorescu, ce 

infierează pe dezlănţuitorii putchului fascist din Ungaria 
ca pe niște făpturi ale crimei în care se poate recunoaște 
tot ce planeta a zămislit mai hidos în existenţa ei: Negustori 
de carne, de gloanţe și-agonie, / Cu lenjeria albă în care 
truda plânge, / Eu v-am văzut cu groază sub ploile de 
sânge, / Scobindu-vă-n gingie. / Și cum plăteaţi omorul sau 
candidul sărut, / Strângând în baieri punga cu zloți sau cu 
fiorini, / în cele mai gingașe momente, asasini, - / Ca-n 
stampele lui Cranach Bătrânul v-am văzut”. (...) 

E actual, fără îndoială, Eugen Jebeleanu în Argint și 
aur (Gazeta literară nr. 13/28.]1l 1957), când cântă sta- 
tornicia iubirii clădite pe un mare ideal etic. (...) 

Actuală e și Nina Cassian când meditează Lângă cetatea 
lui Dioclețian, cu fruntea răzimată pe lespedea goală, pe 
gestul inalt al coloanei, ascultând cum vuiește mulțimea-n 
adâncul istoriei. Cântarea faptului de a sta gânditor lângă 
o coloană nu e oare totuna cu învierea poeziei ruinelor 
profesată de unii romantici minori? Să descifrăm continu- 
tul reflecţiilor: Da, aș putea să gândesc lângă pietre: Sic 
transit... /Așa vom trece și noi, retrăgându-ne-n veacuri, / 
Ca-n mari reședințe de ceaţă fără întoarcere... /Și totuși, 
sub sâmburele de gheaţă al lunii / Gloria vechii mulţimi 
pulsează-n coloane / Și eterna umanitate mă ocroteste / În 
Jorul ei demn, în care nu intră moartea. (Viaţa românească, 
nr. 2, din 1957). Nu e necesară cine știe ce penetraţie 
artistică, lectura atentă a poeziei fiind de-ajuns spre a recu- 
noaște în poezia Ninei Cassian, nu romantice lamentațţii 
pe ruine, ci lauda poporului nemuritor, lauda creaţiei. (...) 

Demostene Botez valorifică descântecele, prelucrându-le 
spre a transmite gândurile de revoltă ale ţăranilor din 
1907: Coasă, coasă /Ageră și tare-n gură / Atârnată-n cui 
in șură / Coasă rea și nemiloasă, /S-o gătat de-acum cu 
fânu /Hai să doborăm stăpânu / N-om tăia-n ogor de 
grâu, / Ciomjunghia ciocoi la brâu... (Gazeta literară, nr. 8, 
21, II, 1957). 

Răscoala din 1907 inspiră unui poet de un talent deo- 
sebit, ce publică abia pentru a doua oară - Nichita Stănescu — 

o viziune fantastică, în care un spital arde „cu bolnavi cu 
tot”. Cu toate neclarităţile din unele strofe, sensul poeziei 
se relevă în figurarea răscoalei ca un incendiu amenințând 
să mistuie putreda alcătuire sociâlă văzută ca o îngrămă- 
dire a tuturor diformităţilor: Ardeau, ardeau puroaiele 
azi-noapte /Ardea spitalul cu bolnavi cu tot. 

Străduinţele mai multor poeţi de a da creaţii pline de 
noutate, „de mare stil, de mare rafinament”, asimilând 
experiența tehnică a liricii moderne, merită o apreciere 
neprecupeţită în măsura în care inovațiile de meșteșug 
servesc valorificării artistice a unui conţinut ideologic-emo- 
tional remarcabil. (...) Declarându-ne de acord cu tendin- 
tele novatoare (...) în cutare publicaţie, se cade, firește, să 
întâmpinăm cu aceeași înțelegere preocupările diferite ale 
poeţilor de la alte reviste, cu alte preferinţe estetice. Găsim 
că e o situaţie anormală foarte redusa proporție, în suma- 
rul revistelor, a poeziei agitatorice de tip Arghezi sau de 
tip Beniuc. 

Glasul lui Dan Deșliu și Eugen Frunză se aude extrem 
de rar; de ajuns de rareori răsună glasul lui Mihu Dragomir, 
Victor Tulbure, N. Tăutu. Constatăm însă cu bucurie că 
Eugen Jebeleanu prin-sonetele publicate recent în Gazeta 
literară îşi reia locul în rândul întâi al poeziei militante. 
Nu ne îndoim că în curând și cântecul lui Radu Boureanu 
va vibra din nou nu numai cu puritatea-i cunoscută, dar 
și cu o mai mare frecvenţă. 

În general, nevoia unor stihuri arăzătoare, combative 
arme de luptă, este imperioasă. Nu e vorba nicidecum de ` 
resuscitarea tendinței lozincarde, trompetiste a poeziei lui 
E. Frunză și Deșliu. Dar acestor poeţi le datorăm și reali- 
zări incontestabile precum Lazăr de la Rusca, în numele 
păcii semnează, Act de acuzare, Nu-n slujbe divine, Când 
ramuri s-apleacă. 

Nu milităm pentru orice poezie agitatorică, ci pentru 
poezia agitatorică de mare ţinută artistică. Milităm pentru 
poezia mare, de orice factură, pentru o lirică a realismului 
în care să răsune ce e valoros, autentic. Întâi și întâi, 

milităm, se-nţelege, pentru poezia ce îmbrățișează marile 
teme ale construirii socialismului și apărării păciis=). 
(DUMITRU MICU) 

Pentru o lirică militantă”: „Străină preferințelor, gustu- 
rilor artistice ale cititorilor conduși de o concepţie superi- 
oară a vieții, este și Doina Sălăjan în acele versuri ale ei în 
care își fac loc intimismul, individualismul, cum se întâm- 
plă în unele poezii din ciclul Cântece de seară (Tribuna, 
nr. 8/22 febr.). (...) 

E dureros că tocmai dintre poeţii tineri se recrutează 
condeie care, în loc să incendieze inimile prin patosul 
afirmării marilor idei ale erei socialiste, umplu publicaţiile 
de stihuri reumatice, tinzând să confere acestora un carac- 
ter atemporal. (...) 

Mă opresc la Martie de Miron Scorobete (nr. 10/8 mar- 
tie), poezie ce pare scrisă nu de un tânăr în sufletul căruia 
se agită firesc „doruri mari și patimi multe” ci de un ins 
blazat. (...) Caracterul livresc, confecționat, e bătător la 
ochi și într-o poezie a unui alt tânăr poet îmbrățișat de 
Tribuna, pe bună dreptate, ca unul indiscutabil talentat - 
Nichita Stănescu. Propovedanie e o poezie ininteligibilă, 
dată fiind absența unei vibrații și folosirea unui limbaj 
arhaic fără altă justificare decât producerea unor efecte 
sonore stranii: Cazi vărgură-n genunche și te rogi / la 
urmele păstrate în arire. / Am fost umblând cu chipure de 
inorogi /jivinele pre ceia hire etc. Asemenea șaradă a fost 
inglobată de autor într-un ciclu despre... Griviţa roșie. Şi-i 
culmea! — s-a găsit cineva să ia apărarea numitei poezii, 
apreciabilă poate ca glumă, tocmai în Gazeta literară! (...) 

Cine ar mai putea rămâne azi fascinat de subtilitatea 
din Podul eleat al lui Simion Stolnicu? Cine mai citește 
Plantaţiile lui Constant Tonegaru, compunerile unui Marcel 
Gafton sau ale unui Lituon? Epigoni ai acestor epigoni 
ambiţionează unii din tinerii noștri poeți să devină?! Nu 
s-ar putea susține acest lucru. Tinerii noștri se doresc, 
dimpotrivă, nemuritori și scriu versuri care visează trăini- 
cia oțelului (Negoiţă Irimie, Heracliteană în Tribuna). Nu e 

suficient însă a visa, spre a realiza durabilitatea metalică 
a unei poezii. (...) 

N-aș vrea să se înțeleagă din tot ce am spus că, rene- 
gând cele susținute în articolele anterioare, militez pentru 
reducerea poeziei la rolul de înregistrare și comentare a 
evenimentelor. (...) 

"O ultimă și cea mai temeinică (aparent) direcţie ce s-ar 
putea aduce pledoariei pentru participarea integrală a 
scriitorului la viaţa socială contemporană ar fi aceea că 
nu orice poet se poate împlini ca bard, (...). Putem afirma însă 
» cu sufletul împăcat că nu există temperament într-adevăr 
poetic neînstare să selecteze ceva caracteristic timpului 
nostru și să-l exprime, cu mijloacele sale specifice. Nina 
Cassian, de ex., nu e, desigur, o poetă de tip hugolian sau 
maiakovskian şi, totuși, în ciclul Documente din Dialogul 
vântului cu marea a realizat câteva poezii lirice prin exce- 
lenţă politice”. i 


x% 


Să recapitulăm numele poeților care, în opinia instan- 
țelor critice anterioare, scriu o poezie sub exigența idelo- 
gică: George Radu Chirovici, Aurel Storin, Rusalin Mureșan, 
Petre Solomon, Doina Sălăjan, Miron Scorobete, Nichita 
Stănescu, Negoiţă Irimie ș.a. Aceiași și alţii (Petre Stoica, 
Gellu Naum) sunt în continuare demascaţi de I.D. Bălan 
şi Radu Lupan. 

Poezia politică!0: „Poeţii de azi din toate generaţiile au 
cântat — alături de alte teme majore - elanurile și visările 
împlinite ale tineretului, eroismul său în munca de con- 
struire a socialismului, romantismul revoluționar al aces- 
tui tineret sănătos, frumuseţea sa morală. Din păcate, 
însă, unii dintre tinerii poeţi, lăsându-se pradă unor influ- 
enţe ale ideologiei burgheze, unor lecturi maladive și ana- 
cronice, îndepărtându-se de viaţă, urmând moda poeziei 
moderniste sau imitând o poezie minoră neaoșist-sămă- 
nătoristă, au scris versuri searbede, pesimiste, confuze, 

streine cu desăvârșire de sufletul optimist al poporului și 
de ideologia clasei muncitoare. Ei au uitat că datoria lor 
patriotică e să se avânte cu tot elanul tineresc în lupta pe 
care o duc oamenii muncii sub conducerea partidului 
pentru clădirea unei lumi mai drepte și mai bune. (4 

Poeţii noștri valoroși, de la Arghezi și Beniuc la Maria 
Banuș, Cicerone Theodorescu, Dan Deșliu, Marcel Breslașu, 
Mihu Dragomir, Victor Tulbure, Nina Cassian etc. până la 
cei mai tineri ca Andriţoiu, Utan, Rău, Horea, Brad, Stoian, 
Tomozei ș.a. au scris poezie politică, au exprimat, nu o 
dată, artistic, participarea lor la lupta clasei muncitoare, 
nu o dată s-au autodenumit soldaţi ai partidului. (...) 

Cum spuneam mai sus, unii poeţi, mai ales dintre cei 
tineri, în goana după originalitate, atrași de mirajul renu- 
melui facil, încurajați și de o parte a criticii literare și de 
redacțiile unor reviste, au ajuns să ne ofere, în ultima 
vreme, compuneri în serie fabricate din deșeurile unor 
poezii moderniste, drept poezii de talent, așa-zis realistă, 
dar chipurile, rafinată. (...) 

Un pesimism meschin, o lamentare falsă, un ton plân- 
găreţ de bocitoare, nemulțumiri egoiste și-au găsit ecou 
în unele poezii ale Doinei Sălăjan, de pildă, îndepărtând-o 
de realitate și de adevărata poezie. A fost promovată, de 
asemenea, în alte cazuri, o poezie net modernistă, fără 
mesaj social, sau cu un mesaj anacronic, ca în multe din 
poeziile incepătorilor Nichita Stănescu, Negoiţă Irimie, 
Petre Stoica, George Radu Chirovici etc. 

lată de pildă poezia acestuia din.urmă A venit un copil 
care eram eu însumi publicată în nr. 2/1958 în Steaua, 
adică în luna februarie, când se implineau 25 de ani de la 
eroicele lupte de la Griviţa. E o poezie deloc originală ca 
formă și cu atât mai puţin originală ca structură. Mimând 
poezia rilkeană, mizând pe simboluri ceţoase și într-un 
limbaj sibilinic, copiind structuri de fraze biblice: 


Iată, 
a venit o zi desfășurată în fire subțiri 

și mai era acolo și-un zid 
pe care s-a urcat un păun albastru... (...) 


tânărul poet exaltă instinctul sexual într-o poezie a 
biologicului, urmărind toate treptele acestui instinct, per- 
vertit în cele din urmă într-un soi de narcisism banal. (...) 

Trebuie să spunem că și Viața românească, mai ales în 
1956-1957, a publicat cu entuziasm versificaţii moder- 
niste, fără nici un conţinut nou, social-politic. Anumite 
poezii ale lui Gellu Naum sunt din acest punct de vedere 
prezenţe regretabile în paginile revistei. (...) 

Avem nevoie de o poezie a muncii socialiste, a munci- 
torului înaintat, a pasiunilor și idealurilor sale. Din păcate 
mai apar unele poezii despre muncitori, rezumate la niște 
vagi pasteluri urbane, în care sunt „plantaţi” pentru decor 
oameni în salopetă, oameni despre a căror viaţă sufle- 
tească nu aflăm decât extrem de puţine lucruri, în cazul 
cel mai fericit. (...) 

Pastelul La Hunedoara publicat de Ion Rahoveanu în 
Tribuna (nr. 24 din 14 iunie 1958) neprinzând aproape 
nimic din vibrația umană a acestui centru muncitoresc, 
din tumultul vieţii lui noi, socialiste - rămâne o simplă 
notație exterioară, care ar putea fi inspirată de orice cen- 
tru muncitoresc din Franţa, din Anglia, din SUA sau din 
India. (...) 

Avem nevoie de o poezie care să răspundă prompt și 
eficace cenzurii sociale, exigenţelor cititorilor de astăzi”. 


x 


Poezia din „Tribuna”!!: „Tribuna este una din revistele 
noastre care a reușit în nu prea îndelungată vreme să 
atragă în jurul ei un grup de poeţi mai tineri sau mai puțin 
tineri, să afirme și să aducă în circuitul literar câţiva poeţi 

„de talent. (...) Revista s-a străduit să dea în aceste luni 
din urmă o mai justă orientare tematică sectorului său de 
poezie. Au fost publicate poeme de Cicerone Theodorescu 

cântând cu avânt izbânzile noastre de azi (Zboruri și Cocorul 
dobrogean), poeme închinate constructorilor socialismului 
de pe șantierul de la Bicaz sau celor de pe șantierul Magistralei 
de est, scrise de, respectiv, Horvâth Istvân și Tiberiu Utan. 
Al. Andriţoiu și-a manifestat „prezența” prin versuri antiim- 
perialiste pline de pasiune și vigoare lirică. (...) 

Dar, așa cum spuneam mai sus, revista poate înregis- 
tra reale succese mai cu seamă prin ferma îndrumare 
ideologică a poeţilor pe care îi promovează cu deosebire. 

Alexandru Lungu este unul dintre aceștia. Și e semni- 
ficativ drumul pe care l-a parcurs în chiar paginile revistei 
de la abstractul și cam desprinsul din realitate poem 
inchinat zborurilor interplanetare: Trei motive la o simfonie 
celestă, la poemele antiimperialiste ca Mesaj sau recentul 
Întâmplări de la Yokohama. (...) 

Către acestea s-au îndreptat, s-ar părea, în poemele lor 
inchinate actualităţii, și alți poeți din jurul Tribunei, cum 
ar fi Ion Rahoveanu, Negoiţă Irimie sau Miron Scorobete. 
Numai că procesul exprimării acestor sentimente nu mai 
poate fi tot atât de limpede urmărit, ca în cazul de mai sus. 

N-am discutat, firește, în cele de mai sus decât unele 
din poemele apărute în Tribuna în aceste câteva luni scurse 
de când revista a fost criticată pentru lipsa de fermitate 
ideologică dovedită în alegerea și publicarea unor versuri 
evazioniste și confuze. (...) Pentru că, spre deosebire de 
versurile și autorii pe care i-am menţionat în prima parte 
a însemnărilor de faţă, multe din poemele autorilor grupați 
în jurul revistei şi din care am numit aici pe cei mai activi, 
* se disting printr-un anume timbru. Se regăsesc în acest 
timbru, sonurile stinse, devenite târzii ecouri, ale unei 
poezii ardelene care, începând cu Blaga și sfârșind mai 
aproape de noi cu Emil Botta, cultiva o pierdere mistică a 
omului în natură, o desprindere din timp și o alunecare 
pe firul vremurilor, al gândurilor și al abstractelor fan- 
tasme ale ideii. (...) 

Un expresionism întârziat în care ca în orice expresio- 
nism se găsesc și firești tendințe impresioniste, reduce 

poezia aceasta la o notație, cum am văzut, desprinsă de 
realitate, de realitatea timpului nostru. (...) 
Tribuna are datoria, mai ales faţă de poeții grupaţi în 
jurul ei, ca și faţă de cititori, să-și sporească strădaniile 
„pentru o mai bună orientare ideologică a sectorului său 
de poezie, să-şi continue cu mai multă consecvență și 
fermitate eforturile sale pentru promovarea poeziei cu 
adevărat a actualităţii noastre”. (RADU LUPAN) 


* 


Recunoscând „semne noi de lirism” la cei mai tineri 
poeți, afirmaţi deocamdată în reviste (Nichita Stănescu, 
Matei Iliescu, Matei Călinescu ș.a.) DUMITRU MICU (în 
Gazeta literară, nr. 32, 5 sept. 1957) avertizează însă asu- 
pra „pericolului intimismului și apolitismului” care para- 
zitează paradigma realist-socialistă. 

„Numele noi abundă în publicaţiile literare, cel puţin 
în Tribuna, Tânărul scriitor şi Gazeta literară, și mă întreb 
dacă nu cumva la o numărătoare riguroasă producția 
debutanţilor ar depăși procentul reprezentat de versurile 
poeţilor afirmaţi anterior. Nume precum Petre Stoica, 
Romulus Vulpescu, Tudor George, Liviu Călin, Florența 
Albu, George-Radu Chirovici, până deunăzi fără nici o 
rezonanţă în conștiința publică, devin tot mai familiare 
cititorilor de poezie, iar numele unor tineri ca Matei Iliescu, 
Nichita Stănescu, Matei Călinescu bat cu îndrăzneală la 
porțile liricii. 

Autor al unui mic număr de poezii apărute în Steaua, 
Tânărul scriitor, Tribuna și Gazeta literară, Matei Iliescu 
denotă incontestabile posibilități în direcţia liricii de con- 
cepţie, posibilităţi ce se întrezăresc mai cu seamă în „N. aștere”: 
Ura sfântă, imensă ca apele Volgăi, / ura unui mare popor 
asuprit / s-a făcut aur;/ dârzenia pietroasă ca pieptul 
Uralilor; / gândul împotrivit ca un zid / s-a făcut / om... 

Din câte ne putem da seama, pe temeiul lecturii ver- 
surilor puţine pe care le-a publicat până acum, Nichita 

Stănescu se anunţă ca un poet al emoţiilor subtile, al 
stărilor de reverie înfiorată, al amintirilor tulburătoare şi 
al reprezentărilor fantastice: Copilărie, copilărie / răsfirată 
printre brazi / ca un ecou.../ Războiul inroșea seara /și 
râsul tău argintiu /fugărit printre drumuri / nu pricepea 
carnea pământului / îngrășată cu morți. (...) 

Nebulos încă, profilul poetic al lui Matei Călinescu se 
bănuiește a fi autentic. (...) Cu mâinile mari și bune / iși 
risipește uimirea în aer: / copacilor care nu înțeleg uimirea 
cu frunzele / și mlădioasele trestii / cu stele tremurate in 
vârf / care cad mereu /printre cercuri hoinare de baltă; / 
miriștilor arse peste care saltă iepurii iuți odată cu clipele... 

Nichita Stănescu, Matei Călinescu și Matei Iliescu nu 
sunt însă cei mai noi dintre candidaţii la examenul de 
admitere în paradisul lui Apollo. (...) Un talent asupra 
căruia nu mai încape dubiu, e desigur acela - promovat 
în paginile Iașului literar — al lui Florin Radu Petrescu. 
Poezia «Sculptorul», apărută în nr. 2 al revistei ieșene, e 
un original omagiu închinat forței umane, biruitoare a 
vremelniciei. (...) 

O sensibilitate poetică certă deslușim în versurile Sinei 
Dănciulescu, publicate în nr. 2 și în special cele apărute 
în nr. 6 al revistei Steaua. (...) 

Atenţia cititorilor a fost, de bună seamă, captată, la 
apariția numărului 6 din Steaua, de poeziile lui Barbu 
Cioculescu. (...) Barbu Cioculescu se realizează, în versu- 
rile publicate în Steaua, ca un poet al vitalităţii telurice, 
făuritor de inedite imagini cu material din regnul animal 
și vegetal îndeosebi. (...) Tendinţa detașării de omul viu se 
face, din nefericire, simțită, și în versurile sale. Poezia 
“Epigraf pe începutul verii» schițează profilul muncitorului 
tipograf — «căutătorul de semne» — văzut de departe. Poetul 
ezită să se apropie de el: Și nu m-am apropiat. /Păreai 
frumos doar de departe. Nu știm când vor fi fost scrise 
aceste versuri, poate cu ani în urmă. E dureros însă că 
un poet le poate semna azi. (...) O primejdie ce paște cre- 
ația multora din tinerii poeţi este distanțarea de om [...). 

Liviu Călin, Matei Călinescu, Nichita Stănescu, Sina 
Dănciulescu, Negoiţă Irimie și alţii publică poezii în care 
omul contemporan se regăsește greu. [...) ` 

Pericolul intimismului, apolitismului, în lirica tinerilor 
poeţi e ameninţător. (...) Poate exista desigur, și există o 
mare poezie a pasiunii politice (...), avându-și, în literatura 
noastră contemporană, exponenți de talia lui Tudor Arghezi, 
Mihai Beniuc, Eugen Jebeleanu, Maria Banuș”. 


Fă 


Accesibilitatea formală a fost unul dintre dezideratele 
realismului socialist, ale cărui începuturi au fost întâia 
oară proclamate și aplicate de proletcultismul sovietic 
apărut ca reacţie la ermetismul și ideologia unor curente 
rusești de dreapta. Dezavuând proletcultismul — devenit 
manierist prin cantonarea exclusiv în spaţiul proletar, dar 
mai ales pentru că adepţii ei sovietici nu acceptau nici un fel 
de supremație partinică în afara ideologiei muncii (mahismul), 
realismul socialist a păstrat totuși de la proletcultism fobia 
pentru expresia criptică. „Fantoma” ermetismului era denun- 
tată sistematic și readusă în atenţie în momentele de cum- 
pănă. Așa se întâmplă și-n 1958 după năprasnica Caitică 
din Scânteia. 

incheiem acest capitol, care a sintetizat doar o sa 
din critica liricii din răstimpul cercetat, cu vituperările lui 
B. ELVIN, aruncate ermetismului lui Ion Barbu, într-o 
„adevărată campanie critică, pe care, prescurtată, o repro- 
duc în continuare: $ 

Împotriva ermetismului??: „în ultima vreme, critica noas- 
tră literară s-a ocupat de reconsiderarea literaturii între 
cele două războaie mondiale. În această acțiune s-au pro- 
dus și abateri de la principiile leniniste ale valorificării 
moștenirii, în sensul preluării în bloc a creaţiei unor scri- 
itori, al unei insuficiente combativităţi față de curentele 
dominante (tradiționalismul gândirist, modernismul etc.). 

Suntem datori să aprofundam cercetarea principalelor 
curente decadente în literatura noastră înainte de elibe- 
rare, denunţând caracterul reacționar și prevenind reci- 
divele lor sub diferite forme în literatura contemporană. 
Pentru că mirajul ermetismului atrage încă tineri poeţi 
dezorientaţi, îi dedicăm primul nostru studiu. (...) 

Inspiratorii ermetismului socoteau că domeniile poeziei 
sunt lăsate pe seama prea multor devotamente și inițiative 
de rând. Spre a îndepărta pe artiști de la menirea lor ade- 
vărată, oprindu-i să se consacre umanităţii revoltate și 
dornice de alt destin, fusese pusă în circulaţie părerea că 
zona cea mai profundă a poeziei ar fi cea mai puțin explorată 
și mai misterioasă a vieţii noastre inconștiente, regiune la 
care numai cei puţini și aleși parvin. Abatele Brémond, 
teoreticianul poeziei pure, scria: «Există două euri. Un eu 
de suprafaţă, de spumă, de anecdote și de fapte diverse. 
(...) Şi există eul care rămâne, imagine și templu al divi- 
nității, eul tuturor inspirațiilor, sediul oricărei poezii veri- 
tabile» (Rugăciune și poezie, p. 131). (...) 

Se află la baza ermetismului o viziune retrogradă asupra 
lumii, viziune tulburată de misticism, în care realitatea 
istorică este anulată în beneficiul unei imaginare transcen- 
denţe. Această mișcare literară postulează o lume încreme- 
nită, imobilă, icoană fidelă a aspirațiilor clasei dominante, 
clasă ostilă oricărei schimbări și refractară, prin vocaţie, 
ideii de progres. Ermetismul este expresia unei societăţi 
sclerozate, măcinată de grave, fatale contradicții, și în care 
sentimentele mari și nobilele pasiuni sunt rare și și-au 
pierdut valoarea. (...) 

Privit în întregul său, ermetismul apare ca tentativa de 
a întoarce poezia din drumul ei spre realitate, către o 
abstractizare mereu sporită; o încercare de a face din lite- 
ratură apanajul claselor exploatatoare. 

Acaparând la noi în ţară marile forțe poetice ale lui Ion 
Barbu, ermetismul a socotit că-și poate serba triumful 
definitiv. A reușit numai să dea mai mult fast și mai multă 

ținută adevărului că această mișcare literară este făgădu- 
ită, de la naștere, eșecului”. 


k 


Sensul retrograd al poeticii lui Ion Barbu’’: „Ermetismul 
poeziei lui Ion Barbu se întemeiază pe un program ideologic, 
reprezentând interesele și mentalitatea claselor exploata- 
toare, cu circumstanţa agravantă că scriitorul exaltă în 
mod lucid, declarat, tendinţele sociale și spirituale regresive. 
Telul final al acestui program a fost astfel sintetizat de Ion 
Barbu (Viaţa literară, nr: 57/1927): plasarea poeziei pe terenul 
experienţelor care se așează... într-un anti-istorism. (...) 

Refuzul deliberat de a face din creaţia sa sinteza lumi- 
noasă a suferințelor, aspirațiilor și revoltelor umanității 
contemporane, este exprimat fățiș. În loc să divulge viciile 
orânduirii capitaliste, scriitorul acceptă să trăiască ispitele 
care o macină: refugiul în trecut, preferința pentru formele 
«eterne» ale gândirii. (...) 

lon Barbu se pronunţă deschis în favoarea culturilor 
arhaice şi în alte articole. Poetul nu-și tăinuiește predilec- 
tiile și chiar atunci când vorbește despre Elada precizează 
întotdeauna că nu e vorba de Grecia ataraxiei umaniste, 
ci de aceea cuprinsă de un mistic delir bahic, Grecia dio- 
nisiacă. (...) 

Dacă Ion Barbu reclamă piibativisrăut - o atât de înde- 
părtată și anulată moștenire, vrând să facă din scriitori 
depozitarii unor idei retrograde, mistice și recomandă min- 
ţii lor gânditoare și viei lor sensibilităţi să restabilească 
comunicațiile cu acea mentalitate arhaică distrusă de isto- 
rie într-o progresivă spargere de obstacole - este fiindcă 
poetul se opune dezvoltării idealului de frumuseţe. (...) 

Această concepţie retrogradă poate fi urmărită și în alte 
articole ale lui Ion Barbu. Ostilitatea faţă de concretul 
istoric și social, faţă chiar de concretul imediat al vieții, 
se citește și în vestitul pamflet Poetica d-lui Arghezi în care 
Ion Barbu cheamă «rarefierea lirismului absolut» și cere 

poeziei să răsfrângă în cristalul ei «lumea purificată până 
a nu se mai oglindi decât figura spiritului nostru». (...) 
Doctrina aceasta estetică, radical anti-umanistă se 
exprimă răspicat în poezia care deschide volumul Joc 
secund și în care trebuie să vedem pactul fundamental al 
ermetismului. Pervertirea artei apare aici netă: 


Din ceas dedus adâncul acestei calme creste 
Intrată prin oglindă în mântuit azur, 

Tăind pe înecarea cirezilor agreste,- 

În grupurile apei'un joc secund, mai pur. (...) 


În aceste convingeri reacționare, lon Barbu s-a claus- 
trat ca într-o teoremă invariabilă, obstinându-se să creadă 
într-o lume îngheţată și refuzând să reflecte, în versurile 
sale, lumea vie, schimbătoare, în permanentă transfor- 
mare. Patima cu care scriitorul se închide în universul său 
de umbre și enigme, îndârjirea cu care se apără de orice 
comunicare umană cu lumea, este tocmai expresia fana- 
tismului retrograd cu care scriitorul respinge istoria și 
mișcările ei sociale”. (B. ELVIN) 


* 


Impasul poetului’*: „Soarta poeziei lui Barbu se încheagă 
sub un cer ostil. Uitată de generaţiile mai vechi, necunos- 
cută generaţiilor mai noi, opera sa a intrat în conul de 
umbră al istoriei literare. A vorbi despre poezia lui Barbu 
înseamnă a vorbi despre un caz închis. Scriitorul a pierdut 
procesul în prima instanţă și nu-l poate câștiga, în nici 
un caz, la apel. Joc secund a putut încânta, la apariţie, o 
mână de oameni: dar prin însăși structura lui a rămas 
străin cercurilor mai largi ale publicului. 

Ion Barbu n-a fost uitat prin accident. (...) Iar la facul- 
tate, studenţii află despre poet, citindu-l cu juxta profe- 
sorului Vianu, ca un text dintr-o limbă mai moartă decât 
latina. (...) 

Vremurile moderne au introdus noțiunea de timp până 
și în domeniul matematicilor. Ion Barbu o izgonește din 
universul poeziei, hulind-o și proferând în urma ei bles- 
teme. Noţiunea de timp se leagă de cea de istorie, iar 
aceasta din urmă de un verdict capital pentru societatea 
burgheză. (...) 

Inflexibil în erorile sale, ca într-o virtute, poetul nu a 
renunțat niciodată să facă din versurile sale o conspirație 
menită să infiltreze în spiritul cititorilor beţia înlănţui- 
toare, ca un opium, a iraţionalismului. Această consec- 
venţă s-a dovedit fatală și poetul a plătit-o cu însăși opera sa. 
Chiar și tăcerea în care s-a claustrat, după ce a publicat 
Joc secund, e urmarea logică a poziţiei adoptate. Universul 
explicat: mereu prin aceleași elemente, prin aceleași sim- 
boluri, ca o problemă rezolvabilă doar pe o singură cale, 
devine șters, invariabil și monoton. Ion Barbu a înțeles 
acest fapt și a preferat să se'abțină de la scris, decât să 
reia și să repete ceea ce a știut prea bine că nu suportă 
să fie văzut de două ori și prea de-aproape”. (B. ELVIN) 

În 1957 au debutat șapte poeți tineri, în 1958 nici unul. 
Anul negru, cu rigorile lui ideologice, începute, de fapt, 
spre sfârșitul anului precedent când, în urma discuțiilor 
despre modernism, reîncepe bătălia pentru realismul soci- 
alist care culminează cu marile campanii ale anului 1958 
(împotriva ermetismului și revizionismului), așadar dog- 
maticul an 1958 i-a atins mai ales pe tineri. Selectorul 
editorial a funcţionat fără greș: doar 12 poeţi publicaţi, toți 
aflați, deja, în panteonul realist-socialist sau pe-aproape. 
Îi menţionăm aici, iar în note! scrierile, care — să se observe — 
cu câteva excepţii: M.R. Paraschivescu, Tudor Arghezi, 
V. Felea - sunt un amplu imn închinat ideii și faptei 
comuniste. Așadar: Nicolae Labiș, Maria Banus, Demostene 
Botez, Virgil Teodorescu, Dan Deșliu, Al. Jebeleanu, Al. 
Andriţoiu, Cicerone Theodorescu și Mihu Dragomir. 

Și acum, să ne întoarcem la debutanţii din 1957: Ion 
Gheorghe -— Pâine și sare, Victor Kernbach - Rime, Doina 
+ Sălăjan - Despre copilărie, N. Stoian — Fierul dracului, Petre 
Stoica -Poeme, Gheorghe Tomozei - Pasărea albastră și 
Tudor George - Legenda cerbului. 

Înainte de a prezenta, fără alte comentarii, opiniile 
recenzenţilor la volumele în discuţie să spunem că acestea 
au fost, aproape toate, sub semnul rezervei, criticii și pro- 
gnosticului sumbru. Excepţiile sunt însă salutare, timpul 
confirmând încrederea și flerul pentru poezia autentică. 
Și mă refer la opiniile lui Victor Felea despre poezia lui 

Petre Stoica, ale lui Constantin Țoiu despre poemul lui 
Tudor George și alte intuiţii pe care cititorul le va descoperi 
la lectură. 


PETRE STOICA 


AURORA CORNU!S: „Am deschis cartea lui Petre Stoica 
cu o curiozitate firească: autorul este un nume necunos- 
cut în lumea literară, dar faptul că ESPLA s-a grăbit să 
tipărească cartea unui tânăr necunoscut, părea garanția 
unui debut neobișnuit de revelator. 

Din păcate, fără să fie complet lipsită de calităţi, cartea 
lui P. Stoica nu justifică acţiunea editurii. Calitativ, pla- 
cheta seamănă prea mult cu lucrările de amatori pe care, 
inainte vreme, autorii și le scoteau pe cont propriu, în tiraj 
redus, pentru uzul prietenilor. 

Pretenţiozităţi: Pe stâncile lipite grav pe cer, gratuități: 
toamna, sondele au rămas în picioare... ... sfidând căruțe 
cu coviltir și banale (?) peisaje care mor, banalităţi, locuri 
comune: Într-o după-amiază de vară / venind de la câmp / 
cu flori de câmp în brate / insetati ne-am aplecat deasupra 
fântânii / Chipurile tremurând pe apă s-au căutat / s-au 
sărutat / au mărturisit dragostea noastră („Chipurile noas- 
tre”, reprodus în întregime). 

Poetul cultivă în special versul alb, nu pentru că l-ar 
alege în mod special, ci pentru că versul clasic iese cam 
rău: E plăcut să treci pe sub crengi ce se-ndoaie / singur, 
poate cu o fată / și în doi, mergând pe ploaie /inima se 
dăruiește toată (sfârșitul poemului „Plăcut este”). (...) 

inceputul poeziei Sonde petrolifere ar fi interesant, dacă 
poetul nu rata sfârșitul. De altfel, aceasta se mai întâmplă 
și în alte lucrări. (...) 

Ce e încă supărător în placheta aceasta este inactuali- 
tatea ei. Lupta împotriva proletcultismului a adus în publi- 
caţii o groază de poezii apolitice și fără valoare, uzând de 
formule epuizate înainte de 23 August. 

Petre Stoica simte undeva că nu poţi să faci un volum 
complet neancorat în timp și spațiu și pe ici colo uzează 
de o vagă simbolistică actuală. Ușoare aluzii la culoarea 
roșu (macul lângă obrazul copilului), expresii: omul, fratele 
meu, Holdele omului vor rodi, lipoveanul multumit de bogă- 
tia raiului peste care cu prietenii pescari e stăpân. 

Cea mai completă aluzie e poemul Tablou, pe care îl 
reproducem în întregime: Vultur de jăratec, /soarele / incet 
se ridică pe colină / roșii sunt spicele, / Chipul fratelui 
meu / așezat pe combină / Roșu e soarele zărilor / Roșu 
ca inimile oamenilor. (...) 

Poemele au foarte puţin fior personal. (...) 

Regretăm că trebuie să întâmpinăm astfel debutul unui 
tânăr coleg, dar avem convingerea că vina nu e a autoru- 
lui care, lăsat să se dezvolte, ar putea să ofere surprize, 
acest volum versificativ neangajând cu nimic viitorul; vina, 
credem, este a editurii care a ilustrat parcă strania teorie 
exprimată în unele articole, după care n-ar fi nevoie nea- 
părat de originalitate în artă”. 


x 


VICTOR FELEA!”: „Primul volum de Poeme al lui Petre 
Stoica reprezintă un debut fericit, ceea ce înseamnă că 
tânărul poet a intrat în literatură cu adevărata lui indivi- 
dualitate, cu tot ce talentul și conștiința lui i-au îngăduit 
să scrie, privindu-se pe sine, oamenii și viaţa din jurul lui. 
(...) Petre Stoica și-a publicat poezia cu grijă și a publicat 
destul de puțin prin reviste, mărginindu-se mai ales la 
paginile revistei Steaua. 

Petre Stoica își începe cariera poetică prin a fi peisagist, 
delicat și precis în același timp, dar și cu toate riscurile 
și limitele acestui gen. El utilizează în general culorile 
ușoare și limpezi ale acuarelei ceea ce dă pa e. sale 
un aer de prospeţime și claritate. (...) 

Lipsite de ostentaţia zgomotoasă a unor atitudini de 
imprumut, întâlnită adeseori la debutanţi, poemele lui 

Stoica se afirmă discret, dar sigur prin farmecul lirismului 
lor, exprimat prin mijloacele cele mai simple. lată un poem: 
Plouă: 


Plouă, după zile de arșiţe și năduf . 
și o fată scoate pe fereastră 
„palmele albe 
ca porumbeii ce-și iau zborul spre văzduh. 


Trec pe lângă ziduri cu plete de iederă, 
trec tăcut. 
Plouă și aș vrea 

fruntea să-mi stea 

sub palmele ei ca un scul. 


Este un tablou, o mărturisire și o atmosferă, toate 
exprimate prin ritualul sobru al unor cuvinte care vin 
parcă de la sine, fără căutare. Alte poeme: Vântul, În Deltă, 
Câteodată, Pleicut este, Bucurie, Soarele, Iarna etc. 

Amintirea războiului ocazionează câteva poeme la care 
notația realistă deschide perspective tulburătoare. Poemul 
1943 e unul dintre acestea. | 

Trebuie amintit și poemul Ultimul cocor care consem- 
nează sfârșitul copilăriei îngropată o dată cu victimele 
războiului: 


Cocorii erau departe. Pe holde stăruia toamna târzie. 
I-au coborât încet, acoperindu-i cu pământul reavăn. 
Au pus pe cruci și căști, totul să rămână lungă mărturie 
și seara, peste ele-și cădelniţa frunzișul un mesteacăn. 


Volumul de Poeme al lui Petre Stoica hinia pe unul 
din cei mai talentați poeți ai generației tinere care știe să 
dea poeziei adevărata ei înfățișare de insinuant expresiv 
și convingător al sensibilităţii omenești”. 


Alte comentarii: 

+ I. OARCĂSU, Simplu debut. În: Tribuna, nr. 9, 7 apr. 
-1957 ` 

e MIHAIL PETROVEANU, Petre Stoica: „Poeme”. În: Gazeta 
literară, nr. 36 (182), 5 sept. 

+ CAMIL BALTAZAR, Petre Stoica: „Poeme”. În; Contem- 
poranul, nr. 17 (551), 26 apr. 

* AL. DIMITRIU-PĂUȘEŞTI, „Îndrăzneli” TIAM Idem, nr. 
39(573), 27 sept. 


ION GHEORGHE 


AL. CĂPRARIU!8; „Scriind un roman în versuri, lon 
Gheorghe, tânărul autor al volumului Pâine și sare, se 
remarcă printr-un surplus de energie care, primordial, s-a 
consumat în extensiune. Transfigurarea existenţei în for- 
mula robustă a romanului în versuri a fost adesea ade- 
menitoare pentru o întreagă dinastie de poeţi, devenind 
oarecum predilectă romanticilor. (...) 

Fără îndoială, cotidianul conţine suficiente virtuţi pen- 
tru a fi transformat în poezie. Dar, în ce măsură lucrul 
acesta este realizabil în: cadrul romanului în versuri? Nu 
se poate contesta romanului în versuri necesitatea de a fi 
poezie. Dar cum se descurcă scriitorul în această situație, 
când genul adoptat îl obligă să descrie faptele de la, să 
zicem, nemulţumirile unui erou care ripostează înjurând, 
până la interiorul unui grajd cu vaci? (...) Reflecţiile de 
mai sus, sugerate de lectura volumului Pâine și sare al lui 
lon Gheorghe sunt, parţial, urmare a unui sentiment de 
deziluzie încercat după întoarcerea ultimei file a cărții. 

Intriga romanului său constituie frământările iscate de 
colectivizare în viața unui sat din Bărăgan. [...) Obligaţi să 
adopte atitudini decisive, să acţioneze, oamenii se definesc 
mai precis, se diferențiază, descoperindu-și calităţile și 
defectele. (...) Acţiunea aduce în prim plan personaje cen- 
trale lucrate în culori tari — «negativi» și «pozitivi» prin 

excelenţă. De aici, probabil, necesitatea ca evoluţia eroilor 
să se consume fără căderi și reveniri, fără pendulări, pe o 
linie bine marcată încă de la introducerea lor în scenă. 
Anton, secretarul de partid, dăruit integral cauzei colecti- 
vizării, prob, fără ostentaţie, în toate acțiunile sale, aproape 
unanim simpatizat în sat, este în permanentă ciocnire cu 
Ihale, trimisul raionului, fost legionar, demagog, lipsit de 
scrupule, și Stan sau Coarcă, ariviști din speța parveni- 
tului și lichelei. Din galeria personajelor de primă impor- 
tanţă fac parte de asemeni Maria și Zina. În destinele 
acestora, până la un punct, se constată un anume para- 
lelism, ușor schematizat. (...) 

Narat în proză, volumul Pâine și sare ar fi constituit o 
carte realizată. Dar, impunându-i anumite restricţii, versul 
o condamnă în cele mai multe părţi ale sale. Rimarea 
pedestră a faptului nud duce frecvent la ceea ce peiorativ 
se numește proză versificată și, deci, lipsită de interes. 
Fără îndoială, poezia nu suportă în sfera ei formulări ca: 
Strânși, îi luă să mi-i piseze/ Ca pe grâul de colivă / — 
«Elementele burgheze» / spuse, fug de colectivă..., sau de-o 
și mai crudă banalitate: Iar Ihale hotărât, / Săritor și pri- 
etenos / A luat de după gât / Timpul omului de jos... / Şi 
uitându-și consătenii, / La-nceput, ce-i drept cu greu / 
A intrat prin «Pecerew /Activist al Judeţenii. Versuri de 
această categorie, abundând în romanul lui Ion Gheorghe, 
aparțin unei perioade de dibuiri a poeziei noastre tinere 
și au fost, nu o dată, combătute și ironizate pe pena drep- 
tate. (...) ~ 

Încheind, consider rămasă fără răspuns o problemă 
fundamentală a romanului în «versuri», care tinde să 
reflecte epoca actuală. Fiind de datoria lui să prezinte omul 
de toate zilele cu frământările sale, nu întotdeauna poe- 
tice, având obligaţia nedezminţită de a rămâne poezie - în 
ce măsură este romanul în versuri un gen adecvat reflec- 
tării prezentului? Poate viitoarele încercări ale poeţilor vor 
da un răspuns ja dl PR So rămânând încă des- 
chisă”. 

LUCIAN RAICU!S: „Primele poezii, publicate cu câțiva 
ani în urmă de Ion Gheorghe în revista Anii de ucenicie a 
«Scolii de literatură», nu interesau, bănuiesc, pe nimeni și 
nici n-ar fi putut probabil să intereseze dată fiind maniera 
lor cam simplistă, aspectul primitiv şi excesiv folcloric. 
Notabilă rămâne extraordinara stăruinţă în actualitate a 
acestui tânăr care, într-o vreme când cei mai mulţi dintre 
prietenii săi cultivă lirica erotică ori meditaţia «filozofică», 
era serios preocupat să pună în versuri evenimentele zilei, 
însemnătatea congreselor pentru pace, felurite aniversări, 
amintirea Doftanei, noul aspect al satului etc. trăind acest 
fenomen cu toată naturalețea. (...) | 

Romanul în versuri Pâine și sare e reprezentativ pentru 
o fază anterioară celei caracterizate mai sus, ceea ce nu e 
deloc un fel de a spune că scrierea este stângace, depășită. 
Primul roman în versuri din întreaga literatură română! (...) 

Satul e Mămăliga, sortit să fie arena unor dramatice 
întâmplări, de când activistul de la regiune Ihale fusese 
trimis acolo să conducă acţiunea de colectivizare. Ihale 
aplică greșit linia partidului, forțând ritmul colectivizării, 
silind oamenii să se înscrie de frică în gospodărie, nu așa 
cum fuseseră deprinși de secretarul lor de partid Anton 
Coman: pe calea convingerii (...). Impunându-și samavol- 
nic voinţa asupra membrilor de partid din sat, Ihale ticlu- 
iește un proces-verbal în care se consemnează că Manea 
Lefter este destituit din postul de preşedinte. Ihale pro- 
pune ca președinte pe Stan Cârceag, considerat că este: 
Atașat prin mii de fire / De partid și-orânduire. Anton Coman 
e și el exclus din partid. (...) Oamenii sunt nemulțumiți 
de excluderea din partid a lui Anton Coman și de destitu- 
irea președintelui și, în semn de protest, își retrag cererile 
de înscriere în gospodăria colectivă. (...) Oamenii se gru- 
pează în jurul fostului secretar, bat clopotele și-l alungă 
din sat. Ihale pleacă în lumea largă. (...) 

Valoarea romanului stă mai ales în farmecul relatării 
cu vorbele poetului care se miră de toate cele, stă înfipt 
în faţa satului și-l judecă după un cod știut numai de ei: 


Subsemnatul desenase 
Soarele pe gard la școală, 
Asta, mă, în patru' șase 
Nu sună a vorbă goală. 


Nu-mi pot stăpâni un sentiment de uimire: un roman 
în versuri în această vară a anului 1957! (...)”. 


GHEORGHE TOMOZEI 


LUCIAN RAICU”; „Poeziile lui Gheorghe Tomozei sunt 
puțin anacronice, puţin depășite în legănarea lor incertă, 
ușor elegiacă, ușor eminesciană, ușor eseniană, în colo- 
ritul lor incert, şters. (...) 

Apreciem însă delicatețea și adesea distincția lirismului 
său, puterea de a transfigura cadrul real prin atmosferă 
şi muzicalitate. Fără să aspire spre modernitate, tânărul 
poet ştie să cultive sugestia. (...) 

Tânărul poet e stăpânit încă de felurite influențe, unele 
fiindu-i structurale și în consonanţă cu natura sa intimă, 


altele nu. Inspirația vine mai curând noaptea sub bătaia 
razelor de lună când sufletul e invadat de fiorurile creației. : 


(În nopţile primăverii când razele lunii năpădesc ferestrele 
casei /Şi mi se umple sufletul de liniște si pace...). Într-atât 
e de tiranică stăpânirea geniului eminescian, încât încer- 
când să-i formuleze însemnătatea, poetul e pur și simplu 
paralizat de emoție, are «trac» și abia izbutește să lege două 
anemice versuri: 


El ne-a-nvățat ce-i visul și speranța, 
El ne-a-nvăţat ce-i dragostea și moartea. 

Am spus că Gh. Tomozei n-are vocaţia poeziei concep- 
tuale ori de meditaţie lirică. Rău nu-i că-i lipsește această 
vocaţie, rău e că poetul își face o falsă idee despre sine, 
încercând pe furiș să ne strecoare câte un aforism de 
valoarea acestuia: Si-n suferințe iubirea se clădește. 

Sau: (liniştea) Mult mai plină totuși e de farmec / După 
ce furtuna o auzi. 

Vehemenţa, imprecaţia, tonul profetic, ameninţător 
nu-l prind, de fel, după cum se in: d producând niște 
sunete imposibile: 

Te blestem război pustiitor /Decât umbra ta e mai pre- 
sus/ Glasul nostru, glas clocotitor: / Gheara ta de flăcări o 
acuz! 


x 


VICTOR FELEA?!: „Gheorghe Tomozei are un aer mai 
meşteşugăresc, de poet care se vrea strungarul propriilor 
poezii. Simți că-i place meșteșugul și cu orice ocazie 
încearcă să dovedească acest lucru. Poeziile poartă, în 
majoritate, data și locul concepției lor, fapt care ar vrea 
să ne sugereze ideea că «omul sfințește locul»; bunul meș- 
ter scoate și din piatră seacă un «viers» fără cusur. (...) 

Aerul tradițional al poemelor indică un stadiu încă 
tributar și fără orizonturi largi; totuși, o anumită mobili- 
tate a formelor utilizate e semnul unei rodnice curiozităţi, 
care poate duce la găsirea unui drum propriu. 

Poetul nu este lipsit de oarecare infatuare tinerească, 
prezentă de altfel și la Doina Sălăjan, și pe care o exprimă 
destul de frecvent diversele exclamațţii despre timp, despre 
forță, despre tinereţe, precum și elogiul adus simplităţii, 
vinului, celei mai frumoase fete etc.; toate acestea devin 
factice mai ales atunci când vreau să fie marca unei alese 
subtilităţi. Nu poate fi vorba decât de «subtilitate» în poe- 
zia intitulată Smerenia pământului unde ni se relevă un 
aspect inedit al naturii: 

Tractoarele, dumbrava o frământă, 
Rănit, pământu-n sânge negru zace 
Și sfârtecat se chinuie de tace 

Ca o iubită ce se vrea înfrântă... ES) 


Dar când emoția și discreția prezidează scrisul poetu- 
lui, el reuşeşte să creioneze strofe de un contur delicat și 
sugestiv, ca în poezia Cântecul de lebădă al toamnei: 


Doarme-n linişti de ariniști 
Sufletul palid al râului 

Cum adorm aurite pe miriști, 
Visele grâului. 


Sau în poezia închinată verii: 


Pleci cu cocorii toamnei, cu arșițele pleci, 
Îţi pierzi lumina vie în boabele de mure, 
Rămânem fără tine cum cuiburile reci 

Rămân însingurate, sub streșini de pădure... (...)”. 


DOINA SĂLĂJAN 


Doina Sălăjan a publicat în 1957 două cărți: Despre 
copilărie și Confidente. Ambele au fost comentate cu prompti- 
tudine în presa literară. 

LUCIAN RAICUZ2: „Nu cred să fie o întâmplare că Doina 
Sălăjan, Ion Gheorghe și Gh. Tomozei sunt printre frun- 
tașii celei mai recente promoţii poetice, dacă ne gândim 
că, spre deosebire de mulţi dintre la fel de tinerii lor colegi 
de poezie, au preferat și au izbutit, în ciuda feluritelor 
influenţe livrești care le tutelează debutul, să fie ei înșiși, 
fără să urmărească ostentativ să se ralieze direcţiei «moder- 
niste». (...) 

Socotite într-o singură perspectivă, poeziile Doinei Sălăjan 
compun un examen liric autobiografic remarcabil, în primul 
rând prin sinceritatea directă, adesea violentă a trăirilor 
adolescente, filtrate printr-o sensibilitate tipic feminină. (...) 

'După o primă poezie sonoră și neizbutită care emite 
chiotul cuvenit în faţa vieții în genere (cerul e larg, dealul 
e în floare, vântul e nărăvaș, chiotul e înalt, ochii sunt 
vulturești), confesiunile capătă numaidecât o pronunțată 
culoare biografică, locală, bucuriile care sparg inima inte- 
grându-se ordinii practice a vieţii, în spiritul cel mai obiș- 
nuit cu putinţă: o călătorie cu trenul și plăcerea unui popas; 
amintirea primei iubiri, o dată cu deșteptarea senzațiilor 
adolescente: a doua iubire și necazul neimplinirii. (...) 

Nu o dată găsim în poezia Doinei Sălăjan expresia acestei 
stări de împăcare cu sine, fericire, beatitudine provocată 
de chemarea marilor bucurii. (...) Cel puţin acesta este 
aspectul dominant al volumului, expresiv de vitalitate, 
împletire de neastâmpăr şi calmă gingășie, inefabil femi- 
nin. (...),. 


„9 


AL. CĂPRARIU23: „Ultimul ciclu de versuri din al doilea 
volum (Confidente) al Doinei Sălăjan se intitulează Liniște. 
S-ar părea că poeta, ajunsă la capătul drumului, a inche- 
iat un armistițiu cu viața. De fapt, lucrurile stau cu totul 
altfel. (...) | 

Versurile sale păstrează ecouri din Beniuc sau Topârceanu, 
uneori din Arghezi, cel mai adesea din Magda Isanos. 
întâlnirea cu poeta «marelui anotimp visător», a primăve- 
rii fulgerate absurd de moarte, pare să fi fost decisivă. (...) 
Amândouă, bineînţeles, la scări diferite ale artei poetice, 
cântă pasiunea pentru viaţă, pentru oameni și flori, pen- 
tru cer și pământ. Există o anumită voluptate dar și 
melancolie, o anumită candoare dar și umbră în versurile 
celor două poete. (...) 

Frământările personale, deziluziile și pariurile, nedu- 
meririle și certitudinile se salvează de sub zodia intimis- 
mului prin directa lor corelare cu zbuciumul și seismele 
sociale specifice epocii noastre. (...) 

Clarificându-se asupra propriei existenţe, asupra lumii, 
versurile Doinei Sălăjan îţi îngăduie să distingi drumul 
viitoarei sale evoluţii. Ferește-mă viată de visele rele! / Nu 
mă lăsa, puterea să-mi sparg în surcele!, spune poeta, și 
in altă parte, după ce a simţit o vreme necesitatea claus- 
trării, notează: Am fugit fără să mă uit înapoi, / Către 
zgomotul orașului nu demult părăsit / Oamenii i-am văzut 
atât de frumoşi și de noi / Și totul în jur de prezența lor 
scumpă, sfințit! (...) | 

Uneori furată de ușurința cu care scrie versurile, poeta 
devine roaba acestora, sacrificând bogăţia ideilor”. 


x 


VICTOR FELEA”*: „Peisajul poeziei noastre s-a îmbogă- 
tit cu două noi volume de versuri, unul al Doinei Sălăjan, 
Confidente, celălalt al lui Gh. Tomozei Pasărea albastră; 
amândoi poeţii sunt tineri și se prezintă pentru întâia oară 
cititorilor cu câte o carte reprezentativă (facem voit abs- 
tracţie de volumul Doinei Sălăjan Despre copilărie, apărut 
înainte, pe care îl socotim de o factură specială, acciden- 
tal, rămânând în afara preocupărilor și evoluţiei sale poe- 
tice). Ne aflăm în fața a două cărţi care cuprind fiecare 
aproape optzeci de poezii, deci material pentru cât două 
volume obișnuite. Această masivitate nu vrea să însemne 
altceva decât că, atât autorii cât și editurile s-au întâlnit 
într-un punct de vedere comun, acela de a prezenta poe- 
zia ca o producție cantitativă, neselectată. Putem face o 
remarcă preliminară: în ambele volume se simte de la 
prima lectură acest lucru, abundența unor poezii de ace- 
eași factură declarativă, retorică și abstractizantă cu toate 
că abordează «teme» felurite, în fond, noţiuni abstracte ca: 
fericire, bucurie, elan, tinereţe, dragoste, ură etc. sunt 


lld 


Literatura în totalitarism. 1957-1958 


utilizate ca pretexte poetice pentru o retorică destul de 
convenţională și deci neconvingătoare. Obișnuința acestor 
poeţi de a porni de la probleme (și uneori chiar faptul luat 
din viaţă, documentar, se transformă la ei în „problemă”) 
pe care le convertesc în subiecte, și apoi le transpun în 
versuri, îi duce la un impas de care nu sunt conștienți; ei 
continuă să versifice cu perseverenţă și cu o egalitate de 
ton obositoare. Trebuie spus însă că acest fel de a privi 
lucrurile, în poezie, nu e recomandabil, că limbajul poetic 
are o natură mai concretă, el trebuie să fie strict pe măsura 
emoţiei și a obiectului descris, altfel intră în domeniul 
prozei ori al retoricii. Când un poet ca Bacovia spune în 
Lacustră: De-atâtea nopti aud plouând, /Aud materia plân- 
gând... / Sunt singur și mă duce-un gând / Spre locuințele 
lacustre. versurile nu realizează imediat, și cu cele mai 
simple mijloace, concretul emoțţiei, acea prezenţă de ordin 
poetic pe care o simţi aproape palpabilă, chiar dacă nu 
poţi să o definești. E un flux liric incontestabil, a cărui 
acțiune poate fi asemănată cu aceea a luminii sau mag- 
netismului, în ceea ce reprezintă ele ca forţe de penetrare 
și transformare. Să luăm acum, la întâmplare, câteva 
versuri din volumul Doinei Sălăjan: 


Dorinţele și visurile, iată | 
Cum își trăiesc renașterea-nstelată. 
Eu am iubit dar nu mi s-a răspuns, 
Durerea, omenește, m-a pătruns. 
Dar oare nu rămâne tot iubire, 
Iubirea fără de-mplinire? 

Zburaţi, cântări de dragoste, zburati 
Cu voi și inima mi-o înălțați! 
Mi-e dragostea voioasă ori mi-i tristă 
Înseamnă că iubirea mea există. 


Citatul aparţine poeziei Cântecele mele de dragoste și 
vădeşte o aglomerare de propoziţii lipsite de lirism, cu 
toate că poeta intenţiona să ni-l facă simţit, vorbind de 

«dragoste, durere, renașterea dorințelor și a viselor», noţi- 
uni care trec drept poetice în sine. Asemenea versuri se 
găsesc și la Tomozei; să luăm ca exemplu poezia de o strofă 
Cetatea Neamţului, a cărei scurtime ar prepne 9) 
maximă concretizare: 

A-ncremenit odată cu povestea / În fumul risipirii şi-n 
descântec. / Cum flăcările veacului acesta / Se vor topi în 
liniște de cântec. (...) 

Din păcate, unele din poeziile Doinei Sălăjan aparţin 
încă unui domeniu incert, situat între poezie și un gen 
oratoric-discursiv, fără o identitate precisă. (...) Ce sunt 
versurile de mai jos decât o suită de afirmaţii, din care nu 
poţi întrevedea nimic din specificul poetei? 


E bine să cauţi mereu 

Să urci chiar dacă urcușul e greu, 
Să te-nalţi și să domini ca muntii 

Toate înnegurările fruntii. (...) sau: 


Prea multe incă n-aș putea să spun — / Deosebesc 
castanul de alun, / imi place și seninul și furtuna / 
Și știu să râd, să plâng din totdeauna. (...) 


Faptul că am dat asemenea exemple e tocmai pentru a 
atrage atenţia poetei asupra pericolului care o pândește 
din această direcţie, pericolul excesivei abstractizări. Am 
făcut acest lucru, considerând că talentul ei remarcabil 
se manifestă în alte poezii, cum sunt Veselie, Flori de tei, 
Primăvara, Inima mea, După un drum lung, Oraș natal, Am 
vrut să zbor..., Moment, Liniște, Preludiu etc., poezii care 
închid în ele un suflu autentic, emoție, prospețime. (...) 

Iată câteva versuri din poezia După un drum lung, închinată 
mamei, unde emoția nu are nevoie de alte comentarii. 


Deasupra mâinilor tale 

Am să plâng într-o seară. 
Deasupra inimii tale 

Ca o floare cu albe petale. (...) 

Pentru delicateţea sentimentului și a expresiei, atât de 
caracteristice Doinei Sălăjan vom mai cita începutul poe- 
ziei Liniște: . 


În fiece rază, luna s-a rotunjit întreagă, / Mi s-a coborât 
pe pleoape, pe mâini şi pe buze, / Fiece rază a șters 
cute ursuze. (...) 


Am amintit de poeziile Veselie și Flori de tei. În ele aflăm 
manifestarea cea mai deplină a talentului poetei, sub 
forma unui lirism evocator și plin de prospețime. (...)”. 


* 


NICHITA STĂNESCU”: „Deschidem cu interes şi curi- 
ozitate volumașul de debut al Doinei Sălăjan, regăsind 
adunate o bună parte din versurile apărute în publicaţiile 
pentru copii și tineret, încă de la o primă lectură se impune 
o diferenţiere clară a conținutului emoţional pe care ciclu- 
rile, de altfel inegale, o și stabilesc, și anume poezia despre 
copilărie şi poezia pentru copii. Fiecare dintre cele două 
categorii își are specilicitatea ei. În prima (reunind ciclurile 
Nu se uită mângâierile și Despre copilărie), confesiunea 
lirică se face câteodată pe un ton nostalgic, ca și în „Aevea 
parcă văd” (Vai, cât de grea fu prima socoteală / Și prima 
literă din alfabet, ce grea! / Și-apoi și disciplina de la 
scoală / În primul an, ce chin grozav părea! / O, a trecut 
copilăria iutel / Câte schimbări în ochi și pe obraz! / Voi, 
mici necazuri, însemnând minute /De-aţi fi și astăzi sin- 
guru-mi necaz). 

Alteori, exprimă bucuriile regăsirii, ca în Scrisoare de 
la învăţătoarea mea sau În fata ta..., ori îndemnul Tu care 
mi-ai luat locul..., până la poezia de rezonanță mai largă, 
Undeva mai plâng copii, citabilă în întregime. 

În cea de-a doua categorie, poezia propriu-zisă pentru 
copii, având titlul generic Călătorii, substanța lirică se 
subţiază, iar confesiunea e substituită prin relatare. 

Pretextul unei călătorii prilejuiește autoarei intercalarea 
de întâmplări versificate, cu mici creionări, acestea din 
urmă mai izbutite, câteodată chiar plastice. (L-au adus la 
soare, în ogradă / Să cunoască lumea, să o vadă /El, 
mărunt, sălbatic și fricos / Sta-ncăpățănat cu ochii-n jos / 
Gleznele îi tremurau fragile /Avea mânzul numai două zile — 
Mânzul). Acolo însă unde observaţia directă lipsește, ima- 
ginile sunt palide, poticnindu-se uneori în stângăcii: 
Băiatul a primit mustrări și-a stat / Cu ochii-n jos și trist și 
rușinat / Târziu a îndrăznit să spuie-ncet / — A fost frumos 
șinu am să regret — Călărețul. De asemenea, unele bucăţi — 
ca Scrisoarea unui băiat plecat la munte și Răspunsul 
prietenului plecat la mare - cu totul inconsistente, ar fi 
putut lipsi din volum. 

Mai sigură pe condei se vădește poeta atunci când par- 
ticiparea eroului liric este directă (Zi de iarnă... merg spre 
casă /Am de lucru, am de scris / Găndurile-atente mi-s / 
Și de joacă nu-mi mai pasă / Dar ascult, zâmbind, o vreme / 
Larma puștilor zglobii / Așteptând: mai știi, mai știi? / 
Careva o să mă cheme... —Joc). 

Versul limpede, câteodată cu arcuiri de oi gi. alteori 
cu lucidităţi și meandre neașteptate, face ca volumul 
Despre copilărie (a cărui copertă sugestivă este semnată 
de Elena Ceaușu) să fie' citit cu plăcere”. 


x 


Alte inkl. bibliografice: 

e- SAVIN BRATU, Doina Sălăjan: „Confidente”. În: G.L., 
nr. 30 (176), 25 iul., 1957 

e PAULDIACONESCU, Inconsecvente. În: Contemporanul, 
nr. 17, 26 apr., 1957 

TUDOR GEORGE 


ANDREI BĂLEANU3: „În faţa oricărui volum, dar mai 
ales a unuia de debut, criticul poartă o dublă răspundere. 
El exprimă o judecată de valoare, menită să incurajeze 
sau să descurajeze. Dar, presupunând primul caz, actul 
fundamental al criticii începe abia de aici înainte. Fiecare 
apreciere, fiecare afirmaţie sau rezervă va reprezenta implicit 
și o îndrumare, sugerarea unei direcţii, stimularea unor 
preocupări, îndemnul la părăsirea altora. Nu totdeauna, 
obiecțiile vor exercita o puternică influenţă, dar cu sigu- 
ranță că în majoritatea cazurilor ceea ce a plăcut criticu- 
lui are să placă și mai mult autorului însuși. 

Poemul Legenda cerbului de Tudor George, apărut recent, 
nu e lipsit de interes. Autorul se remarcă prin avântul și 
bogăţia imaginilor, printr-o mare (chiar prea mare!) ușu- 
rință în mânuirea limbajului poetic. Nimic mai îmbucurător 
decât că tov. Victor Kernbach -poet el însuși - semnalează 
placheta cu bune și calde cuvinte, la rubrica de «Cărți noi» 
din Gazeta literară (18 aprilie 1957). Un merit al recenziei 
e de a fi încercat să desluşească mesajul social-artistic al 
poemului privit ca element fundamental al valorii estetice. 
Pe acest teren comun de discuţii vreau să fac unele obser- 
vații, căci mi se pare că recenzentul atribuie ideii poetice 
analizate, semnificaţii mai largi și mai limpezi decât există 
în realitate. 

Tovarăşul Victor Kernbach vede în Legenda cerbului un 
simbol «al eliberării omului din lanţuri, din înțepenire, din 
ceea ce, într-un cuvânt, îi împiedică acţiunea liberă și 
sublimă pe care o merită demnitatea sa umană». Ideea 
poemului este într-adevăr generoasă, dar nici pe departe 
atât de cuprinzătoare. Desigur că domeniul explicării sim- 
bolurilor nu este acela al formulelor riguroase, dar ceea 
ce cred că se desprinde cu evidenţă din acest mit al copa- 
cului singuratec prefăcut în cerb, este o aspirație către 
ieşirea din izolarea stearpă, către contopirea cu corpul 

social viu și fertil. După părerea mea, această aspirație 
este exprimată mult mai vag și mai abstract decât reiese 
din interpretarea tovarășului Kernbach. Arătând că un 
trăznet însoţit de furtună eliberează copacul și-l preface 
în cerb, d-sa susţine că «nu e greu de văzut, în această 
furtună impetuoasă, revoluţia». 

Să ne adresăm textului. Înfiorat de viziunea pădurilor 
spre care râvnește, copacul cel romantic stă «gânditor», își 
«apleacă umbra grea» și rostește următoarele: Tu, Umbră 
„care cânți fermecător, /Aprinde-n ceruri ruga ce i-o fac /Fă 
să-mi cunoască glasu-ntr-adevăr / Și să-l asculte Marele- 
-Copac / Tu, Pom dumnezeiesc, tu, umbra mea / Tu, cel ce 
crești prin voia ta, mă-nclin! / Strămută-n creștet țintuita 
stea / Pe care mi-ai sortit-o, Pom-Divin. Apoi: Tu, Arbore-al 
Veacului Dintâi /Dă-mi aripi, dacă vrei, să zbor, aiurea... 
etcetc: | 

Pomul-Divin ascultă această rugăminte, «heruvici nori» 
se adună în preajma lunii «din străfundul țărmului ceresc» 
se stârnește vântul și, în sfârsit: Prin marele-ntuneric ce 
se-abate/ Despică trăznet Marele-Copac. Marele-Copac pro- 
nuntă «porunca» izbăvitoare: Dezleagă-ți umbra-ncătușată / 
Din patima țărânii, pe vecie, / Nemaifiind statornic nicio- 
dată! /Așa am zisl lar un cor răspunde: - Așa să fie! 
Urmează scena plină de fantezie a smulgerii copacului din 
vechile-i rădăcini; nou-născutul cerb rămâne o vreme «nedu- 
merit», în «tragică-așteptare», dezmeticindu-se cu greu din 
uriașa prefacere produsă prin voința unei forţe supreme; 
exterioare lui. Așa se vor fi săvârșind revoluțiile sociale? (...) 

Nu m-aș putea declara de acord cu tovarășul Kernbach 
că Tudor George «e înclinat să dea o atenție exagerată 
formei». | 

Am impresia că tânărul poet se lasă antrenat de spon- 
taneitatea inspiraţiei (din datarea poemului rezultă că a 
fost scris în patru zile) și de ușurința - despre care vor- 
beam la început - în construirea simbolurilor, acordând 
prea puţină grijă cizelării formei. De aceea, el scrie uneori 
așa: Ca un ecou, un dulce ciripit / Pe lira brizei, tandru, se 

strecoară / Și fiecare frunză s-a ciulit / Ca o ureche, ca un 
ochi, o nară... (...) 

În încheiere mă declar de acord cu tovarășul Victor 
Kernbach că «zgura din poem putea fi înlăturată» și sper 
că această confruntare a două puncte de vedere va fi 
întrucâtva de folos autorului discutat”. 


x 


CONSTANTIN TȚTOIU?”: „Tudor George este un poet romantic 
întârziat. Mesager al lui Keats, poate, al lui Pușkin, al lui 
Eminescu, el sosește în lirica noastră puţin anacronic, 
sunând păduratic din corn, într-un rădvan colbuit, tras 
de roibi nărăvași, speriaţi de asfaltul lin al șoselelor, de 
legile noi ale circulaţiei. (...) 

Ultimul său poem, surprinzător prin amploarea respi- 
rației, este o dovadă certă a singularităţii ce-l caracteri- 
zează. (...) 

În fond, poemul atinge drama eternă a singurătăţii. (...) 
Recunoscând în Tudor George un poet de o remarcabilă 
sensibilitate, un poet care știe să zboare și să aterizeze 
când trebuie, îi recomandăm prietenește un lucru fără de 
care adevărata poezie totuși nu se constituie: desăvârșirea 
formei, făurirea unei limbi poetice armonioase, fără duri- 
tăți, mai ales impalpabilă ca cerul pe care se reazemă aripa 
în zvâcnirile ei”. 


Vezi și: - 
+ SAVIN BRATU, Tudor George: „Legenda Cerbului”. In 
G.L., nr. 24 (170), 13 iun. 1957 

AL. ANDRIȚOIU 


Poet tânăr, repede oficializat - agreat de Scânteia, de 
pildă în 1958 în pagina festivă de 23 August semnează 
poezii doar el și Dan Deșliu — Al. Andriţoiu publică două 
volume de poezii în acest răstimp: Dragoste și ură (1957) 
și Porţile de aur (1958), ambele bucurându-se de multe 
cronici, scrise, mai toate, la o înaltă temperatură analitică. 

L.R. (L. RAICU)”: „Andriţoiu se cunoaște pe sine, știe 
să-și descopere afinităţile reale, cum a dovedit și altădată, 
la început, când s-a înscris la școala lui Beniuc. Căutând 
un drum propriu, receptează în prezent poezia lui Arghezi 
pe latura fanteziei verbale. (...) | 

Andriţoiu trebuie sfătuit să fie mai prudent, mai cir- 
cumspect, cu sine, când face satiră. Andriţoiu este un poet 
inspirat, foarte spontan, foarte inventiv, capabil să pro- 
ducă un patetism de excelentă calitate. Chiar în compu- 
nerile sale modeste, când realizează schematic obișnuitul 
contrast trecut-prezent nu poate fi bănuit de artificialitate. 
Spre deosebire de unii confraţi ai săi, chiar atunci când 
scrie rău, nu e străin de o anume naturaleţe, de o mișcare 
verbală în genere fluentă. Dar e tot atât de adevărat că 
tocmai această fluenţă, această senzaţie că nu se împie- 
dică în cuvinte, împinge adeseori la superficialitate, la 
victorii de minimă rezistenţă, care raportate remarcabilu- 
lui său talent, sunt mai curând eșecuri. (...) 

Dacă poeziile de un caracter voit dramatic sunt ratate, 
în versurile care exprimă integrarea poetului în lumea 
nouă de astăzi, în adeziunea sa la valorile înnoitoare ale 
socialismului, vibrează uneori o înfiorare autentică. Pe 
Andriţoiu îl inspiră îndeosebi marile perspective de civili- 
zare a pământului natal, valorile tehnice, resursele de 
pașnică fericire conţinute în atom. Merită să fie citată 
Funicularul, (...). 

Volumul se intitulează Dragoste și ură cuprinzând pro- 
gramatic poezii de slavă și, deopotrivă, pamflete lirice, cu 
izbitoare ţinută verbală argheziană. Direcţia polemică e de 
multe ori deviată ori de-a dreptul formală. Desfășurându-se 
ca un pamfletar de dată recentă, Andriţoiu se năpustește 
la un moment dat, când e vorba să judece stăpânitorii de 
ieri, asupra... incendiatorilor Romei (Voi ați dat foc la Roma 
și nu Nero) ceea ce, să recunoaștem, e excesiv. Formală e 
câteodată și influenţa lui Beniuc, poetul pomenindu-se la 
un moment dat făcând gesturi urieșești (Priviţi-mă puter- 
nic, prometeic etc.) care — mai e nevoie s-o spunem? - nu-l 
prind. Alteori este bucuros, cu exces de vulgaritate. (...) 

Pentru viitorul volum se recomandă un autocontrol 
sporit”. 


* 


G. GRIGURCU”: „Marea Revoluţie Socialistă din Octombrie 
constituie una dintre acele teme grandioase, dificile și 
ispititoare totodată, — adevărată piatră de încercare pentru 
un talent poetic. (...) 

Indiscutabil, Al. Andriţoiu era unul tie tinerii poeți 
ai noștri care putea aborda o asemenea temă. Tempera- 
mentul său de luptător, aderenţa evidentă la idealurile 
clasei muncitoare, tonul de agitator care se manifestă 
adesea în versul său, îndreptăţesc această alegere. Pe lângă 
aceasta, o trăsătură în plus: poetul e obiectiv, la modul 
folcloric, se transpune convenabil în epic, nu insistă asupra 
„cazului” său personal, ci doar asupra condiţiei sale, nu-și 

aclamă inspirația în preliminarii și digresiuni, (...). (...) 
Tânărul poet înţelege să beneficieze, în Portile ‘de aur, 
volum consacrat în întregime Marii Revoluții, de o amplă 
varietate a planurilor și a unghiurilor. 

În câteva poeme este zugrăvită imaginea de ansamblu 
a evenimentelor, relevându-se articulațiile principale, resor- 
turile cauzale — dintr-un punct înalt de observaţie, emo- 
ționantă fiind tocmai vastitatea perspectivei. În Mișcarea, 
Rusia prerevoluţionară e înfățișată în farmecul ei iluzoriu 
și pasager, cu o alterare graţioasă a proporțiilor de esenţă 
swiftiană, care reduce obiectele și oamenii la aspectul unor 
jucării, cu rostul de a denunța inconștienţa și provizoratul: 
Ca o-mpietrită mare-ntre moarte și viață / Rusia zugrăvită 
cu-al brumei rece var /Parcă dormea sub nouri și turle lungi 
de ceată / în jurul unui mare și-albastru samovar. Momentul 
al doilea al poemului, evocând lupta revoluţionară, repre- 
zintă confruntarea artificiului cu viaţa (...). Era o forță care 
împrăștia lumina / și propulsa tărie și-ncredere în vis, / 
Rusia revărsată lângă Partid să vină, / cu arme în spinare 
și sufletul deschis. Dar poetul schimbă repede viziunea 
panoramică cu un prim plan, amestecându-se cu dezin- 
voltură între soldaţi, respirând o dată cu ei climatul inefabil 
al poporului după bătălie (Aurora boreală), și formulând 
o filozofie a eroismului, pe care ar fi putut-o subscrie orice 
luptător conștient pentru cauza sovietelor (Mars). (...) 

Al. Andriţoiu are sentimentul grandoarei revoluției și-l 
transmite, adesea făcând apel la elementele naturii, capa- 
bile de a semnifica forța, impetuozitatea, luminiscenţa 
fastuoasă (deși poetul nu evită peste tot facilitatea, con- 
venţionalismul): Revoluția străbate ca un marș țara / inun- 
dându-mi-o strălucitoare. / Era un al doilea mare diluviu / 
cu care / nu ghețari soseau ci lumini. / Din fiecare parte a 
țării, mulțimi /soseau ca un fluviu. (...) 

Un alt procedeu de a celebra revoluţia e cultivarea unui 
sistem de aluzii mitologice, de referiri la personaje celebre, 
cu scopul de a atesta vechimea și noblețea luptei maselor 
pentru progres, (vezi mai ales Exodul umbrelor). (...) 

Credincios programului său enunțat în poemul liminar 
(M-am născut sub a revoluției zodie. /Anul nașterii mele 
rodie, /... / M-ahărăzit să fiu almeu și-al tuturor. /De aceea 
povestea mi se confundă / Cu a întregului nostru popor), 
Al. Andriţoiu cântă cu patos Marea Revoluţie (...) realizând 
un succes în măsura în care surprinde măreţia evenimen- 
tului (...) și polarizează imagini sugestive în jurul ideilor 
majore ale luptei sub steagul lui Octombrie. 

Porţile de aur reprezintă o carte de idei generale tratate 
liric, o cronică a Marii Revoluții Socialiste scrisă cu devo- 
tiunea și elanul luptătorului pentru cauza comunismului”. 


* 


AUREL MARTIN®: „Unitatea viziunii, claritatea ei, logica 
strânsă a imaginii, jocul simbolurilor, acuratețea stilului 
sunt virtuţi pe care le putem desluși, la altitudini asemă- 
nătoare și în Cântec și în Fugarul și în Exodul umbrelor 
sau în Ciocnire. Ele se conjugă fericit cu capacitatea de a 
integra actul revoluţionar socialist în ordinea firească a 
desfășurării istoriei și cu strădania poetică, încununată 
cel mai adesea de succes, de a pune în lumină necesitatea 
implacabilă a răsturnării prin violenţă a vechii orânduiri. 
Sunt calităţi cu atât mai relevante cu cât aparțin unui 
artist care n-a fost martor nemijlocit al convulsiilor și 
genezei înfățișate. Ele probează, astfel, cu atât mai stră- 
lucit, talentul lui Andriţoiu și valoarea intrinsecă a gestu- 
lui său politic, izvorât din dorinţa consecventă, sesizabilă 
în toată activitatea literară a lui Andriţoiu de a răspunde 
operativ la comanda socială a anilor noștri. 

Versurile sale reliefează cu precădere și aproape cu 
exclusivitate această nobilă și remarcabilă stăruinţă de a 
fi prezent activ în educarea, în spiritul patriotismului socialist, 
a maselor de cititori ce-i urmăresc și preţuiesc prodigioasa 
activitate beletristică. Porţile de aur se înscriu, în scară 
naturală, într-o asemenea preocupare estetică fundamen- 
tală, mărturisind încă'o dată atașamentul structural al 

poetului pentru problematica vie, esenţială a zilelor revo- 
luţionare cărora le suntem fericiți contemporani și con- 
structori. În privința aceasta, în ciuda neimplinirilor 
estetice și a superficialităţii ce-l mai guvernează câteodată, 
Al. Andriţoiu merită a fi felicitat”. 


x 


Alte comentarii: 

e RADU POPESCU, Al. Andriţoiu: „Dragoste și ură”. În: 

„ Contemporanul nr. IX, mai 1957 

+ S. BRATU, Al. Andriţoiu: „Dragoste și ură”. În: G.L., nr. 

35 (1X1), 29 aug. 1957 

e M. PETROVEANU, Al. Andriţoiu: „Porţile de aur”. în: 
Scânteia, nr. 4356, 26 oct. 195X 

e RADU POPESCU, Al. Andriţoiu: „Portile de aur”. În: 
Contemporanul, nr. 35 (611), 5 sept. 

e PAUL GEORGESCU, „Porţile de aur” de Al. Andriţoiu. 
În: G.L., nr. 44 (242), 3 oct. 1958 


TUDOR ARGHEZI 


Tudor Arghezi publică în acești doi ani șapte cărţi: 
poezie, publicistică, jurnal de drumeţie, dintre care una ! 
este o reeditare; 1907. Peizaje, ed. a 2-a (1957), iar alta: 
ediţie retrospectivă: Versuri alese, 1958 în colecţia Cele 
mai frumoase poezii. | 

Cărţile de poezie în primă editare sunt: Stihuri pestrite 
(1957), Cartea mea frumoasă și Cartea cu jucării, ambele 
tipărite în 1958. Tot în 1958 mai publică o parte din tabletele 
din Bilete de papagal și Adevărul din perioada 1945-1947 
în volumul Lume veche, lume nouă, iar în 1957, volumul 
Din drum (însemnări despre vizita în URSS). 

Faţă de această performanţă editorială, percepţia cri- 
tică este mult diminuată cantitativ, în întreaga presă 

literară. Revistele centrale, de cea mai mare influenţă, 
Gazeta literară și Contemporanul, nu comentează nici unul 
din volumele de poezie; Steaua, într-o notă de lectură, 
optează pentru Cartea cu jucării. În schimb Scânteia ves- 
tită prin parcimonia și selecţia severă, îi dedică două 
comentarii (vezi referinţele critice de la sfârșitul acestui 
capitol). Obosiţi probabil de prestaţia din anii 1955, 1956, 
când, în ample cronici și comentarii de un entuziasm 
necenzurat, criticii se întreceau în a dezvălui „măiastră 
cântare a omului” sau hâda faţă a exploatatorului din 
ciclul 1907. Peizaje, cronicarii se mulţumesc cu menţio- 
narea la loc de cinste a lui T. Arghezi în articole bilanţiere 
sau sinteze tematice. 

Dar să citim câteva opinii. 

AL. CĂPRARIUS!: „Discutate pe linia filiațiilor interne, 
Stihurile pestrițe — fabulă, snoavă, portret satiric, creion — 
reprezintă un manual de morală practică. Pentru cunos- 
cătorul literaturii argheziene, caracterizarea va reaminti 
nu numai titlul volumului Manual de morală practică (lași, 
1946), semnat T. Arghezi ci și substanţa acestei cărţi. Să 
culegem, la întâmplare, câteva exemple. În Stihuri pestrițe 
găsim portretul spiritual specific parvenitului desenat ast- 
fel: El credea că banii lui / Pot orice și dau și minte / Că și 
starea orișicui / Pune banul înainte. / Și se bucura fudul, / 
Că strânsese indestul. (...) 

Uneori, stabilirea de filiaţii duce, involuntar, la anularea 
parţială a valorilor luate în discuţie. Posibilitatea aceasta 
este exclusă în cazul lui T. Arghezi. Presa de odinioară și 
versurile de azi ale poetului, dezbătând idei cărora nu li 
se dăduse o soluţie definitivă, se completează reciproc — 
mărturisind creșterea internă, în adâncime, a viziunii celui 
mai de seamă scriitor al nostru după Eminescu. (...) 

Poetul ne dăruiește prin Stihuri pestrițe o carte în care, 
alături de înfierarea nepotrivirilor sociale, sunt prezente 
și soluţii și îndemnul la acţiunile de asanare a societăţii. 
Corectivele recomandate, pe linia celor din poemul 1907, 
sunt directe, ele pretinzând sancţionarea nemijlocită a tot 

ceea ce s-a mai păstrat, (...), din defuncta orânduire. De 
la violență până la gingășie. De la cuvântul periferic = sub- 
stanţă a invectivei necontrafăcute — până la cel de suave 
graţii, între ură și duioșie, versul lui Arghezi înalță sau 
anulează definitiv”. 


x 


RADU LUPANI!?: „A constata, așadar, că Stihuri pestrițe 
continuă preocupările de moralist ale lui Arghezi, dând 
noi înfățișări unor teme de altădată, înseamnă a trans- 
forma semnificaţiile esenţiale ale acestei culegeri în câteva 
aprecieri exterioare, prea puţin grăitoare pentru adevăra- 
tul caracter al volumului. Stabilind de aceea unele filiații 
vom încerca să evidențiem și sensul în care se face schim- 
barea, care nu e atât de ton cât de tonalitate poetică. 

Fabula fabulelor cu care se deschide culegerea de Stihuri 
pestrițe amintește poate de versurile unei Fabule mai demult 
apărute în Cuvinte potrivite. Dar le deosebește de toate 
acestea, o subliniere mult mai accentuată a numirii ei: Și 
se cade şi blestemul, pentru cât mai mult folos / A fi spus 
și scris frumos. (...) 

Poezia Putina cu ochi e un exemplu și mai concludent 
al obiectivului urmărit prin transformarea vechilor teme. 
(...) În poem satirizarea nepriceperii și a falsei competenţe, 
a ignoranței ne prilejuiește concluzia de ordin general a 
tabletei. Lipsa de idei e înfățișată prin imaginea, înecată 
în ridicolul neputinței și al abjecţiei, a unui dascăl neche- 
mat și ignorant: În proză-n poezie / Un dascăl dădea lecţii 
de chipul cum se scrie. [...) 

În versurile Stihurilor pestrițe se vădește, pe lângă tonul 
poemelor menţionate mai sus, și o altă latură a satirei lui 
Tudor Arghezi de acum: a condamnării nu mai puțin cate- 
gorice a răului care urâţește sau coboară pe oameni, dar 
a unei condamnări care are un ţel moral practic”. 

SAVIN BRATUS: „Imnul arghezian a fost, până de curând, 
o raritate. (...) De aceea Cântare omului a fost adusă, de 

către Arghezi, abia în zilele noastre. Socialismul primește 
din partea poetului lauda timpurilor ce l-au visat și l-au 
chemat, ca pe o împlinire a perfecţiei naturii în planul 
socialului. 

Tableta argheziană, însoţind de multă vreme versul, 
face parte integrantă din arta poetului. (...) Volumul scos 
recent la Editura tineretului - Lume veche, lume nouă — 
întrunește tablete publicate de Arghezi între 1945 și 1957, 
adică în actualitatea cea mai acută, în anii de după elibe- 
rarea patriei. (...) 

Prima despărțitură poartă titlul volumului. Sunt, aici, 
tablete acuzatoare și tablete omagiale. (...) Tabletele din 
1945-1947, sub aspectul publicistic al observatorului coti- 
dian, înregistrează satiric și pedepsitor lumea veche în 
acţiunea ei ultimă de pe poziţiile puterii. (...) 

În despărțirea a doua a volumului - Oameni și oameni- 
sunt confruntate caractere și tipuri sociale. (...) 

Patologiei, individuale și sociale, Arghezi îi opune natura 
integră, statornică în înţelepciune și frumusete. În corpul 
bolnav «e vătămată o moleculă». Societatea făţarnică a capita- 
lismului are ca o coordonată contrafacerea. Reprezentantul 
acestei societăţi are «aptitudinea de a schimba câte nasuri 
doreşti, oricâte obraze, pe care le poartă cu sine în buzu- 
nar». În această societate, după vorba unui om politic ce-i 
aparține, «numai proștii nu-și primenesc părerile de câteva 
ori pe an». În lumea naturală însă «fiecare pasăre piere pe 
limba ei». (...) 

Tabletele din ultimii ani aduc omagiul construcţiei soci- 
ale a unei vieţi conforme cu permanenţa valorilor supreme 
ale omului. Descoperirea Uniunii Sovietice exprimă, cu un 
lirism al entuziasmului rar întâlnit la Arghezi, fericirea 
contactului cu pământul visului îndeplinit al Omului cu 
O mare. Poetul «a intrat într-un vast univers de miracole 
nebănuite». (...) 

Documente ale universului arghezian, copleșind de dis- 
preţ nedreptatea, murdăria și falsul, scoțând la iveală 

aurul vremii noastre, tabletele lui Arghezi aduc, în ultimă 
instanță, cel mai înalt omagiu socialismului, care include 
în semnificaţiile sale toate aspiraţiile poetului, spre suprema 
realizare a potenţelor omului și naturii ce-l înconjoară”. 


Alte referinţe critice: 

e NESTOR IGNAT; ANDREI BĂLEANU, Măiastră cântare 
a omului. În: Scânteia, nr. 3804, 16 ian. 1957 

* ION VITNER, Epopeea răscoalelor, 1-11 (T. Arghezi 1907). 
În: G.L., nr. 12-13, 21-28 mart. 

*** Tudor Arghezi:„ Cartea mea frumoasă”. În: Scânteia, 
nr. 4274, 23 iul. 1958 

* MATEI CĂLINESCU, Tudor Arghezi: „Cartea cu jucării”. 
În: Steaua, nr. 9, sept. 1958 


A.E. BACONSKY 


Trei cărți a publicat poetul clujean în acest interval, 
tustrele în anul 1957: două de poezie: Dincolo de iarnă și 
Fluxul memoriei precum și volumul Colocviu critic, care. 
marchează debutul editorial al comentatorului literar. Şi 
poezia marchează un inceput, acela al lirismului autentic, 
despovărat de descriptivismul exteriorităţii colective, anga- 
jante. Poetul însuși anunţase această opțiune în interven- 
ţia sa la congresul scriitorilor din 1956 (vezi volumul meu 
anterior), recomandând imperios confraţilor debarasarea 
de poezia lozincardă și trompetistă — dezicându-se el însuși 
de propria-i „poezie pedestră” de până atunci - și reinven- 
tarea limbajului poetic prin frecventarea interbelicilor. 
Dacă la aceasta mai adăugăm și eticheta de poezie modernă 
aplicată poeziei baconskyene de George Munteanu într-un 
articol bilanţier despre lirica anului 1956 și dacă luăm în 
seamă semnalele tot mai multe că poeţii de la Steaua- frecvent 
admonestaţi, după cum știm, pentru poezie evazionistă, 
intimistă — pledează pentru „modernism”, vom înţelege de 

ce comentatorii vor încerca să ghicească și să identifice 
inovaţia lirică a volumelor sus-menţionate, pusă în seama 
unei lungi liste de influenţe și intertextualități (unele cu 
totul hazardate): Macedonski, Dimitrie Anghel, Bacovia, 
Arghezi, Blaga, Vinea, Philippide ș.a. 

Să începem cu RADU POPESCU, titularul rubricii de 
cronică literară de la Contemporanul, care s-a pronunţat 
asupra ambelor volume, acceptându-l pe unul, respin- 
gându-l pe altul. 

Despre volumul Dincolo de iarnă": „Nu știam că există 
la Cluj o școală poetică, și nici nu știu nici azi, deși am 
primit informaţii mai acum câteva zile, chiar și din gura 
unui poet clujean. (...) Ştiam însă că locuiesc acolo, origi- 
nari, în general, cam de prin partea locului, colaborând în 
principal la revista Steaua a Uniunii Scriitorilor din R.P.R., 
câțiva poeţi tineri, ambiţioși și talentaţi, impodobiţi deci 
cu toate calităţile pentru a scrie poezii demne de interes 
și pentru a comite, în exaltarea reciprocă pe care o favo- 
rizează întotdeauna grupurile tinerești, mai ales cele pro- 
vinciale, unele, printre care, de pildă, și aceea de a fi 
încercat să ridice cântările lor individuale și unele afinități 
ce pot fi foarte șubrede, la rangul unei teorii poetice și 
chiar al unui curent și al unei școli. (...) Mai știu ceva și 
anume că printre acești poeți, luaţi individual, unii sunt 
de un talent cu totul remarcabil, fruntași ai generațiilor 
mai noi, care nu vor trece prin istoria poeziei române fără 
a-și lăsa amprenta lor la un moment al ei, deosebit de 
important și complex. Unul dintre aceștia este de pildă 
Aurel Rău, relativ la care am avut nu de mult prilejul de 
a ne da o opinie foarte elogioasă. Un altul este A.E. Baconsky, 
poet cu o activitate mai amplă și a cărui prezenţă foarte 
activă în câmpul literelor noastre solicită totdeauna o 
atenţie deosebită. (...) 

Pastelurile cuprinse în volumul Dincolo de iarnă repre- 
zintă, mi se pare, în ciuda variatelor modestii implicate în 
dimensiuni, teme și titluri, tot ceea ce poetul a dat mai 
bun până azi. Evident, nu sunt „pasteluri” în definiția 

„ clasică. (...) Prea rare sunt, în acest ansamblu masiv de 
viaţă interioară confesată cu surdină și cu frână, clișeele 
descriptive propriu-zise, ca de pildă Desen din ciclul Imn 
către florile toamnei. De altfel, o lege profundă a pastelu- 
rilor lui Baconsky este de a estompa elementul natural (...), 
natura zugrăvindu-se prin motive, prin teme de rezonanţă 
pur personală, care pune în primul plan al poeziei elemen- 
tele cele mai imateriale, imponderabile, inefabile. (...) 

Un exemplu edificator asupra locului ocupat de natură 
în pastelul lui Baconsky ni-l furnizează poema Sălcii des- 
frunzite, în care întreg tabloul se creează numai prin forța 
revărsării sentimentale în jurul unuia sau a două elemente 
naturale concrete: 
| 
Sălcii desfrunzite lângă Olt așteaptă, 
Soarele în ramuri trece spre apus — 
Mai aud prin aer păsări. Și se-ndreaptă 
Plopul ca o lance stăruind în sus. 
Anii mei în suflet patimi noi deşteaptă, 
Cântecele toamnei iar mi te-au adus — 
Sălcii desfrunzite lângă Olt așteaptă, 
Soarele în ramuri trece spre apus. 


lată deci cum se construiește, cum se realizează pas- 
telul baconskyan, prin eliminarea și chiar prin pulveriza- 
rea elementului concret de natură, prin estomparea spre 
inevitabil și reacţie selectivă interioară. (...) Pseudo-paste- 
lurile sau mai bine zis supra-pastelurile lui Baconsky 
demonstrează mai bine decât orice altă operă a sa din 
trecut, sfârșitul unei lupte care s-a manifestat în trecutul 
poetic al poetului, în forme nu rareori stridente. Cu un 
instinct sănătos, realist al vieţii, Baconsky a fugit întot- 
deauna de prăpastia metafizică, presimţind în mod obscur 
soluţia istorică. (...) Timp și viaţă individuală, timp și viaţă 
colectivă, timp și viaţă istorică, iată relaţiuni, fiecare cu 
suma ei de probleme proprii, în care poetul intuiește 
esenţa de realitate creatoare a vieţii, îngăduind nu numai 

o consolare fugitivă, ci un optimism permanent, un opti- 
mism de fond. (...)”. | 


* 


Despre Fluxul memorie&5: „În ciuda faptului că el vrea 
să se deosebească nu numai de toţi acei cu care a fost 
odată pe drumurile vieţii și ale poeziei, ci de toţi confrații 
săi poeţi, trecuţi, prezenţi și viitori, Baconsky ascultă 
totuși supus de unele ritmuri foarte firești, și le răspunde 
în corul general, în aceeași clipă, în același glas. (...) 

Să ne reîntoarcem la procesul amintirilor care-l năpă- 
desc pe poet în pragul maturității, la fluxul memoriei cu 
tot ce aduce el pentru a-l ajuta la cunoașterea, la identi- 
ficarea și îmbogățirea personalităţii sale. (...) Memoria lui 
Baconsky funcționează mai ales într-un teritoriu trans- 
personal. (...) Arghezi, plin de osemintele vărsate-n mine, 
are viziunea aproape matriceală a începuturilor: și-arată 
veacurile temelia; (...). Cu mai puțină forță, ca un fel de 
diminutiv al aceluiaşi sentiment, Baconsky ne comunică: 
Așa m-am pomenit și eu cândva / în trecerea aceasta mile- 
nară — / Dar eu am venit la sfârșit. / Eu sunt numai fira- 
vul mugur, / Prin care-acest convoi îndepărtat, / Ajunge 
izbucnind în primăvară. 

Ideea aceasta și sentimentul acesta sunt zdrobitor majo- 
ritare în întregul volum. Poetul își caută și identifică esența 
şi destinul: Cu mii de ani în urmă, / Pe-aceleași drumuri 
șerpuind de-a lungul apelor. | 

Fluxul memoriei nu înseamnă o atragere câtre prezent 
a fiinţelor și faptelor de mult consumate, ci absorbirea 
poetului înapoi, familiarizarea lui totală cu semnele apuse 
ale vieții: Apoi ascult lipindu-mi urechea de vreun trunchi, / 
Ascult ciocănitoarea și parcă văd morminte, / Pe lângă care 
cerbii se-apleacă în genunchi / Ca într-un dans de taină al 
ierburilor sfinte. (...) 

Ca și Bacovia, pe care de altfel l-a înţeles foarte bine și 
l-a explicat foarte frumos, Baconsky începe să aibă viziuni 

funerare: Convoaie lungi de oameni cu flori de crizanteme / 
Pe străzi se văd de-aseară trecând spre cimitir... cu toate 
că un sănătos instinct de viaţă îl face să declare în faţa 
acestor legiuni funebre: Eu nu aștept pe nimeni — la mine 
n-au să vină. (...) Acesta este deci eonţinutul neașteptat al 
poemei intitulate Elegie la cimitir, una din cele trei elegii 
ale volumului. E un semn că afirmarea vieţii începe să 
slăbească, și la fel o vom vedea slăbind în Elegia munţilor, 
care începe cu o declaraţie încă și mai energică despre 
forțele și datoriile poetului faţă de viaţă, faţă de idealul 
lumii și epocii din care face parte: Prin vasta agonie a lumii 
care-apune /Pătrund în adâncime ca un teios pumnal, / Nu 
pot dispare incă-ntreaga mea putere /Sortită e din vremuri 
acestui ideal. (...) 

Am dat numeroase citate, pentru a dovedi că un ele- 
ment nou, straniu, de neașteptat, domină în acest volum 
al lui Baconsky, îndepărtându-l pe poet de sentimentul 
bogat, sănătos și activ al vieţii, sentiment care în prece- 
dentul său volum Dincolo de iarnă s-a manifestat în acel 
mod atât de divers și substanţial poetic, încât ne-a dat 
plăcuta promisiune de a-l elogia neprecupeţit. (...) . 

Eu cred că apelul acestui îndepărtat trecut poate ispiti 
uneori o natură sensibilă, poate ispiti o minte îndrăzneață, 
o inimă setoasă de mari secrete, ca aceea a lui Baconsky, 
și că el poartă chiar posibilitatea unei voluptăţi. Dar acest 
apel e primejdios, și pentru a nu te pierde trebuie să te 
legi ca Ulise de catarg. Catargul nostru e prezentul și misi- 
unea noastră de oameni vii, ai unei colectivităţi vii, ai unei 
epoci vii. (...) 

Baconsky s-a dus atât de departe înapoi, încât nu ne 
mai recunoaște și nu-l recunoaștem nici noi. (...) Văd 
lucruri care par neințelese / Văd munţii și vă văd pe voi. .. 
sau Nuvăd nimic în întunericul de-afară. (...) Acest Baconsky 
se mai întoarce din când în când în prezent, se mai arată 
printre noi, ca un înotător care ridică din când în când 
capul deasupra apei. Atunci el scrie unele poeme împotriva 
aţâţătorilor la război, și aceste poeme trebuiesc neapărat 

subliniate, căci ele sunt nu numai originale, frumoase, 
convingătoare, dar ne arată că din rădăcina aceasta, o 
clipă neglijată, va putea răsări o operă baconskyană actu- 
“ală, optimistă (...) ca Patima primăverii, Cuvintele care le 
rostesc (și poate că ar fi trebuit «pe care le rostesc»), Fluxul 
memoriei etc. (...) 

În spațiul unui foileton, noi ilobrile să privim o pro- 
blemă centrală, și am privit dominanta momentului poetic 
cristalizat în actualul volum. Nu înseamnă că nu ne-am 
lăsat deseori furaţi de frumusețea imaginilor, de farmecul 
indiscutabil pe care-l degaja această rătăcire prin regatul 
morților, al nedefinitului și al marilor goluri. Dar poate că 
tocmai aici stă și primejdia acestui volum, cum stă pri- 
mejdia oricărui talent remarcabil, în clipa șovăielii și con- 
fuziei ideologice”. | 


"E 


Să aflăm şi poziția revistelor Tribuna și Viata romå- 
nească față de noua poezie baconskyană, iar în final - un 
comentariu despre volumul Colocviu critic. 

Poezia timpului ascendenť®: „Față de volumele anteri- 
oare, Dincolo de iarnă e de un lirism mai substanţial, dens 
și interiorizat. Surprindem adeseori ecouri și influenţe din 
poeții mai vechi. Astfel sunt invizibil prezenți: Macedonski, 
Anghel (...) Blaga, I. Vinea (unele procedee formale), Bacovia 
(peisajul pluvial al toamnei), Philippide (Octombrie). Volumul 
însă poartă în întregime amprenta personalității puternice 
a autorului. A.E. Baconsky e prin structură și sensibilitate 
un romantic. (...) A.E. Baconsky va percepe natura pe linia 
tradiției romantice, acustic și nu optic. (...) De aceea, sub- 
titlul pasteluri este impropriu, specia nereprezentând 
modalitatea lirică cea mai potrivită structurii morale a 
poetului. Pastelul, în sens clasic presupune o natură sta- 
tică si limitată, văzută de poet în aspectele ei picturale (...). 
La Baconsky contururile stabile ale peisajului se șterg, se 
descompun și se recompun asemenea norilor capricioși 

de primăvară. Peisajul devine vaporos, nedefinit, incon- 
sistent ca o melodie. (...) 

: A-E. Baconsky nu poate fi însă redus numai la i AR 
romantică. Trăind în secolul nostru, poetul e preocupat 
de marile probleme ale umanității, patea, războiul, viitorul 
patriei sale. Dotat cu o înaltă conștiință civică și un patri- 
otism fierbinte, el identifică primăvara naturii cu renaște- 
rea ţării sale: O nouă primăvară răsare-n calea mea /Si-a 
țării, hărăzită atâtor mari destine, / Ca un curent electric 
venind de undeva / Puterea primăverii o simt trecând prin 
mine. Poetul se îndreaptă cu simpatie spre torentul celor 
mulţi și anonimi care se întorc scara din uzine, cu satisfacția 
datoriei împlinite, cântă emoţionant munca constructivă, 
gigantică, zgomotul mașinilor, sunetul metalelor. (...) De 
asemeni, poetul își manifestă repulsia profundă faţă de 
„câmpul magnetic al nopților vestice / Când peste ruinele 
zilei se-aude / Uzina de arme, vuind înfundat. Călător fără 
gânduri ascunse nu vrea sa traverseze asemenea locuri — / 
Nici chiar cu gândul, detestă războaiele barbare, absintul 
și alte «binefaceri» crepusculare ale «civilizaţiei orașelor 
nesigure» din occident. (...) 

Prin solidaritatea sa profundă cu viaţa, viziunea ascen- 
dentă a timpului, prezenţa activă în centrul problemelor 
cardinale ale epocii noastre și credinţa optimistă și tonică 
în viitorul unei omeniri mai bune și fericite, A.E. Baconsky 
ilustrează prin versurile sale, ceea ce afirma altădată în 
volumul său de critică literară, Colocviu critic: «Lirismul 
nu e un arbore cu rădăcini aeriene. El are nevoie de solul 
fertil al contemporaneităţii, în care, despletindu-și rădă- 
cinile, să poată extrage seva necesară florilor și fructelor 
sale». În Dincolo de iarnă, florile crescute învolt, îmbie cu 
mireasma lor poetică cititorul dornic să culeagă bucuriile 
pure ale adevăratei arte”. (RADU ENESCU) 

Lirism şi sensibilitate contemporană”: „Să deschidem 
una din cărţile lui A.E. Baconsky. Cu toată eticheta de 
«modernism» aplicată poeziei lui Baconsky de George 
Munteanu, în faimosul bilanţ din Steaua (desigur nu fără 
consimțământul celui în cauză), versurile din Fluxul memo- 
riei și Dincolo de iarnă nu au nimic de a face cu experien- 
tele moderniste extreme dintre cele două războaie și nici 
chiar cu exerciţiile suprarealiste ale poetului însuși, care 
în 1947 construia imagini bizare cu «necunoscutul câine 
pierrot». (...) De-ar fi trăit în secolul lui August, A.E. Baconsky 
ar fi dublat, de bună seamă, pe Horaţiu, ori mai curând 
pe Ovidiu. (...) Hedonist rafinat, Baconsky tinde să-și facă 
din tot ce-l înconjoară obiect de încântare. (...) Totul îl 
bucură: ivirea dimineţii și revărsarea serii, îimprimăvăra- 
rea și venirea toamnei, jocul razelor de soare şi vuirea 
vântului. Satul şi orașul, muntele ca și marea, reprezintă 
pentru poet lucruri vrednice de a fi cântate. la 

Iubirea. în lirica lui A.E. Baconsky, e o iubire împlinită, 
ce se traduce într-o euforie a simțurilor. Ceremonialul 
erotic se oficiază într-un cadru de orgii vegetale, (...) în 
ciclul «Seara eroică» (Fluxul memoriei). (...) 

Abandonând uneori contemplarea existenței in mani- 
festările ei palpabile, A.E. Baconsky își propune să se 
ridice în sferele cugetării. Ca poet meditativ, realizează 
însă o rară performanţă a superficialității. lată cum filo- 
zofează poetul asupra trecerii timpului: 


Trece vremea — anii trec pe rând, 
Alte versuri îmi răsar în gând, 
Altă iarnă bântuie prin șesuri, 
Viața poartă alte înțelesuri... (se) 


Punându-se, aşadar, în gardă împotriva tuturor facto- 


rilor exteriori și lăuntrici care ar putea să-i zdruncine 
echilibrul, poetul își face din natură un domeniu al păcii 

inalterabile. Toate poeziile izbutite ale lui A.B. Baconsky 
sunt «pasteluri» nu în înţelesul cuprins în definițiile din 
manuale, ci în sensul dezvăluirii biografiei morale. (...) 
Frecvența cuvintelor «e bine», «e frumos», spuse pe diferite 
tonuri, rezumă întreg mesajul liricii lui A.E. Baconsky: Cât 
e de bine să zărești tulpina / Cu sărutul de joc al petalelor!; 
"sau: Aici unde sunt / E atât de binel; S-adorm cu aceste 
flori e-atât de binel; E-atât de bine să trăiești aici! / E-atât 
de bine să rătăcești prin țară!; Frumos, era, Doamne! (...) 

„Drept consecinţă a concentrării interesului asupra lumii 
lăuntrice sau a contemplării naturii cu ochiul interior, 
imaginile poeziei lui A.E. Baconsky se disting prin funcţia 
lor mult mai sugestivă, revelatorie, decât plasticizantă. 
A.E. Baconsky creează peisaje al căror contur are ceva 
nedefinit, aerian, ceva «muzical» menit să sugereze undu- 
irile simţirii în care, ca în oglinzile mișcătoare ale unui 
fluviu, se răsfrâng chipurile realităţilor dinafară. Specificul 
peisajului, în poezia lui Baconsky este nedeslușirea. (...) 
Impresia de fantastic se realizează din plin, când poetul, 
prin confundarea regnurilor, atribuie animalelor însușiri 
vegetale Și invers, însuflețeşște forțele naturii ca și natura anor- 
ganică. În versurile lui Baconsky «pietrele respiră». (...) 

Nu cumva o asemenea îndrăzneață preluare a datelor 

realităţii obiective înseamnă abatere de la realism? Nu cred 
acest lucru. (...) Visul fiind în ordinea vieţii, exploatarea 
artistică a domeniului său e o cerință a realismului. Toată 
problema e de a nu rămâne la descripţia lumilor de vis, ci 
de a folosi această descripţie pentru luminarea unor înțe- 
lesuri ale existenţei reale. (...)”. (D. MICU) 


* 


Despre volumul Colocviu criti®?: „Alcătuit din piese de 
o valoare inegală, volumul exprimă totuși, în ansamblu, 
personalitatea autorului, capacitatea sa reflexivă, sensi- 
“bilitatea sa și mai ales atitudinea intransigentă de respin- 
gere a compromisurilor ideologice. Pe această linie, este 

concludent eseul din fruntea volumului Lirismul și contem- 
poraneitatea, eseu a cărui orientare poate fi concretizată 
în afirmaţia: «Lirismul nu este un arbore cu rădăcini aeriene. 
El are nevoie de solul fertil al contemporaneității». Adâncind 
ideea, autorul crede că a găsit cauzele îngustării orizon- 
tului tematic al poeziei noastre în anii trecuti, denunțând 
falsa contradicţie între contemporaneitate și sentimentele 
umane și discriminarea arbitrară între asentimentele cetă- 
ţenești și cele personale. (...) 

Când însă scriitorul lasă deoparte tonul oarecum doct 
de tratare a unei chestiuni și abordează calea apropierii 
nemijlocite, de obiect (...), cititorul volumului găsește o 
deplină satisfacţie. De situaţia aceasta privilegiată în volum 
se bucură mai ales paginile în care Baconsky vorbește 
despre opera lui G. Bacovia și poezia lui M. Beniuc. Același 
elan proaspăt, aceeași fineţe disociativă regăsim în cele 
două eseuri despre Maiakovski, într-o largă caracterizare 
a vastei opere sadoveniene sub titlul Elogiul epopeii noastre 
naționale și în prezentarea a două cărţi reprezentative 
pentru literatura noastră nouă, Florile pământului de Zaharia 
Stancu și Pasărea furtunii de Petru Dumitriu. Aceste ultime 
eseuri se impun prin concizia și prospeţimea notației. 

O cu totul altă eficacitate au însă însemnările grupate 
sub titlul Opinii, în care autorul are de multe ori aerul că 
luptă serios și imperturbabil cu aspectele minore și de 
mult depășite ale vieţii noastre culturale. Într-un articol, 
de pildă, atacă și preface în fărâme o poezie publicată de 
Vasile Iosif în 1954, în altul se ocupă de trei poeți anonimi, 
aparținând decadentismului dintre cele două războaie. (...)”. 
(CRIȘAN TOESCU) 


MARIA BANUȘ 


Volume publicate: La porțile raiului (1957) și Poezii (1958) 
(ediţie retrospectivă 1937-1957). impreună cu celelalte 

șapte cărţi sau plachete publicate după 1948 (Bucurie, 
1949; Fiilor mei, 1949; Despre pământ, 1954; București, 
oraș iubit, 1954; Tie-ti vorbesc, Americă!, 1955; Se-arată 
lumea, 1956, Versuri alese, 1957), poezia acestor ani con- 
solidează edificiul liric realist-socialist, chiar dacă radica- 
litatea tonalităţii poetice este corisiderabil bemolizată în 
volumul La porțile raiului. 

Era, de o bună bucată de vreme, în Meat axitieilor- ca 
în cazul autorilor fruntași (Beniuc, Petru Dumitriu, Titus 
Popovici, V.Em. Galan ș.a.) să se scrie ample cronici lite- 
rare, în una-două sau mai multe părți și numere de revistă. 
Este și cazul celor doi analiști literari de la Contemporanul 
și Gazeta literară, aplecaţi asupra noilor apariţii editoriale 
ale Mariei Banuș. 

Le reproducem, prescurtate. 

RADU POPESCU: „Masiv, compact și captivant - volu- 
mul de Poezii apare la exact douăzeci de ani de la apariţia 
primului, Tara fetelor (1937). (...) Am tot văzut, în ultimii 
ani, volume cuprinzând întreaga activitate a poeţilor intraţi 
în faza maturității și a consacrării (...) și îmi dau seama 
că Maria Banuș nu este chiar printre cei care au mers 
până la fundul acestei experienţe poetice. Ei i s-a părut 
că poate păstra din Tara fetelor mai mult decât au păstrat 
alţii din opere similare, iar dintr-un ciclu de «inedite sau 
publicate în reviste» între 1938 și 1946, încă și mai mult. 
E un real curaj, sau, cum spuneam mai sus, o concesie 
faţă de sine, o slăbiciune a amintirii și a trecutului? E, 
poate, în cazul Mariei Banuș și una și alta. (...) 

Maria Banuș, prin ceea ce a scris înainte de război, nu se 
găsea pe același drum cu, de pildă, Miron Radu Paraschivescu, 
Beniuc, Bogza, Sahia, scriitori realiști și chiar scriitori 
revoluționari. (...) Ea se număra, dimpotrivă, printre acei 
scriitori care, în anii fascismului și ai războiului antones- 
cian, dar mai ales după eliberarea ţării, au încercat, s-au 
străduit să se schimbe, să se înnoiască radical. A izbutit? 
A izbutit. I-a ajuns din urmă pe ceilalți, avem tot dreptul 
să ne mândrim cu ea. Dar cine ar putea recunoaște pe 

autoarea admirabilelor poeme Despre pământ, Tie-ți vor- 
besc, Americă!, La porțile raiului, și atâtor altele, cine ar 
-putea-o recunoaște, măcar printr-o frântură de idee, măcar 
printr-o cadență, (...), în versuri ca acestea: Mi-e inima 
` dulce ca o colivă / Cântecul ei, psalmodie, șerpuind asudat 
ca pe călduri, o șuviță, / s-a târât lipicios pe bucla dealului, 
(...). (...) Acest gen de poezie nu e propriu-zis ermetică (...), 
dar este influenţată, pe linia expresiei intortocheate, de o 
undă îndepărtată de ermetism. (...) 

Totuși, pentru că a păstrat măcar în parte această 
producţie, să ne minunăm de saltul extraordinar pe care 
poeta l-a făcut, într-un timp relativ scurt, de la o poezie 
de senzaţie (...) la o poezie majoră, de orizont foarte larg, 
de idei bogate de concepţie perenă şi unitară. (...) Două 
caracteristici par să fie fundamentale și durabile în această 
natură și în mod specific generatoare de viziuni poetice: 
senzualizarea și visul. (...) 

Maria Banuș a valorificat poetic senzualitatea sa natu- 
rală, la scara sublimă a feminității, treapta de soţie și 
mamă. (...) Maternitatea devine în poezia Mariei Banuș o 
temă esenţială și ia de la inceput forme în același timp 
vitale şi hiperbolice, o imagine demnă de Rodin. (...) Și așa 
mai departe, sentimentul iubirii și al maternității se arată 
înalt și rodnic, prin conţinutul său social și prin capaci- 
tatea generală de a se mula pe problemele concrete, poli- 
tice ale vieţii, atât ale vieţii zilnice, cât şi a celor mai vaste 
cuprinderi istorice. (...) 

Maria Banuș a reușit într-adevăr să scrie poezia feme- 
ilor și mamelor epocii de construire a socialismului. (...) 
E un merit, foarte important. Dar nu e singurul. 

În remarcabila poemă intitulată Patronul, scrisă, dacă 
nu mă înșel, în perioada naţionalizării (...) — poemă de 
mare forță demascatoare, îndemnând convingător la vigi- 
lenţă faţă de burghezia capitalistă (...). Reprezentantul 
capitalismului exploatator este văzut în lumină de coșmar, 
cu trăsături și detalii spectrale, ceea ce este specific visu- 
lui, dar corespunde perfect situației istorice a burgheziei: 

Din jüt adânc, din jilt pufos / S-a ridicat un domn verzui / 
Avea un frac de.mort luxos / Și ochii strânși de prea sătui. 
Ca în vis, cel crezut mort vorbește, dezminte înspăimântător 
moartea, (...), la care trebuie adăugată rostirea inumană 
calmă și potolit amenințătoare: El tace. Îl privesc cu ură. / 
Ochiu-i sticlește stins, pustiu. /Fracul, perfect ca tăietură, / 
Cuprins de-un tremur pare viu: / Nu-s mort, s-o ştii, / Par 
mort, dar nu-s. /Nici singur nu-s. Mulţi domni în frac /Mai 
au câte ceva de spus /Deși se-afundă-n jilț și tac. (...) 

În Despre pământ, reapare omul mort, spectrul fostului 
capitalist care reîncepe să vorbească și să se miște, ca în 
«vis», şi după ce și-a dezvăluit ura feroce și încă activă 
împotriva ţăranilor colectiviști, dispare, se topește pentru 
a continua «în viață» acţiunile sale clandestine. În Tie-ti 
vorbesc, Americăl, întregul apanaj de elemente umane și 
măreţe, împletirea cadrului planetar cu cadrul unei modeste 
căsuțe de muncitori, sentimentalul și familiarul sunt intro- 
duse și posibile, numai prin poarta visului: Acum, în cea- 
sul acesta de liniște, / când stai pe banca de lângă ușa 
casei tale... /deschide-se toate / luminii de vis ce pogoară. 
În sfârșit, La porțile raiului este integral scăldată în lumina 
paradisiacă a visului, e o «viziune», cu procesiuni solemne 
și cu muzică de imnuri. (...) Dar toate acestea se pierd, 
dispar, în simfonia generală a volumului care are o mare 
valoare poetică și o incontestabilă valoare revoluționară. 
Maria Banuș nu e numai o poetă-femeie, adică a mamelor 
şi a soțiilor, e poeta afirmării multilaterale a unei femei 
libere, luptătoare, creatoare. (...)”. 


x 


PAUL GEORGESCU“: „Volumul de versuri alese al Mariei 
Banuș, Poezii (1937-1957), s-ar fi putut intitula Descoperirea 
lumii sau, cu un titlu al său, Se-arată lumea. (...) «Poezie 
a setei de viaţă», scria Dumitru Micu într-un studiu cuprin- 
zător și plin de sugestii interesante. (...) 

Tara fetelor e o explozie a vitalității adolescentei care 

„descoperă o nouă zonă a lumii: dragostea. (...) Dar afară 

se petrec multe lucruri. Valuri mari și tulburi lovesc mica 
monadă. Fascismul, războiul nu cruţă nimic, dărâmă totul. 
E un moment de spaimă uluită, durere neințeleasă. Lumea 
opacă, dură, ostilă, te silea să o iei în seamă, să cauţi să 
o pricepi. E un moment scurt, dar decisiv, un teribil tra- 
umatism (Joc vechi, Apocalips, Scufundare, Sabat, S-a 
făcut întuneric etc. titlurile sunt concludente). (...) 

Se poate analiza în amănunţime procesul trezirii din 
coșmar, al limpezirii. E un proces de clarificare politică iar 
psihologic, de lărgire a perspectivei. Ideile partidului nos- 
tru au eliberat-o din coșmar, au smuls-o din microcosmo- 
sul angoasant. (...) Cu volumul Bucurie (1948), asistăm la 
o nouă explozie a vitalităţii poetei. E bucuria comunicării 
cu oamenii, (...) prin integrare în uriașa forță mondială a 
comunismului. (...) 

Descriind sumar o parte din evoluţia poeziei Mariei 
Banuș am vrut să subliniem (idee pe care am urmărit-o 
și în cronica dedicată lui Radu Boureanu) că însușirea 
concepţiei despre lume a clasei muncitoare de către scri- 
itorii noștri a fost o necesitate interioară, o necesitate a 
fiecărei conștiințe în parte, iar noua metodă de creaţie — 
realismul socialist - nu a fost impusă din afară (cum 
pretind denigratorii literaturii noastre) ci a fost soluția 
reală a unor probleme dramatice reale. (...) 

Se observa în poezia de început a Mariei Banuș exis- 
tenţa a ceea ce am numi (cu un termen folosit de un 
scriitor, dar în alt sens) spaţiu interior. (...) În afară există 
o lume opacă, dușmănoasă. | 

În creaţia nouă, viaţa interioară și exterioară se supra- 
pun, opoziţia subiectiv-obiectiv se anulează: scena vieții 
interioare e lumea iar lumea e o casă. Iar când poeta spune 
Eu, acest sunet unanim însumează dorințele forțelor cre- 
atoare: 


În brațele mele am legănat 
Pământul cu cerul și norii, 
Pământul cu țipătul nemângâiat, 

Copiii pământului i-am legănat, 
Întorși de la munci și osânde, 

Si duhul răscoalelor l-am alăptat 
În brațele-mi aspre și blânde. 
(Maternitate) 


Dacă, la început, lumea și casa se opuneau, în noua 
-etapă a creaţiei sale casa a devenit uriașă iar lumea a 
devenit casă pentru toţi copiii lumii. (...) 

Poezia de după Eliberare a Mariei Banuș este - în cea 
mai mare parte - o chemare la viaţă, la bucuria vieţii, o 
chemare la lupta pentru apărarea vieţii. Universul nu mai 
e misterios și îngrozitor ci simplu, clar, în tendinţele lui 
generale: 


La masa verde, faţă-n față, 
Cer unii moarte, alții viață. 
(La masa verde) 


Forța poeziei Mariei Banuș constă în faptul că lirismul 
său nu e doar o «autoexprimare» ci o identificare cu marea, 
invincibila forţă a socialismului. Dușmanul ei, — imperia- 
lismul, «patronul», e dușmanul vieţii. Socialismul înseamnă 
creaţie, burghezia dorește moartea: În câmp de scrum, în 
câmpul orb. Pe această linie: de neuitat Patronul, un «mort 
luxos» sau «fostul» din Despre pământ. Acest tip al duș- 
manului de clasă - numai neputinţă primejdioasă, venin 
dospit — e remarcabil realizat în ambele poeme. De altfel, 
întreaga poezie a Mariei Banuș - în ceea ce reprezintă 
valoarea artistică — e centrată pe opoziția fundamentală: 
viaţă — moarte, creaţie — distrugere, socialism - burghezie 
(antisocialism). (...)”. 

MIHAI BENIUC 


Volume apărute: 
+ Inima bătrânului Vezuv, 1957; 
+ Călători prin constelații, 1957; 
+ Meșterul Manole (comentarii, cronici literare, studii), 
1957. 


bad 


RADU POPESCU*: „Care a fost oare ultimul volum de 
versuri al lui Beniuc? Azimă? Și cât timp a trecut de când 
ne-a fost dat să ne ocupăm de el în cronica noastră? Acest 
diavol de om și de poet scrie cu facilitatea lui Ovidiu și e 
capabil să ne dea în fiecare an un volum de poeme, tinzând 
spre o bibliografie fluviu à la Sadoveanu. |... 

E în aspectul creator al lui Sadoveanu ca și al lui 
Beniuc, ceva din stabilitatea, din fixitatea arborilor, a 
arborilor ajunși la maturitate, care nu îngăduie ochilor des- 
coperirea niciunei neliniști. (...) Beniuc, ca și Sadoveanu, 
face parte din oamenii autentici, spre deosebire, de pildă, 
de Zaharia Stancu sau de Geo Bogza care se înscriu mai 
curând pe linia lui Arghezi, adică a oamenilor problema- 
tici. (...) 

Beniuc este un matur cu sufletul proaspăt, cu reacti- 
unea promptă și spontană, plin de energie, de poftă de 
luptă, de chiote și de strigăte. ga) 

În 1957 Beniuc invocă din ce în ce mai mult imaginea 
iubitei, într-o poezie din ce în ce mai suavă, cu totul lipsită 
de senzualitate. (...) În general, mi se pare că în cel mai 
nou volum al său, Beniuc se dovedește același poet viforos, 
optimist, luptător neobosit pentru poporul său, pentru 
ideile care-i sunt și care ne sunt scumpe, pentru idealul 
de fericire cuprins în opera de construire a socialismului. 
Mi se pare, în același timp, că el a nuanțat mult, că a găsit 
noi modalităţi de a comunica direct emoţiile pe care i le 

provoacă epoca și faptele contemporane. (...) O surdină a 
intervenit ușor asupra laturilor zgomotoase ale poeziei 
sale, dar o surdină care face să se audă mai limpede cum 
bate inima unuia din cei mai vii și mai generoși și mai 
puri poeţi ai noștri, așa cum se aude, prin nenumărate 
straturi minerale, bătând inima vulcanică a «bătrânului 
Vezuv».” 


æ 


PERPESSICIUS®?; „Inima bătrânului Vezuv reia, la capă- 
tul unei activități poetice de un sfert de secol și în ajunul 
unei jumătăţi de veac de existenţă, multe din temele, fie 
politice, fie sentimentale, ale culegerilor anterioare. Poezia 
lui Mihai Beniuc a mers în pas cu timpul pe care l-a reflec- 
tat în toate aspectele lui, de așteptări și nădejdi, de împli- 
niri și bucurii. «Toboșarul timpurilor noi», cum i-a plăcut 
să-și spună și cum a şi rămas în conștiința cititorilor, și-a 
asigurat cu proprie voinţă titlul de poet cetăţean, herald 
și rapsod al vremii sale, titlu pe care veacurile viitoare nu 
i-l vor tăgădui. i i 

«Cânte cine vrea despre garoafa roșie» mai zice într-un 
loc al eseului său despre poezie, Mihai Beniuc, lăsând să 
se înţeleagă că ar prefera poeziei de simboluri și viziuni, 
o poezie directă, luptătoare, în care verbul să se caţere, 
cum tot el precizează, pe baricadă. Și totuși, Inima bătrâ- 
nului Vezuv folosește din plin simbolul, de variate grade. 
Este în aceasta o lecţie din cele mai prețioase, pe care 
Mihai Beniuc o dă tinerilor poeţi, arătându-le și modele 
de poezie directă (Dar o seamă de cuvinte/ — Marșuri, cân- 
tece, lozinci — / Voi mai scri de-acum-nainte / pentru-un 
veac sau pentru cinci) și modele de poezie drapată cu odăj- 
dii de ceremonial, fie că e vorba de un cântec de iubire, 
sfios ca un ghiocel (Sub ochii ei), fie că e vorba de un poem 
politic ca Gelu și Tuhutum”. 

MIHAIL PETROVEANUS**: „Mihai Beniuc a mai tipărit 
un volum. Călători prin constelații este o carte în care 
numărul poeziilor integral valabile e inferior poeziilor 
slabe. (...) Să le reamintesc? Nu. [...) Există poeţi ca Beniuc 
la care procedeul este nerelevant. Beniuc este un poet de 
tip spontan și nu un artist cizelator. De aceea, intotdeauna 
versul urât, cacofonic se alinează la el lângă cel frumos, 
eufonic. Un poem ce debutează sau se încheie plat este 
promovat brusc de un snop de imagini, sau coagulat, 
într-o viziune centrală. Şi criticul trebuie să extragă mine- 
reul din radiu! 

Introducerea la Seara de 1 Mai la Pekin e o simplă 
declaraţie despre atmosfera festivă ce domnea în mulțime, 
iar finalul atestă că azi poporul însuș e-mpărat / Și pentru 
el a dănţuit lumina. (...) O singură imagine, da, una sin- 
gură, poate reabilita o strofă sau o poezie compactă, ternă. 
Într-o dedicație lui Lenin, există două versuri copleșitoare: 
Tu ne-ai schimbai Brumarul în Florar / Burgheza baltă-n 
fluviu proletar — care valorifică toată poezia. Nu scânteie 
în acest din urmă vers focul maiakovskian? Într-altă parte, 
Lenin este o lumină, în faţa căreia «popoarele se-nclină». 
Nimic deosebit. Dar observaţia de tip aforistic care precede 
comparația și care sună a vechi și misterios - caracter 
subliniat și prin impersonalul și dubitativul «cum se zice» — 
acordă obiectului, lui Lenin, măreţia cuvenită: Cei care 
pleacă lasă doar o umbră / Ce printre oameni, cum se zice, 
umblă. 

Războindu-se, cum face mereu, cu poeții apolitici, 
Beniuc își recunoaște și în Călători prin constelații misiu- 
nea de luptător. (...) 

Cu Stafeta marilor idei şi Purtând în suflet harta vremii 
noi, el cere viitorului să deschidă poarta, spre a croi cale 
liberă ideilor leniniste. Tânărul din Mihai Beniuc e nepo- 
tolit, vrea să grăbească instaurarea fericirii pe pământul 
țării sale și a comunismului pe întinsul globului, și chiar 
dincolo dacă se poate, în cosmos. E nevoie să-i strunească 
Pegasul, Maiakovski. Poetul sovietic îl trimite inapoi din 

stele pe sol, unde o parte din oameni suferă, iar cealaltă 
își construiește anevoios, dar spornic, libertatea deplină. 
Dialogul, respectiv, Discuţie dorită și neîntâmplată ca și 
Colocviu dur, discuţie între. poet și muză, sunt un mod de 
a-i indrepta pe artiști spre preocupările colectivităţii, ale 
poporului lor. (...) 

S-ar putea spune că Beniuc este patriot prin vocaţie. 
Beniuc nu dezvoltă temele actualităţii, le emană de la sine. 
Acest aspect e decisiv pentru aprecierea volumului Călători 
prin constelații. (...) Cum caută vânătorul vânatul, Beniuc 
caută dușmanul, spre a-l răpune. Impulsiv, agresiv, Beniuc 
este în același timp, prin rădăcinile țărănești și educația 
comunistă, un răbdător, ca un luptător încercat (...): Eu 
am răbdarea vântului și ploii... / Eu am răbdarea undelor 
ce curg. (...) Expresia continuității, a filiaţiei de sânge cu 
trecutul, poate fi o splendidă devoțiune păgână, sălbatică: 
Eu fruntea pe trepte mi-o plec / Pe-acestea, de sânge pro- 
fund /Muindu-mi obrazul întreg / Și părul cărunt. / Și rosu 
de am să mă scol / Un idol din timpi legendari / Priviți-mă 
ca pe un simbol / eroi proletari. Poezia Simbol merită să 
intre într-o antologie. (...) 

Au apărut, apar și vor apărea poezii ale unor confrațţi 
mai corecte, mai bine făcute, însă impersonale. Or, Beniuc, 
cel puţin prin ton, prin ce percepem între cuvintele sale, 
este el însuși. Poate fi inferior sieși, dar rareori, aproape 
niciodată altul”. i 


Alte comentarii: 

+ GEO ȘERBAN, Debutul lui Mihai Beniuc. În: G.L., nr. 2, 
10 ian. 1957 

e D.FLOREA-RARIȘTE, Călători prin constelații. În: Steaua, 
nr. 3, mart. 1958 

e M.PETROVEANU, Mihai Beniuc: „Inima bătrânului Vezuv”. 
in: G.L., nr. 25 (171), 20 iun. 1957 

+ S. BRATU, Poetul despre arta literară. Idem, nr. 47 (193), 
21 nov. 1957 

+ RADU POPESCU, Mihai Beniuc: „Călători prin constela- 
tii”. În: Contemporanul, nr. 4 (590), 31 ian. 1958 


RADU BOUREANU 


PAUL GEORGESCU" despre antologia Umbra stelelor, 
apărută în 1957: „Suntem adesea acuzaţi de a fi adoptat 
o metodă artistică - aceea a realismului socialist — care ar 
nivela poezia, anulând diferența specifică, originalitatea 
creatoare. Firește că poeţii nepoeţi, care au existat tot- 
deauna se mulează pe o școală sau pe un maestru și 
mimetismul lor cu aripi de curcan a dat mereu impresia 
de fabricat în serie. Dar niciodată, nici un curent literar, 
nici o metodă artistică, nu a fost judecată după subpro- 
ducția sa, ci după ceea ce înseamnă talent autentic. Or, 
la un talent care s-a manifestat și înainte de Eliberare, 
suntem în măsură să apreciem saltul calitativ în creaţie. 
Depășind vechile limite ale poeziei sale, Radu Boureanu, 
nu numai că și-a păstrat originalitatea artistică, tonul său 
propriu, virtuozitatea tehnică, ci le-a sporit. 

in noua etapă a poeziei lui Radu Boureanu se poate 
vorbi de o recuperare a istoriei. Poetul vremii fără timp, mitice, 
scrie numeroase poeme (volumul Sângele popoarelor, ciclul 
închinat «Festivalului din București al Tineretului» etc.) 
care sunt „momente politice» în adevăratul sens al cuvân- 
tului. Și cele mai multe dintre poezii, care răspundeau 
unei acute probleme politice, se recitesc azi, după un 
deceniu, cu sentimentul poeziei autentice, uneori antolo- 
gice. (...) 

E clar însă pentru toţi cunoscătorii poeziei lui Boureanu, 
că poetul nu a renunțat la nici unul din procedeele ante- 
rioare, care-i erau proprii. Ceea ce e nou — și aceasta este 

esenţial — este faptul că aceste procedee slujesc împreună 
unei idei centrale. Există o conexiune a procedeelor sub- 
sumate conţinutului: folosirea opoziţiei de culori, a nume- 
lor sonore, a cuvintelor cu savori auditive etc. (...) În 
depășita etapă a creaţiei sale, asemenea procedee erau 
adesea folosite autonom, fără legătură între ele și fără 
referire la sentimentul fundamental al poemului. (...) 

Analiza masivului volum Umbra stelelor (410 p.), exem- 
plificarea afirmațiilor făcute despre noua etapă, realist-socia- 
listă, a creaţiei sale, va forma obiectul cronicii viitoare”. 

„În dezvoltarea poeziei noi, realist-socialiste, Sângele 
popoarelor (1948) marchează un moment. Integrarea în 
istorie, depășirea unui eu mutilat, a unui lirism care nu 
se dorea decât propria lui expresie, devenise o necesitate 
internă a poeziei lui Radu Boureanu. (...) 

Așadar, poezia noastră — în ceea ce avea mai reprezen- 
. tativ — a trecut la o expresie directă, la o convertire a lui 
EU în NOI, s-a lăsat impregnată de istoric. (...) Căutând 
ajutorul filozofiei, poezia s-a orientat către marxism-leni- 
nism, singura concepţie care putea da un răspuns logic, 
convingător, problemelor presante ale realului, singura 
concepţie care ne putea ajuta să ieșim din golul sângeros 
în care ne azvârliseră aventurierii fascisti (...). (...) 

Cu Sângele popoarelor, Radu Boureanu continuă poezia 
sa anterioară. Dar aici suferința devine mânie și de unde 
poetul era dominat de evenimente, înfricoșat de bezna 
roșie a măcelului, istoria înţeleasă îl face să domine eve- 
nimentele, să vadă lucrurile în dezvoltarea lor ineluctabilă. 
(...) Radu Boureanu restituie poeziei sensul său antic în 
care aedul cânta în fața maselor fapte vitejești. Cu o solem- 
nitate dramatică, drapat într-o togă roșie și neagră, (...), 
poetul își incepe cântul ca o epopee: Atâtea tări pe glob și 
atâta sânge... E un leit-motiv dramatic: Atâtea suflete pe 
glob și atâta moarte... (...) De mult (exceptându-l pe Geo 
Bogza), nu s-a mai ridicat în literatura noastră asemenea 
voce domol profetică, de un dramatism teatral și un pate- 
tism oratoric. (...) Fiecare poem e o evocare a unei ţări, a 

luptei unui popor pentru pace și libertate. Radu Boureanu 
creează o imagine generală prin conexarea unor procedee 
care îi sunt familiare: aglomerarea de nume proprii cu 
sonoritate specifică, gesturi consacrate etc. Vechea Budapesta 
a grofilor e reînviată prin locurile comune ale castei: echi- 
paje, tarafuri, chefuri și alternarea între orgoliul ţanţoș și 
leșinătura sentimentală la zaiafet. Burghezul olandez (intr-o 
poezie care rămâne model al genului), trist și gras, minat 
de spleen, pofteşte — sub crucea morilor de vânt - calde și 
fecunde pământuri străine. (...) Culoarea roșie și neagră, 
poezie care se citește și azi cu aceeași satisfacţie, în pofida 
câtorva versuri goale, reușește să demonteze clișeul idilic 
al falsei democraţii din SUA. (...) 

Semnificativă pentru evoluţia liricii lui Boureanu ni se 
pare Vioara cosmică, poem ce închide volumul și care 
îmbină această viziune generală, vagă, cu aspiraţia sa 
pentru armonia universală, pură, cristalină și uşor duioasă. 
Lupta pentru pace - tema predominantă a poeziei sale — 
reprezintă tocmai dorinţa de a se elimina grabnic acest 
corp ostil vieţii, producător de suferinţe și catastrofe: aţâ- 
țătorii la război, «democraţii de carton», marii bancheri și 
armatori. Dușmanul de clasă apare la Boureanu ca o forţă 
malefică, diabolică și obscură, fără a cărei lichidare nu 
poate exista mult dorita armonie sonor-cristalină. (...) 

intr-o epocă în care defăimătorii noii noastre literaturi 
răspândesc felurite calomnii, am găsit interesantă analiza 
acestui moment al saltului calitativ care demonstrează, la 
un poet autentic, că adoptarea metodei realismului soci- 
alist a fost o necesitate profundă a scriitorilor și cititorilor; 
de asemeni, că noua metodă nu a estompat originalitatea 
creatoare ci i-a permis să se dezvolte deplin. Astăzi, în 
varietatea poeziei noastre, vocea lui Radu Boureanu răsună 
melodios și distinct”. 

NINA CASSIAN 


Celor șase volume anterioare de poezii: Sufletul nostru 
și An viu nouăsute șaptesprezece (ambele publicate în 
1949), Horea nu mai este singur (1952), Tinerețe (1953), 
Florile patriei (1954) și Versuri alese (1955), Nina Cassian 
le adaugă în acești ani încă două: Vârstele anului (1957) 
și Dialogul vântului cu marea (1958). Ambele au stârnit 
aprobarea unanimă a criticilor, autoarea fiind printre puți- 
nii poeţi demni de a fi popularizaţi prin paginile oficiosu- 
lui comunist. În cursul anului 1958, de pildă, numai cinci 
poeţi beneficiază de cronici literare în Scânteia: Victor 
Tulbure (1 februarie), Nina Cassian (12 aprilie), Marcel 
Breslașu (5 iulie), T. Arghezi (23 iulie) și Al. Andriţoiu (26 
octombrie). 

Să deslușim specificul noului lirism (cerebral? senti- 
mental? - ca să folosim determinativele criticii din vreme) 
al volumelor suscitate. 

ION VITNER“S: „Am văzut, în articolul anterior (Imaginea 
dinamică) modul în care lirica noastră actuală contrazice 
și anulează una din dogmele esteticii idealiste: viziunea 
statică a lirismului. O altă dogmă, cu mult mai periculoasă 
prin consecinţe decât prima, este aceea a incompatibilită- 
ţii dintre poezie și rațiune. 

La noi Maiorescu este susținătorul ardent al unei ase- 
menea atitudini. În O cercetare critică asupra poeziei române 
de la 1867 el stabilește contradicţia irezolvabilă dintre 
poezie («product al fanteziei») și rațiune (în sfera căreia 
intră știința, politica etc). Teoretic și implicit, Maiorescu 
este promotorul iraționalismului în artă. (...) 

A dispărut oare cu totul această prejudecată? Am sen- 
timentul că nu. Citesc recenzii închinate recentului volum 
de poezii al Ninei Cassian (Vârstele anului) și constat că unii 
confraţi opun poezia «cerebrală» din trecut, a poetei, actualei 
lirici de «sentiment», stabilind pe baza acestei opoziții și o 
deosebire de valoare, în dauna primei categorii. (...) 

Volumul Vârstele anului este excelent de fapt prin luci- 
ditatea introspecţiei. În acest volum Nina Cassian s-a 
eliberat nu din strânsoarea glacială a cerebralităţii, dar, 
mai curând, dintr-un mod de elaborare lirică improprie 
personalităţii ei poetice. (...) 

Încercări de a introduce lirismul în sfera iraționalului 
au fost extrem de numeroase în estetica idealistă. Dar este 
clar că introspecţia lirică devine imposibilă în absenţa 
rațiunii. Strălucirea sentimentelor, puterea lor emotivă, 
sunt efecte ale raţiunii. În Vârstele anului, Nina Cassian 
realizează un salt emoţional printr-o remarcabilă lucidi- 
tate analitică în complexitatea sufletului omenesc, al unui 
om al epocii noastre. Volumul excelent pe care ni l-a dăruit 
pare să argumenteze, în totalitatea lui, ideea că socialismul 
înseamnă un surplus de rațiune și sensibilitate umană. ear. 


bd 


GEORGETA HORODINCĂ*®; „Sub acest raport, poezia 
Ninei Cassian este o poezie bogată, plină de realitatea 
complexă a simțirii omenești, de la bucuria aprigă, la 
imperceptibila vibraţie a melancoliei, o poezie în care sunt 
antrenate un nemărginit dor de viaţă, trăiri multe și felurite. 
Poeta însăși mărturisește deschis această foame de viaţă, 
această dorinţă acută de a trăi cât mai mult, mai intens, mai 
profund, de a simți viața în tot farmecul ei (...) dulce-amar: 


Lacomă sunt. Mă ceartă asceții 

că parcurg pe nerăsuflate 

tabla de materii a vieții 

si că râvnesc și mi-e poftă de toate. (...) 


în ardoarea ei existenţială (nu existenţialistă!) Nina 
Cassian nu este o romantică. Fluidul liric este dens, mobil, 
scânteietor, poeta se avântă în dragoste, se supune patimei, 
(...), dar o luciditate de analist plutește peste toată poezia 
ei. (...) 

Nina Cassian este o iscusită poetă a dragostei. (...) Ce 
deosebire este, de pildă, între lirismul lui Mihai Beniuc și 
cel al Ninei Cassian? Alcătuirea acestei diferenţe ar fi utilă 
nu numai pentru cei doi poeţi, luaţi în parte, ci pentru 
poezia noastră actuală în general, deoarece ei reprezintă 
două tipuri, două modalităţi lirice bine precizate, care se 
dezvoltă pe aceeași rază ideologică și pe aceeași realitate 
umană și socială. [...) 

Mihai Beniuc este un permanent luptător. El dă cu 
barda, blestemă dușmanii, râde de neputinţa lor, se îngri- 
jește de colectivizare, îndeamnă mereu la activitate. Nina 
Cassian este mai atentă la sentimentele discrete ale omu- 
lui nou, la iubirea, la clipele lui de destindere, la farmecul 
ascuns al vieţii lui. Aceasta înseamnă că Nina Cassian nu 
este o luptătoare? Dar chiar considerând problema sub 
raport strict tematic, supoziţia e falsă. 

În acest volum este inclus, de pildă, și poemul amplu 
Cancerul lumii (...), o foarte subtilă satiră la adresa politi- 
cii militariste. Cred și Delimitări, cele două poezii care-l 
străjuiesc, una deschizând alta încheind volumul, ca și 
multe altele, încă infirmă, de asemeni, această ipoteză: 


Cred în pieirea inevitabilă a capitalismului 

‘cum cred în primăvară, în fructe și-n păsări, 
pentru că dezastrul lui e renașterea noastră, 

“a celor mândri și liberi, ! | 
și niciodată dezastrul n-a fost prezis mai temeinic 
decât aceștia, 
și niciodată lumea n-a fost mai dornică de renaș- 
tere 
ca acum. 

(Cred) 


Înseamnă oare atunci numai că Mihai Beniuc nu cunoaște 
dragostea, nu cântă simțămintele care au o realitate mai 
fină, mai subtilă? Nici nu este nevoie să mai arătăm nejus- 
tificarea acestei întrebări. 

Totuși, care e deosebirea, pentru că o deosebire este? 
Este numai o deosebire de tonalitate? Poate. Mihai Beniuc 
e mult mai vulcanic, Nina Cassian mai mult ardentă. Mihai 
Beniuc în special în poeziile sale îndreptate impotriva 
dușmanilor dinlăuntru sau din afara ţării, e mânios, ame- 
ninţător, blestemă și se înaripează! Nina Cassian eo natură 
care-și rezolvă simțămintele mai calm, deși cu ardoare. (...) 

Recentul volum al Ninei Cassian reprezintă o certă și 
bogată contribuţie poetică pentru literatura noastră actuală. 
Cu Vârstele anului poezia noastră își apropriază nu numai 
noi subtilități în analiza sentimentelor omenești, ci și o clară 
(...) polemică de discreditare a lirismului spectaculos”. 


* 


D. MICU“: „Impetuozitatea cu care setea de viață se 
exprimă în Imnul Ninei Cassian, este indiciul unei moda- 
lităti lirice orientată în sens invers celui urmat de poezia 
lui A.E. Baconsky. Idealul de fericire își găsește în Dincolo 
de iarnă și Fluxul memoriei, expresia în stare de calm, de 
pace lăuntrică imperturbabilă, într-un «otium» horațian, 
realizat prin evitarea întrebărilor devorante. (...) Nina Cassian 
nu se mulțumește să primească impresiile venite din lumea 
exterioară: analizează aceste impresii, își problematizează 
fiecare reacţie. (...) 

Autoarea Vârstelor anului se zbuciumă în căutarea împli- 
nirii visului, se sforțează să integreze visul în real. E o 
foame insaţiabilă de viaţă în versurile Ninei Cassian ce se 
traduce fie în expresii directe, ca în Rezolv unele ecuații: 


Ei, da, ce să-i faci? 

Mi-e foame, mi-e sete. 

Ca sunetul umblu prin lumea cea vie. 

Nu cunosc mersul pe îndelete nici sărutul pe datorie. 


Versurile Ninei Cassian exprimă un vitalism frenetic, 
deosebit de acela din Tara fetelor a Mariei Banuș, prin 

trăirea dureroasă oricum, a voluptăţii. (...) Nina Cassian, 
spre deosebire de Baconsky, reține cu predilecție momen- 
tele critice ale iubirii, sincerităţile sentimentului, dramele . 
lui. Leit-motivul este ne-împlinirea erotică datorată nepu- 
tinţei unuia din îndrăgostiţi de a se ridica până la înălți- 
mea celui mai delicat dintre sentimente. (...) 

"încă o dată: nu pretind a poseda o definiţie a sensibi- 
lităţii specifice epocii noastre și sunt conștient de absur- 
ditatea încercării de a rezuma psihologia oamenilor de 


- astăzi într-o formulă unică. Socotesc însă că acele senti- 


-mente și complexe de sentimente pe care le exprimă versurile 
Ninei Cassian și ale lui A.E. Baconsky aparţin neindoios 
unor largi categorii de oameni reprezentativi pentru peri- 
oada istorică în care ne găsim. Investigarea regiunilor 
umbrite ale sufletului, ca și revelarea trebuinţei de vis, de 
fantastic, este de bună seamă nu numai un drept al liricii, 
dar una din chemările ei. Greșit ar fi însă dacă s-ar încerca 
îndrumarea liricii noastre, în totalitatea ei, exclusiv spre 
fenomenele psihice de natura celor ce-și găsesc expresia 
în Vârstele anului, Dincolo de iarnă și Fluxul memoriei. 
Tocmai fiindcă sensibilitatea contemporană nu reprezintă 
un tot omogen, ar însemna să o trădăm dacă am profesa 
un exclusivism estetic în numele formulelor lirice așa 
numite «moderne» (...). Ar fi cu totul dăunător pentru dez- 
voltarea liricii noastre dacă ar resuscita tendinţa, existentă 
altădată, de a reduce funcţia poeziei la exprimarea senti- 
mentelor ce țin de activitatea obștească, caterisite fiind 
trăirile intime, dar tendința contrară nu e mai puţin pri- 
mejdioasă. Omul zilelor noastre caută în versurile poeţilor 
contemporani nu numai expresia zbuciumărilor interioare 
și a zborului capricios al fanteziei, ci — cu aceeași ardoare, 
sau chiar, în anumite momente, cu una mai mare - un 
însoțitor în lupta pe care o duce pentru a da întrupare 
concretă celor mai cutezătoare visuri”. 

PERPESSICIUS“8: „Nina Cassian ține de poezia de după 
23 August, chiar dacă debutul d-sale poetic se situează 
înainte de pragul acesta istoric. Însă de la debutul acela, 
de un hermetism baroc, ce se purta la vremea aceea, din 
La scara 1/1 și de care poeta s-a lepădat cu desăvârșire 
și până la poezia activă, cetățenească, militantă, fremătă- 
toare, chiar trepidantă, altoită pururi pe o activitate ca o 
aventură ce nu odată riscă să sugă și ultimul strop de 
sânge al unei teme, și să o vlăguiască, drumul e nu numai 
lung, dar de o sequenţă și o consequenţă ireproșabile. Mai 
mult decât o schimbare la față, se poate vorbi de o schim- 
bare în spirit, în duh, în esenţă. Căci fețele rămân totuși 
nenumărate, și ele îndreptăţesc să vorbim de virtuțile 
proteiforme ale poeziei Ninei Cassian. (...) 

În ce măsură, acum, și pentru a continua imaginea, 
trecerea prea bruscă, prea spontană, de la o formă la alta 
nu diluează puţin esenţa și nu derivă virtutea în virtuozi- 
tate, așadar într-un soi de automatism poetic, favorizând 
manierismul, iată ceea ce lectorul îndeobște va putea 
singur hotări trecând de la un ciclu la altul al volumelor 
sale, precum Tinerețe (1953), Florile Patriei (1954), inclusiv 
poezia d-sale pentru copii din Nică fără frică, unde pro- 
centul elementelor factice e încă mai preponderent. (...) 

Accentul de sinceritate (...) nu poate fi tăgăduit. El stă 
la temelia poeziei cetățenești a Ninei Cassian, tot el explică 
și un efort de amplasare, ca cel din poemul Cancerul lumii, 
în care Nina Cassian învie, la modul și timpul contimporan, 
tradiţia vestitelor șarje satirice ale lui Costache Bălăcescu 
(Fă-mă, tată, să-ți semăn) și George Baronzi (Zodia Racului), 
si, mai cu seamă, el ne convinge că fermitatea acestei temelii 
n-ar fi fost posibilă fără jertfa propriei sale inimi. (...). 

Vezi şi: 
e CONSTANTIN TOIU, Dialogul vântului cu marea. În: 
V.R., nr. 2, febr. 1958 Ă 


DAN DEȘLIU 


Volume apărute: 
e Cântec de ruină, 1957 
e Ceva mai greu, 1958 


I.D. BĂLAN“: „Poezia militantă, partinică, pătrunsă de 
un vibrant patriotism socialist, a înflorit în anii regimului 
democrat popular, sub pana celor mai buni poeți ai noștri. 
(...) Dan Deșliu și Victor Tulbure, alături de cei mai mulţi 
reprezentanţi de frunte ai liricii noastre, au rămas credin- 
cioși tradiţiilor unei poezii combative și partinice, iubite 
și apreciate de cititori. Spiritul polemic, împins până la 
vehemenţă uneori, din artele poetice prezente în volumele 
Cornul pădurarului de Victor Tulbure și Ceva mai greu de 
Dan Deșliu, privite în aceste cer oE capătă o sem- 
nificaţie specială. (...) 

Nu o dată, poezia cu profundă rezonanță de baladă a 
lui Dan Deșliu a fost întâmpinată cu neîncredere și osti- 
litate de un grup restrâns de «rafinaţi» care, în numele 
modernităţii, al inovaţiilor poetice, îi obiectau caracterul, 
așa-zis, vetust al formei, prozodia care urma experiența 
clasicilor și a folclorului și respecta logica bunului simţ. (...) 

Dan Deșliu n-a căutat niciodată inovaţia poetică în 
«manuale sau școli de poezie» nici în știința meșterilor 
«care jertfesc și sensuri și patimi unei rime» sau «a bolna- 
vilor de imagini de tot extravagante». (...) 

Bun cunoscător de poezie română și universală, poetul, 
când e vorba să-și mărturisească dascălii literari, îl numește 
cu mândrie pe cel mai vechi, pe cel mai bun, mai talentat 
și mai înțelept dintre ei, folclorul: 

Pe mine, dacă-i vorba — m-a educat un fluier, ca iarba să 
mă leagăn, ca viforul să șuier. (...) 

Volumul de versuri Ceva mai greu confirmă, o dată în 
“plus, combativitatea poetului, dăruirea sa luptei poporu- 
lui condus de partid, pentru împlinirea idealurilor revolu- 
ționare. (...) 

Varietatea mijloacelor de expresie nu e însă la el un 
produs livresc, confecționat după modă; ea se găsește in 
indisolubilă legătură cu bogăţia tematică a cărţii, cu concep- 
tia avansată a poetului asupra unor probleme fundamen- 
tale ale actualităţii, lupta pentru construirea socialismului 
și apărarea păcii. (...) 

Când subliniem caracterul inovator al cărţii lui Dan 
Deșliu ne gândim, firește, in primul rând la poeziile Formulele 
rachetei, Divizia noastră, Ceva mai greu, excelentul Cântec 
de ruină, Seara în port, Colt newyorkez, Dealul florilor — și 
eminesciana dar încântătoarea Edelweiss care, influențată 
de O, rămâi, descoperă totuși laturi cu totul surprinzătoare 
ale talentului său. (...) 

Ceea ce impune însă în mod deosebit volumul lui Dan 
Deșliu este, fără îndoială, acel puternic Cântec de ruină și 
acele patru poezii din Mic intermezzo transoceanic care 
constituie împreună, (...), o izbutită satiră anti-imperia- 
listă. (...) Dan Deșliu cultivă o poezie politică, eroică, stră- 
bătută de un vibrant patos revoluţionar. De aici tonul 
câteodată de retor, declarativ, expresia frustă, fără ara- 
bescuri inutile”. 


* 


AUREL MARTIN5: „Ceva mai greu ne relevă însă și alte 
înrâuriri, asimilate sau pe cale de asimilare: alături de 
tehnici şi reminiscenţe folclorice, intuim cu ușurință rit- 
muri și sintagme eminesciene (bunăoară, în poeme ca 
Meditaţii sau Evocare) ori categorii lexicale probând temei- 
nice lecturi argheziene (Cântec de ruină). (...) Preluând 
modalități de expresie clasice sau pe cale de a deveni 

clasice, el se străduiește să toarne, în tiparul acestora, 
frumuseți inedite, contemporane nouă, gânduri, simță- 
minte și puncte de vedere necunoscute altor epoci. Meditaţii 
ajunge să cuprindă, astfel, reflecţii actuale despre artist 
şi menirea sa socială. (...) Dan Deșliu a văzut cu ochii lui 
America și a contemplat îndeaproape New Yorkul (Colt 
newyorkez). (...) Poemul ce debutase printr-o imagine sati- 
rică a Americii contemporane, sfârșește prin credința în 
viitorul de aur, totuși, al poporului american. Ruina e în 
crepuscul. Prin Cântec de ruină, Dan Deșliu a atins alti- 
tudini estetice remarcabile, dezvăluindu-ne o vocație sati- 
rică de o forță rar întâlnită în poezia noastră contemporană. 
(...) New Yorkul, întrupare contemporană a biblicei Sodome 
fiind o «cetate a ruinii». Acestei cetăţi îi închină Deșliu 
recviemul său din Cântec de ruină”. 


Altă bibliografie: 
RADU POPESCU, Dan Deșliu: „Ceva mai greu”. În: Contem- 
poranul, nr. 29(615), 25 iul. 1958 


MIHU DRAGOMIR 


Având o oarecare experienţă a versificării din răstimpul 
interbelic, brăileanul Mișu Const. Dragomirescu devenit 
Mihu Dragomir, a parazitat și el fibra lirismului autentic, 
printr-o suită de scrieri - pe care le-am consemnat în 
anterioarele mele volume, cu conștiinciozitate (Prima șarjă, 
1950, Stelele păcii, 1952, Războiul, Tudor Vladimirescu în 
1954, Pe struna fulgerelor, 1955). Scriind despre evoluția 
poeziei lui Mihu Dragomir într-un context prestigios: la 
rubrica Pe drumul realismului socialist (rubrică rară și 
extrem de selectivă, de pildă în 1957 a avut loc două emi- 
siuni, despre Mihu Dragomir și V.Em. Galan") Dumitru 

Micu? demonstrează însă altceva, în acord cu concluzia 
din titlul rubricii. 

Mihu Dragomir și-a publicat în acest interval două 
volume de poezii: în 1957, Odă pământului meu iar în 
1958, Pe drumuri nesfârșite, ambele cu o slabă percepție 
analitică. Doar Radu Popescu, cronicarul fără har dela 
Contemporanul, care reușea să ridice la pătrat caducitatea 
și platitudinea discursului literar contemporan, scrie o 
cronică cu cântec. leșit din ternele lui comentarii și din, 
îndeobște, placida lui umoare - de care ne-am convins 
până acum, pentru că, vai, l-am menţionat prea îndeajuns 
dar n-am avut de ales: era de o sârguință egalată doar de 
Savin Bratu de la Gazeta literară, așadar R.P. amendează 
sever noua carte de versuri a lui Mihu Dragomir, Odă 
pământului meu care n-ar fi altceva decât „un ghid turistic 
versificat (...) cu idei mai toate de împrumut”, vădind 
„sărăcie de idei”, „beţie de cuvinte”, „platitudine extremă” 
etc. După două săptămâni criticul întoarce foaia, cum s-ar 
zice, și, stimulat de nedumerirea „câtorva cititori” medi- 
tează asupra literaturii patriotice, le împărtășește și lor 
despre sensul actual al patriotismului și-n urma „efortu- 
lui de limpezire” declară că volumul cu pricina este „O 
poezie patriotică amplă”, încheind cu o frază barocă, incât, 
pentru a câta oară? ne vine să-l chemăm, în scop profi- 
lactic, pe nenea lancu: „unde ești Caragiale cu condeiul 
tău cu tot?”. 

Dar să detaliem. nu înainte de a nota o observaţie: in 
1958, Contemporanul reintroduce o altă instanţă de opinie. 
rubrica Cititorii au cuvântul, care ocupa jumătate din pagina 
a doua, în fond o lecţie muncitorească, lecţia și nota mase- 
lor pentru care trudeau gânditorii și creatorii. 


E 3 


MIHU DRAGOMIR: „Odă pământului meu”: „Odă pămân- 
tului meu are schema unei descrieri geografice, de genul 
Tablou geografic de Geo Bogza, dar, în primul rând, fără 

nici un caracter concret, material, specific. Din șase capi- 
tole care cuprind şase înfățișări fundamentale ale patriei, 
numai primul are un nume propriu, Dunărea, celelalte 
intitulându-se generic, câmpii,. dealuri, munți, așezări: 
ultimul se numește Eu și face parte din elementele com- 
ponente ale patriei. Evident că nu așteptam și nu doream 
nici o hartă geografică rimată, nici un ghid turistic versi- 
ficats) „gi: TER? 

Primul rezultat: ideile sunt, mai toate, de împrumut, în 
sensul că sunt din cele care plutesc în aer într-un anumit 
moment și în raport cu o anume concepție despre noțiunea 
de patrie şi despre sentimentul patriotic, (...). 

Lucrul ar fi totuşi acceptabil, dacă poetul, lipsit de 
imaginaţie istorică, ca și de imaginaţie fantastică, fabu- 
loasă, nu ar îngrămădi nenumărate strofe pe o aceeași 
idee, pe o aceeași viziune, repetând-o în infinite variante 
verbale. În Dunărea ideea sau imaginea unică este că apa 
închide un imens tezaur istoric. Atunci «Orașe și galere» 
Și «spuză de arginţi» / bătuţi în largul lumii cu chipuri ară- 
toase, / găteli, schelete, arme, de-a valma dorm cuminţi / 
Șt-un tâlc străvechi le-ngroapă sub falduri mătăsoase. (32) 

Aceeași schemă stă la baza tuturor capitolelor. (...) 

Fiecare capitol stă, de asemenea, într-un echilibru foarte 
precar pe o singură imagine, de suprafaţă şi de subsol: 
câmpiile pe ploaia exterioară și pe germinaţia subpămân- 
teană; dealurile pe ciorchini de struguri și pe straturile de 
petrol, pe care poetul le numește podgorii întunecate, 
cărora «le da cep»; munţii pe piatra aparentă și pe depo- 
zitele minerale interioare. 

Al doilea rezultat deci este că toate capitolele sunt gro- 
zav de asemănătoare în ciuda elementului geografic diferit, 
și de o mare sărăcie de idei și imagini. Beţia de cuvinte 
este colosală, strofe după strofe și după cum toate capi- 
tolele sunt scrise absolut în același metru, cititorul e 
repede ameţit prin oboseală. (...) 

Amețţit el însuși de această oratorie, de ocolul steril dat 
subiectului, poetul ajunge firesc la imagini de-o absurditate 

sau de o platitudine extremă, semnul totalei gratuități a 
versului, a însușirii de cuvinte care răspunde cu orice preț 
celei mai neînsemnate dintre sarcinile poeziei: zidurile 
roșii ale unei case în construcție ne întâmpină «zâmbindu-ne 
boem»; Luceafărul roșu cântă un «cântec încomat», iar 
timpul în epoca «construcțiilor înnoitoare»... se măsoară 
cu același minutar / al hornurilor zvelte ţâșnite peste case. (...) 

E păcat, căci noi avem nevoie de o poezie patriotică cu 
înțelesuri noi, cu sentimente puternice, cu o limpezime de 
cristal”. (RADU POPESCU) 


x 


Literatura patriotică**: „După trecuta noastră cronică 
literară, privitoare la volumul de versuri Odă pământului 
meu de Mihu Dragomir, am avut regretul de a constata că 
am provocat unele nedumeriri câtorva cititori care ne-au 
dat dovadă de amiciție și de fidelitate, împărtăşindu-ni-le. 
Reflectând asupra lor, credem de datoria noastră a reveni 
și a solicita pe cititori în continuare. 

Stimulaţi neincetat de partid, scriitorii noștri au scris 
unele pagini remarcabile în care își fac loc sentimentul de 
iubire și de slăvire a patriei; în plus și tot prin asimilarea 
din ce în ce mai profundă și mai creatoare a concepțiilor 
clasei muncitoare, patriotismul este implicat în toate bunele 
creații literare ale zilelor noastre; el face parte din însăși 
componenţa realismului socialist. (...) 

Buna tradiţie a literaturii patriotice constituită de gene- 
rația și idealurile pașoptiste, tradiția Bălcescu - Russo — 
Alexandrescu - Bolintineanu - Alecsandri, continuată apoi 
de Eminescu, fusese întreruptă în pragul secolului XX, 
prin invocarea postulatului estetic al lui Maiorescu care, 
precum se știe, respingea ca antipoetică manifestarea senti- 
mentului patriotic. Fapt e că, de pildă, o mare operă poe- 
tică a secolului nostru, opera lui Arghezi, se prezintă, în 
preajma anului 1944, incompletă din acest punct de vedere. 
Arghezi a avut norocul, și l-a avut și literatura română, 

de a întregi monumentul său literar sub influenţa decisivă 
a înfăptuirilor și ideilor clasei muncitoare. (...) 

Am citat în cronica precedentă o serie de nume care 
: arată că scriitorii de azi au găsit fibra și sensul patriotic 
al creaţiei: în creaţia literară a intrat simbolistica actuală 
a patriei; literatura are un substrat și o orientare patrio- 
tică. Dar datorită realizărilor de până acum, după care a 
venit și recenta Odă a lui Mihu Dragomir, setea noastră 
de opere literare mai profunde, străbătute de fiorul adânc 
al sentimentului patriotic, a crescut. (...) Dar într-o epocă 
de mare elan patriotic și popular, cum este epoca noastră, 
sufletul colectiv cere mai mult: cere o literatură de chint- 
esenţă a tuturor temelor și activităţilor cetățenești. (...) 
Această esenţă este sentimentul patriotismului, este sen- 
timentul de patrie: (...) de patrie socialistă. (...) 

Socialismul restabilește unitatea patriei și identitatea 
patriotismului: socialismul purifică ambele noţiuni de 
ferocitatea șovinismului, de infatuarea naționalismului, 
de ticăloasa impulsiune războinică, le îmbogățește și le 
înalță prin sentimentul internaționalismului proletar, prin 
legea păcii, prin respectul liber și Emn pentru valorile 
naționale. (...) 

Patriotismul nostru, Siteib stelă socialist, pornește de 
la încrederea experienţei și de la mândria realităţii fără a 
uita trecutul, patriotismul nostru se hrănește mai ales din 
prezent, patria fiind o realitate amplu îmbogăţită cu ceea 
ce e nou, al zilelor noastre. (...) Patriotismul epocii noastre 
este dominat de omul contemporan și de faptele sale, nu 
de umbra istoriei sau de încremenirea geologiei. (...) 

Aceste idei n-au operat, desigur, cu toată claritatea în 
cronica noastră despre volumul lui Mihu Dragomir, cro- 
nică în care n-am subliniat îndeajuns și meritul acestuia 
de a fi încercat o poezie patriotică amplă. Recitită acum, 
după acest efort de limpezire, cititorul nostru va reconsi- 
dera el însuși ceea ce, din cauza unor stridenţe de argu- 
mentare, a putut — pe drept — apărea ca o nedumerire, 
pentru că alături de scopul care trebuie să călăuzească 

pe oricare critic și deci pe noi: acela de a stimula, printr-o 
poziție lucidă și pozitivă, creaţia literară care în centrul ei 
pune - dar profund reflectat și cu o amplă rezonanţă 
artistică - imaginea cea mai scumpă nouă, tuturor: a 
patriei noastre cele de azi în perspectiva strălucirii ei de 
mâine”. (RADU POPESCU) 


VERONICA PORUMBACU 


În anii 1957 și 1958 au apărut multe ediţii selective, 
de autor, „culegeri retrospective” cum mai erau denumite 
în vreme. Este și cazul volumului Lirice publicat în 1957 
de Veronica Porumbacu. Atari ediţii prilejuiau - cum s-a 
putut observa până acum- sinteze critice care, fiind scrise 
cam de aceiași comentatori, reluau, cu puţine cosmetizări, 
afirmaţii și idei vehiculate la apariţia cărților antologate. 
Eliminarea din textul analitic a pasajelor despre volume 
anterioare, pentru a' nu repeta informaţii menţionate în 
celelalte volume ale mele nu este o soluție, în condiţiile în 
care cronicarii erau prea puţin dispuși să compare și să 
cuantifice valoric eliminările și ineditele. Pentru că am 
consemnat an de an comentarii despre poezia Veronicăi 
Porumbacu, să vedem dacă opiniile a doi noi comentatori, 
G. Călinescu și Modest Morariu, consună sau nu, cu cele 
ale unui reprezentant al criticii oficializate — cu care vom 
începe demersul nostru monografic. 

SAVIN BRATU; „Liricele Veronicăi Porumbacu nu con- 
stituie un oarecare volum în opera poetei. Avem în faţă o . 
culegere reprezentativă din întreaga creaţie a poetei, din 
anii adolescenţei până în cei de azi, ai maturității. Aici 
sunt poezii din 1943 și poezii din 1957, selecţionate din 
volumele apărute sau din bagajul până acum inedit, pe 
parcursul anilor. Volumul actual dă posibilitatea aprecierii 
creației poetei în evoluția și în ansamblul său. (...) 

Eliberarea patriei din războiul fascist relevă izbucnirea 
vitalității înăbușite a adolescentei și trezirea la luptă pen- 
tru schimbarea vieţii. În 1945, poezia Veronicăi Porumbacu 
era un strigăt de exuberanţă a forței descătușate, dispo- 
nibile, gata să se pună în acţiune pentru scopuri gigantice 
(...). O poezie exprima această stare la optativ (Ecouri): 


Aș vrea să sparg obloanele, 

să năvălească înăuntru lumini nemaivăzute. 

Să mă urc în carul mare, și să-l mân, 

fără cai, pe cărări neștiute. 

Să îmbrăţișez toţi copiii de pe pământ. 

Să citesc toate cărțile ce-au fost scrise și sunt. (...) 


Anii aceștia (1950) indică orientarea definitivă spre rea- 
lismul socialist. Aici apăruse vestita poezie Mierla lui Ilie 
Pintilie, cântec militant, bizuit pe simbol. În volumul selec- 
tiv de azi, poeta reproduce un număr de poezii, reflectând 
diversitatea posibilităților încercate. Alături de Mierla lui 
Pintilie, câte un Cântec melodios de confesie sentimentală; 
o fabulă (Celui care nu are nimic de spus), o evocare filială 
cu tandrețe exprimată cuminte, tradițional (Doica mea) și o 
descripţie lirică a politehnicii muncitorești (Noi, cărturarii). (...) 

- Și în volumele următoare va continua dibuirea, străda- 
nia bine intenţionată, dar cu rezultate inegale. (...) 

Saltul poetic se realizează abia cu Generaţia mea (1955). 
Veronica Porumbacu a găsit calea excelentă a autobiogra- 
fiei lirice prin care se poate exprima sufletul unei întregi 
generaţii crescută în aceleași condiţii social-istorice, tre- 
cută prin război și izbăvită prin idealurile socialismului. 
(...) Piesa antologică a ultimilor ani mi se pare Destinul: 
Destinul mi-e să n-am nici un destin. / Destinul mi-e să port 
alte destine. / Un geam să fiu, strălimpede, străin, / Să vă 
vedeţi pe voi, privind prin mine. 

Și iată o artă poetică: Am avut o singură-a mea poezie: 
dragostea / și-o singură dragoste-a mea: poezia. / Una prin 

alta trăia: / doi brazi pe-o tulpină. / Când noaptea va fi 
peste mine să vină, / nu știu: suflarea îngemănată / va 
dura un an sau a zi? / Știu doar atât / că nici eu, nicio- 
dată, / nu le-am putut despărți. (...) 

Veronica Porumbacu riscă uneori să-și reducă orizontul 
la viața sentimentală. (...)”. 


x 


G. CĂLINESCUS: „încă pe când era studentă, Veronica 
Porumbacu îmi punea în mână supunând p > câ jude- 
căţii mele, file pline cu versuri. (...) 

N-am avut atunci răgaz să dau o spanta. Poeta mi s-a 
părut sensibilă ca o harfă eoliană pe care o poate face să 
plângă cea mai mică adiere critică. (...) 

Ceea ce vreau să demonstrez azi e calitatea artistică și 
spontană a unei poezii care, scrisă parcă pe mătase, este 
totuși de sus până jos o operă combativă, subiectele curente 
fiind oroarea de război, elogiul luptătorilor comuniști, salutul 
către femeia eliberată, viaţa în Uniunea Sovietică etc. Poeta 
e, temperamental, o vitalistă discretă cu simţurile foarte 
acute, dar fără brutalitate. În cutare poezie mai veche, 
contaminată probabil de panteismul ardelean, nota feminină 
și personală se afirmă îndată. Primăvara era semnalată 
astfel: S-au spart mugurii copacilor / N-am auzit zgomotul 
lor / Mi-au pleznit numai fata frunzele. (...) 

Am dat exemple de ordin fizic și psihologic, spre a stu- 
dia notele din care poeta, mereu pe baricadă, își compune 
cântecul ei de luptă. Cântând electrificarea prin detaliul 
aducerii stâlpilor pentru cabluri, senzaţia centrală e aceea 
a mângâierii: Pe lemn își plimbă mâna cărăușul / Cu dra- 
goste, cum mângâi un obraz. Însă nefiind lipsită de senza- 
ție (ce-ar fi poezia în pură frigiditate, ea fiind generalizare 
concretă?) poeta nu rămâne la ea și se înalță la idee: Ca 
trunchiul bătrân să fie azi / Cu altele asemenea împlân- 
tate / pe uliţă, ca umerii de brazi / Să poarte-acum luminile 
in sate /întâi a trebuit, cu mâini voinice / Ca Revoluţia să-și 

taie vad / Şi Lenin cu nădejde să ridice / chemare la asalt 
în Petrograd. 

Într-un poem, dnima pentru sănătatea lui, dragostea 

este evocată prin senzația băutului din palma bărbatului: 
Nici cupele de-argint nu-mi plac / nici auritele pocale / ci dintre 
toate cel mai drag / îmi e căușul palmei tale. În alt poem 
în care se vestește intrarea fetei împreună cu generaţia ei 
în lupta pentru democraţie, după dureroase încercări, 
“punctul de plecare, suav, este tăierea cozilor (cu senzaţia 
implicată de virilizare): Sub foarfece căzură două cozi / Ai 
încercat durerea asta vie / Când un făraș — nevrednic de 
rapsozi — / ŢȚi-adună urma ta, copilărie? / Și cozile sub 
foarfeci mi-au căzut / Cu părul scurt și veșnic agitată / Nu 
mi-am păstrat ușor, prin ce-am trecut / Și gratia copilei 
de-altădată. 

„Cât de traductibilă artisticește este ideologia în poezia 
noastră nouă, putem constata din această, pot să zic, 
încântătoare definiţie a Revoluţiei. (...) Un poem cu totul 
remarcabil este De vorbă cu tine, în care autoarea vorbește 
cu copilul de mâine. (...) De reţinut filozofia oglindirii: ceea 
ce spune cu rigiditate mintea, apa prin ondulaţie prinde 
nuanţa, ochiul viu interpretează, reconstituind viața. (...): 
Averea mea, de-o strâng, se risipește/ De-o dăruiesc, prin 
daruri sunt bogat; / e cast numai acel care iubește, / timpul 
pierdut e cel mai câștigat... / Ce pare veșnic, piere ades ca 
fumul / În tot ce nu-i, presimt ce-mi va fi dat / Și casa călă- 
toare imi e drumul: / timpul pierdut e cel mai câștigat. 

Evident că prin «timp pierdut» poeta înţelege trăirea în 
prezent, fără obsesia absolutului și a eternității versului 
«suveran» al lui Th. Gautier. (...) 

Nu-i de ascuns că adesea poezia Veronicăi Porumbacu 
suferă de o transparenţă exagerată, de lipsă de densitate, 
de descripţie diluată. Fluidul e impregnat în sol, nu gâlgâie 
într-o albie, evaporându-se la lectură. Însă am voit și de 
data aceasta să dovedesc că ideologia socialistă nu scoate 
pe poet din universul poeziei și dacă poemul nu este o 
spadă necruțătoare, mânerul lui e învelit în catifea și aur”. 

MODEST MORARIU”: „În corul atât de divers nuanțat 
ai poeziei noastre contemporane, Veronica Porumbacu face 
să răsune un cântec plin de autenticitate, de prospeţime 
și de farmec, care și-a câștigat repede admiratori fervenți. 
(d 

Gloriosul august 1944 aduce eliberarea și desferecă 
toate virtualităţile creatoare ale artiștilor noștri, iar anii 
care urmează produc în poezia românească o adevărată 
explozie de vitalitate, care marchează și debutul Veronicăi 
Porumbacu. 

A fost la început doar o descărcare de entuziasm necla- 
rificat din punct de vedere ideologic, în care bucuria de a 
trăi în deplină libertate se împletește cu clanuri generoase, 
afirmate pe un ton de frondă juvenilă: Aș vrea să sparg 
obloanele să năvălească înăuntru lumini nemaivăzute. (...) 
(...) (Ecouri, 1945) 

Cu o simpatică megalomanie tinerească, poeta se pro- 
clamă «cobzar pe la stelare hanuri» și se plimbă «la sub- 
suoară cu pământul cobză» (Da! 1946). (...) 

Versurile care urmează în ciclul Anii aceștia indică 
limpeziri definitive. (...) Este momentul în care a scris 
Mierla lui Ilie Pintilie, poem demn de paginile oricărei anto- 
logii. Însușindu-și principiile artei realist-socialiste și apli- 
cându-le în creaţia sa, poeta e capabilă acum de atitudini 
precise. Poemul Celui ce n-are nimic de spus atacă cu vervă 
satirică impostura și gratuitatea în artă: Noi, cărturarii, la 
rândul său, aduce o emoţionantă mărturisire a dorinţei 
de a cunoaște cât mai mult din adevărul vieţii şi de a 
răscumpăra astfel limitarea constrânsă a înaintaşilor: 

E-o sete în noi cum n-a fost în nici unii, și cu nimic n-ar 
fi de săturat: pentru părinți și pentru toti străbunii ce n-au 
putut să-nveţe niciodat! (...) 

Cu Mărturii (1951), poeta se desprinde și mai mult din 
sfera investigaţiilor autoscopice, orientându-se cu precă- 
dere spre poezia de imediată actualitate politică. (...) 

Prin Generaţia mea (1955), opera poetei se întregește 
cu cele mai bune creații, conturând un profil poetic cris- 
talizat pe toate planurile. (...) Cetăţeanul, părintele, îndră- 
gostitul și poetul se întâlnesc acum la aceeași încrucișare 
de drumuri: | 


Usucă-mi-se dreapta, de-aș uita, 

și Flacăra-n privire să se stingă, 

de n-am să lupt prin toată viața mea 

ca-n lume nici un prunc să nu mai plângă. (...) 


Desigur că pentru a ajunge la mijloace de expresie 
proprii, drumul nu a fost lipsit de ocolișuri și căutări. 
Contrastul dintre versurile de debut și cele de maturitate 
este frapant și vădește evoluţia poetei spre o artă despu- 
iată de efecte facile, (...) — evoluţie care se realizează (și 
faptul se cuvine subliniat) în măsura în care se desfășoară 
ascendent însuși procesul clarificării ideologice. Unitatea 
dintre fond și formă își găsește astfel o exemplificare con- 
cludentă. (...) Am putea spune, citind un vers din Ana de 
Noailles cu care are, de altfel, afinități prin această perce- 
pere senzuală a realităţii, că poeta «vine purtând într-insa 
mireasma dulce a lumii» — lumea noastră nouă, pe care a 
înțeles-o și cu ale cărei idealuri s-a identificat”. 


AUREL RĂU 


Toate revistele, cu excepţia Vieţii românești, au întâm- 
pinat analitic cel de-al doilea volum al lui Aurel Rău, 
Focurile sacre apărut în 1956, probabil spre sfârșitul anu- 
lui. Numeroasele recenzii din 1957, precum și încununa- 
rea acestuia cu premiul „George Coșbuc” decernat de 
Academia R.P.R., ne obligă să-l menţionăm în acest inter- 
val și context. 

Referinţe critice: 

+ RADU POPESCU, Aurel Rău: „Focurile sacre”. În Contem- 
poranul, nr. 7 (541), 15 febr. 1957; 

e G. HORODINCĂ, „Focurile sacre”. În: G.L., nr. 8 (154), 
21 febr.; 

+ BORIS BUZILĂ, „Focurile sacre”. În: România liberă, nr. 
3841, 13 febr. 

e ION OARCĂSU, „Focurile sacre”. În Tribuna, nr. 5, 10 
mart. | 

e MIHAIL PETROVEANU, Aurel Rău: „Focurile sacre”. În 
G.L., nr. 11 (157), 14 mart; 

+ VICTOR FELEA, „Focurile sacre”. În: Steaua, nr. 4, apri- 
lie. Reproducem o parte din ultimele două cronici lite- 
rare. 


x 


MIHAIL PETROVEANU: „Aurel Rău este un poet al lumi- 
nilor țării, al peisajului natural ori industrial. Constructorul 
socialismului adună «roze din fluvii și lacuri». Termocentrala 
de la Aricești alungă «buha nopţii» cu ropotul ei de săgeți 
scânteietoare; Și-ntr-o năvală albă dintr-o dată țâșniră — 
ale luminilor săgeți / Spre munti, spre cer. Zidarii ale căror 
schele împletesc o broderie de aur, sunt îndrumați să se 
înalțe spre soare, (...). Eroii trecutului (...), străjuiți de 
«neturburata stea», au o făptură luminoasă. Ciclul petro- 
lului, Focurile sacre, îl fascinează prin jocul misterios al 
focurilor subterane, înlănțuite în originale constelații: O, 
aș putea să caut pe câmp și să citesc / Atâtea rare forme, 
celebre constelații. (...) Viitorul iradiat de lumina socialis- 
mului, ia forma feerică a unui castel cu murmuri azurate / 
aprins mărgean și argint strălucitor. Ștafeta păcii, «torţă cu 
albă lumină», pare pasăre albă ce-și ia zborul de pe copa- 
cul veacului nostru. (...) Starea naturală a poetului, (...) e 
bucuria lină, plutitoare fără să fie vagă, temperată prin 
distanța pe care o pune între sine și obiectul admirat, și 
niţel poetizată sau caligrafică cum îi spune Radu Popescu. 

Atitudinea îl apropie de A.E. Baconsky ca și înclinația 
de a privi în timp fenomenele. (...) Lasă că aceste influențe 
obârșesc nu numai diñ Baconsky ci și din Geo Bogza pe 
“care Rău îl citează într-un motto al ciclului său petrolifer. 
Prezenţa lor nu este însă nici strivitoare și nici pusă pe seama 
vanităţii molipsitoare a conducătorului revistei Steaua, 
cum procedează Dan Costa, criticul, într-un articol din 
Viața românească nr. 6 intitulat Despre etica eroului liric 
şi... modestie, considera că formulele hiperbolice ale lui 
Baconsky gen: timpul mare al viselor de aur sau marea 
primăvară care vine, taina marii melodii a oamenilor aces- 
tor zile etc. sunt «alături de tot ce e exprimare pompoasă 
și pretențioasă... formă de manifestare a unui morb [...), 
cocoașa unei malformaţiuni spirituale». (...) 

intorcându-ne la Rău, observaţia similară care ni s-a 
impus și nouă, a luat în gura contractată a lui Dan Costa 
o amploare nejustificată. Fostul critic clujean vorbește de 
„vasalitatea” lui Rău faţă de Baconsky. Hipertrofierea este- 
tică a eului și implicit prestigiul lui Baconsky a lăsat însă 
urme tot mai slabe și, mai important, n-au alterat tempe- 
ramentul poetului nostru, iar orientarea celui dintâi către 
semnificaţiile eterne și universale ale noilor așezări a con- 
stituit un îndemn pentru o vocaţie de care poate altfel, 
Rău singur nu ar fi luat cunoștință. Cine citește ciclul Dintr-o 
nouă călătorie în Munţii Neamţului și are în minte versurile 
ulterioare publicate de autorul lor în revista clujeană își 
dă seama că Rău se desprinde de sub înrâuriri. (...)”. - 


* 


VICTOR FELEA: „De la primul său volum Mesteacănul 
(1953) până la Focurile sacre, Rău a străbătut o distanță 
uriașă, distanța de la improvizaţia retorică, exterioară 
fondului său afectiv, la poezia vie, personală, expresie a 
unei sensibilități creatoare. (...) 

Pornind de la datele exterioare ale poeziei sale, de la 
procedeele de tehnică poetică, se poate afirma că Aurel 

Rău mânuiește versul cu îndemânare și cu un simţ deo- 
sebit al imponderabilului. Nu are ezitări și nu lasă versul 
să se desfășoare la voia întâmplării; și dacă ţinem seama 
de enunţarea lui Oscar Wilde, anume că «fără spirit critic 
nu există nici o creaţie artistică demnă de acest nume» nu 
putem trece cu vederea tocmai discernământul critic, fin 
și selectiv care-i prezidează procesul de creaţie. El formu- 
lează cu claritate și cu multă concizie, emoția e mai ales 
sugerată decât spusă de-a dreptul. Tabloul de natură e 
conturat din câteva elemente. Aurel Rău dovedește matu- 
ritate, acea putere de a surprinde semnificativul, totul 
desfășurându-se în jurul acestui focar central. În cele mai 
multe dintre poezii există acest focar, fie ca imagine sim- 
bolică spre care converg toate liniile poeziei, fie sub forma 
unui vers neașteptat, revelator, ce dă adâncime și perspec- 
tivă. Rareori poezia lui are un relief egal de la început până la 
sfârșit. Limbajul său poetic e precis și plin de acuratețe! (...) 
Când Rău spune în poezia Vântul: 


„Hai, descrețiți-vă fruntea, gânduri savante! 
Urmaţi-l Vă cheamă. Ca să sosească atât de curat 
S-a-nsingurat pe aripile vulturilor, 

a tremurat cu întâile plante 
și gleznele fetelor le-a sărutat, 


limbajul acesta nu sună nici a Bolintineanu, nici a Coșbuc, 
ci presupune existența unor poeți de o factură diferită, 
(...). N-am putea preciza dacă aici e influenţa unui Whitman, 
Rilke sau Blaga etc., dar e evident că felul acesta de a se 
exprima nu poate fi străin de aportul pozitiv al poeților 
citați. La fel și poeziile Ploaia, O turmă de oi trece prin oraș, 
Mărul roșu, Impresie de toamnă etc., se înscriu în registrul 
acestui limbaj nou și, prin ele, Aurel Rău câștigă în origi- 
nalitate. (...) 

Peisajul liric al lui Aurel Rău este autentic și plin de 
prospeţime, numai rareori versurile nu acoperă o emoție 
adevărată. Dar citindu-l de la un capăt la altul, volumul 

Focurile sacre oferă destule prilejuri de satisfacţie și bucurie. 
Găsești în el o poezie strict contemporană care te impre- 
sionează, lăsându-te să simţi în același timp intima ei 
continuitate faţă de buna tradiţie a liricii românești. 
Ciclurile Focurile sacre și Dintr-o nouă călătorie în Munţii 
Neamţului sunt mai mult decât o pictură de peisaj. (...)”. 


VIRGIL TEODORESCU. 


EUGEN LUCAS: „Priceput în mânuirea uneltelor poe- 
tice, evitând cu succes unele dintre erorile artistice ale 
unora din confrații săi, și decis să dea o contribuţie efici- 
entă la lupta pentru construcţia socialismului și pentru 
apărarea păcii, Virgil Teodorescu ne apare totuși un poet, 
sub un anume și foarte important aspect, întârziat. Noul 
său volum de versuri, Drepturi și datorii, care, în foarte 
mare măsură, e consacrat tocmai problemelor poeziei, e o 
expresie directă a acestei întârzieri. 

Nu fără ostentație de adolescent, într-un șir de poezii 
risipite în cuprinsul întregului volum, Virgil Teodorescu 
iși reneagă trecutul suprarealist, imaginile pe care le-a 
scris cândva într-un indescifrabil alfabet «în litere chi- 
neze», spune dânsul). El regretă dureros faptul că lancea 
mi s-a frânt adeseori /in crunta bătălie cu oștile de mori, 
se vrea «groparul» vechilor sale naivităţi, al «acelor lacrimi 
reci» pe care le confecționa, al absurdului banal hrănit de 
reveria deprinderilor vechi, al durerii «făcută din nimic». 
Uneori autocritica emoţionantă prin totala ei sinceritate, 
e foarte severă. Poetul flagelându-se necruţător pentru 
trecutele sale greșeli, apreciază etapa pe care cu bună 
credinţă o crede depășită în ceea ce-l privește ca o «preis- 
torie», iar pe poetul preistoric care cânta cu glasul său îl 
pune într-o postură mai mult decât penibilă. Era un cer, 
pe-atunci, destul de scund, / Dar, oricât, nu-l ajungeam de 
toartă, /Și-aveam întotdeauna aceeași soartă: / Cădeam în 
smârcul de sub el, imund. 

Această continuă și dureroasă retrospectivă în temă nu 
e, mi se pare, nici o clipă un act gratuit. Autocritica e 
concepută de Virgil Teodorescu mai întâi ca un prim și 
foarte important act de autoeliberare, de fortificare sufle- 
tească. Și ea e urmată totdeauna de o chemare sau de un 
angajament. Astfel, poetul face o patetică — și din punct 
de vedere poetic foarte convingătoare — pledoarie împotriva 
evazionismului, pentru reîntoarcerea la viaţă: E otrăvit tot 
muntele. Nu. Nu. / Singurătatea e o vrajă oarbă, / Ca niște 
scorpii triste eu și tu / Ne-am devora, târându-ne prin 
iarbă /... Hai să fugim! Hai să fugim în oameni. El își vrea 
poemul «rostogolit ca fructele din pom», imaginile mucegăite 
de altădată, le dorește acum cu «miros de pădure, de umbră 
și de nor» (tot atâtea elemente sugerând, în locul putrefacţiei 
sau sterilităţii, viața, mișcarea și fecundaţia); fantezia și-o 
dorește dinamită, care să spargă «tunel prin rocile prea 
tari»; și nu-și revendică decât rolul de grădinar apărând... 
«floarea vieţii de ger și incendiu, de fluturii nocturni”. 

Și totuși, regretele, invitaţiile și angajamentele acestea, 
oricât de sincere și oricât de emoţionante ar fi ele prin 
substanţa lor și prin arta poetului, ni se par caracteristice 
pentru o etapă de mult depășită a poeziei noastre noi. 
Aceasta, cu atât mai mult cu cât, îndeobște, ele nu afirmă 
un punct de vedere polemic în raport cu anumite tendințe 
nesănătoase care se ivesc azi în poezia noastră, așa cum 
fac, bunăoară, artele poetice ale lui Mihai Beniuc sau 
Victor Tulbure. Regretele, invitaţiile și angajamentele aces- 
tea sunt caracteristice pentru etapa când - imediat după 
eliberare — poezia noastră se afla la o răscruce. (...) Ceea 
ce ne mulțumea atunci nu ne poate satisface însă în con- 
dițiile actuale, când imensa majoritate a scriitorilor, din 
toate generaţiile și de toate formațiile, a optat demult 
pentru principiul leninist al spiritului de partid în litera- 
tură și consideră poezia lor ca o parte integrantă a cauzei 
generale a clasei muncitoare. (...) 

Că Virgil Teodorescu este, sub un anume și foarte impor- 
tant aspect, un poet oarecum depășit, aceasta o demon- 
strează nu numai tematica depășită, ca atare «inactuală», 

a multora din poeziile sale, dar și procedeele artistice de 
care uzează încă și nu o singură dată. (...) E flagrant mai 
ales ermetismul unora din poeziile sale provenit fie din 
asociaţiile cu totul bizare pe care le stabilește uneori, fie 
dintr-un anumit spirit de frondă sau o tendinţă de a 
descrie stări sufletești eliberate de sub imperiul lucidităţii, 
de a halucina trăiri și peisaje. Iată cum arată chiar prima 
strofă a unei Ars poetica, în care autorul se dezice de tre- 
cutul său literar: Nisipul pare același / Eu însă l-am călcat/ / 
pe vremea când expozeul își topise / cu un surâs viclean și 
calculat / bolnavul trup, zbătându-se-ntr-un pat / făcut din 
cer și câteva abise. Câţi cititori vor putea descifra tâlcul — 
dacă am presupune că ar avea vreunul - al acestor ver- 
suri? (...) Se poate oare lăuda poetul că într-adevăr, în 
creaţia sa, obscurele imagini care au fost odată se lumi- 
nează astăzi ca sub un reflector? (...) 

Faza aceasta adolescentină, depășită de toţi poeţii noștri, 
trebuie neapărat și cât mai repede lăsată în urmă și de 
autorul volumului Drepturi și datorii, fiindcă — așa cum 
atât de frumos o spune el însuși: Și nu pieziș să mergem 
cu vorba și-napoi / Ci după orgoliul care măsoară / Avântul 
fără seamăn al vremurilor noi. Altminteri, decalajul dintre 
el și confrații întru poezie se va accentua şi mai mult! Și 
nu va avea îndreptăţirea să-i certe pentru păcatele lor mai 
mici, chiar când o face pe bună dreptate și cu talent, ca 
în Nerăbdare. 

Că Virgil Teodorescu e în stare să facă acest salt, să-i 
ajungă pe ceilalți poeţi și să se situeze pe cele mai înalte 
poziţii ale poeziei noastre militante, ne-o arată convingător 
nu puţine dintre versurile acestui volum. (...) Dar nu des- 
pre asta e vorba, fiindcă acum interesează faptul dacă 
poetul acesta dotat poate să desființeze handicapul de care 
vorbeam. Poate și trebuie. E dreptul, dar și datoria sa. 


CST 

CICERONE THEODORESCU 


Apariţii editoriale: 
«+ Un cântec din ulița noastră, ed. a Il-a, 1957 
e Oameni și dragoste, 1958 


ION VITNERSS: „Debutul lui Cicerone Theodorescu se 
situează (...) în cadrul romantismului tardiv al ghețurilor și 
zăpezilor eterne, inițiat de către Mallarmé. (...) La Mallarmé 
(sau la Ion Barbu, în literatura noastră, deși autorul Jocului 
secund este ermetic în alt sens decât poetul francez) se 
accentuează la maximum individualismul romantic (...). 
(...) Izolarea prin sentiment este însoţită de claustrare 
verbală. (...) Sub lespedea cristalină este o zbatere a vieții, 
un regret pentru avuţiile ei pierdute. Mai ales o astfel de 
notă tragică răzbate din versurile Cleștarului (1936). [...) 

Din Cântece de galeră se desprinde astfel un drum nou 
în evoluţia poeziei lui Cicerone Theodorescu, drumul elo- 
giului sincer pe care poetul matur îl aduce omului pur, 
copilului. (...) 

Identitatea cu spiritualitatea socialistă se manifestă din 
plin în volumul Un cântec din ulița noastră (1953). Tragicul 
sentiment al izolării (Nu am prieten nici un om era strigătul 
înălțat, printre altele, în Cleștar) este de domeniul trecu- 
tului. (...) Copacul din pădure simbolizează vitalitatea neţăr- 
murită a masei prin liberul circuit al valorilor și esențelor. 
Noţiunea de vetust e perimată, rănile individuale se vin- 
decă în contact cu remediul stenic al mulţimii și individul 
devine un receptacul în care răsună umanitatea: 


Pădurea nu-i de reci coloane! 

În frunza ei ie uiţi și zici că 
Sunt mii de inimi, milioane 

Și mări de capete se mișcă... (...) 

De aci încercarea poetului de a identifica valorile aces- 
tei colectivități în prezenţe concrete (Aișe, Cazan Dulgheru, 
sondorul Popa). Izbânda poetică este manifestă mai ales 
în direcţia purității feminine și infantile. (...) S-ar părea că 
Cicerone Theodorescu este maiakovskian în Certificatul de 
alegător și o astfel de aparenţă este îndreptăţită. Esenţa 
- liricii de tribun a lui Maiakovski o aflăm însă în rondeluri, 
nu ca influenţă, dar ca o corespondenţă etică tratată 
într-un mod personal. 

Ideea de la care au pornit rondelurile mi se pare exce- 
lentă. Creatorul lor ia o formă poetică fixă, specifică feu- 
dalităţii și începutului Renașterii franceze (sec. XIV-XV) și 
toarnă în tiparul ei ritmic spiritualitatea socialistă. (...) 
Dintr-o pornire de umanism socialist, poetul a luat condeiul 
«nu o spadă», El este îndreptat nu împotriva «dușmanilor 
amari», ci a Oblomovilor, a celor rămași în coadă, a pur- 
tătorilor tuturor rămășițelor mentalității burgheze. (...) 

Din mulţimea caracterizărilor morale, cuprinse în ron- 
deluri, se ridică un fierbinte elogiu închinat eticii socia- 
liste, din partea aceluia care cândva a rătăcit dramatic 
prin nesfârșite spaţii glaciale: 


Să nu te uiţi cu ochi de gheață 
La om, la munca lui, la lot... 
Nu-i preșul tău și nu-i un ciot, 
„Nici nu-i mașină fără viață. [...)” 


VICTOR TULBURE 


Circumscrisă liricii combative, patriotice, poezia lui 
Victor Tulbure face parte din paradigma sonoră, trompe- 
tist-lozincardă, afină cu creațiile lui Dan Deșliu, Eugen 
Frunză, Ștefan lureș, Al. Andriţoiu, Ion Brad ș.a., fiind în 
același timp la fel de atentă, fecundă și promptă la comanda 
socială ca și creaţiile acelora. 

Cornul pădurarului (1957) este a opta carte a lui Victor 
Tulbure după debutul din 1948 (Vioara roșie). Să-i luăm 
temperatura, apelând la termometrul criticilor din vreme. 


x 


MIHAIL PETROVEANU®.: „Victor Tulbure a fost și este 
un patriot neocazional. (...) România e o gospodărie unică, 
împodobită ca de sărbătoare, totdeauna ospitalieră și pen- 
tru ai săi și pentru străini; e o grădină fermecătoare și 
fermecată, cu aparenţe de basm blând. (Nu o dată o numește 
Ileana Cosânzeana). (...) 

Ca un pădurar sună din corn (de fi, și titlul volu- 
mului) dar trebuie să avertizeze pe ceilalți pădurari asupra 
încercării «lupilor» de a ieși din «văgăunile» unde se ascund. 
Foarte vigilent, poetul poartă pușca pe umăr - chiar când 
întârzie la iubită — având pregătit și un paloș ascuțit împo- 
triva vrăjmașilor, ca armă mai potrivită pentru străjuirea 
Cosânzenei care este ţara. Caracteristic e că și dragostea 
are un nimb patriotic. Locurile de întâlnire și le fixează la 
izvor, în poiană, într-o casă țărănească. [...) 

Patriotismul nostru, însumând tradiţia, nu poate fi 
redus la tradiţie. Socialismul i-a injectat o substanţă nouă. 
Patria, astăzi, este și geografie și virtuți. patriarhale și 
costunie populare, doine, fluiere, mioare. În primul rând 
însă este luptă pentru socialism. (...) Țara socialistă o 
clădesc muncitorii, odată cu țăranii, călăuziţi de comu- 
niști. Peisajul se modernizează, locuitorii ei sunt contem- 
porani cu știința. Poetul este recunoscător partidului că 
i-a «turnat în piept dragoste de ţară». Nu e semnificativ 
însă că dragostea la el este asociată mai totdeauna cu 
bunii mei, suind cu țundra-n spate / Turme de miori pe guri 
de rai? Nu zic, el își precizează, la intervale, solidaritatea 
cu urmașii lui Roaită și cu «cei în salopete», se socotește 
poet al clasei muncitoare, dar la un mod în care astfel de 
declaraţii se dizolvă pe tapetul trandafiriu, bucolic, al 
inspiraţiei sale, cum i-au arătat (...) și alţi critici, înaintea 

mea (vezi cronica lui Paul Georgescu în România liberă și 
Ion Oarcăsu în Tribuna). (...) 

De aceea nu prea credem că țăranii întruniți la Constanţa, 
de exemplu, se regăsesc pe de-a-ntregul în viziunea lui 
Victor Tulbure, idilică. (...)”. 


x 


AUREL MARTINE!: „Trecutul închide în filele sale noia- 
nuri de vise și lupte cărora omul zilelor noastre, călăuzit 
de flamura socialismului victorios, le-a dat materializare 
superioară, deplină, înfăptuindu-le definitiv. Elogiindu-i 
pe purtătorii de odinioară ai acestor vise, pe militanţii 
neînfricaţi pentru progres, Victor Tulbure elogiază, de fapt, 
ca și Mihai Beniuc, prezentul. (...) 

Dimensiunea aceasta e traductibilă printr-o idee pe 
care am putea-o concretiza astfel, apelând la poezia încor- 
porată în volumul antologic Poet și ostaș, tipărit la Editura 
Militară (...): Bălcescu, dorobanţii căzuți la Plevna, miile 
de plugari răsculați doborâţi de gloanţele oligarhiei bur- 
ghezo-moșierești la 1907, comuniștii uciși de ocârmuirea 
celor avuți și jecmănitori etc., cu toţii au purtat steagul 
unor revendicări de substanţă, cărora abia anii puterii 
populare le-au dat rezolvarea dorită de milenii. (...) 

Din şirul de versuri ce s-ar cere reprodus și comentat 
(o menţiune deosebită merită ciclul închinat memorării 
câtorva momente din cel de-al doilea război mondial), 
ne-am opri mai cu seamă asupra acelor poezii în care e 
subliniat sentimentul de recunoștință purtat de poporul 
nostru ostașilor sovietici eliberatori. Vișinul lui Vania, 
Întâlnire sub vișini, Moşul, iapa, o scrisoare, Tiorkin şi-ncă 
o-ntâmplare sunt, de fapt, creaţii intrate de mult în con- 
știința cititorilor. (...) 

Tulbure e, de altfel, un artist în creaţia căruia partini- 
tatea comunistă răzbate mereu pe primul plan, traducând 
estetic, în forme variate, mărturisirea înscrisă programatic 
în poezia Am să fiu... 

Eu rămân în primele tranșee: 
Mi-s acolo laurii și locul. (...) 

Dar de-i dat să fiu poet de clasă, 
Am să fiu al clasei muncitoare. 


Tulbure concepe, de altminteri, poezia numai ca expre- 
sie a celor mai nobile și patriotice idealuri, poetul adevărat 
nu poate fi, în zilele noastre, decât în luptă. E ceea ce 
formulează artistic și în poemul Versuri în coloană, când, 
pornind de la un vers maiakovskian (Mă dărui ție, clasă 
în atac) se adresează detașamentului de avangardă al celor 
ce muncesc: | 


Nu-ntreb din câte, cât îmi este partea 
Si-n foc m-arunc. Pe viaţă-i încleștarea! 
Sub steagul tău ce nu cunoaște moartea 
Poemelor le strig: 

incolonarea! 


Cartea tipărită de Editura Militară (...) poartă pe copertă 
o emblemă simbolică, o liră și o armă, plasticizând esenţa 
militantă a atitudinii poetice a lui Victor Tulbure, «poet și 
ostaș» al patriei socialiste, prezent în actualitatea cea mai 
vie a epocii noastre, așa cum îl dorim și de acum înainte”. 


* . 


I.D. BĂLANS2; „Ceea ce spunea odată Lamartine despre 
Homerul provensal Frederic Mistral, arătând că sub pana 
poetului țăran din satul Meillane «o ţară a devenit o carte», 
s-ar putea spune - desigur exagerând puţin - și despre 
Cornul pădurarului a lui Victor Tulbure, mai cu seamă 
dacă-l privim în strânsă conexiune cu volumul Lauda 
patriei (...) 

Prin poezia sa patriotică în care se încheagă într-o 
unitară armonie dialectică, chipurile unor veacuri eroice 
din trecutul mai îndepărtat sau mai apropiat de zilele 

noastre, cu prezentul în care oamenii construiesc o lume 
nouă, poetul sugerează plastic însuși mersul istoriei popo- 
rului nostru spre socialism. Există o continuitate a luptei, 
a jertfei celor umiliti și exploataţi, un fel de ștafetă a gene- 
raţiilor în permanentă goană după mai bine, după fericire. 
Ideea aceasta, atât de frecventă în poezia lui Victor Tulbure 
(vezi Barda, 1907, Pe dealul Plevnei) se realizează mai ales, 
într-o imagine artistică unitară și emoţionantă, în poezia 
Sub steag. Ca pe-o peliculă de film, în care vibrează un 
puternic lirism, poetul rememorează, în momentele ei 
esenţiale, istoria de lupte și suferinţe a strămoșilor, trași 
pe roată la Belgrad, fremătând în clocot revoluţionar la 
Islaz, uciși în nouă sute șapte sau împușcați în treizeci și 
trei. Corelaţia dintre trecutul eroic și prezentul socialist 
ne apare astfel organică și firească. (...) . 

Partidului, ca împlinitor al unui vis de fericire nutrit de 
veacuri, ca educator al patriotismului socialist, poetul îi 
închină versuri de o cuceritoare sinceritate: 


Și-s oștean sub steagul tău de pară 
ȘI-L urmez la bine și la greu, 

Căci fierbinte dragoste de țară 
mi-a turnat în piept, partidul meu! 


(...) Poate cea mai izbutită piesă din volum, cea mai 
densă și mai profundă, capabilă să ilustreze de minune 
calitățile remarcabile ale poetului, este poezia autobiogra- 
fică Douăzeci de ani. (...) 

Dar în Cornul pădurarului nu mai e vorba de o influență 
vizibilă, oarecum exterioară a folclorului. (...) E în lirica 
lui Tulbure o anumită sfătoșenie fermecătoare, care n-are 
nimic comun cu încrâncenarea tradiționalistă; stăruie 
peste tot o omenie de esență populară, care dă creaţiei 
sale un remarcabil profil poetic. (...) 

Expresie directă a dragostei de patrie și popor, poezia 
lui Victor Tulbure, străbătută de un cald umanism socia- 
list, închide deopotrivă în ea ura neimpăcată impotriva 

dușmanilor și a trădătorilor de țară. La groapa unui trădător, 
poetul rostește un blestem greu, plin de mânie și indig- 
nare, în spiritul celor mai izbutite blesteme folclorice. (...) 

Volumul lui Victor Tulbure nu întrunește o prea mare 
varietate de teme, de unde la lectură dă o oarecare impre- 
sie de monotonie. (...)”. 

Priorităţi și performanţe sau despre 
condiția romanului realist-socialist 


Înainte de a aborda tema titulară, să panoramăm o 
parte din apariţiile editoriale din acest răstimp, exclusiv 
proza de aventuri, science.-fiction-ul și debuturile. 

Proza contemporaneităţii: 

În 1957: Nicuţă Tănase, Derbedeii (povestire); T. Mazilu, 
Galeria palavragiilor (proză scurtă); Sidonia Drăgușanu, 
Jurnalul Aurorei Serafim (roman); Ştefan Luca, Lala (proză 
scurtă); Ioan Grigorescu, Cinema Madagascar (schiţe); 
N. Jianu, Drumul spre cer (nuvele); Francisc Munteanu, 
Statuile nu râd niciodată şi Fericitul negustor (romane); 
leronim Şerbu, Hoţul (nuvele); Șerban Nedelcu, Furtuna 
stârneşte valurile (roman): Dionisie Şincan, Ceaunul lui Ali 
(schițe); Al. I. Ștefănescu, Omul de pe Catarg (proză scurtă). 

În 1958: Titus Popovici, Setea; Petru Vintilă, Liniştea 
vieții (nuvele); Alecu Ivan Ghilia, Cuscrii (roman); Nicolae 
Deleanu, Nedeia din Poiana Miresii, roman, vol. 2; Remus 
Luca, Cămașa de mire (proză scurtă); Mircea Șerbănescu, 
O fată din cele multe (roman); H. Rohan, Nici o moarte nu 
e bună; Letiţia Papu, Sub arșița verii (roman); V.Em. Galan, 
De la potop încoace (nuvele). 

Proza istorică sau socială (proza de război, de radiogra- 
fiere a societății interbelice etc.) este net precumpănitoare 
față de segmentul anterior. 

În 1957: Eugen Barbu, Groapa; Victor Eftimiu, Pe urmele 
zimbrului (povestire); Otto Franz Jickeli, Din cartierul 

Grosse Bach (roman); Ion Istrati, Din neagra țărănie;, Aurel 
Mihale, Nopti înfrigurate (povestiri); Dominic Stanca, Roata 
cu șapte spite (povestiri); Sanda Movilă, O vară la Șipotul 
Fântânilor (roman); Al. Sever, Cezar Dragoman (roman), 
2 vol. și Regele, spionul și actorul (nuvele); Francisc Munteanu, 
Hotel Tristete (roman); Georg Scherg, Unde nu-i stăpân, 
nici rob (roman); Mihai Novicov, Povestiri despre Doftana; 
I. Peltz, Max și lumea lui (roman); Francisc Păcurariu, 
Furtună sub Detunata (proză scurtă); Szemler Ferenc, Muntele 
cu trei cocoașe (roman); Henriette Yvonne Stahl, Voica 
(roman); Dumitru Almaș, Făclia s-a aprins (roman). 

În 1958: Eugen Barbu, Oaie și ai săi (nuvele); Stefan 
Popescu, Premieră de gală (proză scurtă); Sergiu Dan, 
Taina stolnicesei (roman); Francisc Munteanu, Cerul 
începe la etajul 3 (roman); lon Dongorozi, Vâltori, vol. 1; 
Al. I. Ştefănescu, Să nu fugi singur prin ploaie (roman); 
Zaharia Stancu, Rădăcinile sunt amare, 4 vol. | 


x 


Vom urmări în acest capitol o parte din opiniile care 
s-au vehiculat în vreme despre specificul prozelor expo- 
nențiale ale realismului socialist. Analiştii încercau, pe 
fundamentul câtorva scrieri consacrate, capodopere ale 
genului, îndeosebi romane (Moromeţii, Bărăgan, Străinul, 
Cronică de familie și alte câteva), nu numai să elaboreze 
o teorie a noului tip de roman, conceput în limitele este- 
ticii marxiste, dar să și răspândească această experiență, 
în scop emulativ. 


v 

Despre creaţie și analiză 


Comentând cele două distincţii ale lui Ibrăileanu: 
roman de „creație” şi roman de analiză, Vera Călin! demon- 
strează că proprie realismului socialist ar fi o formulă 
romanescă ce îmbină cele două tipuri de roman: 

„Ibrăileanu echivalează termenul «creaţie» cu cel de 
comportism. (...) Fireşte, în epoci de mare tumult social, 
cum este cea pe care o trăim astăzi, romanul devine cu 
predilecție creativ. (...) Dar cele două tipuri - cel analitic 
și cel creativ — nu există în stare pură. Şi-apoi în romanele 
cu tematică stringent actuală și socială, analiza psiholo- 
gică — devenită scop în sine în literatura psihologizantă — 
nu se face «în vederea stărilor de suflet pentru ele însele, 
ci în vederea rezolvării problemei» (G. Ibrăileanu: Creaţie 
și analiză. Studii literare, p. 6). (...) 

Alternarea planului social cu cel psihologic este speci- 
fică oricărui tip de roman, fie el de creaţie sau de analiză. 
Transparenţa comportărilor îngăduie acest lucru. Alegem 
un exemplu din literatura noastră. În episodul Salata din 
Cronică de familie autorul nu folosește nicăieri (...) analiza 
psihologică pentru pătrunderea în conștiința personajului. 
Și totuși, după ce sfârșim naraţiunea, rămânem cu impre- 
sia că ni s-a dezvăluit o conștiință umană profund fră- 
mântată. (...) 

Există scriitori care preferă să meargă cu «obiectivita- 
tea» cât mai departe. (...) Nu vrem să spunem că Francisc 
Munteanu nu e adept al psihologiei comportamentului și 

nici că face behaviorism fără să știe, dar e vădită predi- 
lecţia romancierului pentru expunerea faptelor nude și 
evitarea comentariului. (...) Din înclinarea spre «obiectivi- 
tate» provine și pasiunea romancierului pentru faptele 
pitorești. (...) Colecţionarea de fapte poate da culoare și 
varietate naraţiunii, dar poartă în sine germenul simplifi- 
cării și chiar al desființării vieții morale a individului uman. 

Un reproș adus adesea și, nu o dată, cu îndreptăţire 
unor romancieri ai noștri de astăzi vizează capacitatea lor 
de a însufleţi mai convingător personaje ale trecutului 
decât pe eroul afirmativ al zilelor noastre. Un roman recent 
apărut, Fetele lui Barotă de Cella Serghi, ne foloseşte spre 
exemplificare. (...) 

Un roman ca Moromeţii de Marin Preda dovedește eloc- 
vent raportul de reciprocitate în romanul actual, dintre 
analiză psihologică și înfățișarea realităţii sociale. E greu 
de închipuit ce ar deveni conflictul romanului, fără realismul 
psihologic desfășurat de autor. (...) Fiindcă rezultatul unei 
desfășurări obiective a legilor societăţii capitaliste, trage- 
dia intimă a lui Moromete vădește din partea autorului 
tocmai adânca înţelegere a acelor fapte obiective. După 
ce, pe parcursul romanului, asistăm la complicata strate- 
gie sufletească a personajului, care se înverșunează să 
mai spere; (...) după ce asistăm la căderea lui în capcană, 
la spulberarea speranţei, că «această lume de negustori, 
perceptori și jandarmi, această orânduire care avea undeva 
un parlament, ziare și legi putea fi o orânduire dreaptă», 
de abia după aceea realizăm cu toată forţa caracterul 
neuman al societăţii care-l zdrobește pe Moromete. Analiza 
psihologică, urmărirea de către autor a tuturor mișcărilor 
conștiinței lui Moromete ne-a adus, în cele din urmă, la 
cea mai cuprinzătoare cunoaștere posibilă. (...) 

Există modalităţi ale investigaţiei psihologice cu care 
ne-a deprins și romanul realist al trecutului. Arivismul, 
de pildă, este o temă prin esenţa ei socială. (...) Fiindcă 
un arivist este, pe plan psihologic, un ambițios sau un 
cupid și cariera lui este rezultatul confruntării dintre 

această structură psihică și un anumit mediu social care 
favorizează ascensiunea ambiţioșilor și cupizilor. De aceea, 
cele mai multe romane ale arivismului social — între ele 
Roșu și negru al lui Stendhal — sunt deopotrivă biruințe 
ale picturii de moravuri cât și ale realismului psihologic. 

În Cronică de familie găsim câteva «cariere», de pildă, 
cea a lui Bonifaciu Cozianu. Petru Dumitriu a realizat o 
alternanță interesantă între paginile de creație și cele de 
analiză. (...) Şi cariera lui Dimitrie Cozianu, descrierea 
ascensiunii lui obiective în ierarhia socială câștigă în sem- 
nificaţie prin urmărirea evolutivă a psihicului personaju- 
lui, prin motivarea analitică a ambițiilor sale. (...) Se pot 
extrage exemple nenumărate din Cronică de familie în 
favoarea demonstrării raportului de reciprocitate dintre 
paginile de analiză și cele de creaţie. Motivarea psihologică 
dă forţă obiectivă crimei Elenei Vorvoreanu. (...) 

Personajele lui Titus Popovici din Setea trăiesc momente 
de maximă încordare socială. Sunt angrenate în acţiuni 
hotărâtoare din punct de vedere social. (...) Ni se pare că 
tocmai specificul literaturii realist-socialiste face neindes- 
tulătoare tipul romanului de strictă creaţie. Tocmai fiindcă 
epoca pe care o transpune literar romanul actual, implică 
reflectarea unor mișcări istorice, însoțite de procese psi- 
hologice adânci. (...) | 

Această psihologie a mutațţiilor calitative, structurale, 
caracterologice mi se pare specifică romanului scris sub 
semnul realismului socialist. 

Și cu privire la psihologiile negative ni se pare că ne 
întâmpină deosebiri față de investigația psihologică a roma- 
nelor din trecut. (...) Cazul lui Suslănescu e elocvent. 
Analiza conștiinței lui vâscoase e investită cu o valoare pe 
care nu o are analitic nici unul dintre contorsionatele 
personaje ale lui Andre Gide. Suntem departe de autono- 
mizarea vieţii psihice cu care ne întâmpină romanele psi- 
hologice decadente, direcția psihică a unui James Joyce. (...) 
Pentru Gide ca și pentru alți reprezentanţi ai prozei deca- 
dente, analiza psihologică era un „act gratuit” și scormonirea 


193 


Ana Selejan 


străfulgerărilor bolnave ale unor conștiințe contorsionate, 
O voluptate î in sine. (...) 

În cele mai izbutite dintre romanele noastre actuale, 
cercetarea psihologică desăvârșește cunoașterea artistică 
a raporturilor dialectice dintre individ și societate”. 

Pledoaria pentru tema actualității este, poate, cea mai 
lungă din istoria luptei pentru impunerea realismului soci- 
alist. Orientarea spre real și actualitatea imediată era, de 
fapt, în contextul tematic, diferenţa specifică între realism 
Și realismul socialist. Abordarea realităţii era necesară dar 
nu suficientă; ea trebuia făcută în lumina învățăturii mar- 
xist-leniniste, factorul ideologic impunând o altă distinc- 
ție: realism burghez și realism socialist. Întrucât vom 
radiografia în alt context o parte din teoriile despre realis- 
mul socialist, să urmărim în continuare o suită de opinii 
despre tematica epicii. Nu înainte, însă, de a ne opri la 
două argumentări, menținute în limitele teoriei. Așadar: 

V. MÂNDRA?: „Nimeni nu-și poate îngădui în zilele noastre 
să lanseze literaţilor chemări patetice spre temele trecu- 
tului îndepărtat, fără a se acoperi de ridicol. (...) Este 
firesc, așadar, să se pună accentul pe îndreptarea scriito- 
rilor către temele actualităţii. Este cu atât mai firesc ca 
această chemare să răsune cu o gravitate excepţională în 
țările care construiesc societatea socialistă, acolo unde se 
nasc probleme noi și se dau răspunsuri așteptate de vea- 
curi întregi. (...) Vorbim adesea despre «tematica actuali- 
tăţii» dar nu de puţine ori această tematică este onorată 
in mod formal după o înțelegere strâmbă și îngustă a 
termenilor. (...) 

Procesul de colectivizare a agriculturii, văzut ca o temă 
în sine, duce la formula tip a unui prospect care împarte, 
pe acte, etapele succesive ale închegării unei gospodării 
colective. Interesul pentru om, pentru chimia subtilă a 
gândurilor și simțămintelor omenești trece în acest fel pe 
un plan secundar, satisfacerea «temei» vizând un alt ţel, 
obligaţiile artei fiind înlocuite cu bucuria birocratică a 
completării (...) celor câteva rubrici pe care le poate adă- 
posti pagina unui registru. (...) 

Schematizând și birocratizând ideea atacării pe un larg 
registru a tematicii de actualitate, unii dramaturgi au 
pierdut din vedere tocmai faptul că drama realistă este 
prin excelenţă o dramă de idei și nu o simplă expunere 
dramatizată a unor banalităţi răsuflate. (...) Este firesc să 
așteptăm creaţii puternice, vii, despre gândurile, bătăliile 
și visurile unor astfel de oameni. Este tot atât de firesc să 
nu ne resemnăm cu îndeplinirea birocratică a unui plan 
«tematic», (...). 


x 


MIRCEA MANCAŞS; „Concepţie și metodă de creație 
artistică, realismul socialist ne apare, în lumina actuali- 
tăţii, ca un mijloc de înțelegere adâncă și explorare a 
realității — ca o problemă de atitudine umană legată de o 
concepţie revoluționară. El nu e un tipar logic modelator, 
o schemă apriorică în care urmează a se incadra opera 
literară, (...). 

Constatarea că obiectivul artei realist-socialiste e redarea 
vieţii în dezvoltarea-i progresistă, constituie esența concep- 
tiei, (...). Se uită, însă, uneori, că arta realismului socialist 
e deopotrivă viziunea trecutului, prezentului și a viitorului, 
din perspectiva dezvoltării dialectice a vieții. În fragmentarea 
arbitrară, (...), ca și în prezentarea anemică și neexpresivă 
a tipului eroic — creator al lumii de azi și de mâine -— se 
pierde perspectiva imensei mișcări a vieții către nou. Astfel, 
schema înlocuiește realitatea complexă, [...). 

În fond, prezenţa schematismului în creaţia literară e 
în funcţie de gradul receptivităţii și de capacitatea de 
observaţie a realităţii social-istorice, de care dă dovadă 
scriitorul în sesizarea aspectelor vieţii. (...) 

Dar exigenţele artei realismului contemporan pot fi, în 
egală măsură, satisfăcute de reflectarea vieţii epocilor isto- 
rice, în lumina interpretării evenimentelor de pe poziţia 
ideologică a clasei muncitoare, revoluţionare. Dacă Engels 
a putut constata că — în opera sa — Balzac «a văzut oamenii 
adevăraţi ai viitorului, acolo unde ei puteau fi găsiţi», cu 
atât mai mult artistul care trăiește epoca construirii soci- 
alismului, - înarmat cu înţelegerea partinică a creaţiei — 
descoperă, în sesizarea evenimentelor progresiste din trecut, 
continuitatea procesului dialectic al vieţii social-istorice. 
Constatarea se verifică îndeosebi în dezvoltarea prozei 
noastre epice actuale. (...) 

Indiferentismul și pasivitatea faţă de eforturile crea- 
toare ale clasei muncitoare pe planul realizării concrete, 
politico-economice, sunt incompatibile cu rolul activ, mode- 
lator, al artei integrată în marea cauză a proletariatului. 
De aceea, azi nu putem concepe desprinderea principiului 
partinic de acela al oglindirii veridice a realității, fără a 
sesiza pericolul infiltrării idealismului și al deformaţiei 
idilice î în artă și literatură. (...) 
| Lupta împotriva schematismului și a idilizării factice în 
literatură exprimă — în fond - efortul pentru sesizarea 
amplă și reprezentarea multilaterală a realității în plină . 
transformare revoluționară. (...) 

“De aceea, pentru artistul realist-socialist, problema 
selecţiei aspectelor esenţiale ale vieţii se împletește cu 
aceea a tratării artistice a datelor reale, a descoperirii de 
noi modalităţi de expresie — fără a sacrifica bogăţia aspec- 
telor, imensitatea și măreţia epocii contemporane”. 

Și cu aceasta, să plonjăm în concret, în realitatea prozei. 

Făcând distincție între transfigurare și inventar al rea- 
lului, între invenție și fotografie — ca tehnici de gestionare 
a temei — GEO ȘERBANf depistează împliniri certe ori mai 
puţin certe în romanele lui Petru Dumitriu, Eugen Barbu, 
respectiv, Francisc Munteanu, Titus Popovici, Iulia Soare. 

„Cu toată capacitatea imaginativă excepţională, sau 
poate tocmai pentru că este înzestrat cu asemenea fante- 
zie, satisfacția lui Petru Dumitriu este să absoarbă cât mai 
mult din realitate și Cronică de familie se ada copios 
dintr-o asemenea ambiţie. (...) 

Invenţia se însoțește la Petru Dumitriu cu o mare mobi- 
litate care și ea este marca romancierului înzestrat. Trecerea 
cu ușurință dintr-un mediu în altul, dintr-o epocă în altă 
epocă, schimbarea de atmosferă de atâtea ori în cursul 
celor aproape o sută de ani câţi curg în Cronică de familie, 
implică pe lângă observaţie, mai mult decât cunoaștere, o 
imaginaţie aptă să susţină, să asigure această amplă per- 
spectivă. (...) 

Este roman bun acela care îţi înlesnește cunoașterea 
realității, nu acela care îţi prilejuiește recunoașterea ei. În 
acest din urmă caz, scriitorul, prea insistent obsedat de 
fidelitate, se trădează romancier mediocru, rămânând cu 
certitudine dator artei şi realităţii. (...) S-a încurajat astfel 
inventarul, spiritul de anchetă, de talia lui Francisc 
Munteanu. (...) Din păcate, chiar în paginile sale izbutite, 
se recunoaște prea puţin capacitatea de plăsmuire, posi- 
bilităţile lui Francisc Munteanu de a transfigura realitatea, 
în bună parte, romanul În orașul de pe Mureș se compune 
din multiple și variate anecdote, pitorești dacă le judecăm 
izolat dar fără putere de a releva esențe. (...) Lipsește situ- 
aţiilor înfățișate de Francisc Munteanu acel plus de suges- 
tie care nu se exprimă direct, dar se degajă într-o măsură 
cu atât mai mare cu cât scriitorul este mai puţin rob al 
faptului real. (...) 

Eugen Barbu în Groapa izbește de la primele pagini 
printr-o intimă cunoaștere a mediului. I s-a făcut impu- 
tarea că speculează pitorescul, punându-i-se la îndoială 
creaţia. Cartea respiră într-adevăr multă culoare locală, 
însă este efectul unei elaborări artistice, nu al fotografierii 
simpliste. Episodul «nunţii» sub raport informativ sur- 
prinde aproape prin erudiție monografică. (...) Chiar și în 
legătură cu aceste «pofte» care fac parte organică din uni- 
versul lui Barbu, s-au stârnit împotriviri acerbe, adu- 
cându-i învinuirea de trivialitate, s-ar putea vorbi despre 
vigoarea romanului său. (...) Temperatura înaltă la care 
se produce combustia în Groapa lui Eugen Barbu înlătură 
dubiul asupra talentului său imaginativ, asupra puterii 
lui de transfigurare. (...) . | 

Titus Popovici deși nu suficient de matur în Străinul 
sub raportul observaţiei, nici suficient de obiectiv în deter- 
minarea individualităţii tipurilor sale, se arată a fi însă, 
fără îndoială, înzestrat cu talent de romancier prin modul 
cum manevrează planurile naraţiunii, prin degajarea cu 
care ii adună laolaltă și îi desparte pe eroi. (...) 

Mult mai așezat în surprinderea dialecticii sufletești se 
arată romanul Iuliei Soare. Și este într-adevăr o sobrietate 
și un calm în descrierea psihologiei eroilor, care face admi- 
rabilă cartea sa, ca analiză. Însă romanul este deficitar 
din unghiul invenţiei, fiind sărac în fapte, sau, mai precis, 
în semnificaţii. (...) Că suflul invenţiei nu se prea simte în 
Familia Calaff constatăm și din evidentele dificultăți pe 
care le întâmpină autoarea când își propune să aducă în 
același cadru, simultan cu existenţa familiei, evenimentele 
exterioare, agitația orașului, conflictele mai mari și mai 
generale care antrenează într-un fel viaţa tuturor. (...) 

De la romancierul actual se așteaptă o maximă curio- 
zitate pentru ceea ce ţine de existenţa omului și a socie- 
tăţii, de filozofia și psihologia epocii, de progresele tehnice 
și spirituale, de transformarea moralei și a convingerilor 
politice. Capacitatea sa imaginativă găsește un stimulent 
adecvat în concepția despre lume a clasei muncitoare, care 

călăuzește sigur pașii scriitorului dornic să îmbrăţișeze 
fenomenele prezentului”. 


x 


Nu numai cutuma școlară ci și analismul realist-soci- 
alist a contribuit la supralicitarea valorii scrierilor unui 
autor exclusiv pe criteriul realismului, axiologie și opinii 
înrădăcinate și greu de clintit și astăzi. De pildă, descon- 
siderarea - sau oricum subclasarea — excepționalelor proze 
psihologice ale lui Liviu Rebreanu, survolate net de Ion și 
Răscoala, în majoritatea studiilor. Este și argumentul lui 
L. RAICU? atunci când, pledând pentru debarasare de 
lirism sau psihologism, demonstrează esenţa realismului 
istoric (Camil Petrescu: Un om între oameni), a realismului 
țărănesc (Moromeţii) și a prozei mediilor (Groapa de Eugen 
Barbu). Să-l cunoaștem și noi: 

„Timpul selectează ceea ce corespunde în primul rând 
spiritului său, problematicii dominante. (...) Ca modalitate 
de expresie, lirismul, să zicem, în roman e selectat, cred, 
numai în măsura în care lirismul e interior, asimilat rea- 
lităţilor, dublând fără ostentaţie observarea exactă a rea- 
lităţii. Un om între oameni al lui Camil Petrescu, Moromeţii 
lui Marin Preda, Desculț de Zaharia Stancu, Cronică de 
familie de Petru Dumitriu, Groapa de Eugen Barbu, romane 
de elită produse în ultimul deceniu dovedesc efectiv, fără 
posibilitate de contra-argumente, că distincția aceasta nu 
e arbitrară. (...) Dacă întoarcerea romanului românesc 
contemporan cu faţa la social exprimă o tendinţă domi- 
nantă, (...), tendinţa realistă, reprezentarea concretă și 
exactă a vieţii nu e mai puțin caracteristică. Cea mai bună 
proză contemporană este așadar efectiv și practic — realistă. 
Această întoarcere către realism, trebuie însă pusă într-o 
legătură intimă cu dezvoltarea simțului de răspundere în 
faţa vieţii, cu acel simț al scriitorului care, cum am spus 
la început, definește pe scriitorul contemporan. (...) 

Reprezentarea concretă a vieţii este și o modalitate 
. eficientă de evitare a ravagiilor modei. (...) Ce a rămas din 
Rebreanu? Gorila, Amândoi cărți aproape de natură sen- 
zaţională au cedat uitării după cum s-a prăbușit foarte 
repede și schelăria filozofică și psihologizantă din Ciuleandra 
și Adam și Eva. Au rămas în schimb Ion, Pădurea spân- 
zuraților, Răscoala caracterizate printr-un solid realism. 
(...) Din romanele lui G. Călinescu cade Cartea nunţii, 
rămâne în schimb Enigma Otiliei. Câteva fragmente de 
roman au izbutit să asigure în memoria noastră numele 
lui Pavel Dan. Deși este evidentă aici maturizarea mijloa- 
celor, Ioana de Anton Holban începe a se uita, fiindcă în 
acest roman, în multe privinţe interesant, viaţa e sugerată. 
În schimb, Parada dascălilor, carte imperfectă, se ține 
minte prin câteva tipuri și situații triste în ridicolul lor. 
Din literatura sa psihologică rămân în special O moarte 
care nu dovedește nimic, câteva nuvele din volumul Halucinaţii, 
deoarece aceste scrieri conțin și substanţă reală. (...) 

Unghiul de vedere istoric este răspicat realist și chiar 
științific în romanul Un om între oameni. În planul istoriei 
viziunea conservatoare și junimistă care a pus într-o lumină 
ridicolă pe revoluționarii pașoptiști, primește o replică 
zdrobitoare, pe baza examinării concret istorice a împre- 
jurărilor specifice acelei epoci de hotar în istoria societăţii 
românești. (...) 

O analiză realistă a sufletului țărănesc (...), care depă- 
șește tot ce s-a scris la noi pe această temă, ne oferă 
Moromeţii lui Marin Preda. Noutatea demonstraţiei stă mai 
cu seamă în planul psihologiei țărănești, speculațiile diverse 
despre „simplitatea”, „primitivitatea” sufletului țărănesc 
primind aici replica celui mai consecvent realism, fără să 
avem totuși impresia că scriitorul complică și subtilizează 
peste marginile realului. (...) 

De o extraordinară autenticitate în reproducerea vieții 
de mahala, de un realism puternic ni se relevă Groapa, 
romanul lui Eugen Barbu. Remarcabilă este aici capaci- 
tatea de a crea o lume la orizontul cel mai terestru, fără 

a aluneca în prozaism, păstrând totuși neatinse izvoarele 
de poezie ale existenţei. (...) 

Regăsim valorile de un realism solid, realizate de Camil 
Petrescu în romanul istoric, de Marin Preda în planul 
vieţii țărănești, Eugen Barbu într-o monografie a lumii 
periferice - în monografia ce o închină Petru Dumitriu 
aristocrației românești.” 


x 


Sub steaua filiației rebreniene („luciditate și viziune 
crudă”) sunt aşezate prozele lui Marin Preda, Zaharia 
Stancu, Petru Dumitriu - desigur cu un surplus de viziune 
în urma „limpezirilor ideologice”- de către Ieronim Şerbu 
care, într-o suită de comentarii din Gazeta literară ana- 
lizează din diverse unghiuri, romanul contemporan. 

IERONIM ȘERBU”: „Proza noastră va moșteni și luci- 
ditatea și viziunea crudă a celui mai mare scriitor epic al 
nostru, Liviu Rebreanu. La Zaharia Stancu, Petru Dumitriu 
și Marin Preda această trăsătură profundă și originală este 
îndeosebi puternică. Ea a apărut tot ca o reacţie, e ade- 
vărat, mai târzie, faţă de valul obscurantist din anii fas- 
cizării ţării și războiului, când de asemenea s-a creat o 
imagine falsă și exaltată a realităților românești, pe alte 
“coordonate. Mai orientaţi, având sensul clar al desfășură- 
rii istorice, acești scriitori au putut să cântărească mai 
bine raportul factorilor sociali, să distingă interesele con- 
trarii, să prevadă prăbușirea unei clase și ascensiunea 
altor forţe. Această limpezime le-a dat-o, indiscutabil, con- 
cepția marxistă. 

Dar, înăuntrul ei se manifestă una din trăsăturile ori- 
ginale ale prozei actuale, și care este cea a unei viziuni 
crude a realităţii, continuând linia valoroasă a epicii româ- 
nești. Atitudinea celor trei autori pomeniți mai sus e nu 
numai lucidă, dar și necruțătoare, extirpând orice senti- 
mentalism; ei înfățișează faptele, întâmplările, eroii, cu o 
sinceritate brutală, care nu lasă loc nici unei iluzii, nici 
unei amăgiri. Scalparea merge până în miezul lucrurilor. 

- În Desculţ, Zaharia Stancu reia tema răscoalei, dar, cu 
un instinct artistic foarte sigur, evită drumul bătut de 
predecesorul său ilustru. Dincolo de lirismul prozatorului, 
se deslușește un ochi rece și atent care înregistrează aspec- 
tele cele mai atroce ale suferinţei țărănești, fără să tresară. 
E aproape o voluptate în a stărui asupra detaliilor. (...) 

În Moromeţii, imaginea tradițională a ţăranului, a rela- 
țiilor sale familiale este sfărâmată cu violenţă. Elementul 
decorativ, pitoresc, topografic este aproape sterilizat din 
operă, scriitorul urmărind mișcările sufletești ascunse, 
șovăielile, disimulările lui Ilie Moromete, înapoia căruia se 
ascunde tenacitatea de a-și conserva pământul. (...) 

Petru Dumitriu înlătură ușile cu brutalitate, intră liber 
în încăperile vaste, dă în vileag secretele de alcov și de 
afaceri, setea de putere și rapacitatea, imoralitatea și decă- 
derea, (...). Spre deosebire de Hortensia Papadat-Bengescu, 
care vedea aristocrația în latura ei patologică, la Petru 
Dumitriu implicaţiile economice și sociale sunt mult mai 
ferme”. 


* 


Despre cine și despre felul în care a fost depășit „rea- 
lismul tradițional”, scrie ION VLAD: 

„Cu legitimă satisfacţie, cronicarul prozei de azi sem- 
nalează opere încheiate, certitudini artistice de maximă 
autenticitate. Se confirmă - în cazul acesta - viabilitatea 
Și superioritatea metodei realismului socialist prin argu- 
mentul incontestabil al operei. (...) Proza contemporană 
oferă și o altă constatare: preluarea mesajului plin de 
semnificaţie al realismului românesc din epocile anteri- 
oare. Este una din trăsăturile majore ale literaturii noas- 
tre. (...) 

Literatura noastră reține, într-un prim capitol al său, 
numele maestrului M. Sadoveanu. (...) Eposul popular 
rămâne ca o primă sursă stimulatoare pentru substanţa 
artei. lată de ce socotim plin de semnificaţie destinul 

romanului Un om între oameni al lui Camil Petrescu. 
Prezentând - surprinzător pentru scriitorul citadin din 
operele anterioare — satul într-o participare de aspecte ale 
unei vaste fresce, Camil Petrescu indică marile capacităţi 
ale respirației artistice. (...) Şi de la „dosarul de existenţe” 
din Patul lui Procust, Camil Petrescu ajunge la o formulă 
a romanului de largă amploare, fără ca prin aceasta să 
renunțe la modalităţi artistice cunoscute în roman sau 
nuvelă. Este aici o demonstraţie aparent neașteptată pen- 
tru scriitorul cu preocupări tematice statornice (intelec- 
tualul și cazurile de conștiință ale acestuia). 

Ciclul lui Zaharia Stancu înscrie un curs deosebit. 
Avem de a face cu o epopee rurală scrisă însă prin explozia 
de mare vibraţie lirică a amintirilor. Drama satului e trăită 
aici ca o teribilă aducere aminte: «Să nu uiţi, Darie (...). 

Pe făgașul incontestabil al realismului tradiţional, depă- 
șindu-l în procedee prin alternanţe artistice moderne de 
exprimare, Marin Preda înseamnă, cu Moromeţii, o pre- 
zenţă de neobișnuite adâncimi. În cartea sa satul este 
viaţă, de la ritualul diurn al satului la efigia îndurerată a 
unui înfrânt: Ilie Moromete. (...) De fapt, Marin Preda a 
dat la iveală o carte mai veche. Oricare dintre nuvelele 
volumului Întâlnirea din pământuri este o schiță și o virtuală 
pagină necesară romanului. Eroii trăiesc în O adunare 
liniștită, în La arie, sau, retranscriind-o APROAPE integral, 
în Dimineaţă de iarnă. (...) 

Prin Cronica de familie a lui Petru Dumitriu parcurgem 
o perioadă extinsă până în zilele noastre, dar perspectiva 
este aceea a cronicarului ce judecă o epocă încheiată. (...) 
Sunt în literatura noastră nouă câteva nume tinere. Groapa 
lui Eugen Barbu este mai mult decât o promisiune; ea 
constituie, de fapt, un acord nou. [...) 

O fizionomie literară interesantă rămâne Francisc 
Munteanu. Înzestrat cu o vastă experiență de viaţă (Hotel 
Tristeţe e un indiciu) recent scriitorul a dat naștere eroilor 
din În orașul de pe Mureș, a sesizat destine zbuciumate 
ca al lui Mircea Rotaru sau al Lenţei, dovedindu-se com- 
prehensiv la marile conflicte ale prezentului. Sau un alt 

nume: Titus Popovici. Străinul şi fragmentele din Mitru au. 
puncte de plecare în proza lui Rebreanu sau în Sectarii lui 
Agârbiceanu.” 


x 


Nu doar ION ROMAN? ci toți comentatorii (și găsim 
numeroase exemple chiar în această carte) accentuează 
asupra faptului că asumarea partinică a realităţii are drept 
consecinţe majore creșterea spiritului patriotic al creaţiei, 
sarcină prioritară a realismului socialist. Ca și alte valori, 
sentimente, și atitudini umaniste, patriotismul fusese şi 
el rechiziționat, anexat şi incorporat în ideologia comu- 
nistă, negându-i-se „adevărata autenticitate” în alte ideo- 
logii și comunităţi din trecut sau din contemporaneitate. 

„Dar patriotismul noii noastre literaturi se concreti- 
zează cu deosebire în 'operele inspirate din actualitate. 
A scrie despre contemporani, despre constructorii vieţii 
noi, reprezintă un act de solidarizare. (...) Cărți ca Pasărea 
furtunii de Petru Dumitriu, Bărăgan de V.Em. Galan, romane 
și povestiri de Nagy István, Asztalos István, Sit Andras, 
Desfășurarea de Marin Preda (...) reflectă viu prezentul și 
contribuie la construirea viitorului. 

Noţiunea de patriotism, purificată de zgura naţionalis- 
mului, se îmbogățește astăzi prin internaționalismul pro- 
letar. (...) Literatura realismului socialist, preluând și 
dezvoltând tradiţiile realiste și patriotice, e o literatură a 
dragostei profunde de patrie și popor [...)”. | 


x 


În dezbaterea despre tema actualității în proză are nein- 
spirata idee de a interveni și un prozator, Ion Istrati. 
Aparent fără statutul de replică la dezvăluirile acestuia 
despre excesivul dirijism analitic, editorial și redacțional 
(„puricării” redacționale) sau despre fuga prozatorilor con- 
sacrați de abordarea realității socialiste, un articol al 

Georgetei  Horodincă acuză scrierile lui Ion Istrati și-n 
special o comedie, de anacronism, determinat de peleri- 
najul la clasici. O polemică ce părea că nu se va încheia 
degrabă, se-ncinge între cei doi, până ce Contemporanul 
conchide: „prin publicarea precizării tovarășei Georgeta 
Horodincă, redacţia consideră această discuţie încheiată”. 

Voi continua, sever prescurtată, respectiva „discuţie”: 

Constatări și confidenţe!?:; „Mărturisesc de la bun înce- 
put că, deși sunt convins de necesitatea imperioasă a 
reflectării contemporaneităţii noastre socialiste în litera- 
tură, (...) mi se pare încă deosebit de greu de rezolvat! Din 
acest punct de vedere apreciez ca foarte binevenită iniți- 
ativa Gazetei literare de a organiza discuţia la care azi 
cutez și eu să particip, în pofida faptului că nu mă pricep 
să fac teoretizări. (...) Întâi, să spun că, exceptând artico- 
lul maestrului Ion Marin Sadoveanu și încă vreo două 
intervenții, dezbaterea e încă suficient de debilă. (...); alţii 
încâlcesc într-adins iţele, ca apoi să-și aroge meritul că 
dau, la sfârșit, de capetele firului; o seamă emit opinii ca 
să nu tacă, iar o ultimă categorie (și m-aș referi aici la 
tovarășul Mihai Novicov, profesor de literatură, care ade- 
seori — poate fără voia lui - este ba dogmatic de frica libe- 
ralismului, ba liberalist de teama de a nu luneca în dogmatism) 
efectuează niște cvasidiscuţii, fără ca - în general - să 
depisteze ceea ce-şi propune și fără ca să lecuiască ceea 
ce trebuie vindecat. (...) 

intr-un rând (...) prin 1953 parcă, la o plenară a Uniunii 
Scriitorilor am încercat, fără competenţă și autoritate, să 
spun că ar fi necesar ca în elucidarea principiilor realis- 
mului socialist să se pună accentul nu numai pe tipicita- 
tea fenomenelor vieţii noastre sociale și pe conținut, dar 
că în reflectarea realităţilor nu trebuie să se piardă vreun 
moment din vedere, legile frumosului. Am fost însă «pusă 
la punct» imediat, atrăgându-mi-se atenţia de îngrijoră- 
toarea mea rămânere în urmă din punct de vedere al 
pregătirii teoretice. (...) 

Probleme de factura acesteia nu-s nici până azi pe 
deplin cercetate, după cum confuză e chiar noţiunea de 

actualitate. În nr. 7 al Iașului literar, tov. N. Barbu încearcă. 
de pildă, să definească noțiunea privind elementele con- 
stitutive ale operei literare şi atribuie o actualitate de 
gradul întâi lucrărilor cu temă și subiect luate din viața 
contemporană și o actualitate de gradul doi, operelor închi- 
nate reflectării, de pe poziţiile prezentului, a unor figuri și 
evenimente din trecut. 

părerea mea e că dacă această clasificare e discutabilă, 
și cred că este (...) marea majoritate a operelor literaturii 
noastre noi, a romanelor izbutite, de exemplu, țin totuși 
de o actualitate - să-i zicem — de gradul doi. (...) | 

Nu știu de ce scriitorii mai încercaţi nu-și consacră 
forţele lor creatoare și în direcţia reflectării actualităţii de 
gradul întâi, dar știu că există, și trebuie să existe, o unitate 
a artei realist-socialiste. (...) În direcţia aceasta, cunoaș- 
terea profundă a legilor de dezvoltare a societăţii și perspecti- 
velor pe care ne-o pune la îndemână marxism-leninismul 
sunt singurele capabile să ne scoată din încurcătură, dacă 
avem într-adevăr talent. (...) Şi, din devotamentul pentru 
poporul din care facem parte, (...), în loc să optăm mai 
ales pentru o actualitate căreia i-am spus de gradul al. 
doilea, să fim ceva mai cutezători și să zugrăvim mărețele 
transformări, ai căror eroi și martori suntem zi de zi. Să 
fim cu alte cuvinte originali. (...) 

Am trecut, cred, de vârsta marilor pasiuni minore și nu 
port în genere ranchiună contra celor care cândva mie, ca 
Și altora, ne-au pricinuit necazuri trecătoare. Dacă însă 
totuși ar exista mai puţine puricări redacţionale și mai 
mulți dascăli buni, pe măsura bunelor percepte pe care le 
avem și după care ne conducem, cu unul aș ajunge mai 
repede la reușitele literare spre care năzuiesc”. (ION ISTRATI) 


* 


Actualitate și anacronism!!: „S-a remarcat adeseori (de 
către Silvian Iosifescu, Paul Georgescu, Lucian Raicu ș. a.) 
că anumiţi scriitori se apropie de fenomenele noi ale realităţii 

noastre vădind incomprehensiune faţă de conţinutul uman 
nou al epocii, (...). De cele mai multe ori slaba realizare 
artistică a unei cărți cu temă actuală se datorește (când 
nu lipsește talentul) necunoașterii vieții, insuficientei pre- 
gătiri teoretice. Dar pe lângă aceste motive, foarte puter- 
nice, se ivește uneori încă unul, servitutea literară, care, 
ori le agravează pe cele dintâi, ori îl împiedică pe respec- 
tivul scriitor să se folosească liber de cunoștințele lui. (...) 
Cultul exclusiv al clasicilor, pe care-l practică unii scriitori, 
îi îndepărtează de prezent, de actualitate, și chiar îi elimină 
din atenţia contemporanilor care, evident, preferă copiilor, 
originalul. (...) . 

Asemenea rezultate nefericite, care trădează eforturile 
spre actualitate ale unor scriitori bine intenţionaţi, au la 
bază, între altele, și o viziune greșită, durată de prisma 
modelelor clasice rău folosite, asupra omului contempo- 
ran, considerat ca un fond uman îngheţat, așa cum ni l-au 
înfățișat scriitorii clasici, peste care se suprapun, se adaugă 
trăsături noi, fără să modifice întregul. (...) 

Încercările unor scriitori care, ca Ion Istrati, vor să 
scape de schematism dând personajelor o tentă de «neaoș», 
de «get-beget», sunt ineficace, deoarece, în realitate, această 
patină folclorică nu este expresia conținutului uman nou 
al personajelor, ci numai un artificiu, o găteală care nu 
reușește să acopere stridența simplistă a personajelor, să 
le facă autentice. (...) | 

Problemele ardente ale contemporaneităţii nu se pot 
rezolva în artă atâta timp cât scriitorul nu are revelația 
conţinutului nou. Altfel subiectul poate fi contemporan, 
lucrarea însă își menţine caracterul anacronic, desuet”. 
(GEORGETA HORODINCĂ) 


e * 


Actualitate și nihilism!?: „Nu mai ţin bine minte care 
anume scriitor francez spunea cândva că, îndeobște, pre- 
textul ordinar al celor care ne vorbesc de rău e că vor să 

ne fie bine. Mi-am amintit de aceasta, citind articolul 
Actualitate și anacronism, semnat de Georgeta Horodincă. 
(...) Autoarea intervine, într-un război care mai continuă, 
deși tunurile au cam amuţit, considerând ca nedreaptă 
convingerea nutrită de «aproape toată lumea literară», în 
virtutea căreia există impresia că «Ion Istrati nu mai scrie 
nimic de foarte multă vreme». Afectată de această erezie 
și... profund interesată de existența sporurilor mele lite- 
rare, G. H. dă tuturor de veste că subsemnatul «scrie și 
publică reportaje, schițe pe teme actuale, fragmente din 
lucrări mai ample (și culmea!!!) a scris chiar și o piesă de 
teatru, comedia Care pe care, a cărei acţiune se petrece 
în zilele noastre într-o gospodărie colectivă». (...) Ca să 
nu-mi apăr modesta și răstignita mea lucrare chiar de 
unul singur, voi abuza mai întâi de un citat ceva mai lun- 
guţ, scos chiar dintr-o recenzie iscălită, nu la un an după 
publicarea piesei, cu exact acum un an în urmă, de criti- 
cul Lucian Raicu, în pagina literară a ziarului Flacăra 
Iașului. (...) Lucian Raicu scrie: «Lucrarea lui I. Istrati se 
citește cu interes, fiind străbătută de un umor blajin, 
caracteristic moldovenesc. (...)». 

Noroc însă că, spre slava literaturii noastre realist-soci- 
aliste, G. H. e departe de a-și permite, ca Lucian Raicu, o 
asemenea indulgență. Omiţând complet conţinutul lucră- 
rii, ceea ce, în paranteză fie spus, e inadmisibil pentru un 
critic marxist, ea se referă la câteva procedee formale 
utilizate în piesă și, pe baza acestora, îmi reproșează că 
aș fi așternut pe hârtie «numai ceea ce prinţul Danemarcei 
disprețuia sublim: vorbe, vorbe, vorbe, că oamenii vorbesc 
nestingherit ca la clacă». (...) 

Dar, în definitiv, ce-mi mai reproșează G. H.? Că lucră- 
rile mele vădesc «o eroare de concepţie» și lasă «o impresie 
penibilă de vetust și de tradițţionalism», mai ales fiindcă 
aș folosi în mod inadecvat limbajul popular, proverbele 
etc. Faptele infirmă însă aprecierile acestea. Mai întâi, 
fiindcă până acum, toţi cei care, cu mai multă sau mai 
puţină bunăvoință, s-au ocupat de scrierile mele, au remarcat 

tocmai ca o calitate felul cum știu să folosesc limbajul 
țăranilor și bogăţia noastră folclorică. 

Dintre aceștia aș cita doar opiniile favorabile ale criti- 
cului Paul Georgescu, fiindcă G. H. vrea să lase impresia 
că i-ar împărtăși din plin convingerile. (...) În articolul 
Actualitate și anacronism se arată că «rezultatele nefericite 
în zugrăvirea actualităţii» au drept explicaţii viziunea ero- 
nată asupra omului contemporan considerat ca «un fond 
uman îngheţat, așa cum ni l-au înfățișat scriitorii clasici». (...) 
Pe de altă parte, dacă subsemnatul îi prezintă pe ţărani 
întocmai cum i-au zugrăvit clasicii, se poate oare vorbi 
despre primitivismul ori trogloditismul respectivilor țărani? 

Faţă de toate acestea, nu cred necesar să mai insist și 
asupra altor aspecte ale articolului semnat de G. H., fiindcă 
n-are rost, (...)”. 


* 


La obiect!5: „La articolul meu Actualitate și anacronism, 
(...), am primit un drastic răspuns din partea autorului 
lezat. (...) Hotărâtă să uit temperamentul impetuos al lui 
Ion Istrati, nu aș fi dat răspuns nervozităţii sale, pe care 
o înțeleg, dacă nu m-ar fi silit la aceasta apelul său nelo- 
ial la nihilism și metoda sa polemică lipsită de seriozitate. 
Refuz să iau în consideraţie argumentele extraartistice pe 
care le aduce Ion Istrati în sprijinul lucrărilor sale: faptul 
că ele au fost publicate sau că au fost apreciate cu mai 
multă indulgență de alţi critici. (...) Tin să refac exact 
citatele tendenţios trunchiate de Ion Istrati, conform ciu- 
datei sale metode polemice. (...) 

Dat fiind că Ion Istrati mi-a dat două exemple de felul 
cum pot fi alterate citatele, îmi permit să pun la îndoială, 
atât „realul interes” al Teatrului Naţional din Iași pentru 
această piesă, cât și autenticitatea citatului din Flacăra 
Iașului, pe care Ion Istrati îl consideră drept expresia unei 
aprecieri laudative asupra piesei sale. (...)”. 

Concludente pentru teoria prozei realist-socialiste dar 
și pentru intenţia demonstrării valabilităţii și superiorită- 
tii „metodei” în faţa valului revizionist - sunt și abordările 
din anul următor în urma intervenţiei asanatoare a Scânteii 
din iulie 1958. Al. Oprea, de pildă, în fața acuzelor de 
prozaism și trăiri comune, psihologii șterse ce dominau 
proza, se sforțează să descopere poezia prozei realist-soci- 
aliste, asemănătoare idealului de poezie epică al lui... 
Hegel. Ov.S. Crohmălniceanu reiterează perspectiva revo- 
luţionară - ca diferența specifică a noii proze, S. Bratu 
vituperează asupra distanțării de imediatul clocotitor și dă 
ca exemplu orientarea salvatoare a lui P. Dumitriu de la 
Euridice la Cronică de familie, ș. a. 

Alte accente și recomandări în tratarea actualității soci- 
aliste în proză identifică și cer Al. Oprea (lirism), Ov.S. 
Crohmălniceanu (spirit revoluţionar), S. Bratu (obiecti- 
vare). Să le aflăm: 

AL. OPREA!*: „Reproșurile amare pe care le aduce Hegel 
artei moderne (...) au un caracter romantic în înţelesul 
rău al cuvântului. Adică în fața urâţeniei vieţii din capi- 
talism care atrage după sine degradarea de ordin natura- 
list a creaţiei, Hegel se orientează nostalgic către trecutele 
timpuri (...) ale epopeilor primitive. (...) Hegel preamărea 
cu exaltare faptul că pentru eroii greci, cortul, armele lor, 
nu constituiau obiecte neînsuflețite. Să ne gândim însă la 
legătura care există în țara noastră între muncitori și 
uzinele unde sunt stăpâni. În La cea mai înaltă tensiune 
(de Nagy István — n. n.) există o scenă unde Karoly Bucsi, 
fost muncitor, acum director, simte cum o poezie discretă dar 
vie, respiră din întregul peisaj al uneltelor și mașinilor din 
ateliere. (...) Iată (...) cum se împlinesc într-o manieră radical 
nouă, condiţiile preconizate de Hegel, poeziei epice. (...) 

Discutând și alte caracteristici care constituie surse de 
valori poetice, aș vrea să mă opresc asupra profundei 
ancorări în social a epicii realist-socialiste. (...) 

Caracterul poetic al unei opere rezultă însă atunci când 
conflictele dintre eroi se încheagă într-o autentică dramă 

socială (...). Vorbindu-se despre proza realismului socia- 
list, se spune cu dreptate că e mai socială decât proza din 
trecut. Dar în cazul de faţă, cantitatea determină modifi- 
cări calitative. Să comparăm Cronică de familie cu ciclul 
pe aceeași temă al Hortensiei Papadat-Bengescu. În Concert 
de muzică de Bach ori, Rădăcini, descompunerii boierimii 
i se dădeau și explicaţii sociale,(...) procesul este însă 
limitat într-un cadru strict familial. La Petru Dumitriu 
legătura cu dezvoltarea întregii societăţi este arătată nemij- 
locit, este manifest vizibilă. Viziunea științifică a autorului | 
îl ajută să demonstreze artistic că de fapt e vorba de putre- 
facția unei întregi societăţi bazate pe spolierea maselor 
populare și care duce cu necesitate la revoluţia proletari- 
atului și la socialism. lE, 

Orice derogare de la această caracteristică a realismu- 
lui socialist provoacă, inevitabil, eșecuri în creație. Într-un 
articol despre negativism spuneam că sunt criticabile — 
fără a exemplifica - și câteva schițe ale lui Radu Cosașu. 
Mă gândeam, între altele, la schița Mama, publicată în 
Gazeta literară. (...) Cosașu estompează ecourile frămân- 
tărilor social-politice în viaţa personajelor. Totul se petrece 
parcă sub un clopot de sticlă. (...) 

Dar poate cea mai poetică trăsătură a prozei realist-soci- 
aliste o constituie înfățișarea eroului pozitiv. (...) Găsim 
aici reflectarea acelui proces istoric de care vorbea Lenin, 
și anume faptul că lupta proletariatului face să apară 
oameni noi, pătrunși de fanatismul acestei lupte, oameni 
pe care-i denumește «tribuni ai poporului». Aceste tipuri 
nici nu suferă măcar comparaţie cu personajele prozei 
burgheze. Să ne amintim de Swann al lui Proust care este 
realizat ca o imagine statică, decupată parcă dintr-un 
tablou de natură moartă. (...) 

Literatura noastră întreprinde apoteoza unităţii dintre 
erou și colectivitate. Să ne gândim la toate tipurile noastre 
pozitive: de la Mitrea Cocor la Anton Filip — care se iden- 
tifică total cu noua lume pe care o construiesc. De aici 
patosul pozitiv al artei realismului socialist. (...) 

Teoria prozei realismului socialist nu poate fi formulată 
decât de către critica marxist-leninistă, pe baza experien- 
tei noii realităţi. Căci un lucru este cert. Noi avem toate 
motivele să reperăm vibranta întrebare a lui N. Ostrovski: 
«Cine a avut înaintea noastră atâtea bogății morale și ide- 
ologice? Nimeni, niciodată»”. 


x 


OV.S. CROHMĂLNICEANU'5; „Până la eliberare, litera- 
tura noastră nu izbutise să exploreze lumea muncitorilor 
de la oraș, decât într-o măsură foarte redusă. (...) Lumea 
uzinei continua să fie încă pentru literatura română o 
„terra incognita”, și iată că un roman ca La cea mai înaltă 
tensiune de Nagy Istvân pătrunde cu îndrăzneală în inima 
ei. (...) Romanul lui Nagy István în spiritul realismului 
socialist descoperă o zonă de viaţă încărcată de potenţial 
revoluţionar (...). (...) Noutatea aceasta o conţine și Des/fă- 
șurarea lui Marin Preda. [...) Perspectiva revoluționară, 
deschisă întregii noastre literaturi de povestea lui Ilie 
Barbu, e cu atât mai vie cu cât ea se impune în împreju- 
rări aparent defavorabile. Acțiunile deviatorilor de dreapta, 
prin deformările aduse liniei partidului în problema colec- 
tivizării, îl silesc pe erou să treacă printr-o încercare extrem 
. de grea. [...) Idealul socialist din sufletul acestui țăran 
sărac supune, prin urmare, lucrurile unei confruntări 
dramatice, de o rară acuitate. Si în contrast cu ele, hrănit 
de încrederea în partid, izbucnește într-o flacără de o 
uimitoare puritate omenească. Suntem iarăși în faţa unei 
realități neexplorate, în care se zămislește o umanitate cu 
alte dimensiuni morale și pe care literatura noastră nouă, 
ca știință despre om, are mândria să o înscrie în sfera 
descoperirilor ei. 

E ceea ce se întâmplă și cu Pasărea furtunii a lui Petru 
Dumitru. (...) Pescarii lui, învăţaţi să nu mai îngenunche 
inaintea stăpânilor, nu mai vor să se supună acum nici 
capriciilor mării și istoria lui Adam Jora, flăcăul osândit 

la ocnă pe nedrept, «moriacul» rebel, (...), activistul comu- 
nist pătruns de ideea că important nu e numai să înţelegi 
lumea, dar să și izbutești să o schimbi, e un exemplu 
edificator în acest sens. (...) În Bărăgan-ul lui V.Em. Galan, 
ca și în Setea lui Titus Popovici, relaţii complexe sunt 
privite mișcându-se spre socialism prin acţiunea comu- 
niștilor. (...) 

Perspectiva revoluţionară nu e un fel de anticipație a 
viitorului cum își închipuie unii. Dacă ar fi așa, colecția 
povestirilor fantastico-știinţifice ar cuprinde operele cele 
mai realist-socialiste din literatura noastră. (...) 

Perspectiva revoluţionară nu se rezumă nici la ceea ce 
a încercat să o reducă Lukâcs, adică doar la o simplă 
prelungire a destinelor eroilor, schiţată de scriitor prin 
jocul determinărilor psihico-sociale și împinsă dincolo de 
acţiunea propriu-zisă a unei cărți. (...) O implicaţie mult 
mai mare a istoriei în viața individului e prima descoperire 
(...) pe care o afirmă scriitorul pornit să investigheze rea- 
litatea în straturile ei adânci. Romanul nostru actual tinde 
către fresca socială, nu atât din cauza unei lipse de strin- 
genţă în construcția epică (...), cât dintr-o cerinţă specială 
interioară”. 


x 


SAVIN BRATU'’®; „Tânăra noastră literatură realist-soci- 
alistă oferă, de pe acum, pilde convingătoare. Chemarea 
la reflectarea prezentului în transformarea revoluționară 
a creat și recreat forţe literare, înflorite tocmai prin găsirea 
unui drum extraordinar de fecund. Unul dintre cei mai 
valoroși scriitori ai generaţiei afirmate după 23 August 
1944, Petru Dumitriu, fusese, în anii debutului, pândit de 
un impas definitiv, atras de modele fanteziste, atemporale, 
astfel cum se arătase cu cele «8 proze» din Euridice. L-a 
salvat realismul și orientarea de către partid spre adevărul 
concret-istoric al societății frământate. Talentul lui Petru 
Dumitriu e un dat, însă el n-ar fi putut fi valorificat fără 

chemarea spre actualitatea fierbinte care a dezvoltat toc- 
mai laturile sale creatoare, forța de a îmbogăți și «registrul 
stării civile», cum ar fi spus Ibrăileanu, printr-o sumă de 
personaje vii, cu biografii și caractere reprezentative social. 
Stagiul de reporter al Scânteii, organul central al partidului, 
i-a relevat lui însuși potenţele realismului, reconstituirea 
unui veac de istorie adusă până în prezentul nemijlocit 
n-ar fi fost posibilă fără lucrările de cea mai stringentă 
actualitate - de la Nopțile din iunie la Pasărea furtunii — 
care l-au înarmat cu realismul socialist, dându-i lucidita- 
tea perspectivei sociale. 

Dar nu reprezintă rezultatele promițătoare ale educaţiei 
artistice pe care numai realismul socialist o poate da, 
întreaga producţie a noii generaţii de scriitori, de la Francisc 
Munteanu, reprezentativ pentru contemporaneitate prin 
înseși evenimentele vieţii sale, până la Eugen Mandric sau 
Teodor Mazilu, intraţi în literatură prin calea rodnică a 
reportajului? Oare, dintre tineri, cine a creat opere mai 
valoroase? Titus Popovici, care nu s-a detașat deloc de cel 
mai clocotitor imediat, dând cărţi ca Străinul și Setea sau 
Radu Theodoru care și-a asigurat «distanţa» scriind peste 
2000 de pagini de pastișă sadoveniană despre Mihai Viteazul? 

«Distanţa» nu este necesară realismului socialist. El 
oferă toate mijloacele pentru ca scriitorul să dea vremii 
sale minunate opere, pentru ca scriitorul să răspundă 
prompt chemării partidului prin lucrări de valoare, supremă 
oglindire a realităţii. (...). 


Tipologii reprezentative 


Reunim în acest context, din multele intervenţii pe 
această temă: radiografierea prozei din perspectiva perso- 
najului emblematic al evului socialist, „eroul pozitiv”, con- 
siderat factor și model formativ pentru colectivitate, doar 
patru comentarii scrise de Al. Oprea, Mircea Tomuș, Mircea 
Mancașş și Lucian Raicu. Să se observe cât de restrânsă e 
baza investigaţiei pentru exemplificări pozitive (ca și la tema 
anterioară, de altfel). După zece ani, prozele onorabile încă 
se numără pe degetele de la o mână... Constrângerile au 
produs întotdeauna doar înlocuitori. 


x 


Tipologii umane şi sociale în proza contemporană!”: „În 
momentul de faţă, cuvântul miraculos care se pare că 
închide în sine toate tainele artei se cheamă complexitate. 
«Eroii sunt complecși» — ceea ce vrea să spună, cartea este 
foarte bună. Cuvântul terorizează pe scriitori, care nu știu 
ce jertfe să mai aducă acestui zeu păgân și e folosit de 
către critici și editori ca un verificat passe-partout în toate 
chestiunile literare litigioase. V.Em. Galan în ancheta Vieții 
românești din nr. 12/'57, face următoarea mărturisire: 
«Foarte deseori am auzit editori sau critici chestionând pe 
un autor cam așa: — Și eroul d-tale se mai și-ndoiește din 
când în când? Se frământă? Are slăbiciuni, căderi, șovă- 
ieli? într-un cuvânt, e un om adevărat, complex, sau o 

simplă schemă?» Ceea ce îl determină pe scriitor să deschidă 
filipica sa contra paun "tei aaa: opunându-le «oamenii 
dintr-o bucată». | 

Ce anume a determinat însă polemica scriitorului? 
(Deoarece credem că nu fără motiv se ridică d-sa atât de 
vehement «împotriva promovării necondiționate a eroului 
complex» și afirmând că acești eroi vor ocupa totdeauna 
locul secundar în viață, să ajungă până la exclamaţia 
iritată: «Secundar, da, oricâţi anir trăi complecșii în viaţă 
şi oricâte pagini ar ocupa ei în literatură»). Este vorba de 
o stare de fapt: eroii unitari, consecvenţi cu ei înșiși sunt 
primiți cu suspiciuni și dimpotrivă, eroii îmbunătăţiţi în 
trăsături contradictorii provoacă admiraţii fără rezerve. 

Unele cărţi din proza noastră au fost primite cu un viu 
interes pentru că au descoperit artistic asemenea tipologii 
inedite. Este impresia pe care ne-a lăsat-o Bărăgan. Anton 
Filip nu este dintre eroii care ar fi atras pe un scriitor 
romantic. 

Așa-zisul conflict dintre viața obștească și viaţa perso- 
nală nu există în fapt decât la micul burghez, care ajunge 
să izoleze aceste două laturi din viaţa individului, până la 
existenţa lor de sine stătătoare [...). 

La Anton Filip chestiunile personale și cele obștești 
sunt turnate într-un singur bloc de oțel. Bărăgan demon- 
strează cititorilor că, în afară de ființe complicate care sug 
din degetul mic filozofii pesimiste, în afară de psihopati și 
don-quijoţi există și caractere viguroase, adepţi ai faptelor 
eroice, ai credinţei într-un țel care constituie raţiunea 
existenţei lor. Și în cazul de față, acești eroi sunt oameni 
de rând, rudimentari, «din topor», dar puternici tocmai 
prin forța colectivă și anonimă din care purced și care în 
zilele noastre poartă răspunderea destinelor societății. 

În ceea ce privește lipsurile romanului, am impresia că 
se încadrează tocmai în ceea ce constituie obiectul amin- 
titei polemici a lui V.Em. Galan și anume prejudecățile 
existente despre omul «complex». Critica a relevat carac- 
terul artificios al micii drame care există în viața eroului 

în legătură cu nevastă-sa. De asemenea, romantismul 
livresc, rezultat din descripția «coloniei» de mici tractoriști. 
Aici scriitorul renunţă la realismul său sobru şi apelează 
la serviciile unor aric iu menite să dea aparenţă de «com- 
plexitate». 

În presa literară s-au adus critici asemănătoare și edi- 
tiei a Il-a din Pasărea furtunii unde Adam Jora = din aceeași 
familie tipologică cu Anton Filip — era cuprins în ultima 
parte a povestirii de senzaţii tulburi, stranii, nejustificate. 
Dar care ar fi trebuit să fie comportamentul eroilor în 
situaţiile respective? Nu știm. Credem însă că, într-un 
anume mod specific, tipului psihologic în cauză. [...) 

Recitind ce am scris în acest capitol, îmi dau seama că 
se ridică însă cu acuitate o problemă: oare eroi ca Anton 
Filip, Adam Jora sunt blestemaţi să nu cunoască decât 
atitudinile îngheţate, hieratice, nu au și ei şi stări de spi- 
rit imprecise, nu sunt asvârliţi în situaţii complicate in 
care să șovăie, (...)? 

Intraţi în circuitul aspru al evenimentelor, obligați să 
răspundă unor chestiuni politice și morale ale societătii, 
aceștia nu pot să nu fie bântuiţi de vârtejuri, de gânduri 
și simţăminte. Să aruncăm o scurtă privire asupra Desfă- 
șurării lui Marin Preda: Părerea mea e că prin unele tră- 
sături tipologice ca naivitatea, expansiunea sufletească 
nedisimulată, puritatea psihologică, Ilie Barbu se apropie 
de unii eroi ai lui Slavici din Norul. Eroul cunoaște clipe 
de adâncă negurare, în capul lui se zbat gânduri. Din 
această luptă, eroul nu rămâne cu laturi ale personalită- 
tii sale atrofiate, nu iese măcinat, obosit sufletește, ci 
dimpotrivă îmbogățit spiritualicește. 

Si când te gândești că eroi ca Anton Filip, Adam Jora, 
Ilie Barbu sunt dintre cei care cu secole în urmă apăreau 
în literatură sub eticheta: «om din popor», «slujnică», «sol- 
daţi» etc. Cât de fundamental se pot schimba formele 
sociale și umane sub influenţa binefăcătoare a furtunilor 
istorice! S-a dus vremea când oamenii, fascinaţi de pero- 
rațiile patetice ale eroilor romantici despre «dreptate absolută», 

«adevărul etern», așteptau de la ei fericirea omenirii. Cu 
timpul, lumea a observat că aceste ființe «unice», cu senti- 
mente alese, nobile, se pricep numai să pălăvrăgească. [...) 
Aureola unor vechi eroi apune. 
Era noilor eroi abia a început.” (AL. OPREA) 


x 


Figuri reprezentative în proza noastră!t: „S-ar putea 
vorbi, oare, de pe acum, de o periodizare a tinerei noastre 
literaturi realist-socialiste? Răspunsul pare a fi cel negativ, 
mai ales dacă ne gândim că, atunci când au existat, atari 
inițiative au fost sortite eșecului, fie în urma alegerii unui 
criteriu fals, neconform cu spiritul de dezvoltare al litera- 
turii noastre noi, fie pur și simplu în absenţa unei per- 
spective suficient de largi. Ceea ce poate fi cu greu pus la 
îndoială este însă mersul ascendent al acestei literaturi, 
dezvoltarea ei neîntreruptă, faptul că în scurta ei istorie 
a înregistrat apariția unor cărți deosebit de valoroase. (...) . 

inainte de a numi operele pe care le avem în vedere, 
trebuie să spunem că trăsătura pe care le-o considerăm 
noi comună nu este de natură a justifica vreo periodizare: 
ea este proprie, în modul cel mai organic, literaturii rea- 
list-socialiste și în această calitate e prezentă și poate fi 
ușor detectată în numeroase alte scrieri anterioare momen- 
tului de care ne ocupăm. În timpul din urmă, însă, apa- 
riția unor opere în proză ca Rădăcinile sunt amare, primele 
capitole din așteptatele Biografii contemporane, Setea, 
Statuile nu râd niciodată etc. ne oferă posibilitatea să con- 
semnăm un important salt valoric realizat de proza noas- 
tră și manifestat atât prin dobândirea unui mai ascuţit 
spirit partinic, cât și prin o apropiere mai marcată de 
realitate, - un binefăcător spirit de autenticitate, însoţit 
de tulburătoare revelații despre sufletul omului contem- 
poran, al constructorului vieţii noi. (...) 

În ce ne privește, vom considera acest moment al pro- 
zei românești prin prisma modului în care au fost create 

personajele reprezentative, purtătoarele celor mai înalte 
idei, ale celor mai avansate idealuri. Ne îndeamnă la o 
astfel de întreprindere în primul rând adevărul de mult 
cunoscut că realizarea personajului reprezentativ, a ero- 
ului, este problema de bază a epicii din toate timpurile și, 
ceea ce trebuie îndeobşte reţinut este îndeosebi acel capi- 
‘tol al realizării artistice propriu-zise, care se leagă mai 
direct, mai strâns de apartenenţa ideologică a scriitorului 
cât şi de ansamblul de idei politice, etice, sociale etc., pe 
care epoca sa le impune. (...) 

Să notăm în primul rând particularitatea că toate, dar 
absolut toate personajele reprezentative sunt, în aceste 
scrieri, oameni de partid, iar acţiunile lor, aproape fără 
excepţie - acţiuni partinice. Pentru Licu Oroș, Leonaș 
Tănase, Mitru Mot, Teodorescu sau Horváth, calitatea de 
comunist înseamnă de fapt participarea la cele mai aprige 
bătălii ale timpului lor, acolo unde se dă asaltul frontal și 
decisiv pentru soarta comunităţii lor sociale, faţă de care 
ei, comuniști fiind, se simt nu numai profund interesați 
dar și în cel mai înalt grad răspunzători. 

Eroul lui Petru Dumitriu este surprins în ultimele săp- 
tămâni ale dictaturii antonesciene și ale războiului anti- 
sovietic, îndeplinindu-și munca în apăsătoarele conditii 
ale terorii fasciste, însărcinarea pe care conducerea par- 
tidului i-a transmis-o este de natură să amplifice la maxi- 
mum tensiunea conflictului: era, pentru lupta ilegală, o 
problemă deosebit de importantă procurarea hârtiei nece- 
sare presei de partid în momentul ieșirii din ilegalitate — iar 
pentru Leonaș Tănase una de viață. Nu mai puţin decisivă 
este, în permanenţă, acţiunea lui Licu Oros. Secretar al 
unei judeţene de partid în epoca din preajma primelor 
alegeri de după 23 August, personajul lui Zaharia Stancu 
se ciocneşte în fiecare moment de rezistenţa îndărătnică 
și activă a dușmanului. (...) 

O epocă apropiată ne întâmpină din romanul lui Titus 
Popovici: evenimentele: din preajma reformei agrare. 
Autorul a știut să confere momentului o importanţă larg 

generalizatoare (...). Reforma agrară, întârziată în satul 
Lunca, reprezintă o primă şi violentă ciocnire între două 
forțe care demult stăteau faţă în faţă. Reusita reformei nu 
înseamnă numai împărțirea propriu-zisă a moșiei baro- 
nului Papp (...): prin reușita reformei, partidul comunist 

și reprezentanții lui din sat, între cart Mitru și Teodorescu 
sunt în frunte, au dărâmat un prim zid ce-i diespărțea de 
înţelegerea și aprobarea ţăranilor. 

Pentru Licu Oroș viitorul este asemeni unui leit-motiv, 
aproape obsesiv, receptat la fiecare pas. Pentru Leonaș 
Tănase, în drama puternică pe care o trăiește, viitorul e 
deosebit de precis, concretizat în săptămânile care vor 
urma după eliberare. Dar o astfel de perspectivă este reţi- 
nută mai pregnant, cu o intenţie mai apropiată de ideea 
noastră, în romanul lui Francisc Munteanu. Scena finală 
în jurul statuii lui Horvâth are desigur largi rezonanţe 
simbolice. 

Fiecare din aceste personaje reprezintă așadar ceea ce 
este mai înaintat în colectivitatea în care trăiește. Ei sunt 
activiști de elită, solii și combatanții partidului clasei mun- 
citoare. Lupta lor se desfășoară în momentul și la locul 
hotărâtor, vizând obiectivul principal desemnat de gândi- 
rea tactică a partidului comunist, forțând acea poartă prin 
care se poate ajunge la viitorul socialist al ţării. (...) Este 
curios - dar cât de semnificativ - faptul că analiza unui 
astfel de personaj, a lui Licu Oroș, Leonaș Tănase sau 
Mitru Moţ, nu conduce firul gândirii înspre ceea ce se 
numește raportul între viaţa personală și activitatea poli- 
tică a acestor oameni, deși nici în Rădăcinile sunt amare, 
nici în Nexus nici în Setea nu lipsesc scenele de viață 
familială. În aceste cazuri nu poate fi vorba de un raport, 
pentru că e ca și cum n-ar exista două noţiuni distincte, 
ci una singură: viața, adevărata viaţă - în complexitatea 
și unicitatea ei. (...) | 

Având exemplul unor incontestabile realizări de eroi 
comuniști este foarte ușor să nărui una din tezele cele mai 
vânturate ale denigratorilor mai vechi sau mai recenți ai 

realismului socialist: „unilateralitatea” eroilor. Faptul îl 
anticipase Marx, când demonstra că tirania proprietății 
private a dus la o sărăcie absolută a fiinţei umane, la 
înstrăinarea facultăţilor umane, la dezvoltarea monstru- 
oasă a simțului posedării. «Desființarea proprietăţii private 
este, prin urmare, complecta emancipare a tuturor sim- 
turilor și însușirilor omenești», conchidea Marx. (...) Fiecare 
din personajele de care ne ocupăm reprezintă, între altele, 
o fiinţă umană astfel emancipată, eliberată de tirania sim- 
tului proprietății. (...) 3 

Însemnările noastre nu au intenția să găsească acestor 
eroi un loc definitiv în galeria epicii românești. Ceea ce 
vrem și suntem îndreptăţiţi să spunem este că, după cău- 
tări mai mult sau mai puțin fructuoase, dar în orice caz 
utile, mulți dintre prozatorii noştri au găsit drumul cel 
bun în prezentarea eroului contemporan”. (MIRCEA TOMUȘ) 


* 


Note despre eroismul contemporan în literatură!?: „Spiri- 
tul de abnegație, jertfa eroică — afirmarea cea mai înaltă 
a personalității morale- ca şi inegalabila măreție a actu- 
lui de eroism, se sprijină pe conștiința cauzei generale 
căreia omul nou îi închină viaţa sa - și pe optimismul 
neclintit în victoria forțelor înaintate ale societăţii. (...) ! 

Superioritatea etică a tipului revoluționar, a noului 
erou pozitiv din literatura contemporană, în tăria morală 
al cărei suport îl constituie ideologia revoluţionară a clasei 
muncitoare. De la Mihai Buznea, militant comunist ilega- 
list, de o rară forţă morală, la Adam Jora - eroul frământat 
de probleme interioare, care ştie totuși să-și subordoneze 
pornirile afective, marii cauze comune — de la comunistul 
Pavel Ilie (Otel și pâine) la Anton Filip (Bărăgan) sau Ilie 
Barbu (Desfășurarea) literatura noastră contemporană oglin- 
dește efortul creator al luptătorului dârz, optimist, eroic. (d 

Departe de a fi o chintesenţă de calităţi supraumane, 
el este și trebuie să apară în literatură ca un personaj 

uman, viabil și activ, plin de încredere în victoria deplină 
a socialismului. (...)”. (MIRCEA MANCAS) 


æ 


Vitalitatea eroului pozitiv”: „E vorba întâi de faptul că 
literatura realismului socialist este o literatută cu eroi, ea 
menţine și dezvoltă pe o treaptă nouă interesul pentru 
tipologie, dominant în creaţia realistă a trecutului. Litera- 
tura actuală aduce cu sine un nou tip de erou, personajul 
cel mai interesant și mai reprezentativ al epocii contem- 
porane: comunistul ~- şi în același timp reabilitează con- 
ceptul creator de erou literar, concept negat îndeobște de 
psihologia şi literatura decadentă. (....) 

Eroul reprezentativ nu e un tip literar static, linear, din 
a cărui dezvoltare să fie excluse elementul surprinzător, 
ineditul, saltul chiar. În parcursul unei singure zile, Ilie 
Barbu, eroul nuvelei lui Marin Preda, e mereu «altul». (...) 

Dar personajul rămâne o unitate, oricât de surprinză- 
toare se dovedește diversitatea comportamentului său. (...) 
Această unitate nu are un caracter formal, ea traduce o 
nouă viziune asupra lumii, este în cel mai înalt grad o 
problemă de conţinut. Ilie Barbu, Adam Jora, Licu Oroș, 
Anton Filip, George Teodorescu sunt oameni pentru care prin- 
cipiile socialismului au devenit o necesitate interioară. (...) 

Pentru noi, eroul «activ» este constructorul socialismu- 
lui. (...) Literatura realismului socialist ne-a dat de pe 
acum tipuri de eroi care unesc frumuseţea morală, puri- 
tatea interioară cu voinţa și capacitatea de a acţiona. 
Adam Jora nu e pur și simplu un însetat de dreptate, el 
ştie să acţioneze pentru triumful dreptăţii sale. Ca instruc- 
tor de partid, desfășoară printre pescarii și muncitorii de 
pe vas o intensă muncă politică, știe să dejoace planurile 
dușmanului, inteligenţa sa e aplicată la «obiect». (...) La fel 
Mitru Mot, eroul lui Titus Popovici. (...) Nici Anton Filip, 
eroul din Bărăgan al lui V.Em. Galan, nu e un lunatic, 
înfruntă, condus de un veritabil patos comunist, împrejurările 

cele mai dificile, are un fel metodic, specific activistului, 
de a dezlega situaţiile cele mai complicate. 

Mari categorii sociale, condamnate altădată la inadap- 
tabilitate, la cheltuire zadarnică;sunt chemate astăzi la o 
activitate conștientă, susținută și constantă, în stare să 
le regenereze, să refacă sensul pozitiv al vieţii lor, să-i 
reintegreze procesului muncii sociale care încetează să fie 
un factor de mutilare. E cazul «derbedeilor» lui Nicuţă 
Tănase. [...) 

` Automatismul specific vieţii satului în condiţiile capi- 
talismului, automatismul redat cu atâta forţă în opera 
marilor scriitori realiști e supus unui teribil «șoc» și se 
destramă sub acţiunea puternică și conștientă a comu- 
niștilor, oameni ca 'Țurlea (Desfășurarea de Marin Preda), 
ca Mihai Bochiş (A venit un om de Francisc Munteanu). 
Interesul nuvelelor lui Remus Luca stă în primul rând în 
capacitatea scriitorului de a sesiza, dincolo de formele 
statice și greoaie, dincolo de reacţiile aparent mecanice, 
elementul unei solide și emoţionante umanităţii socialiste 
în curs de formare. [...) | 

Eroul contemporan are acces la sensul devenirii isto- 
rice, are o înţelegere superioară a rostului vieţii, are o 
perspectivă. Astfel, dobândește tăria morală și armonia 
sufletească necesară unei vieţi eliberate de exploatare și 
consacrate construcţiei socialiste”. (LUCIAN RAICU) 


Despre stil și arhitectură epică 


AL. OPREA?!: „Primul tip de proză, ar fi cel romantic, 
cuprinzând opere de la M. Sadoveanu și Eusebiu Camilar, 
la tineri ca Eugen Mandric și Al. Ivan Ghilia, sau talente 
cu trăsături violent deosebite ca Zaharia Stancu. (...) 

Al doilea stil, de dată mai recentă, în proza contempo- 
rană ar fi cel psihologic, unde cu o luciditate severă se 
analizează convulsiile morale ale omului - oglindă a unor 
mari întrebări și răspunsuri ale vremii. Aci este în genere 
catalogată o parte din opera lui Camil Petrescu, Călinescu, 
creaţia lui Marin Preda și cărți noi ca Familia Calaff și 
Izgonirea din rai etc. În sfârșit, a treia orientare ar fi aceea 
pe care noi am numi-o realism-social, înțelegând prin asta, 
proza care cu o lăcomie de arhivar istoric urmărește toate 
amănuntele relațiilor sociale ale individului și prin pana 
unui Petru Dumitriu, ori tineri ca Titus Popovici și Francisc 
Munteanu desenează fresce ale epocii. Desigur tabloul 
conturat are mari goluri. N-au intrat aici scriitori mai 
vechi, ca Geo Bogza etc. nici dintre cei formaţi în zilele 
noastre ca V.Em. Galan ș.a. unii putând fi ușor „reparti- 
zaţi” în una sau alta dintre cele trei categorii, iar în cazul 
altora întâlnind dificultăţi (...). 

Un fenomen cu rezultate triste în ceea ce privește vari- 
ația formelor de creaţie îl constituie cultul exclusivist, la 
un moment dat, al uneia sau alteia dintre modalităţi. (...) 
Avem impresia că în ultima vreme se crease o oarecare 
mistică a stilului analist. (...) Aţi întâlnit cumva în ultima 

vreme articole speciale de generalizare despre astfel de 
creaţii decât literatura psihologică? (Vezi Gazeta literară, 
Contemporanul etc.). În focul apărării acestei literaturi, 
întâlnim chiar teoretizări care ar fi putut acredita obiectiv 
ideea superiorității pentru un moment, a stilului analitic 
faţă de alte modalităţi creatoare. (...) Ideea care am vrea 
să apară clar din articol este că dogmatismul constă toc- 
mai în refuzul de a cerceta formule particulare ale diver- 
selor stiluri generale. Bunăoară nota zeflemitoare din Gazeta 
literară la adresa nuvelei lui Zaciu, Începutul sfârșitului ne 
oferă un exemplu cras de aplicare scolastică a trăsăturilor 
celor trei orientări, (...) stilul romantic, de atmosferă, stilul 
prozei epice, de acţiune și stilul psihologic. Nu interesează 
justiția sau injustiţia aprecierii, cât platforma estetică de 
pe înălțimea căreia sunt trimise săgețile critice. (...) 

Toate stilurile au dreptul la existenţă atâta timp cât ţin 
seama de evoluţia istorică a mijloacelor artistice și de 
realitate. În proza realismului-socialist încape și poezia 
cea mai înaripată și realismul cel mai aspru și versul 
exaltat și viața cotidiană. (...) Ce vrem să spunem? Toate 
celelalte metode de creaţie anterioare realismului socialist 
și-au proclamat nașterea, negând cel puțin programatic 
metodele anterioare. (...) 

Realismul-socialist dând o justă rezolvare, atât teore- 
tică cât și practică, raportului dintre tradiţie și inovaţie, 
se arată ca cea mai largă platformă estetică cunoscută 
până acum în istoria artei. De aceea apar neștiinţifice 
încercările de a declara ca valabil numai stilul romantic, 
sau cel analitic, sau cel al realismului social. (...) Am spus 
de la începutul articolului că realismul-socialist pune capăt 
fărâmițării și pulverizării marilor școli artistice, dând posi- 
bilitate dezvoltării unor mari direcţii creatoare în care se 
pot realiza individualităţile cele mai diferite”. 

PETRU DUMITRIU?2: „La fel, majoritatea cărților româ- 
nești din ultimii zece ani sunt însăilări rapsodice de epi- 
soade din viaţa unui erou central: așa cum sunt Desculţ, 
Bietul Ioanide, Străinul, Moromeţii. (...) 

Din această particularitate derivă în chip logic arta 
episodului. La Zaharia Stancu, el ajunge până la valoarea 
și forma poemului în proză. La George Călinescu, până la 
portretul autonom și la episodul tableau de genre. Acestei 
din urmă categorii i se pot însuma episoade din Moromeţii 
ca Secerișul, Împărțirea premiilor, Ciocnirea cu jandarmul 
și multe altele — poate că aproape toate capitolele roma- 
nului, care sunt la un pas de a fi schiţe autonome. (...) 

Cazuri deosebit de interesante sunt, din acest punct de 
vedere, ultimele două cărți din seria pe care o discutăm 
aici și anume, în ordinea apariţiei, Cronică de familie și 
Groapa. Amândouă reprezintă, în perspectiva problemei 
construcției, momente hibride, în care proza noastră epică 
manifestă o trecere de la tipul rapsodic la tipul stringent 
dramatic. Într-adevăr, Cronică de familie este. în mare, 
construită rapsodic. Nu există o gradaţie între diversele 
bucăți care o compun. Totodată fiecare bucată în parte, 
și cu cât mai mare cu atât mai mult, e construită cu o 
constantă grijă pentru expunerea, gradaţia, culminarea și 
deznodământul dramei. Dar și aici se observă oscilări. De 
pildă, bucăţi ca Viața la tară I sunt destul de statice, altele 
ca Bonifaciu Cozianu sunt încă destul de rapsodice; în fine, 
nuvele ca Datoria, Bijuterii de familie, Salata sunt emina- 
mente dramatice. 

Groapa vădește și mai izbitor această hibriditate. În ea, 
episoadele primei jumătăţi au o totală autonomie. (...) 

in stadiul actual al literaturii noastre și al reflexiunii 
autorului acestor rânduri, nu e imposibilă o analiză a 
fenomenului descris mai sus. El constituie o particulari- 
tate a prozei noastre epice noi. De ce e așa și nu altfel, și 
ce sens are ca? Iată ce nu putem spune. Fapt e că unitatea 

cărților descrise mai sus ţine de ideea centrală (...), de 
personajul central (Darie, Ioanide, Andrei, Moromete) dar 
nu în felul romanului-dramă. (...) Calitate sau defect, cau- 
zată de un motiv sau altul, având un sens general pe care 
deocamdată nu l-am descoperit, această particularitate 
comună cărților discutate aici, contribuie la caracterul 
unitar, de «școală» al prozei noastre epice contemporane 
și o diferenţiază de alte momente ale istoriei literaturii 
noastre ca și de aspectele corespunzătoare din dezvoltarea 
altor literaturi”. 

Fără îndoială se scrie acum altfel de proză decât aceea, 
să zicem, din intervalul 1949-1952, pusă repede la nafta- 
lină și trecută la copilăria prozei realist-socialiste, de-ndată 
ce două-trei scrieri (Desfășurarea, Bărăgan, Setea) plus 
întreaga creaţie a lui Petru Dumitriu, îndrituiau maturi- 
zarea frontului epic și lansarea acestuia în paradigma 
valabilă a realismului socialist. 

Căci cine mai pomenește acum de proze care au stârnit 
cam acelorași comentatori ca și cei de acum, valuri de 
entuziasm și cerneală, cum ar fi Matei Ion a cucerit viața 
(C. Chiriţă, 1949), Ucenicul Nasturaș descoperă viața 
(N. Jianu, 1949), dar mai ales romanele Grâu înfrățit 
(V.Em. Galan, 1950), Cântecul uzinei (Cella Serghi, 1950), 
Temelia (Eusebiu Camilar, 1951), Oțel și pâine (Ion 
Călugăru, 1951), Cumpăna luminilor (N. Jianu, 1952), Pâine 
albă (Dumitru Mircea, 1950) ș.a. În memoria literară n-a 
rămas din primul cincinal epic realist-socialist (1948-1952) 
decât trei scrieri de referință: opera întemeietoare Mitrea 
Cocor (M. Sadoveanu, 1949), La cea mai înaltă tensiune 
(Nagy Istvân, 1951), Desfășurarea (Marin Preda, 1952) și, 
cum spuneam, întreaga operă (și nu puţină) a lui Petru 
Dumitriu. | 

Proza tânără, de un conformism mediu, mai liberă de 
radicalismul ideologic, lărgește și nuanțează toposul, mito- 
logia, viziunea și stilul epic (Eugen Barbu, Nicolae ic, 
Teodor Mazilu, Radu Cosașu, D.R. Popescu, Vasile Rebreanu, 

Sorin Titel, Remus Luca ș.a.). Judecată însă cu aceleași 
instrumente critice — și paginile următoare vor fi ilustrative 
în aceste sens ~- nu puţine au fost admonestările pentru 
negativism, viziune caricaturală, senzațional ieftin, refle- 
xivitate găunoasă și alte tendinţe epice care nu puteau 
servi pedagogiei comuniste. Vom încheia, apoi, cu percep- 
ţia critică a două formule în epica tânără: „romanul femi- 
nin” și proza satirică (Nicuţă Tănase și Teodor Mazilu). 


x 


. GEORGETA HORODINCĂ?*: „Tinerii prozatori sunt în 
momentul de față o realitate literară care se impune aten- 
tiei generale, (...). De aceea chiar și faptul că de multe ori 
sunt supuși discuţiei împreună [(...) se datorește acestor 
trăsături care-i apropie fără să-i uniformizeze. (...) Aproape 
toţi aleg teme de mare actualitate, (...). Este de remarcat 
chiar că actualitatea este lăsată mai mult, sau prea mult 
în sarcina tinerilor prozatori. (...) O dorinţă juvenilă de 
extraordinar și epatant îi stăpânește pe cei mai multi, 
îndemnându-i să caute ce este mai acut, mai dramatic, 
mai ascuns și mai zguduitor în realitatea noastră. (...) Nu 

s-ar putea spune însă nici că ar trebui să ocolească dru- 
mul greu și cu primejdii pe care se aventurează, nici că 
rezultatele pozitive obţinute până acum nu uag mai greu 
în cumpănă decât neajunsurile. 

Să ne oprim la câteva exemple. Radu Cosașu publică 
în ultimul număr din Viata românească schița Valentin, 
nu excepţional de bună. Dar interesantă. (...) Teodor Mazilu, 
în același număr din Viaţa românească, în schiţa Cerc 
vicios, dezvăluie un conflict încă mai ascuţit. Tovarășul 
Mocanu apără morala proletară ca un puritan și e foarte 
activ în această privinţă: (...). Dar deodată totul se com- 
plică pentru că tov. Mocanu, deși însurat și cu doi copii, 
se îndrăgostește de tovarășa Aneta care nu pare să rămână 
indiferentă la suferinţa șefului ei. Dar nici unul dintre ei 
nu îndrăznește să-și dea pe faţă sentimentele: tovarășul 

Mocanu, de teamă să nu apară drept un demagog, tova- 
rășa Aneta de teamă să nu fie victima unei... provocări. 
Cerc vicios... I s-ar putea obiecta lui Mazilu, interpre- 
tându-l cu rea voinţă, că conchide în defavoarea moralei 
proletare. (...) Schița ridiculizează de fapt rigiditatea puri- 
tană, îngustimea cu care sunt tratate problemele gingașe 
și complicate ale moralei. (...) La fel stau lucrurile în ceea 
ce-i privește pe Nicolac Ţic sau Ioana Munteanu. (...) 

Toate aceste schiţe și nuvele surprind câte o ipostază 
omenească specifică vremii noastre și problemelor com- 
plicate pe care ea le naște. Acești tineri autori se remarcă 
prin abilitatea cu care știu să descopere în realitatea noas- 
tră conflictele ascuţite, contradicţiile dureroase care o 
locuiesc dar care merg spre o rezolvare pozitivă. (...) 

Caracteristic celor mai mulţi dintre tinerii prozatori 
este, de asemenea, curajul de a critica deschis neajunsu- 
rile, rămășițele moravurilor burgheze. (...) 

Drept concluzie: crește o generaţie de tineri prozatori. 
S-ar putea întâmpla ca, pe drum, unii să obosească, alţii 
să abandoneze, alţii să deziluzioneze. Dar există o proză 
tânără, există o atmosferă de lucru, de întrecere, de cău- 
tare şi de inovare. (...)” 


x 


AL. OPREA?*:; „în mult criticatul număr 4 al Vietii romå- 
nești, din acest an, a apărut și schița lui Nicolae Ţic, Un 
om invidiat, care prezenta trăsături asemănătoare cu alte 
schițe ale aceluiaşi tânăr prozator, criticate în presă. Nu 
de mult a fost tipărit volumul Soniei Larian Smecherul în 
paradis, iar cartea lui H. Rohan Nici o moarte nu e bună, 
ca și unele povestiri ale lui Radu Cosașu, au provocat 
discuţii în ziarele și revistele noastre pe tema negativis- 
mului. (...) Schița Un om invidiat e construită pe principiul 
surprizei, frecvent în lucrările lui Ţic. Altă schiță, Decorația 
bunăoară, începea cu descrierea emoției unui colectivist 
care se pregătea să se ducă la raion pentru a-și ridica 

decorația. Finalul ni-l arată pe erou prăbușit pe pat, în 
hohote de plâns, totul nefiind decât o înscenare a preșe- 
dintelui gospodăriei, căruia îi venise ideea să-și bată joc 
de acesta în fața celorlalți colectiviști — decorația primind-o 
el, președintele. Schița Un om invidiat, publicată de curând 
în Viata românească, pornește de la invidia unui muncitor 
petrolist față de un inginer pe care-l crede că ar «crăpa de 
mulțumit ce e», deoarece din simplu muncitor a ajuns 
inginer și, deși urât, are o soţie frumoasă. Autorul va 
dovedi însă că amândoi eroii sunt egal de nenorociţi — 
inginerul, părăsit de nevastă fiind mistuit de. gândul că 
este imposibil să-și poată realiza o fericire personală. Aici 
simt necesitatea unei explicaţii. Sentimentul dezamăgirii, 
al sfărâmării iluziilor în faţa realităţii, a fost frecvent în 
literatură. Dar chiar la marii realiști din trecut — în pofida 
condiţiilor sociale cunoscute — decepţia n-a copleșit tot- 
deauna în mod iremediabil eroul. (...) Dacă ne întrebăm 
însă care e sensul deziluziilor trăite de eroii lui Ţic - schi- 
tate în câteva linii - ajungem la concluzii triste. (...) Autorul 
_ parcă vrea să ne spună: viaţa nu-i așa cum o arată scrii- 
torii idiliști, în tonuri siderale, ci teribil de obișnuită, de 
cenușie. (...) Ideea așa-zisului caracter comun, cenușiu, 
al vieţii o întâlnim teoretizată în schiţa lui H. Rohan, Mâna 
secretarului. (...) Chiar activitatea unui secretar al raionu- 
lui de partid apare astfel: «Altul! Alta! Alt dosar! Altă hâr- 
tie la semnat! Alte ședințe și de câte ori aceleași concluzii». 
Important de relevat e că autorul nu intenţionează să 
denunțe falsitatea acestor păreri despre realitate ale per- 
sonajului. Nu! Eroul pare un comunist bun care are un 
singur cusur: se lasă dominat de viața „obișnuită”. De aici, 
soluţia facilă. (...) 

Stârnește curiozitate faptul că atât Tic cât și Rohan, în 
creaţiile lor scrise cu ani în urmă, se făceau vinovați de o 
descriere pompoasă (sic!) a realităţii. Unele dintre schițele 
lui Rohan erau covârșite de atâtea lozinci, iar Ţic - vezi 
povestirea Tudor- făcea apoteoza ascetismului vieții unui 
comunist. (...) Procesul mi-l explic astfel: iluziile lor 

fals-romantice necorespunzând realității, acești autori au 
ajuns la concluzia că în viață nu există romantism, că 
totul e obișnuit, searbăd. | 

S-ar putea să fiu prea dur. Sunt însă păreri pe care le 
semnează Radu Cosașu, — ale cărui schițe intra în aceeași 
categorie — recenzând nuvela Ioanei Munteanu Întoarcerea. 
Referindu-se la Întoarcerea - nuvela e plină de confuzii 
naturaliste, - Cosașu laudă eroii nuvelei pe motivul că 
«nu-s eroi de concepţie, de idei, purtători, cum ne place 
atât de des să proclamăm, ai unor mesaje înalte» ci oameni 
obișnuiți de existenţa imediată, mai puţin dispuși la teo- 
rie și teoretizări, la schimb de «idei și sentimente majore». 
(...) Există aici, pe undeva, o nuanţă de adevăr. (...) Dar 
nu pot să nu văd că urând, în modul indicat de Cosașu, 
tot ce inseamnă poleire, idealizare, ajungi să nu vezi nici 
frumuseţea adevărată a realităţii. (...)”. 


* 


EUGENIA TUDOR?*: „Goana după efecte «tari», cultiva- 
rea unor așa-zise crudități de dragul crudităţilor, descri- 
erea amănunțită și căutarea cu orice preț a unor fapte 
ieșite din comun, deosebite, rupte de conținut, fără vreo 
altă finalitate decât aceea de a satisface un anume gust 
învechit și dubios, se face simțită în ultima vreme în unele 
lucrări de proză. Astfel, în romanul său O fată din cele 
multe, Mircea Șerbănescu a căutat să-i dea eroinei sale 
un destin deosebit. Și este încredinţat că i l-a găsit supu- 
nând-o pericolului unui viol. (...) Pentru că, în concepția 
sa, Jana Dimineţ trebuie să fie o eroină deosebită cu orice 
preţ; scriitorul n-a găsit altceva mai bun, decât să o supună 
unui viol, să-i creeze apoi tot felul de complexe și o groază 
permanentă față de copilul pe care-l va naște. Și aceasta 
până în momentul când Jana va avea revelația faptului 
că, în condiţiile de azi, a avea un copil din flori nu e o 
nenorocire ireparabilă. Câtă risipă de situații dramatice, 
dar câtă falsitate în acest dramatism, tocmai pentru că e 

căutat, introdus în mod artificial. Autorul însă nu proce- 
dează așa numai în cazul Janei Dimineţ. Să alegem un alt 
erou: profesorul Iliescu Romeo, care vine în casa coanei 
Ica Pintea. (...) 

Tot într-o asemenea goană nesățioasă după fapte de 
«efect» ar putea fi încadrată și acţiunea, nu mai puțin 
stranie, a lui Grigore Bebei. Dușman de clasă înrăit, Grigore 
Bebei vrea să lucreze pe cont propriu împotriva regimului. 
Şi pentru aceasta, călătorea cu trenul înarmat cu o gheară 
de fier, pălind din goană sentinelele de pe podurile pe unde 
trece. Cu cât lux de amănunte este analizată starea sufle- 
tească, de o voluptate morbidă, a acestui Bebei, când își 
atacă victimele! (...) | 

Dar să luăm un alt exemplu. Despre orientarea greșită 
a nuvelei Echinox a lui O. Păscăluţă s-a mai discutat și cu 
alt prilej. Nu vom reveni asupra acestei chestiuni, ci ne 
vom opri doar asupra aspectelor scandaloase, senzațio- 
nale, care abundă în scrierea lui Păscăluţă. Toţi eroii sunt 
pictori sau critici de artă, cu excepţia lui Dimitrie Merișor, 
«eroul pozitiv» în intenţia autorului — dar de fapt foarte 
discutabil din acest punct de vedere. (...) Lascu, prietenul 
lui Dimitrie este un ratat, un fricos, un laș, care nu face 
altceva decât să picteze tablouri mediocre, să bea și să se 
culce cu fete tinere. Când află că Aglaia, fata cu care tră- 
ise mai înainte, îl iubește pe Merişor, Lascu îi cerşește 
mila, se umileşte și o roagă să vină pe la el, chiar dacă nu 
poate renunța la Merișor. Nenciu, despre care Dimitrie 
spune că nu e pictor, ci numai negustor de tablouri, e 
stăpânit de aceeași pasiune de a ademeni femeile și fetele 
tinere. Când Marta, soţia lui Dimitrie, vine într-o seară la 
el «îi arată șiruri întregi de desene înfățișând trupuri goale 
de bărbaţi și femei văzute altfel decât în închipuirea firească, 
stăpânite de o patimă grea ca otrava». (...) Apoi, bineînţe- 
les biruită de «otravă», o vedem pe Marta, care fusese cu 
câteva ceasuri înainte siluită de unul Jelescu, de la minis- 
ter, cum îi cedează lui Nenciu. (...) 

Chiar dacă înaintea autorului a stat cumva vreo inten- 
ţie satirică, ea s-a pierdut, înecată de valul pâclos alexis- 
tenţei murdare pe care o duc personajele nuvelei. Realitatea 
a ieșit denaturată, de cea mai îndoielnică speţă. Nimic din 
epoca pe care o trăim, din suflul ei primenitor și măreț nu 
răzbate din cartea lui O. Păscăluță. 

Dramatismul înălțător al zilelor noastre, viața bogată 
de astăzi, oamenii de astăzi care oferă scriitorului inepu- 
izabile surse de creaţie — nu l-au inspirat nici pe Sorin 
Titel, care altfel vădește talent și putere descriptivă. Ne 
referim la ultima sa schiță publicată în Luceafărul și inti- 
tulată Iarnă fierbinte. Aceeași ciudată înclinare către cre- 
area unei atmosfere morbide, cețoase, către cultivarea 
unui pitoresc de esenţă maladivă. Schița ne introduce 
într-o casă de ţară, unde o femeie tânără își alăptează copilul, 
ascultă înfuriată sforăitul bărbatului beat și visează la 
dragoste. Cum creează Sorin Titel atmosfera exasperantă 
din casa femeii? lată cum alege un verb şi, folosindu-l în 
diverse combinaţii și variante, creează impresia apăsă- 
toare de pustietate și de putreziciune. Totul aici «se scurge» 
sau «se prelinge» (...). (...) Ce spun, de fapt, cititorului 
nostru aceste «crudităţi», aceste fapte «tari» analizate până 
acum? Care este semnificaţia lor artistică? După cum se 
vede, nici una. Sunt ele indispensabile artei realismului 
socialist? Desigur că nu. (...) 

Ce altceva decât un act gratuit, pe linia aceleiași căutări 
a efectelor tari a comis Dumitru Radu Popescu, de pildă, 
în bucata Drumuri publicată în Tribuna nr. 38 din 20 sep- 
tembrie 1958? Eroul schiţei e de data asta un nebun. Un 
tânăr intelectual care, după cum bănuim, a înnebunit pe 
front. S-ar putea replica: și nebunii pot fi eroi de literatură. 
Foarte adevărat. Dar cu condiţia ca ei să fie necesari în 
economia lucrării, să sugereze ceva. Și Shakespeare are 
atâția nebuni în opera sa, dar ei au rolul de a spune pe 
nume unor adevăruri care altfel nu puteau fi spuse. Și 
Gogol s-a ocupat de stările demențţiale, dar cu câtă forță 

critică la adresa autorităţilor ţariste. Nebunul lui D.R. 
Popescu e un simplu caz patologic și atâta tot. (...) 

Aceste manifestări sunt cu atât mai regretabile cu cât 
literatura lor se bucură de'respect și are o mare influenţă 
asupra tinerilor. Rândurile de faţă au intenţionat doar să 
atragă atenţia asupra unei înclinații nesănătoase din care 
literatura nouă nu are nimic de câștigat”. 


x 


. AUREL MARTIN3: „Ne-am oprit numai asupra schițelor 
și povestirilor din câteva lucrări ale lui D.R. Popescu, 
Vasile Rebreanu, Remus Luca și Dumitru Mircea, întrucât 
avem impresia că problemele ridicate de acestea sunt, în 
felul lor, reprezentative și pentru alți prozatori tineri, nepo- 
meniți în însemnările noastre, dar nu mai puțin preocupați 
să surprindă aspecte actuale ale vieții sociale din țara 
noastră. 

Dumitru Radu Popescu e oltean și cunoaște fără îndo- 
ială realitățile provinciei natale, (...). Tânărul prozator clu- 
jean a dovedit, prin suita de însemnări Zilele săptămânii, 
publicate anul trecut în Steaua, că posedă serioase apti- 
tudini în a selecta aspectele sociale cele mai sugestive, 
mai importante și mai caracteristice ale realității noastre. 
Sunt aptitudini puse în lumină și în unele piese ce alcă- 
tuiesc volumul Fuga bunăoară; în povestirea care dă titlul 
culegerii, tiganul Lăstpoel părăsește viața de nomad, pre- 
ferând să lucreze într-o uzină; O partidă de șah reliefează 
preocupări noi în lumea rurală; Semnul sărăciei evidenţi- 
ază satisfacția ţăranului colectivist ajuns să aibă recolte 
îmbelșugate; Plouă înfățișează o idilă între colectiviști; 
Logodna creionează ingenios psihologia unui fost argat 
ardelean, care și-a regăsit, în zilele poe: poanta dem- 
nitatea omenească. (...) 

Preferințele lui D.R. Popescu se îndreaptă, deocamdată, 
spre narațiunea cu conţinut dramatic și cu deosebire spre 
creionarea necazurilor cotidiene. (...) Peste amintitele 

povestiri ale lui D.R. Popescu (unele ca Jurnal intim, de 
pildă, excelent scrise și inventiv concepute) adie însă prea 
slab vântul actualităţii. Autorul, în cazurile pomenite, n-a 
izbutit, după părerea noastră, să aprofundeze faptele și 
să le dea amprenta contemporaneităţii. (...) 

Vasile Rebreanu e cunoscut aproape exclusiv de citito- 
rii Tribunei clujene. N-are încă volum. (...) Se înscrie ca 
modalitate de expresie, asemenea altor prozatori ardeleni 
contemporani, într-o serie tipologică ilustrată de Slavici, 
Rebreanu, Agârbiceanu și Pavel Dan. Zonele umane apro- 
piate înțelegerii sale estetice par a fi, deocamdată, cele morale. 
Îl preocupă psihologia infantilă, descoperind într-însa efortul 
copiilor de a înţelege, la nivelul simbolurilor, unele taine 
ale vieţii. (...) Dar talentul său găsește teritoriile îimbelșu- 
gate ale marii inspiraţii, cu deosebire în tribulaţiile sufle- 
tești și economice trăite de ţăranul român în procesul 
colectivizării (Pământ amar). (...) Nuvela înfățișează, la 
modul autobiografic, necazurile lui Isaia Ioţa, de la căsă- 
toria sa cu Maria, până la alungarea din casa socrilor 
pentru că s-a înscris în colectivă. Narațiunea s-ar fi cerut, 
credem, mai concentrată, renunțându-se la unele epi- 
soade, în acest caz, neesenţialc, ca aventura lui Isaia cu 
Solomia, accidentul lui Tică etc. (...) Simbolurile sunt clare, 
ilustrând cu o. remarcabilă forță artistică descătușarea 
ţăranului în zilele noastre, de patima pentru pământ. (...) 

Nu sunt singurele virtuţi artistice pe care cititorul le 
deslușește în scrisul lui Vasile Rebreanu. Există în Pământ 
amar pasaje ce reliefează pregnant și alesele daruri de 
portretist și peisagist ale tânărului prozator. (...) 

Pe Remus Luca, iubitorii de literatură îl știu ca proza- 
tor și gazetar înzestrat, preocupat mereu de problemele vii 
ale contemporaneităţii. Modelul său e Rebreanu, îndulcit 
însă de o undă a poeziei, ca în Poveștile lui Filon Gherman. 
Fenomenul social-politic îl atrage cu deosebire, fie că e 
vorba de soarta actuală a omului simplu și neinsemnat 
de odinioară - vezi Ana Nucului, fie că e vorba, ca în 
Cămașa de mire, de rezolvarea dată în anii puterii populare, 

în Ardeal, spinoasei probleme naţionale. E molcom, așezat, 
ca Mureșul de pe ale cărui maluri se trage, mânând câte- 
odată sfătoșenii de bătrân înţelept: e ispitit atunci să 
acorde fenomenelor contemplate semnificaţii filozofice. 
Ispita e sporadică, dar într-o nuvelă epistolară ca Timpul, 
apărută recent în Viața românească, ea capătă un relief 
remarcabil. (...) 

Satul, cu deosebire cel ardelean, constituie pentru 
Dumitru Mircea universul social preferat. E, de altfel, și 
singurul univers, pe care-l cunoaște temeinic și față de 
care simte o slăbiciune particulară. Dar aici atenţia lui D. 
Mircea a fost reţinută mereu de problemele vii ale contem- 
poraneităţii. E un merit pus în valoare și de romanul Pâine 
albă, și de o parte din schiţele și povestirile cuprinse în 
volumul Întoarcerea lui Niculaie Coșoiu. Lăudabil ni se pare 
apoi interesul manifestat până acum de D. Mircea pentru 
eroii pozitivi ai zilelor noastre, pentru oameni ca Găvrilaș. 
(...) Rămân, însă, oricât ar fi de discutabili uneori ca rea- 
lizare, eroi reprezentativi ai satului nou socialist. Un ast- 
fel de erou este și personajul nuvelei Greșeala tovarășului 
Corpădean, publicată în primăvară în coloanele Tribunei. 
Ștefan Corpădean e activist de partid, instructor teritorial 
cu problemele colectivizării. Trimis într-un sat de români 
și maghiari, ca să contribuie la realizarea unei întovărășiri 
agricole, izbutește prin stăruința și munca de lămurire pe 
care o duce să înjghebeze o întovărășire formată din vreo 
douăzeci de membri. Dacă l-ar fi putut convinge pe Bodor-baci, 
țăran cu prestigiu și multe rude în sat, cu «cap limpede, 
solid încheiat. ambițios și harnic», numărul lor s-ar fi 
dublat. Dar Bodor-baci e îndărătnic. (...) Acţiunea e axată 
pe ciocnirea Corpădean-Bodor subliniată destul de izbutit. 
În chip normal această ciocnire trebuie să se rezolve prin 
biruința unuia dintre cei doi eroi. Și așa se și întâmplă. 
Dar cum? Prin moartea complet neașteptată a lui Corpădean, 
ucis de o terță persoană cu care el nu se afla în conflict 
direct! (...) Nuvela are, insă, o certă valoare prin problemele 
pe care le ridică, prin priceperea cu care D. Mircea, în 

ciuda finalului, a conturat totuși două fizionomii expresive 
ale satului nostru de azi: Corpădean și Bodor”. 


* 


GEORGETA HORODINCĂ?”: „Așadar, Destine de Maria 
Rovan, roman de actualitate, având ca scenă salonul unei 
maternități... Focar de probleme feminine: mamă, soţ, 
soţie, căsnicie, copil — iată subiecte în jurul cărora se dis- 
cută mereu în această carte bogată în conversații. (....). 
Eroinele ei, datorită efortului spre actualitate al autoarei, 
caută să afle punctul de echilibru al balanței care poartă 
pe un talger viața lor personală, pe altul misiunea lor 
socială. Intenţia vizibilă a autoarei a fost aceea de a împleti 
feminitatea seducătoare și tradiţională cu afirmarea pe 
plan social a femeii. O soţie plină de calităţi e nevoită să 
se despartă de soțul ei ca să devină pictoriţă, o alta e 
indemnată să intre în fabrică pentru a putea înfrânge 
tirania și prejudecățile soțului, o alta, în sfârșit, este, în 
același timp o muncitoare fruntașă, o soție iubitoare și o 
mamă devotată. Autoarea s-a ferit de acţiune, vrând să 
refacă viaţa trecută a eroinelor. (...) 

Maria Rovan nu face nicăieri o analiză autentică, rea- 
listă a psihologiei personajelor sale, ci un simulacru de 
analiză patetică și sentimentală, la nivelul provincialelor 
romanţțioase și bovarice. (...) Nu mai insist, deoarece car- 
tea Mariei Rovan nu merită o analiză propriu-zisă, ea 
situându-se pur și simplu în afara artei. | 

La polul opus se află Maria Vlad cu Drumuri. Autoarea 
se arată ostentativ ostilă oricăror sentimentalisme și dul- 
cegării. (...) 

Maria Vlad a făcut din învăţătoarea Cristina Nedu, 
eroina care poartă de fapt sufletul cărţii, care reprezintă 
tendinţa ei spre viitor, o fată urâțică, fără umbră de coche- ` 
tărie, total nepreocupată de ţinuta ei vestimentară, mojică 
Și grosolană cu cei din jurul ei, complet dezinteresată de 
perspectiva unei căsnicii și având în schimb o singură 

mare dorinţă, aceea de a afla un scop măreț în viaţă, pen- 
tru care merită să trăiești. Acest scop i-a fost sugerat ca 
fiind pictura, pentru care fata dovedește reale calităţi. (...) 
Fata presimte însă că, în același timp, există ceva căreia 
pictura însăși trebuie să i se subordoneze: lupta pentru 
eliberarea ţării de fascism. Astfel, Cristina Nedu, împotriva 
voinţei protectorului său care, cu o gelozie nu exclusiv 
paternă, ținea să o izoleze și să o apere de orice primejdie, 
devine ceea ce se numea o simpatizantă a comuniștilor, 
cărora le aduce unele servicii. Aceasta este eroina Mariei 
Vlad și acesta este «drumul» pe care ea și-l alege. În fina- 
lul cărții, care coincide cu semnarea armistițiului de la 23 
August și cu eliberarea orașului dunărean în care trăiește 
eroina, ne este sugerată o continuare posibilă («Aici se 
sfârșește prima carte a Cristinei Nedu...»), deși destinul 
eroinei este de acum clar, Cristina Nedu va părăsi orașul 
dunărean, va veni la București, unde-și va completa stu- 
diile și va ajunge o pictoriță cunoscută și o comunistă 
adevărată. (...) Un recenzent (...) reproşa autoarei lipsa 
unei idei conducătoare, negăsind un răspuns la întrebarea 
fatală: «ce a vrut să spună autoarea?». Obiecţia aceasta 
mi se pare simptomatică. Maria Vlad a vrut să spună cum 
a luminat apropierea de comuniști drumul Cristinei Nedu. 
Dar, spunând acest lucru în mod general valabil, recenzen- 
tului, în chip firesc, i s-a părut că autoarea n-a spus ceva 
special. (...) 

Maria Vlad vrând să răstoarne toate reţetele, a ajuns 
la o rețetă opusă tuturor, dar tot la o rețetă. Cristina Nedu 
rămâne un personaj artificial în cele mai multe din mani- 
festările ei deoarece autoarea o obligă mereu să urmeze 
prescripţiile ei. (...) Sper că Maria Vlad se va elibera în 
viitor de tirania teribilistă care a făcut-o să construiască 
un personaj atât de ostentativ încât lasă de multe ori o 
impresie stânjenitoare. (...)” 

Nicută Tănase: „Derbedeii'?8: „Nicuţă Tănase este cate- 
goric un tânăr talentat. Aceasta au dovedit-o neîndoielnic 
chiar primele sale pagini publicate. Volumul său de debut 
cu titlul tip Şalom Alehem - M-am făcut băiat mare - a 
primit o unanimă apreciere privind talentul și virtualitățile 
scriitorului. 

Nicuţă Tănase apărea ca un scriitor în căutarea unor 
maeștri. Era clar că scriitorul are un bagaj încărcat de 
documente omenești, în mare parte trăite de el însuși. 
Salom Alehem i-a oferit modelul unui umor tragic. (...) Dar 
curând se vădi primejdia gravă pentru o creaţie abia la 
începutul ascensiunii sale. Nicuţă Tănase devenea «manie- 
rist» înainte de a se fi găsit pe sine. Maniera sa fiind o 
autopastișa în faza formulelor încă împrumutate (...). (...) 
Se simțea mulţumirea de sine pentru fiecare pagină și 
multumirea de sine e fatală artistului. 

Nu se poate spune că Derbedeii constituie o definitivă 
scăpare din impas. De la primele pagini te izbește ciudata 
reluare a unui stil pe care Zaharia Stancu, după ce-l ilus- 
trase, îl depășise el însuși: «S-a mutat pe Giulești un popă. 
Și-a adus bagajul cu patru camioane trase de cai zdraveni. 
Avea ceva bagaj popa» (...). Scriitorul a renunţat însă la 
persoana [I-a a istorisirii, care-l lega lesne de modelele 
corespunzătoare temperamentului său. La neutrala per- 
soană a Ill-a povestirea implică un ton diferit. Nicuţă 
Tănase a intuit bine aceasta și s-a regăsit pe sine în cău- 
tarea tonului obiectiv. (...) 

Derbedeii își desfășoară acţiunea în primii ani de după 
eliberarea patriei, în timpul luptei eroice pentru refacerea 
industriei distruse de război și a agriculturii lovite de 
secetă. Eroii povestirii sunt tineri încă mai ieri fără căpă- 
tâi, care fac cunoștință, la Hunedoara, cu viaţa de colectiv, 
cu onoarea muncii și cu satisfacția preţuirii sociale în 
regimul popular. Așadar și data și locul acţiunii reproduc, 
cel puţin pe o anumită latură, sfera romanului Otel și pâine 
al regretatului Ion Călugăru (...). 

Povestirea lui Nicuță Tănase e axată însă unitar pe 
procesul de transformare revoluţionară a conștiinței ero- 
ilor săi. (...) Eroii lui Nicuţă Tănase sunt, în primul rând, 
«șmecherii de București», sau cel putin, «șmecherii de 
Ploiești», neamuri apropiate cu primii. Sunt tineri care 
trăiesc la periferia societăţii civilizate, formaţi la periferia 
moravurilor îndătinate de burghezie. Evanghelia lor este, 
intr-o formă rudimentară, aceea a capitaliștilor, constând 
in împărțirea lumii în «deștepţi» și «fraieri». (...) 

Nicuţă Tănase a creionat cu mână sigură o întreagă 
galerie de tineri smecheri. A descoperit în unii sâmburele 
de omenie și i-a despărţit de cei viermânoși până-n inimă. 
(...) A scos la iveală capacitatea organizatorică a lui Ioniță 
Bozolan, tânăr din Grant, mândru de titulatura de «șme- 
cher de București», dar întotdeauna impotriva furtului și 
aprig păstrător al curăţeniei. A demonstrat că Ploeșteanu, 
șmecherul care se pricepe la furtișaguri și afișează un 
scepticism monstruos este, în fond, capabil de cinste și 
entuziasm. (...) 

Arta lui Nicuţă Tănase constă în a nu schimba tonul și 
atmosfera odată cu transformarea revoluționară a menta- 
lităţilor. «$mecherii» continuă, aparent, să fie «smecheri», 
gesticulează ca atare, vorbesc ca atare. (...) 

Șmecheriile înseși încep să aibă un țel colectiv (și ima- 
ginaţia lui Nicuţă Tănase în inventarea situaţiilor relie- 
fante e apreciabilă!) (...). 

Nicuţă Tănase a izbutit, cu Derbedeii lui.” (SAVIN BRATU) 


* 


„Aventurile și victoria adevărului'?*: “Teodor Mazilu are 
acum, dacă socoteala nu ne înșeală, cam 25 de ani (pro- 
babil ceva mai mult). Cea mai mare parte a producției sale 
literare e publicată în Scânteia tineretului. Teodor Mazilu 
este, într-un fel, cel mai vechi colaborator permanent al 
acestui ziar (...). (...) Din râsul acesta de reporter isteţ, pe 
care «nu-l poți duce» cu vorba pentru că a crescut o dată 
cu viața noastră nouă, a izbucnit literatura Mazilu. | 

Teodor Mazilu iubește viața noastră, viaţa în care gene- 
raţia lui s-a dezvoltat (...). Viaţa care, în esenţă, înseamnă 
lupta pentru construirea socialismului. Teodor Mazilu, 
tocmai pentru că iubește viața noastră, are râsul său ironic 
și pedepsitor faţă de tot ce reprezintă anacronism, rămâne 
in urmă, împiedică... Este evident că satira lui folosește 
numai luptei pentru transformarea socialistă a vieţii și 
dăunează numai dușmanilor acestei transformări. (...) 

Obiectivul principal al satirei sale este, de fapt, de mult 
timp același: «pălăvrăgeala». Cartea actuală se și cheamă, 
după una din schițe, Galeria palavragiilor. (...) Galeria, 
povestea unor instructori care-și reduc activitățile la cea 
verbală. Unul ţine discursuri, de cea mai largă generali- 
tate, fără legătură cu situațiile concrete în care e solicitat 
să intervină. [...) «Un tovarăș cu perspective» este o nulitate 
patentată care se salvează prin vorbărie, fie și contradic- 
torie, numai să sune «principial». Primejdia care-l pândește 
este aceea a concluziilor: vorbăria lui trebuie să le evite 
(...) mila) 

Arta superioară a «pălăvrăgelii», pe care o denunţă 
Mazilu, este însă alta. Este arta de a acţiona exact invers 
decât te pronunțţi în ședințe și de a da în același timp 
fiecărui gest al tău exact termenul ce-i este contrariu. Este 
arta Dânsului, a individului care încearcă să se menţină 
în posturi înalte acoperindu-și concis, nu cu pălăvrăgeală 
diluată, fiecare samavolnicie printr-o lozincă partinică, în 

„esenţă opusă acţiunilor sale. 

Adevărul este semnul cel mai puternic al mentalităţii 
socialiste. Oamenii care înţeleg mersul înainte al societă- 
ţii și activează ca marxiști, în sensul acestuia, caută întot- 
deauna adevărul și n-au niciodată de ce-l ocoli. (...) Este 
ceea ce demonstrează, într-o șarjă simbolică, schița Aventurile 
adevărului (...). Tânărul cu plete (În audiență la un mare 
pesimist) care filozofează despre tragedia vieţii nu e un 
pesimist ci un leneș. Masca de pesimist îl ascunde. Fără 
mască, e un flăcău voinic și vesel, care rânjește parte 
nestingherit, parte cinic. Acesta e sensul scrierilor lui 

Mazilu: băgați de seamă! Ăsta nu e ce pare a fi! Fata 
romantică (În audienţă la o fată romantică) nu e romantică 
și idealurile ei sunt justificări ale unor interese meschine. 
Familia fericită (În audienţă la o familie:fericită) joacă teatru, 
indiscret, penibil. Secretarul literar al teatrului (Confuzia) 
care o curtează pe frumoasa actriță, îi mărturisește ura 
pentru socialism ascunsă sub vestitele discursuri revolu- 
ționare; iar actrița se ascunde, de fapt, din discreţie și 
antipatie pentru vorbe mari, îndărătul unor paradoxale 
afirmaţii ce pot fi luate drept reacționare... (...) 

Cartea lui Mazilu are o concluzie generală: trebuie măturat 
tot ceea ce, sub aparenţe schimbate, continuă năravuri 
vechi. Adevărul poate avea «aventuri», dar victoria sa, azi, 
„e categorică”. (SAVIN BRATU) 


x 


B. ELVIN®: „În Galeria palavragiilor Teodor Mazilu reia 
temele și eroii primului său volum Insectar de buzunar. (...) 
Dezvăluie ceea ce contrazice etica socialismului, urmă- 
rește cu tenacitate demagogia, impostura și șablonul, des- 
tramă mitul. Analiza e pătrunzătoare. (...) Prins cu mâţa-n 
sac, palavragiul își face o autocritică «sinceră» — deosebind 
condiţiile obiective de cele subiective — și cerând încrederea 
tovarășilor. Dacă e nevoit să-și repete autocritica recunoaște 
superficialitatea celei dintâi și arată cauzele etc. etc. În 
respingerea criticii, palavragiul adoptă mai totdeauna o 
atitudine rațională. El studiază «științific, obiectiv» acuza- 
tiile aduse, pe un tot suficient, desfășurând o maximă 
audiție și insinuând fie aspectul părtinitor al criticii, fie 
lipsa de nivel ideologic a aceluia care a emis-o. (...) 

Talentul cu care Teodor Mazilu condamnă, în numele 
principiilor noastre de viaţă, tipul palavragiului e remar- 
cabil. Exactitatea cu care definește acest tip social merită 
laude. 

În afara portretelor diferiților palavragii, volumul cuprinde 
și unele schițe sau foiletoane. Deși acestea numesc vicii 

reale, valoarea lor e cu totul redusă. Bunăoară în foileto- 
nul Peștișorul — se combate proasta educaţie și se arată 
urmările ei nefaste. Supără lipsa de observaţie și tendința 
moralizatoare. (...) 

Există între scriitorii tineri (...), în ciuda deosebirilor de 
temperament artistic și a temelor atacate, câteva trăsături 
comune. Izbitoare este ascuţita sensibilitate morală a auto- 
rilor, credinţa că nici un fapt negativ nu are de ce să fie 
tăinuit, întrucât societatea are puterea de a înlătura răul 
și de a sancţiona nedreptatea”. 


* 
Altă bibliografie despre proza tinerilor: 


e REMUS LUCA, Individualitatea scriitorului tânăr (Nicuță 
Tănase): Derbedeii și M-am făcut băiat mare. În: Contem- 
poranul, nr. 14 (548), 5 aprilie 1957 

e DUMITRU ISAC, „Derbedeii”. În: Tribuna, nr. 8, 1957 

+ OVS. CROHMĂLNICEANU, O depoziţie în apărarea „Derbe- 
deilor”. În: V.R., nr. 4, apr. 1957 

e EUGEN SIMION, Remus Luca: „Cămașa de mire”. Idem, 
nr. 5, mai 1958 | 

e RADU POPESCU, Teodor Mazilu: „Galeria palavragiilor”. 
În: Contemporanul, nr. 40 (574), 4 oct. 1957 

e NICOLAE MĂRGEANU, Schițele satirice ale lui Teodor 
Mazilu. În: Tribuna, nr. 11, 1957 


Debuturi 


Trei prozatori au debutat în perioada investigată, tus- 
trei cu proză scurtă: în 1957 Nicolae Ţic, în 1958 Dumitru 
Radu Popescu și Florian Grecea. 


NICOLAE TIC 


Cartea de debut: A doua moarte a lui Anton Vrabie este 
o proză rurală pe linia realismului psihologic, tânărul 
autor fiind unul dintre primii emuli ai lui Marin Preda. 

MIHAIL PETROVEANU"!: „Anton Vrabie a stat în închi- 
soare trei ani, pe merit. După ce fusese un refractar noto- 
riu și agresiv la predarea cotelor, își trecuse pământurile 
pe numele soției, Aniţa, se înhăitase cu alţi certaţi cu legea 
ca să prade gospodăriile oamenilor și instituţii obștești 
locale. Surprins la jefuirea cooperativei, izbise cu securea 
într-unul din urmăritori. Odată ispășită pedeapsa, Vrabie 
revine acasă plin de setea răzbunării ațâțată și de patima 
pentru nevastă. Eforturile sale de a-și redobândi locurile 
vândute de Aniţa ca și sufletul femeii care, între timp, se 
intoarce la prima dragoste trăind cu Simion, secretarul 
organizaţiei, eșuează. În faţa hotărârii întregului sat, în 
frunte cu Simion, Anton părăsește vatra. Mort în conști- 
ința ţăranilor întâia oară când fusese arestat, Anton Vrabie 
moare a doua oară, de data asta definitiv. 

Problema și totodată interesul povestirii lui Nicolae Ţic 
nu stă propriu-zis în lupta pentru pământ și o „muiere”, 
a unui chiabur, cât bătălia aceluiași pentru recâștigarea 
puterii. (...) 

Anton este un fanatic al chiverniselii, dar nu apare 
deloc simplificat. Obsesia lui, respingătoare etic, este în 
anume limite, omenească. Într-însul nu sălășluiește o 
fiară, exploatatorul îndărătnic pur și simplu. El are ceva 
și din dragostea elementară a ţăranului pentru pământul 
simţit nu numai ca izvor de înavuţire, nici numai ca sursă 
de existenţă propriu-zisă, ci ca leagăn matern, ca simbol 
al trăiniciei sale. În afara pământului, Vrabie e un dezrădăci- 
nat, un orfan. Sentimentul ținutului natal îl însoțește până 
în clipa finală, când își dă seama că orice nădejde e inutilă 

Esenţial e că Anton rămâne prizonierul mentalităţii sale 
de clasă, mai exact al incapacității de a ieși din ea și, ca 
să folosim un termen scump lui Marin Preda, al neputin- 
tei de a înţelege rostul schimbărilor care înseamnă între 
altele și, în primul rând, surparea puterii celor puternici 
și înlocuirea ei cu puterea celor slabi, a exploatatorilor cu 
a exploataţilor. (...) Împingându-și personajul să tragă 
consecinţele nu ale trăsăturilor sale personale negative, 
cât ale unei concepţii fatale respinse de viaţă, de oameni, 
Nicolae Ţic a făcut din istoria lui Anton Vrabie, istoria 
destinului unei clase. (...) Simion are toate temeiurile de 
a-l dușmăni pe Anton. I-a răpit iubita, a abuzat de agonia 
maică-sii pe care, la îndemnul bătrânului Vrabie, a silit-o 
să le cedeze pământul (...) în fine, l-a tocmit slugă. (...) 
Simion nu profită însă o singură clipă de avantajele pozi- 
tiei sale pentru a plăti polița înjosirii, ba are grijă de a-l 
restitui pe Anton în unele drepturi de gospodar și-i caută 
de lucru. De ce? Fiindcă un secretar nu trebuie să se 
răfuiască din motive personale, chiar dacă e pe deplin 
justificat. Atitudinea e dictată de o înaltă conștiință etică 
și politică. Simion a înţeles ceea ce Anton nu putea înţelege: 
puterea lui Anton asupra oamenilor și, implicit, asupra 
lui a încetat pentru totdeauna, indiferent de amploarea 
acțiunilor fostului stăpân și de riscurile personale. (...) 

N. Tic ţine să evidenţieze încrederea în oameni drept 
una din componentele cele mai caracteristice şi care îl 
detașează pe Simion de ceilalţi. Calea pe care a ales-o ni 
se pare însă artificială. (...) 

Prin A doua moarte a lui Anton Vrabie, N. Tic are drep- 
tul la mai multă generozitate din partea criticii, până acum 
prea rezervată cu autorul schițelor din Scânteia tineretului, 
Viaţa românească sau Gazeta literară. Îndărătul informa- 
tiei sale, fie și excesive, către elementele sumbre, apăsă- 
toare din viaţa noastră, să deslușim o iniţiativă, pasiune 
pentru însănătoșirea etică a omului în spiritul socialis- 
mului. Povestirea de faţă, prin imaginea stimulatoare a lui 
Simion, e un gaj sigur al acestei năzuinţe. 

Sobră, aridă, uneori tulbure, căutându-și drum, acum 
sub influenţa lui Marin Preda, pasiunea lui N. Ţic își va 
găsi forma proprie”. 


* 


MONICA LAZĂR?: „Președintele Sfatului Popular din 
satul în care se petrece acţiunea cărții, e un om cu un 
trecut aventuros: în copilărie a slugărit pe chiaburi, apoi 
a încercat vreo două-trei meserii. (...) Achim Pruncu, un 
alt personaj, «n-a cerut nimic de la viață. A primit ce i s-a 
dat». A slugărit douăzeci de ani la boier, a renunţat la 
singura fată pe care-o iubea, și-a văzut nevasta stin- 
gându-se de trai rău și a trebuit să-și împiedice feciorul 
de la învăţătură. (...) Simion Pruncu, fiul lui, are minte 
ageră, multă omenie și cinste. Nu e scutit însă nici el de 
suferinţă, iubește pe nevasta celui mai aprig dușman al 
său. (...) Partenie Stoican, prietenul lui Tudose și al lui 
Simion, a rămas văduv cu doi copii, pe care singur îi 
îmbracă, îi spală, le face o zeamă lungă să ţină o săptă- 
mână. (...) 

Bogat e numai chiaburul Coteliu din copilăria căruia 
ni se relatează amănunte dezgustătoare. N-a trăit nici el 
liniștit, a fost alungat din sat, i s-a luat tot ce avea, apoi 

a fost adus înapoi și acum trăiește încolţit de ura oame- 
nilor. (...) 

Materialul se aluvionează după un plan în care simțim 
ades artificiul. Nevoia nepotolită de figuri «excepţionale, 
scene excepţionale, perspective excepţionale», copleșește 
puterea de selecţie a autorului și de aici începe marea 
primejdie a pierderii orientării. (...) 

Subliniem însă încă o dată că toate aceste deficienţe se 
datoresc exclusiv unei viziuni eronate, unei înțelegeri false 
a ceea ce trebuie să fie într-o operă literară, tensiunea 
dramatică - și nicidecum lipsei de talent a autorului. 
Dimpotrivă, trebuie să fie scoasă în evidenţă iscusinţa cu 
care Nicolae Ţic își creionează personajele. (...) Nicolae Ţic 
se apropie de personajele sale pe care le crede și le zugră- 
vește capabile de sentimente puternice și frumoase. Dragostea 
dintre Aniţa și Simion de pildă, chiar dacă nu izbutește 
să ne-o apropie pe cea dintâi, contribuie la definirea psi- 
hologică a lui Simion. (...) Lucrat în pastă groasă și suges- 
tivă, construit pe toate coordonatele sociale și psihologice 
ale tipului, Anton Vrabie este cel mai mare și mai conclu- 
dent succes al scriitorului”. 


x 


B. ELVIN”: „Au trecut neluate în seamă sau puţin 
comentate câteva lucrări care, prin meritele lor, justifică 
o primire mai caldă și o înțelegere mai cuprinzătoare. În 
nici un caz ele nu îndreptățesc asprimea cu care uneori 
au fost tratate și neîncrederea cu care au fost primite (vezi 
Tribuna numerele 11, 13/1957). (...) Se pot, desigur, aduce 
obiecții însemnate nuvelei lui Nicolae Ţic (anumite șovăieli 
de concepţie care se fac vădite în execuţie). (...) 

Subiectul lucrării lui N. Ţic e mai simplu decât a părut 
unora. Anton Vrabie, împins de tatăl său, a furat cu ani 
în urmă pământul lui Simion Pruncu. Aceluiași Simion 
Pruncu i-a răpit iubita, pe Anita, și l-a obligat să-i fie slugă. 
Silit, mai târziu, să-și plătească impozitele de chiabur, 

Anton Vrabie devine agresiv, jefuiește gospodăriile săteni- 
lor, e gata să facă moarte de om. În cele din urmă este 
trimis la închisoare. Reîntors, vrea să-și reia viaţa, dar 
viaţa satului s-a schimbat din rădăcini, între oameni dom- 
nesc alte raporturi. Simion e acum secretar de partid, 
deține puterea. Anita trăiește cu el. Anton Vrabie e năucit. 
Pământul nu-l mai are, avutul i s-a risipit, femeia s-a 
înstrăinat, oamenii îl disprețuiesc. «Eu vreau să știu cum 
se poate trăi?» exclamă el. (...) Anton Vrabie nu știe însă 
cum, nu vrea și nici nu poate să se despartă de trecut. 
(...) Anton Vrabie nu-și însușise din viaţă decât o singură 
armă: violenţa. Dar violenţa e o armă care nu funcționează 
în noua societate. (...) El supune torturii morale pe Anita, 
cu o cruzime demoniacă. (...) 

Ţic lasă să cadă un accent prea mare pe faptele anima- 
lice ale eroului, uitând că umanitatea trăiește chiar într-o 
fiinţă detestabilă. (...) Lui Anton Vrabie, autorul i-a opus 
pe Simion Pruncu, om de o moralitate superioară, care se 
exprimă în primul rând în refuzul de a se folosi de poziția 
sa socială pentru a lovi un inamic personal, în stricteţea cu 
care aplică legea, în omenia cu care o interpretează. (...) 

Ţic pune pe primul plan faptele. Rare, puţine comen- 
tarii însoțesc acţiunea. (...) Oamenii lui Ţic sunt aspri, 
incrâncenațţi. (...) Câtă deosebire între Nicolae Tic și Sütö 
Andras. Sütö Andras are privirea și râsul calm pe buze. (...) 
Povestirile sale, străbătute de un lirism discret, pline de 
un humor blând, s-au impus prin fineţea notaţiilor. (...)”. 


Alte comentarii: 

e PAULDIACONESCU, Anton Vrabie n-a murit. În: Contem- 
poranul nr. 14 (548), 5 apr. 1957 

e L. RAICU, Nicolae Ţic: „A doua moarte a lui Anton Vrabie”. 
in: V.R., nr. 3, mart. 

DUMITRU RADU POPESCU 


De un realism îmblânzit de dimensiunea lirică și etică 
în descendență sadoveniană, sunt și majoritatea schițelor 
și povestirilor din volumul Fuga. 

MIHAIL PETROVEANU**: „Dumitru Radu Popescu a 
intrat în literatură pe poarta de la Cluj. Deși a publicat în 
revista Steaua număr de număr mai bine de doi ani, nu 
a fost remarcat pe parcurs. Abia la apariția schițelor și 
povestirilor sale într-un volum, s-a observat, dincolo de 
neindemânarea inerentă debutantului și de sentimenta- 
lismul adolescentului, un simţ liric al durerii omenești și 
o nevoie de puritate proprie descoperirii calităților morale. 

Eroii, în majoritate tineri și în special tinere, suferă 
dintr-o sensibilitate ultragiată și o bună credinţă abuzată. 
Victoria l-a iubit pe Barbu, seducător profesionist și fra- 
udator, până când acesta a abandonat-o după ce o lăsase 
pradă prietenilor. Lucia a fost părăsită de Mircea pentru 
(...), zestrea colegei ei Milly care îi mărește supliciul invi- 
tând-o fără să știe la nuntă. Maria nu poate dovedi fami- 
liei lui Lazăr că pruncul ei aparține acestuia și merită a-i 
fi nevastă (...). (...) 

Problematica care formează substanța naraţiunilor nu 
are înfățișări patetice. Eroii evită ciocnirile nemijlocite cu 
adversarii chiar dacă atitudinile lor radicale sunt menite 
să-i opună definitiv unii altora. În pragul unui gest violent, 
fatal șovăie. Mihai Podrea se oprește în ultima clipă înainte 
de a infige cuțitul în grumazul lui Botezatu, chiaburul care 
și-a ucis cumnatul pentru pământ - fiindcă nu are dovezi 
impotrivă-i. Victoria îl omoară, e adevărat, pe Barbu, dar 
numai în momentul când află de soarta pe care ticălosul 
o pregătește surorii ei. (...) Eroii consumă între ei încor- 
darea însăși, având grijă de a nu lăsa să se întrevadă ce 
se petrece înlăuntrul lor. Atitudinea e dictată de tempera- 
mentul scriitorului, rezervat, discret până la pudoare? 
N-am spune fiindcă îl surprindem pe autor în flagrant 
delict de lirism. (...) 

Atunci, poate pentru că nu are știința dramatizării 
secrete, care ţine și de o pătrundere mai adâncă a omului? 
Da, e lipsit de complexitate, preferând să rezolve dezbaterile 
sufletești prin mijloace câteodată comode și ușor perimate. 
Practică monologul sentimental, dulceag, autoconfesiunea 
de genul jurnalelor fetelor încă romanțioase (...). 

Cauza cauzelor este poziţia lui Dumitru Radu Popescu 
faţă de propriile plămădiri. Când concepția, atitudinea sa 
cedează gustului mic-burghez, viziunii mic-burgheze a 
pasivităţii în faţa vieţii, siluetele eroilor sunt inconsistente, 
procedeele ieftine, atmosfera dubioasă, melodramatică. 
Când sensurile sociale sunt precizate- o prejudecată, frica 
de foștii opresori, îimpărtășirea mentalităţii vechi ori dim- 
potrivă revolta, afirmarea noii concepții - eroii se încheagă, 
relatarea e susţinută, anecdotica precisă, deznodământul 
logic, tensiunea crește și, în general, bucăţile se echili- 
brează. (...) Condus de interesul pentru nou, de pasiunea 
evidenţierii tipurilor de oameni produși sub ochii săi, con- 
centrat asupra unei idei majore, mai răscolitoare decât 
cele de până acum, tânărul are perspectiva maturizării 
rapide ca un excelent nuvelist”. 


x 


MIRCEA TOMUS”; „Temperamentul poetic și predispo- 
ziţia spre judecata etică, deși aparținând structurii lui D.R. 
Popescu, îl orientează mai degrabă spre unele familii de 
spirite, decât să-i definească originalitatea (...). 

S-a observat și de alții, predilecția autorului pentru o 
viziune oarecum lirică a realităţii. De multe ori povestirile 
lui și mai ales sfârșitul povestirilor, deci acea parte care 
relevă elementul esenţial, hotărâtor, al fondului de idei și 
afecte pe care autorul vrea să-l transmită, urmăresc în 
primul rând impresionarea și se adresează sentimentului. 
În această direcţie, marii maeștri ai genului scurt, un 
Maupassant, Cehov, Caragiale sau Sadoveanu, tutelează 
indeaproape creaţia tânărului prozator. Lui Dumitru Radu 

Popescu îi este proprie însă o anumită înclinare spre impre- 
sionarea bruscă, pentru declanșarea neașteptată și rapidă 
a unui sentiment (...). (...) Pentru acest scop, prozatorul 
nostru apelează aproape întotdeauna, sau mai bine zis 
reușește foarte bine să convingă întotdeauna când ape- 
lează la ajutorul emoţiei, când scontează un anumit șoc 
emoţional. Să ne amintim conţinutul uneia din povestirile 
volumului, Zi de primăvară. Prin pădurea cuprinsă de 
fiorul începutului de primăvară, se întorc spre sat doi 
oameni, doi dușmani căci unul din ei îl bănuiește pe celă- 
lalt că și-ar fi omorât cumnatul pentru a salva pământul 
familiei de înstrăinare. (...) Îi lipseşte însă proba materială. 
Încearcă să obţină prin forță o destăinuire. Nu reușește. 
Încă o dată dezamăgit și neputincios el se îndreaptă spre 
casă, iar în momentul în care în mintea cititorului prinde 
a se înfiripa îndoiala în vinovăția celuilalt, autorul îl lasă 
singur și îi cinematografiază, cu o aparentă obiectivitate, 
mișcările: «La câţiva pași de potecă, în poiana însorită, 
străjuită de stejari, pe iarba crudă, un pui de căprioară, 
mic și plăpând ca un vis, dormea mângâiat de vântul lin 
și cald al primăverii. (...) Doi pași mari, încă doi, și o mână 
uriașă, atinse vietatea plăpândă. În același moment, mâna 
uriașă izbi de un stejar capul vietăţii ce mai dormea încă, 
o dată, de două ori. Sânge crud se prelinse pe scoarţa 
copacului bătrân». (...) 

A adus cineva o probă materială a crimei? Nu. [...) 
Autorul a urmărit provocarea unei emoţii la fel de puter- 
nice ca aceea pe care a prilejuit-o dezvăluirea adevărului, 
o emoție capabilă în același timp să sugereze acest adevăr. 
(...) Discutând același volum, Paul Georgescu găsea sursa 
originalității lui în alternarea și îmbinarea elementului 
comic cu cel tragic. Demonstrația și exemplele nu erau 
însă îndeajuns de convingătoare (...). (...) 

Spuneam că nu se poate limita conținutul emotiv al 
prozei lui Dumitru Radu Popescu la împletirea celor două 
sentimente de bază: sentimentul tragicului și al comicului. 
Mijloacele prin care preferă să ne impresioneze sunt multiple 

și variate. Unul din ele ar fi tehnica dezvăluirii adevărului. 
Ca în multe din scrierile atâtor și atâtor prozatori, la înce- 
put adevărul sau dreptatea sunt ascurise și toate eforturile 
eroilor se îndreaptă spre același scop: triumful lor. Câteva 
din povestirile volumului Fuga sunt concepute după acest 
străvechi tipar (Zi de primăvară, Zi de toamnă, La conac). 
Atât numai că autorul lor nu urmărește mecanismul strict 
al conflictelor ce duc la triumful binelui, sau în orice caz 
nu e prea interesat de urmărirea acestui mecanism, și 
aceasta din convingerea că într-o societate ca a noastră, 
adevărul și dreptatea nu se poate să nu triumfe. (...) 

©” După o judecată asupra tuturor povestirilor din volum, 
egoismul ne apare ţinta preferată spre care se îndreaptă 
de multe ori atacurile scriitorului. Urlau câinii pe dealuri, 
În tren, Cutia cu conserve, Fata lui Dumnezeu, sunt câteva 
din povestirile în care această tară și vestejirea ei au pri- 
mit un loc preponderent. Cea mai întinsă nuvelă a volu- 
mului, Singuri, ne dezvăluie atacul frontal al prozatorului 
impotriva egoismului dezvoltat la paroxism. (...) Și e greu 
să nu fii cucerit, sau cel puţin mișcat, de entuziasmul 
tânărului prozator chiar când e vorba de idile naive ca 
Plouă sau Zi de vară, căci el dispune de meșteșugul de a 
impresiona și emoţiona, și înțelege să promoveze interesul 
și fericirea tuturor celor ce se dezvoltă, forţa exuberantă 
a tinereţii. Pe acest tărâm minunat, cele două planuri ale 
prozei lui Dumitru Radu Popescu, predilecţia pentru clipa 
prezentă, trăită în toată intensitatea ei, și pentru emoţio- 
narea puternică, își dau o întâlnire din cele mai fericite, 
deși cântecul noului e cântat în întregime la nivelul artis- 
tic pretins de posibilităţile autorului abia poate într-o 
singură povestire; Fata lui Dumnezeu. În celelalte, doar 
frânturi, doar melodii pe care autorul le încearcă mai mult 
fredonându-le. Jurnalul intim, Balul de sâmbătă seara, La 
marginea vieţii au ceva din aerul naiv al unor melodrame 
ieftine (...). (...) 

A apărut deci un nou scriitor...”. 

Alte referinţe critice: 

e „RADU POPESCU, Dumitru Radu Popescu: „Fuga”.. În: 
Contemporanul, nr. 36 (622), 12 sept, 1958 

* MIRON DRAGU, Eroii unui tânăr nuvelist. În: Scânteia, 
nr. 4272, 20 iul. 1958 


FLORIAN GRECEA 


AL. GHEORGHIUSS: „Volumul Candidat la însurătoare 
satirizează practicile necinstite în muncă, abateri de la 
morala proletară, lenevia, înfumurarea, servilismul, igno- 
ranța, superficialitatea etc. Autorul prinde de obicei în 
focul satirei un individ care prin concepția, prin atitudinea 
sa săvârșește fapte incompatibile cu etica socialistă. Ajutorul 
de contabil Mircică C. Popic se logodește în fiecare săptă- 
mână, bineînțeles cu altă fată (Te iubesc numai pe tine); 
mecanicul Onică își schimbă părerile despre tovarășii de 
muncă de la minut la minut, când ridicându-i în slavă, 
când blamându-i (Cameleonul); șeful serviciului planificare, 
Barbu B. Băloiu, se pricepe la toate: la muzică, teatru, 
medicină, rezistența materialelor, macarale - numai în 
meseria lui nu poate da rezultate bune «pentru că e foarte 
ocupat» (Atotștiutorul); avocatul Andrei Malaeru pleacă în 
provincie să se căsătorească cu fata iubită, dar în tren se 
«îndrăgosteşte» de alta (Candidat la însurătoare) etc. În 
această primă categorie de schițe în care este satirizat un 
tip anumit, autorul intervine deseori cu un comentariu 
spumos. Pe de altă parte, elementul anecdotic este negli- 
jat, satira fiind realizată numai prin descrierea persona- 
jului. În general, în schițele amintite, finalul — «poanta» 
este previzibilă. Felul în care eroul își primește riposta 
cuvenită este pregătit stângaci, încât cititorul bănuie de 
la primele replici deznodământul. În cea de-a doua cate- 
gorie de schițe: Un om dat dracului, Dosar Urechiatul etc. 
intriga este, în general, bine condusă. De obicei aici aspectul 

comic și satiric este provocat de ignoranță, de neînţelege- 
rea situațiilor de către eroi. Personajele fiind definite acum 
în acţiune, sunt creionate măi substanţial, sunt mai vero- 
simile, manifestările lor decurgând firesc, convingător. 

Nu se mai provoacă cu orice preţ hazul, autorul nu mai 
ajunge în situaţia de a crea umor pentru umor, ca în 
Suporterii, satira câștigă în adâncime. Un erou ca șeful 
contabil din Un om dat dracului stârnește și indignarea, 
repulsia cititorului. 

Volumul Candidat la însurătoare de Florian Grecea con- 
stituie un început promiţător”. 

EUGEN BARBU 


După volumul de proze scurte Gloaba, cu care debu- 
tează (1955), în 1957 Eugen Barbu publică romanul 
Groapa — intens discutat și disputat ca și prozele anteri- 
oare — precum și cartea de nuvele Oaie și ai săi (1958). Tot în 
1957 îi apare și volumul de publicistică Pe-un picior de plai. 


RADU POPESCU? : „Groapa nu are numai o limbă pro- 
prie, are și o frumuseţe naturală specifică, stranie și 
uscată, care dă prilejul lui Barbu să ne arate calități 
descriptive tot atât de remarcabile și originale, caracteri- 
zate prin linie dreaptă, apăsată, prin concizie, prin sim- 
plitate, prin reducerea coloritului la alb și negru, foarte 
potrivite pentru gravura literară, în ale cărei limite el ne 
poate da și tabloul unei ierni mormântale, cadru imens și 
viu al singurătăţii. (...) 

Cu toate aceste calităţi, Barbu a cedat totuși în plin 
ispitei și nu a ocolit decât în mică măsură primejdia pe 
care o vom defini mai jos, devenind robul fericit și aproape 
mândru al universului lui închis și al sacului cu surprize 
pe care îl deschide înaintea noastră. E adevărat că Barbu 
nu a făcut lirism în jurul mahalalei sale și al oamenilor 
ei, așa cum a făcut generaţia lui G. M. Zamfirescu, el 
înscriindu-se mai curând sub semnul lui Arghezi și pe 
linia lui Miron Radu Paraschivescu. Și aceasta e mult. Dar 

el nu are geniul lui Arghezi, care agită această lume de 
mizerie socială și morală pentru a împroșca cu noroaiele 
vieții și morții, însăși lumea care a născut-o și nu are nici 
fineţea intelectuală și poetică a lui M.R. Paraschivescu 
care culege cu ironică duioșie aburul de poezie pe care-l 
degajă mahalaua. Barbu deci nu face nimic din ceea ce 
au făcut predecesorii săi. Nici nu dilată, nici nu contractă, 
nici nu exaltă, nici nu denigrează lumea sa. (...) 

De fapt, cartea lui Barbu e trasă în jos de totala ei lipsă 
de concepţie, de falsul ei realism, de absenţa oricărei per- 
spective sociale, morale și intelectuale. Creierul nu a func- 
ționat destul la elaborarea acestei cărți, după cum ochiul, 
excelent în observarea detaliului, se dovedește orb în îmbră- 
țișarea orizontului și pătrunderea fondului. Pentru a rămâne 
in terminologia optică, aș spune că un scriitor care atacă 
tema universului secret trebuie să aibă o privire binocu- 
lară, acea privire proprie omului și câtorva animale foarte 
evoluate, care ne ajută să situăm obiectul privit în spațiu. 
Barbu are sau a aruncat asupra gropii o privire monocu- 
lară. (...) Barbu trebuie să știe că preocuparea pentru 
high-life sau pentru pegră, sunt în ultimă instanţă egale 
și de aceea am început articolul nostru prin înfățișarea 
celor două feluri de gropi: unele chic, unele sordide — care 
înconjurau Bucureștiul. (...) 

Barbu are un mare talent. Totuși la ora actuală și jude- 
când numai după Groapa (și referindu-ne la romanul sportiv 
Unsprezece, întemeiat tot pe argou, pegră, lume închisă) 
opera lui se limitează și se așează sub un semn de între- 
bare. Totuși Barbu e un mare talent, care trebuie să dea 
literaturii noastre pagini de mare valoare. Pentru aceasta, 
o singură soluție: ieșirea din groapă, din gropi și ancora- 
rea definitivă în lumea asta mare și deschisă, lumea noas- 
tră a tuturor”. 

MIRCEA TOMUȘS: „S-a discutat mult în legătură cu 
Groapa, despre «orizont», despre «perspectivă», observându-se 
că mediul social înfățișat în această carte este lipsit de 
astfel de atribute, că sfârșitul nu aduce nici o lumină 
pentru sufletele care s-au zbătut și s-au chinuit în lumea 
cărții. Paraschiv de exemplu, eroul asupra căruia autorul 
s-a oprit cu mai multă insistenţă, apare, în scena finală, 
încolțit de poliție, căutând scăpare spre stulfărișul bălții. 
Va scăpa? Nu va scăpa? Autorul nu ne spune. Dar dacă 
te gândești mai mult la Paraschiv, îți dai seama că nu asta 
interesează, că, de fapt, despre Paraschiv s-a spus tot ceea 
ce era de spus, iar alte peripeții ale sale nu l-ar pune decât 
în situația să se repete în împrejurări diferite. Destinul 
eroului, așa cum este, fără dezlegare, s-a încheiat, dar 
inseamnă oare că viziunea autorului este lipsită de per- 
spectivă? Nicidecum. Acest sfârșit ne spune că, în acele 
condiţii, «un om ca Paraschiv este lipsit de perspectivă», 
că acest om a trecut pe lângă înţelesul vieţii, deși dragos- 
tea pentru ea l-a adus adeseori aproape de acest înţeles. 
Aceeași judecată se poate aplica, în liniile ei mari, și pen- 
tru celelalte personaje ale romanului. Ceferiștii, slujbașii 
mărunți, zidarii nu ajung la lumină, deși fiecare poartă în 
ei flacăra omenescului și a omeniei. Și nici nu pot ajunge, 
în ciclul existenţei pe care îl delimitează Groapa. Să vor- 
bești, în acest caz, de lipsa de perspectivă a cărţii, înseamnă 
să confunzi planul subiectiv al creației cu cel obiectiv. 
Căci, în ultimă instanţă, forţa cu care e afirmată viața în 
cartea lui Barbu nu ţine oare de domeniul perspectivei? 

Eugen Barbu spunea undeva că aproape fiecare roman- 
cier a ucis în el un poet și probabil se gândea în primul 
rând la sine. Dacă a afirmat aceasta, credem că nu a 
greșit, căci poetul din el n-a murit, iar poemul pe care l-a 
scris este Groapa, un poem închinat triumfului vieţii. 
Tonul său cald și pasionat, cu o dragoste neprefăcută, 
reținută dar adâncă pentru oameni și pentru locurile în 

care descifrează la fiecare pas frumuseţea. Căci e frumoasă 
groapa în orice timp, cu malurile:ei abrupte, năpădite de 
ciulini și buruieni, cu apa amorţită a mlaștinei și focurile 
arzând la marginea orizontului... lar oamenii lui Barbu 
parcă «simt» înţelesul și frumusețea vieţii. De aceea, în 
condiţiile vitrege de la marginea lumii capitaliste ei sunt 
întotdeauna un gol, trăiesc sub puterea unei vrăji, a unei 
aspirații tăcute și formidabile. (...)”. 


x 


OV.S. CROHMĂLNICEANUS*: „Toate nuvelele din volum 
se petrec într-un mediu autentic muncitoresc, au ca eroi 
lucrători de la S.T.B., ceferiști din tată-n fiu, tipografi, 
lăcătuși ș.a.m.d. Cristache, invalidul din Truda, e tram- 
vaist, conduce un vagon cu cai al Societăţii Comunale și 
piere într-o ciocnire cu armata, în timpul grevei generale 
din 1920. «Nenea Alecu» e de treizeci de ani zeţar în tipo- 
grafia domnului Bazilescu (Un om bătrân), Tereza e o fată 
de la ţară, dar fugită de mică la oraș, lucrând ca spălăto- 
reasă, căsătorită cu un lăcătuș comunist, s-a proletarizat 
de mult și participă chiar la lupta ilegală (Tereza). Antonică 
din Munca de jos e un vechi linotipist, care a apucat-o pe 
un drum greșit și căruia, înainte de toate, mândria lui 


muncitorească îl ajută să se regăsească. Sabina din Casa 
nouă e și dânsa lucrătoare la laboratorul de ofset. Toată ` 


povestea căsniciei ei nefericite se desfășoară pe fondul 
unei vieţi de muncă. În sfârșit, Oaie e acar la calea ferată, 
unde intră pe rând și feciorii săi. Eugen Barbu se impune, 
așadar, ca un prozator de talent al vieţii proletare. Dar 
numai atât. Avem de-a face în sfârșit cu un scriitor care 
descrie cu o rară autenticitate mediul proletar. (...) 

Sunt schițate câteva destine, care o vreme lasă să se 
creadă că ţintesc să cuprindă prin mișcarea lor întreaga 
epocă de dinainte și imediat de după 23 August 1944. (...) 

Nuvelele din Oaie și ai săi pleacă tocmai de la această 
umanitate, care urmează să formeze obiectul viitorului 

roman al lui Eugen Barbu. (...) Eugen Barbu explorează 
în Oaie și ai săi universul conștiinței proletare. (...) Eugen 
Barbu are apoi toate șansele să devină un romancier al 
vieţii muncitoreşti și pentru că între Groapa și această 
ultimă carte a lui există o însemnată distanţă ideologică, 
pentru că scriitorul a învăţat să privească realitatea de pe 
poziţiile înaintate ale proletariatului revoluționar. ko) 

Ca în Groapa, ca în reportajele din Pe-un picior de plai, 
apar și aici tablourile de un pitoresc violent, cotropitor, ca 
de pildă cel al «gorbanului ţigănesc» din nuvela Oaie și ai 
săi. (...) Prozatorul își stăpânește însă aceste vibrații lirice, 
narațiunea nu-și caută pretexte picturale ci urmărește 
fidelă firul epic. (...).. 

Tot ce am spus de bine despre nuvelele lui Eugen 
Barbu, acestea le merită fără îndoială pe deplin. Am insă 
credinţa că nu scriu decât un preludiu pentru marea lui 
carte, care nu e deloc exclus să fie chiar Șoseaua Nordului”. 


Alte comentarii: i 

+ BORIS BUZILĂ, Eugen Barbu: „Groapa”. In: România 
liberă, nr. 3915, 15 mai 1957 

e DUMITRU MICU, Eugen Barbu: „Groapa. În: V.R., nr. 9, 
sept. 

e DUMITRU ISAC, Un roman manifest. În: Tribuna, nr. 18, 
1957 

© M. PETROVEANU, Eugen Barbu: Pe-un picior de plai. În: 
G.L., nr. 49 (195), 5 dec. 


GEO BOGZA 


Geo Bogza a avut un statut privilegiat în furtunosul și 
tragicul deceniu dogmatic (dar și după aceea) când laudele 
unanime n-au încununat prea multe frunți de scriitor. 


261 


Ana Selejan 


Bogza, alături de M. Sadoveanu au fost singurele excepţii. 
Explicaţia o găsim în sutele de pagini ale encomionului 
socialist din cărţile de reportaje (Sfârșitul lui Iacob Onisia, 
1949, Ce este o mină de cărbuni, 1949), Santierul de la 
. Cumpăna apelor, 1951, Porţile măreției, 1951, Meridiane 
sovietice, 1951 ș.a.). 

Și altele, desigur. Îmi cade, de pildă, sub ochi, prima 
pagină a Gazetei literare nr. 46 din 14 noiembrie 1957. 
Pagină de doliu, în chenarele tipografice de rigoare. Sunt 
reproduse aici cele trei cuvântări la moartea lui Grigore 
Preoteasa: a lui Leonid Brejnev, Gheorghe Apostol și a 
„acad. Geo Bogza. 

În 1957, lui Geo Bogza îi apare masiva antologie Pagini 
contemporane (1944-1956). Să ne familiarizăm cu subiec- 
tele și temperatura cărţii „părintelui reportajului modern” — 
cum era și este, îndeobște, numit — (dar Brunea- Fox?), din 
două comentarii. 


PAUL GEORGESCU“: „Căci Geo Bogza este reporter 
așa cum, în literatura noastră, reportajul este Geo Bogza. 
Ion Vitner, în studiul său introductiv la Anii impotrivirii, 
caracteriza astfel reportajul bogzian: «S-ar părea că în 
aceeași personalitate artistică s-au reunit calităţile remar- 
cabile ale tribunului, poetului liric și pamfletarului neîn- 
durător». (...) 

«Fizionomia vieţii de fiecare zi», scrie Vitner; «studiul 
vieţii de fiecare zi în lumina istoriei», scrie B. Elvin într-o 
excelentă monografie. Deci Geo Bogza este un reporter al 
cotidianului, un explorator al banalului, pe al cărui terito- 
riu virgin descoperă poezia, căci Geo Bogza este poet. (...) 

Cotidian? Banalitate? Să deschidem Cartea Oltului și 
să citim câteva titluri din acel Index alfabetic...: Amurgurile 
incendiază crestele Hășmașului Mare, Apele Oltului primesc 
un mesagiu, Bătălia dintre oameni și pământ, Brazii azvâr- 
liti în prăpăstii, Canonada din carierele de piatră, Cimitirul 
vulcanilor stinși. (...) 

Aşa cum s-a observat, Bogza e un cercetător al cotidi- 
anului în care însă el nu găsește banalitatea ci senzaţio- 
nalele aspecte ale realului. (...) Cotidianul a fost acoperit 
de scoarța cenușie a formulelor abstracte. Prima grijă a | 
reporterului este aceea de a dinamita această scoarță, (...). 
Bogza nu caută fapte senzaţionale ci descoperă faptului 
comun, sensul și valorile; astfel banalul devine senzaţio- 
nal. Literatura lui Geo Bogza ne descoperă dinamismul 
staticului, revelându-ne că sub ochii noștri se petrec, în per- 
manenţă, întâmplări formidabile și ne-mai-po-me-ni-te! (...) 

S-ar putea aduce multe exemple din războiul lui Bogza 
cu formulele abstracte menite să mascheze realitatea coti- 
dianului în capitalism. (...) În «Rafinăria din Câmpina», 
primul act al scriitorului este ruperea vălului diversionist 
care vrea să acopere exploatarea, mizeria, printr-o for- 
mulă: «rafinăria cea mai mare din Europa!» (...). Dar nici 
formele, nici drapelul cu care sicriul celui mort de mizerie 
este însoţit la cimitir, nu trebuie să mascheze realitatea. 
«Singura realitate a fabricii sunt... lucrătorii cu braţele 
grele de muncă». (înmormântarea cu drapel, 1934). (...) 

Vreţi să știți cum e o mină de cărbuni? Închipuiți-vă 
un vapor scufundat vertical, în care marea ar fi de piatră 
iar pereţii vasului... de cărbune. (Oameni și cărbuni în 
Valea Jiului). Filoanele aurifere se răspândesc în masa de 
piatră a muntelui ca sistemul nervos al unui corp omenesc 
(Munţii Apuseni). Vreţi să știți cum munceau minerii? Viaţa 
lor se asemăna cu a oamenilor «care coboară printre rechini 
în fundul mării după perle, cu un singur cuţit în mână». 
(Roșia Montană). (...) 

Bogza vorbește de viața sondelor, de «identitatea de 
destin» dintre oameni și sonde, «paralelismul dintre oameni 
și aur» și ghicește viața moților ca un augur, din «mărun- 
taiele» muntelui. (...) 

O femeie din Apuseni mănâncă un măr. O femeie în 
țara bascilor, blestemă pe generalii franchiști. Fapte simple, 
obișnuite, pe lângă care un altul ar fi trecut fără să observe, 

fapte pe care Bogza le reţine, le luminează și descoperă în 
ele sensuri multiple. (...) 

Cinstim în Geo Bogza pe unul dintre acei, scriitori care 
și-au folosit arta, impotrivindu-se acelor îngrijorătoare 
întâmplări ce tindeau la înjosirea demnităţii umane”. 


x 


MIHAIL PETROVEANU*®!: „Geo Bogza coboară în Valea 
Jiului, se uită la răsăritul soarelui, osândește fascismul, 
se ridică împotriva războiului, se urcă în metropolitanul 
moscovit, trece în zbor Caucazul, reflectează la Lenin, se 
entuziasmează cu Walt Whitman, înconjoară ţara, visează 
la viitorul atomic. Oricare ar fi, motivul călăuzitor e gândit 
în timp și în spaţiu. (...) 

Tractorul introdus de socialism și pe câmpia dobro- 
geană este, la origine, așchia de silex primitivă, precum 
combina a fost cândva seceră. Minerul din Valea Jiului, 
scoțând cărbunele multimilenar, sapă în fundul timpului. 
China lui Mao Tze-dun reprezintă un salt în viitor al unuia 
din trecuturile cele mai istorice, mai vechi. Bătaia ceasu- 
lui din Turnul Spaski actualizează epoca lui Petru cel 
Mare. (...) Instalarea luminii electrice proiectată în cadrul 
cincinalelor noastre pe «vechile pământuri din Carpaţi și 
de la Dunăre» le trezește din întunericul adânc care le-a 
acoperit de la început. (...) Puzderia, furnicarul de lucrători 
chinezi de pe vârful muntelui în care așează o șosea, aco- 
peră deodată în imaginaţia instantanee a lui Geo Bogza, 
întreaga suprafață a Chinei. (...) Teritoriul patriei nu are 
dimensiunile rusești sau asiatice. Totuși fecundarea stepei 
dobrogene prin intervenţia sistematică a socialismului 
este o intreprindere monumentală la scara noastră. Şi la 
Bicaz hidrocentrala în devenire a antrenat o schimbare 
fastuoasă a cadrului: «Ce fior adânc, al măreției forțelor 
naturii am încercat de atâtea ori străbătând Carpaţii, pri- 
vind în vechi circuri glaciare apa lacurilor alpine». (...) 

In gândirea expres dialectică, a lui Geo Bogza, moder- 
nul și tradiționalul, natura și industria, stabilesc relaţii 

de prietenie, de unitate a contrariilor. Sinteza este în esența 
socialismului, care n-a venit să zdrobească moștenirea 
milenară, ci să o depășească prin însumare. (...) 

Cartea Oltului a fost o carte a naturii. Paginile contem- 
porane adunând cunoscutele Porți ale măreției, Meridianele 
sovietice, reportajele despre Iugoslavia și China adorată, 
impreună cu articolele (şi poeziile) despre era atomică, cu 
conferințele închinate unor scriitori umaniști ca Ciu Yen, 
Fielding, Whitman și articole mai vechi antifasciste sau 
legate de reconstrucţia ţării și îndepărtarea urmelor răz- 
boiului, este o carte a omului. 

Omagiul destinat ziditorului comunismului, Prometeul 
lui Geo Bogza, acoperă cu semnificaţia lui statura omului 
de pe cuprinsul socialismului, a omului de pretutindeni 
prins în indiferent ce tensiune creatoare: împotriva opri- 
mării capitaliste și coloniale”. | 


PETRU DUMITRIU 


Teoreticianul literar 


Cine a parcurs precedentele mele cărţi, știe că Petru 
Dumitriu nu s-a mărginit numai la exhaustiva operă de 
exemplar întemeietor de drumuri, teme și mitologii rea- 
list-socialiste (proza canalului: Drum fără pulbere; proza 
flotei maritime socialiste: Pasărea furtunii; proza colecti- 
vizării: Cronică de câmpie; proza trecutului decadent: 
Cronică de familie) ci a avut și o asiduă activitate de publi- 
cist militant. De fapt, în această ipostază l-am și întâlnit 
întâia oară: combătând literatura modernistă („și eu am 
fost Caliban” - mărturisea după zece ani) în coloanele 
gazetelor Revista literară (1947) și Flacăra (1948). 
De-atunci n-a ratat nici o ocazie de-a se pronunţa asupra 
aspectelor literare problematice sau emblematice, ori de 
a sublinia, de la înălțimea prozatorului consacrat, drumul 
ascendent al noii literaturi, necesitatea și valabilitatea lui, 

dublând ideologia implicită a operei literare - limpede și 
percutantă, de altfel. „Am mâncat căcat” - spune el, în 
vremea din urmă, oricui vrea să-l asculte. Acest gen de 
căinţă poate înșela doar pe naivii și pe știutorii după ure- 
che, spre satisfacția comilitonilor, implicați și ei în peisa- 
jul rezidual. E drept că-n tot ce scrie e original, că talentul 
e dincolo de orice dubiu. Ex unghiis leonis și talentul nu 
scuză orice întrupare. Contextul opresiv, exclusivismul 
ideologic și cultural, prin care s-au rupt punţile de comu- 
nicare cu trecutul, cu spiritualitatea contemporană în 
numele internaționalismului proletar și al realismului socia- 
list, contextul propagandistic, așadar, chiar avea nevoie 
de talente autentice și nu de succedanee. Căci numai ele 
erau convingătoare, în dublă ipostază: prin opera de cre- 
aţie și prin sfera de influenţă. 

Acum, în 1957, în toiul discuţiilor despre tradiționalism 
și modernism: faţă cu realismul socialist, sau despre revi- 
zionism, sau despre estetica marxistă și cea „iraționalistă” 
(recte modernismul), acum deci, Petru Dumitriu își face 
publice opiniile într-o carte: Noi și neobarbarii, culegere 
de articole edite și inedite, multe menţionate și-n cerceta- 
rea noastră. „Noi” erau ei: realist-socialiștii, neobarbarii 
erau moderniștii cu care se războia din 1947 încoace. 
(Atunci ce valabilitate are autocritica calibanului? Aceeași, 
probabil, ca-n neocăința posdecembristă.) 


x 


MIHAIL PETROVEANU*?:; „E aproape de prisos expune- 
rea poziţiei pe care Noi și neobarbarii o combate ca și a 
punctului de vedere din care o combate. Publicate, unul 
câte unul în Gazeta literară, articolele de polemică estetică 
ale lui Petru Dumitriu au reluat de fiecare dată același 
taur de coarne: modernismul. După apariţia lor în volum, 
scriitorul a revenit în Contemporanul sintetizându-și într-o 
primă parte opiniile critice iar în cealaltă înfățișându-și 
credo-ul, programul pozitiv. (...) 

Autorul Cronicii de familie, după un voiaj rapid prin 
teritoriile artei, gândirii și literaturii contemporane occi- 
dentale, constată că s-a ajuns «la punctul final al unei 
cumplite drame. Imaginea universului, imaginea omului, 
conștiința creatorului ca și a contemplatorului, totul a 
devenit străin, necunoscut, straniu». Cum s-a ajuns aici? 
Lumea ca reprezentare coerentă, plină de sens, s-a disol- 
vat incepând cu Nietzsche, continuând cu un Bergson și 
culminând cu Heidegger și existențialiștii francezi în filo- 
zofie, în literatură odată cu Lautreamont care «caută limi- 
tele raționalului», cu Rimbaud în mare măsură «căutător 
al limitelor sensibilităţii și imaginaţiei», cu Mallarmé cău- 
tătorul «limitelor expresiei, al actului creator», apoi cu 
Proust și impresioniștii devoraţi de ideea timpului atotpu- 
ternic și, în fine, cu Rilke și Kafka pentru care realitatea 
este un vis și, respectiv, un coșmar. (...) Caracterul social 
al omului, valorile, sensul constructiv al eforturilor sale, 
progresul, au fost rând pe rând negate și desconsiderate, 
de la Gide la Faulkner. Iar dacă până ieri unicul punct 
clar și stabil îl constituia măcar conștiința creatorului, azi 
și eul observator este oscilant, haotic (Joyce), în cel mai 
fericit caz plural. Forma estetică și-a pierdut și ea ultimul 
sâmbure rațional și mijloacele de expresie, limbajul și-a 
trădat menirea primordială: comunicativitatea, capacita- 
tea de a transmite omului un mesaj despre om din partea 
altui om. Suprarealiștii dintre cele două războaie și acum 
un Eugen Ionescu, toată pictura abstractă «reprezintă 
folosirea limbajului... ca mijloc de anihilare a conștiinței 
și funcțiilor ei specifice». (...) Hieroglifa ar fi certificatul 
artei supreme. (...) Petru Dumitriu procedează însă ca un 
doctor plebeu. El știe ce știe și are datoria de a spune fără 
menajamente, fără să-i pese de scandalul pe care l-ar 
provoca în «saloane» adevărul. (...) Recunoscând marele 
talent al celor cercetaţi, al unui Kafka, Rilke, Proust, Faulkner, 
Petru Dumitriu pune cu regret dar «grosolan» degetul pe 
locul dureros al corpului ilustru. «O vrajă funerară plutește 
deasupra unei mari părți a poeziei lui Blaga, căruia nimeni 

nu-i poate nega, ca și lui Rilke de altfel, o forţă lirică, o 
intensitate a evocării, o omogenitate a imaginii universu- 
lui, cu totul excepţională... E o suferinţă pentru noi con- 
statarea iraționalismului amândurora». (...) 

Sub raportul nevoilor literaturii noastre este unilaterală 
critica modernismului? N-aș spune. În articolele Modernism, 
Înfrinți de himeră și mai ales Arta educativă și cea didactică, 
Petru Dumitriu a ridiculizat caricatura artei tendenţioase, 
a realismului socialist propusă de proletcultiștii ca și de 
criticii dogmatici. (...) Petru Dumitriu consideră, însă, și 
aici are dreptate, că modernismul, fiind mai seducător, e 
mai greu de înfrânt. Talentele neînarmate, cum se întâm- 
plă cu unii poeţi, riscă să-i cedeze. În afară de asta, moder- 
nismul îi apare ca un adversar personal cu care trebuia 
să sfârșească definitiv. De aceea ne și place (...) înverșu- 
narea scriitorului. (...) Petru Dumitriu nu ascunde că și el 
a ascultat cândva cântecul sirenei (în Euridice). (...) 

La căpătâiul modernismului, Petru Dumitriu nu e numai 
medicul care citește o foaie de temperatură și face analize 
în mod neutral. Cunoscător pe propria piele a ravagiilor 
epidemiei, el ține să ferească pe ceilalți cu toate mijloacele, 
dintre care cel mai eficace îi apare ieșirea la aer, la aerul 
tare al istoriei, al vieții. (...) Rechizitorii împotriva moder- 
nismului și pledoarii pentru realism și realismul socialist 
cunoaștem, și nu puţine solide teoretic. O credinţă perso- 
nală în valoarea eternă a artei umaniste, o năzuinţă atât 
de fermă către restaurarea portretului omului ca unitate 
de caracter și factor activ în univers și societate am întâl- 
nit mai rar printre scriitorii tineri. (...) Petru Dumitriu 
discută în numele său cu Kafka, cu Hemingway, cu Malraux. 
Orgoliu? Da. Dar un orgoliu al artistului care se ia în 
serios, stăpân pe instrumentele sale, crede în el și în arta 
pe care o reprezintă, crede în viitorul culturii țării sale”. 

SAVIN BRATU“: „S-a remarcat adeseori că istoria lite- 
raturilor nu cunoaşte, de obicei, mari scriitori care să nu 
profeseze cu mai multă sau mai puţină asiduitate și ese- 
istica estetică sau critica literară. (...) 

Petru Dumitriu se consideră angajat și responsabil în 
„marea dezbatere a secolului”, în lupta dintre raţionalism 
și iraționalism. Concepţia sa raţională exprimă siguranţa 
și demnitatea omului care se află printre constructorii 
societăţii organizate după cel mai consecvent raţionalism, 
acela materialist-dialectic și istoric. Concepţia raționalistă 
a lui Petru Dumitriu exprimă siguranţa și demnitatea 
aceluia care a trecut prin dibuiri dramatice și procese 
lucide, săturat de ocultismul metafizicilor moderne, imu- 
nizat și revoltat faţă de acestea. (...) 

De pe această poziţie luptă Petru Dumitriu pentru rea- 
lismul socialist, împotriva „modernismului”. Pasiunea lui 
în argumentare şi pledoarie este aceea a lui Pius Dabija, 
reprezentantul autorului în Cronică de familie. Omul con- 
stată cu clarviziune desuetudinea unor formule artistice care 
par unora inedite după uzarea şi compromiterea lor. (...) 

Inovația reală pe care o creează artisticeşte și o susţine 
teoretic Petru Dumitriu-Pius Dabija constă nu într-o pasivă 
intoarcere la clasici, ci într-o continuare, la nivelul actual 
al investigaţiilor artistice în sufletul omului și în organi- 
zarea socială a oamenilor, a tradiţiilor realiste. (...) Acest 
creator se opune organic, vital, artei care, chiar însu- 
șindu-și o funcţie gnoseologică, se adresează experienţei 
preraţionale, exclusiv intuitive și mitice, a primitivilor de 
care ne despart milenii de civilizaţii intelectuale. De aceea, 
Pius Dabija, taciturnul, «dacă-i pomenești de arta modernă 
începe să urle două ceasuri pe nerăsuflate. Începe cu: 

— Modernă? Troglodită! Titilaţiuni trogloditice!» (...). 

Modernismul e definit de Petru Dumitriu «în lumina 
raţiunii», ca o manifestare ideologică și artistică pe care o 
respinge pentru că-i contrazice în esenţă poziţia în «marea 

dezbatere a secolului»; modernismul este «literatura și arta 
întemeiate pe o concepţie iraţionalistă asupra lumii, pe 
ruptura totală cu tradiţia și care se adresează unui public 
restrâns». 

Dar pornirea impotriva modernismului la noi în țară 
mai are o sursă. Este vorba de atingerea demnităţii nați- 
onale prin imitarea servilă de către scriitorii români a unei 
arte literare importate. Poziţia continuă, astfel, vechea 
luptă a Vieţii românești, reprezentată atât de un intelectual 
autentic dar de formaţie tradiționalistă ca Ibrăileanu cât 
și de înaltul intelectual familiarizat cu literatura modernă, 
Mihai Ralea. «Substratul recul» - scrie Petru Dumitriu 
referindu-se la cei ce cer «împingerea literaturii noastre 
spre formele tardive pe care le-a luat spiritul modern în 
Occident — e încă o nevoie de mimetism. E o veche și nefe- 
ricită tendinţă de a face din România, Belgia Occidentului». 

Declaraţia lui Petru Dumitriu e clară: admiraţia, stima, 
interesul pentru unul sau altul din marii scriitori actuali 
ai Occidentului pot fiinţa pentru intelectualul român, ală- 
turi de convingerea că «literatura noastră nu va fi, imitând 
pe sus-numiţii scriitori, decât o literatură de a doua mână, 
derivată, secundară, niciodată ceea ce va trebui să fie: 
aportul micului popor român la patrimoniul spiritual al 
omenirii». 

Este Petru Dumitriu un tradiționalist? Ar fi absurd să 
credem astfel! (...) Atunci, ar dovedi această demonstra- 
ție — de altfel firească și utilă pentru analizarea artei lui 
Petru Dumitriu - o contradicţie între opera și poziția pro- 
gramatică a scriitorului? Categoric nu! Petru Dumitriu 
combate modernismul în esența sa ideologică, fără să 
tăgăduiască nici talentul unor adepţi ai săi, nici cuceririle 
pe care acesta le-a dobândit în practica artistică a inves- 
tigaţiei psihologice și a expresiei. (...) 

Autorul Cronicii de familie vede, de fapt, o singură apărare 
a scriitorului român talentat din zilele noastre față de mime- 
tismul snob ca și faţă de tradiţionalismul uniformizator 
ca și faţă de proletcultismul care, asemenea modernismului, 

rupe total cu tradiţia. Această apărare constă în însușirea 
profundă a culturii umane, a ceea ce a produs gândirea 
omenească în drumul ei ascensiv până la ideologia cea 
mai înaintată a actualităţii (...). Acesta e sensul profund 
al programului teoretic militant pe care-l cuprinde volu- 
mul Noi și neobarbarii. (...) În. orice caz, cel ce va cerceta 
monografic opera și personalitatea lui Petru Dumitriu va 
trebui să se oprească îndelung asupra acestui volum, care 
exprimă explicit opinii și implicit trăsături ale portretului 
psihic și moral al scriitorului”. 


x 


Reproduc, în continuare, o addenda la volumul în dis- 
cuție, un articol programatic prilejuit de dorința limpezirii 
unor sensuri neclare și ambiguităţi din carte, sesizate de 
presă, care conturează o ars poetica mai explicită a lui 
Petru Dumitriu. 


Ed 


Răscruce și drum“*: „Iar pentru mine, artist din România 
de azi, este imposibil de-a merge mai departe pe drumul 
deschis de marile figuri tragice, Van Gogh, Rimbaud și 
sălbaticul Lautreamont, de (...) Rilke și Kafka, și închis de 
meșteșugarii delirului, suprarealiștii. Aici, mai cu seamă 
aici, este pentru mine (...), pericolul cel mare al epigonis- 
mului. (...) 

Și astfel s-ar ajunge la epigonism, la concepţia coloni- 
ală a literaturii ţărilor mici, transplantând curentele din 
țările mari, cu douăzeci de ani întârziere. Acesta e drumul 
care nu mă poate scoate din răscruce decât spre a mă 
duce în neantul mediocrităţii. Şi afară de asta, nici n-aş 
putea merge pe acest drum: societatea nouă refuză această 
formă de artă. Eu însumi nu mai am nici bazele materiale 
(...), nici individualismul exacerbat (mă consider integrat 
într-un corp social), nici filozofia iraționalistă (am o concepție 

științifică despre lume), nici lipsa de perspectivă personală 
şi istorică, care au făcut tragedia marilor scriitori și artiști 
despre care am vorbit (și nu-i exclud pe Ionesco, Beckett 
și alţii de azi). Dramele mele sunt axate pe alte probleme. 
Universul nu mi se pare străin. Violenţa nu mi-e străină: 
am crescut sub fascism și într-un război mondial de 
aproape șapte ani. Oroarea nu mi-e străină: am prieteni 
şi cunoscuți care au supravieţuit Auschwitzului. Regiunile 
inferioare, abisurile firii omenești nu au multe secrete 
pentru mine. Și privesc în faţă posibilitatea — improbabilă 
și sper că niciodată realizată - ca să pier și eu și ai mei 
într-un război mondial atomic. (...) 

= Care e? Care va fi atunci problema mea? Ca întot- 
deauna, să exprim. Ce să exprim? Pe mine însumi? Sau 
lumea din afară? Una prin alta, contopite. Nici nu pot 
altfel. Nici nu se poate altfel. Chiar și un sculptor abstract 
exprimă tot un conţinut de idei și o sensibilitate cu origine 
socială. Numai că o exprimă echivoc. Și aici ajungem la 
„cum”, adică la problema realismului. (...) 

Deci, și importanţa pe care i-o dau conținutului operei 
mele, și dorința de a fi înţeles și de a obţine adeziunea 
cititorului, mă vor îndrepta spre realism. 

Că, acuma ca şi altă dată - dar nu totdeauna - realis- 
mul poate ascunde un rafinament artistic, o profunzime 
de gândire, o șiretenie a mijloacelor, o grandoare a efecte- 
lor, o putere de șoc, de obicei nebănuite, și mai ușor de 
ignorat, decât de înţeles, cu atât mai puţin de imitat - asta 
e altă poveste, care trebuie cercetată altădată. (...) 

Mă va întreba cineva: 

- Bine, înţeleg că acesta e singurul drum pe care să găsești 
și noutatea formei și aderenţa populară. Dar cum anume 
va fi opera de artă a noului realism al secolului XXI? (...) 
Prin ce se va deosebi de cele produse de modernismul 
anilor 1850-1950, și de cele ale marilor școli realiste? 

La asta, răspund că se va deosebi prin sensibilitatea, 
sentimentele și ideile oamenilor care vor face acea operă 
de artă, sensibilitate distinctă de a oamenilor de acum o 

sută sau cincizeci de ani — deși anumite sentimente le vor 
fi comune cu ale oamenilor de totdeauna”. 


Despre scriitor, iarăși 


Deși ediţia restrânsă a romanului Cronică de familie apă- 
ruse în anul 1955 iar eu am consemnat primele percepții 
critice (vezi Literatura în totalitarism — 1955-1956), cartea 
continuă să suscite interesul analiștilor în întreaga presă 
literară și de partid, centrală sau din provincie, o dată cu 
apariţia în 1957 a variantei definitive, în trei volume, a 
romanului, reeditat și în 1958. Adevăratele sinteze critice 
și demonstraţii acum s-au săvârșit. 

Ar fi nedrept, de aceea, să le ocolim și să nu identificăm 
aici, măcar o parte din acele comentarii care, în lumina 
structurilor narative complexe și a expresivităţii tipologice, 
demonstrează impactul ideologic și finalitatea educativă a 
acestei scrieri, care radiografiază trecutul prin ochiul par- 
tidului și a învăţăturii sale marxist-leniniste. Și poate că 
oferim, într-o ultimă instanţă, argumente, autorilor actu- 
ali de manuale școlare, pentru păstrarea sau nu a lui Petru 
Dumitriu în programă, pentru includerea sau nu a aces- 
tuia la capitolul „cei mai mari prozatori contemporani”, iar 
dascălilor le oferim bibliografie pentru comentarii corect 
contextualizate și nu atemporale ori axate pe „arta scrii- 
torului”. 

Discernământul, privirea critică și minime cunoștințe 
despre realismul socialist - un curent literar ca oricare 
altul - sunt condiţiile obligatorii pentru reconsiderarea 
literaturii dogmaticului deceniu, mai ales atunci când e 
integrată în studiul școlar. Altfel, ocolind aspectele nevral- 
gice, esenţiale, se înlocuiește un arbitrariu cu altul. Aceasta 
se poate face într-o politică editorială comercială, într-o mass- 
-media partizană, din motivații literare sau extraliterare. 

Trilogia Cronică de familie rămâne, înainte de toate, 
temeinic fixată în timpul și contextul ideologic pentru care 

a fost scrisă și pe care l-a servit: e o carte a unui autor 
talentat, tendenţios-partinică, care ridică la maximum 
arta innegririi și ponegririi societăţii burgheze românești, 
pe parcursul unui secol. Ei $i? se va obiecta, a făcut-o și 
Balzac - modelul (alături de Tolstoi) al lui Petru Dumitriu. 
Da, dar ideologia epică a aceluia n-a fost exploatată în 
interese propagandistice, de stat. Așadar, vrând-nevrând, 
în reconsiderarea realismului socialist, trebuie să asociem 
criteriul estetic cu cel ideologic. Operaţie neplăcută care 
m-a afectat și m-a demobilizat pe mine însămi, de multe ori. 
Dar necesară. Înțelegerea necesității în numele datoriei e 
prima poartă spre libertate; au spus-o și alţii, o spune, 
mai aproape de sensul pledoariei noastre, Kierkegaard: 
„Cavalerul resemnării renunță la împlinire și se închină 
cu toată umilinţa în faţa puterii eterne. Aceasta e liberta- 
tea sa”. Iar în istoria literară, închinarea necondiționată 
se face numai în numele adevărului și al credinţei aproape 
religioase în ierarhiile axiologice pe care, până la urmă, le 
așază puterea eternă a adevărului. 

Cum spuneam, despre cele trei volume ale Cronicii de 
familie — cunoscută contemporanilor în mare măsură din 
nuvelele publicate de Petru Dumitriu din 1949 încoace, 
care apoi, asamblate, adăugite și cu altele, au format 
Cronică de familie - s-au scris multe comentarii, cele mai 
multe în două, patru sau cinci părți; sunt adevărate studii 
și bănuiesc că numai plecarea intempestivă a maestrului 
prozei realist-socialiste în „iraţionalul” și „decadentul Apus” 
a stopat apariţia de monografii critice în volum. 

Aspectele dezvăluite la lectură satisfăceau, în fine, aștep- 
tările criticii, vizavi de proza istorică realist-socialistă. 
„Descompunerea unei clase” — striga unul; „ciocoii fără 
fard” - clama altul; „sfârșit și început de ev” — conchidea 
altcineva; „păcatele capitale - ispășirea” etc. demonstra 
incă unul. Şi nu sunt toţi. De aceea, prescurtarea drastică 
a comentariilor și expedierea altora în note“ rămân sin- 
gura soluţie de fluidizare şi salvare a demersului nostru 
de un popas excesiv în acest perimetru. 

I. VITNER“S: „Firul Cronicii de familie reuneşte eveni- 
mente ca războiul pentru independenţă, răscoalele țără- 
nești din 1888 și 1907, primul război mondial, mișcarea 
maselor din perioada dintre cele două războaie (mai puţin 
și indirect), epoca de ascensiune a fascismului, rebeliunea 
legionară, al doilea război mondial, lupta maselor munci- 
toare pentru cucerirea puterii sub conducerea comunisti- 
lor, provocarea lui Rădescu, reforma agrară. Sunt reunite 
medii extrem de variate: conacuri și saloane aristocratice, 
curte regală, cabinete ministeriale și de potentaţi ai auru- 
lui, lume mondenă și demimondenă sate cuprinse de mize- 
rie, lume militară și intelectuală etc. (...) 

Există un element comun, unificator a tot ceea ce este 
aparent disparat, în această «cronică», și care, de fapt, este 
eroul central al cărţii. Acest element este timpul, și aș 
adăuga pentru a oferi mai multă preciziune acestui erou, 
altfel atât de vag, că este vorba de timpul istoric. (...) 


x 


Precizia și eleganța cu care Petru Dumitriu individua- 
lizează eroii, prin suprapunerea imaginilor diferite ale unui 
ins (...) pot fi urmărite în seria de portrete închinate Elvirei 
Vorvoreanu. Prin această descendentă a Cozienilor și Lascarilor 
se înregistrează, de altfel, și decăderea aristocrației (...), 
până la totala ei descompunere. (...) „Alcoviada” Elvirei se 
termină într-un mod care măsoară și capacitatea de sar- 
casm și ironie a romancierului, dintr-un punct de vedere 
justiţiar, al prezentului. Elvira este înfrântă de apariția - 
prin hazardul concupiscenței regale - a prostituatei Foamea 
Neagră. Satisfăcut pe deplin de aceasta din urmă, regele 
nu mai oferă decât o atenţie diluată și iritată descenden- 
tei Cozienilor și Lascarilor. (...) 

O altă figură a romanului, care măsoară decăderea 
extremă a boierimii, este Şerban Romano, din spita Lascarilor. 

Curba sa descendentă este cu mult mai dramatică decât 
a Elvirei, prin zbateri interioare. (...) Șerban Romano este 
un tânăr pasionat de științele exacte și de raţionalism. (...) 
Şerban Romano caută un adevăr universal, valabil pentru 
toți oamenii, și o etică universală, în fond o altă metafizică. 
Marxismul îl sperie pentru că implică lupta revoluţionară 
(...). (...) Cronica de familie începe în casa somptuoasă a 
Cozienilor și se termină, de fapt, în camerele mansardate 
ale servitorilor din aceeași casă, unde-și duc acum exis- 
tența foștii stăpâni, Şerban și Cezar Lascari [...). 


x 


Descompunerea clanului Cozienilor, Lascarilor, Vorvo- 
renilor etc. este sanctționată de către romancier cu o con- 
stiință lucidă și rece de analist. Suntem în faţa unei 
disecții. Mâna operatorului nu tremură (...) nu este stân- 
jenită de emoţii pentru că nu poate întrerupe un circuit 
vital. El reconstituie doar cauzele decesului. 

Dar este în această cronică amplă, o lume pe care 
romancierul o surprinde cu emoție, o lume care — de multe 
ori - în literatură a provocat sarcasm și umor: lumea mili- 
tară a vechiului regim. (...) Accentul în portretistica mili- 
tară a lui Petru Dumitriu nu cade exclusiv pe umor ci pe 
sensul dramatic al unor existente diforme, dezvăluit printr- o, 
critică fără menajamente. (...) 

Cu totul original prin factură și iradiind o profundă 
umanitate, este episodul Salata. (...) Căpitanul Dumitriu, 
așa cum îl cunoaștem din Datoria sau Mizeriile războiului 
nu prezenta nimic deosebit în afara unei excesive corec- 
titudini de ţinută, căpătată în urma studiilor în academiile 
militare prusace. Căsătorit cu Maria Theresia von Debretzy, 
nobilă scăpătată din spița Lascarilor, căpitanul Dumitriu 
reapare în Salata la fel de rigid, corect, anodin, cu o vie 
sensibilitate pe linia geloziei (...). Renunţarea la o carieră 
militară ușoară și mondenă, pentru o existenţă grea în 
stepa dobrogeană, este acceptată de Maria Theresia fără 

opoziție, pentru că își iubește soţul (...). Un atac al comi- 
tagiilor și ordinul guvernului de a fi omorâţi un număr de 
ţărani bulgari, arestaţi fără vină, stârnește drama care 
atinge proporțiile tragediei antice. Ca militar, căpitanul 
Dumitriu trebuie să execute necondiționat ordinul de a 
ucide; ca simplu om este îngrozit de gestul pe care trebuie 
să-l facă. (...) Aici nu mai este conștiința unui om ci a unui 
cuplu hotărât să înfrunte toate urmările refuzului de a 
ucide. (...) (...) plecarea din sat a soților Dumitriu către o 
destinaţie și un viitor obscur, toate se înlănțuiesc într-o 
dramă sfâșşietoare, luminată de eroismul simplu al unui 
bărbat și al unei femei, reuniți printr-un fond comun de 
imensă umanitate. (...) 

În Salata și în cuplul Dumitriu, romancierul s-a reali- 
zat prin tot ce este excepţional în arta sa. (...) 

Un gol se simte şi în reducerea lumii muncitorești și 
socialiste a romanului la aluzii, scheme uzuale, figuraţie. 
(...) De ce această lipsă nu jenează în mod considerabil, 
impresia de ansamblu captivantă pe care cartea o lasă? 
Pentru că romancierul sancţionează el faptele istorice, în 
numele eroilor care lipsesc. Paginile romanului sunt orga- 
nic pătrunse de conștiința socialistă a desfășurării timpu- 
lui istoric și de o judecată obiectivă a personajelor, a 
faptelor lor”. 


xX 


MIHAIL PETROVEANU „Ce resorturi comandă, în vizi- 
unea autorului se înţelege, descompunerea vechii socie- 
tăţi? (...) Răspunsul cel mai apropiat l-a dat Horia Bratu, 
văzând în lupta pentru putere pivotul operei, cf. articolu- 
lui interesant din Viata românească (...). 

E sensul principal al lui Bonifaciu și Dimitrie Cozianu, 
al sforțărilor Elenei și Elvira Vorvoreanu, al celor mai 
multe dintre personaje, centrale și secundare, desprinse 
sau nu din trunchiul Cozianu-Lascari, de neam bun ori 
prost, politicieni sau oameni de afaceri, importanţi ori 

mărunți, independenţi sau simple unelte, gen Fănică 
Niculescu, Jean Pierre Haralamb, lonaș și Gogu Apostolescu, 
generalul Duca, Gherson, Corfiotu, Șerban Vogoride etc. 

O dată cu ambiția puterii, setea de senzaţii îi alimen- 
tează aproape în egală măsură. Ar fi inutil să redăm inven- 
tarul complet al adulterelor, al amanţilor și amantelor, al 
„_cocotelor feminine și masculine, al manifestărilor aberante 
și viciilor. Ce e de remarcat e conceperea amorului nu 
numai ca sursă de ascensiune, de voluptate, ci de împli- 
nire a obsesiei, a nevoii de posesiune. (...) 


$k 


Conform legilor tragediei, deznodământul eroilor e cata- 
strofic, dincolo de forma pe care o îmbracă: violentă la 
Alexandra și Cezar Lascari, la Alexandru Cozianu mai 
inainte (otrăvit de o țigancă roabă pe care o aducea în 
așternut), la Eustațiu Cozianu intempestivă după ce era 
să fie ridicolă și dezgustătoare la Ghighi Duca (avusese 
un atac de.cord în closetul unui bar); jalnică la Romano; 
rușinoasă la Dimitrie Cozianu (a fugit în secret, hoțește, 
împreună cu o cocotă pe care o dispreţuia); oribilă la Elena 
și Elvira Vorvoreanu și la Șerban Lascari (morţi de cancer). 
Principalul e însă cauza nu efectul. Sfârșitul familiei e 
consecința necesară, inevitabilă, am spune fatală [(...) a 
vieţii lor menite parcă să suporte blestemul eului, așa cum 
eroul antic îndura vina tragică. (...) Firește, în timp ce 
Atrizii ispășeau ovină iraţională, absurdă, neamul Cozienilor 
și Lascarilor plătește o vină raţională, meritată, pentru un 
păcat real și responsabil, pentru un atentat la drepturile 
societăţii și ale omului, pentru desconsiderarea oprimaţi- 
lor și a sufletului omenesc. (...) 


* 


Autorul se supune, firește în limitele permise de mate- 
rialul și factura epică a Cronicii, și acelor norme ale tragediei 

care cer evenimentelor să se scurgă înlăuntrul aceluiași 
spaţiu. Până la un punct, Cronică de familie se consumă 
intre exact aceleași ziduri ale palatului din Curtea Veche, 
locuit pe rând, într-un interval secular, de Alexandru și 
Sofia Cozianu, de Davida și Lăscăruş Lascari, și, o vreme, 
de Alexandra și Cezar Lascari. Dar și (...) în alte părţi, în 
casa lui Șerban Romano din C.A. Rosetti, a Elvirei, pe 
Calea Victoriei, în palatul vornicesei de Mogoşoaia, ori 
chiar în casa din orașul de judeţ N., la mosia lui Eustațiu 
Cozianu (...). (...) Părăsind încăperile mari, solemne, cos- 
tisitoare, împreună cu lucrurile care iau calea particula- 
rilor întâi, apoi a magazinelor de consignatie, a amatorilor 
de obiecte rare, proprietarii, scăpătaţi sau naționalizațţi, 
trag după dânșii, în camere de bloc, în mansarde, odăițe 
de cartier, în magazii, un covor Ghiordez sau Siraz prăluit 
și descusut, o tapiserie flamandă sau Aubusson tocită și 
opacă, un scrin infirm, farfurii de porțelan desperecheate, 
o tavă de argint văduvă, un cristal orfan, un sfeșnic împă- 
ienjenit. (...) Atunci? Ei se leagă de amintiri materializate 
în obiecte spre a-și întreţine neștirbită iluzia dreptului 
intangibil de proprietate, a dreptului de stăpâni vechi, 
imemoriali și de aceea legitimi, detronaţi și exilați vremel- 
nic de niște «uzurpatori». (...) 

Ca și spaţiul, timpul e determinat, circumscris la tre- 
cut, menit să stea pe loc. E tragic fiindcă, teren al luptei 
mai vaste cu destinul, timpul se opune degeaba prezen- 
tului (...). (...) 

Tragedie, Cronică de familie are nevoie de cor. Sarcina 
și-a asumat-o autorul, prin comentariile sale frecvente. În 
două-trei rânduri pe larg, pe alocuri în fugă, a evidenţiat . 
«demonismul» creaturilor sale (...). Nu odată face psihologie 
socială, deslușind mecanismul iluziilor lumii pe care a 
plămădit-o. Alteori se erijează în critic îndreptățit al tare- 
lor, plăcerilor și gusturilor artistice ale acesteia. arătând 
denaturarea decadentă, orgiacă a jazzului de la linia lui 
populară primitivă. (...) Referințele la clasici, cu precădere 
la concepţia elină, accentuează gravitatea păcatelor și 

ridică Cronica cu încă o treaptă pe soclul tragediei. (...) 
Prin temperamentul său impulsiv, «posesiv», prin înclina- 
tia lui către marile energii și ciocnirile de forţe, scriitorul 
nostru a fost apropiat mereu de Balzac. [...) Pentru crea- 
torul Comediei umane, pasiunile sunt în primul rând cele 
burgheze (setea de bani) (...). La Petru Dumitriu, pasiunile 
sunt ale cărnii și ale dominaţiei; privite peste mobilul lor 
concret sunt expresii ale imperialismului eului. (...) Oamenii 
lui Balzac rămân, în anume laturi, oameni (Rastignac, 
Rubempre). Oamenii lui Petru Dumitriu alcătuiesc, ca 
variante ale unei speţe, un «bestiarum». (...)”. 


* 


HORIA BRATU; „Adevărul este că avem în fața noastră 
opera unui scriitor cu o serioasă cultură estetică - în tra- 
diţia lui Eminescu, Caragiale, Călinescu, Camil Petrescu — 
dublat de un ascuţit cunoscător al celor mai aia Le 
mijloace și modalităţi ale artei epice. 

Cronică de familie este și ea o demonstraţie vie a steri- 
lității dilemei «tradiționalism» - «modernism» — «realism 
clasic» — «realism modern» atunci când nu este pusă pe 
terenul ferm al conținutului de idei și al verificărilor incon- 
testabile ale experienţei istoriei literare din ultima jumă- 
tate de veac. Căci opera lui Petru Dumitriu tratând despre 
descompunerea unei clase, care a părăsit scena istoriei, 
punând în scenă evenimente «asupra cărora s-a tras cor- 
tina istoriei» este mai contemporană decât multe opere 
demonstrativ moderne. 

Cronică de familie este o operă ale cărei preocupări 
vădesc un interes deosebit pentru problemele grave ale 
contemporaneității. (...) Ideile sale nu sunt poate originale 
din punct de vedere filozofic. (...) Dar exprimate și înge- 
mănate într-un context specific, devin remarcabile puncte 
de plecare ale unei problematici artistice, devin motorul 
principal care mișcă înainte Cronică de familie. Eroii lui 
Petru Dumitriu nu sunt decât personificări de probleme, 

de multe ori în cea mai bună tradiţie realistă; în bună 
măsură Cronică de familie nu este decât o polemică vio- 
lentă și continuă pe câteva teme fundamentale. (...) In 
Cronică de familie Petru Dumitriu ne descrie mai ales 
Infernul, dispunându-l chiar în cercuri concentrice, într-o 
ierarhie pe care paralelismul personajelor trebuie s-o scoată 
și mai mult în evidenţă. Fiecare personaj ilustrează o idee, 
fiecare galerie de eroi ilustrează diferitele aspecte ale uneia 
și aceleiași probleme; iar întreaga Cronică de familie tre- 
buie să demonstreze un adevăr fundamental. 


Lupta pentru putere — pivot fundamental 
al unui univers ierarhic 


intreaga Cronică de familie devine o ciocnire pe diverse 
planuri între aceste două puncte de vedere și aceste două 
criterii morale: o morală a stăpânilor, a oamenilor tari, a 
celor care văd în cultul forţei un Herrenmoral și o morală 
a sclavilor, a turmei, a sentimentalităţii, un Herdenmoral. 
Cu toate deosebirile caracterologice se poate vorbi de o 
etică și un destin comun al eroilor din cercul de bază al 
Cronicii de familie. Soarta omenirii, în general condiția 
omului pe pământ, fizică și spirituală, sensul uman și 
istoric al evenimentelor trăite, cu implicaţiile lor, sunt 
preocupări inexistente în lumea Cozienilor și Lascarilor. 
Ei trec prin răscoale țărănești, prin cele două războaie 
mondiale, prin propria lor prăbușire de clasă cu o lipsă 
totală a sentimentelor de participare la o existenţă colec- 
tivă în afară de cea de clasă, cu acel deplin indiferentism 
care au făcut posibile masacrele săvârșite în ultima jumă- 
tate de secol. (...) Însă cel mai puternic, acest sentiment 
al eșecului final, al zădărniciei se descoperă la femeile 
Cronicii de familie. Galeria de femei din Cronică de familie 
joacă un rol însemnat în definirea obiectivelor și a satis- 
facţiilor concrete ale luptei pentru putere. Alături de o 
viaţă rafinată, de un interior bogat, femeia reprezintă unul 
din semnele puterii, o dovadă a succesului în viaţă. (...) 

În acest fel Petru Dumitriu a scos de pe fruntea eroilor 
Cronicii de familie aureola tragicului. Deznodământul stu- 
pid, micul incident care sfărâmă ca pe nimic un plan 
măreț, un destin elaborat cu strășnicie — aceasta este una 
din ideile fundamentale ale Cronicii de familie, aceasta este 
legătura care leagă în definitiv diversele aspecte ale cărții. 
(...) Fiind vorba de prăbușirea unei clase, nu apare tocmai 
clar cine anume dă replica istorică la această condiţie a 
eroilor Cronicii de familie. Dacă există în anumite pagini 
o replică a «cazurilor», o replică a «individului izolat» tocmai 
acei care fac posibilă această replică, care o provoacă și o 
determină nu apar decât uneori foarte pal în Acvarium. 
(...) Cum se face aici «alegerea apelor», cum răsună moti- 
vele fundamentale ale Cronicii de familie o vom arăta în 
numărul viitor”. 

lar noi, în note (45). 


% 


GEORGE MUNTEANU®: „Pornind de la aceste stări de 
fapt, scriitori preocupaţi de studiul caracterelor (...) au 
trebuit să recurgă de obicei la una din următoarele două 
căi de zugrăvire a eroilor: să-și concentreze în exclusivitate 
atenţia asupra însușirii esenţiale a firii acestora (...) sau 
să urmărească această însușire esenţială în corelaţie cu 
celelalte (...). (...) 

Petru Dumitriu a mers deci oarecum „impotriva curen- 
tului” când a ales prima cale, dar mi se pare că a avut 
motive foarte serioase s-o facă: cum și-ar fi ilustrat mai 
bine intenţia tematică - aceea de a pune în lumină decă- 
derea unei clase — decât creând acest formidabil „Pamflet 
epicizat” care e Cronică de familie? (...). 

Spun pamflet epicizat obiectivat, confirmând astfel din 
punctul meu de vedere o observaţie a lui Mihail Petroveanu, 
potrivit căreia «Petru Dumitriu nu este de loc cum se crede 
încă, un scriitor impersonal» (vezi Gazeta literară, nr. 22, 
1957). [...) 

Relevând în treacăt siguranţa de linii a portretelor lui 
Petru Dumitriu, să nu pierd din vedere gândul de la care 
am pornit: prin înzestrarea lor bio-psihică iniţială, eroii 
săi par a fi expresii ale unei eredităţi biruitoare. În ascen- 
siune. Adăugaţi la aceasta, condiţiile prielnice ce le sunt 
oferite de mediul în care trăiesc (...) și veţi admite că ei 
par sortiţi unui destin deosebit, exemplar. 

Dar acestea sunt numai fenomenalități — fosforescența 
lemnului putregăit în lumina incertă a zorilor. Ereditatea, 
sugerează scriitorul în continuare, nu i-a împodobit numai 
cu însușiri care - luate în sine — le-ar putea asigura o 
existență excepțional de «plină», ci a structurat aceste 
însuşiri într-un anumit fel. De obicei, pe exemplarele mai 
inzestrate, însușirile acestea le-au subordonat uneia domi- 
nante, cum precizează expres scriitorul, dezvoltată mon- 
struos; și e, implicit, simptomul unei degenerescente care 
minează din adânc o ereditate ce părea atât de fericită. 

Fiindcă ce se întâmplă? Sub influența unor împrejurări 
sociale neschimbate — poziţia de clasă dominantă conser- 
vată în decurs de sute de ani — unele din elementele ere- 
dităţii clanului s-au dezvoltat în dauna celorlalte: e vorba, 
in primul rând, de «voință» — cu corelativul ei conștient, 
«orgoliul», și cu pandantul inevitabil: egoismul, (...). Toţi — 
sau aproape toți - membrii reprezentativi ai clanului Cozianu- 
-Lascari sunt tipuri voluntare, de un voluntarism exacerbat, 
neinfrânt de nimic, (...) . 

Așa se face că la membrii familiei Cozianu-Lascari «care 
au acea însușire dominantă» despre care vorbește scriito- 
rul trebuie să înțelegem că e vorba de voinţă - aceasta 
exercită un despotism necondiționat asupra celorlalte 
însușiri. (...) 
-~ Dar tocmai această dominantă a firii lor îi însemnează 
pe principalii Cozieni, Lascari și Vorvoreni cu stigmatul 
destinului tragic: exacerbarea voinței, care e un germene 
al degenerescenţei ereditare, fac din ei niște «monștri» și 
în ordinea socială și morală. De aici și sancţiunea teribilă 
(la care m-am referit în numărul trecut), ce le vine nu 

numai din afară, ci și din adâncurile fiinţei lor, deoarece — 
datorită paroxismului volitiv — își nesocotesc rosturile firești 
ale existenţei, îi turbură iremediabil armonia, îi nesocotesc 
legile. (...) 

: Din perspectiva lui de cronicar, autorul întreprinde mai 
ales studiul sistematic al ravagiilor determinate de hiper- 
trofia voinţei, din momentul când aceasta s-a fixat asupra 
vreunei însușiri a eroilor, prin intermediul căreia să acţi- 
oneze, și pe care o transformă în înclinare obsesivă, în 
«patimă». (...) 

De aceea, în asemenea împrejurări, narațiunea trebuie 
să ia uneori, inevitabil, aspectul de studiu clinic, cartea 
devenind până la urmă o colecţie de «cazuri morale». 
Debutând pe scena vieţii printr-o neliniște vagă, printr-o 
nemulțumire parcă fără obiect, printr-o așteptare înfrigu- 
rată, eroii se întreabă ce rol ar putea să le revină în cadrul 
acelei «plictiseli active» care e legea practică de viaţă a 
clasei aristocratice. Și găsesc: patima puterii (Bonifaciu și 
Dimitrie Cozianu, Elvira Vorvoreanu), pasiunea cunoașterii 
(Șerban Romano), senzualitatea (Ghighi Duca, Titel 
Negruzzi) etc. Din acest moment eroii și-au descoperit 
«demonul» care-i va mâna impetuos spre ceea ce-și închi- 
puie ei că echivalează cu «a se realiza», de fapt spre catas- 
trofă, iar autorul le-a descifrat «caracterub, pe care-l va 
urmări în manifestările ocazionate de trăsătura lui domi- 
nantă, subordonând acestui scop toate mijloacele artei 
sale. (...)”. 


* 


Dar să încheiem „tendința cu artă” a lui Petru Dumitriu 
în zugrăvirea aristocrației românești ca „frână a istoriei”, 
ca „Infern” ca „bestiarium” etc., ca negativism tipologic (de 
această dată aplaudat, fiind admonestat doar când se 
răsfrāngea asupra comuniştilor) aşadar negativism rezol- 
vat marxist-dialectic, prin descompunerea castei o dată 
cu reforma agrară din 1945. Iar astăzi, eludând ideologia 

operei (cum altfel?) să clasicizăm Cronica de familie, pe 
calea cea mai sigură a manualului școlar, redusă, pentru 
exemplificări, la episodul din 1907, cu cea mai mare pon- 
dere a maselor: Bijuterii de familie. Extracţia se făcuse și-n 
1958 când acest episod fusese ecranizat. Atunci, operaţia 
avea însă la bază criteriul combativităţii ideologice. Acum, 
însă? 


Alte comentarii: 

e ANDREI BĂLEANU, Ciocoii fără fard. În: Contemporanul, 
nr. 12 (546) 22 mart. 1957: 

e ION VLAD, Sfârşit și început de ev. În: Tribuna, nr. 2, 
17 febr. | 

e DUMITRU MICU, Petru Dumitriu: „Cronică de familie”. 
În: Scânteia, nr. 3903, 11 mai 

° GEORGE MUNTEANU, Comentarii la „Cronică de fami- 
lie” (I-III și V). În: Steaua, nr. 7-9; iul.-sept. și nov. 1957. 
Partea a IV-a, parțial, a fost reprodusă în acest context. 


V.EM. GALAN 


În 1957 lui V.Em. Galan i se reeditează romanul Bărăgan, 
ed. a 2-a, iar în 1958 i se publică volumul de proză scurtă, 
tot de inspiraţie rurală De la potop încoace. Clasic în viaţă, 
proza lui Galan era radiografiată din varii unghiuri de 
vedere, căci oferea repere temeinice și substanţiale în 
favoarea prozei realist-socialiste. | 

(Îmi amintesc că prin 1968, 1969 pe când eram stu- 
dentă în anii finali ai Filologiei bucureștene, noi cei din 
seria A ori B? n-are importanță, nu aveam în bibliografie 
romanul Bărăgan, spre necazul și invidia colegilor din 
cealaltă serie, unde se studia, temeinic şi îndelung atât la 
cursuri cât şi la seminarii. Domnul profesor Eugen Simion 

ne scutise de această corvoadă. „E o scriere mediocră” — 
spunea dânsul. Nu l-am citit atunci din motivații școlare, 
nu l-am citit nici mai târziu. Dar, n-a fost bine. Când, după 
câţiva ani, tânără profesoară în pragul definitivatului, 
mărturiseam cu nonşalanţă inspectorului venit la ore, că 
n-am citit romanul pentru că „e o carte mediocră” - ce 
sfântă indignare am stârnit și, dureros pentru mine, cât 
de sever am fost depunctată. Așa că, nicicum nu e bine!) 

Se-nţelege că nu numai noul volum de nuvele a bene- 
ficiat de cronici de serviciu în presa literară ci și romanul 
cel mai tradus în limbile de mare circulaţie. Pentru uni- 
tatea viziunii critice vom reţine aici două comentarii ale 
unei autoare, se pare pasionată de opera lui Valerian Em. 
Galan: o sinteză publicată în rubrica Vieţii românești, des- 
tinată „greilor” și anume Pe drumul realismului socialist și 
recenzia la noua apariție editorială a autorului în discuţie. 


* 


EUGENIA TUDORSO; „Cred că în cazul lui V.Em. Galan, 
unul dintre prozatorii cei mai viguroși de după 23 August, 
(...) problema colectivizării oferă aspecte dintre cele mai 
interesante. Referindu-ne la opera lui V.Em. Galan putem 
vorbi pe drept cuvânt de evoluție și de diversitate. [...) 

Vom încerca dar, parcurgând cele mai importante lucrări 
ale autorului, să extragem câteva caracteristici. (...) Evident 
că pe scriitor îl interesează, îl preocupă problemele sociale 
cele mai actuale, iar din straturile sociale s-ar părea că 
de predilecție țărănimea este aceea care îi reține atenția. 
Exceptând Cărămidarii, toate, sau aproape toate scrierile 
sale se ocupă de soarta acestei pături sociale. Calul lui 
moș Eftimie aduce în lumină problema colectivizării agri- 
culturii; Memoriile agentului electoral Teică-Pasăre satiri- 
zează modul stupid și criminal în care se desfășurau alegerile 
la sate în vremea burghezo-moșierimii; Zorii robilor este o 
evocare, bazată pe documente, a răscoalelor țărănești în 
Moldova anului 1907, urmărind modul cum a ajutat mun- 
citorimea ceferistă din Pașcani desfășurarea răscoalei; 

Bărăgan urmărește dezvoltarea, în condiţiile noii agricul- 
turi socialiste, a unei ferme de stat; Vecinii, culegerea de 
nuvele despre China nouă, are ca erou țărănimea din 
această ţară uriașă, în drumul ei spre colectivizare. (...) 

Deși în majoritatea cazurilor acțiunea cărților sale se 
petrece la țară, literatura lui V.Em. Galan nu poate fi 
numită literatură țărănească așa cum este, de pildă, lite- 
ratura lui Marin Preda. (...) 

V.Em. Galan nu este atât un purtător de cuvânt al 
țărănimii, din sânul ei, ci, fapt deosebit de interesant, el 
zugrăvește frământările, problemele țărănești dintr-un 
unghi de vedere proletar, muncitoresc. (...) V.Em. Galan 
creează o literatură optimistă, deși pornește de la Zugră- 
virea unor situaţii critice, negative. Personajele sale poartă 
in general amprenta acestui optimism. Emană din scrisul 
său o robusteţe, o încredere în oameni și în izbânda cau- 
zei revoluţiei proletare, neobișnuite. (...) 

Trezirea la viață, dezrobirea energiilor creatoare ale 
poporului muncitor, activizarea acestor energii constituie 
o problematică permanentă și deosebit de importantă a 
literaturii realismului-socialist. (...) Cele mai reprezenta- 
tive opere ale literaturii de după 23 August de la noi o 
dovedesc. Ce altceva decât ridicarea din îndelungă robie 
morală și materială înseamnă urmărirea destinului lui 
Mitrea Cocor, al lui Adam Jora, al lui Ilie Barbu sau al 
eroului din Ferestre întunecate? (...) 

În general s-a urmărit în literatura noastră actuală 
această paralelă trecut-prezent, s-a evidenţiat contrastul 
dramatic dintre cele două etape atât de deosebite ale des- 
tinului eroilor. 

Și V.Em. Galan folosește într-un fel, în Cărămidarii, o 
zguduitoare povestire despre un sculptor anonim. (...) 

Vorbind despre optimismul lui V.Em. Galan arătam că 
el se poate observa în primul rând în modul cum sunt 
concepuți și puși să acționeze eroii săi pozitivi, purtători 
de cuvânt ai ideilor înnoitoare, ca: Filip, moș Eftimie, 
Matei, Bucurașu, Prodan, Gheorghe Dima etc. Galeria 

acestor eroi este destul de cuprinzătoare, deși operele 
care-i conţin sunt relativ restrânse. (...) 

Este o calitate dar și un defect. Pentru că în aceeași 
măsură se poate vorbi şi de o oarecare monotonie, vizibilă 
mai puţin în povestiri și mai mult în romane, unde în mod 
normal creatorul este solicitat de o bogăţie de procedee 
artistice. S-a vorbit în cazul lui V.Em. Galan despre lipsa 
analizei psihologice şi în mare măsură faptul este adevă- 
rat. (...) 

Scriitorul percepe viaţa și o reproduce artistic nu atât 
cu ajutorul gândurilor, al frământărilor sufletești ale ero- 
ilor, ca Marin Preda, de pildă, sau prin intermediul natu- 
rii ca Mihail Sadoveanu, cât mai ales prin acela al faptei 
şi al vorbei rostite. (...) 

Această calitate, pe care o întâlnim nu numai în vorbi- 
rea personajelor dar în însuși comentariul scriitorului, 
participant neobosit, atent, însuflețit la tot ceea ce poves- 
teşte, mărește cuantumul de robusteţe, de optimism al 
scrisului său, conferindu-i o autenticitate de netăgăduit 
și înscriind un punct luminos pe harta literaturii noastre 
contemporane”. 


x 


De la potop încoace!: „Reunind proze în aparență foarte 
variate, cartea de față se prezintă totuși unitară și înche- 
gată. Aceasta se datorează nu numai unei tematici ancorate 
puternic în realitatea socială (trăsătură foarte importantă 
și proprie pentru tot ceea ce scrie V.Em. Galan) dar mai 
ales printr-un patos optimist, robust, vizibil în prezentarea 
oamenilor și a faptelor. (...) 

Așadar o diversitate de tonalități, dar reunite prin ace- 
eași atitudine militantă și profund partinică. Din această 
cauză, deși mai toate aspectele de care se ocupă scriitorul 
în povestirile de față sunt negative, ele nu au nimic comun 
cu negativismul. E o caracteristică mai veche a scrisului 
său pe care am întâlnit-o încă în romanul Bărăgan. (...) 

Deși aspectele prezentate sunt negative, viziunea pe 
care o imprimă autorul povestirilor, unghiul din care le 
înfățișează este unul clar, optimist. Uneori, pentru a zugrăvi 
întâmplări deloc plăcute autorul folosește chiar un ton 
glumet, construiește o acţiune antrenantă, plină de nepre- 
văzut și surpriză. Așa se întâmplă în nuvela A cincea roată 
la căruță, care aparent se desfășoară ca o istoric aventu- 
roasă al cărei erou este un tânăr practicant din comerţul 
de stat, pe nume Chirică Stan. Faptele, oamenii, sunt 
priviţi din punctul de vedere al acestui tânăr naiv și fără 
experienţă, care se mândrește, pe drept cuvânt, că este 
fiu AL CLASEI MUNCITOARE. [...) Chirică este un Anton 
Filip foarte tânăr și lipsit de experienţă, de aceea nu are, 
ca dânsul, conștiința greutăților, a obstacolelor care i-ar 
putea ieși în cale. (...) 

În La Răzeși V.Em. Galan părăsește tonul glumeţ, iro- 
nia. Faptele descrise sunt tragice, teroarea la care sunt 
supuși oamenii dintr-un sat răzășesc de chiaburul spe- 
culant losub Prisac în vremea secetei din 1946, cereau o 
tonalitate corespunzătoare. Autorul o găsește, alegând 
formula povestirii la persoana întâi. Cel care povestește 
este fostul argat al lui Prisac. (...) Deși în această nuvelă 
comuniștii sunt apariţii mai mult episodice, atât Zamfir 
Hritcu, cumnatul lui Iosub, cât și moșul Aniţei, primarul 
din satul vecin Borza, sau comunistul mort de foame în 
grajdul lui Iosub, sunt bine conturate. (...) ie 

V.Em. Galan a încercat cu nuvela La Răzeși coarde noi, 
dovedind nebănuite resurse în direcția cultivării unui dra- 
matism profund, de esenţă șolohoviană. (...)”. (EUGENIA 
TUDOR) 


Alte comentarii: 
e RADU POPESCU, V.Em. Galan: „De la potop încoace”. 
In: Contemporanul, nr. 50 (636), 19 dec., 1958 

AUREL MIHALE 


până să abordeze proza de război în volumul Nopți 
infrigurate (1957) - nuvela titulară având și ea, ca și alte 
proze ale actualității comuniste, un îndelung stagiu în 
manualele școlare — Aurel Mihale a publicat câteva poves- 
tiri (Judecata și Scrisoarea, în 1952 ș.a.) precum și două 
romane Ogoare noi (1953), Floarea vieţii (1954), scrieri 
axate pe actualitatea socialistă, mai mult sau mai puţin 
controversate. 

Volumul din 1957 comentat în multe reviste (vezi bibli- 
ografia) s-a bucurat de aprecieri entuziaste. Menţionez aici 
cronica din Contemporanul2: 

„Nu izbutim să citim tot ce apare, și mai ales, nu ajun- 
gem să scriem despre ce citim. Avem o producţie literară 
care depășește cu mult cadenţa foiletonului săptămânal. 
(...) Ne «scapă», ca cititori, multe cărți interesante. Iar 
cronica «scapă», și ea, destule cărți demne de atenţie. Când 
avem un moment de oarecare tihnă, pentru a citi mai mult, 
suntem foarte mulțumiți de a reveni puţin înapoi, de a 
repara o omisiune care a putut părea o nedreptate, sau 
cel puţin, o lipsă de discernământ. Cu acest sentiment ne 
intoarcem azi spre volumul de nuvele Nopti înfrigurate de 
Aurel Mihale, volum care nu mai e chiar de tot proaspăt. 

Ce sunt aceste «nopţi» și de ce sunt «înfrigurate»? Pentru 
că autorul a urmărit să reconstituie un anumit moment 
de răscruce al istoriei noastre recente, momentul prăbu- 
șirii (...) dictaturii antonesciene. (...) 

Noaptea este deci un simbol, dar simbolul este concret 
exprimat în nuvelele lui Mihale, al căror cadru și al căror 
timp epic este, fără încetare, noaptea. (...) Literatura nop- 
tilor, atât de bogată în toate literaturile lumii, domeniu 
mai ales al poeziei, capătă la noi, prin cartea lui Mihale, 
o contribuție de proză realistă foarte interesantă și, în 
plus, îmbogățește și pagina literaturii de război, pe care 
noi am inceput s-o umplem abia în ultimul deceniu. f.) 

= < Scormonind în «ultima noapte» a istoriei noastre, Mihale 

a scris un adevărat itinerar al acelei proze a războiului 
care începe cu prăbușirea frontului antonesciano-hitlerist 
în nordul Moldovei și, prin alăturarea armatei române de 
armata sovietică împotriva hitlerismului, sfârşeşte cu 
campania din Munţii Tatra. Capitolele se înșiruie metodic 
şi cronologic de-a lungul acestui itinerar, zugrăvind deruta 
armatei la Iași, retragerea dezordonată până în sudul 
Moldovei, regruparea și reorganizarea alături de trupele 
sovietice, continuarea ofensivei în câmpia Dunării, în 
Ardeal, în pusta ungară, în munţii Boemiei. (...) În forma 
sa memorialistică, volumul zugrăvește războiul la nivelul 
soldatului de rând și în spaţiul celui mai redus sector de 
front, acela pe care îl poate cunoaște acest soldat: ca și 
faimosul Feu al lui Barbusse, Nopți înfrigurate este jurna- 
lul celei mai mici unităţi de luptă, al grupei formate din 
șase până la doisprezece oameni. (...) 

Sarcina foarte dificilă, pe care și-a fixat-o Mihale în 
acest volum, a fost aceea de a identifica diferiţii fiori pro- 
vocaţi de «noaptea înfrigurată», în cât mai multe suflete 
de oameni simpli, care așteaptă și cheamă în acel moment 
de răscruce al istoriei, libertatea, dreptatea, o viaţă nouă 
(...). A făcut însă altceva: a lăsat să răsune în sufletul 
oamenilor simpli descriși, cuvântul comunismului și a 
încercat să ne facă pe noi să vedem cum se înrădăcinează 
acest cuvânt, cum lucrează în mecanismul psihologic, 
cum crește și se îndreptățește prin experienţa directă a 
acelor oameni. (...) 

Nopti înfrigurate, cu construcția ei de episoade simple, 
cu faptul zilnic al eroismului popular, evocă povestirile de 
război ale lui Mihail Sadoveanu acele magistrale schiţe în ` 
care ni s-a arătat poporul român în război. (...)”. (RADU 
POPESCU) 


Alte comentarii: 
° MIHAIL PETROVEANU, Aurel Mihale: „Nopți înfrigurate”. 
In.: G.L., nr. 3 (201), 16 ian. 1958 

+ PERPESSICIUS, Aurel Mihale: „Nopti infrigurate”. În: 
Luceafărul, nr. 6, 1 oct. 

* OV.S. CROHMĂLNICEANU, Aurel Mihale: „Nopți înfrigu- 
rate”. În: V.R., nr. 3, mart. 1958 | 

e V. PARASCHIV, Aurel Mihale: „Nopti înfrigurate”. În: 
Steaua, nr. 2, febr. 1958 


FRANCISC MUNTEANU 


Curba editorială a atins, în răstimpul 1957-1958, cota 
maximă pentru autorul Lentei (1954), Ciocârliei (1955) și 
al romanului În orașul de pe Mureș (1954). Căci Francisc 
Munteanu a publicat patru cărți; trei în 1957: romanele: 
Statuile nu râd niciodată, Fericitul negustor și Hotel Tristete 
(povestiri) iar în 1958 romanul Cerul începe la etajul 3. În 
plus, tot în 1957 reeditează romanul său atât de disputat 
În orașul de pe Mureș. 

Cu aceste precizări să purcedem la exerciţiul de fami- 
liarizare cu noua mitologie epică a lui Francisc Munteanu. 


MIRCEA TOMUȘSS; „Să notăm pentru început că 
Francisc Munteanu, prin aproape fiecare carte a sa, a 
stârnit - chiar dacă - nu totdeauna intenționat - sau a. 
intenționat să stârnească - chiar dacă nu totdeauna a ` 
reușit — o mică revoluţie în proza noastră tânără. Astfel de 
cărți au fost În orașul de pe Mureș, Lenta, A venit un om, 
iar acum, Hotel Tristete și Fericitul negustor. (...) 

Dintre cărțile sale apărute vara trecută, cea mai bine 
primită a fost volumul de povestiri cu un titlu atât de 
atrăgător pentru mulţi, Hotel Tristete. I-au fost închinate 
multe cronici și a fost salutat îndeosebi farmecul indiscu- 
tabil al acestor povestiri (...). Deși a apărut înaintea roma- 
nului Fericitul negustor, credem că experiența prozatorului, 
in cazul acestui volum, trece prin cea a romanului său. 
(...) Este oare o simplă întâmplare faptul că atât Lenţa cât 

și A venit un om sau Fericitul negustor urmăresc să creeze, 
în primul rând, un singur portret, acela al eroului princi- 
pal? Este evidentă stăruința prozatorului de a polariza 
observaţiile din realitatea pe axul ordonator al unei sin- 
gure idei (...). Idealul lui Francisc Munteanu se întreză- 
rește a fi conciziunea cu toate avantajele și posibilităţile 
de sugestii pe care le oferă ea artei. În Fericitul negustor 
toate personajele sunt desenate cu precizie prin foarte 
puține trăsături sau replici: Viorica, fata slabă cu capul 
prea mare și veșnicul ei cântec (Cel din urmă tango), legi- 
onarul Valahu, violent, cu ochii mereu înroșiți de febra 
constantă a tuberculosului, tanti Valeria, cu veșnicile ei 
leșinuri și veşnicile înnoiri în culoarea părului. Es) 

Povestirile din volumul Hotel Tristete ating maximum 
de concentrare. Este drept că unele sunt simple notații 
ale faptului de viață brut. (..:) Povestirile cele mai impre- 
sionante - Dușan, O felie de pâine, Solidaritate și altele - se 
disting tocmai prin suflul uman și generos. 

În această ordine de idei, Fericitul negustor ni se pare 
a fi oarecum complementul volumului de schițe Hotel 
Tristeţe, personajele celor două cărţi opunându-se unele 
altora prin anumite caracteristici. (Deși e un volum de 
schițe, Hotel Tristete are totuși un erou principal și comun 
aproape tuturor povestirilor și care este însuși autorul - : 
Francisc sau Frantz, cum se numește el cu fermecătoare 
și dezarmantă naturalețe). (...) 

Astfel, povestirile care impresionează, la lectura volu- 
mului Hotel Tristete, sunt cele încălzite de suflul lăuntric 
al autorului (...). Acest tip de om este cu deosebire simpa- 
tic, iar, în cazul lui Francisc Munteanu, pe lângă sinceri- 
tatea totală, încă cel puţin două sunt lucrurile care trebuie 
consemnate: în primul rând măsura cu care autorul 
uzează de persoana sa, în așa fel încât prezența numelui 
său nu se transformă în manieră; în al doilea rând discre- 
ţia cu care preferă alteori să se lase în umbră, asistând la 
evenimente cu un zâmbet înţelegător (...). (...) 

Cartea lui Francisc Munteanu promovează în primul 
rând omenia. (...) El ne-a demonstrat prin o serie de cazuri 
ce inseamnă omenia, care sunt acele calități pe care un 
om trebuie să le poarte mereu cu sine, în viaţă, așa cum 
eroul povestirii O felie de pâine a purtat timp de câteva 
zile și nopți de aprigă foame, bucata de scândură învelită 
intr-o batistă veche, despre care credea că e o felie de 
pâine care-i asigura rezistența în faţa foamei. Dar terme- 
nul de omenie se poate defini prin eliminare, și că acesta 
a fost unul din scopurile romanului Fericitul negustor. 
Într-adevăr, personajul principal al acestui roman, 
Laurențiu Bârna, oferă multiple unghiuri de abordare, 
unghiuri care însă din nefericire nu dau o înţelegere totală 
a sa. El este într-un sens omul nehotărât și cel lipsit de 
voinţă; după cum bine s-a observat, asupra sa stăruie 
indeaproape umbra lui Klim Samghin. Laurenţiu Bârna e 
câte ceva din toate acestea, dar este în primul rând și în 
totalitate o ilustrare a ceea ce înseamnă lipsa de omenie. 
De-a lungul vieţii sale nu a avut nici o clipă ceva asemă- 
nător cu bucata de scândură ce l-a susţinut pe tânărul 
evadat; n-a avut decât reazimul unchiului său, iar după 
moartea acestuia, reazimul nestabil al propriei sale fiinţe, 
ușuratică și predispusă să alunece pe panta tuturor com- 
promisurilor. (...)”. 


* 


OVID S. CROHMĂLNICEANU'*: „Proza de tipul acesta 
posedă fără îndoiala câteva calități imediate. Oroarea de 
«iteraturizare» îi imprumută un anumit aer de autentici- 
tate. Textul «saturat» de material viu, de fapte și detalii, 
pe care în această iîmpletire pestriță și întâmplătoare, 
numai realitatea le poate aduna, comunică senzaţia lucru- 
lui trăit. Cum s-a remarcat, la Francisc Munteanu mun- 
citorii sunt muncitori, fabrica fabrică, activiștii de partid 
activiști și așa mai departe. 

Romanul Statuile nu râd niciodată reconstituie chiar 
atmosfera tulbure a anilor de imediat după eliberare. E prinsă 
destul de bine lupta cu însăși inerția masei muncitoare, 
pradă încă demagogiei ieftine pe tema nevoilor zilnice, 
` lapte, mărfuri de la cooperativă, tain din producţie. Sunt 
inutile mai ales reflexele psihologice ale unei asemenea 
lupte, care-i aduce pe comuniști, nu o dată, în situaţii pe 
cât de diferite, pe atât de ingrate. 

Remarcabilă ca document de epocă e şi imaginea cursei 
arivismelor, caracteristică aceloraşi ani. Ceea ce spunea 
Lenin despre spuma murdară pe care o scoate la suprafaţa 
vieţii sociale valul revoluţiei, proza lui Francisc Munteanu 
ne face să o simţim în ascensiuni fulgerătoare sau lente, 
revelatorii însă pentru perioada respectivă, a unor lichele 
ca Albu, palavragii ca Simion, sau oportuniști mărunți de 
talia lui Hărţan. (...) 

E o eroare așadar să se creadă că «deliteraturizarea» 
absolută, dă senzaţia autenticității complete. (...) Nu-l 
preocupă, de pildă, problema naratorului. Pe ce cale aflăm 
noi cele ce se întâmplă în roman? Cine ni le spune și în 
cadrul cărei împrejurări? E evident însă că sentimentul 
autenticității se împiedică în aceste convenţii ale prozei, 
la care autorul face netulburat apel, operând tranziţii 
stridente de la narațiunea făcută în prezent, cu intenţia 
de a înfățișa direct faptele, la istorisirea unor întâmplări 
petrecute mai demult și amintite acum. (...) Apoi, chiar în 
practicarea unei proze «deliteraturizate», se cere consec- 
venţă. Toată simbolistica «statuilor care nu râd niciodată», 
neurmărită în roman dar sugerată prin titlu și final, pare 
să dea, cu sila și din afară, o morală istorisirii. En) 

Destinele rămase neîncheiate (al lui Walter, al Marei, 
al baronului) au fost de fapt configurate și abandonarea 
lor e strict formală. Aparițiile accidentale (a inginerului 
Damian, de pildă) sunt mai degrabă înadins născocite ca 
să sugereze prezența hazardului, (...). Ai sentimentul că 
autorul vrea să dețină, servindu-se de foarfeci, o bucată 
de hârtie cu marginile rupte cât mai natural. Pe alocuri 

răzbate chiar și o «documentare» literară, plină de detalii 
culese nu din viaţă ci din lexicon”. 


* 


PAUL GEORGESCU5; „Romancier interesant, dar ine- 
gal, Francisc Munteanu e autorul unor schițe şi nuvele 
excelente. Cerul începe la etajul 3, ca și recentul Hotel 
Tristete (...) îl situează pe autorul Lenţei între cei mai buni 
nuveliști contemporani. (...) 

Când spunem că Francisc Munteanu e un scriitor con- 
temporan ne gândim nu numai la tematica lui ci și la alte 
caracteristici (intensitatea situaţiilor, calofobia, antidecla- 
matorismul, cultul faptelor nude etc.). Ne oprim la două 
dintre ele: dezarticularea automatismelor și eticizarea fap- 
telor. Personajele schițelor și nuvelelor erau la noi (după 
cum observă G. Călinescu) oameni automatizaţi (de unde 
marele număr de moși mai mult sau mai puţin hâtri): 
pensionari, mici funcţionari, fete bătrâne etc. În general 
oameni pentru care viaţa nu mai avea nici o surpriză, o zi 
semăna cu celelalte, orice perspectivă lipsea. Existenţa 
automatizată în societatea burgheză le reducea treptat aria 
experienţelor și a interesului. (...) Războiul a dinamitat 
cotidianul, neprevăzutul și necunoscutul au invadat exis- 
tența. După război, socialismul a deschis toate posibilită- 
tile, a mobilizat energiile. Revoluţia noastră transformă 
totul: imobilitatea îi este necunoscută și încercările auto- 
matismelor de a se transforma sunt dezamăgite. (...) 

La Francisc Munteanu, scriitor al contemporaneităţii 
socialiste, eroii nu cad în automatism, personajele sunt 
mereu solicitate. Ele devin, ele pot deveni. (...) Prin etici- 
zarea faptelor nu înţelegem că în trecut scriitorii (și, în 
general, foarte mulți oameni) n-au avut preocupări etice. 
Ar fi absurd. Înţelegem însă că o dată cu multiplicitatea 
situaţiilor de alegere, a crescut și răspunderea actelor, 
valoarea etică a faptelor. Automatismul e o comoditate 
etică și în general psihologică. Destinul caragialesc: 

bursier, funcţionar, pensionar, predeterminarea socială a 
drumului crea un automatism etic. În socialism, fiecare 
este ceea ce face și aceasta dă greutate fiecărui act. 
Posibilităţile fiecăruia fiind foarte mari, înseamnă că și 
răspunderea noastră față de noi înșine, față de destinul 
nostru, a crescut mult. Actele fiecăruia interesează pe toţi 
și nu răspundem numai de noi înșine, ci și de cei din jurul 
nostru. De aceea declanșarea bruscă a faptului (de care 
vorbeam în legătură cu eroii lui Francisc Munteanu) duce 
la situaţii care, negândite înainte, duc la situaţii contra- 
dictorii. O dată cu creșterea semnificației faptelor devine 
necesar să ne gândim dialectic și în perspectivă. Gândirea 
și acţiunea sunt silite să colaboreze. . l 
Surprinzând cu finețe comportamentele, îndeosebi 
momentele de tensiune, Francisc Munteanu nu le gân- 
dește suficient ca devenire, ca destine. De aceea reușește 
în schiţe și nuvele, reușește în momentele «tari» ale roma- 
nelor sale. (...)”. | 


NAGY ISTVÂN 


Alături de Suit Andras, Nagy István a fost cel mai 
reprezentativ și prolific producător de proză agitatorică 
realist-socialistă din segmentul „literaturii minorităţilor”, 
cum era indexată biblioteconomic și denumită în vreme. 

Până la romanul Dincolo de barieră (1958) Nagy Istvân 
scrisese și publicase în română și maghiară zeci de cărţi, 
fiind distins cu prestigioase premii, menționate de noi la 
vremea lor. 

Din proza proletară și a actualității socialiste a lui Nagy 
Istvân: | 
e 1947: Ospăţul lui Rez Mihály; 

e 1948: Cea mai importantă secţie; 
* 1949: Face cât o victorie; i 
* 1950: Toate drepturile rezervate; 

e 1951; Un an din treizeci; 

* 1951: La cea mai înaltă tensiune; 

+ 1952: Sărbătoare pe strada noastră, 
+ 1954: Fetele noastre; 

+ 1955: Accident de circulaţie 


Romanul Dincolo de barieră nu face parte din epica 
actualităţii socialiste ci din proza socială, muncitorească, 
revoluționară de tip gorkian (bogată și ea, circa 7-8 cărţi) 
-_serisă înainte de august 1944. Este, așadar, o reeditare 
care - rare cazuri: Beniuc, Bogza, Sadoveanu, Cezar 
Petrescu - se integra în exigenţele realismului socialist, 
dovedind îndelunga orientare „progresistă” a autorului. 
Este și motivul pentru care o menționăm acum. 


VIRGIL ARDELEANUSS; „Mahalaua l-a inspirat pe Nagy 
Istvân într-unul din primele sale romane, Dincolo de bari- 
eră, scris cu aproape două decenii în urmă și apărut de 
curând în limba română. (Până acum au mai apărut trei 
ediţii în limba maghiară, dintre care prima datează din 
anul 1942 și e scoasă la Budapesta). (...) 

În prefața care îndeplineşte oarecum și oficiul de pre- 
venire a criticii, autorul dă câteva informații asupra isto- 
riei și genezei cărţii. Aflăm astfel că eroii provin din rândul 
activiștilor anonimi ai organizaţiei de masă Ajutorul 
Muncitoresc Român (o formă legată de Ajutorul Roșu, care 
era în ilegalitate). Membrii acestei organizaţii proveneau 
dintre muncitorii cartierelor periferice și aveau datoria de 
a organiza biblioteci mobile, comitete de stradă, cămine 
de zi și în general acţiuni de ajutorare. Dată fiind cenzura 
deosebit de «exigentă» a timpului, autorul n-a putut să dea 
numele organizaţiei și egida sub care acţionează — (P.C.R.). 
Mai mult, recurgând doar la simboluri, n-a putut nici să 
încadreze organizaţia în conjunctura socială a timpului, 
nici să înfăţişeze suficient de pregnant evoluția membrilor 
ei spre un nivel politic superior. 

Acţiunea romanului se petrece între anii 1900-1938, 
într-un cartier periferic al Clujului. Locuitorii, în majori- 
tate textiliști sau pielari, își petrec cea mai mare parte a 
zilei în fabrici. Autorul nu descrie însă activitatea efectivă 
a acestora, atenţia fiindu-i concentrată îndeosebi asupra 
prezentării vieţii familiale și mai ales a aspirațiilor lor. (...) 

Cele care animă cartierul sunt femeile. Ele pornesc 
dimineaţa spre fabrici și se întorc abia seara, când devin 
stăpânele străzii. Ignorând clasa din care fac parte, își 
consumă viața în inventarea și interpretarea celor mai 
medievale superstiții. Bărbaţii, spectatori pasivi, îngăduie 
toate acestea și când acumularea superstițiilor se «orga- 
nizează» în ură și calomnie, nu se mai poate schimba 
nimic. (...) 

În desele referiri pe care autorul le-a făcut la acest 
roman, cu ocazia diferitelor interviuri, recomanda ca per- 
sonaj principal pe Takâcs Mari, justificând aceasta prin 
suflul nou pe care tânăra comunistă îl aduce în strada 
Coșbuc. [...) Nereușita acestui personaj pozitiv — explica- 
bilă prin data la care a fost scris romanul - justifică și 
spontaneitatea procesului de clarificare a eroinelor. (...) 

Romanul a demonstrat că Nagy Istvân se încadrează 
acelei categorii de scriitori care rămâne pentru totdeauna 
credincioasă unei tematici și unui ideal estetic de care e 
legată organic, prin mii de fire. Iar ceea ce n-a putut să 
înfățișeze destul de pregnant într-o vreme de restriște, 
când nu cunoștea nici metoda realismului socialist, a 
descris după eliberare. Continuând să se inspire din ace- 
leași medii muncitorești, el a creat o lume care, trăind «la 
cea mai înaltă tensiune», a trecut «dincolo de bariera» 
lipsei de inițiativă, a mișcărilor spontane și a devenit pro- 
motorul mişcărilor revoluționare”. 


Alte comentarii: 
e Z. ORNEA, Nagy István: „Dincolo de barieră”. În: G.L., 
nr. 46 (244), 13 nov. 1958 


B.C.U. „M. EMINESCU" IAŞI i 
LITERE 

< AUREL MARTIN, Nagy István: „Dincolo de barieră”. În: 
Luceafărul, nr. 10, 1 dec. 

+ H. ZALIS, Arta sobrietăţii. (Despre proza lui Nagy István). 
În: G.L., nr. 3 (149), 17 ian.'1957 


TITUS POPOVICI 


Al doilea roman al lui Titus Popovici, Setea (1958) a 
fost repede integrat în galeria capodoperelor realismului 
socialist, aducându-i consacrări și de altă natură: Premiul 
de Stat cl. I. Bineînțeles, ca urmare a întâmpinării entu- 
ziaste a criticii. Au fost însă și unele obiecţii critice. De 
pildă RADU POPESCU”, titularul rubricii de cronică lite- 
rară de la Contemporanul, primul exeget al romanului în 
presa centrală, în ampla sa cronică în trei episoade, deși 
recunoaște valoarea romanului, exprimă câteva rezerve, 
demonstrând neîmpliniri și cusururi la nivelul naraţiunii 
și artei tipologice. Replica critică este promptă și minuţios 
infirmatoare; ea vine din partea Gazetei literare prin doi 
critici de mare calibru și mult mai bine înarmaţi ideologic: 
Mihail Novicov și S. Damian - care cataloghează demersul 
preopinentului drept „o interpretare excentrică”. 

Nu menționăm aici comentariul lui Radu Popescu, care 
în proporție de 80 % stă sub semnul delirului entuziast, 
al aplauzelor și laudelor, pentru că procentul critic, infir- . 
mat punct cu punct, va reieși din comentariile în replică. 


MIHAIL NOVICOVSS: „În cronica sa amplă și bine docu- 
mentată asupra romanului Setea de Titus Popovici, tov. 
Radu Popescu îi reproșează la un moment dat autorului 
(...) că personajul Găvrila Ursului nu e tipic: «Și în cazul 
acesta, chiaburul fără sete, mai este oare reprezentativ? 
(...) Am impresia că nw». În continuare, cronicarul își lăr- 
gește obiecţia după ce constată că în roman elementele 
dușmănoase cele mai active în prima fază a luptei sunt 

«doi apucaţi» (Găvrilă și fratele său nelegitim Picu). (...) 
Ni se pare anume că Radu Popescu confundă cele două 
sensuri pe care le are noţiunea «tipic». În sociologie, pe de 
o parte și în știința literară, pe de alta. [...) 

lată de ce ni se pare că în cazul lui Găvrila Ursului 
esenţialul rezidă nu în măsura în care personajul seamănă 
sau nu - prin comportare și reacţiunile sale - cu majori- 
tatea chiaburilor, ci în faptul că, în pofida trăsăturilor 
care-l deosebesc de aceștia, destinul său personal, unic, 
ilustrează totuși soarta istorică a categoriei sociale din 
care face parte. În cronica sa, Radu Popescu observă, și 
pe bună dreptate, că Găvrila Ursului «este un om al satu- 
lui și din foarte multe puncte de vedere ţăran». (...) 

În satele noastre - așa cum au intrat ele în vâltoarea 
marilor prefaceri de după 23 August 1944 - au fost și mulţi 
chiaburi „imburgheziţi, cu pretenţii de a duce o viaţă cel 
puţin în parte de domni, cu copiii daţi la școli înalte și 
casele aranjate după moda de la oraș. Aceștia se izolaseră 
de mult de masa ţăranilor, fiind crunt dușmăniţi de ea. 
Dar erau și mulţi chiaburi ţărani, gen Găvrila Ursului, 
încă legaţi prin fire tainice de obște. De bună seamă, lupta 
impotriva acestora a fost și este încă mai grea. Descriindu-se 
înfrângerea unor asemenea dușmani, forța partidului și 
maselor iese și mai pregnant în relief. Găvrila Ursului avea 
în lupta lui cu comuniștii multe atuuri, pe care alţii 
(Cloambeș, de pildă) nu le aveau. Făcând portretul perso- 
najului, Titus Popovici se oprește mai îndelung tocmai 
asupra acestor atu-uri. (...) 

lată cum arta de portretist a lui Titus Popovici, bine 
orientată din punct de vedere ideologic, a îmbogăţit con- 
ținutul, dându-i o și mai mare rezonanță. În legătură cu 
romanul Setea ar mai fi și alte observaţii de făcut. Cele 
două cronici mai substanţiale consultate de noi (ale lui 
Radu Popescu și Paul Georgescu) scot în evidenţă într-un 
mod convingător valoarea romanului, dar parcă nu reu- 
şesc să-i dezvăluie până la capăt conţinutul. Observațiile 
privind arta portretizării, zugrăvirea satului (unde Titus 

Popovici continuă tradiţia marilor săi dascăli și înaintași, 
Slavici și Rebreanu, mai ales) însușirile de a trasa cu pri- 
cepere şi siguranţă traiectoria de dezvoltare a unor tipuri 
reprezentative. Și chiar observaţia din final a lui Paul 
Georgescu că romanul «este un omagiu adus partidului 
care a dat pământ țăranilor» sunt, incontestabil, foarte 
adevărate, dar - așa mi se pare cel puţin - nu epuizează 
nici pe departe problema, nu dau întreaga măsură a izbân- 
zii lui Titus Popovici. (...) 

Deocamdată aș dori doar să subliniez unele valori de 
conţinut pe care ceilalți critici - după părerea mea - le-au 
subestimat. În Setea, Titus Popovici a reușit să dea o 
imagine veridică și impresionantă a unei situaţii revoluțţi- 
onare. Această latură de conţinut a romanului îmi pare a 
fi deosebit de însemnată tocmai pentru că prin ea autorul 
se încadrează activ în lupta ideologică actuală. Se ştie că 
una din tezele revizioniste formulate în proiectul de pro- 
gram al U.C.I. (Uniunea Comuniștilor din Iugoslavia - n.n.) 
a fost și aceea potrivit căreia într-o serie de țări din Europa, 
printre care și în țara noastră, victoria nu s-ar fi produs 
pe o cale revoluţionară, Setea e un argument împotriva 
acestei născociri revizioniste, (...). 

Câte ceva aș vrea să mai adaug despre George . 
Teodorescu. Unii critici i-au reproșat lui Titus Popovici că 
n-a arătat procesul de transformare a învățătorului cinstit 
dar apolitic de altădată într-un comunist convins. Mie îmi 
pare că originalitatea personajului rezidă tocmai în pune- 
rea acestui proces între paranteze. În Străinul, eroul prin- 
cipal Andrei Sabin e surprins în momentul în care trece 
printr-o intensă frământare ideologică, are de rezolvat o 
dilemă, trebuie să aleagă. În Setea George Teodorescu 
intră pe scenă după ce-a ales. Împrejurarea nu-i sărăcește 
de loc universul sufletesc, ci mai degrabă i-l îmbogățește”. 

S. DAMIAN®: „Mărturisesc de la bun început că nu 
sunt de acord cu comentariul critic al lui Radu Popescu 
la romanul Setea de Titus Popovici. Eram prevenit de tonul 
intempestiv al cronicarului revistei Contemporanul (...). 

De data aceasta surpriza verdictelor, cu care criticul 
cochetează, conștient de farmecul său, mi se părea impo- 
sibilă. Romanul Setea este ancorat deplin în actualitate și 
consfinţește evoluția prodigioasă a unui tânăr scriitor, 
format după eliberare. (...) 

Mă aşteptam deci la o frânare a poftei de extravaganță 
din opiniile cronicarului Contemporanului și la o analiză 
minuțioasă a valorii romanului, analiză făcută cu price- 
pere și inteligență. Am fost însă martorii unei execuţii 
aspre, întretăiată de multe reverenţe care nu afectau până 
la urmă judecata de valoare. (...) Mă voi referi aici doar la 
una din rezervele cronicarului legată de prezentarea lup- 
tătorului comunist în Setea, respectiv, învățătorul George 
Teodorescu. (...) Așadar, reflectarea luptei de clasă în viața 
satului, cu momentele patetice înfățișate, suferă din pri- 
cina lizionomiei dubioase a personajului central, care era 
destinat în compoziţia romanului să fie forța motrice a 
acțiunii. Vinovată ar fi predilecţia psihologistă excesivă a 
autorului. (...) 

Să fie oare valabile aceste supoziţii caracterologice? [...). 
Mi se pare că vehementa criticii se unește aici cu o anume 
opacitate. Personajul nu e conceput liniar și implicaţiile 
sufletești adânci nu pot incomoda pe cei care altădată 
exultau sondajul psihologic. (...) 

Deși nu fiecare gest al lui George Teodorescu are avan- 
tajul transparenţei, cutez să afirm că învățătorul din 
Lunca e unul din cele mai izbutite profiluri de comuniști 
din literatura noastră. (...) Raportul dintre individ și colec- 
tivitate, știința de a conduce mulțimile, antiteza între 
schema abstractă şi practica revoluţionară complicată și 
originală - iată că frământarea lui George Teodorescu 

cuprinde aspecte esenţiale ale formării eroului comunist. 
Cum se obține armonia interioară în intelectualul care a 
supus unui examen crunt trecuta sa formaţie spirituală, 
a participat la fazele zguduitoare ale răsturnărilor politice, 
a asimilat avid concepţia revoluționară a marxismului și 
se străduie să-și așeze viaţa conform acestei concepţii? 
Ideea armoniei interioare a omului aflat în etapa de tran- 
zitie spre o mentalitate socialistă l-a suscitat și pe Marin 
Preda. Ca să parcurgi traiectoria până în starea de deta- 
şare senină, înzestrat cu înţelegerea lucidă a mecanismu- 
lui istoriei, trebuie să curmi patimile vanităţii, să te 
integrezi marelui șuvoi al necesităţii istoriei. Numai așa 
iți păstrezi și acea posibilitate de contemplare voioasă, 
fiind un militant înfocat ca lie Barbu. Altfel te așteaptă 
impasul tragic donquijottesc al lui Moromete. (...) 

În formarea ca militant comunist, contactul cu practica 
luptei politice a dat conţinut viziunii încă abstracte asupra 
revoluției. Pagini excelente ale romanului descriu «aerisi- 
rea» lui George, primenit în sudura cu poporul. Autorul 
nu a substituit comunistului un robot, angrenat în meca- 
nismul empiric, rece și insensibil; el a înfățișat tocmai, 
prin abordarea problemelor terestre ale ciocnirii de clasă, 
revitalizarea unui om prea însetat de construcții teoretice. 
(...) Din această aplecare spre autoanaliză s-a putut deduce 
că învățătorul era un ins fără vlagă, secătuit de introspec- 
tie, nedotat pentru luptă. Greșit. Când șovăia, erau în joc 
doar interesele intime. (...) George e în primul rând om de 
acţiune! (...) Descoperind resorturile care împing masele 
la activitate revoluţionară, George capătă o siguranţă de 
neclintit. (...) Câtă fermitate partinică arată el în aceste 
împrejurări! (...)” 


x 
„Dacă obiectivul articolului anterior era dezlegarea ace- 


lei «enigme» care conferea dramei învățătorului din Setea 
o «tulburare neînţeleasă», de data aceasta îmi propun să 

înlătur învinuirea, formulată tot în cronica lui Radu 
Popescu din Contemporanul cum că prezentarea lui George 
Teodorescu în roman ar pleda pentru zbucium solitar. (...) 

La capătul incursiunii analitice declar încă o dată că 
mi se pare eficace stabilirea divergenţei de opinii în apre- 
cierea eroului comunist din Setea, deoarece Titus Popovici 
a adăugat o experienţă prețioasă într-o direcţie principală 
a literaturii noastre. Totuși, nu aș fi insistat atât asupra 
polemicii, acordând unui personaj din roman un spațiu 
disproporționat dacă interpretarea din cronica lui Radu 
Popescu n-ar fi ilustrat o tendinţă mai largă. 

Judecata nimicitoare asupra lui George Teodorescu 
este doar o infimă doză de foc din tirul critic al cronica- 
rului. Să recapitulăm sumar cele trei foiletoane din 
Contemporanul. Primul aglomerează mărinimos laudele 
preliminare. Dar, vai! Din imperiul surâsului intrăm, 0 . 
dată cu caracterizarea personajelor, în zona umbroasă a | 
admonestărilor. Discrepanţa între elogiile de la început și 
masivele rezerve ulterioare nu l-a stânjenit pe cronicar. 
Subit, ancorează la premisa că obiectul analizei e un scri- 
itor tânăr «care trebuie încurajat printr-o critică atentă și 
temeinică». De la această atitudine aflăm că portretul 
tipologic - în care Titus Popovici se evidenția iniţial — este 
axat pe «o psihologie excesivă, nu rareori sterilizantă, un 
adevărat psihologism». Figurile principale, în afară de 
Mitru, sunt nereușite epic. (...) 

Căci, vreţi să știți în ce stadiu a rămas Setea? «Epica 
lui Titus Popovici este încă o epică microscopică, o epică 
a agitaţiei atomice». Poate salvează vorbirea eroilor com- 
poziția lâncedă a cărţii? Să nu ne hrănim cu speranțe 
deșarte. Limbajul e «unul din elementele cele mai plăcute 
ale cărţii, dar prin supraaccentuare, spre exagerare, el 
devine un element de stagnare». Atenţie! Titus Popovici e 
mustrat de la catedră că n-a învăţat bine lecţia, uitând 
pildele ilustre: «Marii scriitori epici nu-și ascultă eroii 
vorbind prea mult». După decimare, diagnosticul final, 
expus cu răceala imparțialității: «Toate acestea dovedesc 

că Setea e departe de a fi o carte perfectă, sau măcar o 
carte de primă mărime». Şi, puţină generozitate: dar per- 
severând, autorul va putea etc. etc. Cum rezistă acele 
piscuri rare din roman — recunoscute de cronicar ca remar- 
cabile - în fața avalanșei dezlănțuite? 

Nu am înșirat obiecțiile lui Radu Popescu spre a replica 
amănunţit; cronici publicate în ultima vreme au răspuns 
indirect, prin cercetarea lor la obiect. Cred că aceste obser- 
vaţii critice culese sumar laolaltă, aici, în finalul disputei 
noastre, arată cum repudierea lui George Teodorescu este 
numai un detaliu dintr-o viziune minimalizatoare asupra 
romanului Setea”. 


x% 


Masele în romanul „Setea’®®; „Aproape în unanimitate 
critica a întâmpinat cu satisfacţii noul roman al lui Titus 
Popovici Setea. S-a remarcat apariția unei cărți de actua- 
litate, cu o semnificaţie politică vădită, pildă a eficacităţii 
orientării ideologice. (...) 

Discuţia din Viața românească nr. 6/1958 evidenţiază 
aportul romanului Setea în abordarea problematicii 
social-istorice. Toţi participanţii la dezbateri acceptă, ca 
premisă iniţială, includerea cărții lui Titus Popovici printre 
operele de prim rang ale literaturii de după eliberare. (...) 
Mă asociezintervenţiilor finale ale lui Ov.S. Crohmălniceanu, 
care distinge cu perspicacitate câteva trăsături esenţiale 
ale personalităţii scriitorului. Nu cred că are însă dreptate 
când îi contestă lui Titus Popovici arta de a intui mișcările 
mulțimii. Criticul Vieţii românești susţine că apropierea de 
Rebreanu pe această filiaţie este abuzivă, deoarece în 
Setea scenele de masă sunt ratate. «Când autorul se ocupă 
efectiv de mișcările mulțimii, totul se aplatizează și nu mai 
are viață». Mie mi se pare că surprinderea reacțiilor colective 
este o caracteristică a talentului lui Titus Popovici. (...) 

Cum doream să continui cercetarea critică a romanului 
Setea, începută în numerele anterioare ale Gazetei literare, 
folosesc această ocazie spre a răspunde la întrebarea for- 
mulată de Ov.S. Crohmălniceanu: dovedește Titus Popovici 
însușirea de a descifra psihologia grupurilor largi umane? 
Mă voi strădui să mă apropii treptat de ultima probă a 
examenului - scenele de masă propriu-zise - lărgind în 
prealabil conţinutul întrebării. Cred că autorul a intenti- 
onat să releve procesele sufletești ale colectivităţii în forme 
multiple. În roman mișună o sumă de indivizi, fixaţi în 
trăsături puţine și rapide. Îndărătul lor stau mai multe 
grupuri simbolizate, căci ei au doar misiunea de a dife- 
renţia multitudinea de categorii sociale. (...) De aceea vom 
evita să-l admonestăm cu criterii rigide, când contemplăm 
suita de portrete fugare. (...) 

Mai bine vom recunoaște capacitatea autorului de a 
sugera categoria largă, definită prin atare trăsături tipice. 
Mihai, soţul Anei, plecat în Ungaria spre a agonisi avere, 
nu devine un erou aparte. Mai curând el expune tragedia 
dezrădăcinării, nostalgia patriei părăsite. (...) 

Nici autorul nu a urmărit crearea unui personaj com- 
plex. Mihai trebuia să fie un exponent al unei stări de spirit. 
Ca erou îl preocupa Ana. Performanţa lui Titus Popovici nu 
rezidă, așadar, în aceste cazuri, în profunzimea caracterizării 
ci în pluralitatea păturilor umane integrate acțiunii. (...) 

Rezultatele de masă ale luptei partidului pentru sati- 
sfacerea revendicărilor ţărănimii muncitoare au putut fi 
de aceea înfățișate în extindere. Numeroși tărani săraci 
care gravitează în jurul lui Mitru Mot îndeplinesc aceste 
atribuţii complementare. Nu este o carenţă în crearea de 
tipuri, deoarece autorul indică deliberat, cu mijloacele 
cronicii, aspecte variate ale mentalității masei. 

Procedeul acesta îl întâlnim și în stigmatizarea unor 
personaje negative secundare. Pleava vechii intelectuali- 
tăţi rurale se dezvăluie tot în mișcări colective, cu nuanţe 
reduse. Aici se desfășoară în voie talentul satiric al scrii- 
torului. (...) 

Romanul conține nenumărate scene de acțiune colectivă. 
Asistăm la întoarcerea soldaţilor de pe front, cu comenta- 
riile tipice, depersonalizate. (...) Chiar eroii principali sunt 
smulși continuu din frământările solitare și siliți să admită 
confruntarea cu mulțimea. Procesul radicalizării lui George 
Teodorescu sau Mitru Mot se realizează tocmai în clipele 
de contact cu energia declanșată a masei. (...) 

Nu văd, de aceea, de ce Titus Popovici nu poate fi moș- 
tenitor legitim al unei tradiţii care consemnează şi pe 
Rebreanu și pe Slavici. (...) 

Dorinţa autorului Setei de a cuprinde largile mișcări 
sociale ar trebui încurajată. Titus Popovici a dovedit, după 
> părerea mea, aptitudini certe în intuirea psihologiei masei 
în această epocă de uriașe transformări, iniţiate și con- 
duse de partidul clasei muncitoare”. 


x 


Rotunjim monografia comentariilor la romanul lui Titus 
Popovici cu alte trei intervenții, care aduc noi puncte de 
vedere și simpatice exagerări, iar în finalul demersului 
nostru vom menţiona și alte referinţe critice. 

ION VLAD): „Setea este romanul maturității și nu doar 
al promisiunilor. Este opera unei perioade dense și cuprin- 
zătoare din viaţa satului ardelean, în primii ani după 
eliberare, când se înregistrează primele atitudini noi ale 
oamenilor îndrumați de comuniști. Iniţial, cartea fusese 
anunțată ca roman al unui personaj, Mitru Mot, dar iată 
că scriitorul a împins analiza spre cele mai diverse relații 
din satul nostru în anii reformei agrare și ai primelor pre- 
faceri revoluţionare. De aceea, Setea [...) e și romanul lui 
Mitru Mot - ţăranul, pălmașul fără pământ, dar și al Anei 
Moţ (personaj feminin pentru care scriitorul va trebui să 
fie citat adesea de critica noastră literară); este și romanul 
ce surprinde psihologia burgheziei rurale (Găvrila Ursului), 
dar și, mai ales, al conștiinței comuniste (George 
Teodorescu). (...) 

În ultimă analiză, Setea este romanul unor „biografii 
paralele” reprezentative pentru atitudinile contradictorii 
ale timpului. Analiza critică a romanului îngăduie câteva 
- constatări despre capacitatea remarcabilă de a generaliza 
prin individualitate pregnantă a tipurilor concepute. [...) 

Satul lui Mitru Mot, aflat în miezul evenimentelor legate 
de ofensiva partidului pentru a revoluţiona fundamental 
viața oamenilor, este terenul unor formidabile ciocniri 
între bogaţi și săraci. Una dintre cele mai izbutite psiho- 
logii reprezentative - în sensul tipicităţii - pentru menta- 
lităţile burgheziei rurale este personajul numit Găvrila 
Ursului. Am încercat să ne amintim de personaje asemă- 
nătoare, dar orice asocieri ne duc mai mult spre convin- 
gerea reușitei artistice aproape unice. Amintind prin 
complexitate și «stare civilă» de Urcan Bătrânul al lui Pavel 
Dan, Găvrila Ursului nu e cu nimic mai prejos. (...) 

S-au schimbat faţă de primul său roman raporturile 
dintre unele personaje, atribuindu-li-se semnificații mult 
mai cuprinzătoare decât la prima lor apariţie, în Străinul. 
George Teodorescu, învățătorul din Lunca, devine acum o 
prezenţă artistică consemnabilă, alături de alte personaje 
literare din creaţia actuală care reprezintă trăsăturile 
comunismului. (...) | 

Reluându-l pe Suslănescu, Titus Popovici găsește 
materialul necesar pentru o veritabilă creaţie nouă, deși 
trăsăturile dominante s-au menținut. Transplantat într-un 
alt mediu, necunoscut inițial personajului și antrenat în 
experienţe de viaţă prin nimic asemănătoare cu altele, 
Suslănescu este un autentic și realizat Klim Samghin al 
relaţiilor sociale de la noi. Mobilul său sufletesc e alcătuit 
din cuvinte, din fraze, din motivări exterioare pentru o 
existenţă falimentară. (...) 

Episoadele nesudate sau incomplet avute de logica fap- 
telor, o expresie forțată ţărănească, uneori, - sunt stân- 
găcii vizibile într-o creaţie atât de valoroasă. 

Cert e că romanul își cere urmarea. E doar punctul de 
plecare pentru o viitoare evoluţie a satului pătruns de 

ideologia comunistă. (...) Mitru Mot trăiește azi o realitate 
pe atunci aproape de neimaginat pentru el. (...) Aşteptăm 
volumul următor cu tot interesul, neignorând faptul că 
Titus Popovici are acum obligații mari”. 


x 


EUGEN LUCA®?:; „S-a constatat nu de mult faptul că 
semănătorismul și poporanismul au înrâurit în sens nega- 
tiv dezvoltarea literaturii române. (...) (...) Cât de puternică 
a fost, sub acest aspect mai ales, influența curentelor 
amintite o arată faptul că până și un mare scriitor realist 
cum era Rebreanu nu i s-a putut sustrage complet, că și 
după eliberare, literatura noastră a fost o vreme populată 
de moșnegi sfătoși de o plată înţelepciune și de mijlocași 
care se «dumireau» automat după «prelucrarea» mai mult 
sau mai puţin convingătoare a unui activist. Schematismul 
unora dintre lucrările de la începutul literaturii noi se 
explică, nu o singură dată, tocmai prin această funebră 
tradiţie. Respingerea acestei moșteniri impovărătoare con- 
diționa însuși progresul literaturii noastre și ea este, nein- 
doielnic, marcată de apariția romanului Moromeţii. (...) 

Prin Moromete, care aparține totuși ca tip - și aceasta 
e foarte important - unei epoci depășite, Marin Preda a 
pus capăt unei tradiţii nefericite în zugrăvirea ţăranului 
român și a inaugurat o alta. O mărturisește progresul 
înregistrat în nuvelistica abordând tematica țărănească. 
O dovedește, însă, mai ales, figura lui Mitru Moț, unul din 
principalii eroi ai romanului Setea de Titus Popovici. 

Ca și Moromete, Mitru Moţ e un om cu un univers 
sufletesc interesant. Spre deosebire de el, însă, eroul lui 
Titus Popovici nu e un lucid, ci un instinctiv. (...) Mitru 
Moţ e ca un arici care se fereşte de toţi și îi impunge pe 
toţi, fiindcă toţi l-au rănit, de toţi se teme şi pe toți îi urăște 
sau, în cazul cel mai fericit, îi suspectează. El trebuie să-și 
apere nu numai existența, dar și omenia, şi, ca să se apere, 
trebuie să lovească. Omenia aceasta la Mitru Moţ e în 

primul rând demnitatea. Moţ, ca și Mitrea Cocor, cu care 
are, de altfel, nu o singură contingenţă, e un om mândru 
care nu acceptă să fie înjosit sau să se umilească. Neputând 
concepe nici o servitute, el luptă cu toate forțele sale pen- 
tru a-și păstra, cu orice risc, independența mereu ame- 
ninţată. (...) 

E implicată, deci, în aceste reușite care constituie o 
adevărată revoluţie în modul de a înfățișa ţăranul, o exce- 
lentă demonstraţie a superiorității metodei realismului 
socialist. Reliefarea contradicțiilor sufletești, a complexi- 
tăţii spirituale a ţăranului vieţuind chiar în societatea 
burghezo-moșierească, devine posibilă numai când auto- 
rii au o viziune dialectică și când își pun eroii față în faţă 
cu problema lor fundamentală, care problemă, având un 
caracter net politic, e totdeauna aceea a pământului, deși 
în epoci diferite, îmbracă cu totul alte aspecte. În condi- 
tiile capitalismului, mijlocaşul Moromete luptă zadarnic 
impotriva băncilor, a liscului, a chiaburilor, să-și apere 
pământul. În condiţiile revoluției populare, ţăranul sărac 
Mitru Mot luptă să dobândească pământul. (...) Se dove- 
dește, astfel, o dată mai mult, că romanul politic, care în 
cadrul realismului socialist dobândește o greutate deose- 
bită, este cel mai adecvat în veacul nostru, prin excelență 
politic, pentru reflectarea universului sufletesc al contem- 
poranului nostru. (...). 


x 


ANDREI BĂLEANU: „E important de subliniat ce aduce 
Setea inedit în zugrăvirea artistică a satului românesc. 
Romanul a fost comparat cu Ion, cu Morometii, s-a vorbit 
despre el ca despre un roman al «dramei pământului», al 
setei de pământ care-și găsește satisfacerea în noile con- 
diţii istorice. (...) Această caracterizare mi se pare complet 
falsă. Setea nu este un roman al «setei de pământ» și este 
exact opusul romanului țărănesc tradițional, în centrul 
căruia stătea «eterna» problemă a pământului. 

Nu este întâmplător că acest roman, a cărui acţiune se 
desfăşoară în decursul câtorva săptămâni ale anului 1945, 
începe printr-un capitol care cuprinde scurta recapitulare 
a unei jumătăţi de veac. Viaţa Anei Moţ, goana ei perma- 
nentă și nesătulă după avere. (...) 

Micul roman concentrat care este primul capitol al Setei 
închide un ciclu istoric și este legat de restul cărţii nu prin 
continuitate, ci prin contrast. [...) Procesul pe care îl 
descrie Titus Popovici în Setea nu este acela al trecerii 
pământului din mâna unor stăpâni într-a altora, ci pro- 
cesul trecerii de la o orânduire socială la alta. (...) De aceea, 
spre sfârșitul cărții, goana Anei Moţ, oarbă, peste câmpuri, 
pe lângă haturi ce le știa de mult, mormăind cuvinte care 
sintetizau tot ce crezuse o viaţă întreagă, apare anacro- 
nică. [...) 

Nu ca roman al «îimproprietăririi», al îndestulării poftei 
de pământ, ci ca roman al revoluţiei, Setea a adus ceva 
cu adevărat nou în literatura noastră și înseamnă un 
moment memorial al dezvoltării ei realist-socialiste”. 


Alte comentarii: 

+ în Scânteia, nr. 4254, 29 iun. 1958 (ION MIHĂILEANU); 

+ în Luceafărul, nr. 1, 15 iul. (PERPESSICIUS); 

+ în Viaţa românească: O discuție în jurul romanului „Setea” 
(OV.S. CROHMĂLNICEANU, GEORGETA HORODINCĂ, 
B. ELVIN, V.EM. GALAN). 

Addenda: alți scriitori (1957-1958) 


Nu cred c-ar fi lipsit de interes ca, în finalul periplului 
nostru în peisajul liric și epic, să prezentăm alte profiluri 
literare, pe care, din considerente metodologice, tematice 
ori pentru a nu prelungi excesiv un subiect sau altul, 
le-am eliminat din demonstraţia anterioară. Mai ales că, 
referindu-ne la apariţii editoriale din intervalul cercetat, 
prezenta adăugire completează fizionomia literară cu 
aspecte reușite sau mai puţin reușite ale paradigmei rea- 
list-socialiste. În addendă vor fi, așadar, comentaţi nouă 
scriitori: patru poeţi și cinci prozatori, atât din generația 
interbelică (Iulian Vesper, lon Frunzetti, Camil Baltazar) 
cât și dintre acei autori care, indiferent de vârstă, erau 
receptaţi ca voci active ale literaturii realist-socialiste: 
Violeta Zamfirescu, Rusalin Mureșan, Marcel ul 
Petru Vintilă, Al.I. Ştefănescu și Letiţia Papu. 


MATEI CĂLINESCUS*: „Volumul de versuri al lui Camil 
Baltazar, apărut de puţină vreme în librării, face parte din 
seria acelor «retrospective lirice» - cum le spunea Şerban 
Cioculescu - inițiate de ESPLA și primite cu o deosebită 
bucurie de toţi iubitorii de poezie. Versurile lui Camil 
Baltazar în noua ediţie ne prilejuiesc o reconstituire a 
evoluției lirice a poetului, de la Vecerniile din 1923 până 
la ciclul Nespus mi-i dragă fața omenească din 1956 cu 
care se încheie volumul. În ciuda faptului că Baltazar este 
încă în plin exerciţiu creator, suntem azi în măsură, după 

o activitate poetică de mai bine de patruzeci de ani, să 
definim trăsăturile esenţiale ale personalităţii literare, sta- 
bilindu-i totodată aportul la dezvoltarea poeziei noastre. 
(...) Poeziile de sanatoriu cu care se deschide volumul 
Vecernii erau semnificative în acest sens. Ele nu porneau, 
cum se afirma cândva, dintr-o concepţie conform căreia 
izolarea de viaţă, resemnarea, umilința și puritatea ilus- 
trate de bolnavii de ftizie, așa cum erau descriși de poet, 
ar fi fost recomandate ca valori de existenţă, - ci dintr-o 
confundare simpatetică autentică și profundă cu suferința 

oamenilor. Poeziile de atunci ale lui Camil Baltazar au, 
fără indoială, o umana mai largă decât cea imediată, 
aparentă. (...) 

Cu o mare bogăţie de nuanţe noi, de percepții delicate, 
de imagini subtile, aceeași atitudine poate fi identificată și 
în volumele următoare (Flaute de mătase, 1924, Reculegeri 
în nemurirea ta, 1925). Poeziile erotice, bogat reprezentate, 
ca și în volumul de debut, fac parte din același univers 
serafic și sensul purității le străbate pe toate. (...) 

Poemele din ciclurile mai recente (Poeme de zodie nouă, 
1954 -— etc.) sunt rezultatul unei limpeziri și realizează 
deplin valenţele de poet social ale lui Camil Baltazar, ocupă 
un loc aparte în poezia românească modernă, prin lumina 
blândă care străbate sufletele și lucrurile gingașe ce alcă- 
tuiesc universul său poetic dar și prin negația hotărâtă a 
întunericului, vădită în ultimele versuri și atestând ade- 
ziunea pasionată la contemporaneitate. (...)”. 


x 


MIHAIL ETNEA „intr-un pământ arid se stre- 
coară un fir de apă care, ignorând primejdia de a fi resor- 
bit repede, se bucură că există împrăștiind și stropi. Astfel 
de stropi aruncă și Iarba dragostei. Inspirația Violetei 
Zamfirescu e fericită că s-a dezlegat, firavă și stângace, 
sub impulsurile feminităţii, ale dragostei și maternității, 
ale naturii și vieţii noi: Mulţi ani am risipit culcată-n 

dâmburi / Și-am învățat atunci cum ţipă /puterile vietii noi 
in sâmburi /. (...) Foarte încântată de tot ce-o întâmpină 
în jur, explorează, într-un ciclu, adâncurile minei de căr- 
bune. Legitimându-se în faţa «cărbunarilor» cu sentimen- 
tele ei de respect pentru muncă, le cere avânt și curaj în 
timp ce alte gânduri îi fug către istoria materiei minerale, 
a jertfelor minerilor și. înainte, spre viitorul eliberator al 
atomilor: Mă alipesc de fruntea rece-a minei / Și chem! 
Și chem / Și-aud ca un răspuns! / Pământul a oftat adânc? / 
(...) Poeta nu are viziune. De aceea poezia subterană, a 
universului negru, nu îi e deloc proprie, după cum nici 
atitudinea direct combativă nu o stimulează: Cărbunii! 
Cărbunii! ce-i tăinuie minele / Sunt pâinea cuptoarelor, știi / 
Tu-i dărâmi, doar vezi-le căile — / aține-le! / Să nu coacă 
blestămății. (...) 

Poeta nu are, era să zic, nici o problemă, nici una din 
neliniștile care o bântuie pe Doina Sălăjan, de exemplu, 
și care pot fi fecunde? Am zice că da. (...) Ce-i lipsește 
poeziei Violetei Zamfirescu ca să fie poezie și nu numai 
licăriri, firește în limitele în care se prezintă cronicii noastre? 
Patos? Luându-ne după Blestem minunat- mică spoveda- 
nie sau artă poetică de o anume vigoare muiată în gingă- 
șie - s-ar spune că sângele poate să-i fiarbă: Nu gândeai 
că vor rămâne urmele lor / în inima mea ca un dor. / Din 
el s-a născut cântecul mare /(...) / Îmi este foame (atât de 
Joame), / de tot mai multă frumusețe / omenie și zare. 

Să se desfăşoare pe această direcţie? I-am cere dacă 
am fi întâlnit mai multe izbucniri. Admiţând că Violeta 
Zamfirescu va continua să cânte câmpul și arborele, să 
râdă cu copilul de mână sub cer, să se umple de bucuria 
de a trăi în natură, și printre oamenii patriei sale, atunci 
trebuie să o strige pe toate vocile, fără surdină, fără rezerve, 
ca Maria Banuș, sau să șoptească cu candoare absolută. 
Deocamdată puterile îi sunt plăpânde și capacitatea de 
uimire naivă are mijloace disproportionate faţă de ambi- 
tiile nutrite. 

Rusalin Mureşan (volumul La marginea câmpiei, ESPLA) 
nu are prejudecăți. Versifică totul: munca agricolă și 
munca industrială, clăile de fân și sondele, dragostea idi- 
lică sau numai erotică, pacea, trecutul și viitorul, ziua și 
noaptea, câmpia și muntele, porumbeii și cocorii. Dar cum 
vorbesc? (...) De fapt versifică aspectele felurite «particu- 
lare» ale tuturor acestor teme și ale multor altora pe care 
nu le-am înregistrat aici. Are câte o poezie pentru aproape 
fiecare fază a actului agricol. (...) : 

Sper că nimeni, nici poetul nu mă va suspecta de inten- 
tia de a-i minimaliza motivele scumpe. Am avut în vedere 
doar procedeele sale corespunzătoare unui tip arhicunos- 
cut și arhicriticat de atâta vreme, de atâţia și de noi în 
cronici trecute. E poezia zisă anecdotică, vag portretistică, 
vag peisagistică. (...) Idilism și un ciudat neosămănătorism 
în care, (...) sondorul e văzut ca și cum ar purta sarică 
unsă cu zer și s-ar rezema în bâtă. Această pseudolirică, 
trecând drept printre cele mai realist-socialiste producții 
fiindcă «avea și oameni», a fost practicată de poet cu un 
conformism vioi, îndemânatic și aproape uneori agreabil, 
fiind niţel visător, niţel tandru, la nevoie niţel îngândurat 
(există și ameninţarea bombei atomice!), niţel trandafiriu 
şi dispunând de expresii uneori mai fericite ca: Colectiviștii 
aruncă bob cu bob / În toamna ce se stinge peste haturi / 
Se stinge toamna undeva pe glob; [...). 

Şi fără autocritică - care, în paranteză fie zis, e în con- 
tradicţie cu prefața de autojustificare =: De nu le place 
unora, e drept,/ Mă tot gândesc că poate nu mi-a / Fost 
dat să fiu mai înțelept, / încât să plac la toată lumea — să-i 
recunoaștem în ultimele versuri publicate în reviste, ten- 
dinţa de a-și aerisi camerele, de a-şi lărgi orizontul, de a-și 
interioriza impresiile în forme mai mature, în idei mai 
poetice, deși cântecul îi e tru dnic, pretențios, cu stridente, 
deocamdată”. 

RADU POPESCUS5; „Publicul, atât de numeros ridicat 
în ultimii zece ani la o constantă și substanţială curiozitate 
intelectuală, îl cunoaște pe Ion Frunzetti ca rafinat și 
erudit critic și istoric al artei, călăuză sigură prin mean- 
drele creaţiei plastice actuale, îl cunoaște ca eseist și 
gazetar, și îl cunoaște ca traducător deosebit de inspirat 
al lui Shakespeare, Cervantes și Rimbaud. (....). 

Ostrovul meu cuprinde poeme scrise în ultimii cinci- 
sprezece ani, dar nu pe toate ale acestui răstimp. Grupate 
și organizate în opt cicluri, poetul ne declară, de asemenea, 
că acestea nu cuprind întreaga producție respectivă, (...). 
Volumul este deci, pe de o parte, rezultatul unei experienţe 
îndelungate și diverse, pe de alta al unei selecții riguroase: 
insistent, deși foarte alambicat, Frunzetti ne lasă să înţe- 
legem în postfață că în poemele pe care le citim aici trebuie 
să vedem o experienţă încă deschisă, o etapă neincheiată. (...) 

Nu încape îndoială că urmărind firul cronologic al poe- 
melor, se poate desluși o evoluţie fundamentală, de la poziția 
singurătăţii amare, a individualismului disperat, a dez- 
gusturilor și rebeliunilor.sterile, mai mult estetice până la 
descoperirea valorilor pozitive ale vieții și istoriei — patrie, 
popor, om nou și liber, solidaritate în muncă și ideal. 
Desigur că nu e greu de identificat, fiecare din termenii 
acestei evoluţii, punând faţă-n faţă starea de spirit domi- 
nantă, de pildă în Ciclul orașului vechi cu aceea din Ciclul 
nou al orașului. În primul se vorbește de «căința poetului», (...), 
ca în Nopti belgrădene (poem dintr-un alt ciclu, dar din 
aceeași epocă) regretul egoist pentru ratarea, prin timidi- 
tate de intelectual singuratic, a satisfacţiilor directe și ego- 
iste ale vieţii: La treizeci de ani, lipsit de trecut, / Mă ard 
băuturile câte nu le-am băut, Mă-ngreuie aurul ce nu l-am 
avut, / Mă sorb toate gurile sângerând femeiește, / Pe care, 
înțelepțește-prostește, / Uitai până astăzi să le sărut. (...) 

Renunţând la câteva nuanţe intermediare, putem iden- 
tifica în Ostrovul meu patru formule fundamentale: rustică, 
faburiană, istoric-pitorească și hermetic-intelectuală. (...) 

Atitudinii rustice, îi corespund patriotismul, descope- 
rirea și slăvirea virtuţilor populare, exaltarea limbii stră- 
moșești, setea de dăruire, de topire în fondul colectiv. Aici 
descoperim un limbaj neaoș, «mămăligă», «pită», «strai», 
«brazdă», strișcă», «balegă», «juncani» și un regret faustic 
față de zădărnicia culturii izolate de viaţă: Mult am ars să 
știu, și dor mi-a fost / Să cuprind tot ce-i, de unde-ncepe. / 
Cărţilor le-am dat pe rând de rost. / Viata însă tot n-o pot 
pricepe. Tot aici declaraţiile de apartenență populară, de 
confundare în masa oamenilor simpli, a ţăranilor din care 
se trage: Eu sunt Ion, eu sunt adânc Ion; [...). 

Atitudinii faburiene îi corespund revolte și dezgustul 
față de urâţenia vieţii burgheze, și ei i se datoresc unele 
din poemele cele mai îndrăzneţe, cu limbaj crud, pipărat, 
argotic. (...) 

Atitudinii istoric-pitorești îi corespunde întregul ciclu 
numit Plimbare prin muzeu. (...) 

În sfârșit, atitudinii hermetic-intelectuală i se datoresc 

cele mai multe poeme din restul volumului, și în special 
cele două cicluri de poeme de dragoste. Aici apare imagi- 
nea stilizată până la caligrafie și hieratism, ca în Cantilena 
albă, de pildă: Te culeg diminețile de pe ștergarul / Trecut 
evlavios peste pleoapele / Sub care nocturn încolțești. / Pe 
inul lui alb străluceşti / Ca-n aghiasmatarul de marmură, 
apele... (...) 
De înclinația sa intelectuală, foarte erudită și receptivă, 
ţine și capacitatea poetului, foarte ciudată și demnă de 
examen de a se lăsa în mod conștient influențat de diverse 
stiluri poetice și chiar de diverși poeţi. 

Iată stilul pașoptist romantic: ... Boieri, destul! V-ajungă 
pământul muncit de ei, în care / Drept orice-ngrășăminte, 
tot trupul lor cel supt... este, sau Noi, cei uniți sub steagul 
Dreptăţii şi Frăției, / Noi ce-am jurat la soclul Republicii să 
scrim / O pagină cinstitei-n istoria României / Și pentru 
libertate și drepturi să murim... 

lată pe Arghezi: Nu știu de ce-mi năzare de-o vreme / 
Că mi-s cât Dumnezeu între gheene... (...) 

Nu-i mai puţin adevărat că tot practicând acest mime- 
tism delirant, adevăratul fond al poetului rămâne deseori 
necunoscut”. 


* 


L. RAICU“: „Pare să nu-l satisfacă pe Marcel Breslașu 
interpretarea cam strâmtă, cam prea comună dată uneori 
străvechiului mit al lui Anteu. Câteva fabule cu înțeles de 
artă poetică stau mărturie a acestei nemulțumiri. Oare 
menirea poetului să fie de a rămâne în veșnică dependenţă 
de «pământ», țintuit în proza vieții? Să nu-i fie oare ingă- 
duite înariparea, căutarea în avânturi supraterestre ale 
marilor înțelesuri ale vieţii? Anteu rămâne un personaj 
exemplar, dar Icar, a cărui «nebunie» de a sfida legile firii 
stârnește hazul oamenilor cumpătați (în fond filistini), nu 
intrupează oare un destin încă mai impresionant, mai 
demn de admiraţia noastră? (...) 

Marcel Breslașu votează, dimpotrivă, pentru fantezie, 
pentru marele elan al zborului, pentru «saltul calitativ» 
(cum rezumă el însuși înţelesul lui Icar) fiind de părere că 
«pământ» mai puţin abundent poate, dar de calitate mai 
bună, găsește și sus pe crestele râvnite. (Wa 

Adevărul e că spre deosebire de unii autori care pro- 
clamă în «arta poetică» rostul combativ al poeziei și se jură 
in toate felurile că nimic nu li se pare mai frumos, mai 
demn decât să ancoreze în viața de astăzi dar de fapt plu- 
tesc mereu într-o problematică fantezie, într-un proble- 
matic zbor spre «creste», «cosmos» etc. cultivând evaziunea, 
Marcel Breslașu proclamă primatul «fanteziei», al inaripă- 
rii, dar'poeziile sale constituie o apologie a «realului», în 
înțelesul cel mai direct. Nu evadează din cotidian, dimpo- 
trivă, e preocupat de situaţiile cele mai «prozaice». (...) În 
volumul Din dialectica poeziei Marcel Breslașu e într-o 
polemică perpetuă cu patetismul găunos. (...) 

Literaţilor care strigă că fug de «șablon» și în realitate 
evită conţinutul însuși al vieţii contemporane li se 

demonstrează cu argumente bine găsite că «primăvara» e 
"mereu alta «deși-i făcută după vechi tipare...». [...) 

Un liric inteligent, un poet care «gândește» e de nepre- 
tuit într-o literatură. Nu numai «cârtiţa» acră și terestră e 
obiectul de ironie al poetului; dar și «vițelul adult», ino- 
cenţa greoaie și prostia cuminte, așezată, conservatoare, 
refractară la «nou», care-l descumpănește”. 


x 


MIRCEA TOMUS®; „Cine a urmărit proza publicată de 
Petru Vintilă în ultimii doi ani putea să observe că se 
petrecea ceva cu autorul Noptilor lui Horia. Cu ciclul de 
nuvele din viața familiei Varlam (ciclul e inaugurat de 
nuvela Eroul necunoscut, publicată în Steaua nr. 4 din 
1956, și care conține elementele expozitive pentru întreaga 
serie, din care au mai apărut: Inelul, Patetica, La porțile 
răsăritului, În noaptea de Anul Nou), Petru Vintilă a găsit 
parcă filonul ascuns și de mult căutat, oamenii care îi 
sunt cunoscuţi, locurile și evenimentele apropiate, într-un 
anumit sens este vorba de o proză de confesie și dacă din 
sirul amintit de nuvele, doar două-trei pot fi socotite defi- 
nitiv realizate, aceasta se datorește și faptului că ruperea 
de eul propriu, obiectivarea imaginilor se face cu multă 
greutate și multă durere, dintr-o lipsă de experienţă ante- 
rioară și pentru că materialul din care imaginile trebuie 
să se nască e legat prea organic parcă de sufletul autorului. 

I-au reținut atenţia diferite momente trăite în timpul. 
ultimului război, iar prezentul - și nu e greu de ghicit din 
ce motiv —i le învie, le simte obsedante fâlfâind în jurul său 
cu aripile moi ale amintirii: motivele sumbre și mereu repe- 
tate din Patetica, descrierea târgului în zilele de război, liceul, 
gara, centrul orașului cu nelipsitul Corso, străzile mărgi- 
nașe ori cazarma cu atmosfera ei atât de specifică. (...) 

Literatura noastră și cea străină îi oferă lui Petru Vintilă 
destui înaintași. Noi îl apropiem, pe baza unui singur și, 
poate, formal criteriu, de I.A. Bassarabescu, de ceea ce 

are valabil acest scriitor, uitat după o încercare de reabi- 
litare într-un spirit dogmatic ce nu putea fi în nici un caz 
receptivă la farmecul prozei sale”. 


3k 


RADU POPESCU®:; „Elementul de noutate pe care-l 
aduce Vesper [în roman Glasul- n. n.) în această direcţie 
constă în introducerea unui nou personaj, a unui nou tip 
și caracter de ţăran, care îmbogățește galeria portretelor 
rurale, și vom vedea că inbogăle?iaa chiar, în general, 
galeria portretelor literare. [...) 

intorcându-ne la literatura AIAR af şi a satului, e cazul 
să reamintim anume excepția lui Slavici, care a făcut 
dintr-o femeie, Mara, personajul central al romanului său 
cu același nume, deși Mara reprezintă un tip țărănesc 
destul de alterat, precupeaţă și bogată. Iulian Vesper se 
înscrie deci pe linia acestui inaintaș destul de îndepărtat, 
şi meritul și originalitatea cărții sale stau în primul rând 
în faptul că el încearcă să ne prezinte viaţa țărănimii 
noastre prin ochii, prin sufletul, prin mintea și sensibili- 
tatea unei femei, a unei ţărănci. Această femeie se numește 
Aspasia Ciobanu, de fel de prin vecinătatea Rădăuțiului, 
şi spovedania ei începe cu amintirile celei mai fragede 
copilării și se încheie cu anii bătrâneții, cuprinzând deci o 
viaţă întreagă, începută prin ultimul deceniu al sec. al XIX-lea 
și ajunsă oarecum la capăt prin anii imediat precedenţi ai - 
celui de-al doilea război mondial. (...) 

Fiind în neîncetată curgere, lăsând în mod intenţionat 
ca faptele. să se succeadă nedecantate, cartea este, în 
ciuda cronologiei aparente, haotică la modul visului. Iulian 
Vesper nu are puterea, pe care nu o are nici eroina sa, de 
a spune clipei: «Stail», și de a pune astfel în cartea sa 
relieful și adâncimea. Din cauza aceasta, această primă 
încercare în literatura noastră nouă, de a ne arăta lumea 
văzută de o femeie, rămâne destul de minoră. Dar cartea 
lui lulian Vesper are mari merite, dacă o considerăm ca 
un început al unui drum nou”. 

Z. ORNEA” : „Soare de august al lui Al.I. Ștefănescu a 
adăugat literaturii noastre de evocare a luptelor muncito- 
rimii o pagină nouă. (...) 

Ultimul său volum Omul de pe catarg (o culegere de 
schițe, povestiri și portrete) întărește convingerea că aria 
sufletească a oamenilor simpli și-a găsit în Al. Ștefănescu 
un cunoscător. (...) 

Convingerea în dreptatea cauzei le conferă o anume 
superioritate morală, de la înălțimea căreia își domină 
interlocutorii, adesea mai instruiți decât ei. Mecanicul 
Chiru din Un scop în viață îi demonstrează dezabuzatului 
doctor Trofim că viaţa merită să fie trăită, (...). Muncitorul 
Mitu Gherghel îl învaţă pe inginerul Bratu că, în viață, om 
cinstit e numai acela «care spune fără teamă ceea ce lui i 
se pare că este adevărul... și se bate pentru adevărul lui», 
uimindu-l literalmente pe onestul dar dezorientatul ingi- 
ner prin ușurința cu care mânuiește improvizatul dascăl 
complicatul limbaj filosofic (Omul de pe catarg). (...) 

Dar în povestirile, dialogurile și portretele (cum se 
notează prevenitor în subtitlu) lui Al. I. Ștefănescu mișună 
și o altă lume. E lumea celor ce se adaptează strategic la 
actualele condiţii pe care însă poziţia și atitudinea socială 
îi pierde. Și Toto și Jigniceru (din Toto) și Gheorghian (din 
Râma) și Barbu (din Barbu și Toni) doresc să-și recâștige 
puterea asupra oamenilor. (...) Pe aceștia autorul îi pre- 
zintă în culori întunecate, zugrăvindu-i fie sub înfățișarea 
vâscoasă a râmei, fie sub cea veninoasă a viperei. Creionul 
ascuţit, sprinten, este înlocuit cu o pastă groasă, densă 
(a urii), sugerând deseori concludent tabloul unor tipuri 
umane, pentru care nici o regenerare nu mai e posibilă”. 


x 


MIHAIL PETROVEANU”!: „Beneficiară și ea a generozi- 
tăţii realităţii, Letiţia Papu a acumulat date creatoare 

pentru un roman palpitant [Sub arșița verii n. n.]. A încăl- 
cat, însă, pactul, construind un conflict artificial. 

Tânărul muncitor și comunist Andrei Nicoară a plecat 
voluntar la sate într-o gospodărie agricolă de stat. 
Evidenţiindu-se în munca de partid și profesională devine 
un concurent pentru șeful său de atelier, lantzer; iar când 
e pe punctul de a demasca amestecul fostului plutonier 
din armata hitleristă în furturile comise de magaziner, 
Nicoară este exclus din partid ca urmare a mașinațiunilor 
acestuia. 

Cum s-a ajuns aici, cum s-a ajuns ca cinstitul (sic) să 
cadă victimă necinstitului? (...) 

Tragedia eroului din Sub arșița verii este, prin caracte- 
rul ei confecţionat, un eșec artistic şi, prin concepţia pos- 
tulată, o deformare a adevărului vieţii, o denaturare a 
sensului socialismului. Dacă drama lui Nicoară nu găsește 
ecou la cei apropiaţi și în primul rând la factorii imediat 
răspunzători de soarta sa, deci la partidul în care el și-a 
investit întreaga ființă, concluzia e că omul, chiar cel mai 
bine intenţionat, urmează să sufere singur, să fie condam- 
nat tocmai de regimul pentru care militează. Scriitoarea 
nu a dorit, firește, o asemenea interpretare. Spre a o evita 
a pregătit, tot în pripă, însă, și mai puţin convingător, 
elementele reabilitării eroului. Dintr-o dată, conspirația 
răului care părea generală și triumfătoare, se vede destră- 
mată. Graţie cumva inițiativei partidului, a vreunuia din- 
tre membrii biroului regionalei? Nu. Graţie eroului însuși 
a cărui fire de luptător nu consimte să abandoneze tere- 
nul? Stimulat de indemnul unui prieten și totodată unul 
dintre cei ce au votat împotriva excluderii, Nicoară face o 
contestaţie și hotărârea de a munci mai departe acolo 
unde consideră a fi postul său de comunist, în gospodărie, 
deși pe o treaptă inferioară posibilităţilor sale, îl dezvăluie 
ca un caracter tare. (...) Așa, cu ajutorul ei și, tardiv, al 
lui Jila, regionala - după ce se părea că va sancţiona 
rezoluţia organizației- o va dezaproba, Nicoară va reintra, 
Fuiorea va fi iarăși transferat (de ce numai atât? Pentru 

ca totul să nu fie complet idilic?), lantzer va apărea și el 
ca autor al năpastei abătute asupra lui Nicoară, pe baza 
intervenţiei de ultimă oră a lui Gilbert. Veronica, sub 
influenţa lui Jila, se duce după bărbatul care, soț credin- 
cios, o încredințase deja pe Persida de zădărnicia nădej- 
dilor ei. (...) Happy-end-ul este, însă, inutil, neputând 
șterge impresia de elaborat, de factice a tragediei lui 
Nicoară şi nici «compensa» erorile de optică și interpretare 
a vieţii, erori artistice și politice. (...) Sub arșita verii, prin 
caractere, acţiune și atmosferă, trebuia să ascundă patos, 
să aibă tensiune. Este numai sentimentală, mediocră”. 

la jumătatea drumului, cu riscul de a atrage atenţia 

O apoteoză care deschide de fapt o controversă: Pius Dabija 
Poezia, creaţia artistică, între alte activităţi poate fi conside- 
rată ca un mijloc, ca o încercare temerară de a pune capăt 
coroziunii răbdătoare și fatale a timpului. Aceasta este ideea 
fundamentală care stă la baza trilogiei. Pius Dabija rupe cu 
clasa din care descinde tocmai pentru că rupe cu scepticis- 
mul și fiindcă își dă seama de precaritatea si zădărnicia 
«puterii», a carierei şi a onorurilor. El își pune aspiraţiile 

şi pe care moartea nu o poate anula. Tocmai de aceea lumea 
sa îl consideră un «ratat», un «dobitoc» în genul căpitanului 
Dumitriu. Dar spre deosebire de acesta, Pius posedă calită- 
tile «marii personalităţi» și prin încăpățânare, pasiunea și 
uriașa sa capacitate de muncă modifică fundamental per- 
spectiva, rupe cu fatalitatea care plana asupra «nesupușilor» 
din Cronică de familie. Etapele maturizării sunt reluate aici 
dintr-o perspectivă nouă, și Pius rezistă la trei presiuni fun- 

CRITICA LITERARĂ 


În dezbatere: „modernismul” 


Precizare: Dat fiind înţelesul complet eronat, acordat, 
în vremea totalitarismului, conceptului de modernism, 
echivalent cu decadentism și iraţionalism, semantică în 
afara celei reale, actuale, și îndeobște încetățenită, am 
folosit în titlu ghilimele, în demonstraţie, însă, le voi eluda. 

În domeniul criticii literare, anii 1957 și 1958 au un 
statut aparte prin procentul ridicat de imprevizibil și spec- 
taculos, rezultate din varietatea dezbaterilor și recrudes- 
cența dogmatică. Statut aparte nu numai faţă de celelalte 
genuri literare - care, așa cum s-a văzut, au evoluat oare- 
cum normal și previzibil - cât față de istoria criticii şi 
ideologiei literare din 1948 incoace. Căci anul 1957 - în 
prelungirea discuţiilor din anul precedent despre spiritul 
modern (vezi volumul meu anterior din Literatura în tota- 
litarism) — debutează cu dezbateri despre tradiționalism și 
modernism. | 

Nume și formule literare aflate sub embargou de multă 
vreme, sunt aduse în discuţie, răstălmăcite, aprobate sau 
contestate, n-are importanţă, dar făcute publice. Părea, 
în fine, că ruptura cu celelalte ideologii literare și sensul 
univoc de comunicare încep să se destrame. Dar evoluţia 
ulterioară a faptelor a dovedit că totul fusese o aparenţă 
înșelătoare, ba chiar o capcană. Nu este prima dată când 
o opinie spusă la întâmplare, într-un context inofensiv, se 
transformă în controversă ori dezbatere mai largă „cu voie 
de la stăpânire”, pentru a cuantifica maturitatea ideologică 

a indivizilor la un moment dat și rezistenţa lor în fața 
„ideologiei reacționare”, în cazul de faţă modernismul și 
autonomia esteticului. 

„Dar nici această stratagemă nu era imprevizibilă și vom 
desfășura ceva mai încolo etapele „reacțiunii”. Imprevizibile, 
din punctul actual de vedere, au fost: dezbaterile din 1958 
pe marginea revizionismului, recrudescența antimaiores- 
ciană și antilovinesciană, toate de cea mai pură factură 
dogmatic-stalinistă, încât concluzia la finele anului a fost 
că totalitarismul ideologic abia acum începe, ori că timpul 
se-ntoarce cu zece ani în urmă. Dar să nu anticipăm. 

Înainte de a aborda tema titulară să aruncăm o 
repede-ochire asupra tabloului editorial din domeniile cri- 
ticii și istoriei literare. Au apărut, în răstimpul radiografiat, 
- următoarele cărţi de critică literară: 

În 1957: Ovid S. Crohmălniceanu, Cronici literare 
(1954-1956); Savin Bratu, Cronici, vol. 1; Silvian losifescu, 
Drumuri literare. Paul Georgescu, Încercări critice, vol. 1; 
Vera Călin, Pornind de la clasici; Ion Vitner, Firul Ariadnei 
A.E. Baconsky, Colocviu critic; Mihai Beniuc, Meșterul 
Manole. Cronici şi studii literare (1934-1957); Perpessicius, 
Menţiuni de istoriografie literară și folclor (1948-1956). 

În 1958: Savin Bratu, Cronici, vol. 2; Paul Georgescu, 
Încercări critice, vol. 2; V. Mândra, Însemnări despre lite- 
ratură şi teatru, Mihail Petroveanu, Pagini critice 
(1947-1957). l 

Multe sunt și monografiile despre autorii contemporani: 
în 1957: Sorin Arghir, Zaharia Stancu; Profira Sadoveanu, 
Viata lui Mihail Sadoveanu, vol. 1; Horia Stancu, Cezar 
Petrescu. 

În 1958: Eugen Luca, Poezia lui Marcel Breslașu, 
Dumitru Solomon, Problema intelectualului în opera lui 
Camil Petrescu. 

Tot cinci sunt și monografiile de istorie literară, în 
primă ediţie: 

În 1957: Gavril Scridon, Pagini despre Coșbuc; J. Popper, 
George Coșbuc. ed. a 2-a; Al. Dima, Alecu Russo; Valeriu 

Râpeanu, George Mihail Zamfirescu; Al. Săndulescu, 
G. Topârceanu; H. Zalis, Nicolae Filimon. 


* 


Și acum să derulăm dezbaterea despre modernism, să 
reținem sensurile variate, uneori aberante, dar aproape 
intotdeauna conducând spre sensul de decadentism, date 
conceptului și să mai observăm că, la fel ca-n alte rânduri, 
foarte repede discuţia s-a transformat în ceartă și atac la 
persoană. 

Disputa care a înfierbântat spiritele a pornit de la 
Steaua. Cum am mai spus, George Munteanu aplica eti- 
cheta de modern unor poezii, într-un articol bilanțier. Nu 
reproducem sinteza Anul literar 1956 pentru că vom face 
cunoștință cu ideile-forţă ale articolului din replica vitri- 
olantă și partinic-combativă dată de Contemporanul prin 
pana lui Eugen Luca. Acesta sintetizează toate nemulțu- 
mirile puritanilor marxiști manifestate de multă vreme faţă 
de elitismul revistei clujene, radiograliată acum sub toate 
aspectele: traduceri (Valery, Rilke, Ungaretti) care „viciază 
înțelegerea realismului socialist”, precum și rubricile 
„Viaţa cărților”, „Menţiuni și opinii” și-n general întreaga 
politică redacțională care, în concluzie, în numele moder- 
nismului, subminează și duce „la destrămarea realismului 
socialist”. i 

Dar să citim comentariul lui EUGEN LUCA}: 

Despre ce „orientare” este vorba?: „A apărut nr. 12/1956 
al revistei Steaua. Nu ne propunem o analiză amănunțită 
a fiecărui material în parte. Ne-a atras atenţia în mod 
deosebit articolul-program intitulat: Anul literar 1956, 
publicat sub semnătura lui George Munteanu. Aceasta, 
deoarece discuţiile, foarte animate pe plan mondial cu 
privire la conceptul de realism socialist au, de la o vreme, 
un răsunet din ce în ce mai puternic în Viata literară a 
țării. O seamă de articole ale lui Dumitru Micu și, într-un 
fel, discuţia în jurul spiritului modern care, debordând 

din coloanele Gazetei literare, e prezentă și în alte publi- 
caţii (vezi, de pildă, intervenţiile lui Petru Dumitriu din 
Contemporanul), dovedesc căutări, care prin ele însele sunt 
lăudabile. (...) 

Autorul articolului pornește de la ideea justă că realis- 
mul socialist presupune diferite orientări creatoare, stiluri, 
curente pentru a ajunge la concluzia, cu totul arbitrară, 
că, în literatura noastră, ar exista două orientări funda- 
“mentale: una modernistă care se opune celei de-a doua 
tradiționalistă. Interesant e să știm pe cine consideră 
tovarășii de la Steaua modernist și pe cine tradiţionalist. 
(...) Printre moderniști, în afară de poeţii clujeni, prezentaţi 
în postura unor luptători fără prihană, pe poziţiile noului 
poetic, s-ar mai număra: Veronica Porumbacu, Nina 
Cassian, Tudor Măinescu, Maria Banuș, «ca să nu mai 
vorbim de maeștri ca Arghezi, Beniuc», pe care revista 
Steaua ține cu tot dinadinsul să și-i anexeze ca precursori. 
Tradiţionaliști ar fi: Eugen Jebeleanu, Mihu Dragomir, 
Deșliu etc. Ce e drept. literatura noastră numără și poeţi 
care, după opiniile revistei de la Cluj nu pot fi considerați 
nici ca modernisti, nici ca tradiționaliști. Ei s-ar afla, 
pesemne, undeva pe la periferia literaturii, deși se numesc 
Miron Radu Paraschivescu, Marcel Breslașu, Cicerone 
Theodorescu, Victor Tulbure și Virgil Teodorescu. Altminteri, 
cum se explică tăcerea cu care sunt onorati? (...) 

Criteriile acestei delimitări nu sunt nici precise, nici 
convingătoare. Și aceasta cu atât mai mult, cu cât dacă e 
vorba să considerăm ca esenţial pentru delimitarea moder- 
niștilor de tradiționaliști, în primul rând, atitudinea lor 
față de folclor, atunci lucrurile se complică atât de rău, 
încât mai toți moderniștii enumerati în articolul din Steaua 
devin... tradiționaliști. (...) 

Dar George Munteanu oferă un alt criteriu. El ţine de 
faptul că după eliberare, scriitorilor moderniști li s-a ofe- 
rit drept modelliteratura publicată în vechiul Contemporanul, 
și că s-a rupt astfel «legătura cu ultima verigă a tradiţiei 
literare vii». (...) 

Chiar dacă nu suntem înclinați să admitem existența 
flagrantă a două orientări opuse, una modernistă şi alta 
tradiționalistă în literatura noastră (...) e totuşi interesant 
să aflăm cum concep tovarășii de la Steaua modernismul. 
«în cuvântarea sa la Congres, A.E. Baconsky a arătat, 
printre altele — scrie autorul articolului — că poeţii noștri 
trebuie să studieze și să-și însușească cele mai moderne 
descoperiri în domeniul artei poetice, al expresiei, al meta- 
forei și în general al limbajului poetic», indiferent de unde 
vin, deoarece acestea - spre deosebire de conţinutul de 
idei și de sensul concret al reprezentării poetice — «nu poate 
afecta concepţia noastră realist-socialistă de zugrăvire a 
realităţii». Dacă am subscrie la această aserţiune, am 
nesocoti, cred, unul din principiile fundamentale ale este- 
ticii marxist-leniniste, care privește conținutul și forma ca 
un tot organic și care, de aceea, nu poate admite o astfel 
de distincţie între concepție pe de o parte și limbaj poetic 
pe de altă parte. (...) 

Nu vrem să ascundem faptul că redacţia revistei Steaua 
în zelul ei de a apăra modernismul neglijează conținutul 
naţional al creaţiei literare. Vehemenţa cu care e combă- 
tută folosirea versului popular, pledoaria ce se face în 
articolul lui George Munteanu pentru însușirea experien- 
tei poeţilor străini și a poeților dintre cele două războaie 
mondiale care, într-un fel sau altul, au scris sub influența 
lor și neglijarea aportului pe care studierea clasicilor l-ar 
putea avea la dezvoltarea literaturii noastre (deși, abil, 
autorul articolului s-a «acoperit» în acest sens) nu pot duce 
decât la această concluzie. De altfel, practica poetică a 
membrilor redacţiei revistei o confirmă. Nu negăm că 
revista Steaua a publicat poezii de calitate. Unele din poe-. 
mele lui Rău mai ales au adus, într-adevăr, un nou suflu 
în poezia noastră. Versuri valoroase au semnat în această 
publicaţie și Baconsky și Gurghianu. Nu e mai puţin ade- 
vărat însă că în Steaua abundă poezii de un modernism 
cu totul desuet. (...) Cum înţelege Steaua modernismul o 
dovedesc traducerile pe care le publică. De la o vreme, ea 

acordă un interes cu totul nejustificat lui Valery, Ungaretti 
Și Rilke, creatori ce se cer cunoscuţi prin traduceri în 
volume, însă, însoţite de prefețe explicative, nu oferiţi ca 
model poeţilor noștri, mai ales atunci când profesează un 
scepticism cu totul straniu concepţiei marxiste. În numă- 
rul 12, de pildă, se publică acest Epilog al lui Rilke, ce 
transmite foarte pregnant o viziune care contrazice fla- 
grant felul nostru de a vedea lumea: Mare e moartea /peste 
măsură /Suntem ai ei / Cu râsul în gură. / Când arzătoare, 
viața / ne-o credem în toi/ moartea, în miezul Fiinţei, plânge 
în noi. Adoptarea unui astfel de modernism se explică și 
printr-o viciată înțelegere a noţiunii de realism socialist. (...) 

Intoleranţa într-adevăr dogmatică a grupului respectiv 
se reflectă de altfel și în lipsa de obiectivitate cu care sunt 
redactate rubricile Viaţa cărților și Menţiuni și opinii, unde, 
număr de număr, aceiași poeţi sunt tratați cu ironii gro- 
solane și insulte. (A se vedea, între altele, chiar în acest 
număr, la pg. 100, nota despre ultimul poem al lui Dan 
Deșliu, Cuvânt despre sergentul Belate Alexandru). Deci 
grupul de la Steaua care pretinde a purta drapelul moder- 
nismului, departe de a concepe o emulaţie între diversele 
curente în cadrul larg al realismului socialist, pare în fond 
a ţinti la dărâmarea frontului nostru literar. (...) 

Numai intoleranta; spiritul de grup explică — de ce n-am 
spune-0? - o anume inconsecvenţă în atitudinile scriito- 
rilor de la Steaua, care nu suflă un cuvânt de critică la 
adresa lui Victor Felea și ţin sub un permanent foc critic 
pe Brad sau lureș, poeţi mai talentaţi. Numai intoleranţa 
aceasta explică de ce clujenii, care n-au afirmat nici un 
prozator, și nici un dramaturg, și care, deci, în acest dome- 
niu, nu pot avea pretenţia nici unui monopol, sunt de o 
totală indiferență când se ocupă de problemele prozei. 

Se poate discuta despre existenţa diverselor stiluri și 
atitudini din poezia, proza și dramaturgia noastră, (...). Nu 
putem însă să folosim aceste discuţii pentru a sfărâma 
unitatea frontului nostru literar, pentru a promova spiri- 
tul coteriilor, meschinăria și infatuarea ridicolă. În Nici un 

caz nu putem admite ca îndemnul Partidului să fie răs- 
tălmăcit iar încrederea pe care avangarda clasei munci- 
toare o acordă scriitorilor noștri să fie înșelată”. 


x 


Cum era de așteptat Steaua nu se lasă intimidată și, 
intr-un redacţional, răspunde acuzațiilor precedente, 
catalogate drept „formă paroxistică a unei mentalități 
nefaste”. Răspunde și G. Munteanu (în chiar paginile 
Contemporanului) din intervenţia căruia eludăm infirma- 
rea „celor cinci învinuiri” aduse de E. Luca, reținând aici 
doar concluzia. Să citim cele două articole, pentru că, 
tangenţial, ating și subiectul titular. 

Farsa aforismelor: „În numărul 12 din decembrie 1956 
al revistei noastre se publica sub titlul de Aforisme o suită 
de banalităţi hilare recrutate- fără patimă, ci doar cu un 
blând surâs inofensiv - din scrierile unui autor care iscă- 
lește Eugen Luca. Nu știam precis dacă un asemenea 
- autor există în realitate sau poate că e vorba de un simplu 
pseudonim al sărăciei spiritului - și mărturisim rușinați 
că am făcut-o și din vanitate, cercând a părea cititorului 
nostru cât mai informați și mai cunoscători în ale litera- 
turii, până-n cele mai obscure periferii. Faptul ar fi trecut 
neobservat, chiar dacă mulţi ar fi fost ispitiţi să considere 
totul drept o invenţie a noastră - însă Contemporanul nr. 
4 (538), din 1957, ne aduce o însăilare de insinuări, calom- 
nii, răstălmăciri etc., toate la adresa STELEI - intitulate 
ciceronian Despre ce „ORIENTARE” e vorba? și iscălită, 
spre stupefacţia noastră - Eugen Luca! Iată o cumplită 
farsă a aforismelor - ne-am zis și, cu ochi de Pygmalion, 
am început a parcurge articolul cu pricina. (...) Acest autor 
atacă cu vehemenţă articolul Anul literar 1956 pe care îl 
semnează George Munteanu în nr. 12 al STELEI și după 
un aspru rechizitoriu pronunţă necruțătoarea lui sentință 
pe capitole. 

Întâi, invocând strămoșeasca Mioriţă, Eugen Luca 
spune: «Nu vrem să ascundem faptul că redacţia revistei 
Steaua, în zelul ei de a apăra modernismul, neglijează 
conținutul naţional al creaţiei literare». (...) Aceasta reiese, 
spune tot d-sa, din «vehemenţa cu care e combătută folo- 
sirea versului popular, pledoaria ce se face în articolul lui 
George Munteanu pentru însușirea experienţelor poeților 
străini și a poeţilor dintre cele două războaie». Așadar a 
neglija conţinutul naţional înseamnă a combate folosirea 
metricii populare și a pleda pentru însușirea experienței 
poeziei universale sau a poeţilor noștri dintre cele două 
războaie. A îndemna poeţii să folosească experienţa unor 
creatori ca Dante, Milton, Byron, Pușkin, Baudelaire, 
Maiakovski, Esenin, Garcia Lorca etc. și a unora ca Arghezi 
sau. Bacovia înseamnă deci a «neglija conținutul naţional 
al creației literare». Dacă e așa, atunci ne declarăm fățiș 
impotriva «conţinutului național», pe care-l lăsăm în exclu- 
sivitate tov. Eugen Luca. 

Cea de-a doua acuzaţie gravă ce se aduce, este că 
G. Munteanu «pare a nu lua în serios... realismul socialist...». 
În faţa splendidului act de reacredință al tovarășului Eugen 
nu putem decât să cităm din articolul lui G. Munteanu: 
«Steaua înțelege să se situeze cu fermitate pe platforma 
concepției realist-socialiste despre literatură și artă, con- 
siderând că e de datoria sa - ca și a tuturor revistelor 
literare - să apere această concepţie de orice denaturări 
dogmatice sau liberaliste, de tot ce ar tinde să minimali- 
zeze misiunea înaltă a scriitorilor - de militanţi pentru 
socialism». (...) 

Argumentele se reduc în fond la unul singur: că la 
rubricile Viaţa cărților și Menţiuni și opinii, număr de 
număr se invederează lipsa de obiectivitate în aprecierea 
cărților și sunt prezente insulte la adresa unor scriitori. (...) 
De altfel, ca exemplu de lipsă de obiectivitate se dă recen- 
zia publicată de noi la volumul lui Deșliu Cuvânt despre 
sergentul Belate Alexandru. Eugen Luca spune el însuși 
că această scriere a lui Deșliu reprezintă un eșec. (...) 

Nu vom discuta părerile personale ale lui Eugen Luca, 
după care Mihu Dragomir continuă poezia lui Camil 
Petrescu, iar Dan Deșliu a «folosit din plin» experiența 
poetică a lui Arghezi, Bacovia, Barbu, Blaga, ci vom trece 
la o nouă acuzaţie adusă lui George Munteanu și anume 
că în Anul literar 1956 unii poeţi ca Miron Radu 
Paraschivescu, Marcel Breslașu, Cicerone Theodorescu, 
Victor Tulbure și Virgil Teodorescu sunt ignorați, ceea ce 
îi arată d-sale că ei sunt consideraţi în afara celor două 
orientări semnalate de George Munteanu în cuprinsul 
liricii noastre. (...) Ca să-și epateze complet cititorii, Eugen 
Luca ne acuză de intoleranţă. (...) 

Dar acuzaţiile sunt atât de numeroase încât ne-am și 
întrebat cum de ne mai rabdă cerul. Iată că, înghițind în 
sine un «nu întâmplător», dumnealui ne demască fără 
cruțare ca pe niște indivizi «care acordă un interes cu totul 
nejustificat lui Valéry, Ungaretti şi Rilke», poeţi pe care 
pasămite noi i-am «oferi» ca model poeţilor noștri. S-ar 
putea crede că Steaua geme de traduceri din poeţii ce ne 
sunt imputați de Eugen Luca și că recomandăm călduros 
imitarea lor. Lucrurile stau însă altfel: pe Valery l-am 
“publicat o singură dată cu o singură poezie de dragoste; 
pe Ungaretti l-am publicat o singură dată cu două poezii 
şi anume cu ocazia premierii poetului cu un mare premiu 
internaţional de poezie, iar pe Rilke, de asemenea, o sin- 
gură dată cu trei poezii și anume aducându-ne aminte că 
se împlineau 30 de ani de la moartea remarcabilului liric 
german. (...) 

Şi totuși în clipa când ne apropiem de sfârșit permi- 
teți-ne, tovarășe Eugen, să vă întrebăm în șoaptă: cu ce 
aţi contribuit la efortul pe care-l fac scriitorii noștri de 
astăzi (...)? Ce trainică învestitură vă îngăduie să aruncaţi 
scriitorii în stânga și-n dreapta ca pe niște biete obiecte 
domestice, și să spuneţi că Arghezi și Beniuc ar putea fi 
«anexaţi ca precursori» (nu vă pare că verbul «a anexa» e 
totuși prea tare pentru asemenea nume?), să spuneți că 
Veronica Porumbacu «pastișează și nu tocmai strălucit, pe 

Bacovia», că în ce-l priveşte pe Mihai Beniuc «haiducii și 
țăranii răzvrătiți ce se servesc de bardă domină universul 
său poetic», că lureș e «mai talentat» decât Victor Felea, 
că «scriitorii de la Steaua caută să sfarme unitatea fron- 
tului nostru literar?» Vorbiţi în numele esteticii marxiste, 
dar ne reproșaţi că «neglijăm conţinutul naţional al crea- 
tiei literare». Credem că un elev de curs superior ar fi putut 
să spună că arta realismului socialist (în apărarea căreia 
vă ridicaţi) nu cunoaște conceptul de conţinut național, 
ci numai pe acela de formă națională care exprimă un 
conținut socialist. Dumneavoastră vreţi desigur să inver- 
sați lucrurile, adică să exprimaţi un conţinut național 
printr-o formă socialistă! Faceţi-o, tovarășe Eugen Luca, 
însă nu ne sfătuiți să vă urmăm, pentru că noi ne amintim 
că despre conţinutul național vorbeau de obicei nu mar- 
xiștii, ci alţii... 

În stabilirea identităţii dvs. ne ajută foarte mult și gre- 
șelile de limbă din filipica despre care vorbim. (...) N-am 
fi scris aceste rânduri dacă am fi avut sentimentul că 
Eugen Luca e un anumit om și atât. Am simţit însă că 
Eugen Luca este mai mult decât atât, este forma paroxis- 
tică a unei mentalități nefaste care din păcate mai dăinuie; 
iată ce ne face să luăm în serios rândurile sale stângace 
și dezarticulate. (...)”. 


* 


GEORGE MUNTEANU:: „În obișnuitul «an literar» pe 
care îl publicasem în numărul din decembrie 1956 al 
revistei Steaua, credeam că pot semnala existenţa a două 
orientări distincte în cadrul literaturii noastre noi: una 
tradiționalistă și alta modernă. 

Se vede însă că eventualitatea unei astfel de discuţii 
nu le-a fost pe plac anumitor critici. Dovadă -— între altele — 
apariția in Contemporanul, (...), a materialului (...) semnat 
de Eugen Luca. [...) 

Deci: noi credem că modernitatea îi va ajuta revistei 
Steaua să-și croiască un drum propriu, concret, de dez- 
voltare artistică — în lumina principiilor fundamentale ale 
realismului socialist, — să promoveze opere care să cores- 
pundă într-o mai mare măsură gustului cititorilor con- 
temporani și să slujească ţelurilor lor socialiste. (...) 

Contestându-ne dreptul de a ironiza scrierile unor 
autori - și notez că sunt ironizate numai scrierile ce se 
situează «de la un anumit nivel artistic în jos» - Eugen 
Luca își trădează cu acest prilej, fără voie, curioasa sa 
concepţie despre emulaţie; ca ar trebui să însemneze, 
după câte ni se dă de înţeles, un armistițiu general, tămâ- 
ieri reciproce și - de ce nu? - pupături în Piaţa 
Independenţei! Or, cum am mai spus, noi vedem lucrurile 
acestea oarecum altfel. În orice caz, nu credem că pole- 
micile dintre curente, înfruntările de opinii cu privire la 
problemele de creaţie, într-un cuvânt - «luptele literare», 
sunt totuna cu «luptele politico-ideologice», cum pare a 
înţelege lucrurile Eugen Luca. De aceea nu vedem cum 
disputele privitoare la cutare orientare artistică, la valoa- 
rea anumitor opere, pot duce la destrămarea frontului 
~ nostru literar. (...)” | 


* 


Şi acum, după acest intermezzo furtunos, care, însă, 
dezvăluie două concepţii radical opuse despre literatură, 
una dogmatică, alta mai îmblânzită, incercând să concili- 
eze realismul socialist și cu alte experiențe și categorii 
estetice, așadar, după acest preambul polemic să intrăm 
în inima dezbaterii despre modernism, leat 1957. Discuţia 
despre tradiționalism și modernism a fost deschisă tot de 
Steaua și tot de George Munteanu. 

Tradiționalism și modernitate“: „A propune, astăzi, la 
noi, un asemenea subiect de discuţie, poate părea la prima 
vedere cel puţin straniu. În orice caz, așa li s-au părut 
tentativele de a-l aborda, lui Tudor Vianu și George 

Macovescu: în același număr al Gazetei literare (din 27 
septembrie 1956), prin articolele intitulate Controversă și, 
respectiv, Traditie și inovație, cei doi autori au demonstrat 
în chip ireproșabil că -— teoretic vorbind - disputa nu mai 
poate avea acum vreun temei serios; de la faimoasa 
Querelle des Anciens et de Modernes și până în vremea 
noastră n-au lipsit nici prilejurile, nici autorităţile în mate- 
rie care să lămurească lucrurile pe deplin. (...) 

În intervenţia amintită, Tudor Vianu ajungea la urmă- 
toarea concluzie - de o netăgăduită justeţe sub raport 
teoretic — normativ: «Inovaţie și tradiție, vechi și nou, antic 
și modern, mi se pare că pot și că trebuie să intre în ace- 
eași sinteză». O sinteză care implică, îmi închipui, ideea 
de. supremă armonie între cele două elemente, — de con- 
ceput în ordinea absolutului artei, dar pe planul realului, 
realizată doar ca un proces perfectibil la infinit: deci cu 
dizarmonii eliminate treptat, deci cu supremaţia momen- 
tană a unui element sau a altuia și totdeauna cu tendința 
lăuntrică de restabilire a echilibrului pe o bază mereu 
nouă. Când s-ar putea vorbi de o mai desăvârșită armo- 
nizare a tradiţiei cu inovaţia? Poate în cazul marilor epoci 
numite tocmai de aceea «clasice», a secolului lui Pericle 
ori a Renașterii, pe care ne place de altfel să le idealizăm 
puţin (...); poate în cazul marilor scriitori și artiști, a acelor 
genii singulare care reprezintă un popor sau o epocă. [...) 

Lupta pentru regăsirea echilibrului artistic pierdut sau 
pentru descoperirea altuia nou - aceste două poziţii defi- 
nesc, mi se pare, tocmai deosebirea funciară dintre ceea 
ce în vremurile mai apropiate s-a numit «tradiţionalism și 
modernism» (deși într-un articol trecut — Anul literar 1956 -— 
m-am folosit de termenii «modernism», «modernist», mi se 
pare că trebuie să li se prefere denumirile de «modernitate» 
şi «modern», la care voi recurge în cele ce urmează. După 
cum arată în acest număr și tov. Henri Jacquier, noţiunea 
de «modernism» a căpătat în ultimele decenii o nuanţă 
peiorativă de care cu greu s-ar mai putea face azi abstracţie: 
decadenţii, e știut, își zic toţi «moderniști». Termenii 

«modernitate» și «modern», în schimb, deși indică doar 
însușirea de noutate artistică, dar nu și sensul de „parti- 
zan al noutăţilor”, de «luptător pentru noutate în artă», pe 
care le-au avut la origine termenii «modernism», «moder- 
nist», trebuie preferați totuși, spre a evita răstălmăcirile 
posibile, lămurind implicit și acele «querelles» aproape 
periodice din cadrul diferitelor culturi și epoci. 

Scriitorul sau artistul tradiţionalist — în măsura în care 
reprezintă o valoare reală și deci nu e un obscur epigon — 
nu se poate spune că se refuză noului din viaţă și din artă, 
că e un copist desăvârșit a ceea ce-a fost înaintea lui; 
aceasta i-ar răpi orice rațiune de a exista. (...) 

Poziţia modernilor se situează la antipod. Nici despre 
ei (...) nu se poate spune că ignorează ori resping tradiţia, 
în multiplele ipostaze pe care le poate avea aceasta în viață 
și în artă. Numai că pentru moderni, tradiţia slujește doar 
ca punct de plecare pentru crearea unei noi frumuseți. 
(...) Originalitatea e o exigenţă capitală a modernilor și 
chiar numai ea singură ne poate indica unde cade pentru 
aceștia accentul în problema raportului dintre tradiţie și 
inovaţie. Ei vor să-și încorporeze tradiţia, nu să fie încor- 
poraţi în ea. (...) 

Judecate în acest fel, prin prisma operei și a convinge- 
rilor celor mai de seamă reprezentanţi ai lor, tradiționalis- 
mul și modernitatea ne apar ca niște orientări artistice 
atotcuprinzătoare, care nu lasă între ele loc pentru exis- 
tenţa unei «a treia zone» (...). Când, pe la începutul seco- 
lului XX, orientarea „modernistă” începu să se pulverizeze 
într-o puzderie de curente decadente, antirealiste, în toate 
țările Europei s-a înregistrat un reviriment al tradiționa- 
lismului. Întoarcerea la clasici, o mai intimă apropiere de 
realităţile locale, de tradiţii, de sufletul popoarelor - iată 
lozincile cu care au intrat tradiționaliștii în arenă. Prin 
aceasta și-au câștigat credit și faimă — atâta cât au avut-o — 
sămănătorismul și poporanismul nostru (...). Cât privește 
modernitatea, ca orientare valabilă în artă, ea, evident, nu 
poate fi atribuită curentelor decadente, pretins-inovatoare 

(de fapt, cum bine s-a spus, exponente ale acelei «revolte 
în genunchi» care flata snobismul publicului burghez), ci 
cu însuși principiul lăuntric, cu principalul element motor 
al dezvoltării realismului contemporan. (...) 

Și nu incidental modernitatea - în calitate de cuvânt 
de ordine al unei dezvoltări literare inovatoare - cunoaște 
în ultima vreme un reviriment remarcabil; modelele unor 
curente care se împăunează cu blazonul, au cam trecut, 
dar blazonul însuși a rămas; și tot mai des, calificativul 
de «modern» e întâlnit în presa literară de la noi și de aiu- 
rea, constituind o distincţie măgulitoare pentru scriitorul 
căruia îi este acordat. Iar disputa dintre moderni și tradi- 
ționaliști, nu vrea să arate decât că «armata artelor» - cum 
o numea Maiakovski - socoate nimerit să-și mai revizu- 
iască o dată ruta. Merge înainte? Merge înapoi? 

De mai multă vreme plutește în aer întrebarea: dar la 
noi e utilă o dezbatere pe tema tradiționalism-moderni- 
tate? Are ca o bază reală? Completarea acestui răspuns, 
vom încerca-o în numerele viitoare”. 


x 


Cum, probabil, numerele de revistă apăreau cu întâr- 
ziere - și atunci ca și acum - opiniile sus-citate ale lui 
George Munteanu din numărul din ianuarie al revistei 
clujene, nu intră încă în dezbatere, din moment ce Aurel 
Martin polemizează și el cu distincțiile modernism-tradi- 
ţionalism operate de acela în buclucașul articol bilanțier 
considerat de A.M. „o variantă de manifest neoproletcul- 
tist”. Așadar: 

Modernitate și exclusivisr: „Toate aceste considerente, 
ca și nivelul artistic atins de unele materiale permit, astăzi, 
o apreciere de ansamblu, tovărășească, a orientării actu- 
ale a revistei clujene; aceasta, cu atât mai mult cu cât prin 
George Munteanu, semnatarul Anului literar 1956, Steaua 
mărturisește în nr. 12/ 1956, un anume caz literar, menit 
să ne explice, în perspectivă, sensurile orientării ei ulterioare 

și, în retrospectivă, sensurile mai mult sau mai puţin 
evidente ale orientării de până acum. (...) . 

George Munteanu pleacă de la o idee împrumutată 
dintr-un articol semnat de A. Kuzneţov și I. Lukin în 
Kommunist nr. 15/1956, potrivit căreia, în interpretarea 
criticului de la Steaua, «realismul socialist e o concepţie 
cu totul generală privitoare la zugrăvirea artistică a reali- 
tăţii, nu o culegere de norme» și că «în cadrul acestei 
concepții pot coexista diferite orientări creatoare, care să 
valorifice de predilecție una sau alta dintre laturile ei, fără 
a face abstracţie de celelalte». În literatura noastră actuală 
s-ar fi profilat mai demult două atari orientări, căpătând 
valoare practică de curente literare. Ele ar fi tradiționalis- 
mul și modernismul, ambele înţelese, intenţional, la nivelul 
nepeiorativ. Să acceptăm, un moment, delimitarea, chiar 
dacă ea rămâne, în esenţă, - așa cum s-a mai arătat - cu 
totul arbitrară; să admitem, deci, că tradiționalismul și 
modernismul sunt la noi, astăzi, două moduri distincte de 
a oglindi realitatea, de pe platforma realismului socialist. 
De fapt în cazul ce ne preocupă, e mai puţin importantă 
existenţa formală a curentelor și infinit mai mult, poziţia 
ideologico-estetică pe care ne situăm în aprecierea lor. 
Încercând a defini traditionalismul și modernismul, George 
Munteanu găsește că deosebirea practică dintre cele două 
«orientări» ar fi aceea a chipului cum rezolvă, fiecare, 
raportul dintre tradiţie și inovație, problema caracterului 
popular al artei. (...) George Munteanu are despre coexis- 
tenţa curentelor în sânul realismului socialist o concepţie 
cam ciudată, simplificabilă la aserţiunea: unul, modernis- 
mul, reprezintă noul; celălalt, tradiționalismul, reprezintă 
vechiul. (...) N-am exagera prea mult numind articolul 
program din revista clujeană o variantă de manifest neo- 
proletcultist. Și iată de ce. Dacă proletcultiștii negau ideea 
de tradiţie și socoteau că adevărata literatură începe 
numai cu ei, reprezentanții «curentului» de la Steaua neagă 
în practică orice tradiţie ce iese din sfera aceleia cunos- 
cută, între cele două războaie, sub numele generic de 

«modernism». Pentru ei literatura autentică, uzând de mij- 
loacele împrumutate, începe o dată cu simbolismul, cu 
versul liber, cu lirica meditativă, scrutând înfiorări inte- 
lectuale sau senzaţii și asociaţii inedite prin rafinamentul 
lor. (...) Am greşi, fără îndoială, dacă am considera feno- 
menul caracteristic, în esența sa, numai pentru unele 
lucrări ale membrilor secţiei de poezie de la Steaua. Lunile 
care au trecut prilejuiseră, după cum se știe, în presa 
literară o adevărată avalanșă de meditații autumnale 
redactate în manieră fundoiană sau bacoviană, cu tristeți 
ce par iremediabile și cu întrebări ce sugerează străvechea 
idee despre perisabilitate a eclesiastului. Din neliniștile ce 
cuprinseseră sufletul acestor cântăreţi ai toamnei izvorăsc 
și viziunile apocaliptice ale Veronicăi Porumbacu în 
Autumnalele sale din Contemporanul sau unele dintre ver- 
surile închinate anotimpului de Nina Cassian. (...) 

Fără a prohibi vreun sentiment ce ţine de specificul 
structural al firii umane, trebuie să adăugăm că un ser- 
viciu infinit superior a făcut Steaua cititorilor săi, în con- 
diţiile de luptă ale anilor noștri, atunci când, utilizând 
mijloace estetice adecvate, mai mult sau mai puțin 
«moderne», le-a oferit poeme năzuind să reflecte realități 
contemporane stringente, majore atunci când, rămânând 
ei înșiși, poeţii grupării clujene au înţeles a fi, în atitudine, 
expresii înaintate ale epocii actuale. (...) 

Lipsa de obiectivitate în preluarea moștenirii artistice 
oferite de trecutul apropiat, pare a-i caracteriza mai cu 
seamă pe adepţii «spiritului modern». Așa se explică, pro- 
babil, aprecierile nu întru totul obiective în legătură cu 
poezia lui Bacovia, formulate de către George Munteanu 
în nr. 10 al revistei Steaua, sau suita de traduceri, nein- 
soţite de prezentări științifice, din poeţi a căror consec- 
venţă realistă e discutabilă, ca Rainer Maria Rilke, Paul 
Valery, Paul Verlaine sau Giuseppe Ungaretti. Există, de 
bună seamă, la Steaua o anume tendinţă spre estetism, 
identificabilă, de altfel, și în supralicitarea programatică a 
elementelor formale și în modul de discuție a fenomenului 

cultural actual, la rubrica de Mentiuni și opinii sau în unele 
„articole și cronici literare. (...)”. 


x 


Reintervine GEORGE MUNTEANU’ făcând alte disoci- 
eri, în încercarea de a împăca, măcar la nivelul expresiei 
(căci, fapt în afara oricăror discuții: conținutul realismului 
socialist este numai socialist) noua metodă cu tradiționa- 
lul şi modernismul. Se fac distincţii între „modernismul 
burghez” care e, se-nţelege, decadent și „modernismul realist- 
-socialist” care e „orientare modernă” (sic!). O demonstraţie 
păguboasă și despre felul în care operează raportul tradi- 
ție-inovaţie „la noi” și „în ţările nesocialiste” etc. 

„Practic vorbind, controversa în jurul tradiționalismului 
și al modernităţii a și luat naștere, prin apariţia - până la 
data când aceste rânduri merg la tipar - a articolelor 
Despre ce „ORIENTARE” este vorba? de Eugen Luca 
(Contemporanul, nr. 4, 1957), Despre modernism, iarăși 
semnat D. F. (Gazeta literară, nr. 6, 1957) și Modernitate 
şi exclusivism al lui Aurel Martin (Gazeta literară, nr. 7, 
1957); de asemenea, prin ecourile pe care articolul amin- 
tit din Steaua le-a determinat - direct sau indirect - în 
mai recentul Dialog despre poezie de M. Petroveanu (Gazeta 
literară, nr. 7, 1957), precum și în cronica literară consa- 
crată ultimului volum de versuri al lui Aurel Rău, semnată 
de Boris Buzilă (România liberă, nr. 3841, 1957). [...) 

in intervenţia intitulată Despre modernism, iarăşi- deo- 
camdată singura care mi s-a părut de bună credinţă, 
sesizând exact intenţiile și obiectivele Anului literar 1956 - 
este notată într-un loc următoarea întrebare: «care ar fi 
raportul dintre modernismul realist-socialist și modernis- 
mul burghez?» Cum am impresia că acest mod de a pune 
problema e totuși cam expeditiv, mă folosesc de prilej 
pentru a da un răspuns corespunzător: dacă prin «moder - 
nismul realist socialist» se înţelege ceea ce am convenit a 
numi «modernitate», «orientare modernă» și dacă prin 

«modernismul burghez» se înţelege «decadentismul», atunci 
raportul dintre ele e ca raportul dintre o autentică revo- 
luţie și, să zicem, «revoluţia de la Ploiești» - a lui 
Candiano-Popescu. [...) 

De o superioară armonizare a tradiţiei cu inovaţia, 
realizabilă însă de fiecare dată pe o nouă bază, se poate 
vorbi - cum aminteam și în articolul trecut- în câte un 
«moment» al dezvoltării artistice, în perioadele «clasice» de 
dezvoltare a unei literaturi. (...) 

Tocmai în acest punct mi se pare că rezidă principala 
deosebire dintre orientările tradiționalistă și modernă și 
orientările corespunzătoare din ţările nesocialiste. Acolo, 
aceste orientări au astăzi, mai mult ca oricând, suficiente 
condiţii pentru a ajunge într-o luptă necruțătoare care 
sapă între ele o prăpastie și duce la degradare (pe de o 
parte, fetișizarea tradiţiei, epigonismului, pe de altă parte — 
fetișizarea inovației, nihilismul modernist»). (...) La noi, în 
schimb, deosebirile sunt numai de domeniul artei scriito- 
ricești, a căilor concrete de a întruchipa artistic un conţinut 
de viaţă care — din punctul de vedere tematico-ideologic — 
este comun tuturor scriitorilor: conţinutul nou al vieţii 
noastre de luptă pentru socialism. (...) 

În cele de mai sus este oarecum schiţat și răspunsul 
la cea de a doua întrebare. Orientările tradiționalistă și 
modernă n-au luat naștere la noi, evident, în afara realis- 
mului socialist, ci în cadrul lui. Realismul socialist îi 
înarmează pe scriitori cu principiile fundamentale care pot 
duce la «înfățișarea veridică, concretă din punct de vedere 
istoric, a realităţii în dezvoltarea ei revoluționară» - cum 
se arată în Salutul CC al PCUS adresat celui de-al doilea 
Congres al Scriitorilor sovietici. 

Găsirea «căilor» și a «mijloacelor» artistice concrete de 
zugrăvire a realităţii - în lumina acestor principii funda- 
mentale - depinde însă exclusiv de scriitorii înșiși, de 
particularitățile dezvoltării lor, de structura talentului lor, 
ducând în mod practic la diferite orientări în materie de 
creaţie. (...) (în cadrul orientării moderne, de pildă, 

grupările literar-artistice de la Contemporanul, Steaua tind 
să-și cristalizeze fiecare o poziţie proprie, specifică). Așa 
se explică deci apariţia la noi a orientării tradiționaliste și 
a celei moderne: prin deosebirea de vederi — indiferent dacă 
e teoretizată ori nu - în privinţa căilor ce sunt de ales 
pentru a da maximă eficienţă artistică creațiilor inspirate 
din viața epocii socialiste. 

Ajuns în acest punct al discuţiei, presimt ivindu-se iar 
obiecțiile capitale ale unor preopinenţi ca Aurel Martin, 
Boris Buzilă. (...) O astfel de obiecţie ar suna așa: ce rost 
are să vorbim despre «modernitate» în cadrul realismului 
socialist, când (...) modernitatea nu se opune realismului 
socialist, care reprezintă o atitudine și o concepţie ideolo- 
gică-artistică prin excelență modernă? Nu umblăm, oare, 
în felul acesta, după cai verzi...? (...) 

În ordinea ideilor ce ne preocupă aici, criticii amintiți 
pierd din vedere următorul fapt: că una e să cunoști prin- 
cipiile fundamentale ale realismului socialist, (...), și alta 
e să le aplici în activitatea creatoare curentă; că una e să 
cunoşti modul în care realismul socialist - pe baza expe- 
rienţei celei mai valabile, din perioadele «clasice» ale lite- 
raturilor și artelor - pune problema raportului dintre 
tradiție și inovaţie, și alta e a aplica, a «izbuti» să aplici 
adecvat învățămintele sale, în această privinţă, la creația 
literară actuală. (...) 

Referitor la problema raportului dintre tradiție și ino- 
vaţie, realismul socialist conţine binecunoscuta teză potri- 
vit căreia «moștenirea clasicilor trebuie preluată și dusă 
mai departe în mod creator», e o teză pe care nu e de 
crezut că vreun scriitor al nostru o ignorează ori îi poate 
contesta valabilitatea. În activitatea practică, însă, diferi- 
ţii scriitori au aplicat «sui generis» această teză: unii, 
«tradiționaliștii», înțeleg, în cazul cel mai fericit, «să-i con- 
tinue cu prudenţă» pe clasici — în ceea ce privește arta 
scriitoricească - fiind din acest punct de vedere «evoluţi- 
oniști»; ceilalţi, «modernii», ambiţionează să-i dezvolte în 
chip dialectic pe clasici — în ceea ce privește expresivitatea 

artistică — fiind (sau, cel puţin, voindu-se») din acest punct 
de vedere «revoluționari». Răstoarnă deci careva dintre ei 
teza realist-socialistă privitoare la raportul dintre tradiție 
si inovaţie? Nicidecum. (...) 

Toţi scriitorii noștri țin minte însă teza că esenţialul în 
arta literară e «conţinutul», nu forma, și de aceea între ei 
nu se poate deschide o prăpastie. (...) . 

De aceea, la noi, — întrucât reprezintă talente reale — 
modernii nu vor ajunge niciodată la formalism și deca- 
denţă, iar tradiţionaliștii — la manierism și epigonism. (...)”. 


x 


Intervine și Petru Dumitriu respingând categoric apro- 
pierea realismului socialist, atât de tradiţionalism cât și 
de modernism - egalizat cu iraționalismul; în primul, sus- 
ţine acesta, se refugiază „conformiștii”, în cel de-al doilea 
„cripto-moderniștii”, ambele direcții fiind producătoare de 
subliteratură. Alte opinii interesante despre peisajul literar 
al vremii, să le descoperim la lectură. 

Modernism: „Se discută despre el; se iau atitudini 
pentru și contra. Dar ce e modernismul? în sensul cel mai 
riguros, mi se pare a fi atitudinea cea mai tăios opusă 
oricărui fel de tradiționalism: ruptură cu trecutul. În orice 
caz asta caracterizează atitudinea estetică a părinţilor 
modernismului în literatură (Rimbaud, Lautreamont, 
Kafka, Joyce, Pirandello). (...) Ruptura cu tradiția nu e 
totdeauna și apriori ceva rău sau inutil. Chiar în cazul 
celor de mai sus, ea s-a dovedit fecundă. A existat un șir 
de poeţi, de pictori, de scriitori, de muzicieni care au ară- 
“tat un mare talent ducând mai departe ce începuseră cei 
amintiţi mai sus. Şi anume: a), ruptura cu tradiţia și b), 
crearea unui nou tip de artă. (...) Astea sunt bazele moder- 
nismului în interesul strict al cuvântului. 

Dacă e vorba de spirit modernist în artă, asta e esența 
spiritului modernist: o concepție iraţionalistă asupra uni- 
versului, o estetică iraționalistă, nerealistă, și deci 

nedemocratică în măsura în care nu se adresează decât 
unei elite. După câte am înţeles însă, la noi nimeni nu 
cere însă în mod deschis instaurarea acestui spirit. Cer 
însă unii, mai mult sau mai puțin fățiș, împingerea lite- 
raturii noastre spre formele tardive pe care le-a luat spi- 
ritul modernist în Occident: poezia în care imaginea a fost 
pulverizată prin irupția iraţionalismului, a absurdului; 
proza de descriere a unui univers cumplit și absurd; tea- 
trul, așijderea. (...) 

lată de ce erupția teoriei modernismului este o erupție 
a slugărniciei, a lipsei de esență și de vitalitate proprie. Și 
de aceea trebuie respinsă. 

Dar în numele a ce? Sau, mai bine zis, de către ce? 

Căci, să veghem: mai e un pericol: acela al tradiţiona- 
lismului inert, pasiv, al uniformizării literaturii și artei, 
devenite găunoase, pompierești, calpe, fără gust, plicti- 
coase. Cel mai grav e că aceste tendințe nefaste se ascund 
sub numele realismului socialist. 

Un mare merit al revistei Steaua e că a avut curajul, 
în ultimii vreo cinci ani, să facă la fel cu copilul din poves- 
tea lui Andersen, care a spus tare că regele e gol, când 
curtenii lăudau veșmintele imaginare ale monarhului. La 
fel A.E. Baconsky și alții au arătat puțina valoare a unor 
creaţii, ca poeziile lui Eugen Frunză, elogiate exagerat; sau 
mai recent, ca poemul Belate de Dan Deșliu pe care-l 
consider un insucces al autorului său. Poate că alte apre- 
cieri literare făcute de Steaua sunt discutabile sau de-a 
dreptul nedrepte. Dar lupta împotriva inerției și uniformi- 
zării în literatura realist-socialistă e la fel de necesară ca 
lupta împotriva birocratismului în statul socialist. (...) De 
aceea, cred că bine face Steaua combătând tradiţionalis- 
mul în ceea ce are el steril, mort. (...) 

lată cum, fie prin servilism faţă de literaturile străine 
și desconsiderare a forțelor și creaţiei noastre naționale, 
fie prin fetișizarea a doi-trei clasici, incultură și ură față 
de inovaţie, s-ar ajunge la unul și același rezultat, înăbu- 
șirea literaturii noastre noi, vii, preţioase, pe cale de a 

deveni o literatură realist socialistă. Și cripto-moderniștii 
și conformiștii știu că sunt străini adevăratei noastre lite- 
raturi și pe cine nu e de acord cu ei, unii îl tratează de 
proletcultist și, în cazul cel mai bun, de înapoiat și «depă- 
şit», iar ceilalți, eventual pe același scriitor, de estetizant, 
cosmopolit și, în cazul cel mai bun, de «realist critic», 
străin realismului socialist. (...) Ambele tendinţe au și 
teoreticienii lor; cei ai modernismului lucrează oral, la 
colțuri de stradă, la sindrofii, în redacţii; ricanarea, gluma 
calpă, sunt armele folosite. Ceilalţi lucrează solemn, prin 
mari articole pustii și triste. (...) Primii n-ar folosi termenul 
de «realism socialist» nici picaţi cu ceară; ceilalți îl pun în 
asemenea contexte și-l aplică la asemenea lucrări, încât 
îl plictisesc și pe cel. mai devotat aderent al realismului 
socialist. 

Și acum - că am rostit acest termen - n-ar fi rău de 
cercetat ce anume literatură promovează Steaua. Literatura 
lui Mihail Sadoveanu, Tudor Arghezi, Mihai Beniuc, 
Zaharia Stancu, Nina Cassian, Breslașu, Baconsky, 
Veronica Porumbacu, Petru Dumitriu etc. Sunt cei numiţi 
niște moderniști? Nu cred. Realismul și anume realismul 
unei țări care construiește socialismul, (...) — iată concep- 
ţia scriitorilor numiţi. Rar exemplu mai strălucit de ino- 
vaţie fără ruptură cu tradiţia, ca Arghezi. Rar exemplu de 
artist atât de profund popular, fără să imite nicăieri versul 
popular, ca Beniuc (...) (...). 


x 


Cortina oficială asupra discuţiei — împotmolită de la 
bun început, care a pus în lumină inutilitatea tendințelor 
reformatoare într-un context intens politizat și exclusivist, 
suficient sieși, refuzând orice comunicare și influență - a 
fost trasă de Gazeta literară, într-un editorial. Să-l citim, 
sever prescurtat: 

În jurul discuţiei despre spiritul modern: „începută 
acum câteva luni, în urma unui articol despre nuvelistica 

noastră nouă, publicat de Lucian Raicu în Viata româ- 
nească, discuţia despre «spiritul modern» a stârnit un 
interes deosebit. (...) Cu puţine excepţii nu a existat pre- 
ocuparea de a folosi dezbaterea despre modernitate pentru 
lămurirea și afirmarea principiilor metodei realismului 
socialist. Un răspuns clar nu a dat în această privinţă nici 
Steaua deși articolul lui G. Munteanu, publicat în 
nr. 1/1957 al revistei — (...) - a atins, e drept, în treacăt 
această problemă. Cititorii au putut ajunge de aceea une- 
ori la impresia că «spiritul modern» e o formulă menită a 
înlocui noţiunea de realism socialist, cu atât mai mult cu 
cât în unele intervenţii (de pildă în aceea, în genere pozi- 
tivă, a lui Andrei Băleanu) termenului de realism socialist 
i s-a substituit acela de «literatură socialistă». (...) O pre- 
cizare se impune în mod imperios din capul locului. 
Literatura epocii socialiste este o literatură realist-socia- 
listă, adică o literatură creată de pe platforma ideologiei 
marxist-leniniste. (...) 

Lucian Raicu a încercat să determine în felul următor 
trăsăturile caracteristice ale «spiritului modern»: «O vizi- 
une nouă străbătută de suflul prezentului, o anumită 
eliberare de dogmele tradiționale, o înțelegere creatoare 
lipsită de rigiditatea noţiunii de caracter, un accent puter- 
nic pe concretul psihologic, evitarea lirismului exterior, 
lipsa de sentimentalitate, analiza lucidă a proceselor sufle- 
teşti, străduința de a reda notele specifice, atmosfera spe- 
cifică contemporaneităţii, absenţa oricăror prejudecăţi în 
ceea ce privește construcţia, eliberarea de cronologia con- 
venţională, gradată a evenimentelor». O asemenea defini- 
ţie care cuprinde o serie de elemente juste, dar care în 
ansamblu este inacceptabilă, deoarece înlocuiește indica- 
rea precisă a unei anumite concepţii despre lume și viață 
cu formularea generală abstractă: «o viziune nouă, stră- 
bătută de suflul viu al prezentului» și totodată impune o 
serie de trăsături cu caracter obligatoriu, a determinat 
numeroase replici. Unii participanţi la discuţie au admis 
că «spiritul modern» propune sobrietate, ascuţită analiză 

psihologică, luciditate prin înlăturarea sentimentalismului 
și melodramatismului, îndrăzneţele forme de expresie 
artistică și implicit eliberarea de tradiţionalism (L. Raicu, 
H. Zalis etc.). Făcându-se observaţia că toate acestea ţin 
în primul rând de formă, s-a propus în cadrul discuţiei 
înlocuirea termenului de «spirit modern» prin acela de «stil 
modern» (Manuela Gheorghiu). Dar nici această formulă 
nu poate fi însușită întrucât are un caracter limitativ, 
devine o prescripţie dogmatică, înlocuiește diversitatea, 
varietatea stilistică printr-o linie stilistică unică. Cei ce au 
intervenit în apărarea «spiritului modern», înţeles în rea- 
litate ca un anumit stil (G. Munteanu, L. Raicu, L. Călin 
etc.), au făcut loc unei atitudini exclusiviste prin recu- 
noașterea ca valabilă doar a literaturii concepute conform 
cerinţelor arătate (sobrietate, psihologism, luciditate etc.) 
și prin respingerea operelor ce aparțin așa-numitului «tra- 
diţionalism». (...) Pe bună dreptate, deci, unii participanţi 
la discuţie au respins și formula de «stil modern», propu- 
nând înlocuirea ei cu ceea ce s-a numit «tendinţele moderne 
ale stilurilor» (S. Iosifescu), ceea ce, evident, a dus discu- 
ţia cu un pas înainte. (...) 

Înainte de a încheia, mai socotim necesare câteva pre- 
cizări, în cadrul discuţiei despre spiritul modern și, ulte- 
rior acesteia, într-o serie de articole apărute in presa 
literară, s-au folosit o scrie de termeni ca: «modernism» și 
«tradiţionalism», acordându-li-se alte sensuri decât acelea 
pe care le-a fixat timpul. Nu se poate face însă abstracţie — 
decât cu prețul unor grave confuzii - de faptul că prin 
«modernism» se înţelege o orientare decadentă în istoria 
literaturii și artei contemporane. Ca atare, pentru denumirea 
unei anumite modalități de expresie noi, în cadrul realismului 
socialist (fundamentat ideologic general pentru toate moda- 
litățile de creaţie posibile în arta socialistă), se pare nece- 
sară căutarea unui termen nou. De asemenea, nici cuvântul 
«tradiționalism», al cărui sens real, fixat de uz, se apropie 
de acela de «conservatorism» și conține deci o notă accentuată 

peiorativă nu este indicat pentru denumirea unei ample 
modalități stilistice în cadrul realismului socialist. (...) 

Criteriul principal de apreciere a unei opere literare este 
furnizat de răspunsul la întrebarea: în ce măsură această 
operă slujește omenirea în mersul său nestăvilit către 
progres? (...) Literatura realist socialistă este o literatură 
cu adevărat liberă, prin aceea că slujește deschis proleta- 
riatul victorios. (...)”. 


357 


Apărarea și teoretizarea realismului 
socialist 


După devierile (puţine dar simptomatice) spre tradițio- 
nalism, modernism, modernitate, spirit modern etc., fron- 
tul ideologic literar se mobilizează într-o nouă dezbatere 
despre adevăratul specific al realismului socialist. 
Principalii „convivi” sunt atât dintre aceia care au pledat 
pentru modernitate și tradiționalism dar și alţii cu statut 
vechi în teoretizarea și înarmarea scriitorilor cu principiile 
„metodei” în cauză. 

Cred că nu greşesc dacă identific în evoluția acestei 
campanii, două etape: prima, aproximativ de prin martie 
1957 până în iunie, a doua după această dată. Prima fază 
s-a consumat oarecum la nivel teoretic, conjugată fiind și 
cu discuţiile pe plan european, mai exact în Franţa, despre 
realismul socialist. A doua etapă este marcată de inter- 
venţia din iunie a Gazetei literare care propune (și împli- 
_nește) orientarea discuţiei de la teorie la practică, prin 
evidenţierea esenţialităţii, în lumina practicii, a realismu- 
lui socialist — barbară sintagmă! De aceea dar și datorită 
frecvenţei acesteia, voi folosi de-acum încolo în comenta- 
riul meu abrevierea prin inițiale: RS și r-s pentru deter- 
minativ. 

Cum ne așteptăm, ecourile dezbaterilor din revistele 
literare franceze din primăvara anului 1957 au fost puţine 
și târzii, în presa românească din vreme. Doar Steaua 
(iarăși Steaua, dar târziu, totuși) produce o breșă, informând 

asupra disputei Maurice Nadeau - Pierre Daix, in chesti- 
unea RS: 

În problemele realismului socialist: „Discuţiile vii care 
s-au purtat de vreun an încoace în multe ţări asupra rea- 
lismului socialist, soldându-se pentru adepţii acestei 
metode de creaţie cu un evident câștig de cauză, au pri- 
lejuit formularea a numeroase puncte de vedere noi și 
interesante. Scriitori, critici literari și de artă din ţările 
socialiste, scriitori și gânditori progresiști din celelalte ţări 
ale lumii au participat la acest «Simpozion» de mare 
amploare, afirmându-și buna lor credinţă și voință de a 
elucida (...) problemele rămase obscure sau care au sufe- 
rit în trecut o interpretare deformată, dogmatică; afir- 
mându-și în același timp hotărârea de a respinge 
calomniile, denaturările, tentativele revizioniste pornite 
din partea diferiților detractori ai realismului socialist. 
Evident că la o asemenea dezbatere cu caracter mondial 
nu era cine ... «să tragă concluziile», organizatoric vorbind, 
dar ne gândim la o încercare de a revedea și sintetiza 
rezultatele valabile ale discuţiei (...). În ceea ce ne spa pi 
ne însușim sarcina mai modestă de a semnala treptat — 
cadrul acestei rubrici = punctele de vedere formulate in 
publicaţiile din diferite ţări și care ni se par demne de a fi 
luate ca subiect de meditaţie. | 

Pentru început - câteva cuvinte despre un capitol, 
al VII-lea (în parte și despre capitolul VIII), din ampla 
Scrisoare către Maurice Nadeau asupra intelectualilor și a 
comunismului (Lettre à Maurice Nadeau sur les intellectuels 
et la communisme), semnată de scriitorul progresist fran- 
cez Pierre Daix în La Nouvelle Critique, nr. 84, din aprilie 
1957. (...) Autorul, Pierre Daix, și-a luat pe această cale 
sarcina de a răspunde unui așa-zis chestionar apărut în 
Lettres Nouvelles și semnat de Maurice Nadeau, autorul 
cunoscutei lucrări De la Baudelaire la suprarealism. 

Ocupându-se pe rând și detaliat de diferitele întrebări 
cuprinse în acest chestionar inspirat de pure intenţii revi- 
zioniste, Pierre Daix a trebuit să răspundă - între altele — și 

' la următoarele întrebări: Ce gândiţi despre teoria realis- 
mului socialist? Credeţi că, mulțumită acestei teorii, scriito- 
rii şi artiștii comuniști (din URSS și din țările socialiste) au 
ajuns la forme de artă noi şi-valabile? E vorba, deci, de 
întrebări care vizau problemele centrale ale realismului 
socialist, precum și însăși eficienţa lui ca metodă de cre- 
atie. Menţionând că și în alte părţi ale întinsului său eseu 
Pierre Daix aborda, incidental, probleme ale realismului 
socialist, am vrea să expunem pe scurt răspunsurile date 
ia întrebările de mai sus, răspunsuri ce ni se par demne 

„de a fi cântărite mai atent. 

Pierre Daix începe prin a pune ca epigraf al capitolului 
amintit următoarea remarcă a lui R.H.S. Grossman: «A 
afla un răspuns e relativ ușor; ceea ce e realmente dificil, 
e de a pune problema» sugerând astfel din capul locului 
că Maurice Nadeau a pus greșit problema realismului 
socialist și a raporturilor sale cu inovaţia în literatură și 
artă. Într-adevăr pe parcurs Pierre Daix susţine că, întâi, 
realismul socialist nu e o «teorie», ci «une méthode de 
connaissance, d'activité et de travail» (p. 69). Prin aceasta, 
autorul nu vrea desigur să nege faptul că realismul soci- 
alist - ca metodă de creaţie - s-ar sprijini pe o «teorie 
estetică», care e, după cum se știe, concepția estetică 
marxist-leninistă, el vrea să arate numai că «realismul 
socialist nu e deloc o mișcare de idei, ca romantismul ori 
suprarealismul. (...) El nu e deci câtuși de puţin o școală. 
El implică un comportament social nou al artistului, legă- 
tura sa cu mișcarea revoluționară, responsabilitatea sa 
faţă de aceasta» (p. 69). 

Punctul de vedere susținut în cele de mai sus de Pierre 
Daix, ni se pare demn de toată atenţia, deși nu e destul 
de clar expus din punctul de vedere al terminologiei: «une 
méthode de travail pour la création et non une méthode 
de creation» aceasta vrea să însemne, se vede, ceva ce pre- 
există actului creator propriu zis, acel «comportament social 
nou al artistului» de care autorul vorbea anterior. (...) 

În încheierea demonstraţiei sale, Pierre Daix susține că 
adevărata problemă în acest domeniu e: «această metodă 

(...) corespunde unei necesități? Și dacă da, de care ordin?» 
(p. 72). Iar capitolul următor, al VIII-lea, dă un răspuns 
afirmativ, arătând că: «Există un tip de om în lume, noi 
relaţii între oameni. Aceasta e, după părerea mea, singura 
noutate fundamentală» (p. 73). 

lar realismul socialist îl ajută pe scriitorul vremii noas- 
tre să se apropie în modul cel mai echitabil și eficient de 
această «noutate fundamentală»”. 


* 


Dar să începem cu o parte din contribuţiile autohtone 
pe marginea specificului și a esenţialităţii teoretice a RS, 
în ordinea producerii lor. 

Întâiul, OVID S. CROHMĂLNICEANU'0, în prelungirea 
unor demonstrații mai vechi, conchide că diferența speci- 
fică a RS ar fi dată de spiritul revoluționar: 

„Si acum să trec la chestiune: e vorba de lupta impo- 
triva dogmatismului și de realismul socialist. 

Maurras proorocea în Viitorul inteligenței că democraţia 
și socialismul îl vor aduce pe intelectual în robia cea mai 
cumplită, «visătorul și speculativul nu se vor menține 
decât cu prețul demnității și bunei lor stări; slujbele, suc- 
cesul sau gloria vor recompensa obedienţa histrionului; 
singurătatea, sărăcia vor răsplăti mândria eroului și a 
sfântului. Ce soartă! Să postești cu braţele încrucișate 
deasupra banchetului, sau, pentru a roade oasele, să te 
tăvălești împreună cu câinii». (...) 

Nu se discută la obiect, pe un material literar concret, 
ci pe abstracții. Cineva respinge însăși titulatura metodei 
descoperindu-i contradicții interioare. Altcineva o apără 
făcând tot felul de speculații pe seama ei (realismul soci- ' 
alist nu-i decât vechiul realism întărit de filozofia mar- 
xistă); vine un al treilea și propune ca noțiunea de metodă 
să fie înlocuită cu cea de curent. Și eșafodează diferite 
teorii, iar în abstract, ca și cum ar avea de a face cu un 
fenomen complet arbitrar, nelegat de nici o realitate con- 
cretă istorico-literară. 

Literatura revoluţionară e întâi literatura sovietică, lite- 
ratura oamenilor care au făcut revoluţia, care au apărat-o 
în războiul civil. (...) Dar literatura revoluţionară, aprinsă 
de flacăra din octombrie, nu se rezumă numai la literatura 
sovietică, oricât de mare ar fi însemnătatea acesteia. 

Ce se înţelege însă prin artă revoluţionară? Termenul 
l-au compromis oarecum diverse școli de avangardă, inti- 
tulându-se pe rând revoluţionare și ultrarevoluționare. mi 
Există un radicalism necesar dincolo de care realismul 
socialist încetează să mai existe pentru că e chemat prin 
însăși natura sa să fie anticonformist. [...) Fără pretenţia 
că stabilesc trăsăturile artei revoluţionare, aș mai adăuga 
despre ea că are o tendenţiozitate maximă. Termenul pro- 
babil îi va surprinde pe unii, dar n-am ce face. 

După părerea mea, elementul revoluţionar în arta rea- 
list socialistă e în primul rând important (...).” 


x 


ANDREI BĂLEANU!! pe lângă alte afirmaţii și poziții 
„partinice” faţă de pastel, poezie erotică etc., amintind de 
faza dogmatică a RS din primii ani demonstrează că orien- 
tarea partinică în conţinut și formă, ar constitui emblema RS: 

„Cu siguranţă că nu există problemă contemporană a 
artei care să preocupe atât de mult lumea noastră literară, 
ca realismul socialist. E vorba, în fond, de soarta litera- 
turii și artei, de calea și viitorul lor, de răspunderea scri- 
itorului faţă de sine și față de popor. [...) 

Partidul a pornit cu cea mai mare tărie lupta contra 
dogmatismului și a arătat cât se poate de clar că metoda 
realismului socialist nu poate fi continuată cu reţetele 
încuiate care au fost promovate sub această etichetă. 
Adversarii realismului socialist împing însă discuţia îna- 
poi, pe un teren minat de dogmatism. (...) Așadar, se 
reproșează realismului socialist că ar fi fixat un sistem 
îngust de reguli, un fel de pat al lui Procust, alcătuit din 
4 sau 5 puncte intangibile - eroare care a fost făcută 

într-adevăr și chiar cu multă dezinvoltură, dar care este 
profund străină spiritului realismului socialist. Odată 
restabilit acest adevăr, și întărit prin exemple incontesta- 
bile ale unor titani ca Gorki, Maiakovski, Solohov, adevă- 
rați distrugători de dogme prin toată creația lor, 
argumentul principal e smuls din mâinile adversarilor 
realismului socialist. Ei incep atunci să se încurce în plasa 
sofismelor. După ce au reproșat realismului socialist 
inchistarea în faimoasele 5 principii, odată această zgură 
scolastică înlăturată, ei întorc placa și ajung să critice 
realismul socialist tocmai pentru că nu se definește prin 
anumite reguli stricte, pentru că ar fi chipurile vag, impre- 
cis și la urma urmelor chiar... inexistent. 

După părerea mea, greșesc acei tovarăși care duc discuția 
pe acest teren. (...) Nefiind o reţetă, realismul socialist nu 
poate fi învinuit pentru faptul că sub firma sa au fost 
preparate și numeroase producţii de calitate inferioară. 
Valabilitatea unei noi mișcări în artă se măsoară nu după 
numărul eșecurilor, ci după numărul succeselor. (...) 

Realismul socialist este, în arta contemporană, acea 
direcţie care apropie arta de masele oamenilor muncii și 
o pune deschis în slujba acestora, acea direcţie care 
îndeamnă pe artist să-și însușească marxism-leninismul 
Și să susțină cauza socialismului, să creeze opere apropi- 
ate de sufletul poporului. (...) Servesc sau nu operele 
literare cauzei socialismului, contribuie ele la educarea 
estetică și ideologică a poporului? - iată unicul criteriu 
valabil al realismului socialist. (...) Criteriul orientării 
generale a artistului mi se pare absolut suficient. (...) 

Se ivesc nedumeriri în legătură cu poziția realismului 
socialist faţă de lirica erotică, faţă de pastel, sau peisaj (în 
pictură) etc. Cutare poezie de dragoste e oare realist soci- 
alistă sau nu? Or, pentru a fi realist socialist poetul e 
obligat să introducă o strofă în care să arate că iubirea îl 
îinsuflețește în muncă și învățătură? O «natură moartă» 
poate fi realist-socialistă? (...) Realismul socialist este o 
orientare și nu poate fi raportat la fiecare poezie în parte, 

ca un tipar. Este o anumită atitudine faţă de viaţă, care 
străbate ansamblul literaturii, ansamblul creaţiei unui 
scriitor. Această orientare se manifestă de pildă în faptul 
că în poezia noastră predomină tratarea temelor sociale, 
în combaterea hotărâtă a formalismului și pesimismului 
desuet, ș.a.m.d. Nu înseamnă că în creaţia unui poet rea- 
list-socialist nu ar avea ce căuta o poezie despre toamnă, 
despre dragoste sau despre moarte. Dacă însă apare o 
modă a autumnalelor, dacă reviste întregi publică exclusiv 
poezii lipsite de caracter social, asemenea fenomene nu 
merg pe linia realismului socialist. (...) 

După părerea mea, realismul socialist imprimă o anu- 
mită direcţie întregii creaţii a artistului, dar nu-și propune 
să dea un răspuns specific tuturor problemelor curente 
pe care și le pune artistul, ci numai acelor probleme care 
se referă la orientare. Realismul socialist îl ajută pe scri- 
itor să găsească răspuns la asemenea întrebări: care să 
fie atitudinea sa politico-socială? Sau: să se lase oare 
captat de tentaţiile ermetismului? Trebuie avut în vedere 
că realismul socialist este născut în condiţii istorice deter- 
minate, care pun în faţa creatorilor de artă două probleme 
fundamentale: 

a) revoluţionarism sau apolitism? 

b) ermetism, abstractism sau caracter popular? 

În asemenea probleme. realismul socialist îl orientează 
pe artist. (...) Realismul socialist nu este o mișcare spon- 
tană, ci una conștientă, care implică poziţia partinică a 
creatorilor de artă. (...) 

O astfel de înţelegere a problemei duce, cred, la con- 
cluzia că realismul socialist nu este o doleanţă și cu atât 
mai puţin un normativ - care poate fi acceptat, impus sau 
respins - ci o fază necesară istoricește superioară, în dez- 
voltarea artei. Și, ca orice mișcare inovatoare, el trebuie 
să ducă o luptă împotriva adversarilor săi și a propriilor 
slăbiciuni, și să învingă”. 

Intervine în dezbatere George Munteanu de astă-dată 
în coloanele celeilalte reviste literare clujene, Tribuna. Cele 
trei foiletoane ale comentariului sunt, în bună măsură, 
contestări sau aprobări ale unor opinii vehiculate de 
Andrei Băleanu, Dumitru Solomon (ambii asezaţi «in 
căruţa, împodobită festiv, a discuţiei»), ori de Mihai Gafiţa 
și Dumitru Micu, antrenați, între timp, în dezbatere. 

„Examinarea detaliată - conchide GEORGE MUN- 
TEANU!? la finele primei părți a comentariului - a artico- 
lelor publicate de Mihai Gafiţa, Dumitru Micu, Andrei 
Băleanu, Dumitru Solomon, am crezut-o necesară din 
două motive: l. pentru a releva existența acestor puncte 
de vedere realmente diferite, care fac necesară o discuţie 
asupra realismului socialist; 2. pentru a sublinia că e bine 
ca preopinenţii să-și precizeze pe de-a-ntregul poziţiile, 
așa cum au făcut M. Gafiţa și D. Micu, spre a oferi în felul 
acesta posibilitatea de a aprecia opiniile participanţilor la 
discuţie în deplină cunoștință de cauză. În partea ultimă 
a acestor însemnări, voi preciza și punctul meu de vedere”. 


* 


Dar până la acest moment să cităm, prin prisma lui 
G. Munteanu, aportul teoretic al celor sus-citați, nedetfor- 
mat se pare, din moment ce n-a fost amendat de autorii în 
cauză. (Și-apoi, procedând în acest fel, și „căruța” demer- 
sului nostru va ajunge mai repede la destinaţie!). 

„De aici și mulțimea de probleme reale, de interes acut — 
nu de teze improvizate pentru un raport festiv - ce se ivesc 
în cadrul acestor discuţii. Mai precis vorbind, ele tind să 
se concentreze în jurul următoarelor întrebări: corespund, 
mai corespund oare întru totul indicaţiile teoretice exis- 
tente, cu sensul în care se orientează practica artistică și 
cu toate rezultatele valabile înregistrate în cadrul acesteia? 
Nu cumva indicaţiile teoretice emise, până acum, trebuie 

reexaminate, în unele privinţe, și mai ales dezvoltate sub- 
stanţial, pentru a corespunde pe deplin cu progresele 
înregistrate practic de către, scriitorii realist-socialiști, 
compozitori, artiști plastici, într-un răstimp de patruzeci 
de ani și mai bine? (...) 

E vorba de înlăturarea anumitor canoane, dogmatice 
care tindeau, în perioada trecută, să înăbușe spiritul viu 
al realismului socialist, funcţia sa de «călăuză în activita- 
“tea creatoare». (...) 

Iar lucrul acesta e întru totul firesc şi necesar, deoarece 
se știe că realismul socialist trebuie să dobândească și va 
dobândi o «nouă înfățișare» cu fiecare descoperire artistică 
de însemnătate capitală ivită în cadrul lui. (...) Deoarece 
prin însăși natura sa, realismul socialist tinde să reali- 
zeze — şi va realiza — «cea mai cuprinzătoare sinteză artis- 
tică» din câte au fost cunoscute până acum. (...) 

Prin două articole care, fiind publicate consecutiv în 
Gazeta literară, nr. 11 şi 12 din martie 1957, se prezintă 
probabil un început de dezbatere organizată. 

Judecând cel puţin după titluri (Realismul socialist și unele 
întrebări ale vremii noastre şi Discuţii pentru un dicționar 
curent, Realism; realism socialist) s-ar părea că autorii — 
ANDREI BĂLEANU și, respectiv, DUMITRU SOLOMON - 
abordează pieptiș problemele controversate ale realismului 
socialist. Andrei Băleanu chiar declară, temerar, că. (...) 
«Nu poate avea loc o discuţie dacă nu se pornește de la 
anumite lucruri discutabile. De aceea, cu riscul de a face 
greșeli și de a primi o replică aspră, vreau să supun exa- 
minării unele păreri». (...) Ce poate fi «discutabil» în niște 
intervenţii care aduc multe și de toate, mai cu seamă 
lucruri îndeobște cunoscute și acceptate? E drept că pe 
alocuri descoperim și câte un lucru care e bine că a fost 
subliniat: bunăoară, observaţia lui D. Solomon privitoare 
la celebra definiţie a realismului dată de Engels, definiţie 
prin Care se «avea în vedere numai proza nu și poezia», 
sau citarea de către A. Băleanu, a pasajului dintr-o rezo- 
luție a PCUS din 1925, potrivit căreia «Discernând fără 

greș conţinutul social, de clasă al curentelor literare, par- 
tidul în general nu se poate lega prin adeziune de vreun 
curent în domeniul formei literare»; sau o altă observaţie 
a lui Andrei Băleanu, potrivit căreia «realismul socialist 
nu-și propune să dea un răspuns specific tuturor proble- 
melor curente pe care și le pune artistul, ci numai acelor 
probleme care se referă la orientare». (...) 

Încolo însă, nu prea găsești «pe ce să te sprijini» — în 
articolele amintite — pentru a urni din loc căruţa, împodobită 
festiv, a discuţiei. (...) Nu poţi să nu le dai dreptate autorilor: 
într-adevăr, realismul socialist e «un drum, o direcție» și 
e, de asemenea, «etapa modernă a realismului». (...) (...) 

S-a considerat, anume, de către câțiva critici, că rea- 
lismul socialist e o concepţie nu «despre lume», ci despre 
«geneza, obiectul, funcțiunile, scopul» artei; cu alte cuvinte — 
o «convenţie estetică, derivată» din concepția marxist-leni- 
nistă despre lume și care nu e substituită acesteia; cu alte 
cuvinte, realismul socialist a fost considerat - în câteva 
articole apărute în presă - ca o estetică, nu ca o metodă 
de creație. (...) 

Pentru definirea celui de-al doilea punct de vedere, mi-a 
venit într-ajutor - între timp - articolul Între formule și 
principii, publicat de MIHAI GAFIȚA în Gazeta literară, nr. 
13, 1957, articol ce prezintă avantajul de a ne oferi cele 
mai recente argumente ale unui partizan al realismului 
socialist înţeles ca metodă de creaţie. (...) lar de aici - con- 
cluziile: 1. «Combaterea aplicării dogmatice a unor formule 
nu trebuie să ducă, desigur, la evitarea lor și mai ales la 
părăsirea spiritului, a conţinutului lor»; 2) «Suntem de 
părere că nici formula anterioară, a realismului socialist 
privit ca împletire organică a realismului critic cu roman- 
tismul revoluționar, nici cele patru principii fundamentale 
ale realismului socialist (spirit de partid, oglindire veridică, 
caracter popular, perspectiva viitorului) nu trebuie revi- 
zuite și cu atât mai puţin părăsite, ci înţelese într-un 
spirit mai larg pe baza întregii experienţe a literaturii 
noastre noi»; 3) «...dacă e de revizuit ceva, aceasta nu e 

realismul socialist (...) ci atitudinea faţă de realismul soci- 
alist ca metodă de creaţie, faţă de principiile sale funda- 
mentale ...»; 4) «n-ar fi deloc de prisos dacă în prezent s-ar 
întreprinde o acţiune de definire și explicare, fie și suc- 
cintă, a principalelor noţiuni care privesc metoda noastră 
de creaţie». (...) 

Punctul de vedere opus a fost formulat mai explicit, 
până la data când scriu aceste rânduri, în articolul Sensul 
realismului socialist al lui Dumitru Micu, apărut în 
Contemporanul, nr. 43, 1956. (...) Dumitru Micu începe 
prin a preciza că punctul de plecare al observațiilor sale 
il constituie citirea volumului Despre literatură (Cartea 
rusă, 1956), în care a fost inclus un număr de articole, 
conferinţe și interviuri ale lui Maxim Gorki, și că — pe baza 
acestei lecturi - a ajuns la următoarea concluzie: «inainte 
de a fi o problemă de creaţie, de laborator artistic, realis- 
mul socialist e o problemă de atitudine umană, de poziție 
civică. (...)». Dumitru Micu conchide în continuare că «rea- 
lismul socialist implică spiritul de partid leninist, situarea 
fermă, fățișă, pe poziţiile de luptă ale clasei muncitoare», 
consacrând apoi un întreg pasaj al articolului, combaterii 
argumentate a celor care susțin că adoptarea principiului 
partinităţii ar explica apariția scrierilor submediocre, a 
productiilor propagandistice de calitate dubioasă. (...) 

În continuare, Dumitru Micu își susţine punctul de 
vedere printr-un număr de argumente de care, cel puțin 
în parte, cred — trebuie să se ţină seama. Specificând că 
noțiunea de «metodă» nu are un înţeles suficient de precis. 
(...) -Denumind metoda unui scriitor nu pronunțăm o jude- 
cată de valoare — încadrarea în clasicism, realism, roman- 
tism, având doar o functie descriptivă. În această accepție, 
metoda nu poate avea un caracter de clasă și e, într-adevăr, 
eronat a vorbi de o metodă artistică socialistă, alta capita- 
listă, feudală» (Subl. mea - G.M.). Din cele de mai sus, 
criticul deduce că dacă realismul socialist n-ar fi decât o 
„metodă”, în sensul curent al termenului, «însemnătatea 
lui n-ar depăși-o pe aceea a reacției romantismului față 

de parnasianism ș.a.m.d.». Dumitru Micu e de părere, 
însă, că realismul socialist trebuie înţeles ca un «program» 
dar nu în înţeles obișnuit, ci în sensul larg, de a călăuzi 
pe scriitori. (...) 

lată deci un punct de vedere care se situează la anti- 
podul celui susținut de Mihai Gafiţa; pentru M~ Gafiţa, 
realismul socialist e de conceput ca o «metodă de creaţie», 
definită prin «formule precise», care nu trebuie «părăsite 
ori revizuite», ci «explicate» și «înţelese într-un spirit mai 
larg»; pentru Dumitru Micu, realismul socialist e de înțe- 
les ca o «atitudine umană, civică, cuprinzătoare», ca un 
«program larg», ca o «revoluţie în practica artistică» și care 
presupune o «multitudine de metode de creație», în func- 
ție de necesitatea de a exprima viața «în manifestările ei 
infinite». (...) 

Articolele Realismul socialist și unele întrebări ale vremii 
noastre și Discuţii pentru un dicționar curent- la care m-am 
referit și în prima parte a acestor însemnări - mi se par 
concludente tocmai din acest ultim punct de vedere. 
Andrei Băleanu, spre exemplu, începe prin a vorbi de 
«metoda realismului socialist (care - zice criticul — nu poate 
fi confundată cu retetele încuiate care au fost promovate 
sub această etichetă», nici cu acel «sistem îngust de reguli, 
un fel de pat al lui Procust, alcătuit din 4 sau 5 puncte 
intangibile» — și sfârșește prin a afirma, într-o primă con- 
cluzie: «Mi se pare că realismul socialist e una din acele 
mișcări largi şi complexe care nu pot fi expuse pe puncte». 
Vasăzică, realismul socialist nu e o «metodă de creaţie», ci 
altceva? Autorul nu ne-o spune precis. (...)- nu mai vor- 
bește de loc de realismul socialist conceput ca metodă de 
creaţie, ci îl consideră o «orientare», «o anumită atitudine 
faţă de viaţă». (...) Cu alte cuvinte, Andrei Băleanu preferă 
să nu-și definească până la capăt atitudinea față de rea- 
lismul socialist conceput ca metodă de creaţie. (...) 

La rândul său, Dumitru Solomon tinde să-și manifeste 
pe o altă cale, tot ocolită, dezacordul său față de părerea 
potrivit căreia realismul socialist e o metodă de creaţie. [...)”. 

În fine, să ajungem și la propria teorie despre RS a lui 
GEORGE MUNTEANU ”’: 2 
„Un lucru mi se pare absolut just, evident pentru ori- 
cine, în ceea ce susține Mihai Gafiţa: principiile funda- 
= mentale invocate de d-sa («spirit de partid, veridicitate, 
caracter popular, perspectiva viitorului» nu trebuie «pără- 
site», nici «revizuite», nici înţelese și folosite «mecanic», ci 
«în spiritul lor», pentru că aceste principii decurg din însăși 
dezvoltarea obiectivă a artei autentice. Dar dacă e să le 
înțelegem «în spiritul lor», și dacă în genere realismul 
socialist trebuie înţeles «în conținutul său viu», atunci cred 
că articolul lui Mihai Gafiţa ridică două întrebări: oare 
aceste principii și, implicit, realismul socialist conceput 
ca metodă de creaţie, nu se «dezvoltă» nu se «imbogâţesc» 
o dată cu dezvoltarea literaturii și artelor, cu diversificarea 
lor și cu acumularea de noi opere? Şi dacă e așa, sunt 
condamnabile încercările de a dezvolta și nuanţa «formu- 
lele» existente în acest domeniu? Doar a «dezvolta» nu 
inseamnă «a revizui»! La întrebările acestea M. Gafiţa nu 
dă un răspuns mulțumitor, nici în articolul Între formule 
și principii și nici în acela intitulat Romantism revolutionar 
(apărut în Gazeta literară nr. 14/1957); dimpotrivă, punând 
accentul pe ceea ce se numește «păstrarea» formulelor 
existente, articolul său poate stârni multe nedumeriri. (...) 
De la nedumeriri similare - pe care le incită mereu 
evoluția practicii artistice - pare să fi pornit și Dumitru 
Micu, atunci când a scris articolul Sensul realismului soci- 
alist despre care vorbeam în partea a doua a însemnărilor. 
(...) Dintre distincţiile stabilite de Dumitru Micu, una ni 
se pare absolut justă și cu multiple implicaţii: anume, că 
prin realism trebuie să se înțeleagă «mult mai mult decât 
se recunoaște de obicei». (...) 
Într-adevăr, pornind de la realităţi, se pare că în actu- 
ala fază de dezvoltare a literaturii și artelor din ţările 
socialiste, realismul socialist nu mai îndeplinește nici - 

funcţiile obișnuite ale metodei «artistice» de creație, dar 
nici pe acelea insuficient de precise și impropriu indicate 
prin denumiri ca «orientare», «program», «concepţie» asupra 
creaţiei artistice. (Ultima denumire am folosit-o si eu în 
articole ca Anul literar 1956 ori Avatarurile dogmatismu- 
lui). Probabil că la clarificările teoretice dorite, se va ajunge 
numai prin studierea amănunţită a «fazelor» care mar- 
chează dezvoltarea istorică și extinderea treptată a realis- 
mului socialist. (...) | 

Astfel, mi se pare că azi se poate vorbi = în cadrul rea- 
lismului socialist — de un «realism» ca metodă de creație. 
(...) Mi se pare, de asemenea, că se poate vorbi azi și de 
un «romantism», ca mod distinct de creație, care constă — 
cum s-a spus — în prezentarea unor «caractere excepţionale 
în împrejurări excepționale». Ce deosebire esenţială, din 
punctul de vedere al metodei artistice, e între Mizerabilii, 
Tânăra gardă ori - la noi - Pasărea furtunii? Asemenea 
opere ne demonstrează mai bine decât orice teorie că noți- 
unea de «realism» trebuie înțeleasă în sens larg, că roman- 
tismul e o «ipostază majoră» a realismului. (...) Cred că se 
poate vorbi și de un «clasicism», în accepţia dată de 
G. Călinescu - a metodei artistului. (...) 

intorcându-mă la întrebarea inițială, mi se pare că - 
potrivit celor de mai sus - realismul socialist trebuie înţe- 
les ca o metodă de creatie, (...) în accepţia «filozofică» a 
termenului de metodă, ca expresie a celor mai generale 
principii de reflectare artistică a realităţii; ca o expresie a 
legilor ce călăuzesc creaţia artistică în toate ipostazele ei; 
ca metodologie a creaţiei, care nu anulează metodele artis- 
tice existente și consacrate de timp drept valabile, ci le dă 
numai 0 orientare «consecvent realistă», punându-le, 
implicit, în slujba creării unei arte pătrunse de umanismul 
socialist. 

Pentru o asemenea înțelegere a metodei de creaţie realist- 
-socialiste pledează, cred, «funcţia reală», pe care realismul 
socialist o îndeplinește în cadrul diferitelor arte, cât și «natura» 
principiilor care alcătuiesc structura lui metodologică. 

Fiind o metodă comună «tuturor artelor» — funcţie pe care 
n-a mai îndeplinit-o nici o metodă de creaţie în trecut - 
realismul socialist nu și-a propus să înlocuiască metodele 
artistice folosite până acum în literatură, muzică, artă 
plastică, necum să realizeze o sinteză eclectică a lor. (...) 

Realismul socialist include în sine ideea că veridicitatea 
a caracterizat și va caracteriza întotdeauna orice operă de 
artă autentică. (...) 

Realismul socialist include în sine ideea că partinitatea 
e însuși sufletul operei de artă. [...) 

Caracterul popular reprezintă, în cadrul realismului 
socialist, corolarul logic al celorlalte două principii funda- 
mentale, și-l îndeamnă pe creatorul de artă să mediteze 
asupra căilor care pot apropia operele sale de înțelegerea 
şi prețuirea câtor mai mulți. (...)'. 

x 

În chiar coloanele gazetei care a găzduit articolele lui 
George Munteanu, sunt combătute câteva opinii ale aces- 
tuia, printre care și afirmaţia că RS ar fi într-o „criză” 
teoretică. 

DUMITRU ISAC): „Există, însă, în articolul tov. G. Munteanu 
câteva puncte, și din păcate esenţiale, cu care nu suntem 
de acord, întrucât ni s-au părut neprecise și insuficient 
argumentate. 

Nu credem, de exemplu, că așa-numita «criză» a realis- 
mului socialist ar avea în centrul ei, sau chiar s-ar reduce, 
la problema dacă realismul socialist este «concepție» sau 
«metodă». Or, tocmai în jurul acestei chestiuni și-a dezvol- 
tat tov. G. Munteanu toată expunerea sa, neglijând o 
mulțime de probleme care frământă într-adevăr pe teore- 
ticienii realismului socialist. 

Apoi, însăși concluzia la care tov. G. Munteanu a ajuns, 
și anume că realismul socialist este totuși o metodă, dar 
nu în sens obișnuit, ci filozofic. (...) Or, tov. G. Munteanu, 
neelucidând în prealabil problema, neclarificând satisfăcător 

cele două concepte, a părăsit fără o motivaţie satisfăcă- 
toare termenul de «concepţie» pe care după propria sa 
mărturisire îl adoptase până de curând și declarându-l 
«eprecis» și «impropriu» acceptă în schimb pe cel de 
«metodă», care, pe de o parte, poate apare și el ca «nepre- 
cis» definit, iar pe de alta nu vedem încă de ce nu i s-ar fi 
putut spune tot așa de bine «concepție». (3 | 

G. Munteanu, în mod judicios, rămâne la cele trei prin- 
cipii care constituie demult concluzia de bază a esteticie- 
nilor cu privire la esenţa realismului socialist: veridicitatea, 
partinitatea și caracterul popular. Felul însă cum ni le 
prezintă nu pare să pledeze pentru convingerea că sunt 
principii sau părți ale unei «supermetode». (...) 

În cadrul discuţiilor care se poartă actualmente în jurul 
așa-zisei «crize» a realismului socialist credem că ar trebui — 
după cum spuneam - să se stabilească intâi de toate 
domeniul principiilor ferme, indiscutabile. În orice caz nu 
problema cu iz scolastic «metodă sau concepție?», ci altele 
sunt de natură să poarte discuţiile pe o cale într-adevăr 
fructuoasă pe care să elimine nedumeririle ce duc la falsa 
impresie de criză”. 


* 


Să încheiem această primă fază a dezbaterii despre 
estetica r-s cu fragmente din comentariul, în două părti, 
al lui Dumitru Micu’, prima parte teoretică, a doua cu 
exemple din poezia contemporană privind efectul „dezas- 
truos” al contactului cu experienţele moderniste „dacă nu 
adoptăm faţă de ele o atitudine critică”. 

„Din articolul tov. Crohmălniceanu, apărut în nr. 3 al 
Vieţii românești, rețin salutara sugestie de renunțare la 
speculaţii în abstract și incercare de a deduce fizionomia 
celei mai înaintate arte a vremii noastre din examinarea 
operelor reprezentative, într-adevăr, e nu numai steril, ci 
și puţin ridicol a ne încaieră pe tema dacă realismul soci- 
alist e o metodă (numai metodă), un principiu, o concepţie 

sau ... o «metodă a metodelor» (G. Munteanu), dacă se 
caracterizează prin trei, patru sau mai multe trăsături, în 
vreme ce în marile creaţii spiritul realismului socialist se 
afirmă și se îmbogățește cu totul indiferent de acordul sau 
dezacordul criticilor. 

E o problemă de creaţie ce răscolește conștiința multor 
artiști, poate a tuturor, aceea a originalității în cadrul 
realismului socialist. Oricât de largă accepţie am da rea- 
lismului socialist, oricât am accentua diversitatea de sti- 
luri individuale în cadrul său, o logică elementară ne 
constrânge să recunoaștem că etapa constituită de el în 
dezvoltarea artei nu poate să nu aibă ceva specific din 
punct de vedere artistic, nu poate, cu alte cuvinte, să nu 
aibă un stil al său, cum și l-a avut Renașterea, secolul 
luminilor etc. (...) Realismul socialist preia, în mod natu- 
ral, experiența etapelor precedente ale dezvoltării artistice, 
o duce mai departe. A tuturor etapelor? 

Iată dificultatea problemei. (...) Într-adevăr există două 
posibilităţi: ori considerăm istoria tuturor artelor ca isto- 
ria luptei dintre realism și antirealism și dăm cuvântului 
realism un înţeles capabil a denumi tot ce s-a produs 
valabil, realmente artistic, în cursul mileniilor, ori delimi- 
tăm accepţia realismului după exemplul istoricilor literari 
şi, în acest caz, nu considerăm ca valoroasă doar arta 
realistă. (...) G. Munteanu, într-un mult discutat articol 
din Steaua, diviza poeţii noștri în două categorii: moder- 
niști și tradiţionaliști, după criterii formale, precum «lim- 
bajul poetic», negând aportul acestora din urmă. (...) O 
asemenea punere a problemei e vădit eronată, fie și numai 
fiindcă aderarea la un curent modern sau ultramodern nu 
determină automat creșterea valorii unui poet. Dar e înve- 
derat că nulitatea e aceeași în fond, fie că se prezintă în 
numele tradiţiei, fie că se erijează în purtătoarea ultimelor 
tendinţe novatoare. Criticul a revenit ulterior cu precizări 
de natură să atenueze o judecată atât de dogmatică; 
rămâne însă în fapt tendinţa - nu numai a lui George 
Munteanu ci și a unor poeţi de la toate revistele — de a 

îmbrăţișa ceea ce e «modern», «nou», numai fiindcă e ine- 
dit, epatant. Sunt bine cunoscute cuvintele lui Lenin refe- 
ritoare la această chestiune: «De ce să ne închinăm în fața 
a ceea ce este nou ca în fața unui zeu, căruia trebuie să 
i te supui numai pentru că este now»? 

Sarcina artei noastre fiind aceea de a revela adevărul 
vieţii în toată splendoarea și complexitatea ei, nu e oare 
clar că mijloacele de expresie pot fi îmbogăţite prin prelu- 
crarea creatoare a procedeelor tehnice proprii oricărui 
curent din trecut sau de azi, în cazul că aceasta favorizează 
reliefarea înţelesurilor pe care tinde să le comunice rea- 
lismul socialist? 


Precum se vede, e neînţelept a pune chestiunea dacă 
se poate sau nu învăța ceva din curentele moderne. În 
măsura în care acestea sunt decadente, numai decadente, 
firește, nu. (...) Arta realismului socialist e o artă comba- 
tivă, ce se afirmă în luptă împotriva artei decadente, prin 
negarea acesteia. A nega nu înseamnă însă pur și simplu 
a strivi termenul opus. Materialismul dialectic neagă ide- 
alismul hegelian, însușindu-și sâmburele lui dialectic. 

Un poet veritabil nu se frământă inutil, întrebându-se 
ce e permis și ce nu, să înveţe de la înaintași sau contem- 
porani, ci trăiește din plin viața colectivității din care face 
parte. (2) 

În producţiile din ultimul timp ale unor poeți sunt vizi- 
bile eforturile de înnoire prin alimentarea din lirica dintre 
cele două războaie mondiale. Nu o dată am fost șocat fie 
de lipsa de consonanţă între individualitatea tânărului 
poet și personalitatea maestrului ales, fie de nepotrivirea 
dintre mesajul pe care o anumită poezie tinde să-l trans- 
mită și tonalitatea ei. Iată, în Viata românească nr. l o 
poezie de Al. Andriţoiu, Cântec de alegere. Compusă în 
distihuri, poezia e tributară evident liricii argheziene, rit- 
mul ei amintind Între două nopți. (...) Pe cât de adecvată 
e muzicalitatea poeziei Între două nopți conținutului emo- 
tional comunicat, pe atât ni se pare de falsă legănarea 

versurilor lui Andriţoiu, menite să exprime cu totul altă 
atitudine afectivă. (...) 

În același număr al revistei, același autor semnează 
poezia Pisc, sugestia venind poetului probabil tot de la 
Arghezi care zice: 


Când sunt în pisc, / Primejdia o caut și o isc. / 
Mi-aleg poteca strâmtă ca să trec, / Ducând în 
cârcă muntele întreg. / 


Finalul poeziei lui Al. Andriţoiu e de o neautenticitate 
frapantă, exprimând părerea de rău că munţii se sfârșesc 
și o dată cu ei urcușul. Ascultaţi sfâșietoarea jelanie: 


De ce au muntii capăt? — spune-mi disc 

al soarelui cu-nțelepciunea ta! | 
De ce-nălțimea se sfârșește-n pisc, 

elanul să se stingă-apoi cu ea? 

De ce nu-i scară marele azur, 

prin care mii de raze îţi risipi 

să-mi desfășor enormele aripi 

și să mă sui mai sus prin aer pur? 


Cu alte cuvinte, poetul se dorește în neîntreruptă 
ascensiune, dar vai! există un punct de la care nu se naaie 
păși mai sus. Fals. Universul e infinit. (...) 

Exemplificările ar putea continua. (...) Contactul cu 
variatele experienţe moderniste poate fi însă dezastruos 
dacă nu adoptăm faţă de ele o atitudine critică distingând 
aurul de noroi și dacă poeţii nu rămân ei înșiși: fiii ţării 
și ai timpurilor lor, chiar atunci când caută la maeștrii 
străini sugestii pentru o cât mai originală și accesibilă 
exprimare a unui conținut ideologic emoțional, de o bogă- 
ție fără precedent”. 

La începutul lunii iunie 1957, Gazeta literară, printr-un 
editorial, solicită scriitorii la angajarea și orientarea dis- 
cuţiei privind RS spre realizările concrete, iar dintre aces- 
tea, spre marea purtătoare de originalitate şi specific r-s: 
literatura actualității. 

Nici un scriitor în afara discutie?®: „Redacția Gazetei literare 
a fost preocupată în permanență de întreținerea unor 
discuţii, a unui schimb de păreri, în coloanele sale. Dintre 
multiplele discuţii purtate merită să fie reamintite indeo- 
sebi aceea despre poezie și aceea despre spiritul modern. 
Aceste două discuţii au reușit să antreneze un număr 
însemnat de scriitori. (...) 

Trăgând concluziile cuvenite din desfășurarea defectu- 
oasă a discuţiilor anterioare, redacția noastră își propune 
să înceapă în paginile ei o altă dezbatere. Care va fi tema 
pe care o propunem? 

Mai întâi am observat o atenţie deosebită acordată de 
scriitori clarificării problemelor legate de metoda realis- 
mului socialist, în ultimul timp au apărut în Gazeta lite- 
rară articole scrise pe această temă de Mihai Gafița, Andrei 
Băleanu, Dumitru Solomon, T. Milcoveanu. Au apărut 
articole pe această temă și în alte publicaţii - semnalăm 
articolul lui Ov.S. Crohmălniceanu din Viaţa românească 
nr. 3. Articolele publicate în Gazeta literară sunt intere- 
sante dar suferă din cauza caracterului lor prea abstract, 
nelegat de producţia literară. 

Principala problemă a literaturii noastre este, mai 
corect rămâne, aceea a oglindirii realităţii zilelor noastre 
în literatură. Problemele legate de contemporaneitatea 
literaturii preocupă în cel mai înalt grad pe scriitorii noș- 
tri. Am reaminti doar articolele recente ale lui Petru 
Dumitriu și ale Luciei Demetrius din Gazeta literară. 

Fără a nega importanța literaturii pe teme istorice trebuie 
să subliniem încă o dată că ceea ce constituie specificul 
literaturii unei anumite epoci este modul în care ea reflectă 
realitatea contemporană. (...) 

Dar care sunt principalele probleme ale reflectării rea- 
lităţii contemporane în literatură? Care sunt obstacolele 
în calea realizării acestei literaturi pe teme de actualitate? 
Ce s-a realizat până acum și care sunt greșelile ce vor 
trebui evitate în viitor de scriitori? Iată întrebările la care 
va trebui să răspundă discuţia noastră. Vom lega discuţia 
noastră despre realismul socialist cu aceea despre con- 
temporaneitatea literaturii, fiindcă, în realitate, ele nu se 
pot despărți. | 

Solicităm - și pe această cale -— scriitorilor sprijinul în 
desfășurarea discuţiei. 

Dorim o participare cât mai largă și mai reprezentativă. 
Să facem ca discuţia să fie vie, interesantă și eficace. 
Pentru ca discuţia să fie vie și interesantă vom folosi toate 
formele posibile: interviuri, articole de analiză a cărţilor apă- 
rute, articole teoretice de sinteză, polemică, dialogul etc. 

Problema reflectării realităţii contemporane în litera- 
tură, crearea unei literaturi realist-socialiste de înaltă 
valoare artistică, este problema fundamentală a literaturii 
noastre. Ea este problema noastră vitală. (...) 

Nici un scriitor în afara discuţiei!” 


* 


Într-adevăr, Gazeta literară introduce rubrici noi, în 
care argumentul actualităţii - ca temă emblematică a RS — 
este îmbrățișat de mulţi, câteva opinii în acest sens 
fiindu-ne cunoscute din paginile anterioare. În plus: și 
exerciţiul analitic (note de lectură, comentarii, cronici) se 
orientează spre acest segment. 

Să radiografiem rubricile și conţinutul lor, invitându-l 
pe cititor să selecteze și să citească „la sursă”, ceea ce-l 
interesează. Bunăoară, la dezbaterea în cauză, numărul 
următor al Gazetei literare se deschide cu un articol pro- 
gramatic, reprodus din revista moscovită Kommunist, nr. 
7, mai 1957: Talentul și concepţia despre lume în creația 
artistică de V. Ivanov. 

Tot în Gazeta literară debutează rubrica Discuţii despre 
realismul socialist care n-a avut, însă, decât două emisi- 
uni, fiind înlocuită cu alta Scriitorul și actualitatea, rebo- 
tezată și ea curând, tot după două apariții, în alt fel: 
Discuţii despre reflectarea actualității în literatură — rubrică 
cu o viață mai lungă, dar nu tocmai, pentru că spre sfârșitul 
anului va dispărea, numindu-se Discuţii, pur și simplu. 

Inainte de a menţiona conţinutul rubricii cu feluritele 
ei denumiri, să reținem și alte comentarii despre literatura 
actualităţii; de pildă ditirambicul studiu în patru episoade 
al lui H. Zalis!7 despre actualitatea nuvelelor lui Petru 
Dumitriu, Lucia Demetrius, Petru Vintilă și Ieronim Şerbu. 


Rubrica Discuţii despre realismul socialist: 
- înnr. 24(170), 13 iun.: Teșu Milcoveanu, Falsa actualitate; 
- în nr. 26 (172), 27 iun.: Sorin Arghir, Inovatie reală și 
falsă inovație; 


Rubrica Scriitorul și actualitatea: 

- înnr.26 (172), 27 iun.: Ion Marin Sadoveanu, Scriitorul 
la lucru; 

- înnr. 27 (173), 4iul.: Lucia Demetrius, Pe cine supărăm, 


Rubrica Discuţii despre reflectarea actualității în literatură: 

- în nr. 29 (175), 18 iul.: Ieronim Şerbu, Pledoarie pentru 
actualitate; 

- în nr. 30 (176), 25 iul.: Eugen Barbu, Respectul pentru 
actualitate şi Titus Popovici, Câteva probleme; 

- înmr. 31 (177), 1 aug.: Mihai Novicov, Păcatele idilismului; 

- în nr. 32 (178), 8 aug.: Silvian losifescu, Clasic și actual 
și M. Novicov, Cum să combatem dogmatismul; 

- în nr. 33 (179), 15 aug.: Eusebiu Camilar, Căutările 
contemporaneității și M. Novicov, Perspectiva și inălți- 
mea ideologică; 

= în nr. 35 (181), 29 aug.: Petru Dumitriu, Noua școală 
a romanului românesc (|); 

= în nr. 36 (182), 5 sept.: Idem, II 

- în nr. 37 (183), 12 sept.: Miron Dragu, Convorbire cu 
V.Em. Galan despre „Perspectiva scriitorului” și Nicolae 
Tatomir, Caracterul umanist al satirei, 

- în nr. 38 (184), 19 sept.: Miron Dragu, Convorbire cu 
V.Em. Galan despre „Destinul eroilor contemporani”: 

- înnr.39 (185), 26 sept.: Dumitru Ignea, Piatra cea scumpă; 

- în nr. 41 (87), 10 oct.: Miron Dragu, Lirismul și satira. 
Convorbire cu Marcel Breslașu 


Rubrica Discuţii: 

- în nr. 42 (188), 17 oct.: Demostene Botez, Ceva în pro- 
blema actualității; 

- în nr. 43 (189), 24 oct.: Eugen Barbu, Romanul și actu- 
alitatea; 

— în nr. 44 (190), 31 oct.: Petrù Vintilă, Simple însemnări 
despre actualitate; 

- înnr. 47 (193), 21 nov.: Nicolae Jianu, O șansă ispititoare; 

- în nr. 48 (194), 28 nov.: Sergiu Dan, Secret profesional. 


Ar fi greșit să se creadă că, în partea a doua a anului, 
Gazeta literară a monopolizat discuția despre RS. Şi-n alte 
gazete scriitorii își spun părerile, conjugând bruma de 
teorii (canoanele ideologice) cu faptele sau înfăptuirile 
literare | 

De pildă, în Viata românească, MARIN PREDA! -0 
„rara avis” în publicistica de opinie - face, printre altele, 
cea mai aspră (și justă) critică privind viziunea („tonul” — 
spune el) exagerată a lui Petru Dumitriu referitoare la 
monstruozitatea societăţii capitaliste românești demons- 
trată prin Cronică de familie, dezvăluind apoi și alte con- 
tradicții și imperfecţiuni ale romanului. Pline de miez sunt 
ideile din final, despre caducitatea limbajului critic ori 
despre invazia elementului aliterar în inima epicului. 

Dar să citim articolul: 

„Părăsirea universului real pentru cel fictiv al romanu- 
lui nu se face decât în speranţa că universul fictiv este 
neobișnuit. Oricât de înaltă va fi ideea de la care a pornit 

scriitorul și oricâtă dragoste și atașament ar avea cititorul 
pentru ideea respectivă, insuflețirea nu se va produce și 
cartea nu va rămâne necitită. În legătură cu aceasta aș 
vrea să atrag atenţia asupra unui lucru despre care se 
vorbește mai puţin și care este tonul romanului. În ton 
sunt ascunse marile promisiuni epice ale unui roman, 
tonul sugerează și gradul de sinceritate, și înălțimea și 
puritatea idealului, și seriozitatea și pătrunderea spiritu- 
lui, și experienţa lumii, și educaţia artistică și socială, și 
spiritul partinic, și conștiința revoluţionară. Tonul este 
emisia complexă, greu de analizat care sugerează armonia 
intimă a operei, fiinţa ei trainică. Dar unde poate fi repe- 
rat acest timbru al afectelor, care dau viaţă operei, decât 
în tonul ei? Să iau romanul Bietul Ioanide, de exemplu. 
Personajele acestei cărţi, plasate într-un mediu obișnuit 
devin necesare, colorând acest mediu, așa cum fluturele 
«cap de mort» sugerează o posibilitate uimitoare a speciei 
de fluturi. Un roman social despre aceeași perioadă trebuie 
neapărat să conţină un Gaittany, un Panait Sufleţel sau 
un Pomponescu, ca unul din eroi. (...) 

Cu totul altceva se întâmplă cu Cronică de familie de 
Petru Dumitriu. Aici extravaganţa, bizareria, specificul 
limitativ, sunt alungate cu ostentație. Avem un ton obiș- 
nuit, firesc, aș spune un ton normal, adică oral și lipsit 
chiar de elementara ceremonie artistică cu care suntem 
îndeobște învăţaţi. După părerea mea, această formulă 
stilistică a lui Petru Dumitriu e o cucerire de valoare pen- 
tru literatura română și influenţa acestui stil asupra dez- 
voltării prozei noastre nu va întârzia să se arate. Neliniștea 
care îl agită pe scriitor pe tema originalității se dovedește 
astfel a fi nefondată. Nu absenţa acestuia ar trebui să-l 
îngrijoreze. Voi ridica o problemă de fond privind «cronica» 
sa, asupra căreia criticii mi se pare că au trecut mult prea 
ușor. Am făgăduit însă să le încalc domeniul. 

Aleg, pentru ilustrare, importantul capitol Cariera lui 
Bonifaciu Cozianu. Dintre toate tipurile sale de moșieri, 

acesta este, mi se pare, cel mai dezgustător. Trebuie să 
mărturisesc din capul locului că existenţa, chiar şi «isto- 
rică» a acestui tip uman este cel din urmă lucru, din atâ- 
tea lucruri existente pe lume și“descrise în literatură, care 
să mă intereseze ca cititor. Formula «tot ce e omenesc mă 
- pasionează» nu e aplicabilă aici, deoarece sub ochii noștri 
evoluează nu un om, ci o specie cu totul curioasă, care 
provoacă nedumerire și greață. Straniu este că ar exista 
sau că există așa ceva — pe lume există tot soiul de curi- 
ozităţi, dintre care monstruozităţile nu lipsesc - ci straniu 
e faptul că autorul care a creat pe Davida sau care a 
compus un lucru atât de reușit cum e Salata, scapă din 
vedere un lucru așa de simplu și de esenţial când se ocupă 
de acest soi de Bonifaciu - și mai are câţiva în întinsa sa 
cronică — și anume că nu tot ceea ce există «istoricește» e 
omenesc prin definiţie, și ca atare demn de a fi subiect de 
literatură. (...) 

Eroii lui Petru Dumitriu, de tip Bonifaciu, nu sunt niște 
oameni stăpâniţi de «demoni» ci o turmă biblică de porci 
în care, e drept, s-au refugiat demonii. (...) Dar care este 
punctul de vedere al scriitorului în cazul eroilor săi de tip 
Bonifaciu? «Acești eroi, ne spune el, sunt putrezi, asupresc 
poporul! Iată-i cum petrec ei în chefuri şi chiolhanuri, 
iată-i cum comit crime împotriva poporului și-l jecmănesc, 
sunt descompuși. condamnaţi». Aceasta este adevărat în 
ceea ce privește ideile ilustrate și faptele descrise în cro- 
nică. Dar care este tonul? Da, sunt putrezi, asupresc 
poporul, dar ce manifestări colosale de energie reprezintă 
ei. Si cititorul poate scoate întrebarea: oare într-adevăr 
sunt descompuși acești eroi? Oare altcineva în locul lor 
n-ar face la fel? Toate clasele dominante fac la fel. (...) Și 
finalul, finalul! cu barca aia care se îndepărtează de ţărmul 
natal, ducând un urgisit Ulise, un Ulise modern, cu spe- 
ranţele spulberate, «cu iluziile pierdute» ...«infrânt dar 
demn». Aceasta este în contradicţie cu ideile și faptele, 
tonul, (...) cu care ne sunt înfăţișaţi acești tipi. 

Spre sfârșitul cărții asistăm la o nouă coborâre a mij- 
loacelor. În ultimul capitol, tonul scriitorului devine curios, 
vindicativ, stilul și ideile ininteligibile. Ai senzaţia neobiș- 
nuită că asiști la ceva revelator, dar nu din universul 
artistic al cărţii, ci de undeva dintr-o realitate unică, inson- 
dabilă. Mai apoi, autorul apare deodată pe scenă, în carne 
și oase și se spovedește cititorului că dacă undeva a min- 
tit sau denaturat adevărul «nici cu bunăștiinţă, nici voit», 
n-a făcut-o. Că știe că această carte ar fi putut fi mai bună. 
Dar că nu l-au mai ținut puterile (și aici tonul devine de-a 
dreptul bizar, ca al unui actor, care nemulțumit că rolul i 
s-a sfârșit, prelungește scena cu text propriu, primejduind 
spectacolul), că așa cum este această carte se datorește 
nu lui, autorului, ci cui l-a născut, cui l-a învăţat, cui l-a 
făcut om, cui a stat lângă ei, oamenilor din toate cinci 
continentele, de toate rasele, de toate credinţele etc. etc. 

Criticii care ascund unui scriitor lipsurile unei lucrări 
atât de extinse cum e Cronică de familie sunt extrem de 
dăunători, nu numai pentru autor ci și pentru dezvoltarea 
generală a prozei noastre. Firește, un scriitor nu merită 
să fie supus la fiecare carte unei analize necruțătoare a 
lipsurilor. Nu i-ar folosi la nimic, ba s-ar putea chiar să-i 
deruteze și să-i stânjenească serios creaţia. Nu e cazul la 
Cronică de familie. Trebuie neapărat ca romanul românesc 
realist-socialist să se dezvolte cu succes, acum cât suntem 
tineri. Mai târziu vom deveni cu siguranță impenetrabili 
la critică. | 

Și acum să produc o «mărturisire». Mi se pare că nimic 
nu este mai plictisitor și nimic nu ucide cu mai mare 
succes interesul afectiv pentru lectură, ca elementele ali- 
terare dintr-un roman. 

Ideea că scriitorul trebuie să fie totodată tapițer, tâm- 
plar de mobile, notar, om de legi, filozof, sociolog, ideolog, 
iar în zilele noastre inginer, strungar, miner, țăran, acti- 
vist, luptător pentru pace, orator, fizician, atomist, nu e o 
idee rea, dar este pândită de un risc: acela de a face cu 
neputinţă de găsit printre atâtea virtuţi una singură, și 

anume virtutea artistului creator de imagini. Oamenii sunt 
plini de idei, ar putea orice, chiar că nu duc deloc lipsă 
de ele. Luaţi gazetele și revistele noastre literare: colcăiesc 
_de idei, o spun fără ironie. Cu excepţia, firește, a criticilor 
noștri de frunte și a câtorva tineri înzestrați, activitatea 
medie a publiciștilor noștri literari duce o teribilă lipsă de 
imagini, de forme originale de expresie. Și aceasta nu din 
pricină că eseiștii și criticii și publiciștii n-ar fi foarte 
talentaţi, capabili de altfel de concentrări de gândire, ci 
dintr-o greșită înţelegere a legii circulației ideilor. Cât de 
repede se tocesc ideile! Ce efort pentru un propagandist, 
ideolog, revoluționar, filozof, critic literar de a găsi o formă 
concretă nouă, de a se face înţeles și prețuit de mase. Și 
ce lucru trist să observăm cum, nu de puţine ori, este 
ignorată cu grandomanie această lege a mișcării ideilor, 
legea efortului permanent spre concentrare și înnoire de 
expresie. Ideile unui secol sau unei perioade nu părăsesc 
secolul sau perioada până nu își găsesc forma irepetabilă 
de exprimare. 

În prezent unii scriitori și critici de la noi și din alte țări 
socialiste s-au săturat de același și același mod de a se 
exprima despre realismul socialist. Pe drept cuvânt e tim- 
pul ca ideea de inovaţie cuprinsă în însăși substanța 
realismului-socialist să-și capete deplină strălucire. Lipsa 
de griji pentru ceea ce constituie specificul prozei și al 
dezvoltării ei în epoca noastră, a lăsat să pătrundă în 
romanul realist-socialist până la saturație și până la alte- 
rare, elementul aliterar. 

Elementul aliterar - consideraţiile teoretice, filozofice, 
istorice, estetice etc. — dau vigoare și extensie imaginii 
literare fundamentale și constituie o caracteristică a roma- 
nului modern dar în prezent nu se mai știe — este impre- 
sia mea, cred că nu mă înșel — până unde se poate merge 
cu elementul aliterar și în general ce este acest element 
aliterar. (...) Pentru romanul românesc realist-socialist, 
problema selecţiei și a tratării artistice a realităţii are cea 
mai mare importanţă. Perioada trecută ne-a lăsat nerezolvată, 

între altele, și această problemă, a pătrunderii de elemente 
aliterare în proză, pătrundere care s-a făcut ca o conse- 
cinţă a revoluționarii tematicii și a apariţiei realismului 
socialist. Această problemă, după părerea mea, este prin- 
tre cele mai importante din punct de vedere estetic şi 
frânează dezvoltarea romanului românesc de actualitate”. 

În anul 1958 critica literară a fost ţinută permanent 
sub observaţia ochiului Partidului prin cele două organe 
de presă Lupta de clasă și Scânteia. Ceea ce nu înseamnă 
că problemele criticii literare au fost, în mai multe rânduri, 
în coloanele acestora. Doar o singură dată, în fiecare. 
„Ochiul Partidului e ager și cuprinzător” - afirma Gazeta 
literară. Și mai ales nu se repetă. Ţintește călăuzitor și 
principial o singură dată în numele criticii tovărășești, 
apoi urmează sancţiunile. De data aceasta, vot-de-blamul 
(sau votul-de-blam?) a fost lăsat în seama pălmașilor cri- 
tici care și l-au acordat fie lor, fie colegilor de breaslă. 

Revista Lupta de clasă, principalul canal de propagandă 
marxist-leninist, găzduia din când în când și probleme 
literare. De exemplu, critica necruțătoare a Ilenei Vrancea 
(în nr. 6), despre inutilitatea editării feeriilor lui Dimitrie 
Stelaru - vezi cap. I, nota 42 și contextul — și în nr. 9 ace- 
eași autoare, doar parţial satisfăcută de „eroul povestitor” 
din romanul Cerul începe la etajul 3 de Francisc Munteanu. 
Alte comentarii literare publică aici Silvian losifescu (Știință 
și spirit de partid în critica literară, în nr. 9) și Dumitru 
Micu (O realizare a prozei noastre realist-socialiste. „Setea” 
de Titus Popovici, în nr. 10). 

Nesemnat, pentru a accentua punctul oficial de vedere 
al revistei, este articolul referitor la lipsurile criticii literare 
din Gazeta literară și Viaţa românească. Cum stă bine unei 
critici principiale, de linie, nominalizările lipsesc, tocmai 

pentru a da valoare de generalitate acuzațiilor: se scrie o 
critică apolitică, impresionistă, constatativă, „de salon”, 
abdicând de la statutul ei de știință, care, în tradiția ghe- 
ristă, pune accent pe conţinutul ideologic, politic, revolu- 
ționar, social etc. și pe potenţialul educativ. 

Dar să citim o parte din articolul din Lupta de clasă’: 

„Critica literară a dobândit în ultimii ani succese impor- 
tante în aprofundarea seriozităţii științifice, aducând con- 
tribuţii însemnate la studierea fenomenului literar actual, 
la dezvoltarea problemelor moștenirii literare. Volumele de 
studii critice apărute în ultimul timp = Încercări critice de 
Paul Georgescu, Cronici literare de Ov.S. Crohmălniceanu, 
Drumuri literare de S. Iosifescu, Firul Ariadnei de I. Vitner, 
Cronici de Savin Bratu, Pornind de la clasici de Vera Călin — 
constituie mărturia unei activități rodnice și aduc un aport 
(sic!) preţios în frontul criticii noastre științifice. (...) 

Pe lângă aceste succese însemnate, în critica literară 
din ultimii ani și-au făcut loc uneori tendințe apolitice, 
impresioniste. Formularea unor aprecieri clare cu privire 
la orientarea ideologică, la valoarea artistică - cerință 
esenţială a criticii științifice - a fost înlocuită în unele 
cronici prin câteva constatări obiectiviste, comentarii lirico- 
-admirative, înțesate de citate nesemnificative pomenite 
din considerente strict subiective. Unele cronici publicate 
de revistele literare vădesc lipsa de preocupare pentru 
analiza tendinței sociale, morale a operei recenzate, pentru 
relevarea conţinutului ei ideologic (...) în ce măsură roma- 
nul, nuvela sau poezia analizată reflectă realitatea socială, 
tendinţa ei revoluționară, spiritul caracteristic oamenilor 
înaintați. (...) 

Poziţia cetățenească a criticii științifice, tradiția mili- 
tantă a criticii noastre progresiste, a lui Gherea și Ibrăileanu 
au fost abandonate în unele cronici. (...) 

De pildă majoritatea cronicilor la cartea Groapa au trecut 
Sub tăcere această întrebare esenţială la care trebuie să 
răspundă criticul: „ce influenţă socială și morală e menită 
să aibă această operă, ce înrâurire educativă va avea ea?” 

Care este mesajul acestei cărţi, creaţie a unui scriitor 
talentat ca Eugen Barbu? 

Lipsa de preocupare faţă de conţinutul ideologic al 
operei analizate, faţă de formularea unei aprecieri clare 
cu privire la opera respectivă caracterizează o serie de 
cronici literare, în special cele despre volumele de poezii. 
„Despre ultimele volume ale poetului A.E. Baconsky, de 
pildă, Gazeta literară a publicat cronici din care nu se 
poate desprinde cum sunt apreciate volumele respective 
de către critic. În cronica la volumul Fluxul memoriei |de 
M. Petroveanu - n.n.) se dezbate pe larg problema timpu- 
lui abstract, nedeterminat, clipa care trece și dispare și 
se explică filozofia poetului care ar fi tămăduirea «de timp 
prin timp». (...) 

Deși conţin observaţii subtile și judicioase cu privire la 
măiestria artistică, unele cronici arborează în mod mani- 
fest indiferența faţă de conţinutul politic al volumului 
recenzat. În Lirica Doinei Sălăjan [de Ana Novak - n.n.], 
Gazeta literară ne arată că cea mai mare și reușită parte 
a versurilor poetei stă sub semnul «unei problematici 
morale generale, la prima vedere puţin ancorată în actu- 
alitatea imediată». «Nu e un reproș, nici o laudă: e o con- 
statare» — se spune în articol. 

În acest spirit constatativ, obiectivist sunt scrise și alte 
articole. (...) indiferența vădită față de orientarea politică 
a reportajului, faţă de legătura lui cu actualitatea, străbate 
din plin și articolul Regenerarea reportajului de Radu 
Cosașu, publicat în Viaţa românească. 

Această tendinţă apolitică este, de cele mai multe ori, 
însoţită de acel «stil cu șapte văluri», ironizat pe drept 
cuvânt de Gazeta literară. 

Cu asemenea procedee, critica devine o discuţie de 
salon, își pierde capacitatea teoretică, de generalizare, iși 
pierde rolul ei esenţial științific, social și cetățenesc. (...)”. 

Ce a urmat? 

Întâi, că ambele reviste incriminate reproduc în coloa- 
nele lor articolul din Lupta de clasă. Viaţa românească în 
nr. 4, aprilie, iar Gazeta literară în nr. 19 din 8 mai. 

În al doilea rând, Viata românească transformă același 
număr 4, în „număr special” despre „problemele actuale 
ale criticii”, iar Gazeta literară înființează, începând cu 
numărul următor (20), rubrica Problemele criticii literare, 
care se va hrăni aproape în exclusivitate din contabilizarea 
greșelilor de viziune și interpretare critică ale Vieţii roma- 
nești. Dar și viceversa e valabilă. 

A urmat, deci, o veritabilă, nu „querelle”, ci încăierare 
între critici. Apoi, în iulie a intervenit Scânteia, iar lupta 
a devenit și mai aprigă. 

Dar să procedăm sistematic, și să menţionăm cuprinsul 
„numărului special” al Vieţii românești, apoi al rubricii din 
Gazeta literară. 

Numărul din aprilie al Vieții românești nu este destinat 
în totalitate criticii literare ci într-o pondere apreciabilă. 
Căci era aniversarea lui Lenin (n. 22 apr. 1870) și, ca toată 
presa românească socialistă și aici se sărbătorește eveni- 
mentul atât în deschiderea revistei: Lenin și critica literară 
de Savin Bratu cât și într-o rubrică omagială intitulată 
Lenin în care semnează: Mihail Cosma, lon Potopin, Nicolae 
Tic, Florenţa Albu, Dominic Stanca și Cristian Sârbu. 

Urmează intervenţiile criticilor, apoi rubricile obișnuite 
ale revistei: Poeţii lumii, Cronica științifică, Cronica limbii, 
Cronica cinematografică. Miscellanea, Cărţi noi, Revista 
revistelor, De peste hotare și Cronica politică. 

Dar să revenim la rubrica Probleme actuale ale criticii. 
Are trei secţiuni: 

1. Criticii literari despre critică, dezbatere pe patru intre- 
bări la care răspund Hans Mayer (RDG), Gaëtan Picon 
(Franța), R. Matuzewski (R.P. Polonă), M. Novicov, 
S. Iosifescu, Vera Călin, Const. Ciopraga, George Munteanu 
și B. Elvin. 

II. Mărturii: Tudor Vianu, Idei trăite și G. Călinescu, Critică 
și creație. 

III. În jurul criticii literare: L. Raicu, Critica literară şi pre- 
zentul;, Ov.S. Crohmălniceanu, Delimitări; Dumitru 
Micu, Arta criticului; Al. Piru, Tehnica criticii literare. 


Acestor articole li se mai adaugă alte trei; unul despre 
„critica burgheză” românească: E. Lovinescu (I) de N. Tertulian, 
al doilea despre critica franceză (Hubert Juin, Orientări în 
critica literară franceză) și o parodie de Ștefan Cazimir și 
Dumitru Solomon: Scara principală — cronică literară cum 
ar fi scris-o Radu Popescu, M. Petroveanu, Paul Georgescu, 
Ion Vitner, S. losifescu și Ov.S. Crohmălniceanu. 

Reproducerea acestui cuprins nu este întâmplătoare, 
pentru că o parte din contestările Scânteii se vor referi la 
acest număr. 

Si acum să ne familiarizăm și cu sumarul rubricii din 
Gazeta literară, Problemele criticii literare, nu înainte de a 
face o precizare: seria de Delimitări găzduite de rubrică au 
fost generate în principal de articolul cu același titlu al lui 
Ov.S. Crohmălniceanu, menționat de noi în primul capitol 
(v. nota 37 și contextul). 

Să se observe, apoi, că din cele 18 intervenții, cele mai 
multe aparţin lui Mihail Petroveanu (5), apoi lui Geo 
Serban (3) iar Silvian losifescu și S. Damian cu câte două 
comentarii. 

. Așadar: 

- în nr. 20 (218), 15 mai: Geo Șerban, Critica scriitorilor, 

- în nr. 21 (219), 22 mai: S. Damian, Conţinutul ideologic; 
G. Horodincă, Critica literară în revista „Tribuna”; Geo 
Serban, Autoritatea criticii (I); 

- în nr. 22 (220), 29 mai: Mihail Petroveanu, „Viața româ- 
nească” și poziţiile criticii, Geo Şerban, Autoritatea criti- 
cii (II); 

- înnr, 23 (221), 5iunie: Mihail Petroveanu, „Viata româ- 
nească” și poziţiile criticii. Știință sau artă; Silvian losifescu, 
Metodă și proporție. Cu privire la publicațiile literare din 
1957 ale Academiei RPR (|); 

- înnr. 24 (222), 12 iun.: Mihail Petroveanu, „Viaţa româ- 
nească” și pozițiile criticii. Model și imitație; Silvian losifescu, 
Metodă și proporţie. Cu privire la publicațiile literare din 
1957 ale Academiei RPR (II); 

- în nr. 25 (223), 19 iunie: Mihail Petroveanu, „Viata 
românească” și poziţiile criticii. Delimitări (1), Mihai Gafiţa, 
Studii și prefețe. Moștenirea literară; 

-în nr. 26 (224), 26 iun.: Mihail Petroveanu, „Viaţa româ- 
nească” și poziţiile criticii. Delimitări (11); Valeriu Râpeanu, 
Critica din „Scrisul bănățean”. Pe marginea numerelor 
1, 2,3, — 1958; 

- în nr. 27 (225), 3 iul.: Radu Lupan, Ceva și despre... 
cititorul de critică; Mihai Novicov, Despre critica și ana- 
liza conținutului; 

- în nr. 29 (227), 17 iul.: Al Oprea, Unitatea analizei în 
critica marxistă; 

- înnr. 31 (229), 31 iul.: S. Damian, Principii estetice care 
nu pot fi apărate. 


* 


Vom menţiona în continuare o suită de comentarii, din 
Gazeta literară, în contra direcţiei critice promovată de 
Viaţa românească, cu observaţia că multe din incriminările 
Scânteii au fost întâi dezvăluite aici. Nu sunt iertate nici 
alte gazete, Tribuna de pildă, dar orientarea vizată era 
aceeași: fie apolitismul, fie critica estetizantă: Cornel 
Regman și alții aci, Al. Piru dincolo. Mai sunt dezvăluite 
și alte inconsecvenţe și abdicări de la „statutul științific” 
al criticii și de la vigilența ideologică. 

Să le aflăm și noi. 

G.. HORODINCĂ2!: „Cronicarii Tribunei, în special Ion 
Oarcăsu și Radu Enescu, folosesc o peniță bine ascuțită 
pe care o înmoaie alternativ, și de multe ori după o dreaptă 
judecată, în venin și miere. Ocupându-se de pastelurile 
Ninei Cassian, Ion Oarcăsu (...) ni se relevă aici ca un vrednic 
militant pentru o poezie pătrunsă de spiritul revoluționar 


391 


Ana Selejan 


al concepţiei marxiste. Totuşi, dacă răsfoim numerele mai 
vechi ale Tribunei vom întâlni o altă cronică a lui Ion 
Oarcăsu, închinată volumului Zilele care cântă de Aurel 
Gurghianu, în care judecata eritică ocolește ideile sănă- 
toase de mai sus. (...) 

N-am voi să-l învinuim pe cronicarul Tribunei de par- 
ţialitate, totuși «exigenţa» pe care a arătat-o față de Marcel 
Breslașu și Eugen Jebeleanu, nu am întâlnit-o nici în 
articolul închinat lui Aurel Gurghianu, nici în acel Fals 
pro... domo poetic, care nu e chiar atât de fals. Apărând 
poeţii care publică în Tribuna de unele observaţii defavo- 
rabile, apărute în revista Contemporanul, Ion Oarcăsu 
îmbrățișează generos creaţia acestora fără vreun discer- 
nământ critic sau autocritic. Tribuna a publicat, firește, 
și poezii de valoare. Dar, Al. Dimitriu-Păușești nu merită 
adjectivele contondente care i le aruncă, indignat, Ion 
Oarcăsu. Situându-se pe o poziţie total neprincipială, 
Oarcăsu trece cu vederea deficienţele serioase ale propriei 
reviste în care apar multe poezii cu un puternic iz tradi- 
ționalist. (...) 

Rubrica de scurte recenzii a Tribunei urmărește, în 
general cu asiduitate, fenomenul literar actual. [...) 

Lipsește însă Tribunei articolul de sinteză, o privire 
generalizată asupra unei probleme literare. (...) 

Lipsurile existente în activitatea săptămânalului clu- 
jean demonstrează că redacției îi revine datoria de a-și spori 
simţitor vigilența ideologică, adormită de suficienţă. (...)” 


x 


S. DAMIAN?: „Avem astăzi o critică promptă și recep- 
tivă la formule diverse, o critică situată ferm pe poziţiile 
esteticii marxist-leniniste. (...) Criteriile realismului soci- 
alist acţionează eficace și critica știe să cerceteze opera 
literară fără a uita caracterul ei artistic, deci specificul 
unităţii între conţinut și formă. (...) 

Putem rămâne indiferenți dacă disponibilitatea criticii 
în fața modalităţilor literare e înțeleasă ca o abdicare de 
la orientarea ei ideologică? 

Luptând pentru respectarea specificului literaturii, deci 
pentru acceptarea naturii ei distincte față de cărțile de 
sociologie sau istorie, revistele noastre nu au dorit să 
reînvie procedeele vechii critici, dominată de estetism. (...) 
De ce atunci, chiar cronicarii noștri buni (Mihail Petroveanu, 
Savin Bratu - Gazeta literară, Radu Popescu - Contempo- 
ranul etc.) care dovedesc de obicei o linie ideologică justă, 
se lasă atrași de sterpele preocupări ale criticii formaliste? 
Presa de partid a amintit exemple concludente în această 
privinţă. 

Unele preferințe ale cronicarilor și recenziilor literare, 
arată o uitare a criteriilor criticii științifice. Se abuzează 
acum de portretul critic pictat cu gustul nuanţelor, dar 
suspendat, văduvit de un suport solid: aprecierea fondu- 
lui moral de clasă al personajelor. Se emit considerații 
calificate asupra artei versificaţiei, cu o omisiune regreta- 
bilă: ideea artistică a poeziei, profilul ideologic al poetului; 
frecvenţa acestei deplasări a obiectivului în analiză devine 
îngrijorătoare. 

Panta este alunecoasă și iată cum încep concesiile de 
ordin principial. În Iaşul literar nr. 3/1958, D. Costa dedică 
o cronică volumului de Versuri de acad. Tudor Vianu. 
Cronicarul caută să susțină teza că Tudor Vianu pare un 
romantic în armură clasică. Este curios însă cum își fun- 
damentează criticul întreaga argumentaţie. El propune o 
comparaţie între lirica lui Tudor Vianu și concepțiile sale 
estetice. (...) 

Curioasă este și optica lui Al. Piru în Notă despre critica 
poeziei (Viaţa românească nr. 1/1958). (...) În articol se 
rezumă fidel mai ales părerile interesante dar discutabile 
ale lui Mario Fubini, discipol al lui Benedetto Croce, un 
discipol care reformează pe alocuri principiile estetice ale 
maestrului. Al. Piru pune în încheiere acest singur amen- 
dament propriu la sfaturile esteticianului italian: «Noi credem 

totuși că cea mai valabilă recomandaţie a lui Fubini este 
aceea de a ne folosi de toate felurile de critică posibile 
pentru a discerne misterul poeziei». O doză bună de eclec- 
tism e cuprinsă în articolul lui Al. Piru și din această 
pricină achiziţiile importante pe tărâmul teoriei literare nu 
sunt caracterizate cu claritate ideologică. [...) 

Pledoaria lui Mihai Gafiţa (Ce e principal? - Gazeta 
literară nr. 16/1958) o consider binevenită. Să mă ierte 
însă autorul articolului că, aprobând insistența cu care 
reamintește țelul analizei literare: confruntarea literaturii 
cu realitatea, nu pot adera totuși la concluziile sale. (...) 
Apărând puritatea ideologică a criticii, nu trebuie să nive- 
lăm relieful ei, să ne întoarcem la uniformitate și autore- 
petare. Ce e principal, dar și ce e secundar, intră în aria 
de investigaţii a criticii, la proporțiile și la dimensiunile 
trasate de necesităţile frontului ideologic. (...) | 

Refugiul în zone eterate, departe de frământarea epocii, 
nu este demn de critica angajată. (...) Fără a renunța la 
nici una din cuceririle obţinute în ultimii ani - analiză 
competentă, multilaterală, ca criterii estetice subtile — tre- 
buie să întărim tocmai fundamentul ideologic al criticii, 
pe baza principiilor estetice marxist-leniniste”. 


x 


GEO SERBAN”: „Esențială în însușirea spiritului de 
partid de către critic este tocmai înțelegerea îndatoririi de 
a stimula. (...) O critică împotriva literaturii nu este de 
conceput: în acest domeniu, negația permanentă duce 
curând și sigur la osificare. Experienţa zgomotoasă a lui 
Eugen Ionescu cu cartea sa Nu, a arătat limpede că nega- 
tivismul asigură ratarea în critică. Depistarea și promo- 
varea originalității presupune o viziune dialectică a 
proceselor de evoluţie în literatură. Desigur, nimeni nu se 
naște maestru în această privinţă, și cine eșuează, incer- 
când o rezolvare, tot aduce un serviciu prin faptul că oferă 
prilej de limpezire celorlalți. 

Un astfel de insucces înregistrează, după părerea mea, 
tov. Cornel Regman cu articolul Romanul nostru sub zodia 
sintezei, recent apărut în Tribuna. Articolul este generat, 
dacă am dedus exact, de o stare de nemulţumire izvorâtă 
din felul cum critica a discutat până în prezent particula- 
rităţile literaturii contemporane. Ar fi rămas nesesizată, 
după părerea autorului «comunitatea de sol și de rădă- 
cină». Încercarea lui Cornel Regman de a sugera apropieri 
între literatura de azi și cea de ieri nu este neinteresantă. 
Descendenţa pe filiera Caragiale a lui Marin Preda și mai 
ales a lui Eugen Barbu furnizează o demonstraţie de fină 
sensibilitate, înscriind câteva remarci de substanță. Complica- 
tiile încep din momentul în care apropierea se transformă 
într-o contopire, sau mai exact încă, într-o dizolvare. 

Nu știu exact ce înţelege C. Regman prin afirmaţia că 
«unele din aceste antinomii sunt ale noastre și numai ale 
noastre» (...), însă este clară o tendinţă de echivalare între 
fenomene eterogene și ideologic neaderente, ale istoriei 
literare. Critica noastră, prin intervenţiile concludente ale 
lui S. Iosifescu, L. Raicu, Ov.S. Crohmălniceanu, a afirmat 
că Moromeţii reflectă atitudinea polemică a autorului cu 
literatura sămănătoristă. În concepţia despre „sinteză” 
propusă acum de Cornel Regman, această distincţie care 
contribuie la aprecierea generală de valoare și la fixarea 
originalității romanului lui Preda, este anulată, pentru a-i 
descoperi precursori tocmai în rândurile sămănătoriștilor 
și post-sămănătoriștilor munteni. 


În partea ultimă a articolului lui Cornel Regman, starea 
inițială de insatisfacţie evoluează spre iritare. «Exclusivismul 
de școală și parțialitatea perspectivei» sunt scuzate pe 
seama trecutului, dar este evident că remarca ricoșează 
și spre prezent. (...) Ceea ce relevă asemănător C. Regman 
în Voica lui Henriette Yvonne Stahl, sunt paralelisme exte- 
rioare, identități fără atingere cu fondul artistic al celor 
două romane. (...) Remarcând aceste atitudini, C. Regman 

era îndreptăţit să le asocieze spontan cu Moromeţii. insă 
tot atât de spontan se impune și diferenţa. (...) 

S-a scris în trecut la noi destulă literatură inspirată din 
mediile boierești. Totuși o operă care să ducă atât de departe 
acţiunea de demistificare, cum se întâmplă în Cronică de 
familie, nu am avut și n-ar fi putut exista. Este aceasta 
numai o particularitate de conţinut? Lipsa de tandreţe faţă 
de boierime se traduce artistic prin acea tehnică de acva- 
forte, pe care P. Dumitriu nu a preluat-o de nicăieri. (...) 

Clarviziunea criticii marxiste faţă de interpretările este- 
tizante constă în faptul că, afirmând «noutatea», nu taie 
legăturile cu experienţa înaintaşilor, nu cade în nici un fel 
de exclusivism. Apelul insistent la «comunitatea de sol» 
poate implica, la un moment dat, exaltarea specificului 
naţional în spiritul tradiționalismului, ducând la reînvie- 
rea în literatură a fel de fel de tendinţe retrograde, ascunse 
sub emblema «mitului românesc». (...) 

Scriitorii valoroși n-au nevoie să fie asiguraţi împotriva 
criticii, ci mai curând să fie scutiţi de elogiile conformiste, 
care nu întreţin febra creaţiei. Este reconfortant pentru 
critici să audă pe scriitor cum solicită exigenţă, abordarea 
cu severitate, decurgând din însăși responsabilitatea ce 
incumbă judecății de valoare. Am reţinut cu satisfacție 
ostilitatea Ninei Cassian declarată curând, chiar în aceste 
pagini, împotriva articolelor «general descriptive, elegant 
elogiative și exterior enumerative». 

Autoritatea criticii se asociază cu toate aceste forme 
care garantează demnitatea criticului”. 


x 


Încheiem acest capitol cu trei dintre intervențiile lui 
Mihail Petroveanu. În primul episod analizează conținutul 
dezbaterii din nr. 4 al Vietii româneşti, dezvăluind plutirea 
în generalități a criticilor chestionați, eclectismul și con- 
tradicția fundamentală din articolul lui L. Raicu ș.a. 

„Viata românească” și poziţiile criticii?*: „Ancheta reali- 
zată printre critici, referitoare la propria lor disciplină, a 

recoltat răspunsuri strâns înrudite. Silvian losifescu, Vera 
Călin, Constantin Ciopraga, B. Elvin, George Munteanu 
consideră că achiziţia de bază a criticii literare este con- 
cepţia științifică marxistă despre artă și literatură în gene- 
ral, iar în ultima vreme evitarea deformărilor dogmatice 
ale principiilor ei călăuzitoare, precum și profilarea unor 
temperamente distincte. (...) 

Participanţii la anchetă relevă însă ca principal neajuns 
al criticii literare o relativă îndepărtare de la conţinutul de 
idei al operei examinate, o anume timorare în fața obliga- 
țiilor militante, în fața necesităţii de afirmare curajoasă a 
opiniilor. (...) Nici unul însă dintre chestionați nu-și con- 
cretizează direcţiile, nefolosind cazuri precise din activitatea 
colegilor lor sau poate a lor înșiși. Ce carte sau problemă 
de actualitate a fost tratată superficial, în afara criteriilor 
noastre de apreciere, cine e apolitic sau când și cum cutare 
critic a părăsit marxismul pentru impresionism, știința în 
favoarea așa-zisei arte? Tăcere. De același neajuns suferă 
și răspunsul la ultima întrebare, privitoare la etica criti- 
cului. (...) 

Temele abordate în cadrul anchetei au fost reluate la 
un mod personal de Lucian Raicu în articolul Critica lite- 
rară și prezentul. (...) Lucian Raicu reclamă criticilor jude- 
cata de valoare, năzuinţă care-l consumă, cu deplină 
justificare, de multă vreme. Ce înțelege prin judecată de 
valoare? Examinarea valorilor prin prisma partinității: 
«Critica marxistă este o critică „angajată”, deosebindu-se 
prin aceasta de critica burgheză, aparent „neutră”, ea 
proclamă deschis PARTINITATEA punctului ei de vedere». 
(...) Lucian Raicu combate și el doctrina criticii de tip lovi- 
nescian «sugestivă, artistică, unduioasă», ca și urmele ei 
în critica actuală, unde se trădează prin refuzul «opiniei 
clare și motivate». (...) Autorul este de părere că judecata 
de valoare riguroasă se compune din doi timpi: a) supu- 
nerea la obiect sau descrierea lui și b) depășirea lui sau 
aprecierea critică, care este o mișcare complexă, așa cum 
s-a arătat mai înainte. (...) Cum se soluţionează dialectic 

aceste exigențe? Răspunsul nu este ferm; mai degrabă e 
eclectic în genul că critica trebuie să fie «de toate» (...). Am 
ținut numai să subliniem unele confuzii (...) și inconsec- 
vente (...), contradicţia dintre înţelegerea tuturor tendin- 
telor: dintre neutralismul sau liberalismul critic pe de o 
parte și pe de alta, postularea unui punct de vedere, a 
unei tendinţe unice, a partinităţii. (...)”. 


x 


Tot numărul 4 al Vieții românești se află sub lupa critică 
a lui M. PETROVEANU și-n episodul al doilea. De astă 
dată sunt admonestate opiniile lui Dumitru Micu și Al. 
Piru, în numele criticii militante. 

Știință sau artă: „Problema «critica este știință sau 
artă» constituie o veritabilă obsesie pentru revista Viata 
românească, ecourile ei prelungindu-se la rubrica Miscellanea 
a numărului respectiv. Însă, în timp ce colaboratorii anchetei 
prezentaţi în partea întâi a comentariului nostru (...) și 
Lucian Raicu, — în pofida confuziilor sale dintre care am 
desprins, din motive de economie, doar câteva - pledau 
pentru caracterul științific și partinic al criticii și se stră- 
duiau să reliefeze legătura dintre acest caracter și funcţia 
militantă a criticii, de sprijinire a literaturii noi, articolele 
Arta criticului de D. Micu și Tehnica criticii de Al. Piru sunt 
cel puţin ambigue. | 

Dumitru Micu susține că deoarece cu «toții recunoaș- 
tem necesitatea fundamentării judecății critice pe princi- 
piile învățăturii marxist-leniniste, singura doctrină consecvent 
științifică» pe de o parte, iar pe de altă parte «unanimi 
suntem de asemenea, pe cât se pare, în recunoașterea 
calităţii beletristice a veritabilei critici literare», ar «rămâne 
de discutat ce înțelegem concret prin exerciţiul critic ca o 
creație artistică». Idilic tablou! Sigur că în principiu sun- 
tem de acord cu «termenul științific al profesiei». Problema 
e, dacă suntem consecvenţi în fapt cu propriile noastre 
criterii. 

Or, realitatea, peisajul critic, arată că lucrurile nu stau 
asa. lar sesizările venite din mai multe direcţii, printre 
care în primul rând, din partea Luptei de clasă și chiar de 
la Viaţa românească (vezi ancheta și articolul Delimitări al 
lui Ov.S. Crohmălniceanu din același număr) confirmă 
recrudescenţța obiectivismului liberalist și impresionist în 
rândurile tagmei critice. (...) 

Pornind de la convingerea că meseria sa este și știință 
și artă, Dumitru Micu respinge impresionismul lovines- 
cian și scientismul lui Mihail Dragomirescu. [...) Adevărat, 
numai că aceste obiecţii nu reprezintă încă poziţia esteti- 
cii marxiste. Ca dovadă: întâmpinările lui D. Micu au mai 
fost formulate aproape în aceiași termeni de Camil Petrescu 
și G. Călinescu (el însuși îi citează pe aceștia). Mai mult, 
și aici e un detaliu amuzant, argumentele mobilizate de 
D. Micu împotriva pretinsei științe a literaturii elaborate 
de M. Dragomirescu au fost solicitate și de E. Lovinescu 
și în genere de critici impresioniști în același scop, iar 
M. Dragomirescu și-a disprețuit adversarul, impresionismul, 
cam tot cu aceleași rațiuni. Pentru criticul marxist, impre- 
sionismul lui E. Lovinescu ca și sistematica ridicolă ima- 
ginată pedant de M. Dragomirescu compun două variante, 
opuse e drept, dintr-o scrie de puncte de vedere, ale unei 
ediții comune: idealismul estetic. (...) 

Cine, însă, îmbină cel mai bine exigenţele adresate 
criticii, cine satisface aspiraţia criticii de a fi si artă și 
știință? Modelul pe care-l oferă D. Micu e opera critică a 
lui G. Călinescu. Nu mai e nevoie să declarăm că toţi recu- 
noaștem bucuros înaltul prestigiu al acad. G. Călinescu. 
(...) Sarcina reconsiderării autorului Vieții și Operei lui 
Mihai Eminescu, oricât de mari ar fi dificultăţile - și cuvân- 
tul e un eufemism - trebuie însă preluată, mai ales că 
inceputul a fost făcut și cu succes apreciabil de Ion Vitner 
care acum câţiva ani a tăiat un drum în luxurianta, tro- 
picala «natură» călinesciană. (...) 

Dumitru Micu, în calitate de critic marxist, urma să o 
examineze în ansamblul ei, să o confrunte cu concepția 

și metoda, deci cu știința călinesciană, să urmărească 
gradul în care admirabila artă critică a scriitorului este 
capabilă să:satisfacă cerinţele ultime ale științei literare, 
să identifice valoarea socială ă&cutărei opere, să aprecieze 
curentele în funcţie de rolul lor în mișcarea ideilor. (...) 
Dumitru Micu rupe în general arta lui G. Călinescu de 
concepţia și metoda acestuia (...) incât ne întrebăm dacă nu 
e mai lesne de clarificat contradicţiile operei lui G. Călinescu, 
decât acelea ale articolului lui 'D. Micu. Să ne oprim la 
câteva. (...) După cum rezultă, D. Micu, înfricoșat de con- 
secinţele premiselor sale se întoarce de fiecare dată asupra 
lor, introducând niște restricţii care de fapt le anulează 
complet. Afirmă ce neagă și neagă ce afirmă. Marele scri- 
itor și critic G. Călinescu nu poate fi bucuros de o inter- 
pretare a operei sale bizuită pe exhibiţii de felul: «Din 
păcate, noţiunea de universalitate e adoptată în accepţia pe 
care o are în filozofia idealistă». (...) 

Bunăvoinţa lui D. Micu, în loc să servească, deservește. 
De altfel, tot așa procedează și cu Dobroliubov, căruia îi 
atribuie drept criteriu principal de apreciere «gustul», 
având grijă să introducă arbitrar în această noțiune ine- 
fabilă, toate criteriile raționale, proprii esteticii premar- 
xiste și marxiste. (...) 

D. Micu a arătat de prea multe ori, pe lângă talent cri- 
tic, subtilitate în simţul răspunderii judecăților sale, ca 
să-i considerăm articolul de faţă doar ca un exercițiu de 
gimnastică. Suntem de părere că a fost împins în această 
situaţie de o dublă eroare originară. Întâi, a privit opera 
critică a lui G. Călinescu din «interiorul» ei (undeva o și 
mărturisește involuntar, pag. 145) deci cu criteriile ei 
înseși şi nu «din afara ei», cu criteriile științei marxist-leni- 
niste despre literatură. (...) 

Critica ca artă este un deziderat exterior sau dacă vreți 
o problemă subiectivă, ținând de aptitudinile personale și 
deci întâmplătoare ale criticului. Criticul bun e bun nu 
fiindcă e artist ci fiindcă e om de știință. (...) 

Să ne întrebăm totdeauna dacă, cu sau fără artă, critica 
este militantă”. 

Model şi imitati@®: „Al. Piru poftește la spectacolul artei 
contemporane, toate spețele criticii: «Critica psihologică, 
sociologică, estetică sunt și trebuie să rămână ramurile 
principale ale criticii științifice». La acest teatru are acces 
si impresionismul, cu o anume condiţie: «Critica impresi- 
onistă, când nu e făcută de artiști, se cade să fie privită 
cu toată rezerva». Tolerant, Al. Piru acordă un bilet de 
intrare (de favoare?) și criticii marxiste: «A intui esența 
vieţii sociale, mersul înainte al forțelor revoluționare, omul 
nou ce se naște în condiţiile construirii unei alte lumi, 
toate acestea prefigurate în operele de artă angajate pe 
drumul realismului socialist, constituie țelul principal al 
criticii marxiste». Într-o astfel de viziune pluralistă, cum 
o numește Al. Piru, nu se ascunde nimic dăunător? Fără 
să expliciteze deosebirea între imitaţia servilă și creatoare, 
Al. Piru declară că Gherea imită pe Taine și pe revolutio- 
narii democrati ruși, Ibrăileanu pe Gherea (în perioada de 
debut), G. Călinescu «conștient sau nu» pe Sainte-Beuve; 
Taine pe Sainte-Beuve; Brandes pe Taine; Pompiliu 
Constantinescu pe E. Lovinescu; Ş. Cioculescu pe Călinescu 
și așa mai departe. 

Prizonieri pe viață ai legii fatale a imitaţiei, ne rămâne, 
spre a nu ne sinucide de urât în temniţă, să ne căutăm 
strămoșii. De acord. Cum însă se cade să răsplătim poli- 
tetea cu politeţe, să începem cu strămoșii lui Al. Piru. (...) 
Al. Piru vede în persoana lui Ibrăileanu primul model al 
criticului «sintetic». Propagând tipul criticului așa-zis com- 
plet sau «pluralist», Al. Pinu preconizează de fapt eclectis- 
mul ideologic, caracteristic unei anumite direcții în știința 
burgheză. Critica marxistă uzează într-adevăr de toate 
disciplinele care-i mijlocesc descoperirea legilor obiective . 
și subiective ale artei, inclusiv psihologia, biologia, socio- 
logia, dar ierarhizându-le, subordonându-le propriului ei 
punct de vedere. De aceea, (...) cade ca formal și neconcludent 
criteriul lui Al. Piru, de clasificare a criticii în psihologică, 
biografică, estetică și marxistă. (...) 

Următorul model pe care îl recunoaște și-l propune 
Al. Piru este G. Călinescu Ibrăileanu încarna tipul criti- 
cului științific «complet»; G. Călinescu reprezintă un tip 
superior, fiind și artist, este critic creator. În descrierea 
celui de-al doilea model, Al. Piru mânuiește imprecis ter- 
menii și calcă logica. Astfel nu i se pare că afirmaţia: «lipsă 
de metodă...» este incompatibilă cu observaţia: Impresiile 
lui G. Călinescu nu sunt însă în orice caz ARBITRARE ci 
rezultate ale unei mari sensibilităţi ale unei fine intuitii, 
ale unei excepționale culturi si ale unui indiscutabil talent». 
Or, lipsa de metodă în știință înseamnă tocmai arbitrar. 
(...) În altă parte, Al. Piru convine neargumentat, asupra 
transformării vederilor lui G. Călinescu în direcția mar- 
xismului: «G. Călinescu a dobândit un punct de vedere 
nou pe care încearcă a-l aplica în studiile sale recente». 
Cum încearcă și în ce studii? Unicul studiu al schimbării 
să-l constituie numai bunăvoința lui G. Călinescu faţă de 
«toate formele criticii?» 

Trebuie să spunem că, în treacăt, Al. Piru menţionează 
și dreptul de cetăţenie estetică al criticii stilistice, repre- 
zentată prin Tudor Vianu. (...) Curios e că Al. Piru se 
scutură de conformismul său ideologic faţă de marile modele 
ale trecutului, numai în momentul în care se ocupă de 
critica actuală. «Se ocupă» e un fel de a vorbi. Analiza 
corespunzătoare, comprimată în ultima pagină a articolu- 
lui Tehnica criticii literare, se reduce la înregistrarea particu- 
larităţilor de temperament, preferinţe și stil ale cronicarilor 
noștri, ignorând concepția și metoda proprie exponenților 
destoinici sau stângaci, ai orientării partinice în literatură. 
Scepticismul, învăluit în complimente condescendente, de 
circumstanţă, faţă de exigenţele criticii noi, faţă de ideile 
și literatura promovată în epoca noastră, devine dispreţ 
afișat aproape fără menajamente cu ocazia trecerii în 
revistă a producţiei lui I. Vitner și S. losifescu, singurii 
critici de idei, după Al. Piru. Tot ce se admite noii genera- 
ţii de «imitatori» este diferenţa de stil, pe care Piru o con- 
semnează în maniera grefierului dezgustat să tot culeagă 

în serie amprentele analfabeţilor: «Această critică de „ati- 
tudini” și „perspective”, eseistică, problematică fără insis- 
tenţe exegetice, critică de „honnêtes gens” ca să rămânem 
la expresia lui Thibaudet, descinde din publicistica lui 
Mihai Ralea. Natural, stilul lui Ion Vitner diferă de stilul 
lui Silvian losifescu și amândouă, la rândul lor, de stilul 
lui Mihai Ralea». Oare Al. Piru nu se simte bine singur în 
postura de «imitator» pe care și-a ales-o voluntar? Aici îl 
credem. Dar soluția nu este să forțeze pe alţii să o adopte. 
El trebuie să-și schimbe poziţia. Poziţie, care, în problema 
moștenirii critice l-a determinat să apere principiul coe- 
xistenţei, al împăciuitorismului ideologic, preluarea în bloc 
a marilor modele - ba chiar să le deformeze tendențios — 
ajungând să abdice de la demnitatea critică elementară 
prin teoria caricaturală a imitaţiei obligatorii. Poziţie, care 
în problemele criticii actuale, marxiste, l-a determinat să 
discrediteze originalitatea ei teoretică și să limiteze exer- 
cițiul acesteia doar la realismul socialist. Să ne mirăm că 
pentru Al. Piru, actualmente «piedica cea mai mare» în 
calea criticii marxiste este dogmatismul și nu influenţa 
ideologiei burgheze, obiectivismul liberalist, când el însuși 
o ilustrează?” 

Era de așteptat ca, în condiţiile interesului unei anu- 
mite părți a literatorilor din vreme față de valorile inter- 
belice, interes afirmat în presă, dar şi, cum scria P. Dumitriu: 
„oral, la colţuri de stradă, la sindrofii, în redacţii” (interes 
depistat, însă, repede de campionii vigilenţei ideologice) și 
în condiţiile revenirii în peisajul analitic activ a unor critici 
din generaţia veche: Al. Piru, Ion Negoiţescu, C. Regman, 
Tudor Vianu, G. Călinescu (în unele însemnări din Cronica 
optimistului din Contemporanul) — așadar în acest context 
(la care mai adăugăm și reeditarea scrierilor lui Pompiliu 
Constantinescu27), să reinceapă ofensiva împotriva „este- 
tismului” — alt dușman al demersului critic realist socialist. 

Reperele dominante ale acestui „pericol” au fost identifi- 
cate, cum ne așteptăm, în critica, estetica și ideologia lui 
Titu Maiorescu și Eugen Lovinescu. Voi menționa, în conti- 
nuare, campaniile critice în ordinea producerii lor în presă. 

Întâi a fost campania antilovinesciană. Principalul com- 
batant a fost N. Tertulian, care nu era la prima tentativă 
în domeniu. Mai bine înarmat ideologic, esteticianul mar- 
xist va ridica la apogeu obiecțiile lui Ion Vitner din 1948. 
Operația o începe și o sfârșește în coloanele Vieții româ- 
nesti, într-un studiu de proporții care, augmentat, va fi 
editat în anul următor cu titlul Eugen Lovinescu sau con- 
tradicțiile estetismului. 

Comentariul lui N. Tertulian? este segmentat în cinci 
capitole: I. Cultură și civilizație; II. Contradicţiile ideologiei 

lovinesciene; III. Concepte sociologice — concepte estetice; 
IV. Ceea ce este viu și ceea ce este mort în teoria lovinesci- 
ană a autonomiei esteticului şi V. Critica impresionismului 
și a relativismului estetic. 

Primele trei capitole au fost publicate în numărul din 
aprilie al Vieţii românești, ultimele două în cel din mai. 
Deși titlurile spun totul despre direcţiile de atac antilovi- 
nescian, vom încerca să prescurtăm (dificilă operație) ori 
să extragem concluzia pentru fiecare capitol. 


x 


L: „Nimic nu-i era străin spiritului lovinescian decât 
ideea scumpă unor anume curente sociologice de tip ger- 
manic - și în primul rând spenglerianismului - după care 
«civilizația urbană modernă ar fi simbolul mortificării, 
vestejirii culturii» (...), nimic nu era mai departe de gândi- 
rea lovinesciană decât tendinţa de a opune formelor gene- 
roase și fecunde ale culturii născută din plasma originară 
a vieţii autohtone, un pretins prozaism practic și un pre- 
tins caracter anorganic al vieții citadine moderne. (...) 

Lui Lovinescu îi repugna orice romantism anticapita- 
list, orice nostalgie rurală sau medievalizată, orice ideali- 
zare a vieţii patriarhale, orice elogiu adresat «virtuților 
bucolice ale tradiționalismului reacționar». E. 

În lumina acestor observații s-ar putea stabili, în cul- 
tura românească dintre cele două războaie, 0 anume opo- 
ziție caracteristică între linia «tradiționalismului metafizice 
al lui Lucian Blaga și linia Istoriei civilizației române moderne 
a lui E. Lovinescu. (...) Lovinescu va exalta la polul opus 
lui Blaga, «civilizaţia română modernă» a democraţiei bur- 
gheze, viaţa citadină a metropolelor; dacă simpatia lui 
Blaga se va îndrepta, pe plan intelectual, către «urzelile 
mitice» ale «omului de la sat» sustrase oricărui control al 
rațiunii și oricărui spirit de discriminare, simpatia lui 
Lovinescu va merge tocmai către rationalism, către «inte- 
lectualitate» şi «cerebralitate» considerate ca suprastruc- 
turi psihologice ale vieții citadine moderne.” 

II.: „Lovinescu se afirma ca un partizan al revoluţiei 
sociale (burgheze), al soluţiilor de continuitate în dezvol- 
tarea istoriei. (...) Lovinescu se afirma ca adversarul ori- 
cărui conservatorism social, al oricărei apologii a vechilor 
forme de viață feudale, semi-feudale sau patriarhale - sim- 
patia sa îndreptându-se către burghezia națională și către 
«liberalismul revoluționar» al pașoptiștilor. (...) 

Meritului remarcabil al lui Lovinescu de a fi «reabilitat», 
cu toată vigoarea, rolul hotărâtor al revoluţiei de la 1848 
(...) după deceniile încercărilor asidue de a compromite 
mișcarea pașoptistă efectuate de Junimism și maioresci- 
eni (...) — trebuie să-i adăugăm acest corectiv decisiv: 
subaprecierea quasitotală a rolului forțelor sociale popu- 
lare și în primul rând al maselor țărănești, în dezvoltarea 
acestui moment hotărâtor al istoriei românești - subapre- 
ciere pe fundalul căreia se ridică apologia «liberalismului 
revoluționar» și a burgheziei politicianiste considerate unicul 
și adevăratul ferment al civilizației române burgheze. (...) 

Concepţia sociologică a lui Lovinescu — pusă pe aseme- 
nea baze - ne apare astăzi de un diletantism violent: 
Lovinescu introduce, în explicarea tuturor evenimentelor 
istorice, conceptul de sincronism, afirmând existenţa în 
„ fiecare epocă istorică a unui saeculum (spirit al veacului) 
înțeles ca totalitate de condiţii morale și materiale care 
s-ar propaga (...) în toate punctele globului, violentând 
tradiţii și particularităţi specifice (...) zădărnicind cu o 
forță de acţiune fatală orice rezistenţă. (...) Surditatea și 
insensibilitatea lui Lovinescu față de contradicţiile sociale 
specifice Vieţii românești (...) miopia față de compromisu- 
rile, lașităţile și oportunismul burgheziei liberale (...) - l-au 
condus pe Lovinescu la idealizarea absolută a rolului bur- 
gheziei liberale urbane în formarea societății române 
moderne, (...); astfel, Lovinescu ajunge la teoria bizară cu 
privire la pretinsa «plasticitate» a claselor superioare și 
pretinsul «conservatorism» al claselor de jos - ce stă la 
baza întregii sale concepții sociologice (și estetice). (...)”. 

II.: „Concepţia estetică și sensibilitatea literară a lui 
Lovinescu au apărut și s-au definit ca o suprastructură 
armonioasă a viziunii sale sociologice. Dacă ideologia lovi- 
nesciană se afirma ca un ferment puternic de dezaprobare 
a oricărui arhaism, (...), dacă Lovinescu detesta sămănă- 
torismul ca o resurecţie a forţelor conservatoare, sensibi- 
litatea estetică lovinesciană se va arăta ulcerată de anacronismul 
tuturor acelor creaţii literare care exaltau vechile forme 
de viaţă rurală. (...) Logică sociologică — sau logică estetică? 
(...) 

Stabilind drept criterii de apreciere în judecata literară 
«momentul istoric», «sincronismub sau «congruenţa facto- 
rilor sufletești», Lovinescu părea să comită așadar tot 
atâtea abateri flagrante de la ortodoxia «autonomiei este- 
ticului», să subordoneze în mod evident conceptele sale 
estetice, conceptelor sale sociologice. [...) 

Unghiul din care Lovinescu își desfăşoară iniţial critica 
este așadar unul social-istoric, (...) pornește din sentimen- 
tul anacronismului lor social istoric și al discordanței 
violente cu ritmul real germ parai al dezvoltării societă- 
tii românești. (...) 

Logica estetică a lui Lovinescu se dovedește însă în cele 
din urmă atât de solidă cât îi permite logica sa sociologică. 
Percepția sa estetică se dovedește la o analiză mai adâncă; 
predeterminată strict de orizontul viziunii sale social-isto- 
rice; o recunostea, într-un anume sens el insuși: «firul 
formaţiei mele spirituale a trecut mai întâi prin domeniul 
socialului înainte de a se afirma în domeniul esteticului — 
așa că toate presupunerile relative la o presiune din afară, 
conţin în ele elementele gratuităţii». (...) Acest amestec de 
luciditate și viziune apologetică ce caracterizează perspec- 
tiva- social-istorică lovinesciană (...) dar și escamotarea 
distorsiunilor și deformațiilor radicale ce caracterizează o 
asemenea societate, miopia față de cangrena socială acută 
care roade inevitabil întregul ei organism - și-au aflat un 
reflex semnificativ și în conceptele estetice ale criticului. 

Ceea ce-l fascina pe Lovinescu în literatura Hortensiei 
Papadat-Bengescu era tocmai rarefierea. ei intelectuală, 
rafinamentul psihologic. (...);Sensibilitate și receptivitate 
pentru analism - «psihologism», «rafinament» şi «intelec- 
tualizare» (...) dar insensibilitate, opacitate și indiferenţă 
pentru implicaţiile ei sociale, insensibilitate pentru funcţia 
critică a acestei literaturi. «Estetism» voluntar, deliberat, 
oroarea de «atitudine» în literatură - astfel se traduce, pe 
plan estetic, ideologia socială a criticului. 

Așa se explică și de ce Lovinescu a putut deveni un teore- 
tician al modernismului, al estetismului, al prozei de analiză 
și speculație — dar nu putea deveni nici o clipă un teore- 
tician al realismului critic, al prozei de atitudine socială”. 


x 


IV.: „Estetismul lovinescian — înainte de a fi considerat 
ca doctrină estetică, ca teorie a caracterului de «pură con- 
templație» și de «impersonalitate» al oricărei creații artis- 
tice autentice — ne apare ca o formă de atitudine ideologică, 
ca o suprastructură a poziției social-istorice a criticului. 
«Contemplativitatea» artei se arată deopotrivă lezată de 
erupția «misticismelor naționale și morale» — ca și erupția 
în artă a atitudinilor de critică socială. 

Nu este oare elocvent în acest sens, că același E. 
Lovinescu, — care sub egida «autonomiei esteticului» și a 
«maiorescianismului» avea să scrie în 1942 aceste rânduri: 
(...). Furtunile ce au „doborât” maiorescianismul nu s-au 
dezlănţuit deodată; ele mugeau de mult în peștera lor 
eolică: ortodoxismul, misticismul, „criterionismul”, „ţără- 
nismul”, „pârvănismul” cu toate derivatele lui: getism, 
dacism, scitism, cimerianism, orice numai „fondul nostru 
roman” nu, agită de mult tânăra generaţie, convergând 
spre scopuri previzibile» (...), — același E. Lovinescu care 
denunța în beţia mistică și fascizată «o boală spirituală 
care a cuprins o generaţie întreagă cu grave repercuții 
sociale», era același critic care în 1932, în anii marii crize 

economice mondiale, sub egida aceluiași principiu al «auto- 
nomiei esteticului» avea să privească cu îngrijorare și 
repulsie «radicalismul social și tendinţele bolșevizante» ale 
tinerilor literați. (...) 

Celor care ar fi tentaţi să idealizeze sau să hipertrofieze 
meritele adversităţii lui Lovinescu față de «ortodoxism», 
«trăirism» și «misticism» — este necesar să li se amintească 
așadar că adversitatea lovinesciană avea un caracter strict 
limitat, se desfășura de pe poziţii strict liberal-burgheze, 
se situa în interiorul câmpului ideologiei burgheze: explo- 
zia de conservatorism burghez, de aversiune filistină impo- 
triva comunismului și impotriva unei arte care s-ar consacra 
luptei active pentru socialism. (...) Numai în lumina aces- 
tor explicaţii, poate fi înţeleasă semnificaţia reală a cam- 
paniei de «resurecţie» a maiorescianismului, desfășurată 
de Lovinescu în perioada 1937-1943, [...). Repulsia lui în 
faţa erupției legionarismului, în faţa «misticilor» și «mista- 
gogilor» — era reală, deși repulsia sa era mai ales de natură 
estetică. (...) 

Eroarea lui Lovinescu nu constă așadar în tendinţa sa 
de a distinge riguros ceea ce este artă şi ceea ce nu este 
artă, (...), ci în concepţia sa pur contemplativă, kantian- 
-crociană şi schopenhaurian-maioresciană a artei, în natura 
însăşi a ideii sale despre artă, în acea concepţie care îl 
făcea să opună, într-o antinomie polară, «elementul este- 
tic» și «atitudinea artistului» sau «tendinţa». (...) Opoziția 
între estetica marxistă și estetica „autonomiei artei» este 
ireductibilă, de neîmpăcat: unitatea între judecata este- 
tică, judecata etică și judecata ideologică în planul artei 
este un postulat indestructibil al criticii literare marxiste”. 


* 


V.: „Concepția estetică a lui Lovinescu se formula in 
spiritul celui mai extrem subiectivism - una din ideile 
favorite ale criticului fiind aceea că zona «esteticului» este 

prin natura ei o zonă a incertitudinilor absolute, a «rela- 
tivismului» nelimitat, a nuanţelor infinite în capacitatea 
de percepţie estetică. (...) 

Conceptul lovinescian al impresionismului cere criti- 
cului să pornească de la o impresie primară, de la starea 
muzicală provocată de contemplaţia operei, să o amplifice 
cu mijloace literare intuitive, sugestive - până la consti- 
tuirea unui «portret» sau a unei «figurine» - aceasta din 
„urmă fiind considerată expresia sintetică, cea mai repre- 
zentativă a criticii impresioniste la Jules Lemaitre. Ca și 
la Lovinescu în faza de maturitate. (...) 

În cele mai bune pagini ale sale, Lovinescu s-a dovedit, 
fară îndoială, un «critic sensibil; tocmai intuiţia estetică 
exactă i-a îngăduit să supună unor execuţii desfășurate 
cu ò artă polemică reală «dogmatismul», abstract și spiri- 
tul didactic, steril al criticii lui M. Dragomirescu, «vidul 
solemn» și erudiţia parazitară a criticii lui D. Caracostea, 
«eticismul» agresiv al unor articole de Sanielevici. (...) 

Nu ne este însă îngăduit a uita că în cadrul sistemului 
lovinescian teoria «mutaţiei valorilor estetice», ideea carac- 
terului mobil, evolutiv, «istoric» al fenomenului estetic avea 
rolul unui puternic ferment în lupta împotriva tradiționa- 
lismului, a inerţiei și a conservatorismului estetic; această 
teorie ne apare ca o suprastructură firească a «sociologiei» 
lovinesciene — partizană a «soluţiilor de continuitate» în 
dezvoltarea istoriei, (...). Dar viziunea apologetică asupra 
«civilizației burgheze moderne» (...) l-a condus pe Lovinescu 
la apologia necondiționată a întregului «modernism», con- 
siderat global ca tipul contemporan de «sensibilitate estetică», 
(...). Lovinescu construia un concept al modernismului, în 
care va îngloba printr-o sinteză silită tendinţele cele mai 
eterogene ale poeziei noi. (...) 

Cu aceasta încheiem studiul nostru consacrat analizei 
bazelor ideologice și estetice ale criticii lovinesciene. Tentativa 
noastră a fost de a demonstra unitatea perpetuă a poziţiei 
ideologice și a poziţiei estetice lovinesciene. (...) (...); dacă 
ținem seama însă de faptul că logica obiectivă a istoriei a 

apucat cu totul alte drumuri decât cele către care năzuia 
logica obiectivă istorică lovinesciană - vom înțelege de ce 
și destinele criticii literare românești s-au dovedit cu totul 
altele decât cele pe care le anticipa, autoiluzionându-se, 
Lovinescu”. 


x 


Aprobări fără rezerve primește N. Tertulian din partea 
lui Mihail Petroveanu, care în ultima parte a serialului 
despre „poziţiile criticii” în coloanele revistei Viata romå- 
nească, se delimitează de formula analitică a lui Eugen 
Lovinescu, Tudor Vianu și G. Călinescu. Prescurtăm refe- 
ririle antilovinesciene ale cronicarului literar al Gazetei 
literare, pentru că, de fapt, se reiterează ideile tertuliene, 
dar nu eludăm obiecțiile (amabile) aduse lui T. Vianu și 
G. Călinescu în direcţia adeziunii mai puţin explicite faţă 
de estetica marxistă. 

Așadar: 

Delimitări? „E prematur să apreciem studiul lui 
N. Tertulian despre Eugen Lovinescu, deoarece avem de-a 
face cu prima lui parte. Nu putem, însă, să comprimăm 
in noi impresiile favorabile pe care ni le-au smuls de pe 
acum temeritatea eseistului de a se avânta primul pe 
intinderea unei gândiri complicate, iscusința de pilot cu 
care trece printre strâmtori, evitând dogmatismul ca și 
obiectivismul, ţinuta sa de seriozitate științifică autentică. 

Trasând harta ideologiei, a concepţiei lui Lovinescu 
despre dezvoltarea societăţii în genere și a societății româ- 
nești, în special, N. Tertulian îi denunţă contradicţiile 
fundamentale, până la capăt, cu spirit de sistem și toto- 
dată cu o nuanţare sensibilă la ambele laturi, pozitivă și 
negativă, ale cugetării criticului de la Sburătorul. (...) 

Idei trăite, scurta autobiografie intelectuală a profeso- 
rului Tudor Vianu, e demnă de o atenţie metodică. [(...) 
Expusă sintetic, istoria ideilor profesorului Tudor Vianu, 
întocmită de el însuși, apare ca o profesie de credinţă 

impunătoare prin atașamentul ei, de o șenină tărie, la 
umanismul tradiţional întâi, apoi la cauza socialismului. 
(...) În viziunea sa, trecerea de la o etapă la alta a gândirii 
proprii decurge lin, fără contradicții, ca și cum ne-am afla 
la o retrospectivă în care fiecare tablou ascunde aproape 
aceeași semnificație. Cât timp ni se descrie perioada pre- 
mergătoare întâlnirii cu marxismul, impresia e mai puțin 
șocantă. (...) 

Din punctul nostru de vedere, reprezintă însă platforme 
antagonice, deoarece amândouă se opun materialismului. 
De ce autorul nu a luat atitudine sub acest raport, criti- 
cându-le azi în bloc ca idealiste? (...) Si în acest caz, nu 
era inevitabilă adâncirea «delimitării», revizuirea: stărui- 
toare a convingerilor sale de bază, a ideilor pe care, deși 
mai vechi, le consideră încă valabile? La ce idei ne referim 
se va vedea din câteva exemple. (...) 

Nu ne îndoim că profesorul Tudor Vianu va continua 
opera de asimilare a marxismului, recunoscându-i aces- 
tuia, prin noi contribuţii, capacitatea creatoare nu numai 
în direcţia literaturii universale, dar și în celelalte domenii 
familiare, în estetică, axiologie, stilistică, în filozofie. Dacă 
în Problemele metaforei idealismul s-a făcut simţit, în atâ- 
tea alte lucrări mai întinse sau ocazionale, Tudor Vianu a 
dovedit că însuşirea principiilor marxiste este o acţiune 
pe care o întreprinde treptat dar sistematic. 

incheind lunga, prea lunga noastră prezentare a numă- 
rului consacrat de Viaţa românească problemelor criticii, 
să ne oprim o clipă asupra colaborării lui G. Călinescu. 
În câteva scurte reflexii (Critica și creația), academicianul 
reia idee a sa favorită a disocierii între critică și spirit critic. 
După G. Călinescu, criticul profesionist, rămânând să-și 
exercite meseria, nu are apanajul spiritului critic pe care, 
în sensul său integral, îl posedă numai artistul. (...) Cei 
mai buni critici sunt artiștii care prin însăși calitatea lor 
de creatori pot înţelege cel mai bine pe alți creatori, iar 
criticii cu adevărat creatori sunt cei care, prin «fantezie», 
recreează opera și însufleţesc autorul. Punctul de vedere 

este atrăgător. Admiţându-l și fără rezerve (deși am fi dorit 
exemplificări mai bogate și precizări de sensuri), accep- 
tând să ne adresăm creatorilor spre a aprecia creaţia, 
problema de bază nu dispare, se mută doar de pe masa 
criticului pe aceea a artistului: după ce criterii se conduce 
spiritul critic, ce fel de idei va propaga şi ce idei va refuza? 
Răspunsul care echivalează cu o delimitare, trebuie for- 
mulat oricum, de artist sau de critic și în ce mod îl for- 
mulăm, știm cu toţii, dar cu deosebire în acest moment, 
nu strică nimănui să-l accentuăm răspicat, așa cum însuși 
G. Călinescu a făcut-o cu alte prilejuri”. 

„Fantoma lui Maiorescu” 


Dacă mai an (1955) critica literară realist-socialistă își 
alișa, triumfătoare și cu satisfacţie, imunitatea la maio- 
„Tescianism prin vocea unui tânăr pedagog de literatură 
nouă, Georgeta Horodincă (in-articolul Adio, domnule 
Maiorescul) iată că un vechi militant într-ale propagandei 
comuniste (Vasile Roaită, 1949, Cum participă tineretul 
sovietic la întrecerile socialiste, 1949) ori într-ale criticii mili- 
tante în calitate de cronicar de serviciu la Gazeta literară, 
vede un „strigoi” în peisajul critic socialist și, pentru întă- 
rirea concepției ateist-știinţifice despre lume, în lumina 
dialecticii marxiste, procedează la o sistematică operaţie 
de demistificare. 

„Părăsind alegoria, vom spune că e vorba de Savin Bratu 
care face lui Titu Maiorescu ceea ce făcuse N. Tertulian 
lui Eugen Lovinescu, adică o analiză marxistă amplă, tot 
in cinci părți, publicată în Gazeta literară sub titlul gene- 
ric Fantoma lui Maiorescu. Dar în vreme ce acolo, doxa era 
dincolo de orice dubiu (deși tendenţios aplicată), aici dogma 
e izbitoare, în ciuda efortului de flexibilizare și emancipare 
a demersului critic. Fără alte comentarii, să-i dăm cuvân- 
tul lui Savin Bratu: 

Fondul fără forme”: „La începutul carierei sale univer- 
sitare, Maiorescu cere desfiinţarea catedrei de literatură 
română. Independent de sursele meschine, de ordin subiec- 
tiv, ale unei asemenea cereri, ea se explică precis în lumina 
teoriei formelor fără fond. Imitând Apusul, noi facem istoria 

literaturii naţionale înainte ca dezvoltarea acesteia să ofere 
suficient material istoriei. Deci catedra de literatură română 
e o formă goală? 

Un proiect de reformă a învățământului ni-l arată pe 
Maiorescu preconizând: desfiinţarea școlii de arte și a 
conservatorului, a internatelor statului, a unui liceu din 
lași, a seminarului de la Socola, a facultăților de filozofie, 
a facultăţii de medicină și a celei de științe din Iași, a revi- 
zorilor școlari, toate acestea fiind forme goale. Aceasta, 
după ce ultimii 20-30 de ani dovediseră concret posibili- 
tățile noastre în pictură, în filozofie, chiar în știință etc. (...) 

Miopia maioresciană în ruptura «fondului» ar fi putut 
ajunge criminală. (...) «Zeci și zeci de ani - scria Maiorescu 
în Direcţia nouă ... (1872) — vor trece înainte de a se putea 
compune o singură trupă de actori, care să merite acest 
nume». Şi, în consecinţă, ministrul Maiorescu, în discursul 
său programatic din 1875 hotăra: «După aprecierea mea, 
astăzi nu ar fi justificate nici o înscriere în buget pentru 
incurajarea artei dramatice, care nu există, nici pentru 
orice dezvoltare artistică, care mi se pare că lipsește». 

lată-l dar pe marele patron al artelor românești în ade- 
vărata sa lumină. 

Bătălia sa «culturală» era anticulturală în fond. 

Mobilurile amplei lupte maioresciene împotriva «forme- 
lor fără fond», în probleme social-politice, devin evidente 
în polemica acerbă cu ardeleanul Simion Bărnuţiu. (...)”. 
(SAVIN BRATU) 


Esteticianul dogmatic?’ 

I. „Despre esteticianul Maiorescu nu sunt multe de 
spus, deoarece nu e vorba de autorul unui sistem estetic 
original și exhaustiv. Maiorescu n-a profesat studiul inalt 
și de adâncime, ci a făcut operă didactică, de predare a 
unor noţiuni elementare, pe baza unei concepții moștenite 
de la maeștrii recunoscuţi. Contribuţia personală a unui 


415 


Ana Selejan 


om pasionat de idei, e minimă. Estetica sa, conturată în 
linii generale, e concis formulată de acad. G. Călinescu ca 
„un amestec de hegelianism și de schopenhauerism». 
«Dogmatică și dualistă» cum spune G. Călinescu, estetica 
maioresciană pornește de la «cunoscuta dezbinare între 
minte și inimă», deosebind «obiectele gândirii» ca fiind, 
unele, «obiecte ale rațiunii reci sau logice». și altele, «obiecte 
ale simțământului sau pasionale». (...) 

În esenţă, toate aceste idei ale esteticii maioresciene 
sunt enunțate încă din O cercetare critică asupra poeziei 
române de la 1867, primul studiu publicat de mentorul 
Junimii în Convorbiri literare. (...) La data apariţiei, un atac 
violent vine din partea lui Aron Densușianu, în Critica unei 
critice, Federațiunea din Pesta, nr. 82, mai-iunie 1868 și 
urm. (...) El a avut însă dreptate dezvăluind faptul că 
Maiorescu, prin tezele sale estetice și aplicaţiile practice 
ale acestora «aruncă anatema asupra subiectelor istorice, 
a sentimentelor și tendinţelor naționale». Adevărul este că 
Maiorescu, acţionând impotriva poeziei mediocre, patrio- 
tarde și retorice, lovea în principiu orice poezie patriotică 
și socială. (...) A. Densușianu se mulțumea să denunțe 
studiul lui Maiorescu ca pe un plagiat din Vischer, prelu- 
ând chiar și unele exemple, altfel, cum demonstrează pe 
larg Eugen Lovinescu [...), cu precizarea efectiv necesară 
că ideile de bază ale studiului nu sunt nici originale, nici 
proprietatea categorică a lui Vischer, ci ideile curente ale 
esteticienilor germani posthegelieni. (...) 

Tocmai de aceea, o ripostă necesară, riposta teoretică 
a Contemporanului de mai târziu, combătând estetica maio- 
resciană, atacă nu un fenomen ideologic izolat, nu un 
sistem al unei individualităţi creatoare originale, ci înseși 
elementele esteticii idealiste ale epocii. 


II. Până la vestitul articol de după 18 ani, Comediile 
domnului Caragiale (în Convorbiri literare, sept. 1885), care 
va provoca nemijlocit polemica lui Gherea și afirmarea 

unei noi direcţii critice, a Contemporanului, Maiorescu nu 
va adăuga nimic esenţial la tezele Direcţiei sale. (a) 

În articolul său despre Caragiale, Maiorescu incepea 
prin a-l apăra pe marele scriitor impotriva atacurilor dema- 
gogice pe motivul imoralităţii operei sale. (...) 

Există o moralitate a artei? Aceasta va fi problema 
principală a articolului lui Maiorescu. «Arta în genere și 
in special arta dramatică au sau nu și o misiune morală? 
Contribuie ea la purificarea și înălțarea sufletului?» Sunt 
întrebări pe care le anunţă Maiorescu pentru a da un 
răspuns ostentativ categoric: «Noi răspundem fără șovâire: 
da, arta a avut totdeauna o înaltă misiune morală și orice 
adevărată operă artistică o îndeplinește». (...) În realitate, 
însă, răspunsul atât de categoric al lui Maiorescu afirma 
cu totul altceva. (...) Maiorescu precizează numaidecât că 
«rămâne să ne înţelegem în ce consistă, în ce poate con- 
sista acea influență morală a lucrărilor de artă». «În ce 
consistă dar moralitatea artei?. 

Iar răspunsul explicitat al lui Maiorescu rupe de fapt orice 
legătură a artei cu etica, moralitatea artei în genere și a 
oricărei opere de artă în particular, fiind de o natură aparte. 
intrinsecă. Arta e morală prin sine, când este electiv artistică, 
prin aceea că-l smulge pe om din realitatea concretă, il 
ridică deasupra ei și-l face să uite interesele cotidiene. (...) 

Arta deci nu slujește nici unei acţiuni sociale, nici unui 
ideal social, nici unui «egoism», nici măcar aceluia care se 
cheamă patriotism, adică nici măcar conștiinței interese- 
lor comune ale unui popor. Patriotismul însuși, chiar pre- 
cizează Maiorescu într-o frază des citată «nu are ce căuta 
în artă, ca patriotism ad-hoc, căci orice amintire reală, de 
interes practic, nimicește emoţiunea artistică». (...) 

Așadar, conținutul ideologic și moral al artei este indi- 
ferent, opera de artă fiind morală, prin valoarea ei intrin- 
secă, de artă, oricare ar fi problematica directă, concretă, 
a ei. În schimb, devine imorală orice operă de artă care exprimă 
fie și cea mai înaltă nâzuință umană și socială. (...) 

În ceea ce privește raportul artâ-societate, gâsim în 
acest articol și unele precizări semnificative. Maiorescu 

nu contestă că realitatea socială și naţională servește sau 
poate servi ca sursă de inspiraţie, dar numai în vederea 
unei tratări «ideal-artistice», adică în afara problematicii 
concret istorice. (...)”. (SAVIN BRATU) 


* 


Criticul judecător“? „Realitatea e că, în felul cum o con- 
cepea Maiorescu, critica își încheiase viaţa. Critica maio- 
resciană «generală», cum îi spune promotorul ei, își luase 
sarcini proprii perioadelor de început și de formaţie ale 
unei literaturi. Ea înţelegea să îndrume în general mersul 
literaturii, stabilind anumite criterii de apreciere și o scară 
de valori rezultată din confruntarea fenomenului literar 
cu criteriile stabilite. (...) 

«Direcţia nouă» maioresciană avea caracteristicile șco- 
lilor legislatoare care încep preluarea critică a trecutului 
și fixează norme pentru clasicizarea literaturii. Malherbe 
pusese ordine în inventar, clasificase valorile (micșorând 
pentru o vreme strălucirea lui Ronsard) ironizase inițiativele 
poetice și lingvistice și hotărâse codul care singur putea 
constitui criteriul de creaţie și apreciere în literatură. (...) 

Bilanţul Direcţiei noi (1872) inregistra, pentru poezie pe: 
Alecsandri (de fapt anterior și independent de direcţia 
maioresciană, dar citat întotdeauna din lingușire), Eminescu, 
Bodnărescu, Matilda Cugler, Șerbănescu, Petrino. În 1908, 
la un nou bilanţ, celor de mai sus «li s-au adaos poeţii 
Naum și Vlahuţă». Atunci se înregistrau și «comediile d-lor 
Caragiale și I. Cerchez». 

A face procesul scărilor de valoare stabilite de un critic 
la un moment dat, e adeseori nedrept. Unde însă este vina 
istorică a lui Maiorescu? În orbirea sa fanatică, pe baza 
urii sale contrarevoluționare, care l-a făcut să contrapună 
poeziei lui Eliade, Bolintineanu, Alexandrescu, Bolliac, 
poezioarele de mult uitate ale lui Bodnărescu et co. care 
nu erau superioare celor ale lui George Sion din punct de 
vedere artistic. (...) 

Desigur că, pentru asemenea răsturnări și încurcături 
în apreciere trebuie să fi intervenit, pe lângă criteriile ide- 
ologice și altceva. Căci, după cum scria G. Călinescu, «ceea 
ce se remarcă numaidecât la Titu Maiorescu este îngus- 
timea recepţiunii sale critice, sărăcia sufletească», 

În ceea ce privește îndrumarea literaturii, Maiorescu e 
responsabil, pe de-o parte, pentru criteriul superiorității 
artei apolitice, în ceea ce privește «condiţia ideală», a poe- 
ziei, dar și pentru criteriul așa-zisei exigențe formale, în 
ceea ce privește «condiția materială» a poeziei. Caracterul 
didactic al acestui din urmă criteriu, stabilit după elemen- 
tare manuale de poetică, desigur că restrânge câmpul 
investigaţiei critice. Când Maiorescu spunea că o «condi- 
țiune pentru admiterea comparărilor» este ca «ele să fie 
juste», el respingea, ca și Malherbe, versurile în numele 
prozei și ironiza la nivelul celui mai obtuz dintre burghezi. 

Ca și alţi Malherbi mediocri, Maiorescu ar fi putut juca 
totuși un anumit rol pozitiv în epoca respectivă. (...) Direcţia 
maioresciană, dominantă, continua să emită judecăți gene- 
rale, incapabilă să analizeze capodoperele, să le explice 
valoarea și să sesizeze amploarea problematicii lor. Un 
stadiu nou în evoluţia criticii literare românești, urmează să 
fie analizat, desfiinţând mitul pseudocriticii maioresciene. 

Maiorescu nu concepea altfel rolul său decât ca acela 
de judecător, arogându-și dreptul de a emite mandate în 
numele nepărtinirii, al impersonalizării, intocmai după 
teoriile sale estetice. Ba, mai mult, criticul judecător devenea 
în ochii lui adevăratul prototip al degustătorului imperso- 
nal al artei, netulburat de interese «egoiste», spre deosebire 
de însuși creatorul de artă. Judecătorul de artă ar fi, după 
Maiorescu, prin naștere destinat funcţiei sale, firea sa fiind 
receptivă la sensibilităţile altora și mai puţin marcată 
printr-o sensibilitate proprie. (...) 

Realitatea literară contrazicea total concepţia lui Maiorescu. 
El însuși nu era nepărtinitor — ci dimpotrivă - fapt preg- 
nant inscris în toate bilanţurile Direcţiei noi. Câteva cuvinte 
ale lui Ibrăileanu despre nepărtinirea lui Maiorescu merită 

să fie citate: «Pasiunea politică (...) ajunge uneori atât de 
vădită în scrisul său, încât îi slăbește chiar și arhitectura 
logică... Pasiunea l-a dus la exagerarea teoretică, decla- 
rând că sentimentele patriotice n-au ce căuta în artă... 
Când a avut ocazia să vorbească de romanul modern, el 
n-a amintit cu un cuvânt romanul rus, romanul cel mai 
puternic al veacului trecut, care pentru Maiorescu însă, 
avea, desigur, efectul de a fi atât de social, atât de uma- 
nitar, atât de evanghelic, atât de politic și revoluționar 
uneori». (...) 

Critica judecătorească, cum va spune Gherea, a lui 
Maiorescu - chiar dacă ar fi avut o orientare mai pozitivă — 
de la un moment dat trebuia depășită și răsturnată. Acesta 
„va fi rolul istoric al lui Gherea ~- primul nostru critic literar 
în adevăratul sens al cuvântului. Această afirmaţie o putem 
întări, cu satisfacţie, prin aprecierea adversarilor noștri 
ideologici, siliți să recunoască, cu enervare, rolul lui Gherea. 
Îl cităm din nou pe Lovinescu: «culturală și normativă, 
critica lui Maiorescu nu se putea dezvolta decât în epoca 
tulbure de formaţie, depășind-o, sau s-a abținut, sau s-a 
limitat la câteva articole întâmplătoare. Sumară și inter- 
mitentă, cu drept cuvânt ea a fost numită „judecătorească”, 
adică enunţiativă și nu demonstrativă și fără să atingă 
problemele ridicate de critica europeană intrată pe calea 
deliberativă, dacă nu și a pozitivizării. Rolul acesta a reve- 
nit lui C. Dobrogeanu-Gherea, pe atunci I. Gherea». 

Arătând că îi e «penibil» să recunoască ceea ce totuși e 
«neîndoios», Lovinescu scria mai departe: «C. Dobrogeanu- 
-Gherea a luat din mâinile lui Maiorescu torța unei critici 
pe care o crezuse sfârșită cu dânsul». [...) 

Într-adevăr, Gherea este întemeietorul criticii noastre 
literare, implicit acela al școlii științifice a criticii româ- 
nesti. (...) Gherea avea formaţia spirituală și concepţia 
ideologică opuse direcţiei maioresciene și tocmai concep- 
ţia sa și tocmai formația sa erau cele necesare pentru a 
se opune criticii maioresciene... Gherea a crescut la școala 
democraţilor revoluționari ruși, pentru care critica literară 

era cea mai vastă posibilitate de dezbatere a problemelor 
sociale și ideologice (a se vedea în acest sens Bielinski — 
Discurs despre critică). Gherea a cunoscut, de asemenea, 
școala franceză a criticii literare, de la Sainte-Beuve la 
Taine şi de la acesta la Bruneticre. Educat de revoluțio- 
narii ruși, influențat de asemenea de criticii francezi citați, 
Gherea avea posibilitatea să-şi ia un model de pasiune 
analitică asupra operei, scriitorului și societăţii. (...) 

Concepţia despre artă a lui Gherea este întemeiată pe 
ideea determinismului - natural și îndeosebi social — inte- 
grată într-o largă viziune materialistă a istoriei. (...) 

Critica literară, pornind de la Gherea, devine un com- 
plex instrument de analiză a operei, pe baza conceptiei 
materialiste a artei și o armă în lupta socială. Critica 
literară căreia Titu Maiorescu îi anunţase sfârșitul, înţe- 
legându-i îngust menirea, își începe abia acum adevăratul 
drum. Pe acest drum, realizând saltul calitativ al criticii 
marxist-leniniste, cucerire a epocii de triumf al socialis- 
mului, mergem noi azi. Fantoma lui Maiorescu, ca orice 
fantomă, nu mai poate urmări decât pe cei ce, în general, 
cred în învierea duhurilor”. 


Intervenţia „Scânteii. 
Ecouri și urmări 


În fine, ajungem și la momentul dezvăluirii analizei din 
Scânteia -— articol de opinie oficială, subliniată și de sem- 
nătura cu criptonim: CRONICAR* - la care am făcut până 
acum mai multe trimiteri, începând chiar de la primele 
pagini ale cărţii. Reprodus în principalele gazete literare: 
Viața românească, Gazeta literară (în Contemporanul cred 
că nu, în Steaua sigur nu) articolul a avut câteva arti- 
cole-ecou imediate. Și se știe că această din urmă specie 
publicistică - care nu-mi dau seama dacă este o invenţie 
a presei totalitare, dar oricum în acest răstimp a atins cota 
maximă de dezvoltare și necesitate — „ecourile” adică, prin 
definiție și conţinut, trebuiau să aprobe un articol, un 
document sau o opinie oficială, să le concretizeze și să le 
dezvolte în direcția sursei primare, a „opiniei-mamă” ca 
să zic așa. 

Cele mai substanţiale ecouri imediate au fost scrise de 
Ovid S. Crohmălniceanu, S. Damian*5, Mihai Gafiţa% și 
Radu Lupan”. Evident, s-au publicat și alte ecouri în presa 
literară, pe unele le-am valorificat în contextele anterioare 
și, fapt ştiut, în cercetarea mea n-am mers pe linia dezvă- 
luirii exhaustivităţii ci a relevanţei și a simptomaticităţii. 

Precizarea aceasta nu este întâmplătoare, pentru că în 
acest capitol schimb metoda prezentării consecutive a 
comentariilor pe o temă dată, în favoarea unui dialog între 
maestru și discipoli, a unui scenariu, dacă vreţi. Acest 

procedeu l-am mai aplicat în cartea Trădarea intelectualilor. 
de pildă, în confruntarea din 1946 între Zaharia Stancu 
si Corneliu Coposu pe tema culturii de stânga sau de 
dreapta (în capitolul Epilog cu doi polemiști); sau contro- 
versa pe tema crizismului din 1947 între Miron Radu 
Paraschivescu și Tudor Teodorescu-Braniște (cap. Dialog 
polemic). 

Este o operaţie extrem de dificilă și anevoioasă. Dar 
merită. Cel puţin din punctul meu de vedere. 

- Așadar, incipit SCÂNTEIA: „Succesele obținute an de 
an, apariţia unor noi opere valoroase demonstrează din 
plin vitalitatea literaturii noastre noi, dovedește capacita- 
tea ei de a se ridica la nivelul tot mai înalt al cerințelor 
cititorilor. (...)”. 


- OV.S. CROHMĂLNICEANU: „Consfătuirea reprezen- 
tanţilor partidelor comuniste și muncitorești din ţările 
socialiste, care a avut loc la Moscova între 14 și 16 noiem- 
brie 1957, a scos în evidenţă importanţa excepţională a 
unităţii lagărului socialist. (...) Aplicând cu fermitate revo- 
luţionară linia Congresului al II-lea, Partidul Muncitoresc 
Român a combătut și combate fără cruţare orice tentativă 
de infiltrare a ideologiei burgheze în rândurile mișcării 
muncitorești, orice manifestare de oportunism sau impă- 
ciuitorism, la adăpostul căreia dușmanul de clasă să-și 
poată urmări acţiunile sale îndreptate împotriva socialis- 
mului. Sub îndrumarea Partidului, literatura noastră ca 
și alte forme ale suprastructurii socialiste s-au dezvoltat 
pe un drum ascendent. Numai în acești ultimi ani am 
înregistrat apariţia unei serii întregi de realizări foarte 
valoroase. În proză, chiar avem toate motivele să ne aștep- 
tām curând la o recoltă bogată. (...) În poezie, ultimele 
versuri pe care le-au publicat Mihai Beniuc, Nina Cassian, 
Eugen Jebeleanu, Victor Tulbure, constituie realizări pre- 
țioase. Asemenea realizări nu lipsesc nici din alte sectoare 
de activitate. (...)”. 

- SCÂNTEIA: „O seamă de articole, studii, volume apă- 
rute se ocupă cu competenţă de fenomenul literar actual, 
de probleme ale valorificării moștenirii literare, iau atitu- 
dine împotriva ideologiei imperialiste și a literaturii bur- 
gheze decadente dir Occident, combat unele înrâuriri și 
manifestări dăunătoare din creația și critica literară din 
tara noastră. Așa, de pildă, în cartea lui Paul Georgescu 
Încercări critice, articolul intitulat Pământul e rotund sati- 
rizează manifestările de apolitism și evazionism frecvente 
în producţiile unor tineri poeţi. De asemenea merită a fi 
remarcat articolul Principii publicat într-unui din nume- 
rele recente ale Gazetei literare, în care criticul combate 
concret diverse manifestări liberaliste, îimpăciuitoriste în 
domeniul literaturii. in volumul Drumuri literare de Silvian 
Josifescu, studii și articole ca Romantism contemporan, 
Modern și anacronic, Stil cu șapte văluri, pledează - deși 
cu exemplificări insuficient de concrete - pentru realismul 
socialist, impotriva ploconirii în faţa curentelor moder- 
niste, împotriva stilului alambicat, pretentios, accesibil 
doar unui cerc restrâns de snobi și estetizanți. 

Au publicat de asemenea culegeri de eseuri și articole 
critice și unii prozatori sau poeţi. Într-un șir de articole 
Mihai Beniuc militează pentru apropierea literaturii de 
viaţa poporului, pentru îmbrățișarea pasionatelor teme ale 
actualităţii, relevând exemplul mobilizator al literaturii 
sovietice. Unele dintre eseurile lui Petru Dumitriu repre- 
zintă luări de poziţie contra pericolelor concepției filozofice 
și estetice obscurantiste, caracteristice artei burgheze 
reacționare. 

În ultimele luni se observă o binevenită înviorare, o 
creștere a combativităţii unor critici. 

Pot fi menționate ca exemplificări, contribuțiile aduse 
de Mihail Petroveanu - într-un ciclu de articole in care 
sunt analizate și combătute convingător denaturări idea- 
liste și manifestări recente de impăciuitorism ale unor 
critici și istorici literari din țara noastră, studiul interesant 
şi folositor publicat de N. Tertulian cu privire la criticul 

burghez E. Lovinescu (Viaţa românească, nr. 4 și 5) articole 
pe teme de critică și istorie literară ale lui Mihai Gafiţa. (...)”. 


- MIHAI GAFIȚA: „În cadrul general al dezbaterii pro- 
blemelor specifice ale literaturii noastre actuale, proble- 
mele eticii literare s-au aflat în centrul preocupărilor în 
timpul din urmă. (...) | 

Dezbaterea a fost ajutată de faptul că au apărut nume- 
roase volume de critică. (...) De asemenea, în presa literară 
și în general în presa de informatie, articolele de critică 
s-au înmulţit. Nu demult, la ESPLA, a apărut chiar un 
volum, Caiete critice, care marca aceeași sporire a activi- 
tâţii desfășurate de sectorul criticii literare. Concluziile 
acestei dezbateri încă n-au fost trase. [...) 

Se poate spune pe drept cuvânt că dezbaterea din sec- 
torul criticii literare va folosi într-o măsură însemnată și 
criticii plastice precum și criticii muzicale, unde nu puține 
probleme s-au pus și li s-a căutat rezolvarea într-un mod 
destul de asemănător cu acela din critica literară. (...) 

Articolul Pentru întărirea principialității marxist-leniniste 
în critica literară publicat de Scânteia - în două numere 
consecutive (...) aduce o analiză profundă și aprecieri prin- 
cipiale în legătură cu un nou număr de probleme și cu 
unele manifestări și atitudini din critica literară. (...) Analiza 
pe care o întreprinde articolul din Scânteia privește deo- 
potrivă volumele de critică apărute și articolele din presă”. 


- SCÂNTEIA: „Se pune însă întrebarea: și-a îndeplinit 
oare critica literară pe deplin rolul său în îndrumarea 
literaturii, a ajutat în mâsura cuvenită la dezvoltarea aces- 
teia? A dat critica riposta cuvenită manifestărilor de con- 
fuzionism, de infiltrare a unor influenţe străine? A ținut 
ea mereu trează conștiința răspunderii ideologice și artis- 
tice a scriitorului faţă de popor? (...) Trebuie spus însă că 
din punctul de vedere al orientării și profunzimii acestei 

activități, al eficacităţii ei, auto-mulțumirea este departe 
de a fi justificată. Problemele esenţiale ale literaturii de 
actualitate sunt dezbătute de multe ori slab și superficial, 
lipsesc studiile de generalizare, nu au fost combătute în 
mod operativ și argumentat tendinţele negative ce mai 
apar în literatură. Ocolirea sarcinilor centrale ale dezvol- 
tării literaturii, înfundarea în preocupări minore, laterale, 
dovedesc scăderea nivelului ideologic al criticii, tocirea 
ascuţișului ei. (...)”. 


- MIHAI GAFIȚA: „În presa noastră au apărut în ultimul 
timp unele greșeli ideologice serioase și manifestări de libera- 
lism și împăciuitorism față de ideologia burgheză. [...)”. 


- SCÂNTEIA: „Unii critici au ajuns să se îndepărteze de 
noţiunile marxiste ale veridicității, ale conţinutului social 
al artelor. De pildă într-un articol din Viata românească 
nr. 4/1958 Lucian Raicu ironizează pe tov. N. Doreanu 
care punea întrebarea legitimă: «pe cine să iubească» și 
«pe cine să urască» cititorul dintre personajele romanului 
Groapa. Denumind în derâdere acest punct de vedere 
«conţinutistic», Lucian Raicu se pronunță pentru o «mora- 
litate proprie». independentă de societate, a operei de artă. 
Astfel, el se situează impotriva criteriilor științifice ale 
criticii literare marxiste. (...) 

Numai datorită faptului că au uitat criteriile marxiste 
de apreciere a operei de artă, o seamă de critici au elogiat 
o carte ca Groapa, în care tendinţele realiste sunt copleșite 
de cele moderniste și care, flatând gusturile cele mai îna- 
poiate, vine în contradicţie cu misiunea educatoare a lite- 
raturii noastre. (...) 

Unii critici literari nu numai că n-au combătut această 
tendinţă, dar au și încurajat-o, stimulând o «morală» după 
care a zugrăvi clanul și succesele poporului muncitor în 
munca și lupta pentru construirea noii societăţi, înseamnă, 

chipurile, a da dovadă de «primitivism», de «poleire» a vie- 
tii, inseamnă a crea literatură de proastă calitate. Asemenea 
critici au cultivat o aversiune preconcepută faţă de eroul 
pozitiv, decretat cu anticipație a fi «schematic», în timp ce 
creatorii unor asemenea eroi erau considerați fără nici o 
justificare ca dogmatici. Or, faptele arată că dacă eroul 
pozitiv a dispărut din capetele unor critici, el există în mii 
de exemplare în viaţa noastră de toate zilele. Tendinţe de 
acest soi ale unor critici literari au contribuit la dezorien- 
tarea unor scriitori, la ezitarea în a aborda cu curaj temele 
actualității sau, în unele cazuri, la tratarea lor greșită. 
Judecând în felul acesta, un șir de critici au trecut cu 
vederea lipsurile ideologice care s-au manifestat în lucrări 
ca Reţeta fericirii de Aurel Baranga sau Cinstea noastră 
cea de toate zilele de Al.I. Ştefănescu. Ba chiar, unii critici 
literari au elogiat piesa dăunătoare a Anei Novak Ce fel de 
om ești tu, care are la bază o viziune falsă asupra întregii 
opere de construcţie socialistă, precum și unele poezii cu 
totul străine de ideologia noastră ale Doinei Sălăjan. (...)”. 


- OV.S. CROHMĂLNICEANU: „Slăbirea spiritului de 
partid al criticii din paginile Vieţii românești s-a făcut sim- 
țită în ultima vreme. Prea puţine articole se ocupau de 
combaterea infiltrațiilor străine în lucrările literare. Prea 
puține studii au reacţionat la vreme în mod combativ față 
de apolitismul și evazionismul care se manifestă în unele 
producții poetice. Numărul 1/1958 închinat problemelor 
poeziei — cum arăta limpede Scânteia - «abordează în spe- 
cial teme abstracte sau îngust-meșteșugărești, se ocupă 
de valoarea sugestiei în poezie, însă nu cuprinde nici o 
luare de poziție directă și combativă împotriva poeziei 
apolitice». 

Dimpotrivă, într-un spirit neprincipial au fost recenzate 
elogios volume de versuri care profesează chiar ruperea 
de viaţă, individualismul sterp și asocial, ca volumul Doinei 
Sălăjan. 

Pe de altă parte, Viata românească n-a ajutat unora 
dintre poeţii noștri valoroși să-și regăsească drumul ade- 
vărat, atunci când creaţia lor a apucat-o pe o cale greșită. 
N-am știut astfel să facem o analiză științifică a liricii lui 
A.E. Baconsky, scoțând la iveală efectele negative exerci- 
tate asupra dezvoltării ei, de poezia modernistă, de încli- 
naţia spre reveria mistică neguroasă și manierismul paseist 
din ultimul volum de versuri ale poetului, Fluxul memoriei. 

Se ştie că negativismul în literatură este un reflex direct 
al poziţiilor panicarde, sceptice pe care spiritul mic bur- 
ghez alunecă în faţa greutăților construcției socialiste. 
Viaţa românească n-a combătut răul unor astfel de atitu- 
dini în lucrări dramatice construite pe o concepţie falsă, 
de-a dreptul dăunătoare, ca a piesei Ce fel de om ești tu, 
de Ana Novak. În revista noastră n-a fost analizată aproape 
deloc producţia dramatică. S-a trecut astfel ușor peste 
lipsurile ideologice serioase ale unor lucrări ca Reteta 
fericirii de Aurel Baranga sau Cinstea noastră cea de toate 
zilele, ultima apărută chiar în paginile revistei. 

În unele articole (cronica la volumul de reportaje Pe-un 
picior de plai de Eugen Barbu, recenzia la nuvela Ioanei 
Munteanu - Viața românească nr. 8 și 11 (1957), sub 
semnătura lui Radu Cosaşu s-au strecurat formulări care 
reeditau trăirile confuze și primejdioase ale autorului cu 
privire la așa-zisul «adevăr integral». Integral numai în ce 
privește înfățișarea aspectelor negative ale vieții, dar par- 
ticular și restrâns când era vorba de înfățișarea realizări- 
lor, a avântului construcției socialiste, a faptelor de eroism 
și abnegaţie ale oamenilor muncii din ţara noastră, angre- 
nati cu tot sufletul în marea lor operă constructivă. Critica 
literară marxistă avea dimpotrivă datoria să dezvăluie 
poziţiile estetice ostile realismului socialist, pe care le 
ascundeau astfel de formule, să arate cum ele nu duc 
decât la un naturalism plat și trivial, reflectând o viziune 
mărginită, defetistă, tipic mic burgheză asupra proceselor 
de dezvoltare socială. 

Prea puţine replici au venit împotriva teoriilor revizio- 
niste în critică, împotriva tentaţiilor de denigrare a realis- 
mului socialist. Faptul că în domeniul criticii s-a manifestat 
o condamnabilă carenţă, că o atitudine împăciuitoristă, 
lipsită de principialitate a redacţiei și în primul rând a 
redactorului șef (Ov.S. Crohmălniceanu) a îngăduit ca aici 
ideologia burgheză să găsească un punct slab, apare cu 
claritate din nr. 4/1958 al revistei noastre închinat criticii”. 


- SCÂNTEIA: „Deși unele confuzii au primit unele riposte 
critice, ele continuă să circule în diferite reviste. Iată, de 
pildă, cronica publicată în Iașul literar nr. 3 din martie 
1958, sub semnătura lui G. Mărgărit. Criticul concepe un 
fel de antagonism între a exprima aspiraţiile, gândurile și 
sentimentele oamenilor în mijlocul cărora trăiește scriito- 
rul și a fi modern «pe plan universal. (...) Slaba combati- 
vitate ce s-a manifestat de multe ori în critica literară a 
creat teren prielnic apariţiei teoriilor eclectice şi propovă- 
duirii deschise a acestor teorii. Eclectismul este o concep- 
tie burgheză, care, manifestată în filozofie, estetică și alte 
ramuri ale ideologiei, devine periculoasă (...). [...) 

Această concepţie caracterizează activitatea unor critici 
literari. Într-un articol din Viaţa românească nr. 1/1958, 
intitulat Notă despre critica poeziei, Al. Piru declară că nu 
doreşte să dea reţete pentru critici și preferă să le predea 
concluziile unei cărți recente de Mario Fubini, apărută în 
Italia. Fubini este un discipol al esteticianului Croce. Fubini 
însă - după cum ne informează autorul - «ţine cont nu 
numai de critica sociologică, dar și de cea marxistă». Refe- 
rindu-se la punctul de vedere eclectic al lui Mario Fubini, 
pe care-l expune pe larg și fără rezerve, Al. Piru afirmă: 
«Critica cea mai bună, mai „oportună”, e de obicei suma 
tuturor modurilor de critică, critica deschisă „aperta”, 
străină de orice dogmatizare și de prejudecăţi, critica vari- 
ată și ductilă». La care autorul adaugă în încheiere: «Noi 
credem totuși că cea mai valabilă recomandaţie a lui 

Fubini este aceea de a ne folosi de toate felurile de critică 
posibile pentru a discerne misterul poeziei». 

Ar fi absurd să se creadă că toate felurile de critică, 
atât cele științifice cât și cele neștiinţifice se pot impăca 
şi «completa» (...). (...) Criticul publică în nr. 3/1958 al 
Vieţii românești o notă despre Macedonski, în care «conflictul 
eului cu lumea», situarea poetului în «zona superioară a 
disprețului», precum și atitudinea de «geniu romantic osân- 
dit la izolare și impopularitate» sunt privite ca trăsături 
prin care poezia dobândește «o semnificaţie adâncă». [...) 

În nr. 4/1958 al Vieţii românești, același autor reia 
teoria conviețuirii tuturor metodelor critice, ajungând să 
se declare de acord până și cu un așa-zis «realism» — nte- 
legând prin reale - după Schopenhauer din Skizze einer 
Geschichte der Lehre vom Idealen und Realen - formele 
eterne ale lumii, lucrurile în sine». De pe aceste poziţii, 
autorul își arogă dreptul de a atrage atenţia că «dogma- 
tismul e piedica cea mai însemnată în calea unei critici 
marxiste, principiale, creatoare». (...)”. 


OV.S. CROHMĂLNICEANU: „E inadmisibil ca poziţiile 
estetice cele mai contradictorii să fie acceptate sub pre- 
textul criticii literare «deschise» sau «totale» cum proclamă 
Al. Piru, atât în articolele despre cartea lui Mario Fubini, 
cât și în altele. ' 

Un asemenea punct de vedere nu numai că e complec 
neprincipial, că nu are nimic de a face cu ideea partinită- 
tii criticii marxist-leniniste, dar e incompatibil cu însăși 
poziţia științifică a cercetătorilor literari. Ştiinţa nu poate 
înainta decât luptând pentru afirmarea adevărului și acesta 
nu poate ieși la iveală decât prin confruntarea curajoasă 
a unor opinii cu altele, prin înlăturarea celor greșite. Omul 
de știință, cercetătorul nu este un colecționar de teorii 
care se bat cap în cap. 

Nu poţi fi în critica literară și marxist și adept al auto- 
nomismului crocian, și materialist, și de acord cu concepția 

idealistă asupra «realelor», așa cumo formulează Schopenhauer, 
și luptător pentru realismul socialist, și partizan al însin- 
gurării artistului. 

Astfel de poziţii trădează în fond o neincredere in puterea 
minții omenești de a elucida problemele artei, un agnos- 
ticism estetic de cea mai rea speţă și nu întâmplător Al. 
Piru vorbește de «misterul poeziei». 

Dar eclectismul colaboratorului Vieţii românești este și 
al redactorului șef, de vreme ce, dând dovadă de un cras 
liberalism, a permis să apară în paginile revistei tocmai 
opinii pe care le combătea în articolul său. (...) 

Unii critici încearcă spre justificarea acestei atitudini 
lozinca luptei împotriva dogmatismului. Chiar Al. Piru în 
articolul citat din nr. 4/1958 găsește că dogmatismul e 
piedica cea mai însemnată în calea unei critici marxiste, 
principiale, creatoare. 

Se știe că Partidul a combătut la timpul său și combate 
cu fermitate orice manifestări de dogmatism, de vulgari- 
zare a esteticii marxist-leniniste. Partidul a chemat pe 
critici să dea studii științifice, pătrunse de spiritul creator 
al dialecticii materialiste, eliberat de concepţii sociologiste, 
de vederi care neglijează specificul artei. 

Dar aceasta cere o aprofundare a concepţiilor marxiste 
asupra literaturii, o întărire a principiilor de la care ele 
pornesc. Unii critici devin peste noapte campioni ai dog- 
matismului înainte de a-și fi însușit măcar bine ideologia 
proletariatului revoluționar. Ei vor să „dezvolte” marxismul 
fără cunoștințe elementare asupra lui, fără să fie înarmați 
cu fermitate revoluționară, fără dorinţa fierbinte de a sluji 
cauza literaturii realist-socialiste. 

Tărăboiul lor antidogmatic devine o platformă pentru 
justificarea poziției eclectice a neprincipialității, a detali- 
erii întregului bagaj idealist de care sunt imbâcsiţi. Practic, 
acest lucru duce, cum ne arată viața, nu la înlăturarea 
greșelilor dogmatice, ci la revizuirea principiilor fundamen- 
tale ale teoriei literare marxiste. Îngăduind asemenea ati- 
tudini în critica literară, neimpiedicându-le și neacționând 

imediat și cu combativitate împotriva lor, Viaţa românească 
s-a făcut vinovată de întreţinerea acelor tentative care 
urmăreau intimidarea sau imobilizarea criticilor și scrii- 
torilor ostili poziţiilor liberaliste și concesive față de ideo- 
logia burgheză. Acolo unde scade principialitatea își face 
loc spiritul de grup și trebuie să mărturisim că nu o dată 
Viaţa românească s-a lăsat antrenată în polemici neprin- 
cipiale și ranchiune, rivalități mărunte, cheltuind în astfel 
de cazuri o energie şi o combativitate, pe care de o mie de 
ori mai bine ar fi făcut să o folosească în lupta impotriva 
ideologiei dușmanului de clasă”. 


- S; DAMIAN: „Câteva articole, semnate de criticul lite- 
rar Al. Piru, au fost judecate sever, dar judicios pentru 
eclectism ideologic. Să cercetăm mai îndeaproape activi- 
tatea lui publicistică din ultimul an. Recitind articolele 
incriminate cât și celelalte vom găsi o concepţie unitară 
asupra fenomenului literar și o metodă, aplicată cu des- 
tulă consecvență, în analiza critică la obiect. Ni se pare 
că, fără prea multe văluri, poziţia lui Al. Piru în critica 
literară este o renovare a estetismului, aclimatizat pe cât 
se poate noilor condiţii. (...) 

Constatând disproporţia între migăloasa inșirare de 
fapte literare și sărăcia comentariului personal, am fost 
înclinați să calificăm opera critică a lui Al. Piru, simplă 
arhivistică literară. Nu este chiar așa. Demontând meca- 
nismul criticii sale descoperim și o finalitate. Detaliile 
arhitecturii literare nu sunt culese arbitrar ci selectate 
după premise și preferinţe estetice. (...) 

Astfel de peregrinări face prin împărăţia prozei lui 
Sadoveanu. (...) lată nararea unei piese de Brătescu-Voinești 
(...). (...) Există posibilitatea ca, și prin reconstituiri ale 
operei, să evidenţiezi semnificaţii ideologice. Dar Al. Piru 
se absolvă singur de obligaţiile criticii de conținut. Rarele 
popasuri în subiectele cu caracter social sunt mai mult 
impuse de lucrarea respectivă — ocolul nefiind cu putinţă. 

Ce anume însăilări epice îi plac cu deosebire? Imitând 
un model renumit în critică, pe acela al lui G. Călinescu, 
Al. Piru relevă mai ales situaţiile sau notele care au darul 
de a «carica», de a «exagera» dezvelind o faţetă surprinză- 
toare a lucrurilor. (...) În rezumarea lui Panait Istrati sunt 
reproduse cu savoare cele mai licenţioase aventuri. (...) 
Groapa lui Eugen Barbu îi stârnește delicii puţin obișnuite, 
căci recompune pe un spaţiu întins universul lingvistic al 
mahalalei. O mostră dintr-un text fără sfârșit al cronica- 
rului extaziat: (..:). (.-.) 

Deci: predilecţia pentru amănuntul izbitor, propus în 
prim plan, fără discernământ ideologic. Nu e de mirare că 
problematica politico-istorică sau chiar morală se volatilizează 
aproape întotdeauna în interpretările lui Al. Piru. (a.a) 

Ceea ce reținem așadar în metoda lui Al. Piru este 
ignorarea conținutului de idei în literatură. De aici insis- 
tența sa asupra procedeelor de construcție sau verbale, 
izolate de substanța ideologică a operei. Ideea artistică o 
disociază tacit de orice implicații «impure», etice sau politice. 
Cel puţin așa reiese din activitatea practică a criticului. 
Când afirmăm că Al. Piru desparte forma de conţinut, în 
dauna conţinutului, înţelegem și că evită criteriul confrun- 
tării literaturii cu viața. Raportarea scriitorului la epocă e 
mărginită la câteva incursiuni biografice și la indiciile unor 
filiaţii strict literare. (...) 

Pentru Al. Piru actul trădător al lui Panait Istrati pare 
mai degrabă o consecință a temperamentului individua- 
list, dezabuzat, un joc al vanităţii scriitorului, vagabond 
incorijibil, năzuind să-și facă faimă prin scandal. Nici 
poziţiile retrograde ale lui Brătescu-Voinești nu sunt dez- 
văluite prin raport cu fascizarea treptată a ţării în perioada 
premergătoare războiului antisovietic. Vederile politice nu 
sunt stigmatizate în analiza critică a operei, 

Al. Piru menţinându-se pe linia obiectivismului. Studiile 
sale de istorie literară omit în esenţă principiul leninist al 
celor două culturi divergente. (...) În articolul O sută de ani 
de roman (Viaţa românească nr. 6/1957) sunt semnalate 

diferite tipuri de literatură evazionistă; este curios insă 
cum își închipuie autorul că elucidează situația romanu- 
lui românesc între cele două războaie mondiale fără a 
depista curentele ideologice principale, care reflectau opo- 
ziţiile de clasă pe plan suprastructural. (...) 

Trecerea spre contemporaneitate, în istoria romanului, 
se face mai mult ca o politețe, îngheţată în gesturi de 
uzanţă. (...) În cercetările monografice de istorie literară, 
Al. Piru a încercat de cele mai multe ori să concilieze vechile 
criterii ale estetismului cu principiile marxism-leninismului. 

Cu un asemenea arsenal, criticul pornește în recunoaș- 
tere pe teritoriul realismului socialist. Aici se verifică pe 
deplin caracterul dăunător al eclectismului. (...) În Moro- 
-meții (Din aspectele romanului actual — Viaţa românească, 
nr. 12/1957, Al. Piru recunoaște o evoluţie decisivă a 
tendinţelor anti-sămănătoriste, elogiind lipsa de idealizare 
a ţăranului. Totuși el relevă numai latura rapace (Moromete 
apărând pământul și averea) și subestimează fondul de 
omenie, care contravine în mod tragic navalei capitaliste. 
(...) Criticul reduce de fapt realismul socialist la formule 
literare anterioare, uitând că literatura nouă este rezultatul 
unei transformări sociale radicale. Numai aprofundarea 
tezei marxiste cu privire la relaţia între bază și supra- 
structura corespunzătoare, îl poate determina pe Al. Piru 
să estompeze justificarea istorică a eroului pozitiv. (...) 

Credincios normelor esteticii burgheze, Al. Piru nu agre- 
ează pe reprezentanţii actualei orientări în critică. Aplecat 
condescendent asupra unor lucrări monografice recente, 
el le supune unei comparații minimalizatoare cu stadii 
dinainte de eliberare, făcându-se a nu observa că, între 
timp, noi am promovat principiile leniniste ale reconside- 
rării. Activitatea criticilor formaţi în acești ani îl irită și de 
aceea caută fisuri chiar milimetrice spre a-i persifla. 

intr-o recenzie la volumul de cronici al lui Savin Bratu 
(Viaţa românească, nr. 9/1957) Al. Piru îl etichetează «comen- 
tator zelos de cărți» și printre alte merite distinge și capa- 
citatea «de a judeca eu spirit obiectiv, politic» (?). 

Cum s-a mai arătat, Al. Piru e adeptul unei critici «plu- 
raliste», găsind în acest talmeș-balmeș și un ungher ceri- 
ticii marxiste (Tehnica criticii literare - Viaţa românească, 
nr. 4/1958). Toate părerile sunt bune, toate punctele de 
vedere pot convieţui. Să trăiască toate curentele ideologice 
intr-o simbioză pașnică! Eclectismul ideologic se împacă 
bine cu tendinţele estetizante”. 


- MIHAI GAFIȚA: „Din când în când își fac apariţia in 
limbajul criticii literare expresii, definiţii, teorii ciudate 
care circulă de o vreme, şi a căror esenţă se dovedește 
până la urmă a fi anti-marxistă. [...) Acum doi ani și mai 
bine a fost lansată noţiunea «adevărul integral» (...), apoi, 
a început lunga și confuza discuţie despre «spiritul modern», 
discuție ale cărei rămășițe întârziate mai apar, ici și colo. 
Mai încoace, prilejuită de dezbateri despre receptivitatea 
criticului față de opera literară, a început să se vehiculeze 
ideea «receptivității mai largi», să se ceară criticii să fie 
«mai ductilă și mai variată», adică mai exact să fie și spi- 
rit burghez în critica literară. Astfel de teorii au caracte- 
rizat activitatea de critic literar a lui Al. Piru, atât cea 
desfășurată mai demult, cât și aceasta recentă, semn că 
nimic nu s-a schimbat în felul său de a gândi și că nici 
nu a manifestat dorinţa de a înţelege estetica marxist-leni- 
nistă. 

Articolul din Scânteia arată că o activitate tot atât de siste- 
matică și făţișă de respingere a tezelor marxist-leniniste 
în critică și în literatură a desfășurat și I. Negoițescu. [...) 

Editurile, și în special ESPLA, au pierdut la un moment 
dai criteriul științific în valorificarea moștenirii, pe care 
l-au înlocuit cu tendinţa de preluare în bloc a moștenirii 
literare. (...) 

Din păcate, multe din aceste greșeli și tendinţe străine 
de estetica marxist-leninistă și-au aflat adăpost în revis- 
tele Uniunii Scriitorilor, și în primul rând în Viaţa romă- 
nească. Pe lângă poezia evazionistă, formalistă și proza 

negativistă, pe care revista le-a publicat adesea, și în bună 
companie cu acestea, critica Vieţii românești a manifestat 
o inexplicabilă confuziune și s-a caracterizat prin grave 
abateri. (...) 

Cele mai multe din articolele lui Al. Piru și |. Negoițescu 
aici au fost publicate și, alături de altele, au contribuit la 
scăderea tot mai accentuată a nivelului ideologic al revis- 
TEL (i. 


- SCÂNTEIA: „Neutralismul în critică nu este un atribut 
al culturii și rafinamentului cum ar dori să pară, ci sem- 
nul unei poziţii lesne influenţabile, al unei poziţii impă- 
ciuitoriste, oportuniste, care, în momentul de faţă, prezintă 
atitudinea cea mai dăunătoare pe frontul ideologic și prin- 
cipalul aliat al revizionismului. Neglijarea principialității 
marxiste în favoarea unei «receptivităţi mai largi» creează 
teren pentru reînvierea vechilor principii ale criticii bur- 
gheze pentru afirmarea estetismului, a izolării poetului de 
lume. 

Ce poate avea comun cu interesele dezvoltării literatu- 
rii noastre socialiste acest gen de critică «variată și ductilă» 
care ține sau nu ţine seama «și de» marxism? Cum a putut 
ca să-și facă loc în reviste ale Uniunii Scriitorilor? Și pen- 
tru ce redacțiile revistelor literare, criticii literari cu for- 
maţie marxistă și cu experienţă nu au luat la timp poziție : 
fermă împotriva acestor fenomene negative? [...) 

În lumina concepţiei științifice marxist-leniniste se des- 
fășoară munca de valorificare critică a operelor scriitorilor 
noștri din trecut. (...) 

Cercetătorii marxiști din țara noastră mai au foarte 
mult de făcut pentru valorificarea critică a operelor care 
au adus un aport pozitiv la tezaurul culturii noastre pro- 
gresiste. Această muncă este însă îngreunată de faptul că 
în ultima vreme s-au tăcut încercări de a impune false 
autorităţi și modele, incompatibile cu spiritul artei noastre 
și menite să dezorienteze. 


436 


Literatura în totalitarism. 1957-1958 


Presa s-a ocupat la timp de abaterile de la invățătura 
leninistă despre cele două culturi și despre moștenirea 
literară cuprinse în articolul lui A.E. Baconsky despre 
Mateiu I. Caragiale. În revistele literare au apărut însă și 
alte false interpretări ale operelor literare și de critică 
literară din trecut. În vreme ce tradiţiile inaintate pe care 
le reprezintă în critica noastră literară C. Dobrogeanu- 
Gherea, G. Ibrăileanu și alţii sunt - în mod profund nejust — 
foarte puţin studiate și amintite, s-au ivit prin unele reviste 
încercări de a reabilita teoriile idealiste ale lui Maiorescu, 
Lovinescu și ale altor critici burghezi. 

Urmărind, de pildă, articolele semnate de I. Negoiţescu, 
se poate constata că el a desfășurat o activitate sistematică 
şi făţişă de respingere a tezelor marxiste în problemele 
esteticii și ale istoriei literare, de canonizare a criticii ide- 
aliste și de proslăvire a literaturii decadente. Astfel, în 
articolul Anna și stilul academic (Viaţa românească 
nr. 9/1957) autorul face apologia lui Maiorescu si a maio- 
rescianismului, afirmând printre altele, în mod fals, că 
mentorul Convorbirilor literare, corifeul fostei școli idealiste 
și estetizante din critica literară românească, «cerea lite- 
raturii mai multă substanţă, mai mult adevăr al vieții». 
Sub aceeași semnătură întâlnim în Viaţa românească 
o recenzie la volumul de Scrieri alese ale lui Pompiliu 
Constantinescu care cuprinde ditirambe și mai deșănţate 
la adresa esteticii idealiste. Sub pretextul caracterizării 
umanismului lui Pompiliu Constantinescu, autorul recen- 
ziei foloseste prilejul pentru a elogia, ca «valori esenţiale» 
ale acestui «umanism», «estetismul academic» al lui Titu 
Maiorescu, «alexandrinismul platonizant din întâia fază a 
lui Lovinescu» ș.a.m.d. 

Ce pot avea în comun toate aceste «idei» cu realismul 
socialist, (...)? Citind asemenea articole ai impresia că 
autorul lor, cunoscut pentru vechea sa atitudine reacțio- 
nară, a fost cuprins de o ciudată amnezie și și-a închipuit 
că istoria s-a întors cu vreo 16 ani înapoi. 


Ana Selejan 


O admiraţie fără rezerve pentru «modernism» se face 
remarcată și în recenzia la vol. Ostrovul meu de Ion Frunzetti 
(Viaţa românească nr. 2/ 1958). În evoluţia poetică a auto- 
rului cercetat, I. Negoiţescu caută stăruitor «filonul bla- 
gian», «filtrele impuse de Ion Barbu» sau «vii reminiscențe 
din Mateiu Caragiale». Perseverentul critic găsește, de 
altfel, prilejul să elogieze poezia modernistă chiar și atunci 
când scrie despre... Bolintineanu. Într-adevăr, în Caiete 
critice nr. 1, D. Bolintineanu e declarat precursorul lui Ion 
Pillat, Mateiu Caragiale şi Ion Barbu, care sunt proclamati 
nici mai mult nici mai puţin decât... «maeștri ai formei 
poetice din veacul nostru». (...)”. 


- OV.S. CROHMĂLNICEANU: „Pe tărâmul criticii lite- 
rare, revista noastră e moștenitoarea unor tradiţii valo- 
roase care obligă. (...) Iată de ce nu cerem dreptul să 
trecem cu ușurință peste inconsecvenţele manifestate de 
la o vreme în paginile revistei noastre. Unele studii, articole 
sau recenzii reflectă confuzii serioase și câteodată chiar 
concepţii străine de ideologia clasei muncitoare. Sub sem- 
nătura lui I. Negoiţescu s-au putut citi rânduri care încer- 
cau o reabilitare camuflată a estetismului. Scrierile alese 
de Pompiliu Constantinescu au fost recenzate în nr. 11 fără 
nici un cuvânt care să amendeze poziţiile acestui critic 
format la școala lui Maiorescu și Lovinescu. Dimpotrivă, 
recenzia elogia receptivitatea lui faţă de modernism, pri- 
oritatea pe care o dădea el estetismului. Teoretizând 
seva «sufletului frumos» care ar fi caracterizat ethos-ul lui 
P. Constantinescu, I. Negoiţescu introduce printre compo- 
nentele lui «estetismul academic al lui Maiorescu, născut 
din sensualitatea inteligenţei» ca și «alexandrismul plato- 
nizant din întâia fază a lui Lovinescu». În altă recenzie, la 
Ostrovul meu de Ion Frunzetti, același autor face tot felul 
de referiri admirative la formulele poeziei decadente, vor- 
bind pe un ton de secretă nostalgie de «știmele lui Blaga», 
de «filtrele barbiene» ș.a.m.d. 

Referiri asemănătoare, care vădesc o poziţie neprinci- 
pială faţă de reprezentanții liricii ermetice, mistice, moder- 
niste dintre cele două războaie în sectorul criticii au apărut 
și în articolul lui D. Micu despre poezia lui A.E. Baconsky 
din nr. 1/1958. (...) Că nu e vorba de simple scăpări ci de 
o atitudine concesivă faţă de concepţiile estetice burgheze, 
tinzând către o revizuire a tezei leniniste asupra modului 
critic în care trebuie preluată moștenirea literară, apare 
și din faptul că cititorii au putut întâlni, de pildă, și intr-un 
articol al lui Al. Piru din nr. 4/1958 teorii de-a dreptul 
absurde despre realism, deduse din «realele lui 
Schopenhauer» («formele eterne ale lumii», «lucrurile în 
sine») și date ca reprezentând permanenţele poeziei româ- 
nești «de la Văcărești până la Lucian Blaga», sau diverse 
formulări echivoce și împrumutate din bagajul ideologic 
al criticii burgheze despre «spiritul modern», «modernitate» 
etc. În articolele lui Lucian Raicu. 

in sectorul criticii, acest număr (nr. 41/1958 - n.n.) 
trebuia să constituie tocmai o ocazie fericită pentru afir- 
marea principiilor criticii militante comuniste, a partinităţii, 
pentru combaterea cu ascuţime și fermitate a teoriilor 
revizioniste, pentru risipirea confuziilor, pentru apărarea 
purității ideologice a literaturii noastre de orice influențe 
străine sau dușmănoase. (...) l 

Numărul 4/ 1958 păcătuiește printr-o atitudine neprin- 
cipială faţă de critica veche. | 

Partidul acordă o mare atenţie intelectualilor de valoare, 
cu o formaţie culturală mai veche, atașați poporului și 
dornici să slujească revoluţiei culturale care se desfășoară 
în patria noastră. (...) Aceasta nu înseamnă însă că față 
de concepţiile idealiste și de locul lor în opera din trecut 
sau în unele scrieri de astăzi ale acestor intelectuali, cri- 
tica marxist-leninistă trebuie să adopte o atitudine pasivă, 
neprincipială. Astfel, în nr. 4, articolul lui D. Micu Arta 
criticului nu face o analiză științifică marxistă a operei acad. 
G. Călinescu. Autorul desparte în mod simplist și artificial 
concepţiile estetice vechi ale criticului de consideraţiile și 
aprecierile sale concrete asupra diferitelor opere. 

Nimeni nu se gândește să conteste vasta erudiție, marele 
talent și gustul acad. G. Călinescu. Nimeni nu intențio- 
nează să diminueze analizele de o rară pătrundere, mul- 
țimea observaţiilor sale admirabile cu privire la literatura 
noastră, contribuţia lui la cunoașterea și înțelegerea ei. 
Aceasta însă nu se poate stabili în mod științific decât 
printr-o analiză marxistă a poziţiilor lui G. Călinescu, a 
tendinţelor pe care le-a susținut și comunicat, a ideologiei 
sale, a evoluţiei scrisului său, în întreg procesul literar al 
epocii. Articolul lui D. Micu nu face însă o cercetare dis- 
tinctă, principială a operei lui G. Călinescu, ci urmărește 
în spirit apologetic mai mult o disculpare a criticului de 
oricare eventuale obiecţii, găsind printr-un efort enorm de 
imaginaţie și prin tot felul de artificii, atitudini înrudite 
cu ale noastre, chiar și acolo unde e vorba tocmai de con- 
trariul lor. Așa se întâmplă că până și un studiu care neagă 
însăși ideea obiectivităţii istoriei și se situează pe poziţiile 
celui mai categoric subiectivism să fie scos după diferite 
amendamente, o profesiune de credinţă acceptabilă. Din 
articolul lui D. Micu, rezultă ideea primejdioasă că în 
activitatea unui critic, concepţiile estetice nu joacă nici 
un rol, de vreme ce se demonstrează că și atunci când ele 
sunt idealiste și chiar agnostice, nu stânjenesc în nici un 
fel «arta» criticii, dar și judecării cărţilor. Nicăieri nu se 
încearcă a se arăta cum l-au influenţat în mod negativ în 
aprecierile sale pe G. Călinescu ideile estetice greșite, în 
subestimarea, de pildă, a rolului criticii lui Gherea, a 
sensului satirei caragialești, a valorii Răscoalei lui Rebreanu 
sub raportul criticii sociale sau în prețuirea exagerată a 
unui poet ermetic și mistic ca Ion Barbu. 

De altfel, aceeași atitudine e adoptată și de alţi colabo- 
ratori. Cam în același spirit neștiinţific, pornit pe calea 
împăciuirii contradicțiilor sau a eludării lor, prezintă acti- 
vitatea de critic literar a lui G. Călinescu și Al. Piru”. 


- SCÂNTEIA: „Atitudini lipsite de principialitate s-au 
manifestat și faţă de lucrările trecute și prezente ale unor 

critici literari din generaţiile mai vechi. (...) Chiar dacă 
acad. Perpessicius nu a izbutit întotdeauna să se plaseze 
pe poziţii marxiste, activitatea sa rodnică (...) este demnă 
să fie apreciată cu toată căldura. [...) Poziţia neprincipială 
față de criticii din vechea generaţie a fost chiar și teoreti- 
zată de către George Munteanu într-un articol publicat 
recent în Viața românească (nr. 4/1958). (...) 

Partidul cere ca faţă de intelectualii din generaţiile mai 
vechi să existe o atitudine atentă; ei trebuie ajutaţi să-și 
însușească concepţia marxist-leninistă. (...) 

În altă ordine de idei, trebuie spus că s-a manifestat o 
tendinţă de a înlocui principialitatea marxistă cu ploco- 
neala snoabă în fața «autorităţilor» consacrate în cultura 
burgheză. (...)” (Vezi nota 33.) 


- OV.S. CROHMĂLNICEANU: „Printr-o amplă autobio- 
grafie spirituală, acad. Tudor Vianu prezintă în același 
număr evoluția sa către socialism. Pe orice intelectual 
progresist nu-l poate decât bucura că un om de cultura 
și prestigiul prof. Vianu a ajuns, cercetând atâtea sisteme 
filozofice, la convingerea că marxismul reprezintă concep- 
ţia cea mai înaintată asupra lumii... 

E însă o slăbiciune a redacției că n-a încercat măcar să-i 
ceară autorului, ca tocmai în spiritul consecvenţei cu pozi- 
tiile la care a aderat, să adopte un punct de vedere mai ascu- 
tit critic faţă de unele doctrine filozofice burgheze. (...) 

Critica militantă marxist-leninistă n-are nimic comun 
cu atitudinile apologetice. (...) Altfel, inseamnă a întreține 
uri climat în care tânăra critică literară să alunece, cum 
s-a cam întâmplat în unele cazuri, către poziţii estetizante. 
Nu ajunge G. Munteanu, în răspunsul la ancheta revistei. 
să teoretizeze chiar o asemenea situaţie, susținând că vechii 
critici sunt chemaţi «să menţină tradiția și să conserve gus- 
tul», omițând să arate despre ce tradiţie și ce gust e vorba? 

Atitudinea apologetică e neprielnică chiar evoluției firești 
a vechii critici înspre pozițiile marxiste. insușirea ideologiei 

clasei muncitoare de către intelectuali de formaţie veche 
e un proces care cunoaște la noi însemnate succese. El nu 
se poate realiza decât printr-o muncă răbdătoare, stărui- 
toare, atentă. dar fără nici o concesie de ordin principial. 

Nr. 4/1958 al Vieţii românești reflectă și unele ingădu- 
ințe condamnabile faţă de estetism. Desigur că astăzi la 
noi o afirmare deschisă a principiului «artă pentru artă» 
nu se poate face cu ușurință. Estetismul se manifestă însă 
sub forma ignorării problemelor de conţinut în judecata 
critică, în hipertrofierea ideii de «univers al operei» cu legile 
lui independente de legile obiective ale realităţii. În arti- 
colele lui Lucian Raicu Critica literară și prezentul, pe lângă 
diferite confuzii stârnite de stăruința autorului în cultiva- 
rea paradoxului, în ciuda declaraţiilor antiestetizante, se 
formulează următoarea idee la care ar subscrie orice critic 
estetizant: «Când se confruntă arta cu viaţa, etica parti- 
culară a operei cu moralitatea de fiecare zi, de pildă, aduși 
printre noi 10 indivizi oarecare asupra comportamentului 
civic al cărora suntem îndemnați să ne pronunţăm, devin 
întru totul posibile judecăţile cele mai bizare». Dar dacă 
fiecare carte are moralitatea ei, dată de punctul de vedere 
particular din care autorul și-a conceput opera, atunci la 
ce criteriu etic obiectiv rămâne să ne raportăm? Cineva 
poate tinde într-o carte să justifice moral și fascismul și 
crima și bestialitatea cea mai abjectă. 

În universul lor propriu, unii detracațţi ai lui Gide, de 
exemplu, se justifică perfect. Aceasta înseamnă că trebuie 
să-i acceptăm? Că nu sunt îndreptăţite întrebările: — «pe 
cine să iubim» și «pe cine să urâm» într-o carte? Dar așa 
ne întoarcem exact la argumentul lui Maiorescu, la felul 
lui de a-l apăra pe Caragiale de imoralitate. Așa ajungem 
să trecem, în ciuda talentului incontestabil cu care a fost 
scrisă, la aspectele ei realiste, peste lipsurile totuși grave, 
de ordin etic ale unei cărți ca Groapa lui E. Barbu, nu intâm- 
plător elogiată adesea fără rezerve în paginile Vieţii romå- 
nesti chiar de Lucian Raicu, de Al. Piru și de alții. (...) 

Cu atât mai mult, astăzi, când caracterul diversionist 
al modernismului ce a fost dezvăluit de estetica marxistă 

cu o profunzime până la care critica noastră progresistă în 
trecut nu putea merge din cauza limitelor ei ideologice, nu-i 
este îngăduită criticii marxiste să cocheteze în nici un fel 
cu asemenea tendințe literare ostile realismului socialist. 

În nr. 4/1958 din Viaţa românească L. Raicu indică 
drept obiectiv principal criticii noastre, necesitatea de a 
incuraja «modernitatea». (...) Dar dacă nu se fac distincţii 
nete, dacă tăișul criticii nu e îndreptat cu fermitate împo- 
triva formelor concrete de infiltrare a modernismului sub 
tot felul de etichete mai mult sau mai puţin «adaptate» 
terminologiei noastre, practic se ajunge la o tacită susţi- 
nere a decadentismului. Aceasta apare clar dintr-o scrie 
de recenzii și articole ale lui I. Negoiţescu. În rândurile 
amintite mai înainte despre Pompiliu Constantinescu se 
face astfel elogiul criticilor dintre cele două războaie «care 
au avut o contribuţie însemnată la formarea prozei noastre 
teoretice în cadrul mentalităţii moderne», urmărindu-se 
de fapt reabilitarea cenaclului lovinescian și a literaturii 
decadente cultivate aici. Mai mult, I. Negoiţescu caută 
asemenea filoane «moderniste» chiar în autori cu o pro- 
nunțată orientare realistă ca I. Agârbiceanu sau Pavel Dan 
și nu pierde ocazia mereu să citeze ca modele scriitori care 
au reprezentat la noi expresia cea mai virulentă a deca- 
dentismului, ca I. Barbu, Lucian Blaga, Matei Caragiale ș.a. 

Că în redacţia Vieţii românești de la o vreme s-a instaurat 
un spirit concesiv inadmisibil față de tendințele moderniste, 
o dovedesc și alte texte. O recenzie la volumul de eseuri 
Meșterul Manole de M. Beniuc sub semnătura lui Geo 
Șerban, neglijează complet articolele și studiile poetului 
consacrate literaturii noastre actuale, luările sale comba- 
tive de atitudine în problema realismului socialist, dar ţine 
cu orice preţ să «descopere» și aici o orientare spre «tumultul 
realităților sociale complexe și complicate ale timpurilor 
moderne», invocând un articol din 1939, de altfel nici 
măcar inclus în volum. 

În paginile Vieții românesti au apărut unele poezii cu o 
imagistică frenetică, scoase de sub controlul logicii, adesea 

absurdă, de sensibilă influenţă suprarealistă, ca Fragment 
autobiografic de Virgil Teodorescu în nr. 10/1957 sau 
Studii pentru un poem la țărmul mării de Gellu Naum în 
nr. 3/1957. 

Presa noastră a combătut încercările unor critici din 
Polonia, Cehoslovacia, RDG și Jugoslavia de a reabilita 
curentele moderniste. Critica literară marxistă n-are drep- 
tul să arate nici un fel de îngăduinţă faţă de tentativele 
«altoirii» realismului socialist cu diverse «inovaţii» moder- 
niste. Prin atitudinea concesivă de care a dat dovadă faţă 
de asemenea tendinţe, Viața românească poartă o serioasă 
răspundere pentru alunecările formaliste, ermetizante din 
lirica multora dintre tinerii noștri poeți, pentru atmosfera 
ceţoasă și obscurităţile din versurile lor, pentru îndepăr- 
tarea acestora de viaţă, de problemele acute politice ale 
constructiei socialiste. 

„De îngăduinţă am dat dovadă și necombătând cu vigoare 
încercările de reabilitare a tradiționalismului. 

Cosmopolitismul modernist, ca și naționalismul tradi- 
ționalist sunt expresii ale ideologiei burgheze, la fel de 
străine ideologiei clasei muncitoare. De altfel istoria a 
arătat că în literatură, ca și în altă parte, în ciuda apariţiei 
lor zgomotoase, formale, ele se împăcau foarte bine. Lovinescu 
a repudiat în numele modernismului, sămănătorismul, dar 
nu și filonul mistic tradiționalist al poeţilor de la Gândirea. 
Lucian Blaga, teoreticianul etnicismului naţional, al Spațiului 
mioritic, a îmbrățișat cu fervoare literatura modernă expre- 
sionistă și i-a urmat cu fidelitate principiile estetice în 
lirica sa. 

Atitudinile apologetice la adresa criticii vechi, înclina- 
tiile estetizante, cochetăria cu curentele decadente se con- 
jugă foarte bine cu un soi de snobism al criticii, pe care 
iarăși pe bună dreptate îl respinge Scânteia. Cum reiese 
din ancheta publicată în Viata românească nr. 4/ 1958, 
unii critici literari se arată preocupaţi nu, în primul rând, 
de a indruma literatura pe drumul realismului socialist, 
nu de a scrie pentru masele largi de cititori, pe care să le 
lămurească și să le educe în spiritul socialismului, ci de 

problema «artei» criticului. Nr. 4/1958 se ocupă prea mult 
de tehnica și modalităţile critice și condamnabil de puțin 
de problemele practice ale literaturii. Critici ca democrații 
revoluționari ruși Bielinski, Cernâșevski, Dobroliubov și-au 
câștigat un renume nepieritor. 

Activitatea lui Gherea cântărește infinit mai mult ca a 
«stilistului» și «rafinatului» Zarifopol”. 


- SCÂNTEIA: „Prin maniera în care înţeleg să exercite 
critica, unii încearcă să acrediteze ideea că a desluși sen- 
sul ideologic, mesajul artistic al unei opere ar fi o treabă 
comună și vulgară, pe când criticul «fin» și «subtil» trebuie 
să se dovedească mai «original». (...) Trebuie spus că 
într-un șir de cronici semnate de Savin Bratu, pe lângă 
un verbiaj pretenţios, s-au observat deseori atitudini de 
ploconire neprincipială faţă de o serie de lucrări analizate, 
ceea ce a dus la scoborârea fermităţii ideologice și exigen- 
tei sale artistice. Asemenea manifestări sunt cu atât mai 
regretabile cu cât criticul a dovedit în alte articole și studii 
(ca, de pildă, cele despre T. Maiorescu), că poate exprima 
cu claritate idei juste. 

Ne punem întrebarea: pentru cine scriu criticii care 
folosesc un astfel de limbaj, ce urmăresc ei cu scrisul lor? 
Doresc să răspândească ideile esteticii marxiste, să contribuie 
la îndrumarea literaturii pe drumul realismului socialist, 
sau să epateze printr-un stil căutat și alambicat? (...) | 

Trebuie spus că printre unii critici și scriitori se cultivă 
snobismul literar, se încearcă promovarea acestui gen de 
critică, considerându-l culmea raționamentului intelec- 
tual. Deosebit de primejdioasă este ceața în care se ascund 
asemenea scrieri «dificile» tocmai pentru că ea creează 
ambianța favorabilă strecurării ideilor antimarxiste”. 


- RADU LUPAN: „Despre limbajul pretenţios, cu «șapte 
văluri» al unor articole de critică s-a mai discutat în revistele 

noastre. (...) Şi de aceea, în cele ce urmează, chiar dacă 
nu voi cita pilde de flagrant verbiaj critic, voi cita în orice 
caz pilde în care «pentru ce a scris» nu a fost suficient de 
limpede criticului, ceea ce a avut drept urmare și lipsa de 
claritate în felul «cum a scris». 

Voi începe cu poezia și, știind că cititorii sunt dornici 
să afle în primul rând ce e un volum de poezii, îl voi lăsa 
pe Radu Popescu să le explice. «Un volum de versuri - scrie 
criticul în articolul închinat volumului Mariei Banuș și 
apărut în Contemporanul nr. 26 a.c., trebuie să fie, astăzi, 
o parolă de comuniune a sufletelor, a minţilor, o formulă 
"bogată și translucidă a vieții, recunoscută de toți și accep- 
tabilă pentru toți, sub semnul prestigiului și autorităţii 
glasului de poet, care ordonează haosul aparent și exprimă 
chemarea idealului urmărit de toţi». (...) 

Precum bine se știe — și firește nu-mi închipui că voi 
da în cele ce urmează o definiție completă - poezia cu 
caracter realist-socialist se inspiră din realitate și oferă, 
potrivit mijloacelor proprii fiecărui poet, o imagine unică 
a ei, dar identificabilă în realitatea cunoscută și făurită de 
mase. Cronicarul, sau nu a ţinut seama de acest adevăr 
sau i s-a părut prea simplu. Rezultatul a fost că a lăsat 
să se strecoare astfel o seamă de confuzii. Poetului i se 
conferă astfel un rol de demiurg al realităţii. (...) 

Nu-i de mirare că, încercând să definească, după o serie 
de aprecieri parțiale, de altfel judicioase și relevante, spe- 
cificul poeziei Mariei Banuș, același cronicar, împins de o 
greșită considerare a ceea ce e poezia, va spune că el 
constă în «supralumina (...) dacă mi se îngăduie acest 
termen, în care sunt scăldate poemele ei». (...) 

Aș vrea să atrag atenţia asupra faptului că nu m-am 
oprit aici ca și în exemplul anterior, la afirmațiile care nu 
joacă un rol important ci, dimpotrivă, am stăruit asupra 
acelora care definesc poziţia cronicarului faţă de artă sau 
față de opera respectivă. Și nu se poate să nu se admită 
că, în ambele cazuri, lipsa de consecvență în înţelegerea 
mai profundă, științifică, a caracterului social al artei, al 

poeziei în speţă, duce la aprecieri de ordin formal, în care 
intelegerea materialistă a lumii s-a transformat într-o 
«supralumina». (...) 

intr-o cronică închinată volumului Fluxul memoriei de 
A.E. Baconsky - publicată în Gazeta literară nr. 4 a.c., 
Mihail Petroveanu încearcă să definească trăsăturile carac- 
teristice liricii poetului clujean, spunând printre altele: 
(Baconsky) solemnizează enunțurile simple (mă uit la vânt 
şi nu-l văd), punându-le să alunece într-un ritm maiestuos 
și intim totodată, de vast acord șoptit ca și cum le-ar rosti 
însuși timpul». Perspectiva lirică din care realitatea apa- 
rent banală poate fi transformată în substanţă poetică nu 
e lămurită astfel, și cititorul nu progresează nici în înţe- 
legerea poeziei în general nici a lui Baconsky în special. 
(...) Aprecierea poeziei cunoaște, sub pana altor critici, 
doritori de a-i defini calităţile, diverse aventuri. Astfel, 
după Al. Căprariu, într-o cronică apărută în Tribuna nr. 
21 a.c., volumul de versuri al regretatului Nicolae Labiș, 
care trebuie citit «cu încredere și candoare», este nici mai 
mult nici mai puţin decât «însuși itinerariul unui straniu 
Columb spre continentul cu vegetaţie luxuriantă și mira- 
culoasă ale marii poezii». (...) Dar asemenea aprecieri se 
mai întâlnesc și în alte articole scrise despre poeţi din 
aceeași revistă. Astfel, într-un studiu al volumului de 
versuri Drepturi și datorii de Virgil Teodorescu, apârut în 
Tribuna nr. 27 a.c., criticul lon. Oarcăsu, (...) ajunge la 
concluzia că «Peisagistica sa (a lui V.T.) bogată și policromă 
aduce în plus o vigoare cu totul remarcabilă, un aer de 
prospețimi campestre, oarecum pe linia lui Pillat, evident 
fără ortodoxie și nota de violentă adaptare a unei viziuni 
clasicizante în decorul autohton». (...) 

Alături de formulări de genul celor de mai sus și care 
constituie de fapt, în chip obiectiv, încercări de a intuneca 
adevăruri clare, tezele fundamentale ale esteticii marxiste, 
se mai găsesc însă și formulări de o confuzie... perfectă. 
lată ce ne spune C. Ţoiu despre sugestia poetică, intr-un 
articol publicat în Viața românească nr. l a.c. pe marginea 

poeziei lui Bacovia. (...) Nici D. Florea-Rarișşte, în articolul 
său intitulat Cântăreți ai mării şi pământului natal, publi- 
cat în Steaua nr. 4 a.c., nu rezistă ispitei de a face consi- 
_derații savante și preţioase cu privire la poezia Ninei Cassian 
din volumul Dialogul vântului cu marea. (...)”. (Vezi nota 37.) 


- SCÂNTEIA (alte aspecte și concluzii): „S-au manifestat 
tendinţe de a prelua în bloc, necritic, opera lui Goga, 
Panait Istrati, Iorga, Minulescu, Brătescu-Voinești. Asemenea 
tendinţe greșite și-au găsit expresia și în pregătirea manu- 
alului de Istorie a literaturii române contemporane pentru 
cls. a X-a. 

Recent, într-un amplu articol din Tribuna, Aurel Martin 
pleda pentru preluarea în bloc a operei lui Ilarie Chendi, 
fără a găsi măcar un cuvânt de critică față de ideile naţi- 
onaliste și alte greșeli ale acestuia, (...). (...) 

Desigur, acad. G. Călinescu este un scriitor de mare 
talent, un critic literar de o vastă erudiție, cu o inteligență 
pătrunzătoare, ceea ce face ca în lucrările sale de istorie 
literară să existe o serie de observaţii judicioase, sclipi- 
toare prin noutatea lor. Dar aceasta nu ne poate face să 
uităm că principiile care au stat la baza acestor lucrări 
sunt de esenţă idealistă și că metodologia lor este lipsită 
de rigurozitate științifică. (...) Cum poate ignora oare 
D. Micu legătura dintre aceste aprecieri eronate şi con- 
cepţia și metoda neștiinţifică ce le-au stat la bază? Încer- 
când «să spele de zgura idealistă» teoriile din trecut ale 
acad. G. Călinescu, D. Micu ajunge să-și însușească și să 
recomande ca «instrument de cercetare eficace» o metodă 
neștiințifică, metodă care, de pildă, l-a dus pe acad. 
G. Călinescu nu numai în trecut, dar și recent, la neînţe- 
legerea naturii satirei sociale a marelui Ion Luca Caragiale, 
care consta în viguroasa critică socială a orânduirii bur- 
ghezo-moșierești. 

De asemenea, în volumul Noi și neobarbarii - a cărui 
justă orientare antimodernistă a mai fost remarcată de 

ziarul nostru — Petru Dumitriu greșește atunci când invocă 
în sprijinul combaterii modernismului o carte bazată de 
fapt pe concepţii agnostice, nerealiste, despre artă; Principii 
de estetică, publicată în 1939 de acad. G. Călinescu. (...) 

Lupta pentru o critică științifică, eficientă, competentă, 
capabilă să contribuie la dezvoltarea literaturii realist-socia- 
liste, se identifică cu partinitatea, cu întărirea principia- 
lităţii și combativităţii de clasă pe tărâmul literaturii. 

Trebuie să înlăturăm cu toată hotărârea apolitismul și 
împăciuitorismul din critica literară, să ridicăm critica 
noastră marxistă la înălțimea rolului său militant. (...) 

Se înşeală cine își închipuie că se poate menţine multă 
vreme în critică păstrând un balast întreg de eclectism, 
de snobism. Numai datorită toleranței de neconceput a 
unor redacţii literare li s-a putut pune la dispoziție unor 
asemenea «critici», paginile revistelor, plus drepturile de 
autor nemeritate. Cititorii se întreabă pe bună dreptate, 
de pildă, la ce bun redactorul-șef al revistei, tov. Ov.S. 
Crohmălniceanu a dat la tipar, în nr. 4 al revistei Viaţa 
românească, o adevărată antologie de idei false și dăună- 
toare în materie de critică literară? Acest lucru apare cu 
atât mai de neînțeles cu cât criticul Ov.S. Crohmălniceanu 
publică, în același număr, un articol Delimitări, just ori- 
entat în general, în contradicție cu restul revistei, cu cât 
același critic a scris studii și articole valoroase de pe pozi- 
tii marxist-leniniste. (...) 

Prin orientarea sa politico-educativă, prin combativita- 
tea și nivelul ei științific și artistic, critica noastră literară 
trebuie să devină o armă ascuţită a partidului în lupta sa 
pentru făurirea culturii noi, socialiste”. (Vezi nota 33.) 


- OV.S. CROHMĂLNICEANU: „Ne luăm angajamentul 
față de cititori să curmăm fără șovâire atitudinea impă- 
ciuitoristă de care am dat dovadă, să stârpim orice formă 
de liberalism în munca redacțională, să ne dăruim toate 
forţele luptei pentru combaterea ideologiei burgheze pe 

tărâm literar și promovării literaturii realisț-socialiste”. (În 
V.R., nr 6,/1958, v. nota 34.) 


zx 


Urmările criticii din Scânteia, le bănuim: radicalizarea 
demersului analitic și sporirea adeziunilor la realismul 
socialist din partea masei scriitoricești. Să urmărim aceste 
schimbări, s arvenite în partea a doua a anului 1958, la 
trei reviste: Gazeta literară, Steaua şi Viata românească. 

La Gazeta literară, schimbările, cu scopul optimizării 
politicii redacţionale și transformării demersului critic în 
„armă ascuţită a partidului”, sunt mai multe. 

In primul rând, Paul Georgescu = specializat în articole 
de opinie și de directivă programatică, preia și cronica 
literară (în locul lui Savin Bratu), în alternanță cu Mihail 
Petroveanu. Va scrie, până la finele anului, cronici despre: 
Radu Boureanu (în nr. 38-39), Maria Banus (în nr. 41-42), 
Al. Andriţoiu (în nr. 44), M. Sadoveanu (în nr. 44-45) și 
despre reportajele lui Vasile Căbulea (în nr. 49). 

În al doilea rând este activizat Ion Vitner pe linia comen- 
tariului despre literatura contemporană, după ce în ultimii 
ani — deși colaborator frecvent al Gazetei literare — aceste 
preocupări erau rare și întâmplătoare, concurate de comen- 
tariile fixate pe literatura sovietică și europeană, ori pe 
probleme de ideologie literară „progresistă”. În note® men- 
ționăm operele comentate. | 

In al treilea rând, Gazeta literară înființează rubrici noi 
sau reactualizează altele, ca tribune de exprimare a unor 
opinii pe o temă dată. Este înființată, de pildă, rubrica 
nouă Comuniștii și creația mea (după titlul unui articol al 
lui Petru Dumitriu, menţionat în paginile anterioare). 
După câteva numere, rubrica se va chema Partidul și cre- 
atia mea. 

Va fi, apoi, reactualizată rubrica de scurtă durată din 
1957 (vezi cap. Abdicările criticii literare), Pe drumul realis- 
mului socialist. 

Reproducem colaborările la respectivele rubrici. 

Gazeta literară, rubrica Pentru realismul socialist: 

în nr. 37 (235), 11 sept.: OVID S. CROHMĂLNICEANU, 
Perspectiva revoluționară (I); 

în nr. 38 (236), 18 sept.: OVID S. CROHMĂLNICEANU, 
Perspectiva revoluționară (I1); 

în nr. 39 (237), 25 sept.: SAVIN BRATU, Actualitatea și 
teoria distanței, 

în nr. 40 (238), 2 oct.: ANDREI BĂLEANU, Perspectiva 
revoluționară și poticnelile revizioniștilor, 

în nr. 41 (239),9 oct.: Savin Bratu, Spiritul de partid; 
în nr. 42 (240), 16 oct.: ANDREI BĂLEANU, Idealul 
estetic al scriitorului militant; 

în nr, 43 (241), 23 oct.: ION VITNER, Concepţia lui Gorki (I); 
în nr. 44 (242), 30 oct.: ION VITNER, Concepţia lui Gorki (11); 
în nr. 46 (244); 13 nov.: MIHAIL NOVICOV, Imperativul 
calităţii; în nr. 47 (245), 20 nov.: MIHAI GAFIȚA, Coordonatele 
dezbaterilor literare actuale; în nr. 48 (246), 27 nov.: 
I. D. BĂLAN, Poezia cetățenească și patriotică; în nr. 49 
(247), 4 dec: MIHAI GAFIȚA, Sensuri noi; în nr. 51 (249), 
18 dec: MIHAI GAFITA, Semnele viitorului; în nr. 52 
(250), 25 dec: MIHAI GAFIȚA, Întâia treaptă. 


Rubrica: Comuniștii și creaţia mea sau Partidul și cre- 


ația mea 


în nr. 41 (239), 9 oct.: TITUS POPOVICI, Eroul vremii 
noastre; 

în nr. 42 (240), 16 oct.: TITUS POPOVICI, Eroul vremii 
noastre: 

în nr. 46 (244), 13 nov.: MIHAI PEBR: „Să fii parti- 
dului ostean”; 

în nr. 47 (245), 20 nov.: IERONIM ȘERBU, Confesiune; 
în nr. 48 (246), 27 nov: AL. ȘAHIGHIAN, Literatura : 
militantă; 

în nr. 49 (247), 4 dec: SZEMLER FERENC, Țelul; 
în nr. 50 (248), 11 dec: AUREL BARANGA, Noul; 
în nr. 52 (250), 25 dec: DAN DEȘLIU, Angajament 

Revista clujeană Steaua n-a promovat prea multe schim- 
bări în structura de ansamblu a gazetei. A eliminat, totuși, 
mult-criticata rubrică „de scandăl” Mențiuni și opinii, unde 
cel mai adesea la adăpostul iniţialelor, se ironiza, se polemiza 
sau se exprimau opinii mai puţin ortodoxe despre aspecte, 
idei, ori persoane consacrate. Apoi și-a așezat pe (în) capul 
revistei, așadar în deschidere - o pălărie ideologică, recte 
articole de atitudine și opinie despre esența tematică a 
realismului socialist: contemporaneitatea. Să le menționăm: 
- în nr. 7: AUREL GURGHIANU, Actualitate și partinitate; 
- înnr. 8: GEORGE MUNTEANU, Actualitate și accesibilitate; 
- în nr. 9: AUREL FELEA, Despre comanda socială; 

- în nr. 10: GEORGE MUNTEANU, Exemplul literaturii 
sovietice; 
- în nr. 11: AUREL RĂU, Pasiunea cunoașterii. 


În privința Vietii românești, urmarea e previzibilă: nici 
unul dintre colaboratorii care i-au atras critica Scânteii 
nu mai semnează în revistă și, de altfel, nici alții din gene- 
rația veche, deși nr. l-5/1958 aduseseră în atenţie și câteva 
condeie interbelice: Al. Philippide, Miron Radu Paraschivescu, 
T. Arghezi, Ilarie Voronca. Astfel, Viața românească a intrat 
în posesia exclusivă a contemporanilor angajaţi în comanda 
literară socialistă. 

Paginile anterioare dovedesc că nimic nu s-a stliibbat, 
după 14 ani de impas și manierism creator, în gândirea 
și strategia croitorilor de literatură, ale căror idei nu sunt 
diferite de cele din anii 1948-1953, cotate de ei înșiși drept 
dogmatice și proletcultiste. Dar dogmatice și proletcultiste 
sunt și principalele direcţii de atac ale apărătorilor realis- 
mului socialist (pe care să le extragem din discursul Scânteii, 
al lui Ov.S. Crohmălniceanu și S. Damian), intervenţii care 
conturează recrudescenţa și virulența dogmatică din 1958 
şi să le comparăm cu direcțiile și constrângerile ideologice 
vehiculate de N. Moraru, I. Vitner, Nestor Ignat ș.a. din răs- 
timpul totalitarismului stalinist. Aceeași alergie și intole- 
ranțţă față de purtătoarea de steag a modernităţii literare: 

etapa interbelică. Maiorescu, Lovinescu, Blaga, lon Barbu, 
Mateiu Caragiale, rămân în continuare, cum afirmă 
Ov.S. Crohmălniceanu, „expresia cea mai virulentă a deca- 
dentismului”, față de care critica literară marxistă nu 
trebuie să aibă nici „ploconeală snoabă” și „nici un fel de 
îngăduinţă faţă de tentativele «altoirii» realismului socialist 
cu diverse «inovaţii» moderniste”. Cu aceeași obtuzitate 
dogmatică este respins orice exerciţiu critic care nu dezvă- 
luie o declarată și spectaculoasă transformare marxistă a 
intelectualilor din vechea generaţie - atinși cu toţii de este- 
tism și împăciuitorism cu dușmanii esteticii marxiste — și . 
în primul rând cu modernismul — vizați fiind, după cum 
s-a văzut: T. Vianu, G. Călinescu, Perpessicius, Al. Piru, 
I. Negoiţescu, Șerban Cioculescu. Ei rămân încă - și-n 
1958 ca-n 1948 - false și primejdioase modele, atâta vreme 
cât n-au stigmatizat la modul proletcultist și n-au rupt cu 
tradiţia și formaţia anterioară. Ei au fost percepuți de vete- 
ranii și puritanii realismului socialist (Ov.S. Crohmălniceanu, 
S. Damian, M. Petroveanu, M. Gafiţa ș.a.) ca revizioniști 
ai acestuia, asa cum fuseseră percepute influenţele tradi- 
ționalismului și modernismului în paradigma lirică și 
epică din vreme, drept „altoiri” nesănătoase, faţă de care 
nu trebuie să se manifeste „nici un fel de îngăduinţă” - ca 
să-l cităm (a câta oară?) pe Ov.S. Crohmălniceanu. 

Filosofi, artiști, universitari, oameni de știință, comen- 
tatori de politică externă, toţi combat revizionismul. Încă 
din 1957 paginile gazetelor, de regulă ultima sau prima - 
depinde de profil - conțin comentarii despre revizionism 
sau reproduceri de articole din presa sovietică pe aceeași 
temă. 

În lumea literară campioana anti-revizionismului a fost, 
se-nţelege, Gazeta literară. Campioană e un fel de-a spune. 
Pentru că, în general, scriitorii au avut puţine intervenții 
în acest sens. Și anume: în Gazeta literară patru comen- 
tarii, în Viața românească trei, iar în Contemporanul” și 
Luceafărul“ câte un comentariu. În schimb, dintre toate 
revistele de cultură, Contemporanul deţine recordul în 
reproduceri sau comentarii autohtone (vezi nota 41). | 

Să ne familiarizăm cu conţinutul subiectului în discu- 
ție: revizionismul în estetică și literatură, prin luările de 
poziție impotriva acestuia ale unor comentatori, atât din 
vechea gardă a realismului socialist: Andrei Băleanu, 
Ov.S. Crohmălniceanu, Al. Oprea, cât și dintre mai tinerii 
analiști: Mircea Mancaș. Rezumând, vom spune că primul, 
după ce radiografiază și infirmă opiniile unor revizioniști 
străini ca I. Vidmar, Sveta Lukici, G. Lukács, I. Elsberg, 
Ianko Kos, Sartre, demonstrează felul în care Marin Preda 
prin scrierile sale a dezvăluit raportul dintre necesitate și 
libertate. Al doilea combate ideile revizioniste ale lui Lukâcs 
și Ian Kott, denunţând tangenta unor curente avangardiste 

(futurismul, expresionismul) cu fascismul, astfel că și la noi 
revista Gândirea, atinsă de expresionismul german, fusese 
„cea mai radical reacționară publicaţie românească”. 
Mircea Mancaș după o incursiune în teoriile revizioniste, 
descoperă revizuiri și evaziuni de la platforma r-s în unele 
poezii recente ale lui V. Felea, Radu Stanca, A.E. Baconsky, 
precum și false ierarhizări în analiza unor proze (Groapa, 
Setea). În fine, Al. Oprea îi denunţă pe intelectualii care 
vor eliberarea creaţiei de sub tutela partidului și-n general 
„scârboasa mâncărime frazeologică” a revizioniștilor iugos- 
lavi - aşa cum apare din răspunsurile la ancheta între- 
prinsă de revista lui Sartre Les temps modernes și din alte 
intervenţii. 

Dar să rotunjim conţinutul revizionismului îndreptat 
asupra RS și cu alte aspecte, din lectura articolelor. 

ANDREI BĂLEANU a scris cele mai multe comentarii: 
două în Gazeta literară“?, unul în Viaţa românească“ - pe 
care, prescurtat, îl reproducem în continuare: 

„Nu poţi zugrăvi realist înaintarea poporului muncitor 
spre socialism, și să rămâi în același timp neutru din punct 
de vedere politic. Dar tocmai această evidenţă încearcă s-o 
nege unii literați revizioniști. Astfel, în Jugoslavia, 1. Vidmar, 
referindu-se la articolele lui Lenin despre Tolstoi, a născocit 
teoria pseudo-marxistă după care valoarea artistică a unei 
opere literare ar fi independentă de orientarea ei ideolo- 
gică. (...) ` i 

Combătând teza eronată a lui G. Lukács, care ignoră 
ca si Vidmar, însemnătatea concepției despre lume și a 
metodei artistice în creaţie, esteticianul sovietic I. Elsberg 
arată că influenţa realităţii asupra operei scriitorului nu 
este un proces automat. Zugrăvirea veridică a fenomene- 
lor sociale în opera lui Tolstoi ca și a oricărui alt mare 
scriitor se întemeiază pe laturile pozitive ale concepției 
sale despre lume, în interiorul căreia pot exista elemente 
extrem de contradictorii. (...) 

Atacând ideea de progres în artă, criticul revizionist 
iugoslav Ianko Kos tinde să nege orice contact al artei cu 

dezvoltarea socială, cu politica și cu diferite alte ramuri 
ale conștiinței. (...) 

Kos concepe o artă «unică», o artă care este «mereu 
aceeași» în esenţă și variază. doar în manifestările ei. Arta 
ar fi deci prin excelenţă atemporală, iar dacă într-o lucrare 
pătrund totuşi elemente ale ideologiei, ale moralei ori ale 
vieţii sociale, acestea nu sunt decât ecouri ale unei «gân- 
diri externe», străine artei și ivite întâmplător în domeniul 
autonom al artei pure. 

lată până la ce șabloane ale esteticii idealiste se coboară 
un literat care se pretinde și marxist! Revizioniștii caută 
să golească arta de conţinut, de tendinţa socială care o 
însufleţește, s-o transforme într-un artificiu formal, inutil, 
gratuit. (...) 

În concepția marxist-leninistă, arta reprezintă nu o 
evadare, ci un act de prezenţă, nu negarea lumii reale ci 
o relaţie activă între om și realitate. (...) 

Să cercetăm de pildă opiniile estetice ale lui Sartre, 
după care arta nu este însușire a realității, ci abandonare 
a ei. Acţiunea umană - spune Sartre — are, ca lanus, două 
feţe: reuşita și eșecul. Omul de acţiune vede numai una 
dintre ele, poetul o vede pe cealaltă. [..,.). Reușita îl leagă 
pe individ de o colectivitate utilitară. Numai prin eșec, 
barându-i-se calea, omul este redat lui însuși, în toată 
puritatea, și poate trece la mit, la poezie. (...) 

Această «valorificare a eșecului» i se pare lui Sartre a 
reprezenta atitudinea originală a poeziei contemporane. 
(...) Conform acestei concepții, conchide Sartre, nu poate 
fi vorba de o poezie «angajată», decât cel mult în sensul că 
poetul se angajează să piardă. E o doctrină a inacțiunii, 
a capitulării și a resemnării - ridicată la rangul de nobleţe - 
a poeziei. (...) 

Această teorie a artei ca eșec și a artistului damnat, a 
avut largă circulaţie și în estetica idealistă burgheză din 
țara noastră, într-o variantă deosebită, o întâlnim, de 
pildă, la Lucian Blaga. «Arta nu mi se pare deloc „cunoaș- 
tere”, nici realizare „intuitivă” a unor „idei”, nici cucerire 

a realităţii însăși», scria Blaga (Artă și valoare, București, 
1939, p. 25). Creaţia artistică nu are măcar de-a face cu 
realitatea, pentru că se exercită într-un univers complet 
străin realităţii - în «orizontul misterului». (...) 

Arta «pură», «apolitică» este departe de a fi chiar atât de 
pură cum vrea să pară. (...) Legătura dintre teoriile auto- 
nomiei esteticului și cele mai dezgustătoare poziţii politice 
anti-populare este atât de vădită și confirmată istoric, 
incât ca nu poate scăpa unui cercetător informat și de 
bună credinţă, și cu atât mai puţin unui marxist. 

Formulând principiul caracterului partinic al literatu- 
rii, Lenin a subliniat că partinitatea nu reprezintă o con- 
strângere, o limitare a libertăţii de creaţie, ci dimpotrivă, 
singura cale către o artă cu adevărat liberă. [...) 

Adevărata libertate a scriitorului nu este rezultatul 
independenţei și neutralității totale, ci al adeziunii depline 
și conștiente faţă de cauza dreaptă a clasei muncitoare. 
De altfel, «independenţa» artistului este o amăgire pe care 
concepţia materialistă a istoriei a spulberat-o. (...) 

Marxismul arată că adevărata emancipare a individului 
este posibilă numai pe baza eliberării sale sociale. (...) Ne 
vom referi, spre explicare, la câteva aspecte din scrierile 
lui Marin Preda, în opera căruia problema libertăţii ocupă 
un loc central. Acea «disimulare» a lui Ilie Moromete, atât 
de des remarcată, nu este oare o formă de a întreţine, față 
de sine și faţă de alţii, sentimentul unei libertăți de acţi- 
une?. (...) Dar strâns tot mai mult în cleștele contradicți- 
ilor economiei capitaliste, el simte năruindu-se iluzia atât 
de scumpă a libertăţii: «se crezuse un om liber, stăpân pe 
liniștea și bucuriile sale și iată că libertatea în care crezuse 
se prăbușea, iar neliniștea și spaima amenințau să-i ia 
locul». (...) 

În Desfășurarea sau Ferestre întunecate — care cores- 
pund unei alte faze istorice — o dată cu mugurii socialismu- 
lui aspiraţia spre libertate începe a fi implinită. Sentimentul 
eliberării este acela care se trezește în Ilie Barbu (Desfășurarea) 
și-i redă demnitatea de om. El poate, în fine, să acţioneze 
slobod, să nu îndeplinească orbește poruncile chiaburilor. (...) 

Marin Preda urmărește problema raportului dintre 
libertate și necesitate și în condiţii de cu totul altă natură, 
în schița Prizonierul. (...) 

Revizionismul încearcă să șubrezească prestigiul prin- 
cipiilor literare marxiste, susținând că în domeniul artei 
nu ar fi posibilă aplicarea unor criterii științifice. Criticul 
iugoslav Sveta Lukici neagă în mod deschis existenţa unei 
ştiinţe a esteticii și reduce ideile despre literatură ale cla- 
sicilor marxismului la semnificaţia unor păreri și gusturi strict 
particulare. Lukici consideră «dogmatică» opinia conform 
căreia critica literară este materialist-istorică, (...). 

Partizanii eclectismului consideră că nu există o știință 
a esteticii marxist-leniniste și că toate punctele de. vedere 
au drept egal de circulaţie în literatură. Ei identifică fer- 
mitatea principiilor marxiste cu «dogmatismul» și trans- 
formă combaterea «dogmatismului» într-o combatere a 
marxismului. «Critica cea mai bună, mai ‘oportună’ — scrie 
de pildă Al. Piru - e de obicei suma tuturor modurilor de 
critică, critica deschisă, ‘aperta’, străină de orice dogma- 
tism și de prejudecăţi, 'critica variată și ductilă' (Viaţa 
românească, nr. 1/1958). Aceeași teorie lichidatoristă este 
reluată de Al. Piru în articolul Tehnica criticii literare 
(V. R., 4/1958) a cărui concluzie principală este că există 
«atâtea metode critice, câţi critici sunt». (...)”. 


OV.S. CROHMĂLNICEANU“*: „Critica și estetica bur- 
gheză au pierdut orice logică în faţa artei revoluţionare. 
(...) Faptul se verifică tocmai în lumina încercărilor revizi- 
oniste din ultimul timp, și dacă le examinăm cu atenție, 
constatăm că ele se exercită mai cu seamă în două direcții, 
amândouă îndreptate în special împotriva acestei unități. 

Într-un caz se tinde spre eludarea socialismului. Și cum 
aceasta revizioniștilor nu le convine să o spună fățiș, 
practică o exaltare a realismului «pur și simplu», lăsând 
caracterul lui socialist să se estompeze undeva într-o vagă 
penumbră. Esenţialul în problema realismului socialist- caută 

să creeze impresia asemenea «reformatori» — ar fi realismul. 
Scriitorul, pictorul, muzicianul, să facă realism, aceasta 
e totul, restul n-are decât o însemnătate secundară. (...) 
Cum procedează Lukâcs? în numeroase ocazii el tinde să 
estompeze deosebirea calitativă dintre realismul critic și 
realismul socialist. Lukâcs distinge trei cercuri mari în 
dezvoltarea literaturii epocii noastre: «primul, al literaturii 
parte fățiș antirealistă, parte pseudorealistă, care ia apă- 
rarea și face elogiul sistemului capitalist»; «al doilea apar- 
ținând literaturii de la naturalism până la suprarealism, a 
cărei tendință fundamentală este o mereu mai puternică 
îndepărtare de realism, o mereu mai energică lichidare a 
realismului». În sfârșit, ultimul, al literaturii «celor mai de 
seamă realiști». Ei reprezintă «realismul contemporan» 
pentru caracterizarea căruia Lukâcs socotește că e de 
ajuns să citeze numele lui Gorki, Thomas Mann, Heinrich 
Mann și Romain Rolland. (...) Că o asemenea clasificare 
nu e o simplă eroare, ci expresia unei concepţii, orice cunos- 
cător al operei lui Lukács o poate confirma imediat. (...) 

Faptul că nu se poate practica astăzi un realism con- 
secvent decât de pe poziţiile proletariatului revoluționar, 
l-a demonstrat și falimentul teoriilor așa-zisului «realism 
dur», «obiectiv», «spontan», lansate de unii scriitori și critici 
polonezi ca: Victor Woroszyisky, K.T. Toeplitz ș.a. 

Și aici se declanșa un război împotriva socialismului în 
numele înfățișării realității crude, «așa cum este ca». (...) 
Nici tendinţa inversă n-a dat rezultate. Se poate face lite- 
ratură socialistă în afara realismului? Tentativele revizio- 
niste îndreptate în această direcție, demonstrează încă o 
dată cu prisosinţă că nu. Criticul polonez Ian Kott (1956) [...) 
a lansat teza polilor opuși către care s-ar fi îndreptat după 
el, din cauza dogmatismului, spiritul revoluţionar și spi- 
ritul artistic novator. Mediile de avangardă - spune el - au 
fost aproape întotdeauna legate de radicalismul social și 
politic. (...) Kott citează pe suprarealiști. Dar mișcările 
de avangardă nu s-au rezumat în secolul XX numai la 
suprarealism. Futurismul italian s-a identificat de la înce- 
put cu fascismul. (...) 

Aripa mistică a expresionismului german, deloc negli- 
jabilă, mă îndoiesc că «se pronunţa în conflictul funda- 
mental, pentru revoluție». Şi aceasta înainte de anii treizeci. 
Admiratorii expresioniștilor germani s-au simţit acasă în 
paginile Gândirii, cea mai radical reacționară publicaţie 
literară românească. 

După primul război mondial, nici «purismub lui Valery 
și Stefan George n-a numărat puţini adepţi în rândul 
tinerilor poeți români. (...) 

Suprarealiștii se declarau gata oricând să iasă în stradă. 
Dar refuzau să facă ceea ce numeau Ci «propagandă», pentru 
că revoluţia în artă o reduceau exclusiv la expresie (...)”. 


MIRCEA MANCAȘ*5 : „Calea specifică de infiltrare a 
ideologiei capitalismului în declin o constituie, în ultimul 
timp, reînvierea tendinţelor revizioniste, care pun în dis- 
cuţie baza teoretică și generalizarea gândirii revoluționare. 
Respinse continuu pe plan politic și teoretic — de la 
Ed. Bernstein și K. Kautsky până la exponenţii actuali ai 
social-democraţiei de dreapta şi la renegatii marxismului 
(H. Lefebvre, Vidmar, R. Aron) — revizionismul neagă carac- 
terul de clasă al statului, inevitabilitatea revoluţiei pentru 
trecerea de la capitalism la socialism și rolul partidului de 
avangardă a clasei muncitoare, subminând astfel implicit 
și principiile construirii unei culturi socialiste. (...) Calea 
pe care încearcă să pătrundă ideologia reacționară a bur- 
gheziei în literatură și artă e, în primul rând, campania 
împotriva principiilor realismului socialist și denigrarea 
succeselor obţinute (...). Pe linia unei false obiectivități 
științifice, revizioniștii notorii (Vidmar, Stoinici) pledează 
pentru deplina «sinceritate» a creatorului, pentru o «spon- 
taneitate» în afara realităţii revoluţionare. În același timp, 
marcând o clară deviaţie ideologică, unii esteticieni polo- 
nezi par a descoperi o «antinomie tragică între spiritul 
revoluționar și inovaţie» sau «o contradicţie fatală între con- 
ţinutul revoluţionar și forma conservatoare». [...) Scriitorii 

noștri sunt mândri că au creat opere care exprimă interesele 
poporului, că au conturat viabil profilul noii lumi socia- 
liste. (...) 

Există încă la unii tineri poeţi de astăzi înclinarea către 
tematica refugiului în universul intim și subiectiv, către 
un lirism amar, dublat de un scepticism fără obiect și fără 
motiv. Acest apăsător cadru «dispoziţional» îl întâlnim 
uneori în poezia lui V. Felea (Soarele și liniștea) preocupat 
în genere de măruntele aspecte ale vieţii personale și stră- 
bătute de sentimentul singurătăţii și al nemulțumirilor 
erotice. lar Radu Stanca, în una din ultimele sale poezii, 
conturează un sumbru tablou dominat de o tristeţe uci- 
gătoare care - după expresia autorului — «țintește mai bine 
ca o pușcă» ș.a. Indiferenţa criticii faţă de asemenea mani- 
festări paseiste, care reînvie poezia romantică gen «fin de 
siècle» — ca și atitudinea total laudativă și fără nuanţări 
calitative faţă de producţia recentă a unor poeţi consacraţi 
(A.E. Baconsky) - sunt departe de a contribui la ridicarea 
nivelului ideologic și artistic al poeziei noastre contempo- 
rane. (...) 

Uneori critica actuală s-a îndepărtat de la linia inter- 
pretării principiale, întârziind în jurul unor noțiuni peri- 
mate, total necorespunzătoare literaturii realismului socialist. 
(...) Mi se pare că un exemplu pentru a ilustra oscilaţiile 
criticii l-a constituit și discuţia asupra romanului Setea. 
Recunoscând valoarea lui incontestabilă, unii cronicari au 
dus atât de departe analiza elementelor componente, încât 
au pierdut din vedere - în parte - mesajul revoluționar al 
cărţii și oglindirea realităţii în lumina ideologiei de clasă 
a proletariatului. 

Cronica din revista Contemporanul semnată de Radu 
Popescu a creat o anumită confuzie în jurul personajelor 
respective (Găvrila Ursului și fratele său vitreg, Picu, 
Cloambeş etc), considerându-le nereprezentative pentru 
categoria socială căreia aparţin. [...) 

Alteori, lipsa discernământului ideologic a dus la ati- 
tudini conciliante sau la defomarea semnificației esenţiale 

a valorilor literare. Romanul Groapa de Eugen Barbu a 
prilejuit o amplă dezbatere contradictorie, în care s-a mani- 
festat intenţia de a pune semnul egalităţii intre o operă 
realistă (cu vizibile alunecări naturaliste) și incontestabile 
realizări ale scriitorilor noștri pe linia realismului socialist. 
(...) 

Apărând cu fermitate puritatea ideologică în problemele 
creaţiei literare și exercitându-și funcţia îndrumătoare. 
(...) adevărata critică științifică îmbină intransigenţa prin- 
cipială (...) cu atenţia faţă de valorile artistice ale prezen- 
tului. (...) 

Întărirea principialităţii revoluționare în critica noastră 
literară apare astfel ca un imperativ al actualității și con- 
stituie garanţia ripostei energice pe care .revizionismul 
politic, camuflat îndărătul formulei «libertăţii» și «sponta- 
neităţii» de creaţie, o primește astăzi pe linia clarificării 
ideologice și a succeselor literaturii realismului socialist”. 


AL. OPREA%5: „Cercetând articole scrise de revizioniști, 
o caracteristică te izbește de îndată, ceea ce denumea 
Lenin într-un cuvânt, scârboasa mâncărime frazeologică. 
Abundă în aceste articole cuvintele umflate, frazele pate- 
tice până la exaltare. Se vorbește despre «libertăţile demo- 
cratice cu valoare universală» — vezi articolul lui Antonio 
Giolitti Reforme și revoluţii. S-ar părea că umanitatea în 
general n-are apărători mai înfocaţi decât revizioniștii. Atât 
Giolitti cât și jugoslavul Iosip Vidmar în răspunsul dat 
unei anchete iniaţiate de revista Les temps modernes ter- 
mină cu ditirambe înălțate omului. (...) 

Dar nimic nu stimulează revizioniștilor debitul verbal 
ca «libertatea» intelectualului. Intelectualii comuniști — 
spune Leszek Kołakowski, care se războiește cu «staliniș- 
tii», pe care-i consideră promotorii moderni ai scolasticii 
din evul mediu — revendică «libertatea de gândire în afara 
oricărei presiuni politice». Teze ca dictatura proletariatului 
ori rolul îndrumător al partidului clasei muncitoare le 

stârnesc pur și simplu oroarea. Orice intervenţie a statu- 
lui democrat-popular în «navigarea aventuroasă a muncii 
și imaginaţiei intelectualului», inseamnă pentru Marjan 
Matkovitch — vezi aceeași anchetă a revistei Les temps 
modernes - subminarea culturii «libere». (...) Partidul și 
presa de partid sovietică au stârpit fără milă încercările 
unor grupuri, așa-zise organizaţii de creaţie proletară cum 
au fost «Kuzniţa», «Na postu», «Rapp» - care intenționau 
să-și asigure poziţii monopoliste în domeniul literaturii, 
adoptând atitudini huliganice faţă de scriitorii numiţi «tova- 
răși de drum». Din experienţa ţării noastre amintim arti- 
colul apărut în Scânteia după plenara CC al PMR în vara 
anului 1948, Mai multă principialitate in tratarea proble- 
melor artei și literaturii, articol în care era veștejită cu asprime 
atitudinea de comandă a unor activiști din Ministerul 
Artelor în munca lor cu artiștii. lar in 1955, după o seamă 
de dezbateri de la CC al Partidului, au fost înlăturate o 
seamă de defecţiuni care priveau îndrumarea scriitorilor. 
(...) Pentru polonezii Leszek Kolakowski și K.S. Karol, 
aceste aspecte reprobabile ar reprezenta un datum fatal al 
statului democrat-popular. În articolul Viitorul rămâne des- 
chis în Polonia, publicat în revista lui Sartre (mai-iunie 
1958) K. S. Karol se plânge că Gomulka ar reveni la «doc- 
trina vechii epoci, lăudând rolul conducător al Partidului, 
emanatie a voinţei clasei muncitoare, singurul judecător 
adevărat în ceea ce e bun sau rău pentru muncitori», pro- 
vocând o «rebirocratizare a Poloniei». În schimb se propune 
un «comunism liberal» în care intelectualii să aibă «auto- 
nomie deplină» constituind, cum zice Kołakowski, «o stângă 
independentă», deasupra partidului și statului. (...) Antonio 
Giolitti ajunge la concluzii asemănătoare. Lui i se pare că 
toate rezultatele funeste ale cultului personalităţii se dato- 
resc dictaturii proletariatului și «dictaturii unui singur 
partid». (...) 

_“În ancheta organizată de revista Les temps modernes 
printre intelectualii iugoslavi — vezi nr. din august-septem- 
brie 1958 - se pune deschis această întrebare: Un stat 

socialist trebuie, după dumneavoastră, să aibă o „linie” 
ideologică în domeniul cultural? Dacă da, de ce? Dacă nu, 
pentru ce? Unii scriitori iugoslavi ca Iosip Vidmar declară 
franc că statul socialist «nu trebuie evident să aibă în 
domeniul cultural o linie ideologică». (...) Cât privește «sta- 
rea de spirit» care ar trebui să înlocuiască îndrumarea 
partinică, aceasta nu înseamnă altceva decât apologia 
evoluţiei spontane a culturii. De altfel, unul dintre doctri- 
narii iugoslavi Vukașin Miciunovici, în articolul Libertatea 
` creatiei ştiinţifice și artistice din Nașa Stvarnost (nr. 5, 1958) 
reia şi teoretizează ideea de mai sus. (...) lată concluziile la 
care ajung în domeniul culturii adepţii concepţiilor revi- 
zioniste de pe tărâm politic, privitoare la dictatura prole- 
tariatului și rolul conducător al partidului clasei muncitoare. 

În sprijinul acestor teorii revizioniste se merge până la 
trunchierea unor cunoscute teze din Marx, Engels, Lenin. 
Vom da un exemplu asupra căruia vom mai reveni și 
anume o cuvântare ținută de Ervin Şinko, teoretician de 
seamă al mișcării moderniste din Jugoslavia. Șinko acuză 
estetica sovietică-jdanovistă - cum o numește el — de a jia 
răstălmăcit părerile lui Lenin despre literatură. După el, 
articolul lui Lenin Organizația de partid și literatura de 
partid are numai o importanță politico-istorică, și nu și O 
valoare generală programatică. (...) 

Dar revizioniștii nu vor «eliberarea» creaţiei numai de 
sub îndrumarea partidului clasei muncitoare, ci și «elibe- 
rarea» de sub oricare îndatorire față de societate. Ne vom 
opri mai pe larg asupra conferinţei lui Ervin Șinko. (...) l 

Dar, la urma urmei, care e credo-ul lui Sinko? Iată-l 
expus în cartea Falanga anticristului și alte comentarit 
«artistul; în formele cele mai diferite, va exprima totdeauna 
numai emoţiile sale subiective și totdeauna numai propria 
sa viziune despre viaţă și oameni, totdeauna numai pe 
sine însuși». (...) 

În ancheta întreprinsă de revista lui Sartre printre inte- 
lectualii iugoslavi, prima întrebare sună astfel: Cum con- 
cepeţi dumneavoastră rolul intelectualului într-o societate 


464 


Literatura în totalitarism. 1957-1958 


socialistă? Întrebările 3 și 4 revin asupra ideii: Care sunt, 
după părerea dumneavoastră, responsabilităţile proprii ale 
intelectualului membru al partidului comunist? În ce măsură 
aceste responsabilități pot să aibă răsunet asupra meseriei 
“de artist, scriitor? etc. Mai precis, cum împăcaţi dumnea- 
voastră exercitarea «meseriei de scriitor cu diverse preo- 
cupări „educative” - în sensul cel mai larg al cuvântului - din 
orice stat socialist?». O parte dintre scriitorii iugoslavi 
amintesc rolul intelectualului comunist de a ajuta la trans- 
formarea societăţii. Cei mai mulţi dintre ei privesc insă 
problema în chip abstract, discutând cu multă plăcere 
despre răspunderea pe care o are intelectualul numai în 
faţa propriei lui conştiinţe. Marko Ristici subliniază chiar 
că atare chestiune are un caracter pur moral. (...) 

În răspunsurile date revistei Les temps modernes, revi- 
zioniștii iugoslavi nu găsesc cuvinte cu care să plângă mai 
mult lipsa de libertate a scriitorilor din ţările socialiste”. 

Motto: „În faţa ruinelor dezastrului cultural de 
care au fost responsabili sau, oricum, s-au făcut 
complici, acești intelectuali rămân de gheață. 
Mai mult, prostia lor de ieri parcă le-ar da astăzi 
și mai mare încredere în ei și, în plus, un spor 
de agresivitate faţă de ceilalţi”. Jean-François 
Revel, Memoires. Le voleur dans la maison vide. 
Paris: Plon, 1997). 


PRECIZĂRI 


Principalul criteriu pentru care au fost adunaţi criticii 
literari în acest context este același ca și-n cazul dicţio- 
narelor de poezie și proză: apariţiile editoriale din răstim- 
pul 1957-1958 și nu faptul c-ar fi fost singurii critici 
literari pătrunși de misiunea lor militantă, de călăuzire și 
înarmare ideologică a creaţiei. N-au fost singurii, nici acum, 
nici în anii anteriori. Dovadă lista mult mai lungă a comen- 
tatorilor literari pe care oricine o poate face rapid, consul- 
tând notele bibliografice sau indicele de nume. 

Fac excepţie de la criteriul enunțat, Georgeta Horodincă 
și N. Tertulian pe care i-am inclus aici, datorită hărniciei 
în publicistica de îndrumare și în analismul literar din 
intervalul investigat. 

Ar mai fi de spus că tehnica redactării comentariului 
„de dicţionar” urmărește, îndeobște, ilustrarea a două 
tipuri de informaţie: despre noua apariție editorială și câte 
una sau mai multe opinii ale criticului titular în diverse 
probleme. 

De asemenea, având în vedere tabloul editorial prezen- 
tat în prima secvenţă a capitolului despre problemele 
criticii literare, pentru a feri demersul de informaţii redun- 
dante, nu voi mai repeta titlul cărţii și anul de apariţie. 
De cele mai multe ori aceste date reies din comentariul la 
volumul în cauză. Dacă lipsesc, voi face precizările nece- 
sare. 


SAVIN BRATU 


Cărţi apărute: Cronici, 2 vol., 1957, 1958 

DUMITRU MICU“: „Parte integrantă a frontului ideo- 
logic călăuzită de principiile științei marxist-leniniste, cri- 
tica noastră e, prin natura ei, o critică militantă pentru o 
artă care să sprijine înfăptuirea idealului comunist. Există 
însă uneori feluri diverse de a milita în slujba uneia și 
aceleiași cauze. Critici militanţi sunt, deopotrivă. Ovid S. 
Crohmălniceanu și Paul Georgescu, Ion Vitner și Mihail 
 Petroveanu, Silvian losifescu și Radu Popescu, Lucian 
Raicu și S. Damian, dar diferenţele individuale intre fiecare 
din aceștia și ceilalți sunt lesne de observat. (...) intreaga 
noastră critică are, de bună-seamă, un caracter publicis- 
tic, în sensul că ea include angajarea fără echivoc în ser- 
viciul unei cauze ce se afirmă în vijelia luptelor de idei, 
(...) RO LOV. Ion Vitner, unul din reprezentanţii marcanți 
ai acestei modalităţi, formulează explicit, într-un fel de 
«ars critica» (articolul introductiv la volumul Pasiunea lui 
Pavel Corceaghin, 1949), adeziunea la critica publicistică, 
altfel zis, răscolită de pasiune critică, angajată cu inflăcă- 
rare în lupta socială. fe 

Acestui tip de activitate critică, caracterizată prin «pasi- 
unea vie», fremătătoare, aparţine scrisul unor critici pre- 
cum tovarășii Ion Vitner, Paul Georgescu, Radu Popescu, 
Savin Bratu. 

Am denatura, desigur, faptele dacă am susţine că alţi 
critici scriu fără pasiune; există însă chipuri diferite de a 
o exprima; și Ov.S. Crohmălniceanu, Silvian losifescu și 
Vera Călin, bunăoară, lasă afectivității mai puţin loc vizi- 
bil în paginile lor, decât Ion Vitner, Radu Popescu, Paul 
Georgescu și Savin Bratu. Diferenţierile nu se opresc însă 
aici. Pasiunea vie se traduce altfel în scrierile lui Ion Vitner 
decât în ale celorlalţi critici ce scriu într-o manieră simi- 
iară. (...) Ion Vitner cultivă obișnuit eseul, dezbătând pro- 
bleme din cele mai spinoase, ale artei literare realiste și 
ale concepției noastre generale despre artă, iar Paul 
Georgescu uzează de simboluri conţinute în marile creații 
de artă spre a lumina mai deplin înțelesuri ale vieţii poli- 
tice și mișcării intelectuale mondiale. Radu Popescu și 
Savin Bratu sunt publiciști militanţi în calitate de croni- 
cari literari. În ceea ce priveşte stilul, ar fi de remarcat 
tendinţa spre exprimare directă, discursivă-simplă și înflă- 
cărată - la Ion Vitner şi Savin Bratu (iarăși cu observaţiile 
necesare: mai multă eleganță în formulări și o anume 
distanțare faţă de cititor la primul, aplecarea spre confe- 
siune, chiar un uşor sentimentalism, pe alocuri, la al 
doilea) — fraza elaborată, cu evoluția sinuoasă, nebănuită, 
și subtilități subtextuale, la Radu Popescu, metafora rară, 
încărcată adeseori de maliție și sarcasm la Paul Georgescu. 

Tinta noastră, în aceste însemnări, nu e însă de a com- 
para stilurile câtorva critici, ci de a invedera una din 
direcțiile importante ale dezvoltării criticii noastre, stăpâ- 
nită în genere, în ceea ce are mai reprezentativ, de pasiu- 
nea slujirii clasei muncitoare prin exercitarea funcţiei sale 
specifice. Prilejul ni-l oferă volumul apărut vara aceasta 
al lui Savin Bratu, volum ce se deschide, semnificativ, cu 
un articol intitulat Pasiunea noului. Ţinând (în alternanță 
cu Mihail Petroveanu) cronica Gazetei literare, Savin Bratu 

își exercită spiritul critic cu o continuitate ce lipsește 
multor altora, având prilejul de a urmări pas cu pas dezvol- 
tarea literaturii, de a participa activ la această dezvoltare, 
foiletoanele sale indicând pulsul unor anume momente 
ale istoriei literare contemporane. Cronicile reunite în volum 
(o mică parte din rodul activității de cronicar) vădesc, pe 
lângă pasiunea noului, o vie penetraţie și ceea ce Ibrăileanu 
(viaţa și opera acestuia formează obiectul cărții de debut 
a lui Savin Bratu) găsea a fi marca inteligenţei: supunerea 
la obiect. (...) Îndeobște, efortul la acuratețe și de menţi- 
nere în actualitatea fierbinte îl determină pe Savin Bratu, 
în dauna - socot - a propriilor producții, să evite genera- 
lizările îndrăzneţe, teoretizările, asociaţiile scânteietoare, 
chiar dacă discutabile, de idei. Savin Bratu e, în acest 
volum, prea cronicar și prea putin filozof. Aceasta, în chip 
deliberat, însă. (...) 

Nu încape vorbă că Savin Bratu are dreptate când sesi- 
zează pericolul transformării criticii dintr-un instrument 
de luminare a înţelesurilor unei opere, într-un mod ocolit 
de autoconfesie. Ar fi totuși întristător rolul cenușiu de 
simplă «ancilla poesiae» pe care și l-ar asuma voluntar 
critica literară dacă s-ar limita să despice sensuri încifrate 
în creaţia unui scriitor, să studieze arta acestuia și să 
pronunţe judecăţi asupra ei, fără strădania de a desluși 
«psihologia» operei, coordonate etice, idealul de umanitate 
pe care acesta îl propune. (...) Urmărind cu pasiune dez- 
voltarea literaturii, Savin Bratu pledează stăruitor pentru 
tot ceea ce reprezintă realmente o valoare, dovedind dis- 
cernământ în aprecierea operelor, în distingerea elemen- 
telor ce duc înainte creaţia unui scriitor de cele care o 
împiedică să evolueze pozitiv. Scrisoarea către Francisc 
Munteanu e concludentă în acest sens. Criticul evidenţiază 
cu putere talentul celui ce a scris Lenta și În orașul de pe 
Mureș, ca și înfrigurarea cu care el caută să surprindă 
concretul existenţei, realitatea în toată complexitatea ei, 
indicând însă ca o primejdie amenințătoare înclinația scri- 
itorului spre bizarul nesemnificativ și, de asemenea, 

redusa lui preocupare pentru compoziţia și stilul unei 
lucrări. În critica lui, Savin Bratu caută să propage ideile 
realismului socialist, ducând o luptă constantă atât împo- 
triva concepţiilor idealiste cât și împotriva manifestărilor 
de sociologism vulgar în aprecierea operelor literare”. 


Vezi şi: A 
Horia Bratu, Pornind de la critici (II). In: V.R., nr. 12, 
dec. 1957 


Împotriva oricăror infiltrări ale ideologiei burgheze în 
critica literară“: 


„Să nu ne ascundem după degete. E ușor să spui: «să 
mi se arate un singur rând în care am făcut apologia 
modernismului!» Nu! Nimeni n-a făcut acest lucru, fățiș. 
Dar concluziile bilanţului poeziei românești, scris de 
George Munteanu în Steaua la începutul anului 1957, ce 
ascund? Dar promovarea unei «anumite poezii» în Steaua 
și Tribuna, în bună măsură în Viaţa românească și în 
Gazeta literară? Ce a însemnat lansarea unei false pro- 
bleme, a «poeziei» lui Petre Stoica, pe care altădată am fi 
putut-o considera doar ca stângace exerciţii adolescente? 
De unde curentul de «înnoire» a poeziei prin evazionism, 
sau întoarcerea la o poezie asemenea celei din 1945-46, 
în care expresia clară a sentimentelor e înlocuită cu ima- 
gismul simbolist, atât de ceţos încât nu e numai inutil? 
Oare câte articole semnate de tineri talentaţi nu au con- 
ținut nostalgia după «modernism»? 

Accentul «discreţilor» apologeţi ai modernismului era 
pus pe «căutarea expresiei», pe «modernizarea ei». 

Noi nu putem fi de acord nici cu această rupere a con- 
ținutului de formă, ca și cu nici o altă rupere a ceea ce 
nu poate fi desfăcut fără ca însăși arta noastră să treacă 
pe un făgaș steril, primejdios. Pentru noi, modernitate nu 

poate însemna decât contemporaneitate socialistă, aceasta 
constituind conţinutul și dictând o formă adecvată. (...) 

Ideologia burgheză se strecoară acolo unde poate găsi 
diversiuni. «Tradiţionalismul» ca și «modernismul», și mai 
ales lupta dintre ele, așa implicită cum a fost, i-ar fi putut 
pregăti un teren propice. (...) 

O intrare pândită de dușman este aceea în istoria lite- 
raturii, îndeosebi în valorificarea literaturii noastre dintre 
cele două războaie și aceea a doctrinei literare din țara 
noastră. Fiecare «fals model» reconsiderat fără spirit critic 
marxist, fiecare «preluare în bloc», fiecare concesie făcută 
ideologiei literare reacționare din trecut, se face ecoul 
glasului, care cere «revizuiri» impotriva justei teorii leni- 
niste a moștenirii literare. O culegere din Minulescu - 
binevenită -— a fost căutată în unele medii, văzându-se în 
el simbolul poeziei pe care cititorii cu gustul rămas în 
urmă ar putea s-o contrapună liricii actuale. Această cule- 
gere nu a fost însoţită de un studiu critic care să clarifice 
mesajul confuz al poeziei lui Minulescu. Reeditarea lui 
Matei Caragiale a stârnit, în presă, elogiile pentru o artă 
pe care o socotim depășită de realismul socialist. Articolele 
lui A.E. Baconsky și Ov.S. Crohmălniceanu nu numai că 
nu au clarificat rolul lui Matei Caragiale în dezvoltarea 
prozei românești ci au menținut confuzia întreţinută voit 
de critica burgheză în jurul «tainei» acestei opere. [...) 

Fără rezerve critice, fără o prealabilă analiză științifică 
și principială, numele lui Ion Barbu și Lucian Blaga au 
început să circule în articolele unor critici. Necitat, uneori 
chiar şi citat, Eugen Lovinescu își învie influenţa, vădit, 
în unele cronici. 

Cu tot dinadinsul unii critici, reapăruțţi — după o rezervă 
îndelungată - au pus în circulație nume, opere și idei 
străine nouă. E specialitatea unora ca I. Negoiţescu (vezi 
articolele din Viata românească și Caiete critice). Adeseori, 
unii dintre tineri se alătură intenţiilor străine, probabil 
din snobism și ploconire în faţa somităților burgheze. 


471 


Ana Selejan 


În aceeași privinţă, trebuie să ne fie clar cât rău poate 
face copierea «stilului critic» al «maeștrilor» istoriografiei 
burgheze. | 

Limbajul esoteric nu e numai nepotrivit cu rosturile 
criticii noastre, armă de educaţie comunistă. (...) Criticul 
literar urmărește idei și observaţii științifice. Prețiozitatea 
e mai gravă pentru el decât pentru poet. De la prețiozitate 
la formulări ce pot bucura dușmanul, nu e departe. Așa 
s-a întâmplat și cu Mihail Petroveanu, care a caracterizat 
realismul socialist drept un «Babel armonios». (2) 

Prefeţe ce se vor subtile și care repudiază interpretarea 
sociologistă au prezentat, o vreme, cărţi contradictorii. (...) 

Toate acestea pot ajuta propagării ideologiei străine 
chiar mai direct decât ne dăm seama. Orice tocire a com- 
bativităţii, orice poză de «neutralitate» critică este o dezer- 
tare de la lupta partinică. (...) 

Ni se cere însă o mai intensă activitate teoretică orien- 
tată spre elucidarea diferitelor probleme ale esteticii mar- 
xist-leniniste şi ale realismului socialist, spre nimicirea 
tezelor idealiste în estetică și a celor revizioniste, ce le 
slujesc. (...) 

Ni se cere, mai ales, o operativă sesizare a oricăror 
manifestări ce trădează influenţe ale ideologiei burgheze 
sau pot deschide porțile acestor influenţe”. (SAVIN BRATU) 


OVID S. CROHMĂLNICEANU 


Al doilea volum al lui Ov.S. Crohmălniceanu Cronici 
literare 1954-1956, apărut în 1957, continuă volumul de 
debut Cronici și articole (1954) care era (ca şi cel recent) o 
culegere din cronicile publicate în presa literară până la 
data apariţiei. 

I. PANAIT“: „Mărturisit sau nu, aproape toți criticii 
literari râvnesc un fotoliu în lăcașul muzelor. Nimeni n-a 
pledat însă, la noi, cu atâta ardoare pentru dreptul de 

cetăţenie al criticilor în Parnas ca Ov.S. Crohmălniceanu. 
Pledoarie pentru cronica literară din ultimul său volum e 
o mărturie elocventă. Patos oratoric, sarcasm de polemist 
pasionat, informaţie clasică și vervă gazetărească - sunt 
dozate cu minuţie pentru obţinerea de efecte maxime. (...) 
Veritabil critic de profesie, Ov.S. Crohmălniceanu nu-și 
dezminte pledoaria, urmărind atât cărţile noi apărute, cât 
și părerile critice asupra lor. Uneori nici nu se pronunţă 
decât după dezbateri prealabile, când are posibilitatea să 
facă un adevărat bilanţ critic. Ilustrativă, sub acest aspect, 
este, de pildă, cronica la Moromeţii lui Marin Preda, care, 
pe lângă exegeza romanului, încearcă și o sinteză critică 
a recenziilor precedente. Totuși, cronicarul nu suferă de 
timiditate. Dimpotrivă, reproducând propriile sale cuvinte, 
«nu-i este frică să joace pe o carte». 

Când afirm acest lucru, nu mă gândesc numai la 
Morometii, faţă de care nu formulează nici un fel de rezervă, 
ci și la alte cărţi: Mărul de lângă drum de Mihai Beniuc (în 
O biruință a liricii noi); Ție-ţi vorbesc, Americă! de Maria 
Banuș, Cancerul lumii de Nina Cassian (în Poezie politică), 
Preludiu de Ana Novak, Citadela sfărâmată de Horia Lovinescu 
(în Noi talente în dramaturgie) - sunt susținute cu entuzi- 
asm și forţă de convingere, aprecierile fiind sprijinite pe 
un întreg eșafodaj de raționamente estetice și sociologice. 
Receptivitatea criticului merge însă uneori prea departe; 
mă refer la creditul acordat unor scrieri mai puțin izbutite, 
dar marcând anumite tendințe de ieșire din schematism, 
cum sunt: Lenta de Francisc Munteanu, Ana Nucului de 
Remus Luca și Mlaștina de Silviu Podină. S-ar putea spune 
că entuziasmul teoretic a depășit, în acest caz, luciditatea 
critică (am în vedere, în primul rând, Mlaștina lui Silviu 
Podină). Istoricește privind lucrurile, exagerarea este expli- 
cabilă. Combaterea dogmatismului cerea în acel timp și 
mai multă fermitate, de care Ov.S. Crohmălniceanu, 
incontestabil, a dat dovadă. Ridiculizarea unor opinii ero- 
nate, vulgarizatoare (indeosebi unele păreri despre poezie 
susținute de M. Novicov și Sergiu Fărcășan) îndeplinea, 

(...), un rol terapeutic. Un temperament tăios și revolut nu 
„se putea opri însă la mijlocul drumului: negând producţiile 
schematice (În loc de cronică literară la câteva producții ale 
schematismului), ci simţea totodată nevoia să afirme -— cel 
puţin cu aceeași fervoare — valenţele orientării contrare 
(Tinerii nuveliști), chiar dacă modelele găsite nu-i ofereau 
încă temei suficient. (...), 

Parcurgând cele aproape patru sute de dagini ale volu- 
mului, încerci numeroase şi variate satisfacţii. (...) Din 
păcate, volumul nu e lipsit totuși de câteva ieșiri maliți- 
„oase care, fără să vrem, ne amintesc de personajul descris 
de autor însuși ca fiind «născut sub semnul scorpiei și 
caracterizat prin exces biliar» (p. 6). Numai așa îmi explic 
de ce pentru Ov.S. Crohmălniceanu bucăţile din Prisaca 
sunt «confecţionate», iar maestrul Cuvintelor potrivite imită 
o «anumită stângăcie de exprimare, atunci când nu alu- 
necă în manierism» (ca și cum Arghezi, de obicei, cade în 
acest păcat?!). 

Lipsit de prejudecăţi, Ov.S. Crohmălniceanu abordează 
cele mai diverse specii literare, de la romanul fantas- 
tico-știinţific (Un roman umoristic, un roman fantastico-ști- 
ințific și un roman de aventuri) până la studiul de exegeză 
critică (Lucrări interesante în „Mica bibliotecă critică”). Ca 
rezultat al unei analize temeinice, judecăţile de valoare 
sunt limpezi și firești. (...) 

Când are în faţă o lucrare de real talent, dar în care se 
manifestă, totuși, şi unele vicii de concepție, cronicarul 
îşi exercită cu multă competenţă rolul de îndrumător. (...) 
E cazul romanului Pasărea furtunii de Petru Dumitriu, 
asupra căruia criticul a zăbovit aproape patruzeci de 
pagini. (...) Fiind vorba de un material cu veleități norma- 
tive, autorul era obligat, prin forţa lucrurilor, să-și preci- ` 
zeze, aici mai în detaliu, concepţiile estetice, ca și modul 
în care vede aplicarea lor în creaţia literară. Astfel, expli- 
cit sau implicit, o serie de probleme (determinarea tipicu- 
lui, raportul dintre tip și prototip, tezism și tendință, 

concepţia generală asupra specificului literaturii ca mijloc 
de cunoaștere) au intrat în sfera analizei critice. (...)” 


Vezi și: 
A Dan Hăulică, Ov.S. Crohmălniceanu: „Cronici literare”. 
In: (G.L., nr. 11 (157), 14 mart. 1957 


În redimensionarea politică și ideologică a literaturii 
române de după 1944, în fixarea în modelul realist-soci- 
alist, în emulaţia acestuia, Ovid S. Crohmălniceanu a 
jucat un rol primordial, după cum ne-au convins (sper) 
documentele „pe masă” (o parte, totuși) din cercetarea 
mea. N-a ratat nici o ocazie de a iîncolona în front orice 
condei, orice rebel și de a-l indoctrina în numele RS și al 
marxism-leninismului. 

Ce am putea afla nou, despre Ov.S. Crohmălniceanu, 
în acest context? Suntem lucizi și știm că nimic nou „pe 
frontul de Est”. decât asidua vigilență revoluționată făcută 
cu ochiul partidului și aplicarea consecventă a regulii nr. 1 
privind învăţarea în general (preluată și aplicată și de 
pedagogii de literatură nouă) și anume: „repetiţia este 
mama învățăturii”. 

De aceea să-l situăm pe Ov.S. Crohmălniceanu și în 
alte ipostaze decât aceea de cronicar și teoretician literar 
şi anume ca autor de manuale școlare și de vorbitor la 
plenara lărgită a Comitetului Uniunii Scriitorilor din RPR 
din zilele de 21-22 februarie 1958, pe tema Problemele 
reflectării actualităţii în literatura contemporană așa cum 
reiese din darea de seamă publicată în Gazeta literară. 

Să începem cu aceasta din urmă. 

GAZETA LITERARĂS: 

„Ovid S; Crohmălniceanu a deslușit în ansamblul pro- 
blemelor complexe, privind reflectarea actualității în lite- 
ratură, o particularitate importantă. «O carte care se ocupă 
de lucruri îndeobște cunoscute nu rămâne în actualitate, 

chiar dacă problemele ei sunt foarte actuale, chiar dacă 
ceea ce numim noi de obicei tematica actuală se află în 
această carte, adică dacă volumul respectiv scrie despre 
cea mai cuprinzătoare ordine de zi (...). Dacă vorbim de 
înfățișarea lucrurilor de actualitate, atunci principalul 
lucru, după mine, este ca o literatură să abordeze cu curaj 
tocmai aceste zone ale vieţii, tocmai acest nod de probleme 
ale realităţii care formează preocuparea oamenilor într-un 
-anumit moment istoric. (...) 

Meritul unei cărți de actualitate este, după mine, să 
demonstreze foarte consecvent, foarte partinic, ceea ce 
este nou, să promoveze aceste elemente noi și valoroase, 
dar să ţină seama și de aceste contraargumente, adică 
respectiva carte să aducă răspuns şi la aceste nedumeriri. 
Pentru că dacă nu vom face lucrul acesta, dacă prezentăm 
lucrurile numai la suprafața lor, fără îndoială că atunci 
cartea va ieși din actualitate. 

Eu cred că o literatură cu adevărat partinică, o litera- 
tură de care avem nevoie și care într-adevăr poate aduce 
o contribuţie principială, în sensul cel mai înalt al propa- 
gandei pe care o face partidul, adică în sensul clarificării 
și întăririi încrederii pe care masele muncitoare și întreaga 
populaţie a ţării trebuie să o aibă în opera de construire 
a socialismului — o astfel de literatură trebuie tocmai să 
abordeze cu curaj asemenea probleme pe care să le rezolve, 
cărora să le dea o interpretare în sensul concepţiei noastre 
despre lume și viață. A face propagandă bună înseamnă 
a face convingere acolo unde este necesar, acolo unde nu 
există bătălia câștigată; trebuie să convingem tocmai acolo 
unde mai există încă îndoieli. Literatura trebuie să aibă 
curajul să abordeze aceste probleme declarate ale realităţii, 
aceste aspecte care stârnesc uneori îndoieli și să aducă un 
punct de vedere pozitiv, o viziune revoluţionară asupra ei. 

Aș vrea de asemenea să atrag atenţia asupra unei men- 
talităţi care păstrează anumite rămășițe dogmatice și care 
în activitatea literară aduce în mod practic piedici și stânje- 
nește dezvoltarea literaturii originale pe teme de actualitate, 

care abordează probleme delicate de viaţă, din construcția 
socialismului, probleme care comportă o interpretare foarte 
pătrunzătoare, foarte adâncă, foarte curajoasă în ceea ce 
privește lupta dintre nou și vechi. Este normal ca din 
însăşi structura realismului, a imaginii de ansamblu, să 
reiasă o explicaţie a existenţei acestor amănunte. 

Scriitorilor li se cere să acţioneze cu toată îndrăzneala 
în zugrăvirea a tot felul de fenomene din realitate, care 
sunt pentru noi uneori grele, cu care avem de luptat, 
pentru că lupta pentru socialism nu este o luptă foarte 
ușoară.» (...)”. 


La amintita plenară au luat cuvântul: Mihail Davidoglu, 
Sütö Andras, Dumitru Ignea, Alfred Margul Sperber, lon 
Istrati, Al. Balaci, Mihnea Gheorghiu, Ovid S. Crohmălniceanu, 
Ieronim Serbu, Mihail Novicov, Aurel Mihale, Ioana Postelnicu, 
Zaharia Stancu, M. Beniuc. 


În 1957, sub egida Institutului de istorie literară şi 
folclor al Academiei RPR, se tipărește manualul pentru 
clasa a IX-a: Istoria literaturii române, redactat de acad. 
G. Călinescu, prof. univ. Ion Vitner și conf. univ. Ov.S. 
Crohmălniceanu (reeditat în 1958). În 1958 apare manu- 
alul pentru clasa a X-a, la aceeași disciplină, redactat de 
Ion Vitner şi Ov.S. Crohmălniceanu. Tot în 1958 este 
publicată programa de liceu a disciplinei în discuţie, comen- 
tată, printre alții, de Mihai Gafița, ale cărui opinii sunt 
amendate de Ov.S. Crohmălniceanu, astfel: 

Mă înscriu împotrivă5!: „În numerele 13, 15 și 18 din 
Contemporanul, Mihai Gafiţa face câteva «incursiuni» isto- 
rico-literare, care, așa cum ne previne, sunt de natură să 
atragă «o serie de modificări serioase în periodizarea lite- ` 
raturii noastre», dar pe care le socotește «indispensabile 
unei cercetări juste» a acesteia. Mărturisesc de la început 
că ideea celor mai senzaţionale răsturnări nu mă sperie. 

(...) Ce-l deranjează pe tovarășul Gafiţa în primul rând? 
Că în programa analitică de învățământ se recomandă 
studierea literaturii dintre anii 1900-1920 pe curentele 
epocii, sămănătorism, poporanism, simbolism şi nu pe 
categoriile realism-antirealism. (...) 

Fără îndoială că nici un cercetător cu orientare mar- 
xistă nu va respinge ideea de a urmări, de-a lungul fiecărei 
epoci, lupta dintre realism și antirealism. În fond ea exprimă 
sensul cel mai profund al dezvoltării creației literare. (...) 
A violenta însă în numele acestei idei faptele istorice, a le 
ordona nu în înlănţuirea lor concretă, ci în conformitate 
cu o schemă exterioară prestabilită, e exact contrariul 
marxismului. (...) 

Ce ar trebui să admitem pentru a fi de acord cu tov. 
Gafiţa? Că la 1848 nu s-a făcut la noi romantică revoluţio- 
nară. Că lirica lui Alexandrescu, I-H. Rădulescu, Bolintineanu 
e post-realistă. Că în Cântarea României Alecu Russo făcea 
proză realistă și noi nu știam. Că apoi Eminescu a fost 
realist și nu un romantic cum mărturisea singur. Că, în 
sfârșit, Macedonski, Şt.O. Iosif, Anghel, Bacovia, O. Goga, 
Calistrat Hogaș au fost realiști, de vreme ce de la 1900, 
vorba tovarăşului Gafiţa, realismul «se înstăpânise» în 
literatura noastră, care «în ansamblul ei era realistă» și 
«curentul realist se confunda cu marea literatură». Ba mai 
mult. Sămănătorismul, poporanismul, simbolismul n-au 
fost curente susţinute de scriitori, ci de fantome, de vreme 
ce tovarășul Gafiţa recomandă scoaterea oricărui scriitor 
merituos de sub steagul acestor «îndepărtări de la litera- 
tură» și integrarea lui în curentul realist. (...) 

Noţiunea de realism e dilatată până la confundarea ei 
cu însăși calitatea artistică. (...) Dacă Bolintineanu, Eminescu, 
Creangă, Caragiale și Bacovia sunt deopotrivă realiști, 
dacă trebuie să-i apropiem mai degrabă pe Macedonski de 
Cosbuc, decât de Petică și Săvescu, pe Sihleanu de Camil 
Petrescu, decât de Sandu Aldea, eu declar sub semnătură 
că nu mai înţeleg ce înseamnă realism. (...) 

Pot exista, bineînţeles, contradicții între convingerile 
politice sau chiar estetice ale unui scriitor și creația lui 
obiectivă. Ele constituie însă excepţii explicabile. A le 
absolutiza, a desface «de regulă» ideologia explicită a unui 
scriitor de cea implicată în creaţia lui, a socoti că prima 
n-are nici o importanţă, înseamnă pur și simplu a crede 
că opera se naște într-un creuzet sufletesc aparte, fără 
comunicaţie cu viaţa sufletească a artistului, înseamnă a 
reveni de fapt la «știința literaturii» lui Mihail Dragomirescu, 
la teoria că lirica lui Eminescu n-are nimic de a face cu 
existenţa poetului. (...) 

Exegeza marxistă trebuie să arate în ce fel opera e pro- 
dusul unei personalităţi întregi, bine definite în ceea ce 
are ea specific ca psihologie individuală și socială. Fără 
studiul ambianţelor în care se desfășoară creaţia, aceasta 
nu e posibil. (...)”. 


PAUL GEORGESCU 


Debut editorial în 1957, cu primul volum al culegerii 
de comentarii literare Încercări critice. Al doilea volum 
apare în anul următor. 

ION VLAD*?: „Volumul de încercări critice, alcătuit exi- 
gent (poate chiar prea exigent, dacă-l raportăm la culegeri 
similare, unde erau reproduse cu toptanul articole cel 
puţin depășite), ne permite să relevăm câteva criterii care 
l-au călăuzit pe critic, demne de apreciat. Paul Georgescu 
nu a intenționat să reconstituie în faţa cititorului evoluţia 
sa, ci s-a oprit la un număr restrâns de articole ce sunt 
reprezentative pentru problematica actuală a criticii noas- 
a 

Se pare că pentru critic afinităţile literare sunt multiple 
și fertile, chiar dacă ne-am gândi numai la literatura română; 
de la admiraţia fără rezerve pentru Anton Pann până la 
adeziunea entuziastă faţă de versurile unor tineri poeţi de 

azi, studiul său critic urmărește atent recoltele literare a 
două secole. (...) Apreciem la Paul Georgescu intervențiile 
prompte și viguroase în problemele creației literare con- 
temporane. Ignorarea vieții literare prezente nici n-ar fi de 
conceput la Paul Georgescu, care s-a format -= să zicem 
așa - o dată cu literatura noastră contemporană. De altfel, 
poziția adoptată faţă de contemporaneitatea literară defi- 
nește, în ultimă analiză, capacităţile oricărui critic literar 
activ, sensibilitatea cu care reacţionează la orice nouă 
carte. 

Realitatea noastră literară este supusă de Paul Georgescu 
unei analize comprehensive. Aceasta îi și dă criticului incre- 
derea - argumentată -— în viitorul literaturii, statornicia 
unui optimism fecund, așteptarea febrilă a «capodoperei 
viitoare» (Capodopera necunoscută). Judecata critică a lui 
Paul Georgescu nu este deloc dispusă la concesii atunci 
când este vorba de opere minore, fade și schematice. Nu 
' ne vom întâlni în volumul său cu articole «de orientare», 
lipsite de exemplificări și concluzii precise. Atunci când 
discută principii de bază pentru dezvoltarea literaturii, 

Paul Georgescu aduce numeroase referiri, sugerate de 
peisajul vast al literaturii contemporane (Învățătura leni- 
nistă despre literatură). 

Condamnând ispita unei literaturi atemporale, sau 
soluţiile antirealiste, criticul subliniază resursele crea- 
toare ale prezentului, problematica ancorată în realitate 
și totodată stănuie asupra «specificului artistic». Pledoaria 
pentru varietatea formelor, pentru originalitate creatoare, 
pentru elementul novator, fructuos ne relevă o poziţie 
judicioasă, confirmată de procesele literare la care asis- 
tām. Criticul revine mereu la o cerință fundamentală: 
crearea unei literaturi de rezonanță majoră, afirmarea unei 
poezii inspirate din universul spiritual al omului nou, 
combătând cu strășnicie poziţiile vetuste şi anchilozate. 
Criticul este necruţător cu platitudinea și inexpresivitatea 
unor lucrări, iar exemplul ales în acest sens este întot- 
deauna edificator (Pământul e rotund și Însemnări. Să nu 

uităm că avem de a face cu un temperament de iuptător, 
incisiv și acid, căruia nu-i lipsește virulența necesară 
pentru a califica după merite operele cu o problematică 
laterală sau cu aspecte hibride — eșecurile artistice. 
Principialitatea și fermitatea orientării, crezul estetic neșo- 
văielnic explică atitudinea puţin binevoitoare a criticului 
faţă de lucrări eșuate sau concepute defectuos. (...) 

Destinându-și culegerea actualităţii literare, Paul 
Georgescu nu a reușit să evite uneori articolul aniversativ, 
ocazional, cu rezumări fugare și caracterizări incomplete. 
Împărțirea arhicunoscută a operei lui Sadoveanu în func- 
ţie de tematică (literatura istorică, lumea târgurilor pro- 
vinciale etc.), sau caracterizarea grăbită a operei lui Camil 
Petrescu (redusă la rezumarea conţinutului), sau un arti- 
col-inventar (Profilul literaturii) sunt carenţe cu atât mai 
vizibile cu cât ne aflăm în faţa unui critic cu personalitate 
în ceea ce privește modalităţile investigării și expresiei. 

Critic al generației tinere încă, angajat cu sinceritate în 
frontul nostru literar, Paul Georgescu se face întotdeauna 
simţit în principalele dezbateri literare. Salutând entuzi- 
asmul și pasiunea sa pentru adevăr, pentru opere auten- 
tice și implinite credem în cuvintele sale pline de optimism 
referitoare la capodopera viitorului; suntem siguri că Paul 
Georgescu nu va întârzia să semnaleze apariţia marilor 
creaţii literare viitoare - sinteze ale timpului nostru - și 
că, atunci când o va face, va ști să confirme aprecierile 
cititorilor care au avut prilejul să-i cunoască recenta cule- 
gere”... ; 
ION OARCĂSUS: „Câteva titluri sugestive: Surâzând, 
surâzând..., Roadele bucuriei, Pădure amară, „Fructe”, flă- 
cări și aur dintr-un volum intitulat cu modestie derutantă 
Încercări critice. (...) | 

Eseul invită la generalizări îndrăzneţe și la excursii pe 
toate meridianele spiritului, la concizie și densitate în 
expresie, la revoluționarea, dacă se poate spune așa, a 
procedeelor clasice de receptare critică. Deocamdată, Paul 
Georgescu se mulțumește cu mai puţin: discutarea unei 

singure cârţi sau a unui scriitor, fără a trece la schițarea 
panoramică a fenomenului literar și fără a-si extinde aso- 
ctaţiile dincolo de un domeniu prevăzut dinainte. Asa cum 
il concepe, eseul devine la el specie intermediară intre 
foileton publicistic și articl de exegeză. (...) 

Încercări critice nu este nici pe departe un volum unitar, 
insumând la un loc eseuri, articole de fond. pamflete sau 
simple notații marginale. Intre articolele despre Sadoveanu 
si cele două esecuri inchinate lui G. Călinescu si Petru 
Dumitriu, se simte o evoluţie ce vesteste maturitatea. Va 
continua oare autorul pe această linte, dedicându-se exclu- 
siv eseului critic, de astă dată mult mai organizat si mai 
sferoidal, sau se va lăsa atras pe linia digresiunilor si 
analogiilor, tangente numai la subiectul ales? Dar era så 
uit că Paul Georgescu e o fire complexă, critic si beletrist, 
şi că tocmai în această îngemânare, aparent haotică. stă 
originalitatea articolelor sale”; 


Câteva impresii la lectură ale lui GEO ȘERBAN" despre 
cel de-al doilea volum: 

„În scrisul lui Paul Georgescu se reflectă o ferventă 
pasiune pentru abstracții și un excelent simţ al frumosu- 
lui individualizat În eseu ca și în cronică, în articolul de 
politică externă că și in studiul literar se remarcă aceeasi 
situare fermă pe poziţiile marxismului militant. (...) 

Receptivițâtea, sensibilitatea și toate celelalte atribute 
necesare unul critic, Paul Georgescu le condiţionează de 
claritatea sa ideologică: «Cronicarul navighează intre Scylla 
și Carybda, intre primejdia de a infâţișa opere de arta ca 
un univers închis, unic, ca un joc de tehnică și intre pri- 
mejdia de a reduce opera la elementele ei general-comune, 
ceea ce ar face să semene opera literară cu un fabricant 
de serie. Nu putem scâpa de toate aceste primejdii decât 
dacă vom aplica metoda științifică marxist-leninistă, dacă 
vom fi animați de spirit de partid și de pasiune pentru 

gloria literaturii române» (În loc de cronică literară ~ Gazeta 
literară, 26 iunie 1958). 

Valabilitatea acestei orientări se verifică in acţiune. (w) 
de la reeditările din clasici (Rebreanu. Sadoveanu, Arghezi) 
până la productiile tinerilor (T. Mazilu. Tic, D.R. Popescu). (...) 

Judecâţile sale în legătură cu opera maestrului Sadoveanu 
sunt prea cunoscute, ca și admiraţia deosebită a criticului 
pentru scriitor, ca să mai insistâm. Dar despre Geo Bogza. 
despre Beniuc, acum mai recent despre Maria Banus, a 

acut remarci esenţiale, în afara cârora nu mat pot fi dis- 
cutati nici unul din acesti scriitori”. 


Sinteză dinamică” „Caci pe nesimţite aproape, ceea ce 
numearmn „noua noastră literatură” a devenit pur si simplu 
literatura contemporană, un capitol al istoriei literaturii 
române. (...) 

lata-ne deci în fata unei ample productii literare care 
se cere nu numai recenzata, ci înţeleasă în structura si 
orientarea el, în diversitatea ci și în unitatea ei. E prema- 
tur să încercâm o periodizare. E necesar insă un bilant 
dinamic. o sinteză care sa poata deveni orientare. Dar 
pentru ca så se poată realiza această sinteză dinamică e 
necesar ca. în primul rând, critica să-și incerce armele 
asupra sa, mai intât, sa-si verifice posibilitățile proprii. 
să-și clarifice metoda de investigaţie. [...) 

in 1957 au apărut 14 volume de critică, scrise de critici 
şi scriitori st ele demonstrează capacitatea sporită a criti- 
cti. (...) Dar critica nu poate fi redusă la acest aspect de 
recenzare atentă a producției literare. Ea era obligatia 
paralelă de a sintetiza si de a orienta. Acest aspect e pro- 
fund deficitar si aici e necesar så ne concentrăm fortele. 
fara a micsora insă capacitatea operativa. fiindca produc- 
tia literară concreta este insusi materialul care trebuie 
sintetizat. E absolut necesar să trecem la generalizarea 
experienţei acumulate de literatura noastră pe drumul 
realismului socialist. (...) 


Ana Selejan 


Sfârșind discuţia despre reflectarea realităţii în litera- 
tură, redacţia își propune începerea unei alte discuţii 
despre problemele criticii literare. (...) Scopul pe care ni-l 
propunem este acela de a clarifica stadiul actual de dez- 
voltare al criticii literare pentru a-l putea depăși. Cum 
ajută critica dezvoltarea literaturii cu tematică actuală? 
Cum se desfășoară activitatea criticii literare în raport cu 
bazele sale marxist-leniniste, și în raport cu sarcinile sale 
concrete? Iată întrebările principale la care ne propunem 
să răspundem printr-o largă consultare, pentru a da cri- 
ticii principala sa funcţie de orientare ideologică”. (PAUL 
GEORGESCU) 


A fi scriitor™®: „Noi nu am ascuns niciodată și nu vom 
ascunde niciodată faptul că privim literatura ca un sector 
al frontului ideologic, că privim literatura ca făcând parte 
integrantă din cauza generală a proletariatului, că recu- 
noaștem deschis principiul leninist al îndrumării literatu- 
rii de către partid. Uniunea noastră este deci o uniune 
profesională, a acelor scriitori care recunosc principiile 
marxism-leninismului și care luptă, cu mijloacele lor spe- 
cifice, pentru aplicarea lor. Așadar, n-au ce căuta în rân- 
durile noastre scriitorii ostili principiilor socialismului. Cu 
atât mai puţin nu-și găsesc locul în mijlocul nostru scri- 
itori care, având în trecut o susținută activitate antidemo- 
cratică și chiar fascistă, se menţin astăzi pe o poziţie 
echivocă sau chiar ostilă, nu vor să demonstreze prin 
nimic că sunt alături de popor. Din ultima ședință a Comi- 
tetului Uniunii noastre - la care s-a discutat, între altele, 
despre primirea unor noi membri, a reieșit că nu toţi 
scriitorii din comitet, și nu în toate cazurile, folosesc ace- 
leași criterii atunci când propun, susțin sau combat o 
candidatură. Este firesc să aibă loc discuții în jurul unei 
candidaturi, dar nu e deloc firesc că anumite criterii folo- 
site la examinarea unei candidaturi să-și piardă eficienţa 
atunci când se pronunţă un alt nume. Vreau să spun că 

e necesar să existe o unitate de măsură pentru toate cazu- 
rile. Astfel s-ar evita situaţii curioase, cum ar fi aceea de 
a primi în Uniunea noastră oameni cu merite mai mari 
sau mai mici în domeniul istoriei sau al filosofiei idealiste 
și de a respinge un tânăr care a publicat volume de lite- 
ratură (bine primite de critică) și care scrie despre oamenii 
vremii noastre. Care a fost aici criteriul? Greu de presupus 
că unul obiectiv.” (PAUL GEORGESCU) 


Principi”: „Într-o epocă decisivă + cum este aceea pe 
care o traversăm - funcţia intelectualului este deosebit de 
importantă și poate că niciodată răspunderea etică ce-i 
revine acestuia nu a fost mai mare. (...) Dintre toate sec- 
toarele activităţii intelectuale, poate că cel scriitoricesc 
este cel mai direct legat de lupta politică, ideologică, prin 
însăși structura sa specifică. Scriitorii noștri îndrumați de 
partid au obținut succese certe pe drumul pe care noi 
înșine ne-am angajat. (...) 

Semnalăm doar că în ultimul an, Zaharia Stancu publică, 
în Gazeta literară, romanul de actualitate Rădăcinile sunt 
amare iar Petru Dumitriu a început să publice primele 
fragmente dintr-un roman închinat luptei comuniștilor. 
Romane bune despre actualitate ca Statuile nu râd nicio- 
dată de Francise Munteanu, Nopti înfrigurate de A. Mihale, 
Setea de Titus Popovici și volumele de nuvele Oaie și ai 
săi de Eugen Barbu, ale lui Mazilu, Petru Vintilă, Ţic, 
D.R. Popescu:ş. a. constituie motive de încredere în avân- 
tul literaturii noastre. În poezie, volumele lui Mihai Beniuc, 
Maria Banuș, Marcel Breslașu, Radu Boureanu, Veronica 
Porumbacu, Demostene Botez, Nina Cassian, A.E. Baconsky, 
Mihu Dragomir, Dan Deșliu, Victor Tulbure, A. Gurghianu, 
Doina Sălăjan, Aurel Rău, Virgil Teodorescu ș. a. consti- 
tuie mărturii ale unei intense activități creatoare. 

Ar fi însă o gravă greșeală dacă nu am constata anumite 
manifestări ale ideologiei burgheze, dintre care unele au 
o continuitate îngrijorătoare. Apolitismul care a cuprins o 

parte a poeziei noastre înlocuiește problematica majoră și 
patosul revoluţionar cu o poezie firavă, minoră și contor- 
sionată-în expresie. Nu acesta poate fi filonul de aur al 
poeziei noastre. În proză continuă o evitare a tematicii 
majore, o cantonare în romanul istoric descriptiv, lipsit de 
idei, mediocru (Păunul de aur de O. Păscăluţă). Chiar 
scriitori talentaţi care altădată scriau pe teme actuale, ca 
Eusebiu Camilar sau Ion Istrati, s-au refugiat de câtăva 
vreme în trecut. Radu Tudoran, care înainte de război a 
dat un bun roman social al vremii sale — Flăcări — ocolește 
de paisprezece ani orice problemă actuală. (...) 

Alteori se întâmplă chiar să apară cărţi nu numai medi- 
ocre, dar de pe o poziţie străină în care-și fac loc confuzii 
sau idei nocive (O. Păscăluţă; Echinox, H. Rohan: Nici o 
moarte nu e bună). Aceeași lipsă de vigilenţă s-a manifestat 
și în teatru faţă de Meșterul Manole de Laurenţiu Fulga, 
în care o veche legendă a fost preluată într-un spirit mio- 
ritic. De asemenea, colectivele de conducere ale teatrelor 
noastre au adus în faţa publicului dramolete de slabă 
calitate (vezi suita de articole Pericolul melodramei de 
V. Mândra). 

Manifestări ale ideologiei burgheze au avut loc alele în 
comitetul de conducere al Uniunii Scriitorilor printr-o 
tendinţă liberalistă de hipertrofiere numerică a uniunii 
noastre și prin înlăturarea de către unii tovarăși a oricărui 
criteriu politic, în primirea de membri în Uniunea Scriito- 
rilor. (...) Uniunea Scriitorilor din RPR nu va accepta în 
rândurile sale oameni netalentaţi sau care nu și-au demon- 
strat suficient talentul, cu atât mai mult a unor elemente 
netalentate care manifestă atitudine ostilă faţă de regimul 
democrat-popular. Recenta ședință a comitetului a respins 
cererea istoricului Vârtosu, și a filozofului Brucker ca 
necorespunzătoare activității noastre. Dar am respins, de 
asemenea, și cererea tânărului critic Negoiţescu, pentru 
că acesta, deși în trecut a avut o atitudine politică reacți- 
onară, nu a luat astăzi - adică în ultimul deceniu — o 
atitudine justă prin scrisul său. Noi dorim să colaborăm 

cu toţi scriitorii, dar nu înţelegem prin aceasta să renun- 
tăm la principiile noastre marxist-leniniste, să admitem 
în publicaţiile noastre teorii estetice idealiste, concepții 
mistice, șovine. Cum a putut redacţia revistei Scrisul bănă- 
tean să publice o recenzie de Radu Theodoru, în care s-au 
strecurat aluzii naționaliste, șovine, dezgustătoare? De ce 
Tribuna, în panegiricul lui Dan Botta, sau în articolul de 
sărbătorire a lui lon Vlasiu, nu are nici o rezervă critică 
faţă de activitatea celor doi artiști, care nu e în întregime 
ireproşabilă? (...) 

Sunt de acord cu articolul Delimitări publicat de Ovid 
S. Crohmălniceanu în ultimul număr al Vietii românești. 
Sunt de acord și cu acuza pe care mi-o aduce acolo, de a 
nu fi observat în cronica mea despre volumul de eseuri al 
lui Petru Dumitriu că acesta, într-un articol, nu respinge 
anumite teze greșite ale lui G. Călinescu din Principii de 
estetică (1939)”. (PAUL GEORGESCU) 


GEORGETA HORODINCĂ 


Poezia...5: „Poezia noastră nouă e foarte tânără. Se 
apropie de paisprezece ani — vârsta la care Julieta l-a 
iubit pe Romeo cu cea mai deplină și mai eroică dragoste; 
vârsta la care elanurile sunt nesfârșit de generoase, ero- 
ismul nelimitat, optimismul în floare. 

Poezia noastră nouă are vârsta adolescenților. Dar dacă 
privim mai îndeaproape la creatorii ei, ea are vârsta Doinei 
Sălăjan și a lui Ion Gheorghe, dar și vârsta lui Tudor 
Arghezi, a lui Mihai Beniuc, a lui Cicerone Theodorescu, 
Eugen Jebeleanu... Peste deosebirile inevitabile și dezira- 
bile de la generaţie la generaţie, peste deosebirile de expe- 
rienţă scriitoricească și de temperament artistic, poezia 
actuală se prezintă unitară, inspirată de țeluri și năzuinţe 
comune, crescută pe o bază ideologică comună. Ea respiră 
același aer, luptă pentru aceleași principii, cu aceeași 

ardoare pe care i-o dă tinereţea ei viguroasă și tinerețea 
cauzei mari, generale, în care ea se angrenează. (...) 

Nimic din ceea ce este omenesc nu îi este străin. Ea 
face apel la toţi oamenii cinstiți din lume să apere valorile 
„omenirii, să apere frumuseţea vieţii și credinţa în viitorul 
ei. În Ție-ţi vorbesc, Americă! răsună chemarea zguduitoare 
a Europei către America îndepărtată cu care, în ciuda 
distanțelor, ar împărtăși aceeași soartă grea, în focul unui 
nou război. (...) 

Poezia politică se naşte integral și firesc din evenimen- 
tele pe care le trăim, conștiința poeţilor noștri fiind o 
conștiință politică. (...) 

Ne putem mândri astăzi cu o poezie combativă, având 
verbul înflăcărat și fruntea brăzdată de gânduri — gându- 
rile veacului care se înnoadă și se deznoadă activ, în rime 
și în tropi. Violenţa lui Beniuc, sarcasmul ingenuu al Ninei 
Cassian (din Cancerul lumii) sau tensiunea dramatică a 
Mariei Banuș (din Tie-ti vorbesc, Americă]), rigoarea tăioasă 
a lui Eugen Jebeleanu (din Lidice). (...) 

«ubirile» din recentul volum al lui Mihai Beniuc, Călător 
prin constelații sunt de o nespusă ascuțime psihologică”. 


* 


Coordonate”: „Ultimul număr din Scrisul bănățean 
(ianuarie, 1958). conţine între altele un articol alambicat 
și confuz intitulat Coordonate în creația lui Eusebiu Camilar, 
semnat de Radu Theodoru. Acest articol are drept pretext 
apărarea creaţiei lui Eusebiu Camilar de criticii care se 
pronunță asupra ei, după părerea lui Radu Theodoru, rar 
și condescendent. Iniţiativa autorului articolului de a dez- 
vălui ceea ce socoate el a fi o carenţă a criticii, ar fi lău- 
dabilă dacă ar urmări exclusiv scopul mărturisit. Dar 
Radu Theodoru se folosește de opera scriitorului pentru 
a milita la adăpostul ei, în favoarea unor idei străine atât 
ideologiei marxiste, cât și lui Eusebiu Camilar. 

Primul reproș pe care Radu Theodoru îl aduce criticilor, 
presupuși detractori ai lui Eusebiu Camilar, este acela că 
ei consideră literatura apanajul «insului citadin» cu arbore 
genealogic dubios și nu «reflectarea conștiinței poporului 
și a epocii». Cel puţin două erori sunt cuprinse în această 
afirmaţie. «Insul citadin» este opus ţăranului după o idee 
poporanistă, sugerându-se că reflectarea vieţii citadine nu 
ar însemna «reflectarea conștiinței poporului și epocii». 
(Dar clasa muncitoare nu trăiește la oraș?). Și pe acest 
temei, evident, este apoi contestată și capacitatea «insului 
citadin» de a face literatură, deși, de cel puţin treizeci de 
ani, literatura noastră a cunoscut «inși citadini» care s-au 
numit Camil Petrescu, Hortensia Papadat-Bengescu, George 
Călinescu... N-ar fi de mirare ca, la auzul acestor nume, 
Radu Theodoru să tresară contrariat, susținând că nu s-a 
referit la asemenea «inși». 

În concepţia lui Radu Theodoru nu a pătruns noțiunea 
de clasă; contradicţiile sociale nu au loc - după el - între 
exploataţi și exploatatori, ci între popoare, pe temeiul că 
unele au istorie, iar altele n-au... Conform acestei concepții, 
Radu Theodoru exaltă «coordonatele» creaţiei lui Eusebiu 
Camilar, care, după el, ar fi elementul autobiografic (care 
e atât de valoros din pricină că scriitorul e fiul unui popor 
cu istorie), Timpul (cu T), la care se adaugă «dimensiunea 
epică». (...) 

Radu Theodoru găsește la baza creaţiei lui Camilar o 
concepţie retrogradată și exaltă însușiri care, dacă ar 
exista în opera scriitorului, ca ar fi de un tradiţionalism 
gândirist, de mult repudiat ca o concepţie profund reac- 
ționară. Or, accentele șovine sunt complet străine scriito- 
rului iar activitatea sa literară și pe tărâm cultural, după 
23 August 1944, a fost călăuzită de ideile inaintate ale 
clasei muncitoare. (...) 

Articolul scurt dar violent al lui Radu Thcodoru, scris 
într-un spirit retrograd și cu mentalitate naționalistă, 
țintește dincolo de unii critici cu care, în aparenţă, vrea să 
polemizeze și ale căror nume ne rămân, de altfel, necunoscute. 

Asemenea idei, străine marxismului și străine vieții noastre 
literare, trebuie repudiate categoric”. (GEORGETA HORODINCĂ) 


Actualitatea literaturii noastre nei%: „Avantajul literaturii 
noastre contemporane, avantaj de metodă, provine din 
faptul că noul concept despre actualitate o ajută să urmă- 
rească în mod consecvent, mai îndeaproape devenirea 
istorică, să dezvolte temele majore ale vieții sociale. (...) 

Principiul leninist după care literatura trebuie să fie o 
parte integrantă a cauzei generale proletare, a atras scri- 
itorul în sfera muncii de partid, păstrându-i-se, firește, 
specificul îndeletnicirii sale, asigurându-i-se după cum 
menţiona în chip special Lenin, cât mai mult spaţiu al 
spontaneităţii și inițiativei personale. (...) 

Scriitorului care vrea să facă literatură de actualitate, 
prezentul nu i se înfățișează ca un bloc unitar. (...) Uneltele 
lui de lucru sunt dintre cele mai diferite. Uneori ia târnă- 
copul ca să dărâme [...): 


Adânc, târnăcopul! Înfingă-se bine 

În tot putregaiul dughenii 

Și monștrii cari latră in umbră, pe vine, 
Să-i mistuie focul gheeniil 

(Maria Banuș: Dărâmăm) 


Alteori, un «bici cu noduri mici și tari» pentru cei rămași 
în urmă, alteori ciupește coardele unei viori: 


Am luat rondelul, nu o spadă, 

Cu el nu fulger pe tâlhari 

Nu scot, ca la dușmanii-amari, 

Chiar toate armele din ladă. (...) 
(Cicerone Theodorescu: Am luat rondelul) 


alteori mai ales poetul ia parte la clădirea noii societăţi 
cu toate uneltele de muncă: 

Sunt eu, cel ce-am străpuns un nou tunel, 
Am stat de veghe noaptea la furnale, 

Am retezat în munte brazii grei, 

I-am dus în plute, șuierând la vale, 

Am secerat în aerul încins 

Snopi svelti ce-și indoiau sub vânt alama. 
(Nicolae Labiș: Bilanţ) 


Firește, mai sunt aspecte importante, pe care munca 
scriitorilor nu le-a acoperit. Și mai ales sunt încă scrieri 
care pretind că oglindesc actualitatea și de fapt o trădează. 
(...) Noul concept de actualitate, care orientează munca 
scriitorilor noștri, contribuie la compunerea unei fiziono- 
mii originale a literaturii contemporane impunându-i mari 
posibilităţi de explorare artistică a vieții sociale”. (GEORGETA 
HORODINCĂ) 


SILVIAN IOSIFESCU 


Debut editorial în 1946: Oameni și cărți. Alte scrieri: 
Oameni deosebiți (1954); Probleme și opere contemporane 
(1954); Eroi și conflicte în dramaturgia contemporană (1955); 
Romantismul eroului revoluționar (1956). 

HORIA BRATUS!: „Apariţia mai multor volume de critică 
literară în ultimul timp constituie un excelent punct de 
plecare pentru o discutare mai amplă a problemelor lite- 
raturii și criticii noastre literare. (...) 

Critica noastră literară a navigat printre tot felul de 
-isme (formalism, estetism, sociologism), s-a delimitat de 
curentele străine și dușmănoase, atingând în cele din 
urmă acel conţinut de idei și acea motivare teoretică care 
ne îngăduie astăzi să afirmăm că ea a căpătat o anume 
maturitate ideologică şi capacitate de a efectua acele dis- 
criminări estetice, de a căror valabilitate depinde succesul, 
prestigiul activităţii sale. (...) 

Volumele lui Silvian losifescu vor forma - cu unele 
rezerve pe care le vom formula mai târziu - întotdeauna 
o ilustrare programatică a sarcinilor și modalităţilor criti- 
cii literare. (...) 

Există critici prin care dezbaterea criticii literare scapă 
din chingile micilor socoteli tactice (...). Silvian Iosifescu 
este unul din aceștia. Spunând aceasta nu facem noi o 
judecată de valoare şi nu stabilim ierarhii, ci semnalăm o 
tendință, pe care, cu toate insuficienţele ei, o considerăm 
salutară. 

Metoda favorită a lui Silvian losifescu este de a avansa 
cercetarea literară, pas cu pas, de a face istorie literară 
obiectivă pe bază de document și argument, de a formula 
concluzii precise, precedate de o clasică demonstraţie. 
Aceasta dă studiului garanţia seriozităţii și obiectivitătii. 
Modelul acestui procedeu este studiul despre Hortensia 
Papadat-Bengescu. 

Dar o formulă, o idee-cheie, oricât de plastică nu poate 
acoperi întreaga întindere a operei unui scriitor. Siliţi să 
imbrăţișeze totul, ea prezintă limitate garanţii de obiecti- 
vitate. 

Semnificativă este, în acest sens, cronica lui Silvian- 
Iosifescu la poemul Ție-ți vorbesc, Americă! de Maria Banus. ` 
În ansamblul ei, cronica reprezintă un model de polemică ; 
indirectă la cronicile anterioare care s-au scris despre 
volum, în speţă de Dumitru Micu și Ovid S. Crohmălniceanu. 

În cronica sa la Ție-ţi vorbesc, Americă!, Silvian Iosifescu 
își propune să respingă această teorie a «timbrului unic» 
utilizând metoda sa caracteristică a legăturilor multiple și 
a cercetărilor treptate în adâncime, prin sondarea siste- 
matică a «aspectelor» problemei. (...) 

Am denumi modalitatea sa predilectă, «monografie ana- 
litică» din care, ca ilustrare, ne vom opri la Drumuri și 
fundături în istoria literară și Romantismul contemporan. 

Cine ar încerca să găsească în acest studiu idei care să 
revoluționeze problematica realismului socialist sau a 
moștenirii literare, va suferi o mare deziluzie. (...)”. 

DUMITRU MICUS2: „Trei noi volume de critică = trei 
pledoarii pentru arta mare, realistă. Animaţi de o năzuință 
fundamentală comună, cei trei critici acţionează în chipuri 
diferite în vederea îndeplinirii ei. Silvian losifescu, Paul 
Georgescu, Vera Călin își au fiecare modul specific de a 
gândi și a scrie. (...) Silvian losifescu și-a botezat volumul 
Drumuri literare. Direcţiile deosebite (deși ducând, până la 
urmă, la aceeași ţintă) ale drumurilor criticii lui Silvian 
losifescu și Vera Călin pe de o parte și Paul Georgescu pe 
de altă parte, sunt săritoare în ochi. (...) Încercările critice 
(intitulate astfel cu excesivă modestie, de însuși autorul) 
ale lui Paul Georgescu se caracterizează evident prin pro- 
nunţatele lor însușiri artistice. 

Diferenţele între critici încep chiar de la obiectul asupra 
căruia se execută funcţia lor. În timp ce Paul Georgescu 
se îndreaptă, de preferinţă, spre fenomenul literar actual, 
în curs de desfășurare, Vera Călin «pornește de la clasici», 
dând minuţioase analize de capodopere, iar Silvian losifescu 
se arată pasionat în special de discuţiile teoretice (care, 
de altfel, o solicită și pe Vera Călin, după ce S. Iosifescu 
se apleacă cu competenţă și peste paginile marilor scriitori 
români și străini). (...) În Drumuri literare găsim caracteri- 
zări sintetice, produs al intuiţiilor fulgerătoare. (...) Spiritul 
analitic al lui Silvian losifescu își demonstrează în cel mai 
înalt grad potenţialităţile în studiul Drumuri și fundături 
în istoria literară, lucrare excelentă, demnă a fi luată drept 
bază de pornire în revalorificarea științifică a literaturii 
noastre din secolul XX. [...) 

Alte studii, precum Romantism contemporan, Modern și 
anacronic, Între tehnică și tehnicism reprezintă contribuţii 
apreciabile la lămurirea unor însemnate probleme ale cre- 
ației și teoriei literare. (...) 

Scientismul formează caracteristica structurală a scri- 
sului Verei Călin, chiar dacă într-o polemică, autoarea 
pledează pentru aducerea criticii literare în sfera esteticului. 
Vera Călin nu admite existenţa inefabilului în fenomenul 

literar. (...) Solicitarea informaţiei e, în paginile cărții 
Pornind de la clasici, mai presus de orice discuţie, ca și 
onestitatea. științifică. Spiritul ascuţit, pătrunzător, este 
prezent, deși mai puţin suplu decât în volumul lui Silvian 
losifescu, mai exclusivist (v. articolul Elasticitate, dar și 
personalitate).Vera Călin e stăpânită consecvent de o rar 
întâlnită pasiune pentru abstracţiuni. Interesul îi e solicitat 
obișnuit de probleme privind tehnica literară, concepţia 
„scriitorului, curentele și stilurile artistice. Din asemenea 
preocupări rezultă, în volum, două serioase studii: În legă- 
tură cu clasicismul și însemnări despre durata romanului 
vechi și nou, contribuţii incontestabile la clarificarea pro- 
„blemelor abordate”. 


După cum am mai menţionat, în mult-criticatul număr 
4 al Vieţii românești din 1958, s-a publicat o anchetă lite- 
rară intitulată Criticii despre critică. Printre participanţii la 
dezbatere s-a numărat și S. Iosifescu. Reproducem răs- 
punsurile acestuia la două întrebări formulate de redacţie: 
1. Ce realizări mai însemnate credeți că a înregistrat critica 
noastră literară? Consideraţi satisfăcător nivelul atins 
de ea în prezent? În ce măsură socotiti că se călăuzește 
practic de principiile pe care le proclamă? 
2. Ce implicații are, pentru exercitiul critic, tinuta etică a 
criticului literar? Ce manifestări contrazic această ținută? 


Iată răspunsurile lui Silvian losifescu: 


l. „Realizările sunt diverse, dar, în mare, se poate vorbi 
de un început de critică marxistă și acesta e esenţialul. E tot 
atât de evident că ar fi naiv să ne așteptăm la recunoaște- 
rea unanimă a acestui progres. Fiind un spirit eminamente 
clasificator, aș distinge mai multe categorii de sceptici: 
a) cei care privesc și literatura și critica din perspectiva 
1932; b) cei care sunt legaţi încă de anumite erori ale 
criticii din anii trecuţi; c) diverși scriitori — pentru că s-a 

scris prea puţin despre ultima lor carte - pentru că s-a 
scris prea mult și nu chiar ce-ar fi vrut; d) în sfârșit, pen- 
tru unii scriitori, existența critică devine o excelentă jus- 
tificare. (...) 

Cred că dogmatismul critic mai subzistă printre noi. El 
nu e numai grosolană eroare de concepție, falsificare a 
marxismului, ci și comoditate de gândire, pavăză ignoran- 
tei. (...) Dar lipsa de talent nu se deghizează numai dog- 
matic. Și nu e vorba numai de lipsă de talent. Fenomenul 
e mai larg. (...) Narcisismul critic e printre cele mai sterile. 
(...) Mi se pare un bun câștigat că Ovid S. Crohmălniceanu, 
Paul Georgescu, Mihail Petroveanu, N. Tertulian, ca să 
menţionez câțiva din generaţia celor cam de treizeci de 
ani, scriu așa cum scriu, cu stiluri și procedee personale, 
deosebiți unul de altul. Nu varietatea intră în discuție ci 
neglijarea rosturilor critice. Pentru a folosi stilul metaforic 
atât de prizat acum, să spunem că faţă de corul la unison 
preconizat de dogmatici, se tinde astăzi spre o bizară core- 
grafie. Dar oricât de grațios ar fi dansul, nu compensează 
lipsa explicaţiei și aprecierii. (...) 


2. Etica în critică? Bănuiesc că întrebarea se referă la 
etica profesională. Bănuiesc, de asemeni, că nu mi se cerc 
să fac un portret al bunului critic. Trebuie spus doar că 
nimic din ce a obţinut critica în ultimii ani n-ar putea fi 
conceput fără ținută etică, conștiință partinică, pina rit 
profesională. 

Dar... Mai este, cum spunea odată V.Em. Galan, ceea 
ce vine după «dar». Mai sunt notele redactate parcă sub 
elegantul principiu «pocnește-l oricum și cu orice prilej». 
Revistele centrale și-au îmblânzit tonul, au ajuns să se 
ferească chiar de ironie. Dar în reviste de provincie per- 
sistă note cu antipatii stăruitoare și cunoscute. Mai sunt 
citatele anodine, însoţite de comentarii nimicitoare. Mai 
sunt, mai ales, cronicile neprevizibile în conținut, dar 
previzibile în apreciere. O matematică simplă”. 

MIHAIL PETROVEANU 


Debutează editorial în +958 cu volumul Pagini critice. 
„VICTOR FELEAS: „Scriind despre culegerea de Cronici 
„literare a lui Crohmălniceanu - într-un articol judicios și 
bine proporționat — M. Petroveanu ne îngăduie să cunoaș- 
tem punctul său de vedere asupra misiunii criticului și a 
obiectivelor criticii literare. Vom profita de acest lucru, 
întorcând reflectorul pe care ni-l oferă, spre propria sa 
producție de critic adunată în volumul de faţă. Desigur că 
prima și cea mai importantă problemă care se impune 
criticului literar e aceea a situării sale pe poziţiile esteticii 
marxist-leniniste, ale principiilor realismului socialist. Şi 
critica literară pe care o practică trebuie să pornească 
în mod firesc de la aceste principii, urmărind aplicarea lor la 
fenomenul literar existent. Care sunt, privite mai înde- 
aproape, obiectivele acestei critici pe care M. Petroveanu 
le scoate în evidenţă când vorbește de cronicile lui 
Crohmălniceanu? El scrie: «în numele relaţiei dintre con- 
ținut și formă, în funcție de mesajul artistic, de ideile pe 
care le poartă opera și de individualitatea talentului care 
o zămislește, criticul își îndeamnă colegii la promovarea 
specificului». Sunt exprimate aici câteva principii călăuzi- 
toare pentru cercetarea critică. Şi accentul cade, după 
cum se vede, pe problemele de conţinut - ideile, mesajul 
operei -— de la care criticul se va ridica până la sesizarea 
individualităţii și specificului. Numai când a surprins între- 
gul complex al unei lucrări literare, emițând o judecată de 
valoare, criticul poate pretinde că și-a atins țelul. 

Dar să ne întoarcem la M. Petroveanu și să vedem cum 
procedează. Ceea ce atrage în primul rând atenţia, este 
înclinația consecventă de a face o prezentare detaliată a 
conținutului, analizând problematica lucrării, în raport cu 
adevărul vieţii și al conștiinței, cu exigenţele ideologiei 
noastre. (...) Am văzut că problemele conţinutului sunt 

principalul pivot în jurul căruia se concentrează observa- 
tiile criticului. Trebuie să spunem în continuare că, știind 
să se menţină la obiect, el ne prezintă o panoramă a lite- 
raturii actuale, din care se desprind nu numai nenumă- 
ratele individualităţi cu specificul lor, dar și ideile mari și 
generoase care animă literatura noastră nouă. lată-l ana- 
lizând romanul lui Zaharia Stancu Descult și sesizându-i 
originalitatea 

În «perspectiva dinamică în care ţăranii sunt reconsti- 
tuiţi». în acea claritate ideologică proprie noii viziuni a 
romancierului. 

Cu aceeași sagacitate sunt examinate romanele lui 
Petru Dumitriu: Pasărea furtunii (ambele ediţii) și Cronică 
de familie, romanul lui Titus Popovici Străinul; aspectul 
pozitiv al acestor cărți e subliniat cu insistență, printr-o 
analiză pătrunzătoare, mergând până la detalii: avem aici 
o contribuţie critică valoroasă pe marginea unor opere de 
actualitate. Tot în aceeași ordine de idei trebuiesc amintite 
şi substanţialele articole despre poezia lui Arghezi (adevă- 
rata reconstrucție critică a producției din ultima etapă a 
marelui poet), despre poezia lui Beniuc (două cronici), a 
lui Miron Radu Paraschivescu, Cicerone Theodorescu și a 
Mariei Banus. (...) 

Trecând de la ideile generale, de la conținutul și mesa- 
jul operei — care am văzut că stau în atenţia principală a 
criticului — la ceea ce se cheamă individualizare și specific, 
putem spune că articolele lui M. Petroveanu nu eludează 
total nici această funcţie a criticii, care merge de altfel 
mână în mână cu cealaltă. Uneori, criticului îi place să 
pornească de la un portret fizic și moral, ca să se ridice 
apoi la o fizionomie de ordin stilistic. (...) 

Dar dacă structural el este un antidogmatic, nu e scu- 
tit de unele slăbiciuni în direcţia liberalismului, atunci 
când caută să adâncească semnificațiile operei sau ale 
unor personaje. Asociind, de exemplu, personajelor din 
Cronică de familie, un caracter tragic, în sensul antic al 
cuvântului, criticul le atribuie implicit o nobleţe pe care 

nu o au. Tragismul presupune o înfruntare plină de măre- 
ție a destinului, o luptă nobilă și conștientă; ori persona- 
jele lui Petru Dumitriu sunt departe de așa ceva. Ele nu 
trăiesc decât o dramă lamentabilă, a cărei amploare nici 
n-o bănuiesc”. 


Pentru realismul socialist“: „Realismul socialist a ieșit 
triumfător din atacurile pe care a avut să le înfrunte în 
ultima vreme. Valul revizionist, încărcat cu spuma calom- 
niei, a înecat puţine, foarte puţine conștiințe. Majoritatea 
copleșitoare a scriitorilor din apus și răsărit, atașați pe 
viaţă idealului clasei muncitoare, sunt deciși să slujească 
realismul socialist prin noi opere demne de spiritul său. 
(...) 

Problema stilurilor, de exemplu, este abordabilă numai 
ținând seama de măsura în care mijloacele artistice afirmă 
conținutul de idei propriu societăţii în construcţie. Eroarea 
discuţiei purtate anul trecut de Gazeta literară în jurul 
«spiritului modern» nu a constat în intenția de a promova 
forme noi, ci în ruperea acestui obiectiv legitim de ţelurile 
generale și superioare ale artei noastre. De asemenea, în 
cursul dezbaterii problemelor criticii, Lupta de clasă și 
Scânteia au remarcat cu deplină îndreptăţire restrângerea 
disputei la chestiunea stilului critic și comentarea temei 
în același mod nedialectic, neștiinţific. (...) 

Consecințele s-au și ivit, dăunătoare în primul rând 
pentru cei ce au căutat cheia originalității acolo unde nu 
se mai găsește de mult: poeții rătăciți au început să semene 
cu Lucian Blaga sau cu Ion Barbu, cel mai adesea cu 
descendenții acestora, iar noii critici reproduc în mic chi- 
pul lui Eugen Lovinescu. Unde este atunci originalitatea 
râvnită? 

Denunţând modernismul burghez decadent ca princi- 
pal vrăjmaș nu numai al realismului socialist, dar al artei 
Și criticii ca atare, deoarece le ameninţă în aptitudinea lor 
de a se înnoi mereu, suntem datori a înfățișa aportul propriei 

noastre doctrine estetice la dobândirea originalității adec- 
vate. [...) (Petru Dumitriu a mărturisit nu o dată cum 
programul estetic al realismului socialist l-a scos de sub 
puterea lui Gide.) Astfel se vor convinge și ultimii proaspeţi 
inovatori că îi aşteaptă destinul epigonilor. (...) 

Originalitatea literaturii pe care o propagăm este origi- 
nalitatea mesajului fluturat în văzul lumii, a atitudinii, 
proclamate deschis, faţă de realitate. Sensul social al rea- 
lismului critic e latent, oarecum ascuns și mărginit la 
sesizarea şi detestarea racilelor orânduirii private. Sensul 
social al realismului socialist e manifest și bogat în per- 
spective, îndemnând direct la doborârea capitalului și 
instaurarea orânduirii socialiste. (...) 

De ce reamintim lucruri cunoscute? Fiindcă pe de o 
parte, în analiza, fie a realismului critic, fie a realismului 
socialist, graniţele se șterg câteodată, iar pe de altă parte, 
fiindcă sprijiniți și pe aceste distincţii putem aprecia just 
contribuţia realismului socialist la înflorirea literaturii 
române. (...) | 

Propunând scriitorilor și criticilor să participe la eluci- 
darea problemelor realismului socialist, nu intenționăm, 
fireşte, să restrângem cadrul discuțiilor la obiectivele indi- 
cate mai sus. Așteptându-le aportul suntem siguri că se 
vor ivi alte aspecte şi puncte de vedere, pe baza confrun- 
tării cărora vom putea păși înainte în realizarea uneia din 
sarcinile centrale ale frontului nostru literar”. (MIHAIL 
PETROVEANU) 


N. TERTULIAN 


Critica stilistică55: „Tăcerea cu care publicistica noastră 
literară a înconjurat studiile de critică stilistică ale prof. 
Tudor Vianu reprezintă un fenomen profund condamnabil, 
expresia simptomatică a insuficienţelor și carenţei conști- 
inţei noastre critice faţă de valorile expresive, intime ale 
operei de artă, reflex trist al acelei insensibilități pe care 

sociologismul simplificator a generat-o faţă de studiul 
stilistic al literaturii: e adevărat că nu te poți apropia de 
aceste studii de critică stilistică fără a încerca un sentiment 
de neliniște intelectuală, căci stăruie încă puternică și 
inflexibilă în conștiința noastră critică, tradiționala antinomie 
dintre uscăciunea și calitatea analizelor tehnic-lingvistice 
a limbajului scriitorilor și substanţa vie a operei lor. (...) 

Dar nu a reușit oare prof. Tudor Vianu să elimine sci- 
ziunea dintre simpla observaţie stilistică și tendințele 
adânci ale operei, să descopere o semnificaţie spirituală 
în construcțiile lingvistice caracteristice scriitorului, să 
ridice caracterizarea lingvistică de la condiţia unei simple 
și anodine observaţii empirice la demnitatea unei carac- 
terizări estetice?” 


Camil Petrescu și „problema Maiorescu'55: „Poziţia anti- 
-maioresciană a lui Camil Petrescu - poziție care-l sin- 
gularizează net pe scriitor printre intelectualii vechii 
generaţii — are rădăcini ideologice profunde. [...) 

În realizarea figurii lui Maiorescu din piesa Caragiale 
în vremea lui, Camil Petrescu a intuit admirabil paradoxul 
intern al poziției maioresciene. Maiorescu nu se opune 
dorinței arzătoare a lui Caragiale de a fi numit director al 
teatrelor — într-un post pe măsura deplină a vocației mare- 
lui dramaturg - asemenea unui conservator banal, din 
repulsia privilegiatului față de ascensiunea unui intelec- 
tual plebeu. (...) Când Maiorescu îi arată că postul de 
director al Teatrului Naţional «cere o mare greutate morală» 
iar Caragiale «mirat de această atitudine a lui Maiorescu, 
dar stăpânindu-se» îi răspunde: «Nici Caragiale nu e un 
nume de disprețuit. E, dacă-mi daţi voie să vă amintesc, 
autorul unei comedii O scrisoare pierdută, ca să lăsăm la 
o parte O noapte furtunoasă». Maiorescu aprobă, «surâzând 
concesiv»: «Desigur, e un nume, dar nu e decât un nume 
literar...». Astfel, Camil Petrescu a definit cu precizie prin 
atitudinea lui Maiorescu, modul - stupefiant pentru 
Caragiale - în care concepția idealistă a intelectualităţii 

ca activitate fără finalitate practică, are drept uimitoare 
consecinţă, paralizia socială a intelectualului. (...) 

În «duelul logic» al admirabilei scene din actul al doilea, 
Maiorescu ajunge însă involuntar într-un moment de infe- 
rioritate faţă de Caragiale, atunci când acesta surprinde 
și denunţă necruţător echivocul iremediabil al poziţiei 
maioresciene. (...) 

Maiorescu își păstrează cu un echilibru desăvârșit - în 
viziunea lui Camil Petrescu - demnitatea idealistului ferm 
şi dogmatic, afectând o repulsie principială în idealismul 
său estetic faţă de «ambițiile» practice ale scriitorului și 
intelectualului. (...) 

Caragiale a degradat discuţia din planul argumentării 
transcendentale în cel practic-empiric cu insinuarea sa 
jignitoare, dar aceasta nu face decât să confirme «superioara» 
teză maioresciană că: «scriitorul este una, iar omul (din 
scriitor) este alta...». Această uimitoare capacitate de disi- 
mulație și inhibiţie a lui Maiorescu, această capacitate de 
a eluda fondul real al lucrurilor printr-o argumentare 
«ireproşabilă» în planul purelor abstracții formale - fixate 
definitiv în portretul creat figurii maioresciene de Camil 
Petrescu - ne-o poate confirma și faptul - acum trecând 
din planul ficţiunii piesei în cel al realităţii istorice - că în 
polemica cu Gherea, Maiorescu adoptă o tehnică a discu- 
tiei identică cu cea din scena analizată mai sus, fondul 
serios al problemelor ridicate de Gherea cu privire la «per- 
sonalitatea si morala în artă» fiind escamotat printr-o 
dezbatere strict formală”. 


Estetica marxistă și problema autonomiei esteticului®”: 

1..„O situare exactă a poziției pe care o personifică un 
număr de recente opere ale gândirii estetice occidentale 
(...) presupune confruntarea preliminară a câtorva dintre 
direcţiile caracteristice ale esteticii contemporane. 

În primul rând, analiza teoriei artei ca «formă pură» sau 
«intuiţie pură» elaborată de Benedetto Croce - teorie 

pentru care «atitudinea estetică» începe o dată cu «punerea 
- în paranteză» a oricărei perspective sociologice, etice sau 
ideologice asupra operei de artă, arta fiind simplă «intuiţie 
lirică». (...) Toate aceste raționamente, care par purtate 
doar de grija stabilirii «specificului» riguros al artei între 
_toate celelalte categorii ale spiritului, apar însă în adevă- 
rata lor lumină și semnificaţie atunci când cercetăm baza 
filozofică a esteticii «intuiţiei lirice», acele rădăcini filosofice 
din care a crescut într-adevăr armonios și organic trun- 
chiul esteticii croceene. (...) Aceste rădăcini filosofice sunt 
cele ale ideologismului subiectiv și «spiritualismului abso- 
lut», după cum ne-o confirmă însuși Croce într-o postilla 
(notă) din finalul volumului La Poesia. (...) 

Amintind câteva dintre direcțiile esteticii contemporane 
să numim aci și acea teorie care vede în artă reflexul ime- 
diat, «natural» al condiţiilor istorico-sociale, teorie definită 
printr-un soi de automatism sociologic de genul «determi- 
nismului» lui Hippolyte Taine («à que l'histoire manifeste, 
lart resume»), tinzând inevitabil la o identificare simplistă 
a artei ca un document social sau o ilustrație istorică. (...) 

Obiectul polemicii lui Lukâcs îl formează în primul rând 
acel spirit de neutralitate estetică pe care il generează 
limitarea la simpla «explicaţie» sociologică, egalizarea este- 
tică mecanică a celor mai diferite opere literare atunci 
când sunt considerate exclusiv ca «produse» ale unor con- 
diții istorico-sociale. (...) 


II. Intenţia, oricât de fină și exactă a naturii operei unui 
scriitor (...), fixarea oricât de riguroasă a motivelor ei fun- 
damentale, explicitarea naturii psihologice, a mesajului ei 
etic, a semnificației ei social-istorice - toate acestea sunt 
și rămân iremediabil distincte de sentimentul valorii ei 
estetice, de judecata noastră de valoare, (...) care se supra- 
pune autonomă și spontană peste «cunoașterea istorică», 
«psihologică» sau «filozofică» a operei: acesta este leit-motivul 
care străbate cu diferite variațiuni primul volum al 
Introducerii la o estetică a literaturii de Gaëtan Picon. (...) 

Ideea aceasta a unei judecăţi de valoare suprapuse 
cunoașterii obiective a naturii operei mi se pare cu totul 
inacceptabilă. (...) 

Care este natura acestui «Eu transcendent cunoașterii 
și sensibilităţii, transcendent raţiunii, transcendent mie 
însumi», care coincide cu o «experiență mediată asupra 
artei», care este natura acelei «conscience evolutive» de 
care vorbește Gaëtan Picon? Pentru a demonstra autono- 
mia «judecății de valoare», faţă de «judecata de cunoaș- 
tere», eseistul francez citează exemplul operelor admirate 
şi citite altădată pe care azi la privim cu indiferenţă și 
îngăduință: «cunoașterea» — lasă a se înţelege Picon - a 
rămas identică, comprehensiunea obiectivă poate rămâne 
intactă, sistemul de referințe însă al acelei «conscience 
evolutive» a evoluat, s-a modificat, relaţia noastră cu opera 
a devenit alta, «judecata estetică s-a schimbat». (...)”. 


ION VITNER 


Debut editorial: Critica criticii, 1949. 

Alte scrieri: Pasiunea lui Pavel Corceaghin, 1949; Fronturile 
de luptă ale lui C. Dobrogeanu-Gherea, 1949; Influența 
clasei muncitoare în opera lui Eminescu și Caragiale (1949); 
Viața și opera lui D. Theodor Neculuţă (1950); Poezia lui 
A. Toma (1950); Problema moștenirii literare (1952). 

Volumul din 1958: Firul Ariadnei este, așadar, a opta 
carte a lui Ion Vitner. Record editorial printre critici. 

HORIA BRATUS: „Revirimentul sensibil produs în cri- 
tica noastră literară în ultimii trei-patru ani, expansiunea 
şi multiplicarea modalităţilor ei, care a dus la scoaterea 
forţată din circulaţie a faimoasei formule a rămânerii în 
urmă a criticii, a eliminat și impresia eronată atât de răs- 
pândită anterior că în primii ani ai dezvoltării noii litera- 
turi, aspectul criticii literare ar fi fost o tabula rasa, un 
pustiu lipsit de orice căutări creatoare. Adevărul este că 

a existat un moment în care critica literară a încetat să 
mai existe ca gen literar, adică a încetat să fie critică și a 
încetat să fie literară. Într-un asemenea moment, desigur, 
nu critica literară a fost aceea care a jucat un rol deosebit 
în orientarea literaturii, nu ea a fost purtătoarea principală 
de cuvânt a partidului în frontul creației literare. După 
cum bine s-a spus atunci, critica «rămăsese în urmă». Însă 
începuturile criticii literare noi în ţara noastră, în preajma 
și după instaurarea regimului de democraţie populară, nu 
au fost lipsite de o anumită glorie. Poate că unele elemente, 
unele prime rezultate ale acestei dezbateri s-au pierdut 
mai târziu. (...) 
Însă pentru cine urmărește publicațiile noastre în 1947, 
1948, 1949, a existat, atunci, cu oscilaţiuni și uneori cu 
greșeli sensibile, inerente începutului, o primă reconside- 
rare a valorilor, o primă luare de poziţie. (...) Cine urmă- 
rește publicaţiile noastre în 1947, 1948, 1949, nu poate 
să nu fie sensibil la o anumită «ţinută», la o anumită 
vivacitate a discuţiei în critică: așa se vădește ea în pagi- 
nile Contemporanului, în subsolurile din Națiunea ale lui 
G. Călinescu, în paginile Revistei literare și apoi uneori 
chiar în Flacăra. Sincer vorbind nu s-ar putea nega că o 
întreagă generaţie, generaţia de după 23 August, a luat 
contactul sau a învăţat rudimentele unei critici marxiste 
tocmai în această perioadă, într-o anumită măsură, stilul 
general al criticii actuale își are una din rădăcini în această 
perioadă. Cercetând acum drumul creator al criticii noas-: 
tre, nu putem să aruncăm complectamente peste bord 
învățămintele şi experiența acestei perioade care a oferit 
jaloane însemnate. Unul din criticii care au contribuit mai 
substanţial la o asemenea ţinută a fost fără îndoială Ion 
Vitner. (Despre alți critici care s-au manifestat atunci ca 
atare și care se manifestă astăzi - am putea spune — folosind 
o expresie uzată- peo nouă treaptă: Ovid S. Crohmălniceanu 
și Mihail Petroveanu, vom vorbi mai încolo.) 

Un adversar al teoriei capodoperei 


Din tot ce a scris Ion Vitner în această perioadă, mai vala- 
bile apar articolele străine în broșura Critica criticii (cu o 
foarte însemnată rezervă: suita de articole consacrate 
Istoriei literaturii române a lui G. Călinescu, în care se 
intentează un proces, în mare măsură justificat, împotriva 
conceptelor și teoretizărilor, deși nu întotdeauna nuanţat 
și nu se analizează de fapt criticul și istoricul Călinescu 
în acţiune, în capacitatea și în opera sa propriu-zisă). Cu 
această excepţie, Critica criticii rămâne un exemplu util de 
critică programatică, un corect tur de orizont al criticii 
literare românești și de peste hotare, într-un cuvânt o 
acțiune premergătoare. (...) 

Un asemenea punct de plecare, precum și câteva arti- 
cole mai puţin izbutite, dacă nu complet greșite (Eminescu 
și probleme de istorie literară) lăsau să se creadă că Ion 
Vitner se va îndrepta spre o critică sistematică. Ion Vitner 
s-a orientat spre o altă formulă pe care a ilustrat-o succint 
imediat după aceea;:. Pasiunea lui Pavel Corceaghin. În ce 
constă această formulă? Nu-i cazul desigur de a face aici 
împărțirea - nefericită după părerea noastră - între critica 
pasionată, entuziastă și critica «argumentativă», prima 
formulă urmărind de obicei absolvirea de răspundere a 
unor critici, prea puţin înzestrați cu capacitatea de demon- 
strare. Însă Pasiunea lui Pavel Corceaghin relevă tempe- 
ramentul unui critic doritor de a-și spune opinia în cât 
mai multe probleme, însă mai puţin legat de obligaţii strict 
profesionale și înclinat să scrie mai ales despre ceea ce-i 
place. (...) 


Eroismul civil și poezia marilor simboluri oratorice 


Cum am mai spus, lon Vitner nu face o critică sistematică, 
ci face în mod deschis și cordial o critică de preferinţe. (...) 

Surprinzătoare prin informaţie și sensibilitate la presti- 
giul unei forme fixe cum este sonetul, sunt paginile scrise 
despre Louise Labé. Aici apare, de fapt, una din trăsăturile 

: caracteristice ale criticului, interpretarea «psihologică» a 
poeziei. În poezia Louisei Labe ca și, mai recent, în articole 
încă neincluse în volum - consacrate lui Mihai Beniuc și 
Veronicăi Porumbacu - Ilon Vitner caută contrastele, dia- 
lectica contradictorie a simţurilor, diversitatea nuanţelor, 
într-un cuvânt procesul. Acesta este și sensul unui con- 
cept frecvent în scrisul lui Vitner: imaginea dinamică — 
socotită ca esenţă a lirismului și opusă imaginii «statice» 
de care vorbea, de pildă, Liviu Rusu. (...) 


Latura teoretică: simbolism și „erlebte Rede” 


Când Ion Vitner reia tema poeziei dăruirii de sine, de astă 
dată la poeţi, unde deci analiza psihologică a poeziei nu 
mai poate duce la observaţii inedite, rezultatele apar 
sărace și articolele-nu trec de aspectul simplei însemnări. 
De fapt, Vitner cultivă cu predilecție un anumit gen pe 
care l-am putea denumi critica jurnalistică superioară. 
Termenul nu este peiorativ așa cum se prefac a crede unii 
critici cu predispoziţie spre această factură și care văd în 
termenul de publicistică negația vocației lor de critici. 
Problema esenţială nu este aceea dacă critica în formula - 
articolelor de gazetă săptămânală este inferioară lungilor 
studii teoretice, ci «cum faci? Ce bagi în aceste formule?». 
În Un poet altovarășilor, ca și în Literatura mescalinică sau 
în Mesajul lui Anton Cehov, Ion Vitner o face superficial, 
în Esenin o face cu o anumită ținută fără să depășească 
scrierea lineară, în majoritatea articolelor din volum o face 
bine... (...) Demonstrația estetică propriu-zisă nu este, de 
fapt, latura forte a criticii lui Vitner. Autorul Firului Ariadnei 
suplinește aceasta prin bogăţia de informaţie și de obser- 
vaţii, prin încadrarea în largile curente istorice și printr-o 
scurtă dezbatere teoretică a conceptelor pe care le întâlnește, 
exact în modul în care proceda și Dobrogeanu-Gherea. (...) 

Un continuator al școlii gheriste 


Vitner apare astfel ca reprezentantul prin excelenţă al 
curentului gherist în literatura contemporană. (...) Vitner 
caută de fapt în Gherea confirmări ale unor orientări în 
critică la care aderă în special autorul Firului Ariadnei. (...) 


Evolutie și progres în artă. 
Originalitatea realismului socialist 


Unele probleme teoretice însemnate sunt atinse în frag- 
mentul consacrat celor doi albatroși: albatrosul lui 
Baudelaire și albatrosul lui Gorki. (...) După ce face o 
reprezentare a simbolismului în motivul albatrosului la 
cei doi poeţi, Ion Vitner scrie: «Discuţia asupra simbolis- 
mului literar poate fi încă mult continuată și desigur cu 
folos. În structura intimă a realismului socialist aflăm 
contopite prin sinteză elemente ale romantismului și rea- 
lismului critic, ca cele mai izbitoare, realismul socialist 
nefiind ostil nici unei experienţe literare sau artistice, 
in stare să reliefeze în sens realist conținutul complex al 
adevărului socialist. Romantismul a apărut ca o negare 
absolută (cel puţin teoretică) a clasicismului, naturalismul 
ca o negare a romantismului, simbolismul, a parnasianis- 
mului etc. Pentru prima dată în istoria literaturii și artei 
universale apare un nou mod de a cuprinde estetic reali- 
tatea, care nu neagă nici o experienţă anterioară utilă 
esenței sale realiste, ci le afirmă necesitatea prin sinteză. 

În același timp, realismul socialist își afirmă incompatibi- 
litatea cu tot ceea ce, prin esenţă, este antirealist, ostil 
adevărului vieții. Realismul socialist mi se pare singurul 
în stare să ne permită reeditarea pe plan literar a zborului 
îndrăzneț și liber al Albatrosului, prin respectul faţă de 
tot ceea ce este cu adevărat nou și autentic valoros în 
istoria literaturii și artei universale». Aici sunt incluse 

câteva adevăruri indiscutabile și câteva afirmaţii mai dis- 
cutabile. 

Este adevărat că realismul socialist asimilează, încor- 
porează în structura sa intimă cele mai preţioase cuceriri 
ale epocii anterioare. Însă prin aceasta nu repetă și nici 
nu reia formulele artistice ale trecutului. Dincolo de ine- 
galităţile de dezvoltare a artei, există o evoluție chiar dacă 
această evoluţie nu înseamnă totdeauna un progres. 
Frumosul este o categorie istorică, arta merge înainte 
(aceasta este evoluţia) chiar dacă succedentul nu este 
superior antecedentului (ba câteodată este inferior). Acesta 
este sensul pe care trebuie să-l dăm teoriei marxiste a 
inegalității dezvoltării artei. Inegalitatea este relativă și 
dezvoltarea este absolută. Există evoluţie, dezvoltare, fără 
să existe întotdeauna progres artistic. 

A propune o anume modalitate artistică sau ficţiunea 
unei modalităţi artistice din trecut drept soluţia artistică 
a prezentului, înseamnă o alunecare regresivă sau un 
paleativ (...). 

Ca un adevărat critic militant care- și are în mnan în 
revista literară, domiciliul său natural și câmpul de bătă- 
lie, Ion Vitner nu se eschivează de a da lupta pentru 
demonstrarea valorii estetice a tematicii contemporane. 
Trebuie spus însă că aceasta o face încă nu îndeajuns de 
stăruitor și uneori abstract, fără a merge până la detalii, 
pe bază de exemple vii. | 

Dacă am compara atitudinea de astăzi a criticului lon 
Vitner, ţinuta și capacitatea de acţiune și reacțiune în fața 
fenomenului literar, în comparație cu perioada 1948-1950, 
constatăm că după o perioadă de relativă stagnare, de 
ușoară rigidizare, activitatea criticului s-a redresat simți- 
tor, redeschizând - în spirit militant — fronturile sale de 
luptă preferate. Aderând la concepţia unui umanism nou, 
a unui umanism socialist, respingând viziunea paterna- 
list-prometeică a solidarităţii sociale, optând pentru tita- 
nismul anonim și colectiv, pentru eroismul civil și 

tovărășia plebeiană; Ion Vitner se încadrează în curentul 
care promovează în critica noastră o concepție mai cura- 
- joasă despre literatură și critică literară”. 


x 


LAURENȚIU TUDORS: „Ce-i drept, nu toate materia- 
lele publicate în presă au fost adunate în volume. Criticul 
este destul de riguros cu sine însuși. Așa, de exemplu, 
culegerea recentă nu înglobează nici pe departe tot ce-a 
scris în ultimii doi ani. Firul Ariadnei selectează doar 
câteva din luările de poziție mai reprezentative, suficiente 
însă pentru a determina domeniile, orizontul și modali- 
tatea investigaţiei sale critice. În acest sens, titlul volu- 
mului e o metaforă cu o dublă semnificaţie, simbolizând 
atât fundamentul teoretic al orientării critice în «dabirin- 
tul» productiilor literare, cât și criteriul de selectare a 
materialelor. (...) 

Chiar atunci când punctul său de vedere profesional 
nu diferă de al altor critici, care s-au exprimat asupra 
acelorași lucrări, Ion Vitner găsește totdeauna nuante 
proprii de exprimare (Epopeea răscoalelor, Monologul lui 
Darie, Ură şi iubire etc.). Trebuie însă adăugat că, în arti- 
colele sale, se simte mai prompt și eficace decât la alţi - 
critici contemporani perspectiva istorică; drept urmare, 
uneori, aceleași judecăţi de valoare par mai temeinice, mai 
sigure. 

Firul Ariadnei este o culegere diversă și complexă. 
Alături de note de lector și articole de critică literară, sunt 
prezentate și contribuţiile de istorie literară. Avem în 
vedere materiale ca: Eminescu și Comuna, 75 de ani de la 
apariția revistei „Contemporanul, Elogiul iubirii, Esenin 
etc., prilejuite de unele evenimente politice sau culturale 
și sprijinite pe o informaţie bogată și competentă. Dintre 
articolele de teorie și estetică literară amintim: Problematica 
realismului critic, Combaterea estetismului, Aspecte ale 

procesului creației artistice în lumina învățăturii leniniste, 
care, într-o formă succintă și clară, ajută la însușirea 
principiilor esteticii marxiste. (...) 

-Parcurgându-l, încerci totuși un anumit regret: acela 
de a nu-l vedea pe critic orientându-se mai des asupra 
creaţiei actuale din ţara noastră. Căci Ion Vitner, foarte 
rar, poposește printre «noutăţile» literare interne; și atunci 
numai în faţa numelor consacrate. (...) 

N-am vrea să fim înţeleși greșit. Volumul Firul Ariadnei 
are merite incontestabile.. Când formulăm anumite exi- 
gente faţă de autorul său, ne gândim, în primul rând, la 
viitor. Respectiv, am dori ca o nouă culegere a lui Ion 
Vitner'să afirme mai multe nume de noi scriitori talentaţi, 
la îndrumarea cărora criticul să fi contribuit direct”. 


Combaterea estetismului”?:; „Subliniam în articolul ante- 
rior, privitor la Scrieri din trecut de Mihai Ralea, actualita- 
tea volumului apărut, datorită orientării materialiste a 
studiilor și articolelor publicate. (...) 

La Mihai Ralea combaterea estetismului se manifestă 
prin afirmarea corelaţiei necesare dintre artă şi societate, 
dintre gândirea filozofico-estetică și realitate. Idealismul 
susține că obiectul esteticii nu are nimic comun cu lumea 
experienței noastre comune, este lipsit de realitate, plutind 
într-un plan al ideilor și semnificaţiilor pure. (...) 

Un al doilea argument, cu ajutorul căruia criticul Vieții 
românești combate estetismul, este corelaţia necesară din- 
tre artă și individ sub raportul mecanismului psihologic 


al creaţiei. Estetica deci este contingență nu numai cu - 


sociologia dar și cu psihologia. Pentru Mihai Ralea, argu- 
mentul este cu atât mai necesar cu cât el este psiholog 
prin formație. (...) 

Metoda de analiză psihologică a lui Mihai Ralea pen- 
dulează între Sainte-Beuve și Taine. Sainte-Beuviene sunt 
mai ales studiile care caută să surprindă contradicţiile 
interne ale unei personalități artistice (Arghezi, Ibrăileanu). 

Alteori Mihai Ralea încearcă reactualizarea metodei lui 
Taine. El căuta «cheia» unei personalități, o formulă unică 
prin care un artist ar putea fi explicat sau înţeles. Rezultatul 
este același ca și în cazul faimoasei faculte maitresse a lui 
Taine. 

De aceea, Sadoveanu văzut prin prisma poeziei naturii 
și a spiritului «pandur» sau Ibrăileanu redus la «gust» și 
«înțelegerea mecanismului estetic» al operei de artă, nu ne 
spun nimic. Particularitățile portretistice sunt topite în 
masa generalităţii sterpe. (...) 

În studiul Etnic și estetic aflăm ecouri dintr-o mare 
dispută care a avut loc la noi între cele două războaie 
mondiale. Partizanii autonomiei esteticului respingeau 
conceptul de etnicitate, pe care-l socoteau un element de 
contaminare, impur, extraestetic și anestetic. Adepții naţi- 
onalismului supuneau totul, fără discriminare, acestui 
concept socotit ca suveran, alături de cel rasial (sau în 
interiorul lui). Alternativa oferită era deci între COSMOpo- 
litism și șovinism. 

Estetismul distruge particularitățile naţionale și este 
condamnabil prin aceasta, în plus el distruge și capacita- 
tea de comunicare și influențare specifică artei mari, rea- 
liste. (...) 

Studiile cuprinse în volumul Scrieri din trecut demon- 
strează atât marile dificultăți cât și grandoarea acestui 
domeniu al valorilor estetice. Ne aflăm pe un teren vulca- 
nic, în continuă agitaţie, a cărui substanţă nu întotdeauna 
o putem stăpâni cu sentimentul liniștii depline. Fiecare 
certitudine a fost cucerită cu enormă muncă analitică (...) 
nefiind în ultimă instanţă absolută. Certitudinile estetice 
dacă nu au un coeficient de relativitate sunt moarte. 
Caracterul lor relativ le oferă mobilitate și progres conti- 
nuu. Absolutul în materie estetică este dogma. O calitate 
a studiilor lui Mihai Ralea, calitate stilistică și de concep- 
ție, constă în faptul că certitudinea cucerită lasă la el, 
întotdeauna, spațiu pentru dezvoltare, prin căutarea unor 

noi idei și valori. Prin factura gândirii sale, foarte elastice 
"și mobile, a dat impresia de amator al paradoxurilor. Dar 
Mihai Ralea nu este decât un antiabsolutist și antidogma- 
tic. Valoarea gândirii sale estetice îmi apare, de aceea, 
deosebită”. e 

